
PROLOG 
Apostatul 


Apostatul se lipi şi mai tare în umbra stâncii şi se rugă - nu cuiva 
anume - ca făpturile care treceau călare pe catâri prin trecătoarea de 
dedesubt să nu privească în sus. Il dureau mâinile, iar muşchii picioarelor 
şi ai spatelui îi tremurau de oboseală. Ţesătura subţire a robei de 
ceremonii fâlfâia în jurul lui în bătaia vântului rece şi prăfos. Riscă o 
privire către cărarea de dedesubt. 

Cei cinci catâri se opriseră, dar preoţii nu descălecaseră. Sutanele lor 
erau mai groase, mai călduroase. Lumina dimineţii juca în străluciri de 
un verde veninos peste străvechile spade pe care le purtau de-a 
curmezişul spinărilor. Erau făcute de dragoni spadele acelea. Aduceau 
moartea oricărui om a cărui piele o crestau. Cu timpul, otrava lor îi 
ucidea până şi pe cei ce le mânuiau. Un motiv în plus, îşi zise apostatul, 
ca foştii săi fraţi să-l omoare iute şi să se întoarcă acasă. Nimeni nu voia 
să poarte prea mult timp o asemenea spadă: erau scoase la lumină doar 
în caz de cumplită nevoie sau de furie ucigaşă. 

Mda. Măcar era măgulitor că îl luau atât de tare în serios. 

Preotul care conducea potera se ridică în şa, mijindu-şi ochii în lumină. 
Apostatul îi recunoscu vocea. 

— leşi afară, fiule, strigă marele preot. N-ai scăpare! 

Apostatul simţi un nod în stomac. Îşi mută greutatea de pe un picior pe 
altul, gata să coboare. Îşi înfrână pornirea. 

„Probabil”, îşi zise. „Probabil că n-am scăpare. Dar poate că am.” 

Pe cărare, siluetele în sutane întunecate se foiră, se întoarseră, se 
sfătuiră între ele. Nu putea auzi ce-şi spuneau. Aşteptă, cu trupul din ce 
în ce mai amortit şi mai îngheţat. Ca un cadavru care n-avusese buna- 
cuviinţă să moară. Păru să treacă jumătate de zi până când hăitaşii de 
dedesubt îşi terminară sfatul, deşi soarele abia îşi schimbase poziţia pe 
cerul albastru, senin. Şi apoi, cât să tragă de două ori aer în piept, catârii 
se puseră din nou în mişcare. 

Nu îndrăzni să se clintească, de teamă să nu facă vreo pietricică să se 
rostogolească pe panta abruptă. Incercă să nu zâmbească. Incet, 
făpturile acelea care fuseseră odinioară oameni îşi conduseră catârii în 
josul cărării, către capătul văii, urmând apoi cotitura largă către sud. 
Când ultimul dintre ei dispăru, apostatul se ridică, îşi puse mâinile în 
şolduri şi se minună. Era încă în viaţă. Până la urmă, nu ştiuseră unde să- 
l caute. 

În ciuda a tot ceea ce fusese învăţat, a tot ceea ce crezuse până de 
curând, darurile zeiţei-păianjen nu arătau adevărul. Le ofereau 
slujitorilor ei ceva, da, dar nu adevărul. I se părea, din ce în ce mai mult, 
că întreaga lui viaţă fusese o țesătură de minciuni plauzibile. Ar fi trebuit 
să se simtă pierdut. Devastat. În schimb, i se părea că iese la lumină 
dintr-un mormânt. Se pomeni zâmbind. 


Escaladarea a ceea ce mai rămăsese din coasta vestică îl umplu de 
vânătăi. li alunecară sandalele. Se luptă să găsească sprijin pentru mâini 
şi picioare. Dar, odată cu soarele care ajunsese în înaltul cerului, ajunse 
şi el în vârf. Spre vest, munţii se înşirau unul după altul şi nori mari ca 
nişte talazuri se adunau deasupra lor, furtunile părând un văl cenuşiu şi 
moale. Dar dincolo de cele mai îndepărtate trecători zări câmpia. Plată. 
Depărtarea colora câmpiile într-un albastru-cenuşiu, iar vântul de pe 
culmi îi sfâşia pielea de parc-ar fi avut gheare. Un fulger străluci la 
orizont. Un şoim ţipă de parcă i-ar fi răspuns. 

Avea să-i ia câteva săptămâni dacă mergea singur şi pe jos. Nu avea 
nimic de mâncare şi, mai rău, niciun pic de apă. În ultimele cinci nopţi, 
dormise în peşteri şi sub tufişuri. Foştii lui fraţi şi prieteni - oamenii pe 
care-i cunoscuse şi pe care-i iubise toată viaţa lui - periau cărările şi 
satele dornici să-l ucidă. Pume şi lupi feroce vânau pe culmi. 

Işi trecu o mână prin părul des şi aspru, oftă şi începu coborâşul. 
Probabil avea să moară înainte să ajungă în Keshet sau într-un oraş 
suficient de mare încât să-şi piardă urma. 

Dar numai probabil. 


În lumina ultimelor raze ale soarelui ce apunea, găsi o streaşină 
stâncoasă în apropierea unui pârâu subţire şi noroios. Sacrifică o fâşie de 
piele din sandaua dreaptă şi-şi fabrică un arc rudimentar pentru aprinsul 
foculuii!!!, iar când frigul muşcător se lăsă din nou, se ghemui lângă 
cercul înalt de pietre care ascundea micul său foc. Tufişurile uscate 
ardeau dând căldură şi făcând puţin fum, dar se mistuiau iute. Îşi intră în 
ritm, hrănind focul crenguţă cu crenguţă, nelăsându-l să crească prea 
mare ca să nu-şi dezvăluie adăpostul celor care-l vânau, dar nici să se 
stingă. Căldura nu părea să-i treacă dincolo de coate. N 

Undeva departe, se auzi un țipăt. Incercă să ignore sunetul. Îl durea 
tot corpul de epuizare şi efort, dar mintea, eliberată de distragerile 
constante ale călătoriei, se puse în mişcare cu o iuțeală periculoasă. In 
întuneric, memoria îi deveni mai precisă. Senzaţia de libertate, de 
posibilitate făcu loc senzaţiilor de pierdere, singurătate şi disperare. 
Acestea, credea el, aveau mai multe şanse să-l ucidă decât felinele ieşite 
la vânătoare. _ 

Se născuse printre nişte dealuri asemănătoare. Işi petrecuse copilăria 
jucându-se cu săbii de lemn şi bice făcute din coajă împletită. Simţise 
vreodată ambiția de a intra în rândurile călugărilor din marele templu 
secret? Probabil că da, deşi în frigul muşcător al sărmanului său adăpost 
de piatră îi venea greu să creadă asta. Işi amintea cum se uita cu 
admiraţie la marele zid de piatră. La santinelele sculptate în stâncă, 
înfăţişând cele treisprezece rase ale umanităţii, atât de roase de ploi şi 
vânturi încât toate - cinnai şi tralgi, sudici şi pursânge, timzinai şi yemmu 
şi înecaţi - aveau aceleaşi chipuri lipsite de trăsături şi aceiaşi pumni 
încleştaţi. Nu puteau fi deosebiți. Numai aripile largi şi dinţii ca nişte 
pumnale ai dragonului care se înălța deasupra lor se mai distingeau clar. 
Şi sculptate în poarta uriaşă de fier, litere întunecate formând cuvinte 
într-o limbă pe care nimeni din sat n-o ştia. 


Când a ajuns novice, a aflat ce spuneau. „Supus nu înseamnă înfrânt.” 
Odinioară crezuse că ştia ce înseamnă asta. 

Boarea îşi schimbă direcţia, împrăştiind scântei ca un roi de licurici. O 
fărâmă de cenuşă îi intră în ochi înţepându-l, iar el îşi frecă faţa cu dosul 
palmei. Ceva i se stârni în sânge, curenţi din trupul lui răspunzând unui 
impuls ce nu venea din el. Era zeiţa, sau cel puţin aşa crezuse. Se dusese 
în faţa marii porţi împreună cu ceilalţi băieţi din sat. Se oferise pe sine - 
viaţa şi trupul său - şi în schimb... 

În schimb i se revelaseră mistere. Mai întâi fusese vorba numai de 
cunoaştere: să scrie suficient cât să poată citi cărţile sfinte, să socotească 
destul cât să poată ţine registrele templului. Citise poveştile despre 
Imperiul dragonilor şi despre căderea lui. Despre zeiţa-păianjen care 
venise să aducă dreptatea pe lume. 

Minciuna, spuneau ei, n-are putere înaintea ei. A 

Fireşte, verificase asta. Îi crezuse, dar tot verificase. Îi minţea pe 
preoţi pur şi simplu ca să vadă dacă se putea. Alegea lucruri pe care 
numai el le ştia: numele clanului tatălui său, felurile de mâncare 
preferate ale surorii lui, propriile-i vise. Preoţii îl biciuiseră când minţise, 
îl cruţaseră când spusese adevărul şi nu se înşelaseră absolut niciodată. 
Certitudinile lui deveniseră mai puternice. La fel şi credinţa. Când marele 
preot îl alesese să fie ridicat la rang de novice, fusese sigur că-l aşteptau 
vremuri măreţe, pentru că aşa-i spuseseră preoţii. 

După ce coşmarul iniţierii sale se sfârşise, simţise puterea zeiței- 
păianjen în propriul sânge. Prima oară când surprinsese pe cineva 
minţind fusese ca şi cum şi-ar fi descoperit un al şaselea simţ. Prima oară 
când vorbise cu vocea zeiţei simţise cuvintele impunând credinţa, de 
parcă ar fi fost făcute din foc. 

Şi acum pierduse graţia divină şi era posibil ca nimic să nu fie 
adevărat. Poate că nu exista niciun loc numit Keshet. El unul credea că 
există, credea cu atâta ardoare, încât îşi riscase viaţa în încercarea de a 
fugi într-acolo. Dar nu fusese acolo niciodată. Însemnele de pe hartă 
puteau fi mincinoase. De fapt, era posibil să nu fi existat nici dragonii, 
nici imperiul, nici vreun mare război. Nu văzuse niciodată oceanul; poate 
că nici nu exista aşa ceva. Ştia numai ceea ce văzuse, auzise şi simţise. 

Nu ştia nimic. 

Dintr-o pornire violentă, îşi înfipse dinţii în palmă. Sângele îi ţâşni din 
rană şi-l adună în căuşul mâinii. În lumina slabă a focului, părea aproape 
negru. Negru, cu mici puncte mai întunecate. Unul dintre puncte dădu la 
iveală picioruşe. Păianjenul se târî prosteşte dând ocol palmei. Încă unul i 
se alătură. Îi privi: trimişi ai zeiţei în care nu mai credea. Încet, cu grijă, 
îşi înclină mâna deasupra micului său foc. Unul dintre păianjeni căzu în 
flăcări şi picioarele lui subţiri ca firul de păr se chirciră într-o clipă. 

— Ei, zise el. Puteţi muri. Măcar atâta ştiu. 


Munţii păreau să se întindă la nesfârşit, fiecare vârf o nouă 
ameninţare, fiecare vale mustind de primejdii. Ocoli sătucurile, 
aventurându-se aproape numai cât să fure apă de băut din bazinele lor de 
piatră. Mâncă şopârle şi seminţe galbene de pin. Ocoli locurile în care 
labe uriaşe cu gheare lăsaseră urme în ţărână. Intr-o noapte, descoperi 


un cerc de stâlpi verticali, având dedesubt o încăpere micuță ce promitea 
să-i ofere adăpost şi un loc unde să-şi recapete puterile, dar somnul îi fu 
tulburat de vise atât de violente şi de stranii, încât preferă să-şi vadă de 
drum. 

Pierdu din greutate, şi cureaua de piele împletită începu să-i atârne în 
jurul taliei. Tălpile sandalelor i se subţiară, iar arcul de foc se uză rapid. 
Timpul îşi pierdu însemnătatea. Zilele urmau una după alta. În fiecare 
dimineaţă îşi spunea: „Probabil asta o să fie ultima zi din viaţa mea. Dar 
numai probabil.” 

Probabilul acesta era întotdeauna suficient. Şi apoi, într-o dimineaţă 
târzie, ajunse sforţându-se în vârful unui deal presărat cu bolovani, 
dincolo de care nu se mai afla un altul. Inaintea lui se întindeau câmpiile 
largi ale vestului şi un râu strălucea în mantia de iarbă verde şi copaci. 
Priveliştea era înşelătoare. Presupuse că, mergând pe jos, tot mai avea 
vreo două zile până să ajungă acolo. Totuşi, se aşeză pe o piatră largă, 
aspră, privi lumea şi dădu frâu liber lacrimilor până se făcu amiază. 

Apropiindu-se de râu, simţi o nouă nelinişte strângându-i stomacul. Cu 
săptămâni în urmă, în ziua în care sărise pe furiş zidul templului şi 
fugise, ideea de a se pierde într-un mare oraş fusese o grijă îndepărtată. 
Acum zărea fumul a mii de vetre înălțându-se printre copaci. Urmele de 
animale sălbatice erau tot mai rare. În două rânduri, văzu în depărtare 
bărbaţi călare pe cai imenşi. Zdrenţele prăfuite ale sutanei sale, 
rămăşiţele sandalelor şi duhoarea propriei pieli nespălate îi reamintiră că 
această parte era mai dificilă şi mai periculoasă decât tot ce făcuse până 
atunci. Cum aveau să întâmpine bărbaţii şi femeile din Keshet un sălbatic 
din munţi? Aveau să-l ucidă pe loc? 

Dădu ocol oraşului de pe malul râului, uimit de imensitatea acestuia. 
Nu mai văzuse niciodată o aşezare atât de mare. Clădirile lungi din lemn 
cu acoperişuri de paie ar fi putut adăposti o mie de oameni. Drumurile 
erau pavate cu piatră. Rămase ascuns în tufişuri ca un tâlhar, privind. 

Îi dădu curaj apariţia unei femei yemmu. Asta şi foamea. La marginea 
oraşului, unde ultimele case se întindeau între drum şi râu, femeia îşi 
lucra grădina. Era o dată şi jumătate cât el şi lată în umeri ca un taur. 
Din falcă îi ţâşneau colţi ce păreau cât pe ce să-i străpungă obrazul dacă 
femeia ar fi râs. Sânii i se legănau deasupra unui brâu țărănesc nu cu 
mult diferit de cele pe care le purtau mama şi sora lui, croit însă din de 
trei ori mai multă pânză şi piele. 

Era prima dată când vedea pe cineva care nu era din neamul pursânge. 
Prima dovadă concretă că, într-adevăr, cele treisprezece rase ale 
omenirii existau. Ascuns după  tufişuri, privind-o cum stătea 
îngenuncheată pe pământul moale plivind ierburile cu degetele ei 
gigantice, se simţi uluit. 

leşi din tufe înainte ca laşitatea să-l copleşească din nou. Femeia îşi 
ridică de îndată capul imens, cu nările vibrând. El îşi înălţă o mână, într- 
un gest care era aproape o scuză. 

— Îmi cer iertare, zise el. Eu... am nişte necazuri. Şi speram că m-ai 
putea ajuta. 


Ochii femeii se îngustară ca două tăieturi. Se ghemui ca o felină gata 
de luptă. Abia atunci îi trecu prin minte că ar fi fost mai înţelept să fi aflat 
dacă ea îi ştia limba înainte să-i vorbească. 

— Am coborât din munţi, zise el, auzindu-şi disperarea din voce. 

Şi auzind încă ceva. Pulsaţia inaudibilă a sângelui său. Darul zeiței- 
păianjen silind-o pe femeie să-l creadă. 

— Nu facem comerţ cu pursânge, mârâi femeia yemmu. Oricum, nu cu 
cei veniţi din jegurile alea de munţi. Pleacă de-aici şi ia-ţi oamenii cu 
tine! 

— N-am niciun om cu mine, zise el. 

Făpturile din sângele lui se deşteptară, încântate să fie folosite. 
Femeia îşi înclină capul, în timp ce magia lui furată îşi făcea lucrarea. 

— Sunt singur. Şi neînarmat. Umblu de... săptămâni în şir. Pot să 
muncesc dacă vrei. Pentru ceva de mâncare şi un culcuş cald. Numai în 
noaptea asta. 

— Singur şi neînarmat. Prin munţi? 

— Da. 

Femeia pufni şi el avu senzaţia că era cântărit. Judecat. 

— Eşti un nătărău, spuse ea. 

— Da, spuse el. Sunt. Dar un nătărău prietenos. Inofensiv. 

După o clipă care-i păru foarte lungă, ea începu să râdă. 

Îl puse să-i umple bazinul cu apă adusă de la râu, în timp ce ea termina 
de grădinărit. Găleata fusese făcută pentru mâini de yemmu şi nu putea 
s-o umple decât pe jumătate, altminteri devenea prea grea ca s-o mai 
poată ridica. Dar se opinti bărbăteşte pe drumul dinspre căsuţă spre 
platforma rudimentară de lemn şi înapoi. Avu grijă să nu se zgârie, sau 
cel puţin nu atât de rău încât să sângereze. Ospitalitatea de care se 
bucura era şi aşa precară, şi tot ce-i lipsea ar fi fost să trebuiască să dea 
explicaţii despre păianjeni. 

La apus, femeia îi oferi un loc la masa ei. Focul din vatră părea o 
extravaganţă şi se văzu silit să-şi amintească faptul că acum creaturile 
care-i fuseseră fraţi nu mai erau prin preajmă, cu ochii în patru după 
vreo urmă de-a lui. Ea umplu un castron cu tocană din oala de pe foc. 
Avea gustul bogat, pătrunzător şi complex al mâncării gătite într-un vas 
care-şi făcea încontinuu treaba; oala nu era niciodată luată de pe foc şi în 
ea erau aruncate mereu, după cum se nimerea, noi bucăţi de carne şi 
legume. Unele dintre bucăţile cafenii de carne care pluteau în zeama 
grasă fierbeau probabil de dinainte ca el să părăsească templul. Era cea 
mai bună mâncare pe care o gustase în viaţa lui. 

— Bărbatul meu s-a dus la caravanserai, zise ea. Se aude c-ar urma să 
vină unul dintre prinți şi tuturor o să le fie foame. A luat toţi porcii cu el. 
Dacă avem noroc, o să-i vândă pe toţi. O să ia pe ei destui arginţi cât să 
trecem de anotimpul furtunilor. 

El îi ascultă vocea, atent în acelaşi timp la agitația din sângele lui. 
Ultima parte fusese o minciună. Ea nu credea că arginţii vor ţine atât de 
mult. Se întrebă dacă asta o îngrijora şi dacă nu era vreo cale prin care 
să se asigure că femeia avea tot ce-i trebuia. Avea să încerce măcar. 
Înainte să plece. 


— Dar povestea ta care-i, răhăţel amărât? întrebă ea cu o voce blândă 
şi caldă. Pe-a cui oaie ai regulat-o de-ai ajuns să-mi ceri mie de lucru? 

Apostatul chicoti. Mâncarea caldă din stomac, focul de alături şi patul 
de fân cu pătura subţire de lână despre care ştia că-l aşteaptă afară 
conspirau toate pentru a-i alunga încordarea din umeri şi din pântece. 
Ochii imenşi şi stropiţi cu auriu ai femeii yemmu rămaseră aţintiţi asupra 
lui. El ridică din umeri. 

— Am descoperit că dacă tu crezi în ceva, nu-nseamnă că lucrul ăla-i 
adevărat, zise el cu prudenţă. Au fost lucruri pe care le-am acceptat, în 
care am crezut din tot sufletul şi... m-am înşelat. 

— Dus de nas? întrebă ea. 

— Dus de nas, o aprobă el, apoi ezită. Sau poate nu. Nu intenţionat. Nu 
contează cât de tare te înşeli: dacă tu crezi ce spui, atunci nu-i o 
minciună. 

Femeia yemmu şuieră - o realizare impresionantă ţinând cont de colții 
ei - şi bătu din palme cu admiraţie prefăcută. 

— Filosofie din partea unui cărăuş de apă, zise ea. Mai urmează să te 
apuci să ţii predici şi să ceri zeciuială. 

— N-ai să vezi, spuse el râzând împreună cu ea. 

Femeia sorbi zdravăn din castron. Focul trosnea. Ceva - şoareci sau 
poate insecte - se foia în acoperişul de paie de deasupra. 

— Te-ai despărţit de o femeie, nu-i aşa? îl întrebă ea. 

— De o zeiţă, răspunse el. 

— Da. Aşa par toate, nu? zise ea privind flăcările. Apare o nouă 
dragoste şi-ai zice că-i cu totul deosebită. De parcă Zeul însuşi i-ar vorbi 
când dă ea din gură. Şi pe urmă... 

Pufni din nou, pe jumătate cu amuzament, pe jumătate cu amărăciune. 

— Ce n-a mers cu tine şi cu zeiţa ta? întrebă ea. 

Apostatul îşi duse la buze ceva ce trebuie să fi fost un cartof şi-i 
mestecă pulpa moale şi coaja zgrunţuroasă. Încercă să transpună în 
cuvinte nişte gânduri niciodată rostite cu glas tare. Glasul îi tremura. 

— Vrea să-nghită întreaga lume. 


CĂPITANUL MARCUS WESTER 


Marcus îşi frecă bărbia cu palma lui bătătorită. 

— Yardem? 

— Da, domnule! mârâi tralgul mătăhălos de lângă el. 

— Ştii tu ziua aia în care o să-mi dai brânci în şanţ şi-o să preiei 
comanda companiei? 

— Da, domnule! 

— N-o să fie azi, nu? 

Tralgul îşi încrucişă braţele groase pe piept şi flutură dintr-o ureche, 
producând un clinchet. 

— Nu, domnule, zise el în cele din urmă. Nu astăzi. 

— Păcat. ă 

Închisoarea publică din Vannai fusese cândva o menajerie. În zilele de 
odinioară, dragonii umblaseră prin piaţa largă şi se scăldaseră în marea 
fântână din centru. De jur-împrejur era un şanţ adânc, dincolo de care se 
înălţau pe trei niveluri cuşti imense. Fațadele din jad de dragon erau 
sculptate cu figuri de animale care, cândva, se plimbaseră de colo-colo în 
spatele gratiilor de fier: lei, grifoni, şerpi gigantici cu şase capete, lupi, 
urşi şi păsări imense cu sâni femeieşti. 

Între cuşti se aflau stâlpi sculptați înfăţişând cele treisprezece rase ale 
omenirii: tralgi cu urechi lungi, timzinai chitinoşi, yemmu colţoşi şi aşa 
mai departe. Dartinaiul avea chiar nişte mici vase cu mangal ascunse în 
orbite ca să imite privirea strălucitoare specifică acestei rase, deşi acum 
nu le mai aprindea nimeni. Statuile nu fuseseră roase nici de timp, nici de 
ploaie, fiind pătate numai de dârele negre de rugină scursă din gratii: 
nimic nu eroda jadul dragonului şi nimic nu-l putea sparge. Acum însă 
animalele dispăruseră şi în locul lor se aflau oameni. 

Posomorâţi, furioși sau plictisiţi, oaspeţii justiţiei din Vanai erau expuşi 
aici în toată ruşinea lor, pentru a fi recunoscuţi şi batjocoriţi în timp ce 
aşteptau hotărârea magistratului însărcinat cu cazul lor. Cetăţenii de 
treabă puteau să se plimbe prin piaţă, unde, cu câteva monede de bronz, 
puteau să cumpere de la o tarabă măruntaie de animale, de obicei 
înfăşurate în zdrenţe. Băieţii se dădeau în spectacol lansând o ploaie de 
rahaţi, şoareci morţi şi legume putrede asupra prizonierilor. Câteva 
neveste înlăcrimate şi câţiva soţi aduceau brânză sau unt şi le aruncau pe 
deasupra şanţului, dar chiar dacă darul ajungea în mâinile celor cărora le 
fusese menit, închisoarea nu era un loc paşnic. În timp ce privea stând 
lângă zidul scund ce mărginea şanţul, Marcus văzu un asemenea norocos 
- un kurtadam cu mărgele zornăind în blana sa scurtă şi mătăsoasă ca de 
vidră - luat la bătaie pentru pâinea albă pe care o primise, în timp ce un 
grup de băieţi din neamul pursângilor râdeau şi-l arătau cu degetul 
scandând: „Clincănitor de cururi pupător” şi alte insulte rasiste. 

În cel mai de jos şir de celule se aflau şapte bărbaţi. Majoritatea aveau 
constituţia şi cicatricele unor soldaţi, mai puţin unul care se ţinea 
deoparte, cu picioarele subţiri trecute printre bare, legănându-şi 
călcâiele deasupra şanţului. Cei şase soldaţi fuseseră oamenii lui Marcus. 
Celălalt, iscusitul companiei. Acum toţi îi aparţineau principelui. 


— Suntem urmăriţi, zise tralgul. 

— Ştiu. 

Iscusitul ridică un braţ şi-i făcu cu mâna, cu un aer vinovat. Marcus îi 
răspunse cu un zâmbet fals şi un gest mult mai puţin politicos. Fostul său 
iscusit privi în altă parte. 

— Nu el, domnule. Celălalt. A 

Marcus îşi desprinse privirea de cuşti. li trebui doar o clipă ca să-l 
zărească pe cel despre care vorbea Yardem. Nu prea departe de spaţiul 
larg unde strada se deschidea în piaţă stătea rezemat cu nonşalanţă un 
tânăr bărbat în armura aurită a gărzilor principelui. Marcus scotoci prin 
minte şi-şi aminti numele omului. 

— Of, pe zâmbetul Zeului, zise Marcus cu acreală. 

Văzând că fusese observat, soldatul salută cu neglijenţă şi se îndreptă 
spre ei. Avea o faţă rotofeie şi umeri moi. Mirosea atât de tare a ulei de 
cedru de la baia publică de parcă s-ar fi tăvălit prin el. Marcus îşi mişcă 
umerii cum făcea de fiecare dată înainte de o luptă. 

— Căpitanul Wester, zise soldatul înclinând din cap. Şi Yardem Hane, 
adăugă el. Încă-l mai urmezi pe căpitan? 

— Sergent Dossen, nu? întrebă Marcus. 

— Terţian Dossen de-acum încolo. Principele respectă titlurile vechi. 
Aia de colo-s oamenii tăi? 

— Cine, ăia? întrebă Marcus făcând pe nevinovatul. Am lucrat cu o 
mulţime de oameni de-a lungul timpului. N-aş fi surprins să am 
cunoştinţe în toate închisorile din Oraşele Libere. 

— Gaşca aia de colo. l-am mânat încoace astă noapte pentru că s-au 
îmbătat şi-au făcut scandal. 

— Bărbaţii mai fac de-astea. 

— Nu ştii nimic despre treaba asta? 

— N-aş vrea să spun nimic ce-ar putea ajunge la urechile 
magistratului, zise Marcus. S-ar putea să nu înţeleagă lucrurile aşa cum 
le-am spus eu. 

Dossen scuipă în şanţul lat. 

— Te respect pentru că nu vrei să-i bagi în bucluc, căpitane. Dar nu 
contează. Vine războiul şi principele are nevoie de oameni. Aia de colo au 
pregătire militară. Experienţă. O să fie luaţi în armată. Poate c-o să 
capete chiar grade. 

Marcus îşi simţi furia înteţindu-se: căldura din piept şi din stomac, 
senzaţia că mai crescuse cu câţiva centimetri. Nu avea încredere în ea, 
cum nu avea încredere în niciun lucru care-l făcea să se simtă bine. 

— Am impresia că vrei să zici ceva. 

Dossen zâmbi ca un şarpe. 

— Încă mai eşti faimos. Căpitanul Wester, eroul de la Gradis şi 
Wodford. Principele ar ţine cont de asta. Ai putea să ocupi o poziţie 
frumoasă. 

— Printi, baroni, duci. Toţi sunt un fel de regi mai mici, spuse Marcus, 
cu mai multă înflăcărare decât intenţionase. Iar eu nu lucrez pentru regi. 

— Pentru ăsta o să lucrezi, spuse Dossen. 


Yardem îşi scărpină pântecele şi căscă. Era un semnal menit să-i 
reamintească lui Marcus să-şi ţină firea. Marcus îşi desprinse mâna de pe 
mânerul sabiei. 

— Dossen, prietene, zise el, cam jumătate din apărarea oraşului ăstuia 
este compusă din mercenari. L-am văzut pe Karol Dannian cu băieţii lui. 
Pe Merrisan Koke. Principele tău o să rămână fără ei dacă se duce vorba 
că înrolează cu de-a sila soldaţi profesionişti aflaţi sub contract... 

Lui Dossen chiar îi căzu falca de uimire. 

— N-ai niciun contract, zise el. 

— Ba am, spuse Marcus. Escortăm un convoi care merge în Coasta de 
Nord, la Carse. Am fost deja plătiţi. 

Paznicul se uită pe deasupra şanţului la bărbaţii închişi, la iscusitul 
demoralizat şi la jadul pătat de rugină. Un porumbel ateriză pe laba 
sculptată a unui grifon, îşi scutură penele gri-perlate din coadă şi se 
găinăţă pe genunchiul iscusitului. În spatele lor, un bătrân behăi de râs. 

— N-ai oameni, zise Dossen. Paznicii convoiului tău sunt chiar acolo. 
Tu şi câinele tău de pază nu puteţi păzi singuri un convoi. În acte se 
vorbeşte despre opt oameni înarmaţi cu săbii şi arcuri şi despre un 
iscusit. 

— Nu ştiam că ne-ai citit contractul, spuse Yardem. Şi să nu-mi zici mie 
câine de pază. N 

Dossen strânse din buze, cu ochii mijiţi de furie. Işi mişcă umerii şi 
armura scoase un clinchet prea slab ca metalul ei să nu fi fost doar de 
faţadă. 

— Da, l-am citit. 

— Dar sunt sigur că asta nu are nicio legătură cu faptul că tocmai acei 
oameni au fost arestaţi, zise Marcus. 

— Mai bine vino alături de noi, căpitane. Vanaiul are nevoie de tine. | 

— Convoiul pleacă în trei zile, zise Marcus. Şi eu plec odată cu el. În 
baza contractului. 

Dossen nu se clinti, dar chipul i se înroşi. Marcus presupuse că, în 
calitate de membru al gărzii principelui, nu era obişnuit cu refuzurile. 

— Crezi că eşti mai presus decât cei ca mine? spuse Dossen. Crezi că 
poţi să pui condiţii şi lumea o să te asculte? Trezeşte-te, Wester! Eşti 
departe de câmpiile din Ellis. 

Yardem icni de parcă ar fi încasat o lovitură şi îşi clătină capul masiv. 

— Eu unul n-aş fi pomenit de Ellis, zise el cu vocea ca un tunet 
îndepărtat. 

Dossen îi aruncă tralgului o privire dispreţuitoare, apoi se uită la 
Marcus şi, nervos, îşi întoarse privirea. 

— N-am vrut să fiu nerespectuos faţă de familia ta, căpitane, zise el. 

— Pleacă, spuse Marcus. Chiar acum. 

Dossen dădu îndărăt. Când ajunse dincolo de raza spadei lui Wester, se 
opri. 

— Mai sunt trei zile până la plecarea convoiului, zise el. 

Restul era clar. „Dacă nu te încadrezi în cerinţele contractului, o să 
ajungi să dai socoteală principelui. Fie că-ţi place, fie că nu.” Marcus nu-i 
răspunse. Dossen se întoarse şi se îndepărtă cu paşi mari, străbătând 
piaţa. 


— Asta-i o problemă, zise Yardem. 

— Este. 

— Avem nevoie de oameni, domnule. 

— Avem. 

— Ai vreo idee unde să-i găsim? 

— Nu. 

Marcus le mai aruncă o ultimă privire deznădăjduită celor ce fuseseră 
până de curând oamenii lui, clătină din cap şi lăsă menajeria în urmă. 

Oraşul Vanai fusese cândva un port maritim aşezat la gura Taneishului, 
dar secole de aluviuni făcuseră gura fluviului să se retragă treptat, astfel 
că acum se afla mai la sud, la distanţă de o dimineaţă călare. Canale şi 
căi navigabile brăzdau oraşul, şi barjele încă mai poposeau aici, pe drum 
către sau dinspre mai noul şi mai micul oraş Newport, aducând grâne şi 
lână, argint şi cherestea din statele din nord. 

Ca toate Oraşele Libere, Vanaiul avea o istorie plină de conflicte. 
Fusese, pe rând, o republică ocârmuită de un consiliu ales prin tragere la 
sorţi, feuda proprie a unui monarh, aliatul sau duşmanul Birancourului 
sau al Tronului Despicat, după cum bătea vântul. Fusese un centru al 
religiei şi al revoltei antireligioase. Fiecare dintre aceste încarnări îşi 
lăsase amprenta asupra clădirilor albe de lemn, a canalelor unsuroase, a 
străzilor înguste şi a pieţelor largi. 

Aici, porţi străvechi încă mai atârnau în balamale, gata să apere sălile 
Palatului Consiliului, deşi ultimii consilieri muriseră cu generaţii în urmă. 
Dincolo, o siluetă nobilă din bronz, cu ţinuta solemnă şi înţeleaptă a unui 
episcop în robă şi mitră, era pătată de cocleală şi găinaţ. Străzile aveau 
indicatoare de lemn şi piatră, rezultatul a o mie de ani de istorie, aşa 
încât aceeaşi alee putea fi cunoscută sub o duzină de nume. Porţi de fier 
delimitau cele douăsprezece mici districte, permițându-i principelui să 
retraseze drumurile oraşului după bunul său plac, asigurându-i protecţie 
împotriva răscoalelor şi conspiraţiilor. 

Dar mai mult decât în arhitectură, istoria Vanaiului era înscrisă în firea 
locuitorilor săi. 

Timzinaii şi pursângii erau cei mai numeroşi, însă dartinaii spâni şi cu 
ochii strălucitori, cinnaii zvelţi ca trestia şi albi ca neaua şi jasurii cu solzi 
arămii aveau toţi districtele lor între zidurile albe şi largi ale oraşului. 
Timpul şi experienţa le conferiseră tuturor un soi de isteţime cinică, 
sofisticată. Mergând pe străzile înguste ce urmau cursul canalelor de un 
verde intens, Marcus vedea micile semne ale isteţimii. Negustori 
pursângi, loiali principelui, le ofereau soldaţilor acestuia reduceri la 
produse care fuseseră scumpite special în acest scop. Crâşmarii şi 
medicii, tăbăcarii şi cizmarii, toţi meseriaşii, de orice soi, pregăteau firme 
noi scrise în anteeana imperială, astfel ca afacerile să poată continua 
netulburate şi după pierderea războiului. Bătrâni timzinai, cu solzii negri 
crăpaţi şi decoloraţi, stăteau cu picioarele încrucişate în faţa măsuţelor 
de pe chei, povestind despre ultima revoluţie, cea în care tatăl principelui 
smulsese puterea din mâinile republicii. Nepoatele lor se plimbau în 
grupuri, purtând fuste albe şi subţiri, croite aproape după moda 
imperială, cu picioarele acoperite de solzi negri întrevăzându-se ca nişte 
umbre prin țesătură. 


Da, unii soldaţi aveau să moară. Da, unele clădiri aveau să ardă. Unele 
femei aveau să fie violate. Unele averi aveau să fie pierdute. Era un rău 
pe care oraşul avea să-l îndure, cum mai făcuse şi altă dată, şi nimeni nu 
se aştepta ca nenorocirea să-l lovească tocmai pe el. Spiritul oraşului 
putea fi rezumat printr-o ridicare din umeri. 

Pe o pajişte pentru întruniri publice acoperită cu iarbă verde, căruţa 
dărăpănată a unei trupe de actori ambulanți îşi desfăcea panoul lateral, 
scena scundă fiind împodobită cu panglici de un galben murdar. Puţinii 
spectatori adunaţi în faţa ei păreau în egală măsură curioşi şi sceptici. În 
timp ce Marcus trecea pe alături, un bătrân se ivi de după panglici. Avea 
părul zburlit şi o barbă ţeapănă. 

— Opriţi-vă! strigă bărbatul, cu o voce puternică şi sonoră. Opriţi-vă 
acum şi trageţi-vă mai aproape! Ascultaţi povestea lui Aleren Ucigaşul şi 
a spadei dragonilor! Sau, dacă sunteţi slabi de inimă, treceţi mai departe. 
Căci povestea noastră este aceea a unei aventuri măreţe. Dragoste, 
război, trădare, răzbunare se vor revărsa acum pe-această sărmană 
scenă şi vă previn... 

Vocea actorului scăzu la o şoaptă, deşi continua să se audă la fel de 
clar ca şi cum ar fi strigat. 

— ... nu toţi cei buni au un sfârşit fericit. Nu toţi cei răi sunt pedepsiţi. 
Veniţi mai aproape, prieteni, şi fiţi preveniţi că în povestea noastră, la fel 
ca pe-această lume, orice se poate întâmpla. 

Marcus nu-şi dădu seama că se oprise locului până când nu-l auzi pe 
Yardem. 

— E bun. 

— E, nu-i aşa? 

— Să ne uităm puţin, domnule? 

Marcus nu-i răspunse, dar se trase mai aproape odată cu restul 
mulţimii. Piesa era una clasică. O profeție străveche, un rău înălțându-se 
din adâncurile infernului şi o relicvă din vremea Imperiului dragonilor, 
destinată să ajungă în mâna eroului. Femeia care o juca pe frumoasa 
fecioară era poate puţin cam coaptă, iar bărbatul din rolul eroului - niţel 
cam moale. Dar replicile erau rostite cu convingere, iar trupa era 
experimentată. Marcus zări în mulţime o femeie cu părul lung şi un 
tinerel slăbănog care râdeau de fiecare dată exact când trebuia şi-i 
umileau pe cârcotaşi: actori de rezervă, strecuraţi în rândurile publicului. 
Dar de fiecare dată când apărea pe scenă actorul care rostise prologul, 
Marcus îşi pierdea firul gândurilor. 

Bătrânul îl interpreta pe Orcus, regele-demon, cu o atâta răutate şi cu 
un aşa patos, încât puteai uita cu uşurinţă că era doar un spectacol. Când 
Aleren Ucigaşul lovi cu spada dragonilor şi sângele ţâşni din pieptul 
regelui-demon, Marcus fu cât pe ce să pună el însuşi mâna pe armă. 

In final, în ciuda avertismentelor actorului, binele triumfă, răul fu 
învins şi trupa se înclină în faţa publicului. Marcus fu surprins de forţa 
aplauzelor: mulţimea se dublase fără ca el să fi observat. Până şi Yardem 
îşi lovea una de alta palmele cât farfuriile, zâmbind cu gura până la 
urechi. Marcus scotoci în punga de sub cămaşă după un ban de argint şi-l 
aruncă pe scenă. Acesta ateriză cu un pocnet şi, o clipă mai târziu, Orcus, 
regele-demon, se înclina zâmbind într-o ploaie uşoară de monede. Le 


mulţumi tuturor cu atâta căldură pentru generozitatea şi bunătatea de 
care dăduseră dovadă încât, în vreme ce se îndepărta, Marcus se pomeni 
gândindu-se că oamenii erau buni şi generoşi. 

Soarele toamnei timpurii cobora spre orizont, învăluind oraşul palid 
într-o strălucire aurie. Publicul se desprinse de scenă, spărgându-se în 
grupuri de două sau trei persoane, care se îndepărtară de-a lungul 
pajiştii. Marcus se aşeză pe o bancă de piatră, sub un stejar cu frunzele 
îngălbenite, urmărind cu privirea trupa care îşi monta la loc căruţa. Un 
grup de copii pursângi dădură buzna râzând peste actori şi aceştia îi 
goniră cu zâmbetul pe buze. Marcus se lăsă pe spate, cercetând printre 
ramuri cerul care se întuneca. 

— Ai un plan, zise Yardem. 

— Am? 

— Da, domnule. 

Fusese o piesă drăguță. Distribuţia, nu foarte numeroasă. Aleren 
Ucigaşul şi tovarăşul său. Frumoasa fecioară. Orcus, regele-demon. 
Bărbatul care jucase toate rolurile mărunte, de la sătean la demon sau 
nobil, în funcţie de costum. Cinci oameni pentru o piesă. Şi alţi doi în 
mulţime, dând tonul... 

Şapte oameni. 

— O, zise Marcus. Păi chiar am unul. 


Şapte oameni stăteau în jurul unei mese largi, rotunde, bând bere şi 
mâncând brânză şi cârnaţi plătiţi din fondurile tot mai scăzute ale lui 
Marcus. Cei doi din mulţime erau slăbănogul Mikel, iar femeia cu părul 
lung era Cary. Tânărul care-l jucase pe erou era Sandr, frumoasa şi cam 
coapta fecioară se numea Opal, însoţitorul eroului era Hornet, iar omul 
bun la toate rolurile era Smit. Yardem stătea alături de ei, cu un zâmbet 
larg şi binevoitor, ca o căţea înconjurată de puii ei. 

Marcus şedea separat, la o masă mai mică, împreună cu Orcus, regele- 
demon. 

— lar eu, zise Orcus, mă numesc, printre altele, Kitap rol Keshmet. Cel 
mai adesea mi se spune maestrul Kit. 

— N-o să ţin minte toate numele-astea, zise Marcus. 

— O să ţi le amintim noi, zise maestrul Kit. Nu cred c-o să se simtă 
cineva jignit, mai ales dac-o să continui să dai de băut. 

— Corect. 

— Ceea ce ne aduce la subiect, nu-i aşa, căpitane? Nu cred că ne-ai 
adus aici pe toţi dintr-o iubire neţărmurită faţă de teatru. 

— Nu. 

Maestrul Kit ridică din sprâncene, într-o întrebare fără cuvinte. 
Dincolo de scenă şi fără machiaj, era un ins interesant. Avea un chip 
prelung şi un păr cenuşiu ca oţelul. Măsliniul profund al pielii sale îi 
reamintea lui Marcus de pursângii care trăiau în deşerturile de dincolo 
de Marea Interioară, iar ochii îi erau atât de negri, încât Marcus bănuia 
că undeva nu prea departe în neamul lui trebuie să fi existat şi ceva 
sânge de-al sudicilor. 

— Principele vrea să mă înroleze cu forţa în oastea lui, zise Marcus. 


— Înţeleg, răspunse maestrul Kit. Ne-am pierdut şi noi doi membri ai 
trupei în felul ăsta. Sandr este dublura. S-a trezit dinainte de răsărit ca 
să-şi repete replicile. 

— Aş prefera să nu fiu în serviciul principelui, zise Marcus. Atâta timp 
cât am un contract legal, problema nici nu se va pune. 

— Problema? 

— Dacă refuzi recrutarea ajungi ori pe front, ori în groapă. Şi eu unul 
nu mă duc să lupt pentru Vanai. 

Maestrul Kit se încruntă şi sprâncenele lui stufoase se arcuiră ca nişte 
omizi. 

— Sper c-o să mă ierţi, căpitane. Nu cumva tocmai mi-ai zis că pentru 
tine asta-i o problemă de viaţă şi de moarte? 

— Ba da. 

— Pari foarte calm. 

— N-ar fi prima oară. 

Actorul se lăsă pe spătarul scaunului, împletindu-şi degetele peste 
pântecele supt. Părea îngândurat şi serios, dar în acelaşi timp interesat. 
Marcus luă o gură de bere. Avea gust de drojdie şi melasă. 

— Nu cred că vă pot ascunde pe-amândoi, zise maestrul Kit. Pe tine, 
poate. Ştim cum să facem un om să nu mai semene cu el însuşi, dar un 
tralg atât de departe în vest? Dacă principele te caută, mă tem că a 
rămâne cu prietenul tău este ca şi cum ţi-ai înălța stindardul deasupra 
capului. Am fi prinşi. 

— Nu vreau să mă alătur trupei tale, zise Marcus. 

— Nu? spuse maestrul Kit. Atunci despre ce vorbim aici? 

La cealaltă masă, femeia cu păr lung se ridică în picioare pe scaun, luă 
o poză demnă şi începu să declame Ritul Sfântului Ancian cu o sâsâială 
comică. Ceilalţi izbucniră cu toţii în râs, mai puţin Yardem, care zâmbi 
amuzat, mişcând din urechi. Cary. Aşa o chema, Cary. 

— Vreau ca trupa ta să mi se alăture mie. Există un convoi care pleacă 
spre Carse. 

— Ne considerăm o trupă ambulantă, zise maestrul Kit. Carse este un 
vad bun, după părerea mea, şi n-am mai fost pe-acolo de ani de zile. Dar 
nu văd cu ce te-ar ajuta să ne bagi în convoiul tău. 

— Principele mi-a luat oamenii. Trebuie să-i înlocuiesc. Vreau ca voi să 
jucaţi rolul paznicilor. 

— Chiar vorbeşti serios! 

— Da. 

Maestrul Kit râse, clătinând din cap. 

— Nu suntem soldaţi, zise el. Tot ce facem pe scenă este coregrafie, 
spectacol. Dacă ne-am confrunta cu soldaţi adevăraţi, mă îndoiesc că ne- 
am descurca. 

— Nu vreau să fiți gărzi, zise Marcus. Vreau să vă purtaţi ca şi cum aţi 
fi. Bandiţii nu-s tâmpiţi. Işi calculează şi ei şansele, cum face oricine. 
Convoaiele sunt atacate de obicei pentru că nu au destui oameni în 
armuri sau pentru că transportă ceva ce merită riscul. Dacă îi îmbrăcăm 
pe-ai tăi în pieptare de piele şi le dăm arcuri, nimeni n-o să ştie dacă ei le 
pot folosi ori ba. lar marfa pe care o cărăm nu merită să te baţi pentru 
ea. 


— Nu? 

— Cositor şi fier. Lână nevopsită. Ceva pielărie, spuse Marcus. Un ins 
din Vechiul District, pe nume meşterul Will, a înjghebat o asociere de 
negustori care să-şi scoată din oraş bunurile în ajunul bătăliei, în 
speranţa că lupta o să se încheie înainte să aibă ei de făcut plăţi. Riscul 
este destul de scăzut. Dacă aş fi bandit, eu nu m-aş uita de două ori la 
convoi. 

— Şi plata-i bună? 

— Foarte bună, zise Marcus. 

Maestrul Kit îşi încrucişă braţele, încruntându-se. 

— Mă rog, e decentă, spuse Marcus. Având în vedere despre ce-i 
vorba. Şi o să vă pună la adăpost de pericol pe tine şi pe-ai tăi. Chiar şi-n 
războaie de-astea de nobili tot se varsă ceva sânge şi tu ai femei în trupă. 

— Cred că şi Cary, şi Opal îşi pot purta singure de grijă, zise maestrul 
Kit. 

— Nu şi dacă oraşul este prădat. Prinții şi imperiile nu se sinchisesc 
dacă vreo câteva actriţe sunt violate sau ucise. Nu-i iau în seamă pe 
oamenii ca voi, iar soldaţii de rând ştiu asta. 

Actorul privi către masa cea mare. Acolo păreau să se desfăşoare 
simultan mai multe conversații, unii dintre actori luând parte la toate. 
Privirea bărbatului mai vârstnic se înmuie. 

— Te cred, căpitane. 

Rămaseră tăcuţi un moment, ascultând vuietul focului în vatră, 
celelalte voci împletindu-se în conversaţie, vântul răcoros al serii 
zgâlţâind uşile şi ferestrele. Hornul nu trăgea prea bine şi, din când în 
când, elibera în încăpere norişori de fum de parc-ar fi râgâit. Actorul 
clătină din cap. 

— Pot să te-ntreb ceva? zise maestrul Kit. 

— Dă-i bătaie. 

— [ţi ştiu faima. Şi am impresia că eşti un om cu experienţă. Trecut 
prin multe. Mi se pare ciudat să te găsesc în Oraşele Libere, escortând 
convoaie neînsemnate. 

— Asta nu-i o întrebare, zise Marcus. 

— De ce te ocupi cu asta? 

Marcus ridică din umeri. 

— Sunt prea încăpățânat ca să mor, spuse el, încercând să vorbească 
pe un ton glumet. 

Zâmbetul maestrului Kit ar fi părut compătimitor, dacă n-ar fi ascuns la 
rândul lui o suferinţă proprie. 

— Şi pe-asta o cred, căpitane. Bine. Deci ai nevoie de nouă soldaţi care 
să apere ultimul convoi plecat din Vanaiul liber? 

— Opt, zise Marcus. Opt soldaţi şi un iscusit. 

Master Kit îşi înălţă privirea către tavanul înnegrit de funingine. 

— Totdeauna am vrut să joc rolul unui iscusit, zise el. 


SIR GEDER PALLIAKO, 
MOȘTENITORUL VICONIELUI DE 
RLVENHALM 


Dacă n-ar fi fost cu gândul la traducerea lui, Geder Palliako ar fi putut 
scăpa. Cartea în cauză era un eseu speculativ despre înecaţi, scris de un 
filosof pe jumătate discreditat din Principatul C'Annalde. Geder îl găsise 
într-un scriptoriu'?: din Camnipol şi, pregătindu-se de lungul marş spre 
sud şi spre Oraşele Libere, lăsase pe dinafară o pereche de cizme de 
rezervă ca să-i facă loc în bagaje. Dialectul era străvechi şi puţin 
cunoscut. Scoarţele de piele nu erau cele originale. Paginile erau 
aproape cafenii de vechime, iar cerneala ştearsă. 

Lui Geder îi era tare dragă. 

Cortul său din pânză cerată era mai ieftin decât cele din piele folosite 
de obicei în campanii, dar ţinea cât de cât frigul la distanţă. Picioarele şi 
spatele îl dureau din cauza mersului călare. Avea numai rosături pe 
coapse şi-şi descheiase jiletca pentru a-şi elibera pântecele din 
strânsoare. Tatăl lui avea aceeaşi constituţie. Blestemul familiei, aşa-i 
spunea. Geder mai avea cam o oră până la culcare şi şi-o petrecea pe un 
scăunel pliant, aplecat deasupra cărţii, punând cap la cap cuvânt cu 
cuvânt, frază cu frază. 


„Spre deosebire de fiarele câmpului, omenirea nu are nevoie 
să recurgă la un Zeu abstract, mitic, pentru a descoperi rostul 
existenţei. Cu excepţia pursângilor nemodificaţi, animalici, 
fiecare dintre rasele omenirii este creată cu un scop. Rasele 
estului - yemmu, tralgii, jasurii - au fost în mod evident făcute 
să fie creaturi ale războiului; raushadamii, ca obiecte de 
amuzament şi distracţie, timzinaii - cea mai tânără dintre rase 
- ca o rasă destinată apiculturii sau altor munci uşoare, 
cinnaii, printre care mă număr şi eu, drept lentilele conştiente 
care să filtreze înţelepciunea şi filosofia şi aşa mai departe. 

Dar înecaţii? Dintre toate rasele omenirii, numai înecaţii par 
să fie o formă fără scop. Curentul general de opinie îi plasează 
pe aceşti fraţi inferiori ai noştri mai degrabă alături de plante 
sau de fiarele încete de pe continentele vestice. Adunarea lor 
ocazională în băltoacele produse de maree ne spune mai multe 
despre curenţii marini decât despre existenţa unei voințe 
umane. Unii romantici sugerează că înecaţii lucrează conform 
unui plan profund, inspirat de dragoni, ce continuă să se 


desfăşoare chiar şi după moartea autorilor lui. O idee 
romantică, una care poate fi iertată. 

În schimb, şi cred că asta este clar, înecaţii sunt cel mai clar 
exemplu al umanităţii ca expresie artistică şi, aşa stând 
lucrurile...” 


Sau poate că „intenţie estetică” era un termen mai potrivit decât 
„expresie artistică”? Geder se frecă la ochi. Era târziu. Mult prea târziu. 
Mâine îl aştepta o nouă zi de călărie înspre sud, urmată de încă una. Prin 
bunăvoința Zeului, aveau să ajungă la graniţă într-o săptămână, să 
petreacă încă o zi sau, în cel mai rău caz, două alegând câmpul de 
bătălie, o zi ca să zdrobească forţele locale şi apoi avea să doarmă într-un 
pat adevărat, să mănânce o mâncare cumsecade şi să bea vin care nu 
prinsese gustul burdufului în care fusese transportat. Cu condiţia să 
supravieţuiască până acolo. 

Geder puse cartea deoparte. Se pieptănă, mulţumit că nu avea 
păduchi. Se spălă pe faţă şi pe mâini, apoi îşi încheie jiletca pentru 
scurtul drum până la latrină, ultimul popas înainte de culcare. Afară, 
lângă cort, scutierul lui - un alt dar de la tatăl său - dormea ghemuit în 
maniera dartinailor, cu ochii emanând o strălucire roşiatică în spatele 
pleoapelor închise. Dincolo de el, armata acoperea ţinutul ca un oraş 
itinerant. 

Dealurile din apropiere erau presărate cu focuri pentru gătit ce 
umpleau văzduhul cu miros de linte. Căruţele erau adunate în centrul 
taberei, iar catârii, caii şi sclavii se aflau alături, în ţarcuri separate. Un 
vânt rece sufla dinspre nord. Era un semn bun. N-avea să plouă. Luna se 
înălţase pe jumătate, cornul ei în creştere oferind mai mult ideea de 
lumină decât lumină propriu-zisă, aşa că Geder păşi foarte atent pe 
drumul către latrină. N 

Se tot gândea la eseu. Îşi dorea ca printre cei aflați în marş să fi existat 
cineva cu care să poată discuta subiectul, dar eseul speculativ nu era 
considerat o artă masculină. Poezia, da. Călăria. Tragerea cu arcul. Lupta 
cu spada. Chiar şi istoria, dac-o practicai cu întorsături abile de frază. 
Dar eseul speculativ era o plăcere vinovată, pe care era mai bine s-o ţină 
ascunsă de tovarăşii lui. Il luau şi-aşa destul peste picior din cauza 
pântecelui. Nu era nevoie să le furnizeze pietre-n plus pentru praştii. Dar 
dacă nu era „intenţie estetică”... oare autorul acela cinnai chiar spunea 
că înecaţii apăruseră pe lume numai ca să înfrumuseţeze țărmurile? 

Latrina era pustie, un mic cort de pânză adăpostind două scânduri 
rudimentare aşezate deasupra unei gropi. Geder îşi dădu jos pantalonii, 
cu mintea încă la cele mai delicate aspecte ale traducerii. Remarcă 
mirosul dulceag care se simţea pe sub duhoarea fecalelor, dar nu-i dădu 
nicio importanţă. Se puse cu fundul pe scânduri, suspinând uşurat şi se 
întrebă, o clipă prea târziu, de ce mirosea a talaş în latrină. 

Scândurile cedară şi Geder ţipă, prăbuşindu-se pe spate în mocirla 
duhnitoare de fecale şi urină. Una dintre scânduri ricoşă de peretele 
gropii şi-i zgârie braţul. Ateriză cu atâta forţă, încât rămase fără suflu. 


Zăcu năucit în bezna împuţită, iar conţinutul umed şi rece al latrinei îi 
îmbibă pantalonii şi jacheta. 

De sus se auziră râsete. Apoi se ivi o lumină. 

Patru felinare îşi lepădară învelitorile, strălucind pe cerul de deasupra. 
Lumina ascundea feţele celor care le ţineau, dar vocile li se auzeau 
limpede. Erau aşa-numiţii săi prieteni şi tovarăşi de luptă. Jorey Kalliam, 
fiul baronului de Osterling Fells. Sir Gospey Allintot. Sodai Carvenallin, 
secretarul Înaltului Mareşal. Şi, cel mai rău dintre toţi, sir Alan Klin, 
căpitanul companiei, superiorul imediat al lui Geder şi omul căruia ar fi 
trebuit să-i raporteze comportamentul necorespunzător al tovarăşilor lui. 
Geder se ridică în picioare, cu capul şi umerii afară din groapă, în timp ce 
ceilalţi hohoteau de râs. 

— Foarte nostim, zise Geder, întinzându-le mâinile murdare de rahat. 
Şi-acuma ajutaţi-mă să ies. 

Jorey îl apucă de braţ şi-l trase la suprafaţă. Ce-i al lui i-al lui, 
recunoscu Geder. Omul nu dăduse înapoi în faţa mizeriei în care-l 
făcuseră să cadă. Pantalonii lui Geder îi atârnau în jurul genunchilor, uzi 
şi murdari. Se opri în lumina felinarelor, gândindu-se dacă să şi-i ridice 
sau să rămână gol de la brâu în jos. Suspină şi şi-i ridică. 

— Erai ultima noastră speranţă, zise Klin, trăgându-i un pumn în umăr, 
în timp ce lacrimi de râs îi curgeau pe obraji. Toţi ceilalţi s-au prins că 
era ceva în neregulă. Mă rog, mai puţin Sodai, dar el i-atât de slab, încât 
n-au cedat scândurile. 

— Mda, excelentă glumă, rosti Geder cu acreală. Acum mă duc să-mi 
găsesc ceva curat de... 

— A, nu, zise Sodai cu accentul său nazal, aristocratic. Te rog, 
prietene. Nu ne strica noaptea. A fost o glumă! Ia-o ca atare. 

— Aşa-i, zise Klin, înconjurând cu braţul umerii lui Geder. Dă-ne voie 
să ne cerem scuze. Haideţi, prieteni! La corturi! 

Cei patru bărbaţi se poticniră prin întuneric, târându-l pe Geder după 
ei. Dintre toţi patru, numai Jorey părea să-l compătimească sincer şi o 
făcea în tăcere. 

Toată copilăria lui, Geder îşi imaginase cum ar fi fost să-l slujească pe 
rege, să plece călare într-o campanie şi să-şi demonstreze inteligenţa şi 
iscusinţa în mânuirea armelor. Citise poveştile marilor războinici de 
odinioară şi ascultase istorisirile despre prietenie şi frăţia spadei spuse 
de tatăl lui la beţie. 

Realitatea se dovedea dezamăgitoare. 

Cortul căpitanului era din piele grea, întinsă pe un cadru de fier. 
Interiorul era mai luxos decât adăpostul lui Geder. Din tavan atârnau 
mătăsuri şi un foc mare ardea în vatră, fumul fiind condus afară printr-un 
horn suspendat din fier forjat şi piele înnegrită. Era mai cald decât în 
toiul verii, dar măcar fusese pregătită o baie, aşa că, după ce-şi dădu jos 
hainele împuţite, lui Geder nu-i fu frig. Ceilalţi lepădară mănuşile şi 
tunicile contaminate de contactul cu Geder şi un sclav timzinai le scoase 
pe toate din cort. 

— Noi, dragi prieteni, suntem mândria şi speranţa Anteei, zise Klin 
umplând cu vin o carafă pântecoasă. 

— În cinstea regelui Simeon! zise Gospey. 


Klin puse carafa în mâna lui Geder şi se ridică, înălţând el însuşi 
burduful. 

— Pentru regat şi imperiu, zise el. Şi blestem pe capul nemernicilor din 
Vanai! 

Ceilalţi se ridicară. Din cadă, Geder se săltă şi el în picioare, pentru că 
a rămâne aşezat ar fi însemnat un mic act de trădare. Acesta se dovedi 
numai primul dintr-o lungă serie de toasturi. Sir Alan Klin avea multe 
defecte, dar cu vinul nu se zgârcea. Şi dacă lui Geder i se părea că totuşi 
carafa lui era întotdeauna ceva mai plină decât ale celorlalţi, era în mod 
sigur doar un semn al regretului căpitanului, un mod de a-şi cere scuze 
pentru farsa din acea seară. 

Sodai declamă cel mai recent sonet al său, un omagiu obscen adus 
uneia dintre cele mai populare târfe care-i însoțea în campanie. Klin îi 
eclipsă prestaţia, improvizând o cuvântare despre virtuțile bărbăteşti, 
cum ar fi talentul cu armele, artele frumoase şi potenţa sexuală. Jorey şi 
Gospey interpretară un cântec vesel la tobă şi harpă, cu vocile într-o 
frumoasă armonie. Când îi veni rândul, Geder se ridică din apa călâie şi 
recită un cuplet deocheat, executând şi micul dans care-l însoțea. Il 
învățase cândva de la tatăl lui, când erau amândoi ameţiţi bine, şi nu-l 
împărtăşise nimănui din afara familiei. Abia când termină, iar ceilalţi 
bărbaţi nu mai puteau de râs, îşi dădu seama cât de beat era dacă-l 
recitase aici. Zâmbi, ascunzându-şi junghiul subit de teamă. Nu cumva 
tocmai devenise complice la propria sa umilinţă? Zâmbetul lui le provocă 
celorlalţi un nou acces de ilaritate până când Klin, cu respiraţia tăiată, 
bătu în podea făcându-i lui Geder semn să se aşeze. 

Urmară cârnaţi şi brânză, iarăşi vin, turte şi murături, apoi din nou vin. 
Ceilalţi vorbeau despre lucruri pe care Geder abia le putea urmări, 
darămite să şi le amintească mai apoi. La un moment dat, se pomeni 
perorând cu o gravitate şovăielnică despre înecaţi ca expresie artistică 
sau poate ca intenţie estetică. 

Se deşteptă în cortul său de pânză cerată, îngheţat, cu dureri de cap şi 
fără să-şi amintească exact când se întorsese. Lumina slabă şi crudă a 
zorilor ce se apropiau se strecura prin pânză. Afară şuiera un vânt uşor. 
Geder îşi înfăşură pătura în jurul capului ca basmaua unei neveste de 
pescar, dorindu-şi să adoarmă din nou, măcar câteva minute. Rămăşiţele 
unui vis încă mai stăruiau, ademenindu-l, dar trâmbiţa, sunând adunarea, 
puse capăt oricăror speranţe de odihnă. Geder se opinti în picioare, îşi 
puse o uniformă curată şi-şi pieptănă părul pe spate. În stomacul lui avea 
loc o rebeliune. Capul lui încerca să aleagă între durere şi o stare de 
greață. Dacă vomita înăuntru, nimeni n-avea să-l vadă, dar scutierul 
urma să fie silit să curețe înainte să strângă cortul. Dacă ieşea afară, era 
aproape sigur c-avea să fie văzut. Se întrebă cât de mult băuse noaptea 
trecută. Trompeta sună a doua oară adunarea. N-avea timp pentru astea. 
Strânse din dinţi şi porni, din nou, către cortul căpitanului. 

Compania stătea aliniată, Kalliam, Allintot şi alte două duzini de 
cavaleri, mulţi dintre ei deja înveşmântaţi în zale şi platoşe. În spatele 
fiecăruia erau sergenţii şi soldaţii lor, înşirându-se pe cinci rânduri. 
Geder Palliako încercă să stea cât mai drept, ştiind că oamenii din 
spatele lui îşi calculau şansele de glorie şi supravieţuire în funcţie de 


competenţa lui. La fel cum ale sale depindeau de căpitan şi, deasupra lui, 
de lordul Ternigan, Înaltul Mareşal care comanda întreaga armată. 

Sir Alan Klin ieşi din cort. În lumina răcoroasă a dimineţii, părea 
războinicul perfect. Avea părul blond prins la spate. Uniforma lui era de 
un negru atât de închis, încât părea croită din miez de noapte. Umerii 
largi şi bărbia puternică îi dădeau aparenţa unei statui trezite la viaţă. 
Doi sclavi aduseră un podium şi-l aşezară la picioarele bărbatului. 
Căpitanul păşi pe el. 

— Oameni buni, zise el. Ieri, lordul Ternigan ne-a trimis noi ordine. 
Vanaiul a încheiat o alianţă cu Maccia. Rapoartele noastre spun că şase 
sute de oameni înarmaţi cu săbii şi arcuri mărşăluiesc în sprijinul 
Vanaiului chiar în acest moment. 

Căpitanul se opri, lăsând vestea să-şi facă loc în minţile lor, iar Geder 
se încruntă. Maccia era un aliat nefiresc pentru Vanai. Cele două oraşe 
se duşmăneau de mai bine de o generaţie din pricina comerţului cu 
mirodenii şi tutun. Din câte citise el, Vanaiul era construit din lemn mai 
ales din cauză că Maccia controla carierele de piatră, în timp ce 
cheresteaua era adusă pe râu, dinspre nord. Dar poate că se petreceau 
mai multe decât ştia el. 

— Aceste întăriri nu vor salva Vanaiul, zise Alan. În principal pentru 
că, ajungând acolo, vor găsi oraşul sub controlul nostru. 

Geder simţi cum fruntea i se încruntă şi mai tare, în timp ce în stomaci 
se instala o greață rău-prevestitoare. Între Maccia şi Vanai erau probabil 
cinci zile pe calea apei, iar ei se aflau la cel puţin o săptămână de 
graniţă. Să ajungă în Vanai înaintea întăririlor însemna... 

— Azi începem un marş forţat, spuse Alan. O să dormim în şa. O să 
mâncăm din mers. Şi în patru zile o să luăm Vanaiul prin surprindere şi o 
să-i arătăm ce înseamnă puterea Tronului Despicat! Pentru rege! 

— Pentru rege! rosti Geder alături de ceilalţi, ridicându-şi mâna în 
semn de salut şi încercând să nu izbucnească în plâns. 

Ştiuseră. Noaptea trecută, ei ştiuseră. Geder simţea deja durerea tot 
mai puternică din spinare şi coapse. Pulsaţiile din cap se intensificară. În 
timp ce armata rupea rândurile, Jorey Kalliam îi întâlni privirea şi-şi feri 
ochii. 

Asta fusese gluma. Faptul că fusese făcut să cadă în mizeria din latrină 
nu reprezentase decât începutul. După asta, hai să insistăm ca bufonul să 
ne accepte scuzele. Hai să-l vârâm în apă caldă. Hai să-i turnăm vin pe 
gât. Să-l facem să danseze. Amintirea lui recitând cupletul deocheat al 
tatălui său şi executându-şi micul dans se deşteptă, dureroasă ca o 
lovitură de cuţit în spinare. Şi toate astea ca să poată anunţa marşul 
forţat în timp ce idiotul de Palliako încerca să nu vomite din poziţie de 
drepţi. Il lipsiseră de ultima noapte de somn şi, în zilele ce urmau, aveau 
să se distreze văzându-l cum se chinuie. 

Frăția spadei. Camaraderia campaniei. Cuvinte frumoase, care nu- 
nsemnau nimic. Nu era nimic diferit faţă de situaţia de-acasă. Cei 
puternici îşi băteau joc de cei slabi. Cei frumoşi îi compătimeau pe cei 
şterşi. Pretutindeni, cei puternici stabileau cine se bucura de favoruri şi 
cine putea fi luat peste picior. Geder se întoarse şi se îndreptă cu paşi 
furioşi către cortul lui. Scutierul lui ţinea sclavii pregătiţi să-l strângă. Îi 


ignoră şi se îndreptă către ultimele momente de intimitate dinaintea 
bătăliei aflate încă la câteva zile distanţă. Intinse mâna după carte. 

Nu era unde-o lăsase. 

Il străbătu un fior fără nicio legătură cu toamna. 

Era beat când se întorsese. Poate-o mutase. Poate încercase să 
citească înainte să adoarmă. Geder îşi controlă patul de campanie, apoi 
se uită sub el. O căută printre uniforme şi în cufărul din lemn şi piele în 
care îşi ţinea celelalte lucruri. Cartea nu era nicăieri. Se pomeni 
respirând mai iute. Simţea că-i arde faţa, dar refuză să se gândească 
dacă de ruşine sau de furie. leşi din cort şi sclavii luară poziţie de drepţi. 
Restul taberei era deja încărcat în căruţe sau pe spinările catărilor. Nu 
era timp. Geder îi făcu semn scutierului său dartinai şi sclavii trecură la 
treabă, punându-i ordine în lucruri. Geder traversă din nou câmpul, cu o 
frică ce-i încetinea paşii. Dar trebuia să-şi recapete cartea. 

Cortul căpitanului era deja strâns, pielea desprinsă de pe cadrul de 
fier, cadrul pliat şi depozitat. Peticul de pământ dezgolit unde Geder se 
ţinuse de giumbuşlucuri cu o noapte înainte era ca desprins dintr-un 
basm, un castel al zânelor care dispărea la ivirea zorilor. Cu excepţia 
faptului că sir Alan Klin era încă acolo, cu mantaua de călărie din piele 
atârnându-i pe umeri şi cu spada ceremonială prinsă la şold. 
Responsabilul pentru provizii, un munte de om pe jumătate yemmu, 
tocmai primea ordine de la căpitan. Rangul lui Geder îi dădea, practic, 
dreptul să-l întrerupă, dar n-o făcu. Aşteptă. 

— Palliako, zise Klin. 

Vocea lui nu mai avea căldura din noaptea trecută. 

— Excelenţă, zise Geder. Îmi cer scuze de deranj, dar când m-am trezit 
de dimineaţă... după noaptea trecută... 

— Zi-i odată, omule! 

— Aveam o carte, domnule. 

Sir Alan îşi închise ochii săi nobili, cu gene lungi. 

— Credeam c-am terminat cu chestia asta. 

— Am terminat, domnule? Adică ştiţi despre carte? V-am arătat-o? 

Căpitanul îşi deschise ochii, contemplând haosul ordonat al taberei în 
curs de ridicare. Geder se simţi ca un băieţel care sâcâie un preceptor 
mult prea hărțuit. 

— Eseu speculativ, spuse Klin. Zău, Palliako! Eseu speculativ?! 

— Mai mult un exerciţiu de traducere, minţi Geder, simțindu-se brusc 
ruşinat de entuziasmul său sincer. 

— A fost... curajos din partea ta că ţi-ai recunoscut viciul, zise Klin. Şi 
cred că distrugând-o ai luat decizia corectă. 

Geder îşi simţi inima zvâcnindu-i în piept. 

— Am distrus-o, domnule? 

Alan îl privi cu o expresie de surprindere. Sau poate de prefăcută 
surprindere. 

— l-am dat foc noaptea trecută, zise căpitanul. Noi amândoi, imediat 
ce te-am dus înapoi în cortul tău. Nu-ţi aduci aminte? 

Geder nu ştia dacă bărbatul îl minţea sau nu. Noaptea trecută se 
pierdea în ceaţă. Îşi amintea atât de puţine. Era posibil ca, băut fiind, să- 
şi fi renegat mica abatere de la regulile sofisticării şi să fi permis să i se 


dea foc? Sau poate că Alan Klin, căpitanul şi comandantul lui, îl minţea 
de la obraz? Niciuna dintre ipoteze nu părea plauzibilă, dar fie una, fie 
cealaltă trebuia să fie adevărată. Iar dacă ar fi recunoscut că nu ştia ce 
se întâmplase, ar fi însemnat că nu ţinea la băutură şi ar fi demonstrat, 
din nou, că era bătaia de joc a companiei. 

— Imi cer scuze, domnule, zise Geder. Cred c-am fost cam confuz. 
Acum am înţeles. 

— Fii atent cu chestiile-astea. 

— N-o să se mai întâmple. 

Geder salută şi, înainte să-i răspundă Klin, porni către calul său. Era 
un jugan cenuşiu, cel mai bun cal pe care şi-l putea permite familia lui. 
Se ridică în şa şi smuci frâiele. Calul se întoarse brusc, surprins de 
violenţa gestului, şi, dincolo de toată furia sa, Geder simţi un junghi de 
regret. Nu era vina animalului. Îşi promise să-i dea o măsură de trestie 
de zahăr când urmau să se oprească. Dac-aveau să se oprească. Dacă 
această campanie, fie ea de două ori blestemată, n-avea să se târască 
înainte până la sfârşitul timpului şi la reîntoarcerea dragonilor. 

Armata se porni, mişcându-se în acel ritm domol al oamenilor care ştiu 
că mersul nu va înceta curând. Marşul forţat începu, rând după rând, pe 
drumul larg din jad de dragon. Geder stătea ţeapăn în şa, ţinându-şi 
spinarea dreaptă numai graţie mâniei şi unui efort de voinţă. Mai fusese 
umilit şi altădată. Cel mai probabil avea să fie umilit şi de-acum înainte. 
Dar sir Alan Klin îi arsese cartea. În timp ce soarele dimineţii răsărea şi 
căldura făcea mantiile să le alunece de pe umeri, iar frunzele toamnei 
străluceau glorios în jur, Geder realiză că jurase deja să se răzbune. Şi o 
făcuse chiar în faţa noului său duşman de moarte. 

„N-o să se mai întâmple”, zisese el. 

Şi n-avea să se mai întâmple. 


CITHRIN BEL SARCOUR, 
PUPILA BĂNCII MEDEAN 


Singura amintire clară pe care-o avea Cithrin despre părinţii ei era 
momentul când i se spusese că muriseră. Din perioada de dinainte nu 
avea decât frânturi fantomatice de amintiri. Tatăl ei însemna o 
îmbrăţişare caldă în ploaie şi miros de tutun. Mama ei era gustul de 
miere pe pâine şi mâna subţire şi delicată a unei femei cinnai mângâindu- 
i piciorul. Nu-şi amintea feţele sau vocile lor, dar îşi amintea clipa în care 
îi pierduse. 

Avea patru ani. Camera ei era vopsită în alb şi purpuriu. Stătea la 
fereastră şi-şi bea ceaiul în compania unui tralg de jucărie făcut din 
pânză de sac şi umplut cu teci uscate de fasole. Tocmai îi îndrepta 
urechile când nanne a ei intrase, mai palidă ca de obicei, şi-i spusese că 
ciuma îi luase pe stăpânul şi pe stăpâna casei şi că Cithrin trebuia să se 
pregătească de plecare. Avea să locuiască de-acum cu altcineva. 

Nu înţelesese. Pe-atunci, moartea însemna pentru ea ceva ce putea fi 
negociat, ca şi cum ar fi fost vorba despre o panglică pe care s-o poarte 
în păr sau despre porţia de ovăz îndulcit de la micul dejun. În loc să 
plângă, Cithrin simţise mai degrabă iritare faţă de schimbarea survenită. 

Abia mai târziu, în noile şi mult mai întunecoasele ei camere de 
deasupra sediului băncii, înţelesese că nu conta cât de tare ţipa sau cât 
de mult plângea. Părinţii ei n-aveau să mai vină pentru că, fiind morţi, nu 
le mai păsa. 


— Îţi faci prea multe griji, zise Besel. 

Se lăsă pe spate cât era de lung, părând să se simtă în largul lui pe 
scările tocite de lemn. Părea în largul lui oriunde s-ar fi aflat. Cei 
douăzeci şi unu de ani ai săi îl făceau să fie cu patru ani mai mare decât 
Cithrin şi avea un păr negru şi cârlionţat şi o faţă lată, făcută parcă 
pentru zâmbete. Umerii îi erau solizi ca ai unui muncitor, dar mâinile-i 
erau fine. La fel ca rochia ei, tunica lui era vopsită în roşu şi cafeniu, 
culorile băncii. Dar lui îi veneau mai bine. Cithrin ştia că avea vreo şase 
iubite şi în secret era geloasă pe fiecare în parte. 

Stăteau pe o bancă de lemn deasupra Pieței cu Arcade, contemplând 
de sus aglomeraţia pieţei săptămânale de mărfuri proaspete, sute de 
tarabe înghesuite din pânză viu colorată şi bețe subţiri, răsărind din 
clădirile ce mărgineau locul ca nişte mlădiţe din trunchiul unui copac 
bătrân. Marele canal al Vanaiului clipocea pe cheiul din dreapta lor, apa 
verzuie fiind plină de bărcuţe înguste şi de barje. Piaţa zumzăia de vocile 
vânzătorilor de peşte şi ale măcelarilor, ale fermierilor şi ale vânzătorilor 
de ierburi, toţi vânzându-şi ultimele recolte ale verii. 

Cei mai mulţi erau pursângi şi timzinai cu chitină neagră, dar ici-colo 
Cithrin zărea silueta palidă şi zveltă a unui cinnai pur, capul larg şi mobil 
şi urechile ca de câine ale unui tralg, mersul legănat al unui yemmu. 
Crescând în Vanai, Cithrin văzuse măcar câte un exemplar din mai toate 


rasele omeneşti. Odată zărise într-un canal chiar şi un înecat, privind-o 
cu ochi negri şi plini de tristeţe. 

— Nu înţeleg cum poate banca să ia partea Anteei Imperiale, zise ea. 

— Nu le luăm partea, spuse Besel. 

— Nu luăm partea principelui. Asta înseamnă război! 

Besel râse. Avea un râs frumos. Cithrin simţi un fulger de mânie, dar îl 
iertă de îndată ce el îşi puse mâna pe a ei. 

— E o piesă de teatru, spuse el. Două grupuri de oameni o să se 
întâlnească pe un câmp în afara oraşului, o să-şi fluture săbiile unii la 
alţii, o să se tăvălească reciproc cât să le fie onoarea satisfăcută, după 
care noi o să deschidem porţile armatei anteene şi-o să-i lăsăm să ne 
conducă pentru câţiva ani. 

— Dar principele... 

— Exilat. Sau închis, dar cel mai probabil exilat. Aşa se întâmplă tot 
timpul. O baroneasă din Gilea se mărită cu un prinţ din Asterilhold, şi 
regele Simeon decide că Anteea are nevoie de o contragreutate în 
Oraşele Libere. Aşa că găseşte un motiv şi declară război Vanaiului. 

Cithrin se încruntă. Besel părea amuzat şi deloc îngrijorat. Din punctul 
lui de vedere, spaimele ei păreau naive. Prosteşti. Se încăpăţână. 

— Am citit despre războaie. Profesorul meu de istorie nu vorbeşte aşa 
despre ele. 

— Poate că războaiele adevărate sunt altfel, zise Besel ridicând din 
umeri. Dacă Anteea porneşte vreodată la luptă împotriva Birancourului 
sau a Keshetului, atunci o să-mi retrag toate pariurile. Dar asta? E mai 
puţin ca o furtună de primăvară, rândunică mică. 

O voce feminină îl strigă pe Besel. Era o fiică de negustor, îmbrăcată 
într-un corsaj cafeniu, adânc decoltat, şi o fustă lungă din pânză 
nevopsită. Besel se ridică de lângă Cithrin. 

— După cum vezi, am treabă, zise el cu ochii scânteindu-i. Ai face bine 
să te întorci acasă înainte să înceapă bătrâna Cam să-şi facă griji. Dar 
acum serios, ai încredere în magistrul Imaniel. Se ocupă de chestia asta 
de mai mult timp decât noi doi şi ştie cu ce se mănâncă. 

Cithrin făcu semn că a înţeles şi-l privi pe Besel coborând treptele 
două câte două către fata cu păr întunecat. Se înclină în faţa ei şi ea îi 
făcu o reverență, dar lui Cithrin scena i se păru falsă. Formalităţi folosite 
pe post de preludiu. Probabil Besel nici nu credea că Cithrin ştia ce-i ăla 
preludiu. Îl privi amărâtă cum o lua pe femeie de braţ, pierzându-se 
împreună cu ea pe străzile şi podurile albe ale oraşului. Cithrin îşi aranjă 
mânecile, dorindu-şi, nu pentru întâia oară, ca Banca Medean să fi ales 
nişte culori care să-i fi venit mai bine. Ceva cu verde de exemplu. 

Dacă părinţii ei ar fi fost amândoi pursângi sau cinnai, ar fi avut o 
familie care s-o ia în grijă. În schimb, titlurile deţinute de tatăl ei în 
Birancour fuseseră reclamate de regină şi oferite altcuiva. Clanul mamei 
sale din Principatul C'Annalde refuzase politicos să aibă grijă de un copil 
cu sânge amestecat. 

Dacă n-ar fi fost Banca, ar fi fost aruncată pe străzile Vanaiului. Dar 
tatăl ei îşi depozitase o parte din aur pentru a fi administrat de magistrul 
Imaniel şi, ca moştenitoare, Cithrin devenise pupila Băncii până când 
avea să ajungă la vârsta la care să-şi poată pune amprenta degetului 


mare pe propriile ei contracte. Adică peste încă două veri. Atunci avea să 
treacă de cel de-al nouăsprezecelea solstiţiu al ei, să devină o femeie 
înstărită şi, probabil, să se mute din apartamentele micuţe din apropierea 
Pieței Mari în care îşi făcea afacerile sucursala din Vanai a Băncii 
Medean. 

Presupunând, fireşte, că invadatorii aveau să lase oraşul în picioare. 

Străbătând piaţa de mărfuri proaspete, nu zări niciun semn de frică pe 
chipurile celor din jur. Poate că Besel avea dreptate. Zeul ştie că băiatul 
părea foarte sigur de sine. Dar aşa era el în orice împrejurare. 

Se întrebă dacă Besel urma să o privească altfel când n-avea să mai fie 
micuța orfană a Băncii. Se opri în faţa unei tarabe unde o femeie 
pursânge vindea parfumuri, uleiuri şi panglici colorate pentru păr. Pe un 
stâlp de lemn neşlefuit era agăţată o oglindă, invitându-i pe clienţi să se 
admire. Cithrin se examină un moment, ridicându-şi bărbia aşa cum ar fi 
făcut o femeie care avea o familie adevărată. j 

— Vai, biata de tine, zise femeia. Ai fost bolnavă, nu? Îţi trebuie ceva 
pentru buze? 

Cithrin clătină din cap, dând înapoi. Femeia o prinse de mânecă. 

— Nu fugi. Nu mi-e frică. Jumătate dintre clientele mele vin aici pentru 
că s-au simţit rău. Putem să facem să dispară paloarea aia a ta, drăguță. 

— N-am fost, reuşi Cithrin să spună, recăpătându-şi vocea. 

— N-ai fost? zise femeia îndemnând-o către un scăunel dintr-un colţ al 
dughenei. 

Aerul era greu de respirat din pricina mirosului de trandafiri şi de 
pământ proaspăt săpat. 

— Nu sunt bolnavă, zise ea. Mama mea e cinnai. E... e normal. 

Femeia îi aruncă o privire compătimitoare. Avea dreptate. Cithrin nu 
avea nici frumusețea delicată ca de figurină de sticlă a neamului mamei 
sale, nici farmecul solid, cald, teluric al unei fete pursânge. Era la mijloc. 
Catârul alb, aşa o porecliseră ceilalți copii. Nici una, nici alta. 

— Păi cu-atât mai mult, zise femeia pe un ton consolator. Tu stai jos şi 
o să vedem ce-i de făcut. 

În cele din urmă, Cithrin cumpără un borcan de ruj de buze numai ca 
să poată pleca. 


— Puteaţi să-i dați ceva totuşi, zise Cam. Este principele. Nu-i ca şi 
cum n-aţi şti unde să-l găsiți. 

Magistrul Imaniel îşi ridică ochii din farfurie, cu o expresie plăcută, 
dar impenetrabilă. Lumina lumânărilor îi juca în ochi. Era un bărbat mic 
de statură, cu pielea tăbăcită şi un păr ce se rărea, şi putea să pară sfios 
ca un pisoiaş, dacă voia, sau să devină un demon, tot numai răceală şi 
furie. În anii petrecuţi alături de el, Cithrin nu reuşise să-şi dea seama 
care era omul şi care era masca. Acum vocea lui era blândă, ca şi ochii. 

— Cithrin, zise el. De ce nu-i bine să-i împrumut bani principelui? 

— Pentru că, dacă nu vrea să vi-i dea înapoi, n-aveţi cum să-l obligaţi. 

Magistrul Imaniel se uită la Cam şi ridică din umeri. 

— Vezi? Fata ştie. Politica băncii este să nu împrumute niciodată bani 
oamenilor care consideră că-i sub demnitatea lor să-i restituie. În plus, 
cine zice c-avem bani de prisos? 


Cam clătină din cap cu prefăcută disperare şi se întinse peste masă 
după solniţă. Magistrul Imaniel mai luă o înghiţitură din friptura de miel. 

— De ce nu împrumută principele de la baronii şi ducii lui? întrebă el. 

— Nu poate, zise Cithrin. 

— De ce? 

— Of, da’ mai lăsaţi-o în pace pe săraca fată măcar o dată! spuse Cam. 
Putem şi noi s-avem o conversaţie pe care să n-o transformați într-un 
test? 

— Aurul lor este la noi, spuse Cithrin. E tot aici. 

— Măi să fie, exclamă magistrul lImaniel făcând ochii mari şi 
pretinzându-se şocat. Chiar aşa să fie? 

— Au tot venit la noi de luni întregi. Am vândut scrisori de credit către 
jumătate din familiile nobile din oraş. Mai întâi pentru aur, dar apoi şi 
pentru bijuterii, mătase, tutun... orice merită. 

— Eşti sigură? 

Cithrin îşi dădu ochii peste cap. 

— Toată lumea-i sigură, zise ea. În port numai despre asta se vorbeşte. 
Nobilii fug toţi înot ca şobolanii de pe o corabie în flăcări, iar băncile 
profită şi-i jumulesc. Când o să meargă cu scrisorile de credit în Carse, 
Kiaria sau Sollbourne, n-o să recupereze nici jumătate din cât au plătit 
pentru ele. 

— Acum e o piaţă bună să cumperi, aşa-i, zise cu un aer satisfăcut 
magistrul Imaniel. Dar inventarul devine o problemă. 

După cină, Cithrin urcă în camera ei şi deschise ferestrele ca să 
privească ceața ridicându-se deasupra canalelor. Aerul mirosea a ulei de 
in, cu care se ungea toamna lemnul clădirilor şi podurilor pentru a 
preveni stricăciunile ploilor şi ninsorilor ce urmau. Şi, pe dedesubt, se 
simţea mirosul puternic al eflorescenţelor de alge din canale. Uneori îşi 
imagina că toate casele acelea mari erau corăbii plutind pe un fluviu 
uriaş, toate canalele unite într-o singură albie vastă, aflată mult prea jos 
ca s-o vadă. 

La capătul străzii, una dintre porţile de fier se deschisese şi se legăna 
scârţâind încolo şi-ncoace în bătaia vântului. Cithrin se zgribuli, închise 
obloanele, se schimbă în hainele de culcare şi suflă în lumânare. 

Se trezi din cauza unor ţipete. Apoi o bâtă cu capătul plumbuit lovi în 
uşă. 

Dădu obloanele în lături şi se aplecă în afară. Ceaţa se destrămase 
suficient cât să vadă limpede strada. În faţa uşii se înghesuiau vreo şase 
oameni în uniforma soldaţilor principelui, dintre care cinci purtau torţe 
mirosind puternic a catran. Aveau voci sonore, pline de veselie şi 
cruzime. Unul se uita în sus şi ochii lui întunecaţi o zăriră. Soldatul 
zâmbi. Neştiind ce se petrecea, Cithrin îi aruncă şi ea un zâmbet nervos 
şi se retrase. Sângele îi îngheţase în vine încă dinainte să audă vocile: 
glasul precaut al magistrului Imaniel, râsul căpitanului gărzii, apoi ţipătul 
îndurerat al lui Cam. 

Cithrin cobori în goană scările, în lumina difuză a unei lămpi 
îndepărtate ce picta culoarele într-o nuanţă mai deschisă de negru. O 
parte din ea îi şoptea că era o nebunie să se repeadă către intrare, că ar 


fi trebuit să fugă în direcţia opusă. Dar auzise glasul lui Cam şi trebuia să 
ştie ce se întâmpla. 

Când ajunse la uşă, gărzile plecaseră deja. Magistrul Imaniel stătea 
încremenit, cu un felinar din cositor şi sticlă strălucindu-i în mână. Chipul 
îi era inexpresiv. Alături de el se afla Cam, îngenuncheată, apăsându-şi 
pumnul lat pe buze. lar Besel, frumosul, perfectul Besel, zăcea pe 
podeaua de piatră, plin de sânge, dar fără să mai sângereze. Cithrin simţi 
un țipăt ridicându-i-se în gât, dar nu reuşi să scoată niciun sunet. 

— Adu-mi un iscusit, zise magistrul Imaniel. 

— E prea târziu, spuse Cam cu vocea îngroşată de lacrimi. 

— Nu ţi-am cerut părerea. Adu-mi un iscusit! Cithrin, vino-ncoace! 
Ajută-mă să-l duc înăuntru! 

Nu era nicio speranţă, dar amândouă făcură ce li se ceruse. Cam îşi 
trase pe ea o mantie de lână şi dispăru grăbită în întuneric. Cithrin îl 
apucă pe Besel de picioare, în timp ce magistrul Imaniel îl ţinea de 
umeri. Împreună, îi cărară trupul până în salon şi-l întinseră pe o masă 
mare de lemn. Besel avea tăieturi pe faţă şi pe mâini. O tăietură adâncă i 
se întindea de la încheietură până aproape de cot, mâneca fiindu-i 
sfâşiată de lama spadei. Nu respira. Nu sângera. Părea liniştit de parcă 
ar fi dormit. 

Iscusitul veni, turnă prafuri în ochii goi ai lui Besel, îşi apăsă palmele 
pe pieptul lui nemişcat, chemă spiritele şi îngerii. Besel trase aer în 
piept, o singură răsuflare chinuită, dar magia se dovedi a nu fi de ajuns. 
Magistrul Imaniel îi dădu iscusitului trei monede grele de argint şi-l 
trimise la treburile lui. Cam aprinsese focul în cămin şi flăcările dădeau 
strania impresie că Besel se mişca. 

Magistrul Imaniel stătea în capul mesei, cu privirea în pământ. Cithrin 
se apropie şi luă mâna îngheţată şi înţepenită a lui Besel în mâinile sale. 
Îşi dorea tare mult să plângă, dar nu putea. Frica, durerea şi refuzul de a 
crede se războiau în ea şi nu găseau ieşire. Când îşi ridică ochii, 
magistrul Imaniel o privea. 

Cam spuse: 

— Ar fi trebuit să cedăm. Să-l fi lăsat pe principe să ia ce vrea. Sunt 
numai bani. 

— Adu-mi hainele lui, zise magistrul Imaniel. O cămaşă curată. Şi 
tunica aia roşie care nu-i plăcea. 

Ochii i se mişcau de parcă ar fi citit nişte slove scrise în aer. Cam şi 
Cithrin schimbară o privire. Primul gând nebunesc al lui Cithrin fu că 
magistrul voia să vadă trupul spălat şi îmbrăcat pentru înmormântare. 

— Cam? zise magistrul Imaniel. M-ai auzit? Mişcă! 

Bătrâna se ridică cu greutate de lângă cămin şi se pierdu grăbită în 
adâncimile casei. Magistrul Imaniel se răsuci către Cithrin. Avea obrajii 
roşii, dar ea nu-şi putea da seama dacă de furie, de ruşine sau dintr-un 
motiv mai profund. 

— Poţi să conduci o căruţă? Să mâni un atelaj mic? Doi catâri? 

— Nu ştiu, zise Cithrin. Poate. 

— Dezbracă-te, zise el. 

Ea îl privi uimită. 


— Dezbracă-te, repetă el. Cămaşa de noapte. Scoate-o! Trebuie să văd 
cu ce anume lucrăm aici. 

Nesigură, Cithrin îşi duse mâinile la umeri, desfăcu nodurile şi lăsă 
cămaşa să-i cadă pe podea. Aerul rece îi înfioră pielea. Magistrul Imaniel 
scotea exclamaţii uşoare dându-i ocol, făcând nişte calcule pe care ea nu 
le putea ghici. Trupul lui Besel nu se mişca. Simţi o vagă ruşine. Se gândi 
că nu mai stătuse niciodată goală în faţa unui bărbat. 

Când Cam se întoarse, făcu ochii mari şi gura ei descrise un O de 
surpriză. Apoi, doar o clipă mai târziu, chipul îi deveni dur ca tăiat în 
piatră. 

— Nu, zise Cam. 

— Dă-mi cămaşa, spuse magistrul Imaniel. 

Cam nu se clinti. El se apropie de ea şi-i luă din mâini cămaşa şi 
jacheta lui Besel. Ea nu-l opri. Fără să scoată o vorbă, magistrul trase 
cămaşa peste capul lui Cithrin. Pânza era moale şi caldă şi încă mai purta 
mirosul pielii celui mort. Tivul ajungea destul de jos cât să-i redea cât de 
cât decenţa. Magistrul Imaniel se trase îndărăt şi în ochii lui se ivi o 
mulţumire sumbră. Îi azvârli lui Cithrin tunica şi-i făcu semn să şi-o pună. 

— Mai trebuie ajustată, dar se poate face, zise el. 

— Domnule, nu puteţi face una ca asta, zise Cam. E doar o fată. 

Magistrul Imaniel n-o luă în seamă. Se apropie din nou de Cithrin şi-i 
dădu părul pe spate ca să-i descopere faţa. Îşi lovi degetele între ele de 
parcă ar fi încercat să-şi amintească ceva, se aplecă spre grătarul 
căminului şi îşi frecă degetul mare prin funingine. O întinse pe obrajii şi 
pe bărbia lui Cithrin. Ea simţi un miros de fum stătut. 

— O să ne trebuiască totuşi ceva mai bun, dar... zise el vorbind în mod 
evident pentru sine. Acuma... ia zi-mi: cum te cheamă? 

— Cithrin? spuse ea. 

Magistrul Imaniel scoase un râs ca un lătrat. 

— Ce fel de nume-i ăsta pentru un băiat voinic ca tine? Tag. Numele 
tău e Tag. Zi-l! 

— Mă cheamă Tag, spuse ea. 

Magistrul Imaniel se strâmbă dispreţuitor. 

— Vorbeşti ca o fată, Tag. 

— Mă cheamă Tag, zise Cithrin îngroşându-şi vocea şi mormăind. 

— Bine, zise el. Doar bine, dar o să mai lucrăm la asta. 

— Nu puteţi face una ca asta, spuse Cam. 

Magistrul Imaniel zâmbi. Dar zâmbetul nu i se citea şi în ochi. 

— Principele a întrecut măsura, spuse el. Politica băncii este clară. Nu 
capătă nimic. 

— Dumneavoastră sunteţi politica băncii, spuse Cam. 

— Şi sunt cum nu se poate mai clar. Tag, băiete? De acum într-o 
săptămână o să te duci la meşterul Will din Vechiul District. El o să te 
angajeze să conduci o căruţă care-i parte a unui convoi înspre Coasta de 
Nord. Stofă de lână nevopsită pe care nu vrea s-o piardă în război. 

Cithrin nu zise nici da, nici nu. Lumea se învârtea cu ea şi i se părea că 
totul nu era decât un vis îngrozitor. 


— Când ajungi în Carse, zise magistrul Imaniel, duci căruţa la 
compania-mamă. O să-ţi dau o hartă şi nişte instrucţiuni. Şi o scrisoare 
care să explice totul. 

— Drumul ăla o să dureze câteva săptămâni! exclamă Cam. Luni chiar, 
dacă se înzăpezeşte trecătoarea. 

Magistrul Imaniel se răsuci spre ea cu ochii arzând de furie. Vocea-i 
era joasă şi îngheţată. 

— Şi ce vrei să fac? S-o ţin aici? Nu-i deloc mai în siguranţă în propriul 
ei pat decât în chip de căruţaş într-un convoi. Şi n-o să stau cu braţele 
încrucişate şi să pierd! 

— Nu înţeleg, zise Cithrin. 

Işi auzea propria voce înfundat, ca şi cum ar fi tipat peste vuietul 
valurilor. 

— Oamenii principelui ne supraveghează, zise magistrul Imaniel. Sunt 
silit să presupun că îi urmăresc pe toţi angajaţii băncii. Inclusiv pe pupila 
băncii, Cithrin, fata pe jumătate cinnaie. Tag căruţaşul, pe de altă parte... 

— Căruţaşul? zise Cithrin mai degrabă îngânându-l decât exprimând 
vreun gând. 

— Căruţa e falsă, spuse Cam cu glasul îngroşat de disperare. Trebuia 
s-o mâne Besel. Să scoatem pe furiş cât mai mulţi bani din oraş. 

— Aurul? zise Cithrin. Vreţi ca eu să duc aurul până în Carse? 

— O parte din el, da, zise magistrul Imaniel. Dar aurul este greu. Ar fi 
mai bine să trimitem bani şi bijuterii. Sunt mai valoroase. Condimente. 
Tutun. Mătase. Lucruri uşoare, pe care poţi să le împachetezi strâns şi 
care nu rup osiile căruţei. Şi registrele. Cele adevărate. Cât despre 
monede şi lingouri... bun, o să găsesc eu o soluţie. 

Zâmbi, dar era doar năluca unui zâmbet. În lumina pâlpâitoare, 
cadavrul lui Besel păru să ridice din umeri. Un curent de aer adia peste 
gleznele goale ale lui Cithrin, iar gheara fricii îi încleştase stomacul atât 
de tare, încât simţea gust de vomă în gât. 

— Poţi s-o faci, draga mea, zise magistrul Imaniel. Am încredere în 
tine. 

— Mulţumesc, zise ea înghițind cu greutate. 


Cithrin străbătu străzile Vanaiului cu stomacul strâns de frică. Avea o 
mustață falsă, rară şi pipernicită, soiul de mustață pe care un tinerel 
necopt şi-ar fi îngrijit-o cu mândrie. Îmbrăcămintea îi era un amestec de 
haine de-ale lui Besel, modificate în bancă, şi de zdrenţe ieftine procurate 
de te miri unde. Nu îndrăzniseră să cumpere haine noi. Părul îi fusese 
colorat cu ceai până la un soi de castaniu spălăcit şi pieptănat astfel încât 
să-i umbrească faţa. Umbla cu paşi mai largi, cum o învățase magistrul 
Imaniel, cu un ghem enervant de cârpă lipit bine de sex ca să nu uite că 
ar trebui să aibă un mădular. 

Se simţea mai mult decât ridicolă. Se simţea ca un comediant cu faţă 
de clovn şi încălțări caraghioase. I se părea că este escrocheria cea mai 
bătătoare la ochi din întregul oraş. Şi, ori de câte ori închidea ochii, 
cadavrul lui Besel o aştepta. La fiecare strigăt, inima îi bătea mai repede, 
în aşteptarea cuţitului, a săgeţii, a măciucii cu capăt plumbuit. Dar 
străzile Vanaiului n-o luau în seamă. 


Pretutindeni se făceau ultimele pregătiri dinaintea războiului. 
Negustorii îşi băteau obloanele în cuie. Străzile erau blocate de căruțele 
familiilor care hotărâseră să nu se refugieze la ţară, dar se răzgândiseră 
şi plecau, şi de ale celor care se răzgândiseră şi se întorceau. Aprozi 
aflaţi în slujba principelui anunțau cifra improbabilă de o mie de oameni 
care mărşăluiau către oraş trimişi de noii săi aliaţi, iar bătrânii timzinai 
de pe chei râdeau, spunând că le-ar fi tuturor mai bine ca anteeni decât 
însuraţi cu Maccia. Patrule de recrutare împrăştiau oamenii dinaintea lor 
ca nişte găini băgate în sperieţi de lupi. În Vechiul District, uşile înalte, 
întunecate şi bogat ornamentate ale prăvăliei meşterului Will erau date 
de perete. Strada era blocată de cotigi şi căruţe trase de catâri, cai şi boi. 
Convoiul se forma în piaţă şi Cithrin îşi croi drum prin înghesuială către 
silueta solidă cu tichie de piele a meşterului Will. 

— Domnule, zise ea cu o voce moale, joasă. 

Meşterul Will nu răspunse şi ea îl trase nesigură de mânecă. 

— Ce vrei? zise bărbatul. 

— Mă numesc Tag, domnule. Am venit să mân căruţa magistrului 
Imaniel. 

Meşterul Will făcu ochii mari şi privi în jur ca să vadă dacă fuseseră 
auziţi. Cithrin blestemă în tăcere. Nu era căruţa magistrului Imaniel. 
Banca nu avea nicio căruţă în convoi. Ea mâna căruţa cu lână. Tocmai 
făcuse prima ei greşeală. Maestrul Will îşi drese glasul şi o apucă de 
umăr. 

— Ai întârziat, băiete. Credeam că nu mai vii. 

— Îmi pare rău, domnule. 

— În numele Zeului, copilă, încearcă să nu vorbeşti prea mult. 

O conduse zorit prin mulţime către o căruţă adâncă şi îngustă. 
Scândurile uzate de lemn păreau destul de solide, iar prelata din pânză 
groasă putea să apere de ploaie baloţii îndesaţi de stofă cenuşie. Osiile 
zdravene erau din fier, iar roţile aveau jante de oţel. Lui Cithrin i se păru 
că era, în mod evident, o căruţă prea bună pentru transportul unor bieţi 
baloţi de stofă. Cei doi catâri înhămaţi la ea abia păreau în stare să tragă 
ceva atât de greu. În mod sigur toată lumea putea vedea că era o 
prefăcătorie. Cei din garda principelui aveau să înţeleagă totul dintr-o 
singură privire. Îşi simţi stomacul strângându-se şi mai tare şi le mulţumi 
îngerilor că nu fusese în stare să mănânce nimic de dimineaţă. Nu ştia 
dacă mustaţa ei falsă ar fi rezistat în caz că vomita. Meşterul Will se 
apropie de ea până când aproape că-i atinse urechea cu buzele. 

— Primele două rânduri sunt baloţi de stofă, zise el. Tot ce-i dedesubt 
se află în lăzi şi butoaie sigilate. Dacă prelata nu face faţă şi lucrurile se 
udă, lasă-le pur şi simplu să se usuce singure. 

— Registrele, murmură ea. 

— Registrele sunt învelite în atâta piele şi ceară c-ai putea să le arunci 
şi în ocean. Nu-ţi face griji în privinţa lor. Nu te gândi la ceea ce cari. Şi 
sub nicio formă să nu scotoceşti ca să vezi ce şi cum. 

Ea simţi un junghi de enervare. Chiar o credea proastă? 

— Poţi să dormi deasupra încărcăturii, zise el. Nimănui n-o să i se pară 
ciudat. Fă ce-ţi spune conducătorul convoiului, ai grijă de catâri să fie 
sănătoşi şi bine hrăniţi şi stai cât mai retrasă cu putinţă. 


— Da, domnule, spuse ea. 

— Bine, zise bătrânul. 

Se îndreptă de spate şi o bătu pe umăr. Zâmbetul îi era forţat şi lipsit 
de veselie. 

— Noroc! 

Se întoarse şi se îndreptă către prăvălia lui. Cithrin simţi impulsul să-l 
strige. Nu se putea ca asta să fi fost tot. Trebuia să mai fie ceva ce 
trebuia să facă, alte pregătiri sau vreun sfat. Înghiţi în sec, îşi strânse 
umerii, apoi dădu ocol căruţei. Catârii o priviră fără interes. Ei cel puţin 
nu se temeau. 

— Eu sunt Tag, rosti ea la urechile lor lungi şi catifelate. De fapt, mă 
cheamă Cithrin, adăugă ea în şoaptă. 

Ar fi vrut să le ştie numele. 

Nu-i zări pe soldaţi decât după ce se cocoţase pe capră. Bărbaţi şi 
femei în armuri din piele întărită, cu săbii la şold. Erau toţi pursângi, cu 
excepţia unui tralg cu cercei în urechi şi cu un arc uriaş pe umăr. 
Căpitanul trupei, tralgul şi un bărbat mai vârstnic, cu o robă lungă şi 
părul împletit strâns, discutau însufleţit cu conducătorul timzinai al 
convoiului. Cithrin strânse frâiele atât de tare, încât încheieturile i se 
albiră şi începură s-o doară. Căpitanul făcu semn către ea şi conducătorul 
convoiului ridică din umeri. Îngrozită, îi zări pe cei trei soldaţi 
apropiindu-se. Trebuia să fugă. Aveau s-o omoare. 

— Băiete, zise căpitanul privind-o cu ochii lui spălăciţi. 

Era un bărbat cu chipul dur, mai tânăr decât magistrul Imaniel, dar 
mai în vârstă decât Besel. Părul lui nisipiu era tuns prea scurt pentru 
moda anteeană şi prea lung pentru Oraşele Libere. Se aplecă înainte, 
ridicând din sprâncene. 

— Băiete? M-auzi? 

Cithrin făcu semn că da. 

— Nu eşti greu de cap, nu-i aşa? Nu m-am angajat ca dădacă pentru 
băieţi care o iau razna de capul lor. 

— Nu, cârâi Cithrin. 

Îşi drese glasul şi încercă să vorbească cu o voce joasă şi răguşită. 

— Nu, domnule. 

— Bine, zise căpitanul. Tu mâni căruţa asta? 

Cithrin făcu semn că da. 

— Aha. Bine. Ai venit ultimul, aşa că ai pierdut prezentările. Pe scurt, 
eu sunt căpitanul Wester. El e Yardem. Este secundul meu. lar ele 
iscusitul nostru, maestrul Kit. Suntem paznicii convoiului ăstuia şi ţi-aş fi 
recunoscător dac-ai face ce-ţi spunem noi, când îţi spunem noi. In 
schimb, o să avem grijă să ajungi în siguranţă la Carse. 

Cithrin făcu semn că pricepuse. Căpitanul o imită, în mod evident încă 
neconvins că nu era un băiat cam greu de cap. 

— Bine, zise el răsucindu-se să plece. Să-i dăm bătaie. 

— Cum ziceţi, domnule, zise tralgul cu o voce groasă, răguşită. 

Căpitanul şi tralgul se întoarseră şi porniră înapoi către conducătorul 
convoiului, iar vocile li se pierdură iute în hărmălaia străzii. Iscusitul, 
maestrul Kit, se apropie. Era mai vârstnic, cu părul mai mult cărunt 


decât negru. Avea o faţă prelungă şi măslinie. Zâmbetul îi era 
surprinzător de cald. 

— Te simţi bine, fiule? întrebă el. 

— Agitat, zise Cithrin. 

— E prima oară când mâni o căruţă? 

Cithrin făcu semn că da. Se simţea cam idioată dând tot timpul din cap 
ca un cerşetor mut. Zâmbetul iscusitului era liniştitor şi blând ca al unui 
preot. 

— Probabil cel mai rău lucru o să fie plictiseala. După ce-o să mergi 
vreo trei zile fără să vezi altceva decât căruţa din faţa ta, cred că 
priveliştea o să ţi se pară cam neinteresantă. 

Cithrin zâmbi aproape sincer. 

— Cum te cheamă? întrebă iscusitul. 

— Tag, zise ea. 

El clipi şi fetei i se păru că zâmbetul lui îşi pierduse puţin din căldură. 
Îşi înclină capul, cu părul căzându-i în ochi, şi inima ei îşi iuți bătăile. Dar 
maestrul Kit se mulţumi să strănute şi să clatine din cap. Când vorbi, 
vocea lui era la fel de mângâietoare ca un ştergar moale. 

— Fii bine-venit în convoi, Tag. 

Ea înclină din nou din cap şi iscusitul se îndepărtă. Inima ei îşi încetini 
bătăile până la un ritm ceva mai firesc. Înghiţi în sec, închise ochii şi 
încercă să-şi alunge încordarea din umeri şi spate. Nu fusese 
descoperită. Totul avea să fie bine. 

Carele se puseră în mişcare peste o oră, o căruţă lată cu provizii 
hurducăind în frunte, urmată de o alta, cu coviltir, care scotea un 
zăngănit atât de puternic, încât Cithrin îl auzea de pe capra ei. Timzinaiul 
care era conducătorul convoiului călărea înainte şi-napoi pe o iapă albă 
uriaşă, atingând uşor căruțele, vizitii şi animalele cu un baston lung şi 
flexibil, pe jumătate toiag, pe jumătate bici. Când se apropie de ea, 
Cithrin scutură hăţurile strigând la catâri aşa cum o învățase Besel, pe 
vremea când era viu şi zâmbitor şi flirta cu biata pupilă a băncii. Catârii 
se puseră brusc în mişcare şi conducătorul convoiului se răsti furios: 

— Nu aşa repede, băiete! Nu eşti la o afurisită de cursă! 

— Îmi pare rău, zise Cithrin trăgând de frâie. 

Unul dintre catâri fornăi şi privi în spate. Cu greu reuşi să nu ia 
înclinarea urechilor lui drept un semn de enervare. Îşi îndemnă catârii să 
înainteze, de data asta mai încet. Conducătorul convoiului clătină din cap 
şi se îndreptă în trap către următoarea căruţă. Cithrin îşi încleştă mâinile 
pe frâie, dar de-acum nu mai avea nicio treabă. Catării ştiau ce-aveau de 
făcut şi porniseră pe urmele căruţei din faţa lor. Lent, cu strigăte şi 
înjurături din belşug, convoiul se formă. Părăsiră străzile largi ale 
Vechiului District, pe lângă canalele care se vărsau în fluviu, peste Podul 
Protectorului, cu palatul principelui profilându-se deasupra lor. 

Vanai, oraşul copilăriei sale, aluneca pe lângă ea. lată drumul spre 
piaţa de unde Cam îi cumpăra de ziua ei pâine coaptă cu miere. Dincolo, 
standul unde un ucenic de cizmar îi furase un sărut şi fusese biciuit de 
magistrul Imaniel pentru isprava lui. Uitase de asta. Trecură pe lângă 
casa preceptorului la care mersese să înveţe scrisul şi socotitul când era 


doar o copilă. Undeva în oraş se aflau mormintele mamei şi tatălui ei. Nu 
le vizitase niciodată şi acum îi părea rău. 

Avea să facă asta când se va întoarce, îşi spuse ea. Când războiul o să 
se termine şi lumea o să fie din nou sigură, avea să se întoarcă şi-atunci o 
să afle unde îi era îngropată familia. 

Prea iute, zidul oraşului se ridica înaintea lor, din piatră albă, înalt cât 
doi oameni stând unul pe umerii celuilalt. Poarta era deschisă, dar 
traficul de pe drum le încetinea înaintarea. Catârii păreau să fi prevăzut 
asta şi aşteptară răbdători, în timp ce conducătorul călărea spre fruntea 
convoiului ca să deschidă drumul, lovind pe oricine-i stătea în cale. Sus, 
în turnul porţii, stătea de veghe un bărbat în armura strălucitoare a 
gărzii principelui. Pentru o clipă îngrozitoare, Cithrin crezu că vede 
aceeaşi faţă care o privise zâmbind în noaptea morţii lui Besel. Dar când 
paznicul strigă, i se adresa căpitanului. 

— Eşti un laş, Wester! 

Cithrin îşi ţinu respiraţia, şocată de nonşalanţa insultei. 

— Lovi-te-ar sifilisul, Dossen, îi strigă căpitanul drept răspuns, zâmbind 
larg, aşa că poate cei doi bărbaţi erau prieteni. 

Gândul o făcu să-l placă mai puţin pe căpitanul Wester. Măcar garda 
principelui nu-i oprise. Hurducăind şi scârţâind, căruțele ieşiră din oraş 
în drum, lăsând în urmă caldarâmul pietruit pentru a întâmpina 
întinderea verde a jadului de dragon. Carse se afla undeva departe înspre 
nord-vest, dar drumul pornea spre sud, urmând curba îndepărtată a 
mării. Alte câteva căruţe trecură pe lângă ei, îndreptându-se spre oraş. 
Dealurile joase erau acoperite de copaci în toată splendoarea frunzişului 
lor de toamnă, roşu, galben şi auriu. Când soarele cădea asupra lor, 
păreau nişte focuri. Cithrin se ghemui pe capra căruţei, cu picioarele 
îngheţate şi cu mâinile înţepenite. 

Kilometrii se scurgeau încet şi nervozitatea ei începea să scadă în 
intensitate, alinată de huruitul şi legănatul căruţei. Aproape că uită cine 
era, ce lăsa în urmă şi ce transporta în căruţă. Atâta timp cât lumea se 
reducea la ea, catâri, căruţa din faţă şi copacii de pe marginile drumului 
era ca şi cum ar fi fost singură. Soarele începu să coboare, intrându-i în 
ochi şi aproape orbind-o. La un strigăt al conducătorului convoiului, 
căruțele încetiniră, apoi opriră. Timzinaiul călări de-a lungul şirului, cum 
făcuse şi în Vanai, indicându-i fiecăruia câte un loc aflat pe un câmp jos, 
deschis. Tabăra. Din fericire, locul lui Cithrin era aproape de drum, aşa 
că nu avea mare lucru de făcut. Întoarse catârii, trase căruţa unde i se 
spusese, apoi sări din ea. Deshămă catârii şi-i mână către pârâu, unde îşi 
vârâră boturile în apă şi rămaseră astfel atât de mult timp că o cuprinse 
îngrijorarea. Oare erau în stare să bea atât de mult încât să se 
îmbolnăvească? Ar fi trebuit să încerce să-i oprească? Dar şi celelalte 
animale făceau la fel. Se uită cum procedau alţi căruţaşi şi se strădui să 
nu bată la ochi. 

Noaptea se lăsă iute şi răcoroasă. Până când terminase de hrănit 
animalele, le buşumase şi le dusese în ţarcul improvizat al convoiului, se 
lăsase ceața. Conducătorul convoiului aprinsese un foc şi mirosul de fum 
şi de peşte fript făcu stomacul lui Cithrin să se trezească brusc şi dureros 
la viaţă. Li se alătură căruţaşilor care râdeau şi vorbeau stând la coadă 


ca să primească de mâncare. Îşi ţinu capul plecat şi ochii în jos. Ori de 
câte ori cineva încerca s-o includă într-o conversaţie, mormăia sau 
răspundea monosilabic. Bucătăreasa convoiului era o timzinaie scundă şi 
atât de grasă, încât solzii chitinoşi păreau gata să-i sară de pe braţele 
îndesate ca nişte cârnaţi. Când îi veni rândul lui Cithrin, bucătăreasa îi 
întinse o farfurie de cositor cu o fâşie subţire de păstrăv cu carnea 
palidă, o lingură de fasole şi o coajă de pâine neagră. Cithrin înclină din 
cap în semn de mulţumire şi se duse să se aşeze lângă foc. Umezeala îi 
pătrunsese prin pantaloni şi tunică, dar nu îndrăzni să se tragă mai 
aproape de căldură. Era bine să stea mai în spate. 

În timp ce mâncau, conducătorul convoiului scoase din propria căruţă 
un scăunel jos şi se cocoţă pe el, citind dintr-o carte sfântă la lumina 
focului. Cithrin ascultă numai pe jumătate. Şi magistrul Imaniel era un 
om religios sau credea că-i bine să dea impresia asta. Cithrin auzise de 
mai multe ori scripturile, dar nu i se păruse că Zeul sau îngerii erau din 
cale-afară de impresionanţi. 

Lăsă jos în tăcere farfuria şi cuțitul şi se îndreptă spre pârâu. Una 
dintre spaimele ei stăruitoare fusese că nu va avea cum să meargă la 
latrină fără să se dea de gol, iar replica nepăsătoare a magistrului 
Imaniel - „Toţi oamenii se cacă stând pe vine” - n-o făcuse să se simtă 
mai bine. Singură în întuneric şi ceaţă, cu pantalonii în jurul gleznelor şi 
cu umplutura pentru prohab în mână, simţi că nu numai trupul i se 
uşurase. O dată. Scăpase neprinsă o dată. Acum totul era să menţină 
şarada în săptămânile următoare până să ajungă la Carse. 

Intorcându-se lângă foc, zări un bărbat aşezat alături de locul unde-şi 
lăsase farfuria. Unul dintre paznici, din fericire, nu căpitanul sau tralgul 
care-i era secund. Cithrin se aşeză la locul ei şi paznicul o salută din cap 
zâmbind. Speră că omul n-avea chef de vorbă. 

— Ce mai orator şi conducătorul nostru, zise paznicul. Le are cu 
discursurile. Ar fi fost un actor bun, numai că-s puţine roluri scrise 
pentru timzinai. Orman din Cercul de Foc şi cam atât. 

Cithrin dădu aprobator din cap şi luă o gură din fasolea care se răcise. 

— Sandr, zise paznicul. Asta-s eu. Mă cheamă Sandr. 

— Tag, zise Cithrin, cu speranţa că, mormăind şi cu gura plină de 
fasole, vocea-i sunase ca a unui bărbat. 

— Mă bucur să te cunosc, Tag, zise Sandr. 

Se întoarse şi ridică din întuneric un burduf de piele. 

— Vrei o gură? 

Cithrin ridică din umeri cum îşi imagina că ar face un căruţaş, iar 
Sandr zâmbi şi scoase dopul cu un pocnet. Cithrin băuse vin la templu şi 
la ospeţele din timpul festivalurilor, dar întotdeauna îndoit cu apă şi 
niciodată prea mult. Lichidul ce i se scurse în gură era cu totul altfel. li 
înţepă buzele şi limba, îi alunecă pe gât şi o lăsă cu sentimentul că fusese 
curățată. Căldura i se răspândi în piept ca o roşeaţă. 

— Bun, nu? zise Sandr. L-am împrumutat de la maestrul Kit. N-o să se 
supere. 

Cithrin mai luă o înghiţitură şi i-l înapoie fără tragere de inimă. Sandr 
bău, în timp ce conducătorul convoiului ajunse la finalul lecturii sale şi în 
jurul lor vreo şase voci se înălţară pentru încheierea ceremonială. Luna 


părea moale şi lumina era difuză din pricina ceţii. Spre surprinderea lui 
Cithrin, vinul parcă-i făcuse gheara din stomac să se mai destindă. Nu 
mult, dar destul cât să simtă. Căldura din piept i se răspândea acum şi în 
pântece. Se întrebă cât de mult din conţinutul burdufului ar fi trebuit să 
bea ca s-o simtă şi în umeri şi gât. 

Nu trebuia să facă prostii, totuşi. Nu trebuia să se îmbete. Cineva îl 
strigă pe Sandr şi paznicul sări în picioare. Nu luă şi burduful. 

— Aici sunt, domnule, zise Sandr apropiindu-se de foc. 

Wester şi tralgul lui îşi adunau soldaţii. Cithrin aruncă o privire înspre 
întunericul cenuşiu, mişcător, apoi către foc, şi, cu grijă, apucă burduful 
de vin cu un gest nonşalant şi-l ascunse în jachetă. 

Reveni la căruţa ei ocolindu-i pe ceilalţi. Cineva începuse să cânte şi o 
altă voce se înălţă, alăturându-i-se. O pasăre de noapte ţipă. Cithrin se 
urcă în căruţă. Pe acoperământul de lână se forma rouă, în picături 
micuţe ce reflectau strălucirea lunii. Se întrebă dacă ar fi trebuit să tragă 
prelata, dar era întuneric şi nici nu ţinea neapărat. În schimb, se cuibări 
înăuntru printre baloţi, scoase burduful din haină şi luă încă o gură. Una 
mică şi numai una. 

Trebuia să fie prudentă. 


DAWSON KALLIAM, 
BARON DE OSIERLING FELLS 


Arcul descris de sabie devie în ultima clipă şi lama de oţel se năpusti în 
sus, spre faţa lui. Dacă Dawson ar fi fost la fel de tânăr ca adversarul său, 
manevra ar fi avut efectul scontat: s-ar fi ferit, întorcându-se şi lăsându-şi 
flancul expus. Dar se duela de prea mulţi ani. Îşi mişcă propria spadă o 
fracțiune mai la stânga, deviind cu un fir de păr lovitura neaşteptată a 
celuilalt. 

Feldin Maas, baron de Ebbinbaugh şi adversar al lui Dawson în acest 
duel şi, de altfel, în toate cele, scuipă şi rânji. 

Jignirea de la care pornise totul fusese una minoră. Deşi Dawson avea 
moşii mai întinse, cu trei zile mai înainte, la curte, Maas ceruse să fie 
servit înaintea lui pe baza faptului că fusese numit Administrator al 
Ţărmului Sudic. Dawson îi explicase lui Maas că se înşela. Maas se 
simţise jignit de aroganta lui. Fuseseră cât pe ce să se încaiere chiar în 
marea sală de ospeţe. Aşa că problema trebuia rezolvată aici, după 
obiceiurile de odinioară. 

Terenul destinat duelurilor era o suprafaţă uscată, prăfoasă, suficient 
de lungă pentru turniruri şi suficient de îngustă pentru acest soi de 
confruntări cu spade scurte şi armuri de duel din piele. Pe una dintre 
laturi, zidurile şi turnurile înalte ale Turlei Regelui se înălţau deasupra 
copacilor. Pe cealaltă se afla Diviziunea, adâncă de trei sute de metri, 
care spinteca oraşul şi de la care îşi luase numele Tronul Despicat. 

Se desprinseră unul de altul şi reîncepură să-şi dea târcoale, încordaţi. 
Dawson îşi simţea braţul drept atât de obosit, că parcă îl ardea, dar 
vârful spadei nu-i tremura. Se mândrea cu faptul că, după treizeci de ani 
pe câmpul onoarei, era la fel de puternic ca-n ziua când păşise pe el 
prima oară. Spada bărbatului mai tânăr era parcă mai puţin stabilă, 
postura sa în aparenţă mai neglijentă. Era o minciună şi Dawson ştia că 
nu trebuie să-i dea crezare. 

Cizmele lor cu tălpi de piele fâşâiau pe pământ. Feldin atacă. Dawson 
pară, ripostă şi fu rândul lui Feldin să se retragă. Rânjetul lui era mai 
puţin plin de sine acum, dar Dawson nu-şi dădu voie să se simtă 
mulţumit. Nu până când ticălosul nu avea să poarte o cicatrice făcută de 
un Kalliam. Feldin Maas dădu o lovitură joasă, cu toată forţa, răsucind 
lama cu o mişcare iute din încheietură. Dawson pară, simulă un atac la 
stânga şi lovi spre dreapta. Mişcarea fusese perfectă, dar adversarul său 
îşi schimbase deja poziţia. Erau amândoi prea experimentați pentru ca 
asemenea trucuri să mai aibă efect. 

Se impunea o manevră neaşteptată. _ 

Într-o luptă adevărată, lovitura lui Dawson ar fi fost sinucigaşă. Îl lăsa 
expus, dezechilibrat, cu trupul prea întins. Era brutală şi de aceea avu 
efectul scontat. Feldin sări în spate, dar prea încet. Rezistenţa metalului 
întâlnind pielea se transmise prin lama lui Dawson. 

— Sânge! strigă Dawson. 


Zări expresia lui Feldin trecând într-o singură secundă de la 
surprindere la furie, de la furie la un calcul rece şi apoi redevenind o 
mască îngheţată, ironică. Pentru o clipă, încă mai pregăti o ripostă. Ar fi 
fost imposibil de parat. Dawson realiză că tânărul Feldin se simţea ispitit 
s-o facă. În ciuda onoarei, a martorilor prezenţi şi a regulilor duelului, 
Feldin Maas era tentat să-l ucidă. Gustul victoriei i se păru încă şi mai 
bun. Feldin dădu înapoi, îşi apăsă palma pe coaste şi o ridică 
însângerată. Medicii veniră alergând să examineze rana. Dawson îşi vâri 
spada în teacă. 

— Bine jucat, bătrâne, spuse Feldin, în timp ce medicii îi scoteau 
cămaşa. Să foloseşti onoarea mea pe post de armură? A fost aproape un 
compliment. Ţi-ai riscat viaţa contând pe instinctele mele bune. 

— Mai degrabă pe faptul că ti-ar fi fost teamă să nu le dai ascultare. 

O sclipire periculoasă se ivi în ochii bărbatului mai tânăr. 

— De-abia am terminat un duel aici, zise medicul-şef. Haideţi să nu mai 
avem încă unul. 

Dawson îşi trase pumnalul în semn de salut. Feldin împinse deoparte 
servitorii şi şi-l trase pe al lui. Sângele care-i şiroia pe coaste era un 
semn bun. Noua lui cicatrice avea să fie profundă. Dawson îşi vâri 
pumnalul în teacă, se întoarse şi părăsi câmpul de dueluri cu onoarea 
intactă. 


Camnipol. Oraşul divizat, reşedinţa Tronului Despicat. 

Încă din vremea dragonilor, fusese centrul puterii pursângilor. În 
epocile întunecate ale decăderii de după marele război ce-i doborâse pe 
foştii stăpâni ai lumii, eliberând rasele de sclavi, Camnipolul fusese un 
far luminos. Negru şi auriu, înălțându-se mândru pe dealul său, oraşul îi 
chemase acasă pe pursângii risipiţi. De-a lungul secolelor, unele averi se 
risipiseră şi dispăruseră, dar oraşul stătea în picioare, etern, împărţit în 
două de Diviziune şi ţinut laolaltă prin puterea Turlei Regelui, locuinţa 
regelui Simeon şi a prinţului Aster, încă un copil. 

Podul de Argint se întindea peste hăul Diviziunii, legând Turla Regelui 
de districtul nobililor, aflat în partea de sus a pantei vestice. Piatra 
străveche se sprijinea pe o fâşie de jadul-dragonului nu mai lată de o 
palmă, dar la fel de eternă ca soarele sau ca marea. Dawson mergea într- 
o trăsurică trasă de cai, sfidând noua modă de a pune sclavi în hamuri. 
Roţile huruiau şi, dedesubtul său, stoluri de porumbei se învolburau în 
aer. Se aplecă pe fereastră, privind în jos, către straturile de ruine şi 
stâncă ce alcătuiau pereţii Diviziunii. Se spunea că în stratul cel mai de 
jos, în movila imensă de la baza canionului, se aflau clădiri mai vechi 
decât dragonii înşişi. Camnipol, oraşul etern. Oraşul lui, inima naţiunii şi 
rasei sale. Dawson nu iubea nimic mai mult pe lume, cu excepţia familiei. 

Apoi traversă cealaltă parte a marelui hău şi vizitiul coti către scuarul 
îngust ce-i aparţinea. Palatul lui i se înălța dinainte, cu linii clare, 
avântate şi elegante, fără ornamentele ţipătoare cu care parveniţi 
precum Feldin Maas, Alan Klin şi Curtin Issandriari îşi împopoţonau 
locuinţele. Casa lui clasică şi elegantă, privind pe deasupra vidului către 
Turla Regelui şi către câmpia largă din spatele acesteia, era cea mai 


frumoasă din tot oraşul, poate cu excepţia proprietăţii lordului Bannien 
de Estinford. 

Servitorii aduseră scăriţa şi, ca întotdeauna, Dawson refuză cu o 
fluturare de mână braţul ce i se oferea. Era datoria lor să i-l ofere, iar lui 
demnitatea îi impunea să refuze. Important era ritualul. Sclavul uşier, un 
tralg bătrân cu pielea de un cafeniu deschis şi păr argintiu pe vârfurile 
urechilor, stătea la intrare. Un lanţ de argint îl lega de coloana de 
marmură neagră. 

— Bine aţi venit acasă, stăpâne, zise sclavul. A sosit o scrisoare de la 
fiul domniei voastre. 

— Care dintre ei? 

— Jorey, stăpâne. 

Dawson simţi un gol în stomac. Să fi venit de la oricare altul dintre 
copii, ar fi citit-o cu o plăcere neumbrită, dar o scrisoare de la Jorey 
însemna veşti despre mult dispreţuita campanie împotriva Vanaiului. 
Întinse mâna nerăbdător. Sclavul uşier făcu semn din cap către interiorul 
casei. 

— Doamna, soţia dumneavoastră, a luat-o, stăpâne. 

Interiorul palatului era tot numai tapiserii întunecate şi cristal 
strălucitor. Câinii coborâră în fugă scările, scheunând bucuroşi. Erau 
cinci câini-lupi cu blană cenuşie strălucitoare şi dinţi ca fildeşul. Dawson 
le scărpină urechile şi-i mângâie, apoi se îndreptă către solar şi către 
soţia lui. 

Încăperea aceea de sticlă era consolarea pe care i-o oferea Clarei. 
Strica linia clădirii în partea dinspre nord, dar aici ea putea să cultive 
panseluţele şi violetele care creşteau pe dealurile din Osterling. 
Amintirea ținutului de-acasă îi aducea o mulţumire provizorie în 
anotimpurile petrecute în Camnipol. Clara avea grijă ca locuinţa să 
miroasă toată iarna a violete. Acum, şedea într-un fotoliu, cu un mic 
pupitru alături şi cu tăvile cu flori întunecate înşirate în jurul ei ca nişte 
soldaţi la paradă. La auzul paşilor lui îşi ridică privirea şi-i zâmbi. 

Clara fusese întotdeauna perfectă. Poate că anii îi mai ofiliseră bujorii 
din obraji, iar părul ei negru era presărat cu fire albe, dar el încă o mai 
vedea pe fata de odinioară. Pe vremea când tatăl lui Dawson alesese 
pântecele care avea să-i poarte nepoţii, existaseră frumuseți mai rafinate 
şi poete mai dăruite. Dar el o alesese pe Clara şi lui Dawson nu-i trebuise 
prea mult timp ca să aprecieze înţelepciunea acestei alegeri. Ea avea un 
suflet bun. Ar fi putut să fie o culme a tuturor virtuţilor, dar dacă n-ar fi 
fost bună la suflet, toate celelalte daruri s-ar fi transformat în cenuşă. 
Dawson se aplecă şi o sărută pe buze ca de obicei. Era un ritual, la fel ca 
acela de a refuza ajutorul lacheului sau de a scărpina urechile câinilor. 
Dădea sens vieţii. 

— Avem veşti de la Jorey? întrebă el. 

— Da, spuse ea. Îi merge bine. Se distrează de minune în armată. 
Căpitanul lui este băiatul Adriei Klin, Alan. Zice că se înţeleg chiar foarte 
bine. 

Dawson se rezemă de o masă cu flori şi îşi încrucişă braţele. Golul din 
stomac se amplifică. Klin. Încă unul din clica lui Feldin Maas. Faptul că 


regele îl pusese pe fiul său sub comanda acelui individ îi căzuse rău, ca 
un os în gât, şi încă mai simţea o undă de furie când se gândea la asta. 

— A, şi zice că e înrolat alături de Geder Palliako, dar nu se poate una 
ca asta, nu-i aşa? Nu-i omuleţul acela ciudat şi dolofan care are o pasiune 
pentru hărţi şi pentru cupletele comice? 

— Tu te gândeşti la Lerer Palliako. Geder este fiul lui. 

— Aha, zise Clara fluturând din mână. Aşa mai are sens, pentru că nu 
mi-l puteam imagina plecând din nou la luptă la vârsta lui. Cred că am 
depăşit cu toţii etapa asta. Şi Jorey a mai scris un pasaj lung despre cai şi 
prune care este în mod clar un soi de mesaj codificat către tine, pentru că 
n-am reuşit să înţeleg nimic din el. 

După ce scotoci un moment printre cutele rochiei, îi întinse hârtia 
împăturită. 

— Ai câştigat duelul? întrebă ea. 

— Da. 

— Şi omul ăla îngrozitor şi-a cerut scuze? 

— Nu, draga mea, a făcut ceva mai bun de-atât. A pierdut. 

Scrisul lui Jorey se întindea pe hârtie ca zgârietura regulată a unor 
gheruţe de pasăre, ordonat şi neglijent în acelaşi timp. Dawson citi în 
diagonală primele paragrafe. Câteva comentarii glumeţe despre rigorile 
marşului, o remarcă ironică despre Alan Klin pe care Clara fie n-o văzuse, 
fie alesese să n-o înţeleagă, un pasaj scurt despre băiatul ăla, Palliako, 
care s-ar părea că devenise un soi de bătaie de joc a companiei. Apoi 
urma partea importantă. O citi cu atenţie, examinând fiecare frază, 
identificând cuvintele pe care le alesese împreună cu fiul său ca să 
desemneze anumiţi jucători importanţi şi diversele lor stratageme. Nu 
sunt prune iernatice anul asta. Însemna că sir Klin nu era protejatul 
lordului Ternigan. Klin primea ordine de la el pentru că lordul Ternigan 
era mareşalul armatei şi nu datorită vreunei alianţe politice colaterale. 
Era o informaţie bună de ştiut. Calul meu este în pericol să şchioapete de 
piciorul drept. Cal, nu armăsar. Şchiopătat, nu ologeală. Dreptul, nu 
stângul. Deci compania lui Klin era în poziţia favorită pentru rămânerea 
în Vanaiul cucerit, iar Klin avea şansa să ajungă guvernator temporar. 
Ternigan nu plănuia să preia el conducerea oraşului. Era, aşadar, cu atât 
mai important ca armata să bată pasul pe loc. 

Doar să bată pasul pe loc. Nu să fie înfrântă. Niciodată. Dacă forţelor 
lui Ternigan avea să le fie refuzată victoria numai preţ de un anotimp, 
până atunci totul avea să fie pregătit. Diferenţa dintre amânare şi 
înfrângere era singurul lucru care făcea ca negocierile lui cu Maccia să 
nu se cheme de-a dreptul trădare. Dacă ar fi reuşit să amâne cucerirea 
Vanaiului până în primăvară, ar fi avut timp să obţină rechemarea lui Klin 
la curte şi numirea lui Jorey în locul lui. Guvernarea Vanaiului avea să fie 
prima treaptă urcată de fiul său la curte, ştirbind totodată ceva din 
prestigiul lui Maas şi Klin şi al celor ca ei. 

Dawson lucrase prin cele mai obscure canale pe care le ştia, trimițând 
scrisori unor agenţi din Stollbourne, care trimiseseră scrisori unor 
negustori din Birancour care făceau afaceri în Maccia. Discreţia era 
crucială, dar reuşise. Şase sute de soldaţi urmau să sprijine oraşul liber 
Vanai până în momentul în care avea să devină mai convenabil să n-o 


facă. În primăvară aveau să se retragă, Vanaiul urma să fie cucerit, iar 
venirea verii avea să-l găsească pe Dawson bând cu regele Simeon şi 
râzând împreună de viclenia de care dăduse el dovadă. 

— Stăpâne? 

Servitorul stătea în uşa solarului, înclinându-se a scuze. Dawson 
împături scrisoarea şi i-o înapoie Clarei. 

— Ce este? 

— O vizită, domnule. Baronul Maas şi soţia. 

Dawson pufni, dar Clara se ridică şi-şi aranjă mânecile. Chipul ei luă o 
expresie de un calm seren şi îi zâmbi. 

— Ei, dragul meu, zise ea. Voi doi aţi avut parte de jocul vostru de-a 
războiul. Acum nu fii ranchiunos dacă ne jucăm şi noi de-a pacea. 

În mintea lui, obiecțiile dădură năvală ca ogarii pe urma unei vulpi: nu 
era un joc, ci o chestiune de onoare, Maas îşi meritase cicatricea şi 
umilinţa provocată de aceasta, să-l primească acum era doar etichetă 
goală de conţinut şi aşa mai departe. Clara ridică o sprânceană, 
înclinându-şi capul. Tot patosul lui secă. Începu să râdă. 

— Iubirea mea, zise el, tu mă faci un om civilizat. 

— O, nu, nici vorbă, spuse ea. Acum vino cu mine şi zi ceva drăguţ. 

Camera de primire era îmbrăcată în tapiserii. Imagini ale Ultimei 
Bătălii lucrate în pânză, aripile dragonului fiind brodate cu fir de argint, 
iar Drakis Cioara-Furtunii cu aur. Lumina soarelui se revărsa printr-o 
fereastră mare din sticlă colorată cu blazonul casei Kalliam, grifonul şi 
securea. Feldin Maas stătea lângă uşă ţeapăn de parcă ar fi luat poziţie 
de drepţi. Soţia lui, cu păr întunecat şi faţă ascuţită, păşi în întâmpinare 
când Dawson şi Clara intrară în cameră. 

— Verişoară, zise ea luând mâna Clarei. Mă bucur atât de mult să te 
văd! 

— Da, Phelia, zise Clara. Îmi pare rău că reuşim să ne vizităm doar 
când băieţii noştri se poartă urât. 

— Osterling, spuse Feldin Maas, folosind titulatura mai oficială a lui 
Dawson. 

— Ebbinbaugh, îi răspunse Dawson făcând o plecăciune. 

Feldin i-o reîntoarse cu un gest ţeapăn care mărturisea că noua rană 
încă îl mai durea. 

— O, potoliţi-vă amândoi, zise Clara, în aceeaşi clipă în care soţia lui 
Feldin spuse: 

— Luaţi loc şi beţi nişte vin. 

Bărbaţii se supuseră. După câteva minute de conversaţie, Feldin se 
înclină înspre Dawson, coborându-şi vocea. 

— N-am auzit dacă o să participi sau nu la turnirul regal. 

— Sigur c-o să particip. De ce nu? 

— Credeam c-o să le laşi şi fiilor tăi prilejul să se bucure de glorie, 
bătrâne prieten, zise Feldin. De aceea. N-am vrut să te jignesc. Nu cred 
că-mi mai pot permite să te jignesc. Cel puţin nu până mă vindec. 

— Poate data viitoare ar trebui să ne duelăm cu vorbe. Cuplete 
jignitoare, de la o distanţă de zece paşi. 


— A, nu, prefer spadele. Cupletele tale provoacă daune permanente. 
Tu eşti pricina pentru care oamenii încă-i mai spun lui sir Lauren 
Cavalerul Iepure. 

— Eu? Da de unde! Nu mi-ar fi venit niciodată ideea dacă n-ar fi fost 
dinţii ăia ai lui şi coiful ăla ridicol. Ştiu că se presupunea că-s aripi, dar 
mă jur pe numele Zeului că mie mi s-a părut că aduceau cu nişte urechi, 
zise Dawson şi sorbi din vin. Te-ai achitat bine astăzi, fiule. Nu la fel de 
bine ca mine, dar eşti un luptător abil, fără urmă de-ndoială. 

Clara îl răsplăti cu un zâmbet. Avea dreptate, nu era greu să te arăţi 
generos. Te şi încălzea puţin. Vinul era aromat şi servitorii aduseseră un 
platou cu brânză uscată şi cârnaţi. Clara şi verişoara ei bârfeau, 
atingându-şi una alteia mâinile şi braţele cu orice prilej, ca doi copii care 
flirtează. Era cam acelaşi lucru, probabil, îşi zise el. Mai întâi jignirea, 
apoi violenţa şi în final consolarea. Femei ca soțiile lor erau cele care 
împiedicau regatul să se destrame, pradă unui război provocat de 
orgoliile masculine. 

— Suntem norocoşi să avem asemenea soţii, zise Dawson. 

Feldin Maas tresări, le privi pe cele două femei cufundate într-o 
conversaţie despre cât de dificil era să menţii o casă în Camnipol şi, în 
acelaşi timp, una la moşie şi schiţă un zâmbet. 

— Cred că suntem, zise el. Cât ai de gând să rămâi în Camnipol? 

— Până la turnir şi poate o săptămână-două după. Vreau să ajung 
acasă înainte să înceapă ninsorile. 

— Da. Nimic nu se compară cu Turla Regelui iarna când e vorba să te 
sufle tot vântul dinspre câmpie. Ai zice că Maiestatea sa a avut un croitor 
de vele pe post de arhitect. Am auzit că regele are de gând să facă un tur 
al moşiilor numai ca să poată petrece şi el ceva timp într-o locuinţă 
călduroasă. 

— E vorba de vânătoare, zise Dawson. De când eram copii, îi plăceau 
vânătorile de iarnă pe moşii. 

— Totuşi nu crezi că de-acum e cam bătrân pentru vânătoare? 

— Nu. Nu cred. 

— Mă înclin înaintea părerii tale, zise Feldin, dar zâmbetul său era 
subţire şi arogant. Dawson simţi un junghi de furie şi Clara trebuie că-l 
observase. Parte din efortul de menţinere al păcii, se pare, însemna să 
ştii să opreşti jocul ăsta de-a prietenia cât timp iluzia încă mai ţinea. 
Chemă servitorii, adună violete şi le oferi în dar verişoarei sale, apoi se 
îndreptară împreună către holul de la intrare ca să-şi ia rămas-bun. Chiar 
înainte să se întoarcă, Feldin Maas se încruntă, ridicând un deget. 

— Am uitat, domnul meu. Ai rude în Oraşele Libere? 

— Nu, spuse Dawson. Mă rog, Clara parcă are nişte rude îndepărtate 
în Gilea. 

— Prin căsătorie, spuse Clara. Nu rude de sânge. 

— Deci pe nimeni în Maccia. Asta-i bine, zise Feldin Maas. 

Dawson înţepeni. 

— Maccia? Nu, zise el. De ce? Ce-i cu Maccia? 

— S-ar părea că Marele Doge de-acolo a decis să se alieze cu Vanaiul 
împotriva Maiestăţii Sale. „Unitate în faţa agresorilor” sau cam aşa ceva. 


Feldin ştia despre întăririle din Vanai. Şi dacă el ştia, atunci ştia şi 
Alan Klin. Ştiau şi prin influenţa cui se alesese Vanaiul cu acest nou aliat 
sau doar bănuiau? Probabil că măcar o bănuială aveau, altfel Feldin nu ar 
fi deschis subiectul. Dawson zâmbi în felul în care spera c-ar fi făcut-o 
dacă n-ar fi avut nicio miză acolo. 

— Unitate în rândul Oraşelor Libere? Pare greu de crezut. Probabil e 
doar un zvon. 

— Da, zise Feldin Maas. Da. Sunt sigur c-aşa e. 

Apoi fiul ăla bastard al unui dihor şi-al unei curve, cu faţă de potaie şi 
cocoşel, se înclină şi-şi conduse nevasta afară din casă. Văzând că 
Dawson nu se clintea, Clara îi luă mâna într-a ei. 

— Te simţi bine, dragul meu? Parcă te supără ceva. 

— Scuză-mă, zise el. 

Odată ajuns în bibliotecă, încuie uşile, aprinse lumânările şi trase 
hărţile de pe rafturi. Însemnase pe ele drumurile din Maccia spre Vanai 
şi traseul pe care era sigur că-l va urma armata. Măsură şi calculă, iar 
furia îl năpădi ca valurile bătute de furtună. Fusese trădat. Undeva de-a 
lungul lanţului comunicării, cineva spusese ceva şi se alesese praful de 
planurile lui. Fandase prea adânc şi rămăsese expus. Fusese învins. De 
Feldin Maas. Unul dintre câini scânci şi zgârie la uşă până când Dawson 
descuie şi-i dădu drumul înăuntru. 

Câinele se cocoţă pe canapea, încolăcindu-se şi privindu-l pe Dawson 
cu ochi îngrijoraţi. Baronul de Osterling Fells se aşeză greoi lângă animal 
şi-i scărpină urechile. Câinele scânci din nou, împingându-şi capul în 
palma lui Dawson. O clipă mai târziu, Clara apăru în uşă, cu braţele 
încrucişate şi cu ochii la fel de îngrijoraţi ca ai animalului. 

— Ceva nu merge cum trebuie? 

— Oarecum da. 

— Jorey este în pericol? întrebă ea. 

— Nu ştiu. 

— Noi doi suntem în pericol? 

Dawson nu-i răspunse, pentru că răspunsul ar fi fost da, iar s-o mintă 
nu se simţea în stare. 


GEDER 


Ceaţa acoperea valea, albă în lumina soarelui. Stindardele caselor 
nobiliare ale Anteei atârnau inerte şi jilave, umezeala din aer 
întunecându-le culorile şi împrumutându-le nuanţe cenuşii. Lumea 
mirosea a frig şi a noroi călcat în picioare. Calul lui Geder îşi scutură 
capul şi gemu. Geder întinse mâna înmănuşată şi bătu animalul pe 
greabăn. 

Armura pe care o purta îi aparținuse cândva tatălui său şi oţelul 
strălucitor al platoşei era puţin înceţoşat în locurile unde fierarul îl 
îndoise ca să fie mai pe potriva spatelui lui Geder. Curelele îl strângeau 
până şi prin brigandină**:. Marşul fusese o lungă şi epuizantă anticipare 
a felului în care arăta, probabil, iadul. Ritmul, niciodată iute, era 
neîndurător. După acea primă dimineaţă de mahmureală, călărise şi 
mersese timp de patru zile fără să facă popasuri mai mari de două ore. 
Noaptea îşi punea pătura pe umeri şi tremura de frig. În timpul zilei 
transpira. Armata mărşăluia pe largul drum al dragonului şi tropăitul 
picioarelor pe jadul acestuia devenise mai întâi un zgomot iritant, apoi o 
muzică, apoi un soi de linişte, înainte să devină, din nou, o iritare. Având 
un singur cal, fusese silit să meargă pe jos o bună parte din zi. Un ins mai 
bogat ar fi adus cu sine în campanie doi-trei cai, ori poate chiar patru. Şi 
o armură care să nu fi avut parte de decenii de serviciu încă dinainte să 
se nască el. Şi un cort care să ţină frigul la distanţă. Şi, poate, puţin 
respect şi ceva demnitate. 

Ceilalţi nobili călăreau în grupuri sau alături de suita lor. Geder stătea 
laolaltă cu ei, în fruntea coloanei, dar mult la coada grupului. Imediat 
după el veneau căruțele cu provizii, urmate de infanterie şi de 
însoţitoarele armatei, deşi acestea nu erau prea multe. Când târfele 
decideau că un marş reprezenta o prea mare pierdere de vreme, asta 
spunea ceva. 

Ordinul de oprire sosise cu o seară înainte, cu o oră înainte de apus. 
Scutierul lui Geder înălţase cortul micuţ, adusese o farfurie de cositor cu 
brânză şi linte şi se ghemuise după obiceiul dartinailor afară, la intrare. 
Geder se târâse în pat, închisese ochii şi se rugase să adoarmă. În toate 
visele se văzuse mărşăluind. La prima lumină a zorilor, venise un nou 
ordin: fiţi pregătiţi. _ 

Işi imaginase ziua asta toată copilăria. Prima lui bătălie adevărată. Îşi 
imaginase curentul şarjei, căldura şi iuţeala calului de sub el, strigătele 
fioroase de luptă ţâşnindu-i din gâtlej. Nu se gândise că va amorti ore în 
şir în şa, cu armura răcindu-se în jurul lui, în timp ce infanteria se alinia, 
rupea rândurile şi se alinia din nou. Şirul nobililor cavaleri cu spada şi 
lancea pregătite de luptă era de fapt un pâlc de oameni care râdeau, 
făceau glume obscene şi se plângeau că mâncarea era fie prea puţină, fie 
stricată. N-ai fi zis că eşti pe nobilul câmp de încercare al războiului, ci în 
cea de-a noua zi a unei vânători de opt zile. Spinarea lui Geder era 
cuprinsă de o durere arzătoare care se întindea de la fund până la baza 
craniului. Coapsele-i erau carne vie din pricina rosăturilor, îi trosneau 
fălcile de atâta căscat şi avea un gust de brânză stricată în gură. 


Scutierul stătea alături, cu lancea lui Geder în mână, cu scutul prins pe 
spate şi cu o expresie prudentă pe faţa spână. 

— Palliako! 

Geder se răsuci. Sir Alan Klin călărea un armăsar negru de luptă, al 
cărui acoperământ de oţel era smălţuit într-un roşu strălucitor. Roua 
strălucea pe armura bărbatului, pe care era gravată o aripă de dragon 
din argint. Ai fi zis că tocmai descinsese dintr-un vechi cântec de luptă. 

— Domnule? zise Geder. 

— Faci parte din şarja dinspre vest. Iscoadele spun că acolo sunt 
trupele de mercenari plătiţi de Vanai, deci acolo ar trebui să fie lupta cea 
mai uşoară. 

Geder se încruntă. Ceva nu era în regulă, dar oboseala îl împiedica să 
gândească. Mercenarii erau luptători profesionişti, veterani până la unul. 
Şi-acolo ar fi urmat să fie lupta mai uşoară? Citindu-i expresia de pe chip, 
Klin se aplecă într-o parte şi scuipă. 

— Ei n-au case şi neveste de apărat, zise el. Ţine-te după Kalliam şi 
încearcă să nu intri în nimeni cu calul. Poţi să-ţi sfărâmi genunchiul. 

— Ştiu. 

Klin înălţă din sprâncenele sale blonde. 

— Adică... vreau să spun c-o să fiu atent, domnule. 

Klin plescăi din limbă şi frumosul lui armăsar scutură din cap şi se 
întoarse. Scutierul lui Geder îşi ridică privirea către el. Dacă în ochii 
strălucitori ai dartinaiului era vreo urmă de amuzament, şi-o ascundea 
bine. 

— Haide, zise Geder. Să ne punem pe poziţii. 

Culmea era că se putea ca totuşi Klin să fi spus adevărul. Poate că îi 
trimitea pe Geder şi pe cel mai tânăr dintre Kalliami în partea unde lupta 
avea să fie mai uşoară. O şarjă, câteva lovituri de spadă de-o parte şi de 
alta şi mercenarii strigând că se predau înainte să fie cineva prea grav 
rănit. Ar fi fost o dovadă a dibăciei lui Klin dacă ar fi reuşit să-şi păstreze 
toţi cavalerii în viaţă şi să-şi sporească propria glorie rezervându-şi sieşi 
lupta cea mai grea. Totul numai ca să-l impresioneze pe lordul Ternigan 
şi să iasă în evidenţă printre ceilalţi căpitani din oastea mareşalului. Sau 
poate Klin voia ca Geder să moară în luptă. Geder se gândi că ar fi fost 
dispus să moară, dacă asta însemna că nu mai trebuia să călărească. 

Jorey Kalliam stătea drept în şa vorbind cu stegarul său. Armura lui era 
din oţel simplu, neîmpodobit şi elegant. Alături de el se aflau alţi şase 
cavaleri, cu scutierii aţinându-se prin preajmă pregătiţi. Kalliam înclină 
solemn din cap către Geder şi acesta îi întoarse salutul. 

— Apropiaţi-vă, zise Kalliam. Toţi. La mine. 

Cavalerii îşi îndemnară caii să înainteze. Sir Makiyos de Ainsbaugh. 
Sozlu Veren şi fratele lui geamăn, Sesil. Darius Sokak, conte de Hiren. 
Fallon Broot, baron de Suderling Heights, şi fiul lui, Daved. Una peste 
alta, o adunătură jalnică. Vedea după expresiile lor că şi ei trăseseră 
aceeaşi concluzie din sosirea sa. 

— La doi kilometri şi jumătate mai încolo, valea se îngustează, zise 
Kalliam. Vanaii sunt acolo, în tranşee. Iscoadele spun că steagurile de pe 
latura vestică aparţin unei companii de mercenari condusă de un anume 
căpitan Karol Dannian. 


— Câţi oameni are? 

— Două sute, dar majoritatea înarmaţi cu săbii şi arcuri, zise Kalliam. 

— Minunat, spuse Fallon Broot mângâindu-şi mustaţa care-i cădea 
peste bărbia minusculă. Asta înseamnă că sunt destui pentru toţi. 

Geder nu-şi dădu seama dacă era sau nu o glumă. 

— Misiunea noastră, zise Kalliam, este să ne menţinem pe latura văii. 
Atacul principal va fi în capătul estic, unde forţele din Vanai sunt mai 
numeroase. Lordul Ternigan şi toţi cavalerii săi plus jumătate dintr-ai 
noştri. Noi trebuie doar să facem în aşa fel încât să nu fie înconjurați. Sir 
Klin ne dă trei duzini de arcaşi şi de două ori pe-atâtea spade. Am trimis 
arcaşii înainte. La semnalul meu, o să lanseze atacul şi o să încerce să le 
atragă cavaleria încoace. Când auzim semnalul şarjei, intrăm şi noi în 
luptă, cu pedestraşii după noi. 

— De ce-au venit aici? întrebă Geder. Eu unul, dac-aş fi în locul lor, aş 
încerca să mă ascund după un zid sau undeva. Să transform lupta într-un 
asediu. 

— Nu poţi să angajezi mercenari pentru un asediu, zise unul dintre cei 
doi Verens, cu vocea încărcată de dispreţ faţă de o asemenea întrebare. 
Ei nu încheie decât contracte sezoniere şi Vanai nu poate strânge bani să 
le prelungească. 

— Oraşul se află la mai puţin de o oră călare, spuse Kalliam, şi nu 
există loc mai bun de apărare până acolo. Dacă vor să ne împiedice să 
ajungem în Vanai, asta-i cea dintâi linie de apărare a lor şi totodată 
ultima. 

În depărtare sună un corn. Două note ascuţite şi una joasă. Inima lui 
Geder începu să bată puţin mai iute. Kalliam zâmbi, dar privirea îi era 
rece. 

— Domnilor, spuse el, cred că acesta este primul semnal. Dacă mai 
aveaţi ceva de făcut, e prea târziu de-acum. 

Ceaţa nu se risipise, dar se rărise suficient cât să le permită să vadă 
clar terenul dinaintea lor. Pentru ochiul neexperimentat al lui Geder, 
părea o mică vale ca oricare dintre multele pe lângă care îi purtase 
drumul lor printre colinele joase de la nord de Oraşele Libere. Inamicul 
era o linie întunecată, forfotitoare, ca nişte furnici într-un muşuroi. 
Scutierii celorlalţi cavaleri începură ultimele pregătiri, prinzând scuturi 
de braţe şi înmânând lănci cu vârfuri oţelite. Geder trecu prin aceleaşi 
pregătiri. Dartinaiul termină, dădu din cap apreciativ şi se apucă să-şi 
pregătească şi el armele pentru bătălie: o armură uşoară de piele şi un 
cuţit cu lama lungă şi amenințătoare. Şi, la mai puţin de doi kilometri 
distanţă, un alt scutier sau soldat de rând curăța un alt cuţit, la fel de 
ameninţător, ca să i-l înfigă în gât lui Geder dacă s-ar fi ivit ocazia. 
Cornul sună din nou. Nu atacul, ci pregătirea pentru atac. 

— Noroc, stăpâne, zise scutierul. 

Geder dădu din cap, stânjenit de coif, îşi întoarse calul pe urmele 
celorlalţi şi porni spre câmpul de luptă. Micuţul său jugan necheză 
nervos. Furnicile se făcură mai mari şi stindardele duşmanilor deveniră 
vizibile. Văzu unde erau aşezaţi arcaşii lui Kalliam, ascunşi în dosul unor 
paveze din lemn şi piele. Kalliam îşi înălţă scutul şi cavalerii se opriră. 
Geder dădu să se întoarcă pentru a vedea spadasinii din urma lor, dar 


armura îl împiedică. Strânse din pleoape. Era ca la o întrecere 
cavalerească. Mai întâi un turnir şi apoi un meleuitt. Nici chiar o 
companie de mercenari înstăriți nu putea avea o cavalerie grea prea 
numeroasă. Avea să fie bine. Simţea nevoia să urineze. 

Cornii intonară cele două note războinice ale atacului. Kalliam şi 
ceilalţi bărbaţi dădură pinteni cailor cu strigăte de luptă. Geder făcu la 
fel şi juganul bătrân şi obosit care-l purtase zi de zi, săptămână de 
săptămână, deveni o creatură făcută din vânt. Se auzi strigând, dar 
lumea era ea însăşi un singur vuiet. Pavezele arcaşilor străfulgerară pe 
lângă el şi dispărură şi deodată duşmanul era în faţa lui: nu cavaleri sau 
cavalerie grea, ci suliţaşi, punându-şi în poziţie lăncile lor imense. Sir 
Makiyos dădu buzna printre ei, rupând rândul, iar Geder îşi stabili 
propria lui traiectorie astfel încât să profite de haos. 

Un cal necheză ascuţit. Lancea lui Geder lovi un suliţaş, şocul 
transmiţându-i-se în umăr, apoi trecu mai departe şi se pomeni în 
învălmăşeală. Lăsă lancea să-i cadă, îşi trase sabia şi începu să lovească 
în orice se apropia. La dreapta sa, unul dintre gemenii Veren era tras jos 
de pe cal de o jumătate de duzină de mercenari înarmaţi cu spade. Geder 
îşi îmboldi calul către cavalerul căzut, dar tocmai atunci propriii lui 
spadasini se iviră, scurgându-se prin rândul frânt de suliţaşi. Işi zări 
scutierul înaintând în salturi, cu capul între umeri şi cuțitul pregătit, dar 
nu existau oameni în armură pe care el să-i doboare de pe cal pentru ca 
dartinaiul să le dea lovitura de graţie. Masa de bărbaţi încleştaţi în luptă 
presa către sud. Geder se întoarse din nou, pregătit să-şi găsească un 
adversar, dar mercenarii nu păreau dornici să forţeze atacul. 

Nu văzu de unde venise săgeata. Intr-o clipă, cerceta câmpul de luptă 
în căutarea unui inamic, iar în următoarea în piciorul lui părea să fi prins 
rădăcini un copăcel, lemnul gros şi negru pătrunzând prin armură în 
muşchii coapsei. Urlând de durere, Geder lăsă spada să-i cadă şi apucă 
săgeata, cuprins de agonie. Ceva se lovi atât de tare de scutul lui, încât 
fu împins îndărăt. Dinspre sud răsună un răpăit de tobe, grav şi puternic 
ca un tunet. Juganul îşi schimbă poziţia pe neaşteptate şi Geder simţi că 
începe să alunece din şa. Mâna care-l ajută să-şi păstreze echilibrul era a 
lui Jorey Kalliam. 

— Tu de unde-ai apărut? întrebă Geder. 

Kalliam nu-i răspunse. Era împroşcat cu sânge pe faţă şi pe scut, dar 
nu părea rănit. Ochii îi erau aţintiţi asupra bătăliei sau a unui lucru aflat 
undeva dincolo de aceasta şi chipul lui părea cioplit în gheaţă. Încercând 
să-şi uite durerea, Geder îi urmări privirea. Acolo, săltând deasupra 
încăierării, apăruseră noi stindarde. Cele cinci cercuri albastre ale 
Macciei. 

— Lasă de unde-ai apărut tu, chiţăi Geder. De unde-au apărut ăia?! 

— Poţi să călăreşti? 

Geder se uită în jos. Pe o parte, calul său deschis la culoare se înroşise 
de sânge, iar şuvoiul ce se scurgea din rana de la picior părea un 
adevărat râu. Un val de ameţeală îl făcu să se agaţe de şa. Puteai muri 
dintr-o rană ca asta. Era sigur că auzise de oameni care muriseră dintr-o 
rană la picior. Aşadar, avea să moară? 

— Palliako! 


Îşi ridică privirea. Lumea păru să se clatine uşor. Jorey Kalliam îşi 
desprinse ochii de la frontul bătăliei, care acum se retrăgea iute către ei, 
şi-l privi pe Geder. 

— Sunt rănit, zise Geder. 

— Eşti un cavaler al imperiului, zise Kalliam şi forţa din cuvintele lui 
nu era mânie. Poţi să călăreşti? 

Geder simţi cum o parte din puterea celuilalt i se transmite şi lui. 
Lumea se opri locului şi Geder odată cu ea. 

— Pot... pot să călăresc. 

— Du-te atunci. Găseşte-l pe lordul Ternigan. Spune-i că stindardele 
din Maccia au apărut la capătul vestic al frontului. Spune-i că avem 
nevoie de ajutor. 

— O să-i spun, zise el şi apucă frâiele. 

Calul lui Kalliam dădu să se avânte fornăind înspre luptă, dar tânărul 
cavaler şovăi. 

— Palliako! Du-te direct la lordul Ternigan. Direct. 

— Domnule? 

— Nu la Klin. 

Ochii li se întâlniră o clipă şi între ei se stabili o înţelegere. Nici 
Kalliam nu avea mai multă încredere în căpitan decât el. Geder îşi simţi 
inima năpădită de uşurare şi recunoştinţă, apoi de surpriză în faţa a ceea 
ce simţea. 

— Înţeleg, zise el. O să aduc ajutoare. 

Kalliam îl salută din cap, întoarse armăsarul şi se avântă în luptă. 
Geder dădu pinteni calului, călărind de-a curmezişul câmpului înspre est. 
Se chinui să-şi desfacă scutul, deşi mâinile înmănuşate şi calul care sălta 
făceau ca pielea şi cataramele să fie greu de mânuit. In cele din urmă, 
reuşi să-şi elibereze mâna şi se aplecă în faţă, grăbindu-şi animalul. Cu o 
oră în urmă, valea fusese acoperită de iarbă şi flori sălbatice de toamnă. 
Acum era plină toată de noroi răscolit şi de urletele oamenilor care se 
luptau. 

Geder miji ochii. Ceaţa dispăruse, dar stindardele ude erau tot cenuşii 
şi lipite de bete. Trebuia să găsească auriul şi stacojiul casei Ternigan. 
Trebuia să facă asta de îndată. Pretutindeni în jurul lui oamenii zăceau în 
noroi, morţi sau răniţi. Ţipetele soldaţilor şi cailor spintecau aerul. Dar 
stindardul mareşalului regal nu era nicăieri. A _ 

Geder blestemă în gura mare, uitându-se în jur. li era frig. Îşi simţea 
greu piciorul care-i sângera, iar brigandina i se îmbiba de sânge cu 
aceeaşi iuţeală cu care îl părăseau puterile. Cu fiecare minut care trecea, 
şansele de supravieţuire ale lui Kalliam şi ale celorlalţi se împuţinau, iar 
peisajul începea să-i joace pe dinaintea ochilor, cu auriu şi negru 
îngustându-i marginile. Încercă să se ridice în scări, dar piciorul lui rănit 
nu-l ajuta. Îşi îmboldi calul să înainteze. Iată stindardele caselor Flor şi 
Rivercourt, Masonhalm şi Klin... 

Klin. La nici cincizeci de metri distanţă, stindardul lui sir Alan Klin se 
înălța ud şi fără vlagă deasupra unui ghem de oameni încleştaţi în luptă. 
Şi, printre ei, uriaşul armăsar negru cu armura lui roşie. Geder simţi un 
fior. Dacă era o greşeală, dacă Klin nu voise să-i trimită la o moarte 
sigură, atunci ajutorul era aici. Chiar aici. Dar dacă asta voise şi Geder se 


ducea la el, Kalliam şi ceilalţi erau morţi. Călări mai departe. Nu-şi mai 
simţea piciorul. Gura i se uscase. lată stindardele caselor Estinford, 
Corenhall, Dannick. 

Ternigan. 

Dădu pinteni calului, care ţâşni înainte, către bătălia din jurul 
stindardului. Il blestemă pe Ternigan pentru că hotărâse să conducă el 
însuşi atacul în loc să dirijeze bătălia din spatele rândurilor. Îl blestemă 
pe Excelenţa Sa Alan Klin pentru că îi trimisese pe el şi pe Kalliam în 
cursa întinsă de duşman. Se blestemă şi pe sine pentru că-şi azvârlise 
scutul, pentru că fusese rănit şi pentru că nu se mişca suficient de iute. 
Un adversar cu o spadă sări la el ridicându-se din noroi, dar Geder îl 
zdrobi sub picioarele calului. Simţea miros de pin ars. Undeva ardea 
ceva. Calul de sub el tremura de epuizare. Îi ceru în gând iertare şi-i 
dădu pinteni din nou. 

Dădu buzna printre oamenii încleştaţi în luptă ca o piatră azvârlită 
printr-un geam. Spadasini, anteeni şi vanai deopotrivă, se împrăştiară din 
calea sa. La zece paşi de stegar, lordul Ternigan stătea înălţat în şa, cu 
spada scânteindu-i în mână şi cu cinci rânduri de soldaţi împiedicând 
inamicul să-l ajungă. 

— Lord Ternigan! strigă Geder. Ternigan! 

Vuietul bătăliei îi acoperea glasul. Mareşalul înaintă către zona unde 
lupta era mai aprigă. Geder văzu roşu în faţa ochilor de furie. Kalliam şi 
ceilalţi luptau şi mureau pentru acest om. Ticălosul ar fi putut măcar să-l 
audă! Îşi îmboldi calul tremurând, făcându-şi loc printre gărzile 
mareşalului din pură încăpățânare. Câmpul de bătălie se redusese la 
acest lord, călare pe armăsarul său. Vederea lui Geder se îngustă, de 
parcă ar fi călărit către lume printr-un tunel. Când ajunse la trei metri, 
strigă din nou. 

— Maccia, lord Ternigan! Maccia a venit prin partea de vest şi ne 
omoară! _ 

De data aceasta, mareşalul auzi. Işi întoarse capul spre Geder, cu o 
încruntare pe fruntea lui înaltă şi nobilă. Geder flutură din mâini arătând 
înspre vest. „Nu te uita la mine. Uite, acolo e Maccia.” 

— Cine eşti, domnule? întrebă lordul Ternigan. 

Vocea îi era profundă ca un bubuit de tobă şi se auzea cu ecou. Lumea 
din jur părea mai tăcută decât ar fi trebuit. 

— Sunt sir Geder Palliako. M-a trimis Jorey Kalliam. La vest nu sunt 
numai mercenarii, excelenţă. Sunt şi cei din Maccia. Nu-i putem opri. 
Kalliam... Kalliam m-a trimis. Trebuie să-l ajutaţi! 

Ternigan strigă ceva peste umăr şi cornii sunară din nou, aproape şi cu 
atâta forţă, încât Geder avu senzaţia că-l lovise un pumn în falcă. 
Deschise ochii din nou, descoperind astfel, surprins, că-i închisese. 
Oameni se mişcau în jurul lui. Cavaleria galopa pe alături, scurgându-se 
spre vest. Cel puţin aşa credea, că încolo era vestul. Lordul Ternigan era 
alături, strângându-l cu putere de braţ. 

— Poţi lupta, domnule? îl întrebă de la mare distanţă mareşalul 
regatului Anteea. 

— Pot, zise Geder răsucindu-se în şa. 


Alunecos din pricina sângelui, piciorul i se desprinse din scară. Noroiul 
răscolit se înălţă către el, dar lumea se întunecă înainte să-l atingă. 


MARCUS 


La prânz, convoiul poposise într-o poiană prin care curgea un pârâu 
larg şi leneş. Un băiat slăbânog, pe nume Mikel, şedea pe un trunchi 
căzut de copac alături de Yardem. Işi purta armura de piele desfăcută la 
gât asemenea tralgului. Amândoi stăteau aplecaţi deasupra farfuriilor cu 
fasole şi cârnaţi. Băiatul îşi ţinea umerii de parcă i-ar fi fost puşi în 
mişcare de muşchi pe care, de fapt, nu-i avea şi gesturile sale exprimau o 
forţă leneşă, premeditată, prin nimic justificată de statura lui. Yardem îşi 
aplecă uşor capul ca să-l privească pe Mikel. Cu aceeaşi seriozitate, 
băiatul îşi dădu capul pe spate. 

— Căpitane, zise Yardem lipindu-şi urechile de ţeastă. Fă-l să-nceteze. 

Aşezat pe pământ cu picioarele încrucişate, Marcus îşi ascunse 
zâmbetul. 

— Ce să-nceteze? 

— De câteva zile numai asta face, domnule. 

— Ce anume, se poartă ca un soldat? 

— Se poartă ca mine, domnule, zise Yardem. 

Mikel scoase un mârâit jos din gâtlej. Marcus se văzu silit să tuşească, 
mascându-şi astfel râsul. 

— l-am angajat pe oamenii ăştia să joace rolul unor gărzi, zise el. Deci 
joacă rolul unor gărzi. E normal să ne ia ca model pentru detalii. 

Yardem mârâi şi se întoarse către băiat. Când îi întâlni privirea, tralgul 
scutură intenţionat dintr-o ureche. 

Pădurea care-i înconjura era compusă din stejari şi mesteceni, mai 
înalţi ca zece oameni la un loc. Cândva în ultimii ani fusese cuprinsă de 
un incendiu ce pârjolise malul şi tufişurile, fără să ajungă însă la bolta 
vastă de deasupra. Marcus îşi imagină fumul înălțându-se printre 
frunzele verzi ale verii. Acum covorul de pe marginea drumului era 
umed, frunzele căzute înnegrite de mucegai, pregătindu-se să devină 
solul din care să răsară iarba anului ce urma. Numai frunzele căzute pe 
drum erau uscate. La capătul dinspre est al luminişului, trupul unui rege 
de piatră din rasa sudicilor cu ochi mari, în ţinută de luptă şi cu o 
coroană în şase colţuri, fusese pe jumătate îngropat într-un stejar. 
Scoarța îmbătrânită înghiţise jumătate din faţa aceea solemnă, iar 
rădăcinile înclinaseră postamentul uriaş. Umerii de piatră erau înfăşuraţi 
în iederă. Marcus nu avea idee ce anume comemora statuia. 

De aproape o săptămână, convoiul avansa într-un ritm mulţumitor. 
Drumul era unul populat, iar fermierii locului îl ţineau curat în cea mai 
mare parte, dar tot fusese, pe kilometri întregi, acoperit de frunze de 
curând căzute. Foşnetul copitelor cailor şi trosnetul roţilor căruţelor 
fuseseră suficient de zgomotoase ca să acopere orice conversaţie. 
Conducătorul convoiului nu era deloc rău pentru un ins religios. În 
general, Marcus reuşise să nu ia în seamă scripturile citite în timpul 
mesei de seară. Când se întâmpla ca timzinaiul să aleagă ceva greu de 
îndurat - predici despre familie sau despre copii sau asigurări că Zeul era 
drept sau orice îl trimitea cu gândul la ceea ce se petrecuse cu soţia şi 
fiica lui -, Marcus termina repede de mâncat şi pleca să se plimbe singur 


pe drumul dinaintea lor. Spunea că merge în recunoaştere, iar 
conducătorul convoiului nu se simţea jignit. Alţi călători se alăturaseră 
convoiului, apoi îl părăsiseră fără să fie nevoie de mai mult decât o 
privire de-a lui Yardem sau de-a sa ca să menţină liniştea. Cu excepţia 
faptului că nu străbătuseră nici un sfert din drumul către trecătoarea ce 
mărginea Birancour, treaba mergea mai bine decât se aşteptase. 

Marcus mestecă încet ultima bucată de cârnat. Cele douăsprezece 
căruţe ocupau jumătate din luminiş, caii şi catârii aveau traistele de 
mâncare atârnate de gât sau erau conduşi spre pârâu să se adape. In 
general, căruţaşii îşi ştiau meseria. Bătrânul care conducea căruţa cu 
minereu de cositor era cam tare de ureche, iar băiatul cu căruţa înaltă 
plină cu stofă de lână era fie nou în meserie, fie idiot, fie ambele, dar ei 
erau cei mai răi. lar trupa lui de actori se achita de minune. Dacă îşi 
concentra atenţia asupra copacilor, ignorând oamenii, tot putea să-şi dea 
seama cu coada ochiului care erau gărzile, numai după postura lor. 

La marginea drumului, femeia cu părul lung, Cary, stătea cu braţele 
încrucişate şi cu un arc uriaş din os şi tendon atârnat de-a curmezişul 
spatelui. Cel mai probabil nici n-ar fi putut întinde blestemăţia aia, dar îl 
purta de parcă i-ar fi fost tovarăş de ani de zile. Sandr, tânărul june-prim, 
mergea printre căruţe cu capul sus şi încruntat. Le povestise căruţaşilor 
cum îşi rupsese un picior într-un turnir din Anteea şi îşi intrase atât de 
tare în rol că începuse să şchioapete uşor. Şi mai încolo, stând de vorbă 
cu grăsana nevastă a conducătorului convoiului, era iscusitul, maestrul 
Kit, fără de care acum Yardem ar fi luptat împotriva cuceririi Vanaiului. 
Fără de care Marcus ar fi fost în închisoare sau mort. 

Fluierul conducătorului convoiului îl smulse pe Marcus din gânduri şi 
acesta privi cu ochii mijiţi peticul alb de nor ce se întrezărea prin bolta 
de ramuri de deasupra. În penumbra pădurii era mai greu de spus ce 
moment al zilei era, dar îşi dădu seama că masa durase cam mult. Ei 
bine, contractul îi cerea să-i conducă până la Carse în siguranţă. Să-i 
ducă acolo la timp nu era problema lui. Marcus îşi şterse farfuria cu o 
coajă de pâine şi se ridică în picioare. 

— Avangardă sau ariergardă? îl întrebă Yardem. 

— Avangardă, zise Marcus. 

Tralgul dădu din cap şi porni spre căruţa negustorului de metal ce 
încheia convoiul. Era ultima care avea să se pună în mişcare. Marcus îşi 
verifică spada şi armura cu aceeaşi atenţie ca înainte de bătălie - un 
vechi obicei - şi se apropie de căruţa lată şi înaltă a conducătorului 
convoiului, care transporta proviziile. Se urcă alături de soţia acestuia, 
pregătindu-se pentru călătoria de după-amiază. Femeia timzinai îl salută 
înclinând din cap şi clipind din pleoapele transparente. 

— Foarte bună mâncarea, doamnă, spuse Marcus. 

— Eşti amabil, căpitane. 

Odată terminat schimbul de replici, ea îndemnă caii, şfichiuindu-le 
uşor cu biciul crupele şi greabănul în chip de îndemn. Căruţa ieşi 
hurducăind pe drum, luând-o spre vest. Pe când pătrundeau din nou în 
umbrele întunecate ale pădurii, Marcus se întrebă dacă Vanaiul căzuse 
deja şi, dacă nu, câte zile de libertate îi mai rămâneau. Nu prea multe. 
Altă problemă care nu era a lui. 


Rotaţia gărzilor era simplă. Avangarda şi ariergarda erau asigurate fie 
de Yardem, fie de Marcus. Maestrul Kit mâna propria căruţă în mijlocul 
convoiului, cu culorile ţipătoare ale teatrului ascunse sub un 
acoperământ de pânză simplă. Ceilalţi călăreau câte trei de fiecare parte 
a căruţelor, cu ochii aţintiţi asupra copacilor. Dacă vreunul vedea ceva 
suspect, dădea alarma şi fie Yardem, fie Marcus venea să investigheze. 
Intr-o săptămână întreagă, singurul care dăduse alarma fusese Smit, 
omul bun la toate, care se băgase singur în sperieţi cu poveşti despre 
bande de asasini dartinai sălbăticiţi. Marcus îşi miji ochii, rezemându-şi 
spatele de lemnul tare al spătarului. Mirosea a frunze putrede şi a vreme 
în schimbare, dar nu-şi dădea seama dacă avea să plouă sau să ningă. 

Drumul făcea o curbă strânsă la poalele unui deal acoperit de o pădure 
deasă. Un copac căzuse de-a curmezişul cărării, cu trunchiul încă alb 
acolo unde îl tăiase securea. Marcus se încordă înainte să ştie măcar 
motivul. 

— Anunţă o oprire, zise el. 

Inainte ca femeia timzinai să apuce să întrebe de ce, Smit, Sandr şi 
Opal strigară cu toţii. Marcus se răsuci şi se cocoţă pe acoperişul căruţei. 
N-ar fi trebuit să fie bandiți. N-aveau nimic care să merite furat. Iapa 
albă a conducătorului convoiului galopa de-a lungul şirului de căruţe 
către fruntea convoiului. Zări patru siluete îmbrăcate în piele şi zale 
uşoare ieşind dintre copaci cu arcurile încordate. Purtau glugi care le 
acopereau feţele, dar după constituţia lor solidă Marcus presupuse că 
erau jasuru sau kurtadami. Dacă erau patru la vedere, însemna că 
bandiții jucau la cacealma. Sau că mai erau încă vreo doisprezece inşi 
ascunşi printre copaci. 

Măcar nu-şi anunţaseră prezenţa cu o săgeată. 

— Salutare, strigă o voce răguşită de undeva din faţă. Cine vorbeşte în 
numele vostru? 

Patru bărbaţi călare apărură în faţa stejarului doborât. Erau fie cinnai 
neîngrijiţi, fie pursângi înfometați călare pe mârţoage, dar cel din frunte 
avea un armăsar cenuşiu cu o alură elegantă şi picioare puternice. Purta 
o platoşă de oţel şi o cămaşă de zale. Arcul era din corn, sabia era 
curbată în stilul sudic şi faţa-i era lată şi osoasă, având solzii arămii ai 
unui jasuru. 

Conducătorul timzinai al convoiului îşi opri iapa în faţa căruţei cu 
provizii. 

— Eu vorbesc în numele convoiului, strigă el. Ce-nseamnă asta? 

Marcus îşi mişcă umerii ca să şi-i dezmorţească. Opt oameni la vedere. 
Jumătate, călare. El avea opt oameni dintre care şase pe cai. Era un 
avantaj mult prea mic şi, dacă s-ar fi ajuns la luptă, aceştia n-ar fi rezistat 
nici preţ de cinci răsuflări lungi. Speră că timzinaiul n-avea să-i supere pe 
bandiți prea tare. 

— Sunt lordul Knightly Tierentois, zise şeful bandiţilor cu voce 
răsunătoare. Călătoriţi pe drumul meu şi am venit să încasez tributul ce 
mi se cuvine. 

Marcus se lăsă să alunece la loc pe capra căruţei, în timp ce impulsul 
de a da ochii peste cap se lupta cu gheara care-i strângea stomacul. 


Călărețul era probabil un impostor şi un lăudăros, dar avea arcuri şi 
spade. 

— Astea-s drumurile făcute de dragoni, strigă conducătorul convoiului. 
Iar tu eşti un hoţ prost şi pripit într-o armură furată. Birancourul nu are 
cavaleri din neamul jasurilor. 

Ei bine, asta nu era atât de diplomatic pe cât ar fi sperat Marcus. Râsul 
căpitanului bandiţilor era zgomotos şi fals. Marcus îşi puse mâna pe 
mânerul spadei, căutând o cale de scăpare care să ducă la moartea a cât 
mai puţini oameni. Dacă actorii ar fi atacat arcaşii care flancau convoiul, 
i-ar fi putut pune pe fugă. Lăsându-i lui cei patru oameni călări. Yardem 
apăru alături de el, neauzit ca o umbră. Tralgul avea arcul în mână. Deci 
câte doi călăreţi de fiecare. Dacă nu cumva erau mai mulţi ascunşi în 
pădure. 

— Ziua în care te răzvrăteşti şi preiei compania? murmură Marcus. 

— Nu-i azi, domnule. 

Conducătorul convoiului ţipa de-acum, iar chipul falsului cavaler 
începu să capete culoarea arămiu-verzuie care, printre cei de un neam cu 
el, însemna mânie. Marcus se lăsă să alunece jos din căruţă şi înaintă. 
Călăreţii nu părură să-l observe până când nu ajunse aproape lângă iapa 
conducătorului convoiului. 

— Cât vrei? zise Marcus. 

Atât timzinaiul, cât şi jasurul se întoarseră şi-l priviră de sus, la fel de 
furioşi. 

— Îmi cer iertare că întrerup dezbaterea elegantă şi plină de duh a 
domniilor voastre, dar cât vrei? 

— Ar trebui să dai dovadă de respect, băiete, zise jasurul. 

— Cât vrei, excelenţă? zise Marcus. Pentru că, dac-o să te uiţi la 
convoiul ăsta, o să-ţi dai seama că n-avem cine ştie ce. Nu prea avem ce 
să oferim decât dacă excelența voastră şi nobilii săi compatrioți vor să 
accepte un tribut în minereu de cositor şi fier. 

— Nu vorbi în numele meu, şuieră timzinaiul. 

— Nu ne pune în pericol, îi zise Marcus, la fel de încet. 

— Cine eşti tu, pursânge? întrebă jasurul. 

— Marcus Wester. Sunt căpitanul gărzii acestui convoi. 

De data aceasta, râsul banditului nu mai era prefăcut şi ceilalţi călăreţi 
i se alăturară, jasurul clătină din capul lui rotund, rânjind. Avea limba 
neagră şi dinţii ascuţiţi ca nişte ace. 

— Eşti Marcus Wester? 

— Da. 

— Aha. Şi ăsta de-aici presupun că e lord Harton, întors din morţi. Fii 
atent, eu sunt Drakis Cioara-Furtunii. 

— Cam la fel cum eşti lordul Knightly Cum-i-o-zice, spuse conducătorul 
convoiului. 

Marcus nu-l luă în seamă. 

— Deci ai auzit de mine. 

— Am fost la Wodfrod şi m-am săturat să fiu jignit, zise jasurul. Vreau 
toţi banii. Toată mâncarea. Jumătate dintre femei. Restul puteţi să vă 
tărâţi înapoi în Vanai. 

— Mănânci rahat, spuse conducătorul convoiului. 


Jasurul duse mâna la spadă şi în spatele lor răsună o nouă voce. 

— O. Să. Trecem. 

Maestrul Kit stătea pe acoperişul căruţei cu provizii. Roba neagră şi 
purpurie a lui Orcus, regele-demon, îl învăluia ca o umbră solidificată şi 
ţinea în mână un toiag decorat cu un craniu. Când actorul vorbi din nou, 
vocea ajunse la urechile tuturor de parcă ar fi coborât din văzduhul 
întunecat. 

— Sunt protectorul acestor oameni! Nu-i puteţi vătăma! 

— Ce mama iadului e asta? zise jasurul, dar în voce i se strecurase 
îngrijorarea. 

— Nu ne puteţi vătăma, zise maestrul Kit. Săgeţile voastre nu ne vor 
nimeri. Săbiile voastre nu ne vor tăia. Nu aveţi nicio putere. 

Marcus se răsuci din nou către jasur. Nedumerirea şi îngrijorarea 
schimonoseau trăsăturile banditului. 

— Ce căcat! zise unul dintre cei trei oameni aflaţi în spatele lui, fără să 
pară însă prea convins. 

— Cine-i ăsta? întrebă jasurul. 

— Iscusitul meu, zise Marcus. 

— ASCULTAŢI-MA! strigă maestrul Kit şi pădurea însăşi păru să 
amuţească. Copacii ne sunt prieteni şi umbra stejarului ne apără! Nu ne 
poţi vătăma, băiete! Şi o să trecem! 

Marcus se înfioră. Observă că Orcus, regele-demon, avea acelaşi efect 
şi asupra bandiţilor. Simţi înmugurind o speranţă timidă. Jasurul îşi 
desprinse arcul de pe umăr şi potrivi în el o săgeată amenințătoare. 

— Mai zi tu asta o dată, ticălos ce eşti! strigă căpetenia bandiţilor. 

Până şi în penumbră, Marcus desluşi zâmbetul maestrului Kit. Actorul 
îşi înălţă braţele şi faldurile întunecate ale costumului său părură să 
unduiască din proprie voinţă, la fel ca în timpul piesei din Vanai. Era 
vorba numai despre cusăturile neuniforme ale veşmântului, dar, laolaltă 
cu vocea sepulcrală a maestrului Kit şi cu postura sa sfidătoare, efectul 
era neliniştitor. Maestrul Kit grăi din nou, rar şi limpede şi cu o încredere 
de neclintit. 

— Nu mă poţi vătăma. Săgeata ta n-o să nimerească ţinta. 

Jasurul se încruntă şi întinse coarda. Arcul din corn scârţâi. 

„Ei, merita încercat”, îşi spuse Marcus. Apoi, după numai o clipă: 
„Bată-mă zeii! Chiar n-o să nimerească!” 

Săgeata se avântă prin penumbră. Maestrul Kit nu se clinti când vârful 
acesteia îi trecu pe lângă ureche. Jasurul îşi linse buzele cu limba lui 
neagră şi lată. Îşi mută privirea de la Marcus la maestrul Kit şi îndărăt. 
Frica din ochii lui era reală. 

— Şi dacă are vreo importanţă, chiar sunt Marcus Wester. 

Liniştea dură preţ de vreo patru respiraţii, apoi jasurul îşi întoarse 
calul şi înălţă un braţ. 

— Nu-i nimic aici, băieţi, strigă banditul. Răhăţeii ăştia nu merită 
osteneala! 

Călăreţii se năpustiră în pădure. Marcus rămase în mijlocul drumului, 
ascultând cum se stingea zgomotul copitelor şi realizând că, în cele din 
urmă, n-avea să moară în acea zi. Işi duse mâinile la spate ca să le 
împiedice să tremure şi îşi ridică privirea către conducătorul convoiului. 


Timzinaiul tremura şi el. Măcar Marcus nu era singurul. Se apropie de 
marginea drumului, înclinându-se şi constatând că arcaşii de la lizieră 
dispăruseră şi ei. 

Yardem se apropie. 

— A fost ciudat, zise tralgul. 

— A fost, spuse Marcus. Bănuiesc că n-avem niciun scripete, aşa-i? Va 
trebui să mutăm copacul ăla din drum. 


În noaptea aceea, soţia conducătorului convoiului găti carne. Nu 
cârnaţi, nu porc sărat, ci un miel proaspăt tăiat, pe care conducătorul 
convoiului îl cumpără de la o fermă aflată la marginea pădurii. Carnea 
era închisă la culoare şi gustoasă, aromată cu struguri şi cu un sos gălbui 
şi iute. Căruţaşii, vizitii şi majoritatea gărzilor lui Marcus se aşezară în 
jurul unui foc zdravăn la marginea drumului. Toţi mai puţin Tag, băiatul 
care transporta lână şi care nu părea să mănânce decât singur. Şi, la un 
alt foc, departe de ceilalţi, Marcus cina alături de maestrul Kit. 

— Din asta mi-am câştigat traiul de... ei, cred că nu chiar dinainte de 
naşterea ta, zise actorul. Stau în faţa unor oameni, de obicei într-o 
căruţă, şi îi conving de diverse lucruri. Le spun că sunt un rege căzut sau 
un marinar naufragiat pe un țărm necunoscut. Presupun că ei ştiu că nu-i 
adevărat, dar cred că în asta constă meseria mea: să-i fac să creadă chiar 
şi atunci când ştiu cum stau de fapt lucrurile. 

— Atunci ce-ai făcut mai devreme? întrebă Marcus. Ai sădit 
neîncrederea în mintea ticălosului ăluia cu arcul. Asta n-a fost magie? 

— Cred că a convinge un om de propriul lui eşec inevitabil este 
aproape o magie. Tu nu? 

— Nu, nu tocmai. 

— Ei, atunci probabil că n-o să cădem de acord cu privire la asta. Mai 
vrei vin? 

Marcus luă burduful care i se oferea şi îşi picură în gură vinul aromat. 
Lumina celor două focuri - cel mic, care le încălzea genunchii, şi cel mai 
mare, aflat la cincisprezece metri distanţă - făcea umbrele să se adune 
pe obrajii actorului şi în scobiturile ochilor. 

— Căpitane. Dacă te ajută cu ceva, îţi jur: pot fi foarte convingător şi- 
mi dau seama când cineva încearcă să mă convingă pe mine. Asta este 
singura magie pe care-o stăpânesc. 

— Ţi-ai tăia degetul ca dovadă? zise Marcus şi maestrul Kit râse. 

— Aş prefera să nu. Dacă pătez costumele cu sânge este greu să-l scot 
pe urmă. Dar tu? Ce aveai de gând când l-ai înfruntat pe omul ăla? 

Marcus ridică din umeri. 

— N-aveam nimic de gând. Nu în mod special, adăugă el. Dar mi-am zis 
că totuşi conducătorul convoiului nu proceda prea bine. 

— Te-ai fi luptat? întrebă maestrul Kit. Dacă s-ar fi ajuns la săbii şi 
săgeți? 

— Sigur că da, zise Marcus. Probabil nu pentru multă vreme, date fiind 
şansele, dar m-aş fi luptat. Şi Yardem la fel şi sper că şi oamenii tăi. In 
fond, pentru asta suntem plătiţi. 

— Chiar dacă ştiai că nu poţi să învingi? 

— Da. 


Maestrul Kit încuviinţă din cap. Marcus avu impresia că un zâmbet se 
furişase în colţul buzelor actorului, dar în lumina pâlpâitoare nu putea fi 
sigur. Putea să fi fost altceva. 

— Vreau să încep să fac instrucţie cu oamenii tăi, spuse Marcus. O oră 
în fiecare dimineaţă, înainte să pornim la drum şi-o oră după ce ne oprim. 
Nu putem face mare lucru, dar ar trebui să mai ştie despre o spadă şi 
altceva decât de care capăt se ţine. 

— Cred că-i o idee înţeleaptă, spuse maestrul Kit. 

Marcus îşi ridică privirile către cer. Stelele străluceau ca o ninsoare 
proaspătă, iar luna, abia răsărită, azvârlea umbre lungi şi palide pe 
pământul întunecat. Lăsaseră pădurea în urmă, dar aerul încă mai 
mirosea a vreme în schimbare. Ploaie, se gândi Marcus. Cel mai probabil 
avea să fie ploaie. Maestrul Kit îşi mesteca friptura de miel, cu ochii 
aţintiţi asupra focului şi cu o expresie distantă. 

— Nu-ţi face griji. Asta a fost cea mai grea zi, zise Marcus. De-acum 
am lăsat în urmă partea cea mai aventuroasă a călătoriei. 

Maestrul Kit nu se uită la el, adresându-şi zâmbetul politicos flăcărilor. 
O clipă, Marcus crezu că bătrânul n-avea să spună nimic. Când vorbi, 
vocea-i era joasă şi îndepărtată. 

— Probabil, zise maestrul Kit. 


GEDER 


Geder îşi imaginase că Vanaiul semăna mai mult cu Camnipolul sau cu 
Estinportul: un oraş mare, numai marmură şi jad. Clădirile înghesuite din 
lemn şi canalele lui largi i se păreau mai mici decât se aşteptase şi mai 
întinse. Până şi Piaţa Mare a oraşului cucerit era mică în comparaţie cu 
spaţiile largi destinate în Camnipol adunărilor publice, iar zonele cele 
mai bogate ale Vanaiului erau la fel de înţesate de oameni ca mahalalele 
mai răsărite de acasă. Camnipolul era un oraş. Vanaiul era o casă de 
jucărie pentru copii care, cumva, se extinsese. Era frumos într-un fel al 
lui, straniu, străin şi improbabil. Nu era sigur dacă-i plăcea sau nu. 

Şchiopăta pe străzile întunecate de ploaie ale Vanaiului aflat sub 
ocupaţie, sprijinindu-se la fiecare pas în bastonul său din abanos ornat cu 
argint. Cuvântarea lordului Ternigan urma să înceapă în curând şi, deşi 
rana ar fi făcut să-i fie iertată absenţa, Geder pierduse deja prea multe. 
Era şi-aşa destul de rea perspectiva de a se întoarce acasă şi de a-l 
desfăta pe tatăl său cu poveşti despre felul în care îşi pierduse cunoştinţa 
în timpul luptei, petrecându-şi apoi cele două zile cât durase prădarea 
oraşului în compania unui iscusit care-i îngrijise piciorul. 

Canalul aflat la marginea estică a modestei Piețe Mari era plin de 
frunze căzute, reproducând în auriu, roşu şi galben suprafaţa apei 
întunecate de dedesubt. Sub ochii lui Geder, o broască ţestoasă se ridică 
la suprafaţă, scoţându-şi capul negru din apă. O singură frunză, de un 
roşu strălucitor, i se lipise de carapace. Ţestoasa înaintă solemn pe lângă 
ceea ce la o primă vedere părea un buştean, dar era de fapt un cadavru 
în uniforma îmbibată de apă a fostului principe: un soldat al Vanaiului, 
adus cu căruţa de pe câmpul de luptă şi azvârlit în canal ca un 
avertisment către localnici. Alte cadavre atârnau de copacii din parcuri şi 
de-a lungul colonadelor. Zăceau pe scările palatelor, în pieţe şi în faţa 
închisorii publice, unde fostul principe mânca, îşi făcea nevoile şi 
tremura în văzul supuşilor săi. Numai vremea răcoroasă ţinea la distanţă 
mirosul de putreziciune. 

Odată ce principele avea să plece în exil, cadavrele urmau să fie 
strânse şi arse. Odinioară fuseseră oameni. Acum erau material politic. 

— Palliako! 

Geder îşi ridică privirea. Aflat în mijlocul Pieţei Mari, Jorey Kalliam se 
încrunta, făcându-i semn să se grăbească. Geder întoarse spatele 
ţestoasei şi cadavrului şi şchiopătă bărbăteşte pe caldarâm. Nobilii din 
Anteea stăteau aliniaţi în formaţie, aşteptând numai câţiva gură-cască 
precum el. În faţa lor, direct pe caldarâm, şedeau oficialităţile oraşului 
care fuseseră cruţate. Negustori şi breslaşi timzinai, artizani pursângi şi 
nobili pragmatici. Purtau propriile lor veşminte - multe dintre ele având o 
croială vizibil inspirată de moda imperială - şi aveau o atitudine mai 
degrabă de spectatori politicoşi ai unui ceremonial religios decât de 
oameni înjosiţi şi cuceriţi cum erau. Sodai Carvenallin, secretarul 
lordului Ternigan, stătea singur pe platforma de piatră înaintea căreia 
erau aliniaţi cu toţii şi privea înainte, cu braţele încrucişate. Geder nu 


mai apucase să stea de vorbă cu el de când se îmbătaseră împreună. Din 
noaptea în care Klin îi arsese cartea. Goni amintirea şi îşi ocupă locul. 

Incercă să nu ia în seamă noile găteli din jurul lui, dar era imposibil. 
Mantia lui sir Gospey Allintot era prinsă cu o broşă din filigran de argint 
împodobită cu rubine strălucitoare. Sozlu Veren îşi purta spada într-o 
teacă din jad de dragon şi fildeş îngălbenit, care fusese probabil făurită 
cu o mie de ani în urmă. La gâtul lui Jorey Kalliam atârna un lanţ de aur 
care părea să valoreze mai mult decât arenda pe o lună a tuturor 
pământurilor din Rivenhalm. Hainele tuturor erau proaspăt spălate, iar 
cizmele le străluceau până şi în lumina acelei zile mohorâte. Nobilii 
războinici ai Anteei se mândreau cu cucerirea lor. Geder îşi cobori 
privirea către bastonul lui. Era lucrul cel mai apropiat de o pradă de 
război pe care-l avea şi încercă să se simtă mândru de el. 

— Ce mai zi, spuse Geder făcând semn către norii joşi şi cenușii. Azi 
dimineaţă chiar a nins un pic. Mă bucur că nu trebuie să mărşăluim pe 
vremea asta. Deşi cred c-o să pornim curând, nu? Ca să-i ducem regelui 
tributul. 

Jorey scoase un mormăit afirmativ, dar evită privirea lui Geder. 

— Piciorul meu e bine. Numai puroi, ceea ce e mulţumitor, zise Geder. 
Dar ai auzit ce-a păţit contele Hiren? I s-a infectat o rană la mână. A 
murit noaptea trecută când au încercat să i-o amputeze. Mare păcat. Era 
un om de treabă. 

— Era, încuviinţă Jorey. 

Geder încercă să-i urmărească privirea, dar Jorey nu părea să se uite la 
ceva anume. Ba da. Ochii i se mişcau fără încetare, căutând. Geder căută 
şi el fără să ştie după ce se uita. 

— S-a întâmplat ceva? întrebă Geder în şoaptă. 

— Klin nu-i aici. 

Geder scrută mulţimea, cu atenţia mai concentrată de data asta. În 
rânduri se vedeau goluri, oameni ucişi, răniţi sau trimişi de lordul 
mareşal în misiuni. Kalliam avea dreptate. Sir Alan Klin ar fi trebuit să se 
afle în fruntea grupului, cu oamenii de sub comanda sa aliniaţi în spate. 
Insă locul lui era ocupat de sir Gospey Allintot, cu nasul pe sus. 

— O fi bolnav, poate? zise Geder. 

Jorey chicoti de parcă ar fi auzit o glumă. 

Tobele anunţară sosirea mareşalului. Nobilii Anteei îşi ridicară mâinile 
în semn de salut şi lordul Ternigan îi lăsă astfel pentru o clipă înainte să 
le răspundă. La mijloc, puternicii Vanaiului îşi acceptau umilirea rituală 
într-o tăcere politicoasă. Jorey mârâi, cu o expresie acră pe chip. Nu mai 
căuta pe nimeni. Geder îi urmări privirea şi-i descoperi pe Klin stând în 
spatele platformei, alături de secretarul lordului mareşal. Klin purta 
tunică de mătase şi pantaloni de un roşu închis şi o manta de lână 
neagră. Croiala amintea mai puţin de spade şi luptă, cât de guvernare. 

Geder simţi o greutate în stomac. 

— Rămânem aici? întrebă el încet. Jorey Kalliam nu răspunse. 

— Nobili ai Anteei, zise Ternigan, cu vocea răsunându-i în piaţă, dar nu 
atât de tare pe cât ar fi putut. Mareşalul părea să sufere de o răceală. Vă 
mulţumesc tuturor în numele regelui Simeon. Graţie vitejiei voastre, 
imperiul se află din nou în siguranţă. Am luat decizia să ne întoarcem de 


îndată în Camnipol cu tributul pe care Vanaiul îl datorează tronului. 
Toamna este pe trecute şi marşul este unul lung, aşa că aş prefera să nu 
ne petrecem toată săptămâna punându-ne cizmele. I-am cerut lui sir Alan 
Klin să rămână ca Protector al Vanaiului, până când regele Simeon va 
numi un guvernator permanent. Toți cei care l-aţi urmat în luptă îl veţi 
urma şi într-aceasta. 

Terminându-şi de transmis ordinele, Ternigan dădu din cap ca pentru 
sine şi îşi întoarse atenţia către bărbaţii aşezaţi pe caldarâm. In timp ce 
el repovestea istoria pretențiilor Anteei asupra Vanaiului, justificând 
ocupaţia prezentă prin războaie şi acorduri încheiate cu şase sute de ani 
în urmă, între linii dinastice şi parlamente independente de mult 
dizolvate, mintea lui Geder se poticnea încercând să desluşească ceea ce 
tocmai i se întâmplase. 

Nici vorbă să revină în Camnipol, nu în anotimpul acesta. Posibil nici în 
următorii ani. Privi în jur, către clădirile înghesuite din lemn cu 
acoperişuri abrupte, îngrămădite pe străzile înguste, către marele canal 
prin care barje şi bărci străbăteau oraşul revenind apoi pe fluviu, către 
cerul jos şi cenuşiu. Nu mai era o aventură exotică. Era locul unde avea 
să trăiască de-acum. O mie de planuri numai pe jumătate schiţate pentru 
întoarcerea la Camnipol, la Rivenhalm, la căminul tatălui său, i se 
destrămară în faţa ochilor. 

Ternigan se retrase de la marginea platformei, luă o scrisoare sigilată 
din mâinile secretarului său şi i-o înmână lui Alan Klin, Protectorul 
Vanaiului. Klin înaintă, deschise scrisoarea şi citi cu voce tare 
însărcinarea primită de la mareşal. Geder clătină din cap. Disperarea sa, 
care creştea cu fiecare frază, îi demonstra cu câtă nerăbdare aşteptase 
finalul campaniei şi eliberarea de sub conducerea lui Alan Klin. 

Rana din piciorul lui Geder pulsa dureros, în timp ce Klin îi asigura pe 
locuitorii Vanaiului că va trata toate rasele în mod egal, că loialitatea faţă 
de Anteea va fi recompensată, iar trădarea pedepsită iute şi fără cruţare. 
Gloria Anteei în general şi a regelui Simeon în special ocupară cea mai 
mare parte din următoarea oră. Pe la final, până şi ceilalţi din cohorta lui 
Geder începură să freamăte. Apoi Klin îi mulţumi lordului mareşal pentru 
serviciile sale şi acceptă în mod oficial noua sa însărcinare. Salutul său fu 
întâmpinat cu urale de oamenii mulţumiţi mai degrabă de încheierea 
ceremoniei decât de vorbele lui Klin. Cetăţenii Vanaiului se ridicară în 
picioare, scuturându-şi membrele amorţite şi vorbind între ei ca 
negustorii din piaţa de mărfuri proaspete. 

Geder observă reacţii amestecate în rândul oamenilor imperiului. Unii 
îi invidiau pe Klin şi pe ai săi pentru noul rol primit. Sir Gospey Allintot 
zâmbea atât de larg, că părea să strălucească. Jorey Kalliam se îndepărtă 
cu o expresie îngândurată şi Geder făcu eforturi să ţină pasul cu el. 

— Suntem exilați, zise Geder când lăsaseră în urmă marea masă a 
compatrioţilor. Am câştigat lupta şi ca răsplată ne-au exilat, la fel ca pe 
afurisitul de principe al oraşului! 

Jorey îl privi cu milă şi iritare. 

— Klin a ţintit poziţia asta dintru-nceput, spuse el. Asta a sperat tot 
timpul. 

— De ce? întrebă Geder. 


— Să fii vocea regelui îţi conferă o anumită putere, zise Jorey. Chiar şi 
în Vanai. Şi dacă se face util, când va veni vremea să cedăm oraşul din 
nou, Klin va avea un loc rezervat şi la masa aceea. Şi-acum scuză-mă, dar 
trebuie să-i scriu tatei. 

— Da, zise Geder. Şi eu ar trebui să-mi anunţ familia. Nici nu ştiu ce-o 
să le spun. 

Râsul lui Jorey era stins şi plin de amărăciune. 

— Spune-le că n-ai ratat jefuirea Vanaiului în cele din urmă. 


Dacă mai existau dubii cu privire la care dintre oamenii lui Alan Klin 
erau favorizați, întrebarea primi răspuns imediat ce lordul Ternigan ieşi 
pe poarta oraşului. Noul secretar al lui Klin, fiul unui neguţător timzinai 
cu greutate, îl conduse pe Geder din patul pe care-l ocupase în infirmerie 
până la noua sa locuinţă: trei camere mici dintr-un palat lipsit de 
importanţă, care jucaseră până atunci rol de depozit şi miroseau a urină 
de şoarece. Totuşi, măcar exista un mic cămin şi vântul nu trecea prin 
pereţi ca în cort. 

Fiecare zi aducea cu sine un nou ordin din partea lui Klin. Poarta unui 
canal trebuia încuiată şi scoasă din uz, neguţătorii dintr-o anumită piaţă 
trebuiau să-şi cumpere un permis anteean pentru a-şi putea continua 
afacerile, un cetăţean loial de-al principelui detronat trebuia dus la 
închisoarea publică pentru a sluji de exemplu celorlalţi. Soldaţii de rând 
erau cei care comunicau ordinele şi aveau grijă să fie îndeplinite, dar 
situaţia reclama, de fiecare dată, prezenţa unui nobil, a unei figuri care 
să arate că aristocrația din Anteea era prezentă şi se implica în treburile 
noului ei oraş. Şi, date fiind însărcinările pe care le primea, Geder bănuia 
că avea să ajungă cel mai detestat om din Vanai înainte să se încheie 
iarna. 

Trebuia închis un bordel foarte frecventat? Geder conducea trupele. 
Văduva şi copiii unui cetăţean loial trebuiau aruncaţi afară din casă? 
Geder. Era nevoie să fie arestat un membru de vază al negustorimii 
locale? 

— Pot să întreb care-s acuzaţiile? zise magistrul Imaniel, şeful Băncii 
Medean din Vanai. 

— Îmi pare rău, spuse Geder. Am ordin să vă aduc în faţa Lordului 
Protector, de bunăvoie sau cu sila. 

— Ordin, zise cu acreală omuleţul. Şi să mă plimbaţi pe străzi în 
lanţuri? 

— Face parte din instrucţiunile primite. Îmi pare rău. 

Sediul din Vanai al Băncii Medean se afla pe o stradă lăturalnică şi nu 
era cu mult mai mare decât casa unei familii înstărite. Chiar şi-aşa, părea 
cumva cam pustiu. Numai magistrul mărunţel, cu chipul ridat de soare, şi 
o femeie dolofană, ce-şi frângea mâinile stând în cadrul uşii. Magistrul 
Imaniel se ridică de la masă, îi examină pe soldaţii din spatele lui Geder 
şi-şi aranjă tunica. 

— Presupun că nu ştiţi când o să pot să mă reîntorc la lucru, zise el. 

— Nu mi s-a spus, zise Geder. 

— Nu puteţi face una ca asta, zise femeia. Nu v-am făcut nimic. 


— Cam, zise bancherul cu asprime. Termină! Sunt convins că este 
vorba numai de afaceri. Spune oricui întreabă că s-a făcut o greşeală şi 
că o să vorbesc cu însuşi nobilul Lord Protector ca s-o îndrepit. 

Femeia, Cam, îşi muşcă buzele şi îşi feri privirea. Magistrul Imaniel se 
apropie liniştit, oprindu-se în faţa lui Geder, căruia-i făcu o plecăciune. 

— Presupun că nu putem trece cu vederea lanţurile, zise el. Munca 
mea depinde foarte tare de reputaţie şi... 

— Îmi pare nespus de rău, zise Geder, dar lordul Klin a dat... 

— Ordin, zise bancherul. Înţeleg. Atunci haideţi să terminăm odată. 

În stradă se adunase deja o mulţime de oameni. Zvonul despre apariţia 
lui Geder în faţa casei călătorise, se pare, mai iute decât păsările. Geder 
păşea înconjurat de gărzile sale, iar prizonierul îl urma în zornăit de 
fiare. Când privi îndărăt, chipul tăbăcit al omului era o mască exprimând 
amuzament şi indulgență. Geder nu-şi dădea seama dacă neînfricarea 
bărbatului era sinceră sau prefăcută. Pe tot parcursul drumului de-a 
lungul canalelor şi pe străzi, oamenii întorceau capul să-l vadă pe 
bancher în lanţuri. Geder mărşăluia cu bastonul bocănind hotărât pe 
caldarâm. Păstra pe chip o expresie severă, menită să ascundă faptul că 
nu ştia de ce făcea ceea ce făcea. N-avea nicio îndoială că până 
dimineaţă tot oraşul avea să afle că el îl arestase. Nu se simţea deloc mai 
bine ştiind că, în mod evident, asta şi dorise Klin. 

Sir Alan Klin îi întâmpină în încăperea vastă ce constituise odinioară 
sala de audienţe a principelui. Toate semnele trecutei guvernări 
dispăruseră sau fuseseră acoperite de stindardele anteene ale regelui 
Simeon şi ale casei Klin. Mirosea a fum, a ploaie şi-a câine ud. Sir Alan se 
ridică de la masă zâmbind. 

— Magistrul Imaniel de la Banca Medean? 

— El însuşi, Lord Protector, zise bancherul zâmbind şi făcând o 
plecăciune. 

Vocea-i era amabilă. Lui Geder aproape că nu-i venea să creadă că sir 
Klin tocmai îl umilise pe acest om în văzul întregului oraş. 

— Se pare că am jignit-o cumva pe excelența voastră. Trebuie să-mi 
cer iertare, fireşte. Dacă aş cunoaşte natura insultei mele, aş putea, pe 
viitor, să mă feresc să mai comit o asemenea abatere. 

Klin flutură nonşalant din mână. 

— Nici vorbă de insultă, domnule, zise el. Numai că am vorbit cu fostul 
dumneavoastră principe înainte să plece în exil. Mi-a spus că aţi refuzat 
să-i finanţaţi campania. 

— Părea puţin probabil că o să ramburseze împrumutul, zise magistrul 
Imaniel. 

— Înţeleg, spuse Klin. 

Geder se uita de la unul la altul. Tonul conversaţiei era atât de calm, 
aproape colegial, încât îl năucea. Şi totuşi în ochii lui Klin era o asprime 
care - împreună cu lanţurile ce înfăşurau în continuare încheieturile şi 
gleznele bancherului - îi transforma fiecare cuvânt într-o ameninţare. 
Klin reveni încet la masă, unde, pe o farfurie de argint, încă se mai aflau 
rămăşiţele prânzului. 


— M-am uitat peste rapoartele din timpul prădării oraşului, zise Klin. 
Am observat că tributul pentru regele Simeon luat de la instituţia pe care 
o conduceţi... Ei bine, s-a dovedit surprinzător de mic. 

— Se poate ca fostul meu principe să fi avut o părere exagerată despre 
resursele mele, zise magistrul Imaniel. 

Klin zâmbi. 

— E îngropat sau l-aţi scos pe furiş din oraş? 

— Nu ştiu la ce vă referiţi, domnule, zise magistrul Imaniel. 

— Atunci n-aveţi nimic împotrivă ca unul dintre agenţii mei să facă un 
audit al registrelor domniei voastre, nu? 

— Sigur că nu. Suntem fericiţi că Anteea a preluat autoritatea care-i 
aparţinea de drept şi suntem nerăbdători să facem afaceri într-un oraş 
mai prietenos şi în care domneşte ordinea. 

— Şi avem acces în casa domniei voastre? 

— Fireşte. 

Klin dădu aprobator din cap. 

— Înţelegeţi că sunt silit să vă rețin până când o să descopăr care-i 
adevărul? Orice capital deţinut de Bancă în Vanai intră de acum sub 
controlul Anteei. 

— M-am aşteptat la una ca asta, spuse magistrul Imaniel, dar sper că 
nu vă veţi simţi jignit aflând că speram la mai mult de-atât. 

— Trăim într-o lume decăzută. Facem ce trebuie să facem, spuse Klin, 
adresându-i-se apoi căpitanului gărzii, care stătea în stânga lui Geder: 
Du-l în temniţa publică. Pune-l pe rândul cel mai de jos, unde-l poate 
vedea toată lumea. Dacă încearcă să-i vorbească cineva, fii atent ce 
spune şi-apoi arestează persoana respectivă. 

Geder privi cum omuleţul era escortat afară din încăpere. Nu era sigur 
dacă trebuia să se retragă şi el sau nu. Klin nu se încrunta la el, ceea ce 
însemna, probabil, că trebuia să rămână. 

— Ai fost atent, Palliako? îl întrebă Klin după ce bancherul şi paznicii 
săi dispăruseră. 

— Banca avea mai puţini bani decât te aşteptai? întrebă Geder. 

Klin scoase un hohot de râs care-l făcu pe Geder să se întrebe dacă era 
luat sau nu peste picior. 

— A, nu, sunt aici, zise el. Pe undeva. Şi, din câte spunea principele, 
erau ceva bani. Destul cât să angajezi suficienţi mercenari ca să rezişti 
unui asediu. Destul cât să cumperi de două ori forţele armate ale 
Macciei. Poate chiar mai mult. 

— Dar şi-a refuzat principele, zise Geder. 

— Nu din loialitate faţă de noi, spuse Klin. Bancherii nu dau socoteală 
în faţa niciunui tron. Dar dacă a scufundat banii într-un canal, cineva a 
ajutat la transportul lor. Dacă i-a îngropat, cineva a mânuit lopata. Dacă 
i-a strecurat afară din oraş, cineva a făcut aranjamentele. Şi când acea 
persoană îl va vedea pe şeful băncii în închisoare, s-ar putea să intre în 
panică şi să încerce să-şi cumpere propria libertate. 

— Ah, făcu Geder. 

— Tu eşti omul asociat cu arestul, aşa că o să trebuiască să fii uşor de 
găsit în următoarele zile, zise Klin. Abordabil. Şi, orice auzi, vino şi 
raportează-mi. 


— Sigur că da, domnule. 

— Excelent, zise Klin. 

Tăcerea dintre ei se prelungi şi Geder realiză că avea permisiunea să 
plece. 

Se întoarse în piaţă, găsi o bancă de piatră sub un copac cu scoarţa 
înnegrită şi aproape fără frunze şi se aşeză. Piciorul îl durea, dar nu 
simţea pe coapsă vreo răceală care să-l anunţe că din rană cursese puroi 
sau sânge. De cealaltă parte a străzii, un grup de adolescenţi - pursângi 
şi timzinai amestecați, de parcă rasele s-ar fi simţit complet în largul lor 
împreună - se prefăceau că nu-l privesc. Un cârd de ciori se sfădi printre 
crengile copacilor, apoi se înălţă în aer ca un fum înaripat. Geder ciocăni 
cu bastonul în caldarâm, simțindu-se reconfortat în mod straniu de micul 
şoc ce i se transmitea prin degete. 

În următoarele câteva zile, rolul lui era acela al momelii atârnate în 
cârlig. Înţelegea asta. Poate complicii bancherului aveau să rişte să-şi 
cumpere buna părere a autorităţilor anteene. Sau poate aveau să 
păstreze tăcerea. Sau era posibil să-i aranjeze un accident omului pe 
care-l asociau cu această problemă. Klin îl pusese în pericol fără să-l 
prevină măcar că asupra lui plana o ameninţare. 

Şi totuşi, avea la dispoziţie câteva zile în care putea să umble pe străzi 
şi prin pieţe spunând că acţiona din ordinul lui Klin. Scutierul său îi 
adusese veşti despre un librar din districtul sudic. Putea, în sfârşit, să 
ajungă acolo. Şi, chiar dacă trebuia să se ducă înarmat şi sub pază, 
măcar putea să se ducă. 

Timp de două zile, Geder colindă străzile, cafenelele şi crâşmele din 
Vanai, dar cu precauţie. In biserică, pe când vocile corului se înălţau în 
spaţiul vast de deasupra, nu lăsă pe nimeni să se aşeze prea aproape de 
el în strană. In piaţa de mărfuri proaspete, scotoci printre volumele pe 
jumătate putrezite din cotiga unui vânzător de cărţi, dar păzit de un 
soldat. Apoi, în cea de-a treia zi, un căruţaş pe nume Olfreed veni la el 
acasă şi-i pomeni despre un convoi organizat de un binecunoscut aliat al 
Băncii Medean, pe nume meşterul Will. 

Pentru prima oară, Geder auzi numele lui Marcus Wester. 


CITHRIN 


Cu atenţia distrasă de rigorile deghizării sale şi de averea ascunsă în 
căruţă, Cithrin nu fusese suficient de grijulie. 

— Ce-a fost în capul tău, băiete? întrebă conducătorul convoiului. 

Cithrin îşi plecă privirea, cu obrajii arzând de ruşine şi cu un nod în 
gât. Praful roşu al popasului le năclăia cizmele şi pământul era presărat 
cu frunze căzute tivite cu chiciură. 

— Îmi pare rău, spuse ea, iar frigul îi transformă cuvintele în forme 
albe. 

— Sunt catâri, spuse conducătorul convoiului. Trebuie să ai grijă de ei. 
De când durează treaba asta? 

— De câteva zile, zise ea, abia mişcându-şi buzele. 

— Vorbeşte, măi băiete! De cât timp? 

— De câteva zile, zise ea. 

Urmă o pauză. 

— Bine. Căruţa cu provizii se poate descurca şi cu un echipaj de trei. 
Leagă-l pe ăl bolnav de-un copac şi-o să-ţi aduc eu unul în loc. 

— Dar dacă-l lăsăm aici o să moară, zise Cithrin. 

— Asta-i şi ideea. 

— Dar nu e vina lui! Nu poţi să-l laşi aici singur să moară! 

— Bine. Îţi aduc un cuţit şi poţi să-i tai gâtul. 

Tăcerea scandalizată a lui Cithrin grăia de la sine. Pleoapele 
transparente ale conducătorului convoiului se închiseră şi se deschiseră 
din nou, clipind fără s-o piardă din ochi. 

— Dacă preferi mai degrabă să părăseşti convoiul eşti bine-venit, spuse 
el. Şi-aşa mergem prea încet. N-o să-i opresc pe toţi fiindcă nu eşti tu în 
stare să ai grijă de echipajul tău. Anunţă-mă ce ai hotărât. 

— N-o să-l las aici, zise ea, surprinsă la auzul propriilor cuvinte, dându- 
şi seama, cu groază, că vorbea serios. 

Nu putea să iasă din convoi! 

— E doar un catâr. 

— N-o să-l las aici. 

De data asta, cuvintele sunară mai bine. 

— Atunci eşti un idiot. 

Conducătorul convoiului se întoarse, scuipă şi se îndepărtă. Cithrin îl 
privi îndreptându-se cu paşi furioşi către pereţii de piatră şi acoperişul 
prăpădit din paie al adăpostului. Când deveni clar că omul nu avea de 
gând să se întoarcă, reveni în grajd. Cel mai mare dintre cei doi catâri ai 
ei stătea în boxa lui cu capul lăsat. Respiraţia-i era scurtă şi hârâită. 
Cithrin se strecură lângă el şi-i mângâie blana groasă şi aspră. Catârul îşi 
înălţă capul, flutură dintr-o ureche şi se înmuie din nou. 

Incercă să se imagineze legând animalul de un copac şi lăsând boala şi 
ninsoarea să-l ucidă. Încercă să se imagineze spintecându-i gâtlejul cald 
şi moale. Cum avea să mai ducă banii până în Carse? 

— Îmi pare rău, zise Cithrin. Nu sunt un căruţaş adevărat. N-am ştiut. 

La început, crezuse că încetineala căruţei era din vina ei, că distanţa 
care se căsca după-amiaza între ea şi vehiculul din faţă însemna că nu-şi 


îmboldea echipajul când trebuia sau că îi scăpa vreo nuanţă fină privind 
luarea curbelor. Numai când catârul mai solid tuşise - o tuse umedă, 
conţinând flegmă - îşi dăduse seama că era bolnav. În gospodăria 
magistrului Imaniel practicile religioase fuseseră respectate, dar Cithrin 
se rugase ca animalul să se facă bine singur. 

Nu se făcuse. 

Locul de popas - o ruină abia întreţinută de cei aflaţi în trecere - se 
afla pe panta unui deal larg, cel dintâi din şirul aflat la picioarele 
munţilor înalţi, cu creştete încununate de ninsoare, ce marcau sfârşitul 
Oraşelor Libere şi începutul Birancourului. Chiar şi acum, piscuri 
îndepărtate răsăreau albăstrui la orizont. Trecătoarea dintre ele era 
drumul cel mai scurt între Vanai şi Carse. 

Carse. Cuvântul însuşi căpătase pentru ea o semnificaţie aproape 
religioasă. Carse, marele oraş al Coastei de Nord, înălțându-se deasupra 
mării liniştite. Casa turnurilor albe clădite pe faleze cretoase, a 
Consiliului din Eventide, a Mormântului Dragonilor. Sediul Băncii 
Medean şi finalul carierei ei de contrabandist şi refugiat. Nu fusese 
niciodată în Carse, dar tânjea după el ca după propria-i casă. 

Putea să ajungă acolo şi singură. Trebuia. Numai că nu ştia drumul. 
Sau cum să îngrijească un catâr bolnav şi să-l însănătoşească. Sau ce să 
facă dacă din pădure s-ar fi ivit o altă bandă de tâlhari. Catârul trase cu 
greu aer în piept, apoi tuşi: o tuse profundă, umedă şi răguşită. Cithrin se 
apropie şi-i scărpină urechile lungi şi mătăsoase. 

— O să găsim noi o soluţie, spuse ea, vorbind mai degrabă pentru sine 
decât cu animalul. O să fie bine. 

— Probabil o să fie, grăi o voce de bărbat. 

Iscusitul, maestrul Kit, stătea în uşa grajdului, având-o alături pe 
femeia pe nume Opal. Cithrin făcu o jumătate de pas către catâr, 
trecându-şi braţul pe după gâtul lui plecat ca pentru a-l proteja. Sau 
pentru a fi apărată de el. Un fior de nelinişte îi iuți respiraţia. 

— Ăsta e, bietul de el? zise Opal trecând pe lângă iscusit. Pare obosit, 
nu? 

Cithrin făcu semn că da, cu ochii în jos ca să evite privirile celor doi. 
Opal se strecură în boxă şi dădu o dată ocol catârului, oprindu-se să-şi 
culce urechea pe flancul animalului. Apoi, fredonând un cântecel ale 
cărui cuvinte Cithrin nu le recunoscu, îngenunche înaintea catârului şi-i 
deschise cu blândeţe botul. 

— Opal are grijă de animalele noastre, atunci când avem, zise maestrul 
Kit. Am ajuns să merg pe mâna ei când e vorba de copitate. 

Cithrin dădu din cap, împărţită între un val de recunoştinţă şi 
neliniştea de a se afla atât de aproape de gărzi. Opal se ridică şi 
adulmecă grijulie urechile catârului. 

— Tag te cheamă, nu? întrebă ea şi Cithrin făcu semn că da. Bun, Tag, 
păi poţi să-mi spui dacă bătrânelu' ăsta trăgea într-o parte? A trebuit să-l 
îndrepţi? 

Cithrin încercă să-şi amintească şi făcu semn că nu. 

— Asta-i bine, zise Opal şi i se adresă peste umăr maestrului Kit. Nu 
cred că i-a ajuns la urechi, deci e bine. Gâfâie, dar nu are apă în plămâni. 


La o primă vedere, aş zice că, dacă-l ţinem la căldură vreo două zile, o să 
fie bun zdravăn. Doar că-i mai trebuie nişte pături. 

— Două zile, zise maestrul Kit. Căpitanul Wester n-o să fie mulţumit 
când o să audă, cred eu. 

Respirația chinuită a catârului şi vântul dimineţii foşnind printre crengi 
făceau tăcerea să pară şi mai apăsătoare. Cithrin simţi gheara care-i 
încleşta stomacul strângându-se şi mai tare, până i se făcu greață. 

— Un paznic mai puţin n-o să însemne mare lucru, zise Opal. O să 
rămân eu cu Tag, iar când bătrânelu' se mai înzdrăveneşte o să vă 
prindem din urmă. N-o să fie mai mult de o zi-două şi o căruţă cu un 
echipaj bun se mişcă mai repede decât un convoi. 

Iscusitul îşi încrucişă braţele, căzut pe gânduri. Cithrin simţi o undă de 
speranţă. 

— Poţi să faci asta? o întrebă maestrul Kit. 

Ochii lui erau blânzi, iar vocea moale ca bumbacul. 

— Pot, domnule, zise Cithrin, încercând să vorbească pe un ton jos, 
masculin. 

Iscusitul dădu din cap. 

— Nu cred că o să fie vreo problemă când o le facem propunerea, zise 
el. Dar poate mă laşi pe mine să discut cu ei, Tag. 

Ea făcu semn că da şi bătrânul zâmbi. Se întoarse şi se îndreptă spre 
adăpost, lăsându-i pe Cithrin, pe Opal şi pe animale să-şi poarte singure 
de grijă. 

Uşurarea mai domoli tăişul fricii. Poate că într-un fel nu era chiar atât 
de rău. Opal în armura ei de piele întărită şi Cithrin deghizată ca bărbat 
n-aveau să stârnească bănuieli. Asta însemna, totodată, câteva zile 
departe de mulţime, în care nu trebuia să se ferească decât de Opal. Iar 
faptul că se presupunea a fi de sexe diferite avea să ofere o scuză foarte 
bună pentru păstrarea intimităţii. 

Totuşi, frica nu dispăru cu totul. Asta, îşi spuse, se întâmpla numai 
pentru că ea ştia mai multe decât ceilalţi. Aproape că îl putea auzi pe 
magistrul Imaniel stând la cină împreună cu Cam şi Besel şi analizând 
prin ce diferise comportamentul unui negustor sau prelat faţă de maniera 
sa obişnuită şi ce însemna asta. Cithrin ştia că Tag, căruţaşul, căra o 
avere suficient de mare cât să angajeze o mică armată, dar nimeni 
altcineva n-avea habar de asta. Dacă rămânea în urma convoiului, 
riscurile nu erau cu nimic mai mari decât dacă ar fi transportat cu 
adevărat doar lână nevopsită. Şansele ei păreau mai mici numai pentru 
că ştia cât de mari erau mizele. N-o descoperise nimeni. Nimeni n-o căuta 
nici pe ea, nici încărcătura ei, catârul avea să se facă bine şi ea n-avea să 
fie silită să călătorească de una singură până la Carse. Totul avea să fie 
bine. 

— E prima ta călătorie? întrebă Opal. 

Cithrin îi aruncă o privire şi făcu semn că da. 

— Ei, nu te-ngrijora, drăguță, zise femeia. Avem grijă de-ai noştri. 

Abia după câteva ore se întrebă Cithrin de ce un mercenar ar fi inclus 
printre „ai noştri” un căruţaş nepriceput, iar până atunci planul deja 
fusese pus în aplicare şi convoiul, cu tot cu căpitanul Wester şi cu 
maestrul Kit, dispăruse pe drumul ce ducea spre munţi şi spre Carse. 


Îşi petrecură ziua îngrijind catârul bolnav: făcând cald în grajd, 
frecţionând animalul şi vârându-i cu forţa pe gât o licoare cu miros de 
catran şi lemn dulce. La lăsarea serii, catârul deja îşi ţinea capul mai sus 
şi tusea lui nu mai era la fel de violentă. In acea noapte, Cithrin şi Opal 
se culcară în grajduri, înfăşurate în pături subţiri. Un vechi vas cu 
mangal, aşezat între ele, dădea doar atâta căldură cât să împiedice 
încăperea să îngheţe. In întunericul de afară, ceva scoase un țipăt 
strident, care nu mai fu urmat de un altul. Cithrin închise ochii, îşi puse 
capul pe un braţ şi încercă să adoarmă printr-un efort de voinţă. Invidia 
răsuflarea liniştită şi regulată a lui Opal. Corpul ei era încordat şi 
tremura, iar mintea îi sărea de la una la alta, imaginându-şi sute de 
dezastre posibile. Bandiţii care atacaseră convoiul puteau să sosească în 
toiul nopţii, să le violeze şi să le ucidă pe amândouă şi să fugă cu banii 
băncii. Opal putea să-i descopere secretul şi, scoasă din minţi de lăcomie, 
să-i taie gâtul. Catârului putea să-i revină boala, lăsând-o împotmolită în 
sălbăticie, pradă frigului toamnei. 

Zorii cenuşii se iviră în cele din urmă, dar Cithrin nu reuşise să 
doarmă. O durea capul, iar spatele îi era ţeapăn de parcă ar fi bătut-o 
cineva cu ciocanul. Opal aprinse din nou focul, fredonând ca pentru sine, 
apoi fierse o tigaie cu apa în care presărase nişte frunze şi se duse să 
vadă ce făcea pacientul. Când Cithrin i se alătură, pielea catârului nu mai 
era la fel de înfierbântată, ochii îi erau mai strălucitori şi capul aproape-i 
revenise la postura lui obişnuită. În boxa alăturată, celălalt catâr tuşi şi 
fornăi. 

— O să se îmbolnăvească şi ea? întrebă Cithrin. 

Doar gândindu-se la asta îi venea să plângă. 

— S-ar putea, dar deocamdată nu-i bolnavă, zise Opal. Probabil e doar 
geloasă că bătrânelul de-aici capătă toată atenţia. 

— Ar trebui să plecăm? Adică o să fie în afara oricărui pericol dacă 
pornim după convoi? 

— În după-amiaza asta, poate, zise Opal. E mai bine să-şi recapete 
puterile. Să-l punem la treabă numai o jumătate din zi pentru început. 

— Dar... 

— Am mai trecut pe drumul ăsta. O să-i ajungem înainte să străbată 
trecătoarea. O să se oprească la Bellin şi-o să trimită cercetaşi înainte. 

Cithrin ştia numele, dar nu reuşea să-l localizeze. Opal îi aruncă o 
privire. 

— Bellin, zise ea. Un târguşor aflat înainte de intrarea în trecătoare. 
Chiar nu prea ştii multe despre transportul cu convoaiele, nu? 

— Nu, zise Cithrin, posomorâtă şi în acelaşi timp stânjenită de propria 
ei îmbufnare. 

— Bellin nu-i cine ştie ce, dar locuitorii sunt prietenoşi cu călătorii. 
Maestrul Kit ne-a adus aici odată, pentru o lună. La fiecare câteva zile vin 
noi călători şi nimeni nu rămâne locului prea mult. A fost ca şi cum eram 
o trupă ambulantă fără să ne mişcăm din loc. 

O boare rece suflă paiele. In vas, cărbunii se aprinseră şi flacăra 
subţire începu să danseze. Cithrin îşi simţea mintea înceată şi îngreunată 
de oboseală. La ce i-ar fi folosit unei companii de mercenari să petreacă o 
lună într-un loc unde se aflau în trecere comercianţi, neguţători şi 


misionari? Să le asigure protecţia înăuntrul zidurilor oraşului, unde 
aveau nevoie cel mai puţin de ea? 

— Ar trebui să mă duc, zise Cithrin. Să verific... ăăă... căruţa. 

— Să te asiguri că n-a plecat undeva, zise Opal ca şi cum ar fi fost de 
acord. 

Practic, să fie numai cu Opal era mai bine decât să se afle în mijlocul 
convoiului. Având numai o persoană de care să se ferească, Cithrin putea 
să-şi găsească vreo câteva momente în care să lase garda jos, să fie 
Cithrin şi nu Tag. Când veni vremea plecării şi înhămară catârii, situaţia 
nu se dovedi foarte diferită de perioada când fusese singură. Opal vorbi 
ea mai tot timpul, în cea mai mare parte explicându-i cum să-şi mâne 
echipajul. Cithrin ştia că Tag ar fi trebuit să fie plictisit de aceste lecţii, 
dar ea le sorbi pe nerăsuflate. Intr-o jumătate de zi, descoperi o mie de 
lucruri pe care le făcea greşit. În noaptea aceea, când îşi făcură culcuşul 
pe o pajişte largă de la marginea drumului, era deja un căruţaş mai bun 
decât în toate săptămânile lungi de când plecase din Vanai. 

Voia să-i mulţumească femeii pentru tot ce făcuse, dar se temea că, 
dacă ar fi început, nu s-ar mai fi oprit. Recunoştinţa ar fi devenit 
prietenie, prietenia ar fi dus la mărturisiri şi apoi toate secretele ei s-ar fi 
revărsat afară. În loc de asta, se asigură ca Opal să primească porţia cea 
mai bună de mâncare şi culcuşul cel mai moale. 

Se lungiră amândouă pe lâna moale, în întuneric. Luna şi stelele 
dispăruseră, învăluite în nori, şi bezna era absolută. Mintea lui Cithrin 
sărea de la una la alta, năucită de oboseală. Şi totuşi, somnul se lăsa 
aşteptat. În toiul nopţii, simţi trupul lui Opal lipindu-se de al ei şi se trezi 
panicată, îngrozită că femeia o ataca sau încerca s-o seducă sau poate 
ambele, dar aceasta nu era decât înfrigurată şi pe jumătate adormită. Îşi 
petrecu restul nopţii atrasă de căldura corpului lui Opal, dar încercând să 
păstreze distanţa de teamă să nu-şi dea de gol deghizarea. 

În întuneric, săptămânile care-i mai rămâneau până la Carse i se 
păreau lungi cât o eternitate. Işi imagină că simţea butoaiele şi lăzile 
ascunse sub ea. Cărţile şi registrele, mătasea, frunzele de tutun şi 
mirodeniile. Nestematele şi bijuteriile. Responsabilitatea şi frica o apăsau 
ca şi cum ar fi avut o greutate pe piept. Când, cu puţin înaintea zorilor, 
adormi suficient de adânc încât să viseze, se pomeni pe marginea unei 
prăpăstii, încercând să împiedice sute de bebeluşi cu mers nesigur să se 
prăbuşească în abis. 

Se deşteptă cu un țipăt şi descoperi că ningea. 

Fulgi mari şi dolofani cădeau din cer, cenuşii pe fundalul alb al norilor. 
Poposeau pe ramurile copacilor, a căror scoarță părea neagră prin 
contrast. Jadul dragonului dispăruse şi numai un spaţiu liber printre 
copaci mai marca drumul pe care trebuia să-l urmeze. Linia orizontului 
dispăruse. Opal înhăma deja catârii la căruţă. 

— Chiar putem să mergem prin asta? întrebă Cithrin uitând să-şi 
îngroaşe vocea. 

— Am face bine să putem. Doar dacă nu preferi să rămâi aici. 

— Dar e sigur? 

— Mai sigur decât alternativa, zise Opal. Ajută-mă cu catarama asta. 
Mi-a îngheţat mâna de tot. 


Cithrin cobori din căruţă şi făcu ceea ce i se spusese. Nu trecu mult şi 
îşi croiau drum mai departe. Roţile late din fier ale căruţei se încărcară 
cu zăpadă udă, iar din catâri începură să iasă aburi. Opal luase frâiele şi 
biciul fără să întâmpine împotrivire. Cithrin se cuibări alături de ea, 
nefericită. Opal miji din cauza ninsorii şi clătină din cap. 

— Vestea bună este că n-o să dăm de bandiți. 

— Serios? Şi aia proastă care-i? zise Cithrin cu amărăciune. 

Opal o măsură din priviri cu surprindere şi încântare. Cithrin realiză că 
era lucrul cel mai apropiat de o glumă pe care-l rostise de când convoiul 
părăsise Vanaiul. Roşi, iar femeia de lângă ea râse. 


Bellinul avea numai şase clădiri. Restul oraşului se cuibărea în 
interiorul unei costişe largi, cu uşi şi ferestre tăiate în stânca cenuşie de 
mâini neomeneşti, cu mii de ani în urmă. Funinginea păta peretele 
muntos acolo unde hornuri înclinate ieşeau afară. Ninsoarea se aşternea 
peste rune uriaşe, cioplite în panta muntelui într-un alfabet pe care 
Cithrin nu-l mai văzuse până atunci. Piscurile erau aproape invizibile, 
forme întunecate, abia presimţite, înălțându-se în inima furtunii. Căruţele 
familiare ale convoiului erau pete negre pe albul zăpezii, iar caii şi catârii 
fuseseră deja adăpostiţi înăuntrul stâncii. O ajută pe Opal să tragă 
căruţa, să deshame catârii şi să-i conducă în siguranţă spre locul unde 
erau deja îngrămădite celelalte animale din convoi. 

Gărzile convoiului, Mikel şi Hornet, maestrul Kit şi Smit, erau acolo, 
stând în jurul unei forje de fierărie în care mocnea focul. La intrarea lor, 
Sandr zâmbi, iar secundul tralg le făcu semn cu mâna lui imensă, fără să- 
şi întrerupă discuţia cu Cary, femeia cu părul lung. Bucuria lui Opal când 
dădu cu ochii de ei aproape c-o făcu pe Cithrin să se simtă şi ea fericită. 

— Trebuie să fie ceva, zise Cary şi Cithrin îşi dădu seama că n-o zicea 
pentru prima oară. 

— Nu-i, bubui Yardem. Femeile sunt mai mici şi mai slabe. Nu există 
armă care să transforme asta într-un avantaj. 

— Despre ce vorbim aici? întrebă Opal, aşezându-se lângă cuptor. 

Cithrin se aşeză alături de ea pe bancă, dându-şi abia apoi seama că 
era aceeaşi poziţie pe care o ocupaseră pe capra căruţei. Maestrul Kit 
chicoti şi clătină din cap. 

— Cred că Cary ar prefera să se antreneze cu nişte arme care să-i pună 
mai bine în valoare aptitudinile naturale, zise el. 

— Cum ar fi faptul că-i mică şi slabă, zise Sandr. 

Fără să-şi întoarcă privirea spre el, Cary îi azvârli un bulgăre de 
pământ în cap. 

— Arcul scurt, zise Cary. 

— Ai nevoie de putere ca să încordezi un arc, zise Yardem părând că-şi 
cere scuze. Cu praştia, este mai puţin importantă, dar tot contează. O 
suliță ajunge până mai departe, dar cere mai multă forţă. O spadă nu 
necesită atât forţă, dar îţi trebuie un braţ mai lung. O femeie înaltă şi 
puternică este mai bună decât un bărbat scund şi slab, dar nu se poate 
vorbi despre vreo armă naturală a femeii. 

Tralgul ridică din umeri cu o mişcare amplă. 

— Trebuie să fie vreuna, zise Cary. 


— Nu-i, zise Yardem. 

— Sexul, sugeră Sandr rânjind. 

Cary îi mai aruncă un bulgăre de pământ în cap. 

— Ce-ţi fac catârii, Tag? întrebă maestrul Kit. 

— Le este mai bine, zise Cithrin. Mult mai bine. Mulțumită lui Opal. 

— N-a fost mare lucru, spuse Opal. 

— Mă bucur că aţi scos-o la capăt, spuse maestrul Kit. Începusem să 
mă tem că va trebui să vă lăsăm în urmă. 

— Asta nu s-ar fi întâmplat, rosti o voce din spatele lor. 

Cithrin se răsuci pe loc, cu un junghi de teamă în piept. Căpitanul 
Wester intră în încăpere. Ninsoarea îi acoperise mantaua largă de piele şi 
avea părul plin de zăpadă. Faţa-i era atât de roşie de parcă gerul îl 
pălmuise. Se apropie de foc încruntat. 

— Bine-ai venit, domnule, zise tralgul. 

Căpitanul nici măcar nu înclină din cap. 

— Să înţeleg că cercetarea a mers prost, zise maestrul Kit. 

— Nu mai prost decât mă aşteptam, răspunse Marcus Wester. 
Conducătorul convoiului tocmai le dă vestea celorlalţi. Trecătoarea nu 
mai poate fi străbătută. Nici acum, nici în următoarele câteva luni. 

— Ce?! exclamă Cithrin cu voce ascuţită, luându-se şi pe sine prin 
surprindere. 

Incercă să-şi înghită cuvântul de îndată ce-l rostise, dar căpitanul nu-i 
acordă nicio atenţie. 

— Ninsoarea a căzut mai devreme, noi am întârziat prea mult şi am 
avut ghinion, zise el. O să închiriem nişte depozite pentru mărfuri şi nişte 
paturi pentru noi. Nu-i prea mult loc, aşa că o să stăm cam înghesuiți. O 
să plecăm spre Carse la primăvară. 

La primăvară. Pentru Cithrin, cuvintele erau ca o lovitură în stomac. 
Privi flăcările care dansau în forjă, cu senzaţia că o dâră de zăpadă topită 
i se prelinge pe spinare. Un râs născut din disperare îi urcă în gât. Dacă 
avea să-i dea drumul, urma să se transforme în lacrimi şi nu s-ar mai fi 
oprit. Un anotimp întreg deghizată. Să mute tot conţinutul căruţei într-un 
depozit şi înapoi fără să fie descoperită. Luni întregi până să ajungă în 
Carse, în loc de câteva săptămâni. 

„Nu pot să fac asta”, îşi zise ea. 


MARCUS 


Se înseră devreme. Abia jumătate dintre căruţe fuseseră golite, iar 
conducătorul convoiului mai avea puţin şi-şi muşca mâinile de 
îngrijorare. Dar Marcus nu credea că asta o să se dovedească o 
problemă. Furtuna venea dinspre vest, aşa că munţii aveau să stăvilească 
cea mai mare parte a ninsorii. Probabil cei din Birancour săpau tunele de 
pe acoperişuri spre suprafaţă, dar Bellinul se afla într-o zonă ferită de 
precipitaţii. Avea să fie bine. Cel puţin în ceea ce privea zăpada. 

Yardem făcuse rost de o cazarmă separată pentru aşa-zisele gărzi. 
Două camere mici, cu un cămin comun, dar în oraş, cuibărite confortabil 
în stânca muntelui. Spirale şi cercuri sculptate pe pereţi reflectau lumina 
flăcărilor, dând impresia că zidurile respiră şi dansează. Marcus îşi trase 
din picioare cizmele de piele îmbibate de apă şi se lăsă pe spate cu un 
geamăt. Ceilalţi erau prin preajmă, lenevind, vorbind şi împărţindu-şi 
cele mai bune locuri de dormit. Relaxarea actorilor când se aflau numai 
între ei nu diferea prea mult de cea a adevăraţilor mercenari, iar glumele 
erau mai bune. Până şi Yardem părea pe jumătate destins şi asta nu era o 
privelişte prea obişnuită. 

Şi totuşi, Marcus nu-şi terminase treaba. 

— La sfat! zise el. Misiunea noastră s-a schimbat de acum. Ar fi bine să 
discutăm despre asta, ca să nu ne pomenim mai târziu cu surprize. 

Vorbăria încetă. Maestrul Kit se aşeză lângă foc, cu părul lui cenuşiu şi 
sârmos zburlit ca un fum încremenit. 

— Nu ştiu cum îşi poate permite convoiul toate astea, spuse actorul. 
Chiar şi în nişte încăperi atât de mici, găzduirea şi hrana noastră pe un 
anotimp întreg o să coste o avere. 

— Probabil c-o să iasă în pierdere, zise Marcus. Dar asta e problema 
conducătorului convoiului, nu a noastră. Nu suntem aici ca să avem grijă 
de profitul lui. Ci doar ca să asigurăm protecţia tuturor. Pe drum, asta 
însemna să ne ocupăm de bandiți. Băgaţi la cazarmă pentru iarnă, asta 
înseamnă să avem grijă ca nimeni să n-o ia razna sau să se culce cu cine 
nu trebuie şi să facă pe altcineva gelos sau să trişeze prea tare la cărti. 

Smit, actorul bun la toate, făcu o faţă lungă. 

— Jucăm roluri de gărzi sau de dădace? zise el. 

— Facem tot ce trebuie ca să ajungă convoiul în siguranţă la Carse, 
spuse Marcus. O să-i apărăm chiar şi de noi înşine dacă va fi nevoie. 

— Mmm. Bună replică, zise Cary, femeia subţirică. „O să-i apărăm 
chiar şi de noi înşine dacă va fi nevoie.” 

Marcus o privi încruntat, cu ochii mijiţi. 

— Lucrează la o nouă piesă, spuse maestrul Kit. O comedie despre o 
trupă de actori angajaţi să pretindă că-s paznicii unui convoi. 

Yardem mârâi şi flutură dintr-o ureche. Poate de enervare, poate de 
amuzament. Cel mai probabil din ambele motive. Marcus preferă să nu-l 
ia în seamă. 

— Avem optsprezece căruţaşi, zise el. Plus conducătorul convoiului şi 
soţia lui. Aţi călătorit câteva săptămâni alături de oamenii ăştia. l-aţi 
observat. li cunoaşteţi. La ce probleme să ne aşteptăm? 


— Insul care transportă minereul de cositor, spuse Smit. Tânjeşte după 
o încăierare de când cu bandiții ăia. N-o să reziste un anotimp întreg fără 
să se ia la bătaie decât dacă cineva fie începe să împartă patul cu el, fie îl 
pune la podea odată şi bine. 

— Aşa m-am gândit şi eu, zise Marcus, îngăduindu-şi o clipă de secretă 
încântare. Actorii erau mai perspicace decât oamenii cu care lucra el de 
obicei. În condiţiile date, asta avea să-i fie de folos. 

— Altceva? 

— Individul care-i pe sfert dartinai, zise Opal, actriţa principală mai 
vârstnică a trupei. A evitat predicile conducătorului convoiului la fel de 
mult ca tine, căpitane. O dietă constantă de scripturi o să-i pice prost. 

— Fata cu favoriţii ăia falşi, spuse Mikel cel slăbănog. Pare tare fragilă. 

— A, da. Ea! zise Cary. 

— Şi numai Zeul ştie ce-o fi transportând cu adevărat, spuse Opal pe 
un ton care arăta că-i întru totul de acord cu ceilalţi. Se sperie ca o pisică 
ori de câte ori se apropie cineva prea mult de căruţa ei. Şi nici nu vrea să 
vorbească despre asta. 

Marcus ridică o mână, cerând linişte. 

— CINE?! întrebă el. 

— Fata cu favoriţi falşi, zise maestrul Kit. Cea care pretinde c-o 
cheamă Tag. 

Marcus se uită la Yardem. Expresia tralgului era, ca şi a lui, una de 
surpriză totală. Marcus ridică dintr-o sprânceană. „Ştiai de treaba asta?” 
Yardem clătină din cap o singură dată, cu cerceii zăngănind. „Nu.” 

— Yardem, vino cu mine, zise Marcus trăgându-şi din nou cizmele. 

— Da, domnule, mormăi tralgul. 

Căruţaşii şi conducătorul convoiului se aflau într-o reţea separată de 
camere şi tuneluri. Marcus străbătu coridoarele înceţoşate de fum şi 
sălile comune, cu Yardem mergând ameninţător alături. Ceilalţi paznici 
sau actori sau ce-or fi fost ei se înşirau în urma lor ca nişte copii care se 
jucau de-a mima. Cu fiecare cameră în care nu-l găsea pe Tag, Marcus 
simţea cum i se zburleşte părul. Revedea în minte tot ce se petrecuse pe 
drum, fiecare ocazie în care-i vorbise băiatului, fiecare comentariu 
despre el pe care-l făcuse conducătorul convoiului. Nu era mare lucru. 
Aproape nimic. Tot timpul băiatul se ţinuse deoparte cu tot cu căruţa sa. 

Cea din urmă dintre încăperile închiriate avea vedere spre exterior, 
spre dealurile întunecate, acoperite de zăpadă. Marcus auzi în spate 
glasurile ridicate şi agitate ale căruţaşilor întrebând ce se petrecea. 
Aerul rece şi umed mirosea la fel de bine a ploaie ca şi a zăpadă. În 
depărtare se zăreau fulgere. 

— Nu-i aici, domnule. 

— Văd şi eu. 

— N-avea cum să fi plecat, zise Opal din spatele lor. Fata aia abia-i în 
stare să-şi mâne căruţa dacă n-are înaintea catârilor ceva după care să se 
ţină. 

— Căruţa, zise Marcus ieşind în întunericul de afară. 

Căruţele care nu fuseseră descărcate se aflau lângă depozitele scunde 
din piatră. Omătul le acoperise binişor, făcându-le să pară mai înalte 
decât erau. Marcus trecu printre ele. În urma lui, cineva aprinse torţe şi 


flăcările sfârâiră din cauza zăpezii ce continua să cadă. Umbra 
tremurătoare a lui Marcus dansă pe căruţa cu lână. Marcus îşi vâri 
piciorul în cârligul de fier de lângă roată şi se cocoţă înăuntru. Odată 
ajuns sus, trase prelata. Tag stătea încolăcit ca o pisică. Acum că i se 
atrăsese atenţia, Marcus vedea locul unde favoriţii erau aplicaţi 
neregulat şi faptul că vopseaua din păr nu era uniformă. Ceea ce păruse 
a fi un băiat pursânge subnutrit şi pe jumătate idiot se transformă într-o 
fată cu sânge cinnai. 

— C-c-ce? dădu să spună fata, şi Marcus o apucă de umăr şi o săltă în 
picioare. 

Buzele ei erau albastre de frig. 

— Yardem? 

— Aici, domnule, zise tralgul aflat pe o latură a căruţei. 

— Prinde, zise Marcus şi-o îmbrânci jos. 

Fata căzu scoțând un țipăt şi Yardem o prinse, încolăcindu-şi braţul în 
jurul gâtului ei. Ţipa sălbatic şi Yardem gemu când una dintre loviturile 
ei îl nimeri din întâmplare. Marcus nu-i luă în seamă zvârcoleala. Lâna 
era umedă şi avea miros de mucegai. Ridică balot după balot, azvârlindu- 
le pe jos. Ţipetele fetei deveniră şi mai ascuţite, apoi amuţi. Mâna lui 
Marcus dădu peste ceva tare. 

— Daţi-mi o torţă, strigă el. 

In loc să-i dea torţa, maestrul Kit se cocoţă alături de el. Chipul 
bătrânului era inexpresiv. În lumina torţei, Marcus scoase afară lada. 
Lemn de esenţă tare, cu ferecături de fier şi balamale din piele întărită. 
Marcus îşi scoase pumnalul şi tăie balamalele, făcând suficient loc ca să- 
şi poată strecura lama între capac şi casetă. 

— Fii atent, zise maestrul Kit în timp ce Marcus apăsa cu forţă pe cuţit. 

— Prea târziu, zise Marcus şi lacătul cedă cu un trosnet. 

Capacul sări în lături, stricat şi inutil. Inăuntru sticleau şi scânteiau mii 
de fragmente de sticlă şlefuită. Nu. Nu sticlă. Nestemate. Granate şi 
rubine, smaralde, diamante şi perle. Lada era plină ochi. Marcus privi în 
gaura pe care-o făcuse în stratul de zăpadă şi lână. Mai erau şi alte lăzi 
ca aceea. O mulţime. 

Se uită la maestrul Kit. Ochii bătrânului erau mari de surpriză. 

— Bine, zise Marcus scurt, lăsând să cadă capacul peste cutie. Vino! 

Jos, ceilalţi paznici se îngrămădiseră în jurul lui Yardem şi al fetei. 
Yardem încă o mai ţinea în braţele sale zdravene, gata s-o facă să-şi 
piardă cunoştinţa la nevoie. Lacrimile brăzdau obrajii fetei. Strângea din 
fălci cu o expresie sfidătoare şi tristă. Marcus îi desprinse de pe obraz o 
fâşie de favoriţi, o frecă între degete şi-o lăsă să cadă. Alături de silueta 
masivă a tralgului, Cithrin părea aproape un copil. Marcus îi întâlni 
privirea şi citi în ea o rugăminte. Simţi ceva în piept. Nu furie, nu 
indignare. Nici măcar supărare. Ci o amintire, în culori atât de vii că era 
dureroasă. Îşi porunci să nu se mai gândească la asta. 

— Vă rog, zise fata. _ 

— Kit, spuse Marcus. Du-o înăuntru! În camerele noastre. Nu vorbeşte 
cu nimeni, nici măcar cu conducătorul convoiului! 

— Cum zici, căpitane, spuse maestrul Kit. 


Yardem îi dădu drumul fetei şi făcu un pas în spate. Stătea cu ochii pe 
ea, gata s-o imobilizeze din nou dacă ar fi atacat pe cineva. Maestrul Kit 
întinse o mână către ea. 

— Vino, draga mea. Eşti printre prieteni. 

Fata ezită, cu privirea fugindu-i de la Marcus la Yardem şi de la el la 
maestrul Kit, apoi îndărăt. Avea ochii plini de lacrimi, dar nu suspina. 
Mai cunoscuse cândva o fată care plângea tot aşa. Marcus alungă 
gândul. Maestrul Kit plecă împreună cu fata. Ceilalţi, din obişnuinţă, îl 
urmară pe conducătorul trupei, lăsându-i singuri pe soldaţi. 

— Căruţa, spuse Marcus. 

— Nu se-apropie nimeni de ea, domnule, zise Yardem. 

Marcus privi mijindu-şi ochii în ninsoarea care continua să cadă. 

— Câţi ani crezi că are? 

— E jumătate cinnaie. Cam greu de ghicit, mârâi Yardem. Şaişpe veri. 
Poate şapteşpe. 

— Aşa ziceam şi eu. 

— Aceeaşi vârstă pe care ar fi avut-o Merian. 

— Pe-aproape. 

Marcus îşi întoarse privirea către povârniş. Luminile sclipeau în 
ferestrele tăiate în piatră, iar deasupra lor, scrisul acela străvechi, 
acoperit de zăpadă, strălucea cenuşiu-închis pe fundalul negru al stâncii 
în care fusese cioplit. 

— Domnule! 

Marcus privi-n urmă. Tralgul se instalase deja pe capra căruţei, 
înfăşurat în lână în stilul nomazilor din Put, ca să-şi ţină trupul la căldură 
şi braţul cu spada liber. 

— Nu lăsa ce s-a întâmplat în Ellis să-ţi afecteze judecata. Nu-i fiica ta. 

Emoţia din pieptul lui Marcus se foi neliniştită, ca un copil tulburat în 
somn. 

— Nimeni nu e, zise el şi se cufundă în întuneric. 

O cupă de cidru fierbinte şi atenţia compătimitoare a maestrului Kit 
făcură ca, în jumătate de oră, acesta să afle toată povestea. Banca 
Medean, moartea celui care ar fi trebuit să mâne căruţa, goana disperată 
a micuţei contrabandiste către Carse. Fata plânse mai bine de jumătate 
din poveste. Îşi părăsise singurul cămin pe care-l ştia şi cel mai apropiat 
lucru de o familie pe care-l avea. Marcus ascultă totul cu braţele 
încrucişate pe piept, încruntat. Îl surprindeau tot felul de mici amănunte: 
faptul că vocea ei fusese mai sigură când vorbise despre scrisori de 
schimb şi de problema transportului de capital, obiceiul de a-şi da părul 
din ochi chiar şi atunci când nu o deranja, de fapt, încovoierea defensivă 
a umerilor şi a gâtului. Tag, căruţaşul, nu meritase atenţia lui. Cithrin bel 
Sarcour, contrabandistă amatoare, era cu totul altceva. 

Când fata termină de vorbit, Marcus o lăsă cu actorii, îl apucă de braţ 
pe maestrul Kit şi-l conduse afară, pe coridoarele înguste de piatră ce 
brăzdau zidurile Bellinului. La fiecare cotitură, lumânările alungau 
întunericul; era suficientă lumină cât să vadă încotro mergeau, chiar 
dacă nu şi pe unde călcau ca să ajungă acolo. Dar mersul alene era chiar 
ceea ce-şi dorea Marcus în acest moment. 

— Ştiai despre asta? întrebă Marcus. 


— Ştiam că fata călătoreşte deghizată. 

— Nu mi-ai pomenit niciodată despre asta. 

— Nu mi s-a părut ciudat. Din experienţa mea, oamenii joacă roluri şi- 
apoi le leapădă destul de des. Gândeşte-te numai la propria mea poziţie 
în convoiului ăsta. 

Marcus trase adânc aer în piept. 

— Bine, zise el. Va trebui să discut cu conducătorul convoiului. Nu 
putem să rămânem aici. 

— Nu te supăra, căpitane, dar de ce nu? Mie mi se pare că misiunea 
convoiului rămâne neschimbată. Acum că ştim care-i situaţia, poate c-o 
putem ajuta pe fată să-şi ducă până la capăt şarada. Am putea să-i 
ascundem încărcătura până vine primăvara şi să ne purtăm ca şi cum 
nimic nu s-ar fi schimbat. 

— Nu merge-aşa. 

— Ce anume nu merge-aşa, căpitane? întrebă maestrul Kit. 

Marcus se opri înaintea unui cot îngust. Unica lumânare aprinsă dădea 
liniilor sculptate pe perete o aparenţă de viaţă şi inteligenţă. În lumina 
difuză, chipul actorului era doar auriu şters şi beznă. 

— Lumea nu merge-aşa, zise Marcus. Nu se poate să ai atâţia bani prin 
preajmă şi să nu se lase cu vărsare de sânge. În cele din urmă, unul 
dintre noi va fi copleşit de lăcomie. Şi chiar dacă n-ar fi aşa, există cineva 
care caută căruţa asta. 

— Dar cum o s-o găsească, dacă nu ştie că trebuie să ne caute pe noi? 
întrebă maestrul Kit. 

Marcus observă că nu fusese contrazis în privinţa pericolului 
reprezentat de lăcomie şi trădare. 

— Aşa, pe ghicite, aş zice că o să audă zvonuri despre un convoi păzit 
de eroul de la Gradis şi Wodford. Şi cu un iscusit care poate abate 
săgețile din drum şi le poate porunci copacilor. 

Tristeţea de pe chipul actorului îi spuse lui Marcus că se făcuse 
înţeles. 

— Nu pentru asta v-am angajat, zise Marcus, dar am nevoie să 
rămâneţi cu mine. 

Maestrul Kit strânse din buze, ezită îndelung, apoi se întoarse şi porni 
înainte prin bezna dintre o lumânare şi alta, către camera conducătorului 
convoiului. Marcus îl urmă. Preţ de aproape un minut, singurul sunet fu 
zgomotul paşilor lor. 

— Ce planuri ai? întrebă maestrul Kit cu o voce prudentă. 

Marcus dădu din cap ca pentru sine. Măcar nu zisese „nu”. 

— Să pornim către sud, răspunse el. Vestul este sub zăpezi, iar estul 
înseamnă să ne întoarcem înapoi în braţele oricui ne-o fi urmărind. 
Nordul înseamnă Pustia Secetoasă în plină iarnă. O să anunţăm că ducem 
bunurile în Maccia sau Gilea ca să încercăm să le vindem pe pieţele de 
acolo, în loc să aşteptăm să ajungem în Carse. Pornim spre est, apoi o 
tăiem către sud. 

— Nu ştiu niciun fel de drumuri către sud până... 

— Nu-s drumuri. Trebuie să ieşim de pe drumurile dragonului şi să 
urmăm cărări de ţară şi poteci până jos, la Marea Interioară. De-a lungul 
coastei este o trecătoare care abia de îngheaţă. Pe acolo, putem s- 


ajungem în Birancour în patru săptămâni dacă frigul durează. În cinci, 
dacă se dezgheaţă suficient cât să se facă noroi. Celor de-acolo nu le plac 
bandele înarmate care trec graniţa, aşa că oricine ne-ar urmări s-ar 
putea pomeni întors din drum. Apoi încă o săptămână şi-o să fim în Porte 
Oliva. E un oraş suficient de mare ca să-ţi pierzi urma în el o iarnă. Sau, 
dacă drumurile nu-s prea rele, putem să forţăm până în Coasta de Nord, 
la Carse. 

— Pare un drum cam ocolit, zise maestrul Kit. 

Culoarul dădea într-o încăpere mai largă, unde se întâlneau mai multe 
coridoare şi unde o lampă cu ulei atârna într-un suport de fier forjat. 
Maestrul Kit se opri în lumină, întorcându-se către el. Chipul îi era blând 
Şi grav. 

— Mă întreb dacă ai luat în calcul şi cealaltă variantă. 

— Nu mai văd alta. 

— Am putea să trecem cu toţii pe la căruţă, să ne umplem buzunarele 
şi pungile şi să ne evaporăm ca roua. Orice mai rămâne, putem să punem 
într-un depozit şi să fie problema altcuiva. 

— Asta ar putea fi cel mai înţelept lucru, zise Marcus. Dar nu pentru 
asta suntem plătiţi. Avem grijă de siguranţa convoiului până ajunge la 
destinaţie. 

Marcus văzu scepticismul şi amuzamentul sumbru de pe chipul 
actorului. Ştia că acesta era momentul decisiv. Dacă actorul îl refuza, nu 
prea mai avea multe soluţii. 

Maestrul Kit ridică din umeri. 

— Atunci cred că trebuie să-i spunem conducătorului convoiului că i s- 
au schimbat planurile. 


Convoiul plecă la drum cu puţin înainte de amiază, sub un cer jos şi 
plumburiu. Marcus călărea în avangardă. Capul încă-l mai durea după o 
noapte de vise pe cât de familiare, pe atât de crude. Sânge şi foc. 
Ţipetele de moarte ale unei femei şi ale unui copil care erau ţărână de 
doisprezece ani. Duhoarea de păr ars. Trecuseră ani de când nu se mai 
trezise strigându-şi soţia şi copilul. Pe Alys şi pe Merian. Sperase că era 
vindecat pentru totdeauna de coşmaruri, dar iată că acestea reveniseră, 
cel puţin deocamdată. Le supravieţuise şi-altă dată. Putea să le 
supravieţuiască şi acum. 

Conducătorul convoiului îi stătea alături, aburii albi ai respiraţiilor lor 
ridicându-se din când în când. Ciorile îi urmăreau din copacii acoperiţi de 
zăpadă, mişcându-şi aripile ca nişte bătrâni. Zăpada era moale, dar 
troienele nu erau prea înalte. Odată ce părăseau drumurile dragonului 
avea să fie mai rău. 

— Nu-mi vine să cred ce facem, zise pentru a suta oară conducătorul 
convoiului. Nici măcar nu mi-au spus! 

— N-au crezut că ai stofă de contrabandist, spuse Marcus. 

— M-au luat de prost. 

— Şi eu, zise Marcus. Apoi, observând privirea scandalizată a 
timzinaiului adăugă: Nu, vreau să zic că şi eu am fost luat de prost. Nu că 
am crezut şi eu c-ai fi prost. 


Conducătorul convoiului se cufundă într-o tăcere înciudată. Piscurile 
Bellinului dispărură în urma lor. Se anunţa o iarnă grea. Când poposiră 
pentru noapte, ridicând corturile în amurgul ce se stingea rapid, Marcus 
străbătu tabăra însoţit de Yardem. La apropierea lor, discuţiile încetau. 
Zâmbetele erau din ce în ce mai false şi mai neconvingătoare. Convoiul 
mustea de resentimente ca un fitil îmbibat în ulei. Trebuia să se asigure 
că nu se petrecea nimic care să-l aprindă. Lucrurile nu stăteau mai rău 
decât se aşteptase. Când ajunse în faţa propriului său cort, o găsi 
aşteptându-l. 

Tag căruţaşul dispăruse de pe faţa pământului de parcă nici n-ar fi 
existat. Actorii o ajutaseră să-şi curețe mare parte din vopseaua de pe 
păr şi, lipsit de mustăţile acelea ca lichenii, obrazul ei părea nefiresc de 
curat. Tinereţea şi sângele ei cinnai îi dădeau aerul unui mânz, dar în 
câţiva ani avea să devină o femeie în toată firea. 

— Căpitane Wester, zise ea, înghițind în sec emoţionată. N-am apucat 
să-ţi spun cât de recunoscătoare îţi sunt. 

— Asta-mi e meseria, spuse Marcus. 

— Oricum, e mai mult decât aş fi avut dreptul să cer şi... îţi mulţumesc. 

— Încă nu eşti în siguranţă, zise Marcus, cu mai multă asprime decât 
ar fi vrut. Păstrează-ţi mulţumirile pentru atunci. 

Fata roşi, iar obrajii îi semănau cu nişte petale de trandafiri presărate 
pe zăpadă. Schiţă o plecăciune, se întoarse şi se îndepărtă, iar zăpada îi 
scârţâi sub paşi. Marcus o privi îndepărtându-se, clătină din cap şi 
scuipă. Yardem, încă alături de el, îşi drese glasul. 

— Fata asta nu-i fiică-mea, spuse Marcus. 

— Nu-i, domnule. 

— Nu merită s-o protejez mai mult decât pe oricare alt bărbat sau 
femeie din convoiul ăsta. 

— Aşa-i, domnule. 

Marcus privi norii încruntat. 

— Cred că am dat de belea, zise el. 

— Da, domnule, zise Yardem. Ai dat. 


DAWSON 


Vânătoarea Regelui se desfăşura prin ninsoarea deasă, lătrăturile 
câinilor răsunau straniu şi înăbuşit în ceața cenuşie. Dawson Kalliam se 
aplecă pe gâtul aburind al calului şi simţi puternicul animal avântându-se 
în aer. Zări şanţul îngheţat nedesluşit pe dedesubt, apoi acesta dispăru şi 
urmă impactul aterizării şi, din nou, goneau ca vântul pe urmele prăzii. 
Mai multe voci se înălţară în urma lui, dar a regelui nu se număra printre 
ele. Dawson le ignoră. La stânga lui, din ninsoare, se ivi un armăsar sur 
în armură de vânătoare din piele roşie. Feldin Maas. Alţii călăreau pe 
urmele lui, simple umbre înecate de zăpadă. Dawson se lipi mai tare de 
spinarea calului, înfigându-i călcâiele în coaste ca să-l facă să iuţească şi 
mai mult pasul. 

Cerbul alergase îndelung şi cu îndârjire, fiind, în două rânduri, cât pe 
ce să se dovedească mai iscusit decât hăitaşii şi câinii. Dar Dawson 
călărise pe dealurile din Osterling Fells de când era copil, pe orice fel de 
vreme, şi le cunoştea capcanele. Cerbul pătrunsese într-un canion care se 
înfunda şi n-avea să mai iasă de-acolo în viaţă. Lovitura, fireşte, avea să-i 
revină regelui Simeon. Miza era acum cine avea să ajungă cel dintâi la 
vânat. 

Ramurile de jos ale unui pin, de un verde strălucitor în vidul acela alb, 
indicau pe unde o apucase cerbul. Dawson coti, simţindu-i pe Feldin 
Maas şi pe ceilalţi îmbulzindu-se îndeaproape pe urmele lui. Cineva 
striga. Lătrăturile şi schelălăielile câinilor se auzeau mai tare. Scrâşni din 
dinţi, străduindu-se să înainteze. 

Ceva se avântă dinspre dreapta. Nu calul sur. Un cal alb, fără armură. 
Călărețul lui nu purta coif sau căciulă şi părul lung, auriu-roşcat, anunţa, 
mai limpede ca un stindard, că era vorba despre Curtin Issandrian. 
Dawson îşi îmboldi din nou calul şi se avântă înainte. Prea iute. Simţi 
bubuitul ritmat al galopului frângându-se în vreme ce calul se străduia 
să-şi recapete echilibrul. Bălanul zbură înainte pe lângă el şi, o clipă mai 
târziu, surul ce-l purta pe Feldin Maas îl ajunse din urmă. 

Dacă cerbul ar fi alergat încă vreun kilometru, Dawson ar fi putut să 
recâştige poziţia de onoare, dar nefericitul animal era încolţit într-un 
luminiş, mult prea aproape. La picioare îi zăceau doi câini morţi, iar 
vânătorii ţineau în loc restul haitei strigând şi folosindu-se de bicele 
scurte. O suliță îi sfâşiase blana de pe coaste, umplându-l de sânge. 
Piciorul stâng din spate era năclăit de sânge după ce un ogar îndrăzneţ îi 
sfâşiase pintenul, iar blana sa hărtănită, de iarnă, îi dădea aerul unui 
drumeţ aflat la capătul călătoriei. Se întoarse către ei ostenit, cu 
respiraţia ridicându-se ca un nor alb, iar Curtin Issandrian se opri. 
Dawson şi Feldin Maas veneau imediat în spate. 

— Bine jucat, Issandrian, zise Dawson cu amărăciune. 

— Ce frumos e, nu-i aşa? spuse câştigătorul ignorându-l. 

Dawson trebui să admită că animalul avea o înfăţişare cu adevărat 
nobilă. Epuizat, învins şi înfruntând moartea, nu arăta nici urmă de frică. 
Resemnare, poate. Ură, în mod sigur. Issandrian îşi trase spada şi salută 
cerbul, care îşi cobori capul ca şi cum i-ar fi răspuns. Cel de-al doilea 


grup de călăreţi năvăli în luminiş, şase cu toţii, fiecare purtând sigilul 
casei sale. Câinii săreau şi lătrau, iar hăitaşii strigau şi înjurau. 

Apoi se ivi regele. 

Regele Simeon pătrunse în poiană călare pe un armăsar negru, uriaş, 
cu frâie din piele neagră întreţesute cu stacojiu şi auriu. Alături de tatăl 
lui era prinţul Aster, călare pe un ponei, ţinându-şi spinarea dreaptă, 
mândru, cu armura încă puţin prea largă. In urma regelui călărea 
maestrul său personal de vânătoare, un jasuru uriaş într-o armură verde 
cu auriu care se potrivea cu culoarea solzilor. Regele Simeon purta o 
armură de piele cu ţinte aurii şi un coif negru ce-i ascundea nasul strâmb 
şi fălcile care începeau să se lase. 

Dawson fusese alături de el la vânători încă de când erau amândoi 
băieţandri, mai tineri decât Maas şi Issandrian, aşa că ghicea osteneala 
în postura regelui, chiar dacă nimeni altcineva n-o observase. Restul 
participanţilor la vânătoare călăreau în urma regelui, vânători de ocazie 
mai interesaţi de bârfe şi de călărie decât de sportul în sine. Erau 
prezente stindardele tuturor marilor case, întreaga curte din Camnipol 
adunată într-un luminiş din Osterling Fells. 

Vânătorul jasuru luă o suliță din spinare şi i-o întinse regelui Simeon. 
În mâinile regelui, arma păru mai lungă. Jasurul lansă o chemare şi câinii 
se năpustiră în salturi asupra cerbului, distrăgându-i atenţia. Regele 
Simeon aşeză lancea în poziţie, dădu pinteni calului şi atacă. Cerbul dădu 
îndărăt, clătinându-se sub lovitură, cu sulița înfiptă adânc în gât. Se 
prăbuşi, iar Dawson avu senzaţia viscerală că animalul era mai degrabă 
surprins decât în suferinţă. Moartea, oricât de clar ai fi văzut-o 
apropiindu-se, tot venea pe neaşteptate. Braţul regelui Simeon era 
puternic ca-ntotdeauna, iar privirea lui la fel de agilă. Cerbul muri 
repede, fără să fie nevoie să i se curme suferinţele cu o săgeată. Când 
hăitaşii chemară câinii şi ridicară pumnii în aer, semn că animalul nu mai 
trăia, din rândul nobilimii se înălţară urale, vocea lui Dawson alăturându- 
li-se. 

— Deci cui îi revine onoarea? întrebă regele Simeon în timp ce hăitaşii 
se apropiau să spintece cerbul. Issandrian? Sau tu, Kalliam? 

— Am fost atât de aproape la sfârşit, zise Issandrian, încât aş putea 
spune că eu şi baronul am ajuns în acelaşi timp. 

Feldin Maas cobori de pe cal cu un zâmbet batjocoritor şi se duse să 
examineze câinii ucişi. 

— Nu-i adevărat, zise Dawson. Issandrian a ajuns cu mai mult de o 
lungime de cal înaintea mea. Onoarea îi revine. 

„Şi n-o să-ţi rămân îndatorat ţie, nici măcar când este vorba despre un 
lucru atât de mărunt”, îşi zise în gând. 

— Atunci lui Issandrian îi revin coarnele, spuse regele Simeon, apoi 
ridică glasul strigând: Issandrian! 

Ceilalţi îşi înălţară în aer pumnii sau spadele, zâmbind prin ninsoarea 
ce continua să cadă şi scandând numele câştigătorului. Ospăţul avea să 
aibă loc a doua zi, vânatul fiind gătit pe vatra lui Dawson. Issandrian 
urma să stea pe locul de onoare. Gândul îi puse un nod în gât. 

— Te simţi bine? întrebă regele, suficient de încet pentru ca spusele să 
nu-i fie auzite de ceilalţi. 


— Da, Alteță, zise Dawson. Sunt bine. 

O oră mai târziu, în timp ce călăreau pe drumul către casă, Feldin 
Maas îşi mână calul alături de el. De când cu căderea Vanaiului şi 
înfrângerea întăririlor trimise de Maccia, Dawson se prefăcuse că ştirile 
din Oraşele Libere n-aveau deosebită importanţă pentru el, dar 
prefăcătoria îl sufoca. 

— Lord Kalliam, zise Maas. Am ceva pentru tine. 

Îi azvârli lui Dawson o crenguţă. Nu, nu o crenguţă. O bucată de corn 
frântă, înroşită de sânge de ogar. 

— O mică onoare este mai bună decât nicio onoare, nu? spuse Maas 
rânjind, apoi îşi îndemnă calul înainte cu un plescăit din limbă. 

— O mică onoare, murmură amar Dawson, cuvintele înălțându-se în 
aburi albi. 

Pe când călăreau înapoi către domeniul său, ninsoarea se transformă 
dintr-un noian de fulgi pufoşi în steluțe izolate şi, pe măsură ce norii joşi 
se subţiau şi se destrămau, munţii dinspre est reapăreau în zare. Se 
simţea iz de fum, iar la sud se zăreau turnurile spiralate ale Osterling 
Fells. Piatra lor - granit şi jadul dragonului - strălucea în soare, iar 
ghirlandele atârnate de parapete dădeau impresia că până şi clădirile se 
bucurau de înseninarea temporară. 

Ca gazdă, era de datoria lui Dawson să supravegheze prepararea 
cerbului. Asta însemna doar că era obligat să petreacă vreo jumătate de 
oră în bucătărie, părând bine dispus, dar sufletul său se răzvrătea. Nu se 
simţea în stare să coboare în mijlocul haosului de câini şi servitori. Se 
îndreptă cu paşi mari către scara largă de piatră de lângă cuptoare şi 
rămase pe palierul care-i permitea să supravegheze mesele de gătit. De-a 
lungul peretelui erau puse la răcit plăcinte şi pâini şi o femeie foarte 
bătrână înfigea pene de păun într-o bucată de porc tăiată în forma 
respectivei păsări şi glasată până lucea ca sticla. Mirosul de pui fript cu 
stafide umplea aerul fierbinte. Gonacii sosiseră cu trupul cerbului şi 
patru bărbaţi tineri se apucară să prepare carnea, frecând-o cu sare, 
frunze de mentă şi unt, curăţând matele şi venele care rămăseseră după 
eviscerare. Dawson se uită încruntat. Fusese un animal nobil cândva şi 
să-l priveşti acum... 

— Bărbate? 

Clara apăruse în spatele lui, cu expresia politicoasă pe care o adopta 
când osteneala începea să-şi spună cuvântul. Ochii îi străluceau, iar 
gropiţele din obraji se desenau mai adânc ca de obicei. Numai cineva 
care îşi petrecuse o viaţă privind-o şi-ar fi dat seama de asta. li uri pe cei 
de la curte pentru că făcuseră să-i apară expresia aceea în ochi. 

— Nevastă, zise el. 

— Se poate? întrebă ea, făcând un pas către holul din spate. 

Dawson strânse din buze enervat. Nu pe ea, ci pe catastrofa domestică 
care-i solicita atenţia. Încuviinţă scurt şi o urmă spre umbra şi relativa 
intimitate a holului. Înainte să părăsească palierul, o altă voce îl opri. 

— Stăpâne! Aţi scăpat asta! 

Unul dintre vânători stătea în capul scărilor. Un tânăr bărbat cu bărbia 
lată şi chipul sincer, în livreaua casei Kalliam. Ţinea în mână bucăţica 


aceea de corn rupt, întunecată de sânge. Un servitor întorcându-l pe 
baronul Kalliam din drum ca pe un copil care şi-a pierdut mingea. 

Dawson simţi cum se întunecă la faţă şi-şi încleştă pumnii. 

— Cum te cheamă? întrebă el şi la auzul tonului hăitaşul păli. 

— Vincen, domnule. Vincen Coe. 

— Nu te numeri printre oamenii mei, Vincen Coe. Adună-ţi lucrurile şi 
dispari din casa mea până la lăsarea serii! 

— S-stăpâne! 

— Vrei să mai fii şi biciuit pe deasupra, băiete? strigă Dawson. 

Bucătăria de dedesubt amuţi. Ochii tuturor se întoarseră către ei, apoi 
priviră iute în altă parte. 

— Nu, stăpâne, zise hăitaşul. 

Dawson se întoarse şi pătrunse cu paşi mânioşi în bezna coridorului, 
cu Clara alături. Ea nu-i reproşă nimic. Se aplecă spre el, în umbra scării, 
vorbindu-i foarte încet la ureche. 

— Când a venit, Simeon a cerut să facă o baie fierbinte şi, în loc să-i 
dau pe toţi afară din camerele de îmbăiere, l-am pus pe administrator să 
deschidă Casa lui Andr. Cea de pe aripa estică. Este oricum mult mai 
plăcut acolo şi are ţevile acelea care păstrează apa caldă. 

— Foarte bine, zise Dawson. 

— Am dat ordin să nu i se permită nimănui accesul înăuntru cu 
excepţia ta. Ştiam că o să vrei să petreci câteva clipe singur cu el. 

— Nu pot să dau buzna peste rege când se scaldă, spuse Dawson. 

— Bine-nţeles că poţi, dragul meu. Zi-i pur şi simplu că am uitat să te 
anunţ. Am avut grijă să spun că acela este locul tău preferat după o 
vânătoare, aşa că apariţia ta n-o să fie greu de explicat. Afară doar dacă 
nu-i întreabă pe servitori şi ei îi spun că de fapt foloseşti camerele 
albastre. Dar ar fi nepoliticos să iscodească aşa, iar Simeon nu mi s-a 
părut niciodată nepoliticos, tu ce crezi? 

Dawson simţi că i se ia de pe umeri o greutate de care nu fusese decât 
pe jumătate conştient. 

— Ce-am făcut ca să merit o soţie perfectă ca tine? 

— Ai avut noroc, zise ea, cu un zâmbet uşor străbătându-i expresia 
politicoasă. Acum du-te, înainte să-şi termine baia. O să am grijă de 
bietul căţeluş pe care l-ai luat la şuturi mai adineauri. Oamenii ăştia chiar 
ar trebui să ştie că nu-i bine să se apropie de tine când eşti furios. 


Casa lui Andr se afla între zidurile domeniului, cuibărită lângă capelă 
şi altminteri separată de corpul principal de clădiri. Poeta cinnaie care-i 
dăduse numele locuise aici pe vremea când Osterling Fells fusese 
reşedinţa unui rege cu o slăbiciune faţă de rasele inferioare, iar Anteea 
doar numele unei linii minore de nobili din nord, la distanţă de o 
jumătate de zi călare. Niciuna dintre poeziile lui Andr nu supravieţuise 
secolelor. Singurele urme pe care le lăsase în această lume erau o căsuţă 
ce-i purta numele şi o inscripţie cioplită deasupra cadrului uşii - 
DRACANI SANT DRACAS - al cărei înţeles fusese uitat. 

Regele Simeon stătea într-o cadă din bronz în forma unei mâini imense 
de dartinai, ale cărei degete lungi, curbate în jos, către palmă, lăsau să 
picure apă fierbinte, aburindă din canalele de sub gheare. O savonieră de 


piatră se afla pe o poliţă amenajată pe degetul mare. O fereastră cu 
vitraliu învăluia încăperea caldă în nuanţe de verde şi auriu. Servitorii 
personali ai regelui stăteau lângă peretele din spate, ţinând în mâini 
prosoape moi cu care să-l şteargă şi spade cu care să-l apere. Când 
Dawson intră în încăpere, regele îşi ridică privirea. 

— Îmi cer iertare, sire, spuse Dawson. Nu ştiam că sunteţi aici. 

— Nu-i nimic, vechiul meu prieten, zise Simeon făcându-le semn 
servitorilor. Ştiu că am dat buzna în locul tău preferat. Ia loc. Bucură-te 
de căldură şi o să-ţi fac loc de îndată ce o să încep să-mi simt degetele de 
la picioare. 

— Vă mulţumesc, sire, zise Dawson în timp ce servitorii îi aduceau un 
scăunel. De fapt chiar voiam să discut o problemă cu Maiestatea Voastră, 
între patru ochi. E vorba despre Vanai. Este o chestiune pe care ar fi mai 
bine s-o auziţi din gura mea. 

Regele Simeon se ridică în capul oaselor şi, pentru o clipă, nu mai fură 
un rege şi supusul său de rang nobil, ci Simeon şi Dawson, ca pe vremuri. 
Doi băieţi cu sânge nobil şi de rang înalt, îmbătaţi de propria mândrie şi 
demnitate. Nemulțumirea lui Dawson faţă de campania din Vanai şi 
indignarea de a-şi vedea fiul sub comanda lui Alan Klin erau bine 
cunoscute. Totuşi, Dawson le readuse în discuţie, construindu-şi din furie 
şi din credinţa în dreptatea sa elanul care să-l poarte până la capătul 
mărturisirii. Simeon ascultă totul concentrat, iar gărzile de corp ignorară 
totul cu egală concentrare. Dawson văzu chipul acela atât de familiar 
trecând de la curiozitate la surpriză, apoi la dezamăgire şi, în final, la un 
soi de disperare amestecată cu amuzament. 

— Trebuie să încetezi să mai joci asemenea jocuri cu partida lui 
Issandrian, zise regele Anteei imperiale lăsându-se pe spate în cadă. Şi 
totuşi, mi-aş fi dorit nespus să fi reuşit. M-ar fi salvat de o mulţime de 
bătăi de cap. Ai auzit de Carta lui Edford? 

— Carta cui? 

— Carta lui Edford. E o bucată de pergament pe care un preot a găsit-o 
în străfundurile unei biblioteci din Sevenpol şi care vorbeşte despre şeful 
unui consiliu al fermierilor de pe vremea regelui Durren cel Alb. În baza 
sa, cei din nord au înaintat o petiție cerând numirea unui nou consiliu al 
fermierilor. Orice proprietar de pământuri care are destui bani ca să-şi 
cumpere un teren va avea un cuvânt de spus la curte. 

— Nu vorbeşti serios, exclamă Dawson. Au de gând să-şi mâne catării 
prin palate? Să crească turme de capre în grădinile Turlei Regelui? 

— Nu le da idei, zise regele întinzându-se spre săpunieră. 

— E o cacealma, spuse Dawson. N-o să facă niciodată una ca asta. 

— Bătrâne prieten, tu pur şi simplu nu realizezi cât de împărţită este 
curtea. Issandrian e foarte iubit de cei de jos. Dacă ei câştigă putere, el 
câştigă odată cu ei. Şi acum, cum Klin este lada lui cu bani din Vanai, nu 
prea am cine ştie ce pârghii. 

— Doar nu vrei să spui... 

— Nu, nu se poate să existe un consiliu al fermierilor. Dar trebuie să 
închei o pace într-un fel sau altul. După solstițiul de vară, o să-l trimit pe 
Aster să fie pupilul lui Issandrian. 


Apa picura din degetele imense de bronz. Un nor trecător făcu lumina 
să pălească. Regele Simeon îşi săpunea braţele în tăcere, cu chipul 
împietrit, în timp ce semnificaţiile spuselor lui pluteau în aer. 

— Atunci el ar fi regent, zise Dawson cu vocea înăbușită. Dacă ai muri 
înainte ca Aster să ajungă la majorat, Issandrian ar fi regent. 

— Nu-i sigur, dar ar avea dreptul să pretindă poziţia. 

— O să te ucidă. Asta e trădare. 

— Asta e politică, zise Simeon. Am sperat că Ternigan o să păstreze 
oraşul pentru el, dar ticălosului ăluia bătrân îi place să fie independent. 
Ştie că partida lui Issandrian se află în plină ascensiune. Acum le-a făcut 
o favoare, fără să se înscrie de-a dreptul în tabăra lor. Eu voi fi silit să-l 
curtez. Ei vor fi siliţi să-l curteze. Iar el o să stea în Kavinpol şi-o să se 
lase pupat şi pe-o bucă şi pe alta. 

— Simeon, Curtin Issandrian o să te omoare. 

Regele se lăsă pe spate, iar apa întunecată îi mergea în sus pe braţe 
închizându-i culoarea părului. Spuma săpunului plutea învolburându-se la 
suprafaţa apei. 

— N-o să mă omoare. Atâta timp cât îl are pe fiul meu, mă poate face 
să dansez cum îmi cântă fără să mai aibă parte şi de bătaia de cap pe 
care ţi-o aduce tronul. 

— Atunci frânge-i spinarea, zise Dawson. O să te ajut. Ne putem forma 
propria noastră partidă. Sunt unii care n-au uitat vechile căi. Tânjesc 
după ele. li putem recruta. 

— Da, putem, dar cu ce scop? 

— Simeon. Dragul meu prieten. Acum e momentul. Anteea are nevoie 
de un rege în toată puterea cuvântului. Tu poţi fi acela. Nu-ţi trimite 
băiatul la Issandrian. 

— Momentul nu-i potrivit. Issandrian se află în plină ascensiune şi, 
dacă ne ridicăm contra lui, n-o să facem decât să dăm apă la moară 
adversarului. Mai bine să aşteptăm până când se va poticni. Datoria mea 
acum este să veghez să n-o apucăm pe calea dragonului. Dacă pot să-i las 
lui Aster moştenire un regat fără războaie civile, mie mi se pare 
îndeajuns. 

— Chiar dacă n-ar mai fi adevărata Anteea? întrebă Dawson simțind 
cum i se deştepta o migrenă. Ce onoare-i mai rămâne unui regat care 
renunţă la moştenirea sa în faţa acestor copii înfumuraţi şi plini de ei? 

— Dacă mi-ai fi zis toate astea înainte ca Ternigan să-i predea Vanaiul, 
poate-aş fi fost de acord. Dar unde-i onoarea într-o luptă pe care n-o poţi 
câştiga? 

Dawson îşi privi mâinile. Vârsta îi îngroşase încheieturile degetelor, iar 
frigul îi crăpase pielea. Mirosul de săpun îi irita nările. Prietenul lui din 
copilărie, stăpânul şi regele său, ofta şi gemea răsucindu-se în cadă ca un 
bătrân. Undeva în Osterling Fells, Curtin Issandrian şi Feldin Maas îi 
beau vinul, închinând unul în sănătatea altuia. Râzând. Dawson simţi că-l 
dureau obrajii şi se forţă să-şi descleşteze fălcile. N 

„Unde-i onoarea într-o luptă pe care n-o poţi câştiga?” Intrebarea 
plutea între ei, în aer. Când reuşi să-şi ascundă dezamăgirea din voce, 
Dawson vorbi. 

— Unde altundeva să fie, alteţă? 


CITHRIN 


Drumurile dragonilor rămăseseră în urmă şi lumea se redusese la 
ninsoare şi noroi. Căruţa de sub ea hurducăia peste făgaşe şi gropi, 
catârii din faţă se opinteau şi alunecau, iar roţile trosneau şi aruncau 
noroi înaintând prin mocirla lăsată de căruțele dinaintea ei. Cithrin ţinea 
frâiele cu degetele amorţite, cu răsuflarea înălțându-se fantomatică în 
aer, şi privea cum dealurile joase făceau loc câmpiei şi cum pădurea se 
rărea, înlocuită de arbori pitici şi rugi de mure acoperiţi de promoroacă. 
Poate că primăvara ţinutul care înconjura Oraşele Libere era verde şi 
plin de viaţă, dar acum pustietatea părea eternă. 

Trecură pe lângă un ogor cu căpiţe de fân putrezit ce stăteau mărturie 
nenorocirii abătute asupra unui fermier. Apoi pe lângă o podgorie în care 
şiruri după şiruri de spaliere susțineau o viţă de vie neagră, cu un aspect 
mort, lemnos. Din când în când, câte un iepure ţâşnea din ascunziş, atât 
de departe că de-abia-l vedeai. Sau un cerb răzleţ se aventura prea 
aproape de convoi şi un căruţaş sau unul dintre paznici trăgea o săgeată 
înspre el, sperând să facă rost de vânat proaspăt. Din câte văzuse ea, 
nimeni nu-şi atinsese ţinta. Dar mai ales era frig. Şi zilele continuau să se 
scurteze. Într-o noapte, conducătorul convoiului făcu popas la o moară 
părăsită. Cithrin îşi opri căruţa lângă întinderea îngheţată a iazului, îşi 
deshămă catârii stropiţi cu noroi şi îi buşumă în timp ce mâncau. Înspre 
apus, un soare însângerat atârna pe cer. Opal veni să vadă ce face şi în 
ochii blânzi ai femeii apăru o expresie de mulţumire. 

— Ei, draga mea, până la urmă o să te transformăm noi într-un căruţaş 
pe cinste, zise ea. 

Cithrin zâmbi, simțind cât o dureau obrajii muşcaţi de ger. 

— Într-un căruţaş se poate, spuse ea. Cinstea-i altă discuţie. 

Femeia mai vârstnică ridică din sprâncene. 

— Încă o glumă, spuse Opal. Probabil că lumea o să se oprească din 
învârtit. Vii la masă? 

— Nu cred, spuse Cithrin, examinând copitele unui catâr. 

Mica iritaţie pe care o observase cu o zi în urmă era tot acolo, dar nu 
se agravase. 

— Nu-mi place să fiu printre ei. 

— Ei? 

— Ceilalţi. Nu cred că mă plac prea tare. Dacă n-aş fi fost eu, ar fi cu 
toţii în Bellin, în jurul unei vetre. Iar căpitanul... 

— Wester? Da, e morocănos ca un urs, nu? Nici eu nu prea ştiu ce să 
cred despre el, zise Opal cu un ton detaşat, gânditor, în care se simţea o 
undă de flirt. Totuşi sunt convinsă că n-o să te muşte decât dacă-l rogi. 

— Nu contează, zise Cithrin. Cred c-o să rămân în căruţă. 

— Atunci îţi aduc eu o farfurie cu mâncare. 

— Mulţumesc, zise Cithrin. Şi, Opal! 

— Da! 

— Mulţumesc înc-o dată. 

Femeia zâmbi şi schiţă o mică reverență ironică. Cithrin o urmări cu 
privirea cum se întorcea către clădirea morii. Înăuntru, cineva făcuse 


focul şi din hornul de piatră se înălța un fir subţire de fum. În jurul ei, 
zăpada strălucea când aurie, când roşie şi, între aceste sclipiri, cenuşie. 
Cithrin puse pături pe spinările catârilor şi-şi aprinse şi ea un foc. Opal 
reveni cu o farfurie cu legume înăbuşite şi prăjituri de ovăz, apoi se 
întoarse la vocile şi muzica dinăuntru. Cithrin se ridică dornică s-o 
urmeze, apoi se aşeză la loc. 

În timp ce mânca, răsăriră stelele. Zăpada împrumuta strălucire 
luminii palide a lunii în ultimul pătrar. Gerul se înteţi şi Cithrin se ghemui 
cât mai aproape de micul ei foc. Frigul o asaltă, strecurându-i-se în oase. 
Inconjurând-o. Mai târziu, după ce căpitanul şi tralgul plecau în 
recunoaştere, iar ceilalţi la culcare, avea să se furişeze şi ea înăuntrul 
morii şi să găsească un colţ unde să se ghemuiască. La micul dejun o să 
evite privirile şi întrebările curioase ale celorlalţi căruţaşi şi o să vină 
înapoi cât mai repede la catârii ei. Lumina zilei era puţină şi 
conducătorul convoiului nu permitea să se piardă timpul cu flecăreli. 
Aceste ore lungi, întunecate şi geroase dintre încetarea muncii şi somn 
erau pentru ea partea cea mai rea a zilei. Le îndura retrăgându-se 
înăuntrul minţii ei. 

De obicei începea prin a-şi cânta cântece şi a-şi reaminti piese şi 
spectacole la care mersese ca membru al personalului băncii. Nu trecea 
însă mult şi se pomenea revenind la magistrul Imaniel şi la testele la care 
o supunea la fiecare cină. Diferenţa dintre un dar oferit pentru un 
angajament contractual şi un împrumut oficial, paradoxul prin care două 
părţi acționau raţional şi totuşi ajungeau la o soluţie care nu avantaja pe 
nimeni, strategiile pentru un contract cu durată fixă şi cele pentru un 
contract reînnoit periodic. În copilărie, aceste ghicitori îi ţinuseră loc de 
jocuri şi acum se întorcea la ele căutând linişte şi alinare. 

Se pomeni calculând valoarea convoiului ca întreg, cât anume ar fi 
putut câştiga membrii săi în Carse şi dacă în Porte Oliva ar fi trebuit să 
crească sau să scadă preţurile pentru ca profitul să fie echivalent. Se 
gândi la Bellin, întrebându-se dacă o taxă de trecere sau de găzduire ar fi 
făcut târguşorul mai bogat. În ce moment anume ar fi fost mai avantajos 
să abandoneze căruțele decât să continue drumul. Dacă fusese înţelept 
din partea magistrului Imaniel să investească într-o fabrică de bere şi, în 
acelaşi timp, s-o asigure împotriva unui incendiu. În lipsa unor date 
concrete, nu era decât un joc, dar era jocul la care se pricepea cel mai 
bine. 

Operațiunile bancare, îi spusese magistrul Imaniel, nu se reduceau la 
aur şi argint. Conta să ştii ceva în plus faţă de ceilalţi, să-ţi dai seama 
cine era de încredere şi cine nu, să ai abilitatea de a părea ceva fiind de 
fapt altceva. Prin întrebările pe care şi le punea, îi invoca în faţa ochilor 
pe el şi pe Cam, şi pe Besel. Le vedea din nou feţele, le auzea râsetele şi 
se pierdea într-un alt timp şi-ntr-un alt loc. Un loc unde era iubită. Sau 
poate că nu iubită. Dar măcar un loc căruia-i aparţinea. 

Pe măsură ce noaptea din jurul ei devenea tot mai rece, spaima care-i 
strângea stomacul se mai potoli. Trupul ei ghemuit se înmuie şi se 
destinse. Puse nişte crengi mai mari pe foc şi privi flăcările mai întâi 
scăzând, apoi strălucind mai tare când focul se aprinse. Căldura îi 


mângâia faţa şi mâinile, iar lâna în care se înfăşurase ţinea într-o bună 
măsură departe frigul nopţii. 

Ce s-ar întâmpla, se întrebă ea, dacă banca ar oferi un împrumut mai 
mare celor care i-au plătit un împrumut anterior mai devreme de data 
prevăzută prin contract? În urma acestui aranjament, cei care 
împrumutau ar fi câştigat mai mulţi bani, iar bancherii ar fi obţinut 
profituri mai rapide. „Şi totuşi”, zise în mintea ei magistrul Imaniel, 
„dacă toată lumea are de profitat, înseamnă că ţi-a scăpat ceva.” Exista o 
consecinţă pe care n-o vedea... 

— Cithrin. 

Îşi ridică privirea. Sandr se furişa aplecat prin penumbra dintre căruţe. 
Unul dintre catâri îşi înălţă capul scoțând aburi pe nări şi reveni din nou 
la odihnă. Când Sandr se aşeză lângă ea, Cithrin auzi un clinchet metalic 
neobişnuit şi clipocitul unui burduf de vin. 

— Nu-mi spune c-ai făcut una ca asta, zise ea, iar Sandr zâmbi cu gura 
până la urechi. 

— Maestrul Kit n-o să se supere. Şi-a reîmprospătat proviziile de cum 
am ajuns în Bellin, pregătindu-se de iernat. Numai că acum trebuie să-l 
care până la capătul lumii. Chiar îi facem o favoare dacă-i uşurăm 
povara. 

— O să dai de bucluc, spuse ea. 

— N-ai să vezi! 

Desfăcu burduful cu mâna înmănuşată şi i-l întinse. Mirosul alcoolului 
o încălzi aproape înainte să ia prima înghiţitură. Bogat, tare şi mătăsos, 
vinul îi inundă gura şi i se prelinse pe gâtlej. Căldura lui o învălui ca şi 
cum ar fi înghiţit o lumânare. Nu exista nicio dulceaţă în el, ci ceva mai 
profund. 

— În numele Zeului, exclamă ea. 

— Bun, nu-i aşa? întrebă Sandr. 

Ea îi zâmbi şi mai luă o înghiţitură zdravănă. Apoi încă una. Căldura îi 
învălui stomacul şi începu să i se răspândească în braţe şi picioare. li 
înapoie burduful fără tragere de inimă. 

— Asta nu-i tot, zise el. Ţi-am adus ceva. 

Scoase de sub mantie un sac de canava. Pânza duhnea a praf şi 
mucegai şi, când o aşeză în zăpadă, ceva dinăuntru se deplasă cu un 
clinchet. În lumina lunii, ochii lui străluceau. 

— Erau în magazia din spate. Plus alte chestii. De fapt Smit le-a găsit, 
dar eu m-am gândit la tine şi-am făcut un schimb. 

Sandr scoase la iveală o gheată de piele crăpată, cu sfoară în loc de 
şiret. De talpă era prinsă o formă complicată din metal ruginit, 
întunecată şi murdară cu excepţia unei muchii ca de cuţit ce se întindea 
pe toată lungimea, strălucind, proaspăt ascuţită. 

— Ai patinat vreodată? o întrebă Sandr. 

Cithrin clătină din cap. Sandr scoase din sac două perechi de ghete a 
căror piele învechită părea cenuşie în lumina slabă. Ea mai luă o 
înghiţitură zdravănă de vin. 

— Sunt prea mari, zise el, dar am pus nisip înăuntru. Nisipul este bun 
fiindcă ia forma piciorului. O cârpă s-ar strânge toată într-un loc. Uite, 
încearcă-le! 


„Nu vreau”, îşi zise Cithrin, dar Sandr deja îi luase piciorul în mâini şi-i 
scotea cizma, foarte mulţumit de sine. Patina era rece şi pielea curbată 
din vârf o bătea la deget, dar Sandr legă strâns şiretul din sfoară şi se 
apucă să-i descalţe şi celălalt picior. 

— Am învăţat să patinez în Asterilhold, spuse Sandr. Acum doi... ba nu, 
pe Zeu, acum trei ani. Abia mă alăturasem trupei şi maestrul Kit a 
hotărât să iernăm în Kaltfel. Acolo-i atât de frig că-ţi îngheaţă scuipatul 
înainte s-atingă pământul şi nopţile sunt lungi de nu se mai termină. Dar 
în centrul oraşului este un lac şi tot timpul cât am stat acolo puteai să-l 
traversezi din orice direcţie. În fiecare an construiesc pe el un oraş de 
iarnă. Case şi taverne, şi câte altele. Ca un oraş adevărat. 

— Serios? întrebă ea. 

— Era minunat. Poftim. Cred că-i gata. Stai să mi le pun şi eu pe-ale 
mele. 

Cithrin mai luă o gură de vin tare şi căldura i se răspândi în degetele 
de la mâini şi de la picioare. Cumva reuşiseră să bea jumătate din burduf. 
Obrajii îi ardeau. Aburii vinului o făceau să se simtă ameţită şi veselă. 
Sandr mormăia chinuindu-se să încalţe patinele tăioase, care scârţâiau şi 
zăngăneau. Părea imposibil ca un lucru atât de nefiresc să funcţioneze, 
dar el legă şi ultima curea, se împletici până la iaz şi păşi pe gheaţă. 
Atunci, dintr-odată, deveni graţia întruchipată. Picioarele îi forfecară 
schimbându-şi poziţia şi lamele patinelor brăzdară gheaţa şuierând. 
Trupul i se unduia descriind curbe, în timp ce plutea de-a curmezişul 
iazului şi-napoi, mişcându-şi braţele cu graţia unui dansator. 

— Nu-s rele, îi strigă el. Vino-ncoace! Încearcă şi tu! 

Încă o gură de vin şi-apoi încă una, ca să-i poarte noroc, şi Cithrin 
reuşi să ajungă şi ea pe gheaţă. Gerul o muşcă, dar dinţii păreau să i se fi 
tocit. Gleznele i se bâţâiau în timp ce se chinuia să înţeleagă acest nou 
echilibru. Încercă să se împingă în picioare, cum făcea Sandr, şi căzu 
zdravăn pe gheaţă. Sandr râse încântat. 

— E greu doar prima oară, zise el, oprindu-se lângă ea cu un şuierat. 
Dă-mi mâna. O să-ţi arăt. 

În câteva minute, avea genunchii îndoiţi, braţele întinse în lături şi 
picioarele-i tăiau gheaţa. Dar nu căzu. 

— Nu încerca să mergi, îi spuse Sandr. Împingi cu un picior, aluneci pe 
celălalt. 

— Ție ţi-e uşor, zise ea. Ştii ce faci. 

— Acum. Dar când am început eram mai rău decât tine. 

— Linguşitorule! 

— Poate meriti să fii linguşită. Nu, aşa. Asta-i. Asta-i! 

Trupul lui Cithrin prinse secretul şi se pomeni plutind pe gheaţă. Nu cu 
graţia şi siguranţa lui Sandr, dar pe-aproape. Gheaţa gonea sub ea, albă, 
cenuşie şi neagră în lumina lunii. Noaptea avea gust de vin şi curgea în 
jurul ei ca un râu. Sandr chiui şi o luă de mână, apoi alergară împreună 
de-a lungul iazului morii, iar dârele patinelor străluceau albe în lumina 
slabă. 

De pe mal, unul dintre catâri comentă printr-un mormăit şi o bătaie din 
copită. Curentul stârnit de viteză şuiera pe la urechile lui Cithrin. Se 
simţi râzând şi învârtindu-se. Gheara din stomac era o amintire, un vis, 


ceva ce i se întâmplase altcuiva. Mai căzu de două ori, dar asta nu făcu 
decât s-o amuze. Gheaţa era un cer acoperit de nori şi ea învățase să 
zboare. Gheţuşul trosnea şi scrâşnea sub patinele ei, iar Sandr aplaudă 
reverenţa complicată şi stângace pe care Cithrin o schiţă în mijlocul 
iazului. 

— Întrecere, îi strigă el. Până colo şi-napoi. 

Ca o săgeată eliberată din arc, Sandr ţâşni spre malul cel mai 
îndepărtat al iazului şi Cithrin îl urmă. Picioarele o dureau, inima-i bătea 
cu duruitul unui bolovan care se rostogoleşte la vale, iar faţa-i era 
amorţită ca o mască. Sandr ajunse la marginea gheții, îşi luă avânt 
înainte să atingă zăpada şi trecu pe lângă ea în viteză, în direcţia căruţei. 
Cithrin se întoarse la rândul ei, forţându-se să gonească mai iute. În 
mijlocul iazului, gheaţa se întunecase şi protesta trosnind, dar Cithrin o 
străbătu în viteză, ajunse în spatele lui Sandr, apoi patină pe lângă el şi-l 
depăşi. Sau aproape. 

Patina i se împotmoli în zăpadă şi în trestiile ce muriseră odată cu 
venirea iernii. Pământul albit de lună se ridică şi o lovi atât de tare că i se 
tăie răsuflarea. Sandr se lăsă alături de ea, cu ochii mari şi cu obrajii atât 
de roşii de parcă ea l-ar fi ciupit. Expresia de surprindere şi îngrijorare 
de pe chipul lui era atât de nostimă, încât Cithrin izbucni în râs. 

Sandr începu şi el să râdă, apoi băiatul aruncă în aer o mână de 
zăpadă care căzu în jurul lor asemenea fulgilor de păpădie. Apoi se 
rostogoli mai aproape, lăsându-şi greutatea pe coastele fetei. Işi apăsă 
buzele pe ale ei. 

„O!” îşi zise ea. O clipă mai târziu, încercă să-i răspundă la sărut. 

Nu era atât de ciudat pe cât se aşteptase. O cuprinse cu braţele, iar 
trupul lui îl acoperi cu totul pe al ei, împingând-o în zăpada care nu părea 
nicidecum rece. Mâinile lui se încurcară în tunică, apoi în bluza groasă 
de lână. Degetele lui îi găsiră pielea. Realiză că se arcuia presându-şi 
trupul de mâna lui, dar era ca şi cum ar fi privit totul de la distanţă. Se 
auzi respirând sacadat. 

— Cithrin, spuse Sandr. Trebuie... trebuie să ştii... 

— Nu, spuse ea. 

El se opri şi se trase înapoi. Îşi luă mâna de pe sânii ei. Pe chip i se 
citea remuşcarea. Ea simţi un val de nerăbdare. 

— Nu vorbi, am vrut să zic, spuse ea. 

Ştiuse întotdeauna despre sex, lucruri destul de vagi. Cam îi vorbise 
despre asta pe un ton aspru, sever, menit s-o pună în gardă. În timpul 
carnavalului de primăvară îi văzuse pe mimii ambulanți dansând pe 
străzile luminate de torţe, purtând măşti şi nimic altceva. Poate că n-ar fi 
trebuit să mai fie un mister pentru ea. Şi totuşi, în timp ce-şi desfăcea 
cureaua şi-şi trăgea pantalonii aspri, se întrebă dacă asta făcea Besel cu 
toate fetele alea. Toate cele care nu erau ea. Aşa fusese şi pentru ele? 
Auzise că prima oară durea. Se întrebă cum avea să fie. Coapsele goale 
ale lui Sandr străluceau aproape la fel de palide ca zăpada. Se concentra 
să-şi scoată patinele fără să se ridice. 

„Sper că nu-i nicio problemă că nu-l iubesc”, îşi zise ea. 

Un răcnet izbucni de nicăieri, puternic, brusc şi vibrând de violenţă. 
Sandr se înălţă în aer uşor ca un fulg, cu ochii măriţi de surpriză. Cithrin 


bâjbâi după pantaloni. În prima clipă, avu impresia că o pasăre enormă 
coborâse din cer şi-l înhăţase pe băiat. 

Căpitanul Wester îl azvârli pe Sandr pe gheaţă, unde ateriză fără 
graţie, alunecând cât colo. Spada căpitanului şuieră ieşind din teacă şi 
Wester se îndreptă către Sandr înjurând în trei limbi. Cithrin se ridică în 
genunchi, aranjându-şi hainele. Sandr dădu înapoi poticnindu-se, cu 
penisul încă în erecţie bălăngănindu-se caraghios, şi căzu. 

— N-am silit-o, chiţăi Sandr. N-am silit-o. 

— Şi crezi că-mi pasă? se răsti la el Wester, arătând cu spada burduful 
de vin pe jumătate acoperit de zăpadă. O prosteşti cu băutură ca să-i 
desfaci picioarele şi vrei o medalie pentru bună purtare? 

— Nu sunt beată, zise Cithrin, realizând că, de fapt, cel mai probabil 
era. 

Wester nici n-o băgă în seamă. 

— Mai atinge-te tu de ea, băiete, şi-o să-ţi tai ceva. Şi să te rogi să fie 
vorba doar de un deget. 

Sandr deschise gura, dar nu reuşi decât să scoată un vaiet ascuţit. 

— Opreşte-te! strigă Cithrin. Lasă-l în pace! 

Wester se întoarse către fată cu ochii arzând de furie. Era mai înalt 
decât ea şi de două ori mai lat şi văzându-l cu spada trasă din teacă, o 
parte mică şi cuminte a minţii ei o îndemnă să tacă. Dar vinul, 
stânjeneala şi mânia o împinseră înainte. 

— Cine eşti tu să-i spui ce poate şi ce nu poate să facă? strigă ea. Şi 
cine te crezi să-mi spui mie? 

— Sunt ăla care-ţi salvează viaţa. Şi-o să faci cum îţi spun, se răsti 
Wester, dar ei i se păru că îi putea citi confuzia în privire. N-o să-ţi 
permit să te transformi într-o târfă! 

Cuvântul o răni. Cithrin îşi strânse pumnii până când o durură. Sângele 
îi aprinse obrajii şi-i vui în urechi. Când vorbi, aproape că ţipă. 

— N-aveam de gând să-i iau bani! 

Wester o privi de parcă abia atunci o vedea pentru prima oară. 
Confuzia i se adânci, făcându-l să se încrunte, şi gura i se arcui într-un 
zâmbet amuzat. Apoi, inexplicabil, pe chip i se ivi tristeţea. 

— Căpitane, mârâi o altă voce şi tralgul se ivi din întuneric. 

— Nu-i momentul, Yardem, zise Wester. 

— M-am prins după ţipete, domnule. Se apropie nişte soldaţi. 

Intre o respiraţie şi alta, Wester se schimbă la faţă. Se domoli şi ţinuta 
i se îndreptă. Confruntarea fu dată uitării de parcă nici n-ar fi fost şi 
Cithrin se simţi descumpănită de schimbarea atât de bruscă. I se părea 
incorect felul în care căpitanul abandonase lupta înainte să se 
lămurească lucrurile. 

— Unde? întrebă Wester. 

— Au aşezat tabăra peste deal, la est, zise tralgul. Peste douăzeci. 
Stindard anteean, corturi din Vanai. 

— O, pe zâmbetul Zeului, spuse Wester. E vreo şansă ca iscoadele lor 
să nu ne fi observat? 

— Niciuna. 

— Te-au văzut? 

— Nu. 


Furia lui Cithrin se spulberă, pe măsură ce cuvintele îşi croiau drum 
prin ameţeala vinului şi prin rămăşiţele mâniei. Wester mergea deja pe 
lângă căruţa ei. Se uită la Sandr care încă se mai poticnea pe patinele lui, 
la burduful de vin pe jumătate îngropat în zăpadă, la iazul pe care dârele 
albe lăsate de patine încă mai străluceau. 

— Sandr, zise el. Adu-l pe maestrul Kit. 

— Da, domnule, spuse Sandr şi-i dădu zor împleticindu-se către 
clădirea morii. 

Cu o expresie absentă, Wester îşi vâri spada în teacă. Ochii lui 
măsurau împrejurimile, căutând ceva. Cithrin aşteptă cu sufletul la gură. 
Nu puteau fugi. Nu puteau lupta împotriva a peste douăzeci de soldaţi. Şi 
orice bunăvoință la care s-ar fi putut aştepta din partea lui Wester 
probabil dispăruse cu totul de-acum. 

Secundele se întindeau nesfârşite. Wester trase aer în piept şi-i dădu 
drumul încet. 

— O s-avem nevoie de o mătură, zise el. 


GEDER 


Briza cumplit de rece dinaintea zorilor se strecura şuierând prin cortul 
lui Geder, făcând să danseze flacăra lămpii cu ulei. Se aplecă şi trase de 
fitil, înjurând în şoaptă. Flacăra dădu mai multă lumină, apoi începu să 
scoată fum. Vâri fitilul înapoi, încet, până când fumul se împrăştie. În 
lumina mai puternică, cerneala ştearsă deveni dacă nu clară, măcar 
lizibilă. Işi vâri mâinile la subţiori ca să le încălzească şi se aplecă asupra 
cărţii. 

„Şi aşa s-a făcut că, în zilele de pe urmă, cele trei mari 
tabere au pornit un război cu vărsare de sânge şi teribilă 
viclenie, astfel că nenumărate corăbii de piatră au zburat pe 
ceruri, având ţepi care au măcelărit dragonii din zbor, iar 
stoluri întregi au găsit căi de a se ascunde de duşman până 
când aveau să cadă în uitare, putând astfel ataca duşmanul 
prin surprindere, şi au existat şi săbii înveninate ce-au ucis pe 
stăpân şi pe sclav deopotrivă. Măreţul Morade cel cu solzii de 
argint, cel mai puternic şi mai smintit dintre fraţii de cuib 
încleştaţi în război, a meşterit o unealtă mai vicleană decât 
oricare alta ce-o cunoscuse lumea până atunci şi, în munţii 
înalţi aflaţi la sud de Haakapel (despre care Geder credea că 
se numeau acum Hallskar) şi la est de Sammer (Geder era 
aproape sigur că acesta era numele dat Keshetului în oraşul 
încincit), l-a făurit pe Slujitorul cel Drept pe care nimeni nu-l 
putea minţi şi toţi erau siliţi a-i da crezare, şi semnul său era 
cel al punctelor cardinale şi intercardinale, indicând cele opt 
direcţii ale lumii în care nicio minciună nu se putea ascunde, şi 
în acesta şi-a aflat marele Morade cea mai ingenioasă dintre 
puteri.” 


Se frecă la ochi. Paginile groase şi îngălbenite miroseau a praf şi 
mucegai şi a cleiul acela ciudat de lipit pe care nu-l mai folosea nimeni de 
cinci sute de ani. Când găsise cartea în cotloanele unui magazin de 
vechituri din Vanai, fusese încântat. Acum, luptându-se cu traducerea, 
entuziasmul îi pălea. 

Traducătorul pretindea că a copiat şi a tradus un pergament mult mai 
vechi, acum pierdut, ce data din perioada primelor generaţii de după 
căderea Imperiului dragonilor. Pe de o parte, asta era o metodă atât de 
răsuflată şi de forţată de a încadra un eseu speculativ încât, citind, Geder 


simţise că i se înecau toate corăbiile. În al doilea rând, asta însemna că 
tot conţinutul eseului era prezentat ca fiind istorie reală, lucru care i se 
părea prea puţin interesant. Şi, în cele din urmă, autorul îmbrăţişase un 
stil cu fraze lungi şi sintaxă complicată, într-o încercare de a conferi 
autenticitate textului, ceea ce transforma fiecare pagină într-o probă de 
rezistenţă. Ori de câte ori Geder ajungea la verb, trebuia să se întoarcă 
pentru a-şi aminti la ce se referea. 

Dacă ar fi fost în Vanai, ar fi lăsat traducerea deoparte. Dar sir Alem 
Klin, Protectorul Vanaiului, prinsese de veste despre un convoi care 
scosese pe furiş afară avuţia secretă a oraşului şi făcuse din recuperarea 
acesteia prioritatea sa. Asta însemna că-şi trimisese favoriţii înspre Carse 
pe drumurile dragonilor, silindu-i pe ceilalţi nobili să-şi conducă propriile 
trupe tot mai departe de posibilele terenuri unde se desfăşura adevărata 
vânătoare, până când lui Jorey Kalliam nu-i mai rămăsese decât să 
cerceteze Pustia Secetoasă, Fallon Broot ajunsese pe drumul maritim 
către Elassae, iar Geder Palliako, în fruntea a vreo douăzeci de timzinai 
pe jumătate răzvrătiți, în noroaiele îngheţate din extrema sudică a 
Oraşelor Libere. 

În săptămânile petrecute pe drumuri de ţară şi poteci făcute de 
animalele sălbatice, descoperiseră trei convoaie. Mici înjghebări abia de 
câte trei căruţe fiecare, toate transportând mărfuri de iarnă între oraşele 
şi târgurile din apropiere. Între acestea, zilele noroioase şi frigul cumplit 
al nopţii îl epuizau pe Geder. Şi oricât de proastă tovărăşie se dovedea a 
fi eseul despre puterea dragonilor de a neutraliza minciunile, tot era mai 
bună decât cea a soldaţilor. La sfârşitul zilei, se ghemuia în pat, dormind 
în timp ce ceilalţi beau, cântau şi blestemau ninsoarea. Dimineţile se 
trezea odată cu bucătarul, citea, traducea şi se prefăcea că se afla 
oriunde altundeva. 

Se auzi un zgâriat discret la intrare şi scutierul său intră înăuntru 
însoţit de timzinaiul care ocupa poziţia de secund. Scutierul ducea pe o 
tavă un castron din os cu terci de ovăz şi stafide şi o carafă de lut plină 
cu un lichid fierbinte, negru şi uleios despre care se pretindea că era 
cafea. Timzinaiul îl salută ceremonios. Geder închise cartea, iar scutierul 
îi aşeză mâncarea dinainte. 

— Ce spun iscoadele? întrebă Geder. 

— Căruţele nu s-au urnit din loc, răspunse secundul. Nu-s decât la 
două ore de marş de-aici. 

— Bun, deci nu-i nicio grabă, zise Geder, mai vesel decât se simţea. 
Spune-le oamenilor că ridicăm tabăra după ce mâncăm, ca să terminăm 
cu chestia asta până la amiază. 

— Şi după aceea? _ 

— Spre sud-vest, spuse Geder cu gura plină de ovăz. Intr-acolo duce 
drumul. 

Secundul făcu semn că a înţeles, salută din nou, se răsuci pe călcâie şi 
plecă. Lui Geder i se păru că în gesturile lui se ascundea disprețul, dar 
era posibil să vadă, de fapt, numai ceea ce se aştepta. In timp ce mânca, 
începu să zărească din ce în ce mai desluşit cusăturile cortului. Se 
auzeau acum voci de bărbaţi chemându-se între ei, cai fornăind, zgomot 
de lemne tăiate dinspre bucătăria de campanie. Afară, cerul trecu de la 


negru la cenuşiu şi de la cenuşiu la albastrul alburiu al zorilor, care 
oferea mai mult lumină decât căldură. Până în clipa în care soarele palid 
alungase mare parte din răceala aerului, Geder era călare, iar oamenii lui 
erau gata de marş. Măcar, din spusele iscoadelor, convoiul recent zărit 
avea nişte proporţii decente. 

Totuşi, Geder nu se aştepta decât la o nouă percheziţie dezamăgitoare 
a unor localnici posaci, până în clipa în care zări tralgul. 

Stătea pe capra celei mai îndepărtate căruţe, cu urechile ciulite 
exprimând un interes pe care restul feţei nu-l reflecta. Se spunea că 
secundul lui Wester este tralg. Geder îşi plimbă privirea peste căruțele 
adunate în jurul fostei mori, numărându-le cu voce scăzută. Informaţia 
era întotdeauna sumară, pe memorie nu te puteai baza, iar căruțele 
adunate de-a valma erau greu de numărat, dar totul aducea atât de mult 
cu ceea ce căutau ei, încât inima lui îşi iuți bătăile. 

Un timzinai într-o robă groasă de lână se apropia. Geder făcu un semn 
şi şase arcaşi se răsfirară pe drum în spatele lui. Tralgul se aplecă înainte 
şi flutură dintr-o ureche. 

— Tu eşti conducătorul convoiului? întrebă Geder. 

— Da, zise timzinaiul. Tu cine mă-ta eşti? 

— Sunt lordul Geder Palliako din Rivenhalm, reprezentant al regelui 
Simeon şi al Anteei imperiale, zise Geder. De unde veniţi? 

— Din Maccia. Şi tot acolo ne întoarcem. Trecătoarea Bellin este 
înzăpezită. 

Geder privi în ochii aceia negri. Membrana nictitantăi2+ se închise şi se 
deschise, clipind fără să clipească. Geder nu era sigur că minţea. Era 
posibil, fireşte, ca în Oraşele Libere să nu existe doar un singur convoi 
care să aibă un tralg printre gărzi. Încă mai putea fi o alarmă falsă. 

— Şi v-aţi oprit aici? 

— S-a desprins o osie la o căruţă. Abia ce-am prins-o la loc. Care-i 
treaba? 

— Cine-i căpitanul gărzilor? întrebă Geder. 

Conducătorul convoiului se răsuci, scuipă şi-i indică un bărbat sprijinit 
de una dintre căruţe. Un pursânge cu un chip neutru şi prietenos, 
emanând un aer de violenţă stăpânită. Cu păr de culoarea ovăzului, uşor 
încărunţit. Lat în umeri. Ar fi putut fi Marcus Wester. Ar fi putut să fie 
oricare dintr-o mie de alţi oameni. 

— Cum îl cheamă? 

— Tag, zise conducătorul convoiului. 

Unul dintre soldaţii din spatele lui spuse ceva, prea încet pentru ca 
Geder să desluşească cuvintele. Altul îi răspunse. Simţi o roşeaţă 
urcându-i în obraji. Omul fie îl mintea, fie nu, iar fiecare nou moment de 
ezitare îl făcea pe Geder să se simtă şi mai prost. 

— Aliniază-ţi gărzile pe drum, spuse el. Cere-le căruţaşilor să stea 
fiecare lângă căruţa lui. 

— Şi de ce-aş face una ca asta? 

Cineva chicoti. Stânjeneala lui Geder se transformă în furie. 

— Pentru că dacă n-o faci, o să pun să fii ucis! se răsti el. Şi, pentru că 
ai îndrăznit să-mi pui la îndoială autoritatea, vreau să văd fiecare armă şi 
piesă de armură într-o grămadă la marginea drumului, la zece paşi de 


gărzile tale. Şi dacă descopăr c-au trecut cu vederea până şi un cuţit de 
bucătărie, o să-ţi las cadavrul să-l mănânce ciorile! 

Membranele nictitante alunecară, deschizându-se şi închizându-se. 
Conducătorul convoiului se întoarse şi porni înapoi către căruţe. Geder îi 
făcu semn secundului său să se apropie. 

— Trimite oameni de o parte şi de alta. Dacă vezi pe cineva încercând 
să se strecoare, adu-l aici. Viu, dacă se poate. Mort, dacă n-ai de ales. O 
să percheziţionăm locul ăsta până la ultimul cui. 

— Şi moara? întrebă secundul. 

— Totul, zise Geder. 

Timzinaiul salută şi se retrase, dând ordine oamenilor săi. Geder privi 
căruțele, iar mânia şi stânjeneala făcură loc neliniştii. Căpitanul şi 
conducătorul convoiului schimbară câteva cuvinte, apoi căpitanul îşi 
ridică privirea. Se încruntă spre Geder, ridică din umeri şi-i întoarse 
spatele. Dacă avea să întâmpine rezistenţă, avea să se întâmple imediat 
şi cu îndârjire. Geder se foi în şa şi rana încă nevindecată din coapsă îi 
pulsă. Dinspre moară şi dinspre fiecare căruţă se zărea mişcare. Câţi 
soldaţi să fi avut? Dacă în căruțele alea se ascundea întreaga avere a 
Băncii Medean, fiecare căruţaş era probabil un spadasin sau un arcaş. Pe 
Geder începu să-l furnice pielea capului. Dacă în căruţe erau ascunşi 
arcaşi, avea să se trezească înţesat de săgeți. Frica îi răscoli stomacul de 
parcă ar fi mâncat peşte stricat. Încercând să pară nepăsător, îşi întoarse 
calul şi-l mână la trap până în spatele propriilor rânduri. 

Judecând după expresiile soldaţilor, nu păcălise pe nimeni. 

Primul dintre mercenari se ivi dinspre căruţe, ducând în braţe nişte 
săbii de parcă ar fi cărat lemne de foc. Femeia le lăsă să cadă pe jos, cum 
ordonase Geder. Apoi apăru un băiat subţire, abia ajuns la vârsta la care 
putea fi soldat, cu două arcuri şi mai multe tolbe cu săgeți. Încet, parada 
nepromiţătoare continuă, iar movila aceea sărmană de arme şi armuri 
crescu, până când zece paznici şi un iscusit cu părul zburlit mărşăluiră pe 
drum numai în lenjeria de lână şi bumbac, numărară zece paşi de la 
grămadă şi se opriră, cu braţele strânse în jurul corpului ca să se apere 
de frig. 

— Avansaţi, zise Geder. 

Soldaţii înaintară cu săbiile trase. Căruţaşii şedeau lângă căruţe 
zâmbind, încruntându-se sau privind nedumeriţi în jur. Geder ocoli încet 
mica tabără. Zgomotele percheziţiei păreau să-l urmărească: voci aspre 
şi puse pe ceartă, pocnet de lemn, metal lovit de metal. Îşi privi oamenii 
scoțând lingouri de fontă dintr-o căruţă şi azvârlindu-le pe jos. Unul 
dintre ei zgârie metalul ca să se asigure că era ceea ce părea, apoi scuipă 
şi reluă căutările. 

Amiaza veni şi trecu. Un vânt rece se porni, făcând zăpada să li se 
învârtejească în jurul gleznelor. Soldaţii descărcară fiecare căruţă, se 
uitară sub ele, cercetară caii şi catârii şi începură să răscolească moara. 
Geder cobori de pe cal la marginea iazului şi se uită la căruțele goale, la 
căruţaşii înţepeniţi, la soarele inutil pe cerul apos. Unul dintre căruţaşi, o 
fată cu un aer bolnăvicios, cu părul blond şi faţa palidă, stătea ghemuită 
lângă nişte baloţi de lână prefăcându-se că nu se uită la Geder. Ştia ce 


vedea: un nobil plin de sine care o teroriza pe ea şi pe prietenii ei. Voia 
să se ducă la ea şi să-i explice că lucrurile nu erau aşa. Că el nu era aşa. 

In schimb îi întoarse spatele. Praful călător al zăpezii înainta pe gheaţă 
ca undele pe suprafaţa unei ape. Geder se apropie de mal încercând să 
nu simtă privirea fetei aţintită asupra lui. Nişte idioţi patinaseră pe 
gheaţa asta. Dâre albe indicau făgaşele făcute de patine pe suprafaţa 
subţire. Avuseseră noroc că nu se rupsese gheaţa cu ei. Cândva, citise un 
eseu care calcula cât timp îi lua fiecăreia dintre cele treisprezece rase să 
moară în apa îngheţată. Ei, douăsprezece de fapt. Înecaţii nu se... 

Geder se opri aproape înainte să-şi dea seama de ce. La marginea 
iazului, o pală prelungă şi joasă de zăpadă înainta pe gheaţă. Dârele albe 
lăsate de patine se pierdeau în ea, apoi ieşeau de cealaltă parte ca şi cum 
patinatorul ar fi trecut de-a dreptul prin stratul de zăpadă. Sau ca şi cum 
acesta n-ar fi fost acolo când trecuse patinatorul. Geder se apropie. 
Zăpada arăta ciudat. Nu avea crustă de gheaţă pe deasupra, aşa cum ar 
fi fost de aşteptat, şi era afânată ca nisipul netezit cu mătura. Geder îşi 
ridică privirea. Gărzile se aflau de cealaltă parte a convoiului. Soldaţi lui 
erau adunaţi în uşa morii. Dădu ocol ciudatului petic de zăpadă. 

Şanţuri adânci şi zgârieturi marcau suprafaţa gheții. Din zăpadă se 
itea, la nivelul gleznelor sale, ceva negru şi pătrăţos. Se lăsă pe vine şi 
mătură zăpada cu mâna. Era o ladă, pe jumătate scufundată în gheaţa 
recent tăiată şi apoi acoperită cu omăt. Şi altele alături de ea, toate 
învelite într-o peliculă subţire de gheaţă şi ascunse sub zăpada atent 
aranjată. Işi ridică privirea. Fata-căruţaş era acum în picioare, 
întinzându-şi gâtul ca să-l vadă, cu mâinile încleştate în dreptul 
pântecelui. Geder îşi scoase cuțitul şi forţă închizătoarea. Topaz, jad, 
smaralde, perle, aur şi argint filigranat, delicat ca o chiciură. Geder dădu 
înapoi de parcă nestematele l-ar fi muşcat, apoi, înțelegând ce vedea, avu 
senzaţia că-i răsare un soare în piept. Uşurarea şi plăcerea îl năpădiră, 
făcându-i muşchii să se destindă şi aducându-i un zâmbet larg pe faţă. 

Reuşise. Găsise convoiul dispărut şi averea ascunsă a Vanaiului. Se 
terminase cu Geder Palliako, idiotul de prisos. Nu trebuia să-şi mai ceară 
scuze pentru că-i plăcea să citească sau pentru pântecele lui rotofei. O, 
nu. Numele lui avea să fie purtat până în Camnipol, la regele Simeon, 
într-o trăsură de aur, de cai cu căpestrele bătute cu rubine. Avea să fie 
subiectul preferat la curte, lăudat şi cinstit, sărbătorit în cercurile cele 
mai înalte ale regatului. 

Numai că n-avea să se întâmple asta. Numele slăvit în Camnipol avea 
să fie cel al lui Alan Klin. 

Alan Klin, care-l umilise. Care-i arsese cartea. 

Geder trase aer adânc în piept, apoi expiră lent şi închise capacul. O 
clipă mai târziu îl deschise din nou, îşi umplu mâinile cu nestemate şi le 
vâri în cămaşă. Pietricelele minunate i se adunară în jurul taliei, unde 
cămaşa era strânsă bine în curea. Işi închise jiletca, acoperind 
umflăturile, lăsă din nou capacul şi trase zăpada la loc, deasupra lui. 
Ridicându-se în picioare se simţi năpădit de o fericire întunecată, pe 
lângă care bucuria lui iniţială părea o nimica toată. Revenind la căruţe, 
nu mai trebui să-şi reamintească să ţină capul sus. Fata îl urmări 


apropiindu-se. Geder îi zâmbi ca şi cum ar fi salutat un bun prieten sau o 
iubită. Sau un complice. Işi duse iute degetul la buze. „Să nu spui.” 

Fata făcu ochii mari. O clipă mai târziu, dădu scurt din cap în semn că 
pricepuse. „N-o să spun.” li venea s-o sărute. 

Când îşi găsi secundul, timzinaiul şi soldaţii terminaseră de controlat 
moara. Geder observă că soldaţii se opriseră din vorbă când pătrunsese 
în încăpere, dar de data asta nici nu se sinchisi. Inăuntru mirosea a 
mucegai şi a fum, iar pe podeaua pietruită se ghiceau locurile unde se 
adăpostiseră peste noapte membrii convoiului. O mătură stătea rezemată 
de peretele din fund. Avea vârful ud şi o mică băltoacă întuneca podeaua 
de piatră de dedesubt. Geder o ignoră cu tot dinadinsul. 

— Ce-aţi găsit? întrebă el. 

— Nimic, excelenţă, zise secundul. 

— Ne pierdem timpul, zise Geder. Adună oamenii. Trebuie să ne 
punem în mişcare. 

Secundul aruncă o privire în jur. Unul dintre soldaţi, un timzinai tânăr, 
cu solzi negri care străluceau ca lustruiţi, ridică din umeri. 

— Excelenţă, n-am controlat beciul. Dacă doriţi... 

— Chiar crezi că are rost? îl întrebă Geder. 

Când răspunsul secundului întârzie, insistă: 

— Sincer. 

— Sincer, nu. 

— Atunci hai să adunăm oamenii şi să mergem. 

Conducătorul convoiului, aşezat pe un scăunel, scoase un mârâit de 
exasperare. Geder se întoarse către el. 

— În numele imperiului şi al regelui, îmi cer scuze pentru neplăcerile 
create, zise înclinându-se. 

— Nu face nimic, răspunse conducătorul convoiului cu acreală. 

Afară, soldaţii se aliniară ca de obicei. Geder se săltă grijuliu în şa. 
Cureaua rezistă. Nestematele şi bijuteriile îi intrau în piele, înţepându-l 
uşor în coaste. Niciuna nu căzu. Paznicii convoiului priviră cu o nepăsare 
bine simulată cum Geder îşi trase spada în semn de salut, îşi întoarse 
calul şi se îndepărtă fără grabă. Cu fiecare pas care-l ducea mai departe 
de convoi îşi simţea spatele detensionându-se. Soarele, aflat deja în 
coborâre către linia orizontului, mai că-l orbea. Se aplecă în şa, 
numărând soldaţii din urma lui, ca să se asigure că niciunul nu se 
întorsese sau nu fusese lăsat în urmă. Erau toţi. 

In vârful dealului, Geder se opri. Secundul i se alătură. 

— Putem să întindem tabăra în acelaşi loc ca noaptea trecută, 
excelenţă, zise el. Să pornim spre sud-est mâine dimineaţă. 

Geder scutură din cap. 

— Spre est, zise el. 

— Excelenţă? 

— Hai s-o luăm spre est, zise Geder. Gilea nu-i departe de aici şi am 
putea petrece câteva zile la căldură înainte să ne întoarcem în Vanai. 

— Ne-ntoarcem? întrebă secundul, având grijă să-şi păstreze glasul cât 
mai neutru posibil. 

— Ar fi cazul, spuse Geder înfrânându-şi un zâmbet. N-o să găsim 
nimic. 


DAWSON 


„Treburi de iarnă.” 

Cuvintele însele emanau disperare. De la cea mai lungă noapte a 
anului şi până la cel dintâi dezgheţ, nobilii se retrăgeau la moşiile lor sau 
urmau Vânătoarea Regelui. Descopereau ce fel de bărbaţi aveau să 
devină fiii lor, se reîntâlneau cu nevestele şi cu ţiitoarele şi evaluau 
veniturile adunate din dările de pe feudele lor. Pentru nobili, iarna 
însemna o viaţă domestică şi bucuriile căminului. Oricât de tare iubea 
Dawson Camnipolul, faptul că îi străbătea acum străzile îngheţate de 
vânt şi mirosind a fum îl plasa în tovărăşia curtenilor de profesie, a 
neguţătorilor şi a altor oameni cu statut incert. Dar cauza lui era dreaptă, 
aşa că îndura această insultă adusă demnităţii sale. 

Şi nu era singurul care o îndura. 

— Nu înţeleg de ce îl urăşti atât de tare pe Issandrian, spuse Canl 
Daskellin, baron de  Watermarch, Protector al Northportului şi 
Ambasadorul Special al Maiestăţii Sale în Coasta de Nord. l-adevărat, 
este mult prea chipeş şi din cale-afară de plin de sine, dar dacă te apuci 
să consideri ambiția şi părerea bună despre sine drept păcate, atunci n-o 
să găseşti niciun sfânt la curtea regală. 

Dawson se rezemă de spătarul scaunului. În jurul lor, Frăția Marelui 
Urs părea aproape pustie. Scaunele şi pernuţele acoperite cu mătase din 
cea mai fină sau cu damasc de Cabral stăteau goale. Vase din fier forjat 
pline cu mangal fuseseră instalate în încăperile gândite să ofere răcoare 
în miezul verii. Servitoarele, de obicei greu încercate când trebuia să-i 
servească pe membrii frăţiei, se aţineau acum în umbră şi în cadrul 
uşilor, aşteptând un semn că era nevoie de ceva. În toiul verii, aici erau 
chiar şi o sută de bărbaţi, membri ai celor mai alese familii din imperiu, 
bând, fumând şi ţesând intrigi în încăperile spaţioase şi comode. Acum, 
dacă Dawson vorbea prea tare, vocea i se auzea cu ecou. 

— N-am nimic cu omul, spuse Dawson, ci numai cu filosofia lui. Maas şi 
Klin nu-s cu nimic mai buni, dar Issandrian este cel care-i ţine în lesă. 

— Diferenţele filosofice numai cu greu ar putea să justifice... Cum să-i 
zic? O conspirație? 

— Filosofia întotdeauna se transformă în acţiune. Issandrian, Maas şi 
ceilalţi sunt dispuşi să joace cum le cântă clasele de jos ca să câştige 
putere. 

— Te referi la consiliul fermierilor. 

— Asta-i una, zise Dawson. Dar dacă ei sunt dispuşi să lupte pentru 
cauza gunoaielor ăstora, cât timp crezi că va trece până când gunoaiele o 
să vrea să-şi susţină chiar ele propria cauză? Avem deja interdicții cu 
privire la sclavie, la folosirea sclavelor de pat, la încorporare. Toate astea 
s-au întâmplat numai pe timpul vieţii noastre. Şi totul din cauza unor 
oameni ca lIssandrian, care vor să câştige admiraţia muncitorilor, a 
negustorilor şi a târfelor. 

Canl Daskellin scoase un soi de mârâit surd. Cu lumina slabă a zilei de 
iarnă bătându-i din spate şi cu pielea lui întunecată ca a unui lyoneian, 


chipul îi era greu de citit. Totuşi, nu-şi exprimase dezacordul. Şi, dacă n- 
ar fi fost la rândul lui îngrijorat, n-ar fi venit. 

— A venit vremea ca adevăratul spirit al Anteei să iasă la lumină şi să 
facă ordine, spuse Dawson. Câinii ăştia îşi imaginează că ei conduc 
vânătoarea. Trebuie puşi cu botul pe labe şi dacă o să aşteptăm până 
când prinţul Aster se va duce să locuiască sub acoperişul lui Issandrian... 

Încheie cu o tăcere mai elocventă decât cuvintele. Daskellin se foi în 
scaun murmurând ceva obscen. 

— Eşti sigur că regele are de gând să facă pasul ăsta? 

— Am auzit-o chiar din gura lui, zise Dawson. Simeon este un om bun 
şi ar putea fi şi un rege bun, dar nu fără loialitatea noastră. Aşteaptă o 
ocazie să-l pună pe Issandrian la punct. Şi am de gând să i-o ofer. 

Voci şoptite se auziră pe coridor, apoi se pierdură din nou. Dinspre 
stradă venea un tropot de copite potcovite cu oţel. Canl îşi scoase din 
haină o mică pipă de lut şi ridică mâna. O servitoare sosi zorită cu o 
lumânare. Odată cu prima pală de fum aromat, albăstrui, fata se retrase. 
Dawson aşteptă. 

— Cum? întrebă Daskellin. 

Vocea lui căpătase un ton ferm, ca la un interogatoriu. Dawson zâmbi. 
Bătălia era pe jumătate câştigată. 

— Îl lipsim pe Issandrian de puteri, zise Dawson. Facem să fie 
rechemat Alan Klin din Vanai. Îl înstrăinăm pe Issandrian de fermieri. Îi 
spargem cercul. 

— Te referi la Maas şi Klin. : 

— Pentru început, dar are şi alţi susţinători. Însă numai asta nu-i de 
ajuns. Au câştigat influenţă pentru că oamenii care înţeleg ce-nseamnă 
sângele nobil sunt divizați. 

Daskellin trase îndelung din pipă şi tăciunii scânteiară cu putere, 
pierzându-şi strălucirea când acesta suflă fumul. 

— Şi ăsta-i motivul conspirației tale, zise el. 

— Să-i fii credincios regelui nu-i o conspirație, spuse Dawson. Este 
ceea ce ar fi trebuit să facem în tot acest timp. Dar am dormit şi potăile s- 
au furişat înăuntru. Şi ştii şi tu asta, Canl. 

Daskellin îşi ciocăni dinţii cu coada de lut a pipei. Miji ochii. 

— Orice ai de spus, spune, zise Dawson. 

— Credinţa faţă de regele Simeon e una. Să devin unealta casei 
Kalliam este cu totul altceva. Sunt... îngrijorat de schimbările pe care le 
propun Issandrian şi partida lui. Dar să schimb ambiția unui individ cu 
ambiția altuia nu-i o soluţie. 

— Vrei să-ţi demonstrez că nu-s Issandrian? 

— Da. 

— Ce dovadă vrei? 

— Dacă ajut la rechemarea lui Klin din Vanai, nu se poate ca tu să 
profiti de pe urma ei. Toată lumea ştie prea bine că fiul tău se află acolo 
sub comanda lui Klin. Jorey Kalliam nu poate prelua protectoratul 
Vanaiului. 

Dawson clipi, deschise gura să spună ceva şi o închise la loc. 

— Canl, începu el, dar Daskellin îl privi cu ochii îngustaţi. 


Dawson trase aer adânc în piept şi expiră lent. Când vorbi, vocea-i era 
mai aspră decât voise. 

— Jur în faţa Zeului şi a tronului Anteei că fiul meu, Jorey, nu va prelua 
protectoratul Vanaiului când Alan Klin va fi rechemat acasă. Mai mult, jur 
că nimeni din casa mea nu va profita de pe urma Vanaiului. Acum vrei să 
juri şi tu la fel, dragă prietene? 

— Eu? 

— Ai un văr în oraş, mi se pare? Sunt sigur că nu vrei să laşi impresia 
că în spatele sprijinului tău faţă de tron stau interese personale. 

Râsul bubuitor al lui Daskellin se rostogoli prin încăpere, un sunet 
profund şi destul de cald ca să alunge muşcătura iernii, fie şi pe moment. 
— Pe lacrimile Zeului, Kalliam! O să ne transformi pe toţi în altruişti! 

— Juri? întrebă Kalliam. Juri să te alături cauzei celor care îi sunt loiali 
regelui Simeon, punând reinstaurarea tradiţiei mai presus de propria ta 
glorie? 

— Adevăraţi slujitori ai tronului, zise Daskellin pe jumătate amuzat. 

— Da, zise Dawson. 

În vocea lui nu era nici urmă de moliciune. Era dură ca piatra şi voința- 
i era de oţel. Adevăraţi slujitori ai tronului. 

Daskellin redeveni serios. 

— Chiar crezi în asta, spuse el. 

— Da, cred, răspunse Dawson. 

Ochii întunecaţi îi măsurară chipul de parcă ar fi încercat să pătrundă 
în spatele unei deghizări. Şi apoi, aşa cum se întâmplase cu alţi 
doisprezece bărbaţi înaintea lui - oameni pe care Dawson îi alesese 
pentru că ştia că tânjeau la fel de mult ca el -, pe faţa întunecată a 
celuilalt înflori mândria. Mândria şi hotărârea şi sentimentul de a deveni 
parte din ceva mai mare şi mai bun. 

— Atunci da, zise încet Daskellin. Jur. 


Diviziunea era cea mai evidentă dintre barierele existente în cadrul 
oraşului, dar nici pe departe singura. Pe ambele părţi ale podurilor, 
nobilii îşi ocupau palatele lor cu vedere la scuaruri, în timp ce oamenii de 
rang inferior locuiau în clădiri mai mici şi mai puţin încăpătoare. Dacă 
trăiai la nord de Piaţa Kestrel, însemna că eşti de rang înalt. Dacă îți 
ţineai grajdurile lângă poarta de sud, însemna că ai sânge bun, dar că 
averea familiei a fost risipită. Oraşul avea o complexitate pe care numai 
locuitorii lui o puteau descifra. Străzile nu erau singurul criteriu după 
care se măsura rangul cuiva. Cei mai săraci şi mai disperaţi îşi săpau 
tuneluri subterane, redeşteptând la viaţă ruinele vremurilor trecute, 
peste care se înălța oraşul modern, şi trăiau în beznă şi promiscuitate, 
dar măcar feriţi de neplăcerile iernii. 

Gheaţa şi zăpada înălbiseră caldarâmul întunecat. Căruţele înaintau 
încet şi catârii păşeau cu grijă. Caii tropăiau sacadat ca să nu cadă şi să- 
şi rupă vreun picior, caz în care ar fi fost ucişi pe loc, în plină stradă. 
Iarna în Camnipol te lipsea până şi de demnitatea de a avea o trăsură la 
dispoziţie, dar Dawson era atât de mulţumit de sine după întâlnirea cu 
Daskellin, încât nu se sinchisi. O lăsă pe servitoare să-i încheie centura 
hainei din piele neagră, cu broderie de argint la cusături şi cu copci din 


calcedonie, îşi puse pe cap o pălărie asortată, cu bor larg, şi porni pe jos 
către locuinţa sa şi către Clara. 

Îşi petrecuse copilăria în Camnipol, ziua urmându-şi tatăl în oficierea 
ritualurilor puterii, iar noaptea bând, cântând şi flirtând în compania 
altor băieţi cu sânge nobil. Chiar şi acum, după zeci de ani, pietrele 
acoperite de zăpadă ascundeau amintiri. Trecu pe lângă aleea îngustă 
unde Eliayzer Breiniako alergase gol puşcă după ce pierduse un pariu cu 
el, în noaptea în care amândoi împliniseră paisprezece ani. Apoi curba 
largă ce ducea către străzile locuite de timzinai şi jasuru: cartierul 
gândacilor şi al paralelor. Trecu pe sub Arcul lui Morade, locul unde cel 
din urmă împărat dragon, nebun, murise ucis de ghearele fratelui său de 
cuib. Arcul din jadul-dragonului se ridica aproape la fel de înalt ca Turla 
Regelui, atât de subţire şi de delicat, încât părea gata să se prăbuşească 
la prima rafală de vânt. Trecu de altarul lui Sorrial, cu zidul său sudic 
înnegrit de funingine. lată şi bordelul unde tatăl lui îl dusese când 
împlinise zece ani, plătind pentru prima lui noapte cu o femeie. 

Cerul ca un singur nor alb, imens, strălucea binevoitor deasupra 
oraşului, alungând umbrele. Din căruţa unui brutar care se întorcea de la 
piaţă căzu o ladă cu migdale şi un grup de copii apăru parcă de nicăieri, 
înhăţând sâmburii înainte să-i poată opri căruţaşul. De pe zidul vestic, 
putea privi în jos către câmpiile vaste ale Anteei, ca Zeul însuşi 
contemplându-şi lumea. Vântul şuiera pe străzi, muşcându-i şi 
şmirgheluindu-i obrajii şi buzele. Era oraşul perfect. Tot ce era important 
se petrecuse în acest loc, de la căderea dragonilor până la înălţarea 
Profetului Alb şi la răscoalele sclavilor ce oferiseră casei Anteea puterea 
de a reînfiinţa un imperiu al pursângilor în oraşul construit de dragoni. 
Pietrele acestea erau martorii secolelor şi ai epocilor. 

Şi acum, poate pentru prima oară, Dawson îşi lua locul ce i se cuvenea 
în oraşul iubit. Începuse lucrarea pentru care Camnipolul avea să şi-l 
amintească. Dawson Kalliam, baron de Osterling Fells, care a purificat 
curtea regală şi a călăuzit Anteea pe calea cea dreaptă şi cuvenită. 
Kalliam, care i-a adunat în jurul său pe apărătorii dreptăţii. Care i-a 
distrus pe agenţii haosului şi ai schimbării. 

Oraşul Nemuritor îl invita să se îmbete cu amintirile sale şi cu viziunea 
unui viitor modelat de voinţa lui - un viitor în care nu el, ci Curtin 
Issandrian şi Feldin Maas erau cei siliţi să înoate prin mocirla îngheţată 
iar Dawson cedă ispitei. Dacă vor fi existat semne prevestitoare atacului, 
el nu le observă. 

Drumul cotea, urmând muchia promontoriului, şi la răspântia 
triunghiulară unde se uneau două străzi largi stăteau adunaţi trei bărbaţi 
în haine şi pantaloni din lână întunecată, cufundaţi într-o discuţie. 
Respiraţiile li se înălţau în aer albe ca nişte pene, la fel de albe precum 
cerul de deasupra. Dawson înaintă, aşteptându-se ca ei să se dea lao 
parte din faţa unui baron al curţii regale. Căutături aspre o întâlniră pe a 
sa. Bărbaţii nu se clintiră. 

Enervarea îl smulse pe Dawson din reverie, apoi îşi spuse că poate 
oamenii nu-i recunoscuseră rangul şi starea socială. Bărbatul aflat cel 
mai aproape îşi dădu la o parte haina şi scoase un cuţit cu o lamă lată, 
încovoiată. Ceilalţi se apropiară, încercând să-l înconjoare. Dawson 


scoase un râset scurt de uimire şi dispreţ, iar bărbatul cu cuțitul se 
năpusti asupra lui. Dawson dădu înapoi, încercând să-şi tragă la rândul 
său spada. Înainte să-şi elibereze însă arma din teacă, tâlharul din stânga 
lui îl lovi peste cot cu o bâtă. Mâna lui Dawson amorti şi spada căzu fără 
zgomot pe caldarâmul înzăpezit. Bărbatul cu cuțitul lovi şi lama străbătu 
haina de piele, pătrunzând în pieptul lui Dawson. Acesta scoase un 
strigăt şi făcu un salt în spate. 

Nici că putea fi ceva mai neasemănător cu un duel. Nu exista nici urmă 
de frumuseţe în stilul şi mişcările bărbaţilor, nici urmă de simţ al onoarei. 
N-aveau nici măcar graţia oferită de o pregătire minimală în lupta cu 
armele. Bărbatul cu cuțitul mânuia arma ca un măcelar, iar tovarăşii lui 
înarmaţi cu bâte îl înghesuiau pe Dawson de parcă s-ar fi aşteptat ca el s- 
o ia la fugă guiţând ca o scroafă înspăimântată. Dawson îşi îndreptă 
spatele şi-şi apăsă palma pe tăietura din haină. Degetele înmănuşate i se 
umplură de sânge. 

— Asta a fost ultima greşeală din viaţa ta, zise Dawson. Habar n-ai cu 
cine te-ai pus. 

Bărbatul cu cuțitul zâmbi. 

— Ba crez că am, excelenţă, zise el şi lovi din nou. 

Arma s-ar fi înfipt în pântecele lui Dawson, dacă zecile de ani de 
antrenamente nu l-ar fi făcut să se tragă înapoi şi în lături. Bărbatul din 
stânga sa îşi avântă bâta cu putere, nimerindu-l în umăr. În timp ce se 
prăbuşea în genunchi, lui Dawson îi trecu prin minte pentru prima oară 
gândul că aceştia nu erau nişte bandiți oarecare, dornici să facă rost de 
ceva mărunţiş. Era o capcană şi-i fusese destinată. 

Bărbatul din dreapta dansa pe vârfurile picioarelor, înaintând şi 
retrăgându-se, înaintând şi retrăgându-se, cu bâta ridicată, pregătit s-o 
coboare cu forţă, sfărâmând craniul lui Dawson. Acesta îşi ridică braţul, 
iar atacatorul scoase un geamăt şi dispăru. Asasinii se întoarseră. Un alt 
bărbat, în veşmintele din lână cenuşie ale vânătorilor, se rostogolea pe 
caldarâm în îmbrăţişarea violentă a bărbatului cu bâta. Când se 
despărţiră, nou-venitul sări în picioare. Hainele-i erau pline de sânge, ca 
şi spada scurtă pe care o ţinea în mână. Banditul nu se mai ridică. 

— Lord Kalliam, strigă nou-venitul şi-i aruncă arma lui. 

Dawson o privi descriind un arc de sânge şi oţel prin aer. Timpul păru 
să încetinească. Mânerul era din piele neagră, uzată. Lama avea un şanţ 
pe mijloc. Dawson se întinse şi prinse spada din aer. Celălalt bărbat 
înarmat cu bâtă lovi şi, aflat încă în genunchi, Dawson pară. 

Atacatorul căzut la pământ gemu, se ridică într-un braţ, apoi se 
prăbuşi la loc într-o băltoacă roşie ce creştea văzând cu ochii. 

Dawson se ridică în picioare. Cei doi asasini se consultară din priviri şi 
Dawson citi teama în atitudinea lor. Într-adevăr, el era rănit, iar 
salvatorul lui neînarmat. Într-adevăr, taberele abia de erau egale. Totuşi, 
trecerea de la o situaţie cu trei atacatori şi o victimă la o luptă aproape 
de la egal la egal le slăbise bandiţilor încrederea. Bărbatul cu bâta făcu 
un pas în spate, întorcându-se pe jumătate de parcă ar fi avut de gând să 
fugă. Dawson îşi simţi buzele arcuindu-se într-un rânjet. Oamenii ăştia 
erau nişte laşi. 


Lovi puternic cu spada sa de împrumut, o lovitură joasă, rapidă. 
Bărbatul dădu înapoi, parând cu stângăcie. În dreapta, cuţitarul scoase 
un strigăt şi se azvârli asupra aliatului neînarmat al lui Dawson. Durerea 
rănilor lui Dawson păli, iar răceala propriului sânge îngheţându-i pe piept 
îi aduse pe buze un zâmbet sălbatic. Bărbatul cu bâta făcu un pas înapoi 
şi Dawson îl presă, înaintând cu genunchii îndoiţi, cu centrul de greutate 
jos şi cu trupul pregătit. Când bâta se avântă din nou, Dawson pătrunse 
înăuntrul arcului acesteia, primind lovitura în coaste, şi-şi repezi spada 
înainte. Aerul năvăli afară din plămânii omului cu bâta, sub forma unui 
abur alb. Purta armură pe sub haină. Asasinul nu murise, dar era năucit. 
Dawson se răsuci, coborându-şi cu forţă călcâiul asupra piciorului 
celuilalt, şi-l lovi cu mânerul spadei în obraz. Trosnetul inconfundabil al 
cartilajului rupt i se transmise prin încheietură. 

Asasinul se repezi asupra lui aplecat de şale, sperând să-l doboare prin 
forţă. Dawson patină îndărăt, alunecând pe caldarâmul îngheţat. Banditul 
era mai solid decât el şi conta pe asta în încăierarea ce urma. Judecase 
însă greşit firea lui Dawson. 

Acesta lăsă să-i cadă spada şi înşfăcă părul negru al tâlharului cu mâna 
stângă, dar nu ca să-i îndepărteze capul, ci ca să-l ţină locului. Îşi înfipse 
adânc degetul mare într-una dintre orbitele atacatorului. Se petrecu ceva 
teribil şi delicat şi omul scoase un țipăt ascuţit de durere şi spaimă. 
Dawson îl îmbrânci şi bărbatul se prăbuşi în genunchi, apăsându-şi 
palmele peste ochiul distrus şi peste nasul spart. 

Bărbatul cu cuțitul şi salvatorul lui Dawson îşi dădeau târcoale. 
Salvatorul, neînarmat, îşi ţinea braţele desfăcute. O tăietură la braţul 
drept sângera, împroşcând gheaţa albă şi lespezile întunecate cu picături 
stacojii. Pe stradă se adunaseră oameni. Bărbaţi, femei, copii, 
contemplând încăierarea cu ochi mari şi avizi, fără să îndrăznească să se 
amestece. Dawson îl dobori cu o lovitură de picior pe bărbatul cu bâta, 
care se văita, şi desprinse cureluşa ce-i lega arma de încheietură. 
Cuţitarul îi aruncă o privire panicată şi Dawson învârti prin aer bâta, 
testându-i echilibrul şi greutatea şi făcând-o să şuiere. 

Bărbatul cu cuțitul o rupse la fugă, azvârlind zăpada în urma sa cu 
cizmele-i negre. Oamenii se despărţiră înaintea lui, preferând să-l lase să 
scape decât să rişte o lovitură. Ţărani, oameni de rând şi şerbi, făcând loc 
unuia de-ai lor. Ar fi vrut să se simtă scandalizat că plebea din Camnipol 
îi permitea banditului să scape cu fuga, dar nu putea. Laşitatea era în 
natura celor de jos, ca şi tendinţa de a căuta siguranţă în mijlocul turmei. 
La fel de bine le-ar fi putut găsi vină oilor că behăie. 

Cel dintâi asasin doborât zăcea complet nemişcat, cu sângele aburind 
în jurul lui. Cel de-al doilea bărbat amuţea şi el, pradă şocului. Salvatorul 
lui Dawson se lăsă pe vine şi-şi examină mâna rănită. Era tânăr, cu braţe 
şi umeri vânjoşi şi cu un păr aspru, tăiat cu cuțitul. Chipul lui îi era 
familiar. 

— S-ar părea că-ţi datorez mulţumiri, spuse Dawson. 

Spre surprinderea lui, i se tăiase răsuflarea. 

Omul clătină din cap. 

— Ar fi trebuit să sosesc mai iute, stăpâne, zise tânărul. Am rămas prea 
mult în urmă. 


— Prea mult în urmă? întrebă Dawson. Mă urmăreai? 

Omul făcu semn că da, ocolindu-i privirea. 

— De ce? întrebă Dawson. 

— Soţia dumneavoastră, stăpâne, zise omul. M-a luat în serviciul ei 
după ce m-aţi alungat. M-a însărcinat să veghez la siguranţa domniei- 
voastre. Mă tem că n-am făcut o treabă prea grozavă. 

Fireşte! Hăitaşul din bucătărie, cel care îi înapoiase bucata de corn de 
cerb îmbibată în sânge de câine şi-n insultă. Vincen Coe, aşa-l chema. N- 
o întrebase pe Clara cum avusese grijă de băiat, dar, desigur, ea nu 
putea să-l reangajeze împotriva ordinelor ferme ale soţului ei. Şi, fireşte, 
ar fi fost sub demnitatea lui să admită că îl nedreptăţise pe tânăr. 

— Te înşeli, zise Dawson. 

— Excelenţă? 

— Nu te-am mai văzut în viaţa mea şi n-aş fi alungat din serviciul meu 
un bărbat cu curajul şi abilităţile tale. 

— Da... adică nu, excelența voastră. 

— Atunci aşa rămâne. Haide să bandajăm zgârieturile astea. 

Coe se ridică în picioare. 

— Spada mea, stăpâne? 

— Da. S-ar putea s-avem nevoie de ea, zise Dawson, făcând semn către 
arma care zăcea pe caldarâm acoperită de sânge, zăpadă şi funingine. Se 
pare că bag în sperieţi taman pe cine trebuie. 


MARCUS 


Foc şi sânge. Merian ţipa de durere şi frică şi indignare aşa cum numai 
un copil poate. Îl privea ţintă, întinzând mâinile către el. Marcus se luptă 
cu paralizia ce-l cuprinsese, îşi forţă braţele s-o apuce şi, mişcându-le, se 
deşteptă. 

Ţipetele morţilor mai stăruiau în aerul răcoros în timp ce se ridica în 
capul oaselor, pe jumătate treaz, aşteptându-se să zărească ogoarele de 
ovăz şi morile de vânt înalte şi maiestuoase din Ellis. În schimb, deasupra 
lui se întindea bolta plină de stele a Birancourului, iar în întunericul 
ameninţător al munţilor ce se ghiceau în spatele lui, spre est, nu se zărea 
nicio geană de zi. Mirosul de ars din amintirile sale făcu loc parfumului 
dulce şi astringent al crinilor iernatici şi acelei presimţiri îndepărtate a 
sării ce anunţa marea. 

Se întinse la loc în aşternut, aşteptând ca visul să se risipească. Dintr-o 
lungă obişnuinţă, îşi urmări reacţiile corpului. Nodul care-i strângea 
gâtul cedă cel dintâi, apoi i se relaxă pieptul. Durerea ca o lovitură de 
pumn din pântece se diminuă treptat şi dispăru. În curând nu mai simţi 
decât golul permanent de sub coaste şi ştiu că se putea ridica în picioare. 

Erau cicatrice de război. Unii îşi pierdeau un picior sau o mână. Alţii îşi 
pierdeau ochii. Marcus îşi pierduse familia. Şi suferea ca bătrânii soldaţi 
care ştiau când se apropia ploaia după durerea din oasele lor de mult 
vindecate. Nu însemna nimic. Era doar propria lui vreme rea şi, ca orice 
vreme rea, avea să treacă. Visele se înrăutăţiseră numai pe moment. 

Convoiul era cufundat în somn, căruţaşii şi catârii deopotrivă, în 
noaptea adâncă. Focul de veghe sclipea pe panta de deasupra lui, nu mai 
strălucitor decât o stea, dar portocaliu, nu albăstrui. Marcus se îndreptă 
către el. Iarba uscată îi foşnea sub cizme şi şoareci de câmp o zbugheau 
din calea lui. Silueta lui Yardem Hane se profila în bătaia unui foc mic, la 
care stătea cu spatele ca să împiedice lumina să-i scadă agerimea 
vederii. Alături de el se afla o siluetă mai puţin familiară. Marcus se 
apropie suficient cât să le desluşească spusele. 

— Forma unui suflet? întrebă maestrul Kit. Nu cred că înţeleg ce vrei 
să spui. 

— Exact asta. Fiecare suflet are o formă, zise Yardem, modelând cu 
mâinile lui mari aerul dinaintea sa. Şi asta îi determină soarta. Orice ţi-ar 
scoate lumea asta în cale, depinde de forma sufletului tău ce o să faci, iar 
faptele tale îţi determină destinul. 

Marcus îşi târşâi picioarele suficient de tare ca să-şi anunţe prezenţa. 

— Bună dimineaţa, căpitane, zise Yardem fără să se întoarcă. 

— I-ai împuiat iscusitului nostru capul cu lăturile tale superstiţioase? 

— Da, domnule. 

— Fii atent, Kit, spuse Marcus pătrunzând în cercul difuz de lumină. 
Yardem a fost preot cândva, să ştii. 

Maestrul Kit înălţă din sprâncene privind întrebător când la Marcus, 
când la Yardem. Tralgul îi răspunse cu o ridicare elocventă din umeri. 

— S-a terminat prost, spuse Yardem. 


— N-am mai auzit de credinţa asta, zise maestrul Kit. Trebuie să 
recunosc că ideea mi se pare fascinantă. Ce formă are sufletul tău? 

— Nu mi-am văzut sufletul niciodată, spuse Yardem. 

Marcus se aşeză. Simţea căldura focului în spate. Mult deasupra lor, o 
stea căzătoare străfulgeră de la est la vest, stingându-se înainte ca 
Marcus s-o vadă bine. Dintr-odată, liniştea deveni stânjenitoare. 

— Dă-i înainte, zise Marcus. Spune-i, dac-aşa vrei tu. 

— Ce să-mi spună? întrebă maestrul Kit. 

— Pe-al căpitanului l-am văzut. Eram la Wodford, în ziua bătăliei. 
Căpitanul a trecut pe lângă mine călare, inspectându-şi trupa şi... l-am 
văzut. 

— Şi ce formă avea? întrebă maestrul Kit. 

— Un cerc stând în picioare, zise Yardem. 

— Şi ce crezi că însemnă? 

— Că se înalţă atunci când cade şi se prăbuşeşte atunci când ajunge 
sus, răspunse Yardem. 

— I-a trebuit o viziune ca să priceapă asta, zise Marcus. Cei mai mulţi 
oameni presupun pur şi simplu că aşa merg lucrurile. 

— Dar întotdeauna? zise maestrul Kit. În mod sigur, dacă Zeul ar vrea 
să schimbe forma sufletului unui om... 

— Nu l-am văzut niciodată pe Zeu, spuse Yardem. 

— Dar crezi în el, zise Maestrul Kit. 

— Nu mă pronunţ, răspunse Yardem. 

Maestrul Kit cugetă la spusele lui. 

— Dar tu, căpitane? întrebă el. Se spune că odinioară erai un om tare 
pios. 

— Aleg să nu cred în zei, ca un act de milostenie, spuse Marcus. 

— Milostenie faţă de cine? 

— Faţă de zei. Pare cam nepoliticos să crezi că n-au fost în stare să 
facă o lume mai bună decât asta, zise Marcus. A mai rămas ceva de 
mâncare? 

Zorii se insinuară încet, făcând linia munţilor dinspre est să se 
deseneze mai clar pe fundalul presărat cu stele, apoi câţiva nori subţiri 
ca degetul prinseră o strălucire trandafirie şi aurie şi lumina păru să 
apară dintr-odată, ridicându-se din pământ asemenea ceţii. Căruţele se 
transformară din matahale nedesluşite în construcţii din fier şi lemn. Un 
zăngănit de oale se auzi dinspre partea cealaltă a taberei, unde nevasta 
conducătorului convoiului începuse să gătească terciul de dimineaţă, 
compus din cereale fierte şi carne de porc în miere. Peisajul se schimbă 
dintr-un întuneric nesfârşit şi fără repere în dealuri şi copaci, tufişuri şi 
pârâu. Yardem puse gărzile să-şi facă antrenamentul zilnic, iar Marcus 
inspectă tabăra, prefăcându-se că nu exista o căruţă anume de care-i 
păsa mai mult decât de celelalte. 

Fata, Cithrin, urma aceeaşi rutină ca toţi ceilalţi. Îşi îngrijea catârii, 
mânca, îşi curăța de noroi butucii roţilor. Dacă avea nevoie de ajutor îl 
cerea de la Opal sau de la maestrul Kit. Niciodată de la conducătorul 
convoiului sau de la Marcus. Dar nici de la Sandr, iar băiatul o evita la 
rândul lui de parcă viaţa i-ar fi depins de asta, aşa că era foarte bine. 
Marcus o urmărea pe neobservate. Se descurca mai bine ca atunci când 


plecaseră din Vanai. Ba chiar şi decât atunci când plecaseră din Bellin. 
Dar avea pungi întunecate sub ochi şi mişcările îi erau stângace din 
cauza oboselii. 

Marcus îl găsi pe conducătorul convoiului stând pe vine lângă căruţa 
cu plumb, cu un sul mare de pergament desenat cu cerneală întins pe 
pământ înaintea lui: o hartă a sudului Birancourului, probabil depăşită de 
secole, dar care tot arăta unde se aflau drumurile dragonului. Soţia lui, 
încheindu-şi îndatoririle privind micul dejun, înhăma catârii. 

— O zi, zise conducătorul convoiului. Cel mult o zi şi jumătate şi-o să 
ajungem din nou pe un drum adevărat. 

— Asta-i bine. 

— Peste alte trei, o să fim în Porte Oliva. Ai mai fost acolo? 

— O dată sau de două ori, spuse Marcus. Este un port bun pentru 
iernat. Nu-i prea friguros. Guvernatorul reginei nu are mâna prea grea 
când e să ia taxele. 

— Atunci o să ne oprim acolo. 

— Pe la începutul primăverii, drumurile către Carse ar trebui să fie 
libere, zise Marcus. 

— Nu şi pentru mine, spuse conducătorul convoiului, împăturind harta. 
Ajungem la Porte Oliva şi-am terminat. Convoiul se opreşte acolo. 

Marcus se încruntă şi-şi încrucişă braţele. 

— Sunt câteva probleme aici, zise el. Misiunea mea este să duc toată 
marfa în siguranţă la Carse. 

— Misiunea ta este să aperi convoiul, zise timzinaiul. A mea este să 
spun unde merge şi unde se opreşte. Porte Oliva are o piaţă. Face 
schimburi comerciale pe uscat cu Cabral şi Herez, ca să nu mai 
pomenesc de restul oraşelor din Birancour. Trimite nave spre Lyoneia şi 
face comerţ pe mare cu Syramysul Îndepărtat. Marfa pe care am fost 
plătit s-o transport o să se vândă destul de bine acolo. 

— Marfa pe care ai fost plătit s-o transporţi, spuse Marcus rostogolind 
cuvintele pe buze de parcă ar fi avut un gust nefiresc. 

— Ar trebui să-mi mai pese de altceva? 

Conducătorul convoiului îşi împinse bărbia înainte. 

— Te temi că asta i-ar putea produce necazuri contrabandistei? 

— Din câte ştiu eu, Banca Medean nu face afaceri în Birancour, zise 
Marcus. Asta înseamnă s-o laşi pe fata aia cu fundul pe o grămadă de 
bani cât casa, fără nimeni care s-o apere. Ai putea la fel de bine să-i 
atârni un semn de gât. 

Conducătorul convoiului aruncă harta împăturită pe capra căruţei şi se 
cocoţă alături de ea. Soţia lui clipi tăcută către Marcus, în semn de 
scuze, şi îşi întoarse privirea. 

— Fata aia n-are decât să aibă singură grijă de ea, de băutura şi de 
contrabanda ei şi de păcătuitul cu gărzile tale, zise conducătorul 
convoiului. Am avut un noroc chior cu ticălosul ăla de anteean. N-avem 
niciun motiv să ne aşteptăm că vom fi la fel de norocoşi data viitoare. 

„Şi va fi o dată viitoare”, îşi zise el fără să rostească vorbele cu voce 
tare. Nici nu era nevoie. 


— Dacă vrei sfatul meu, continuă conducătorul convoiului, fă bine de-ţi 
ia banii, întoarce calul şi îndepărtează-te de fata aia până când nu mai 
rămâne decât o amintire. Oamenii ca ea aduc numai necazuri. 

Marcus se zburli. 

— La ce fel de oameni te referi? 

— La bancheri, zise conducătorul convoiului şi scuipă. 


Porte Oliva se cuibărea pe un pinten de pământ ce înainta într-un golf 
larg, cu apă puţin adâncă. Chiar şi când mareea era joasă, oraşul era 
apărat pe trei părţi de apă. Recife şi praguri de nisip făceau apropierea 
dinspre ocean suficient de periculoasă pentru ca luntraşii locali să-şi 
poată câştiga traiul călăuzind corăbiile în siguranţa portului şi apoi din 
nou în larg. În cei o mie de ani de la întemeierea sa, oraşul nu fusese 
ocupat niciodată cu forţa, deşi, în două rânduri, se lăsase cucerit. Drumul 
dragonului ducea spre el, verdele său urmând crestele unor dealuri de 
mult erodate, ceea ce silea căruțele să călătorească pe vârfurile 
arcadelor ample în timp ce solul rămânea mult dedesubt. 

Pe măsură ce se apropiau de oraş, drumul era mai aglomerat. Dacă 
Vanaiul fusese plin de timzinai cu chitina întunecată, aici în mulţime se 
vedeau feţele palide şi eterice ale cinnailor şi blana uleioasă, scurtă şi 
împodobită cu mărgele a kurtadamilor, în număr chiar mai mare decât 
pursângii. Inghesuiala de căruţe şi trupuri spori şi Marcus începu să 
zărească ici şi colo spadasini cu brățări de cupru purtând verdele şi 
galbenul Birancourului. Gărzile reginei. Paznicii oraşului, deşi regina 
prefera oraşele mai mari din nord, Sara-sur-mar şi Porte Silena. Marcus 
îl văzu pe conducătorul convoiului apropiindu-se de unul dintre soldaţii 
mai vârstnici şi aplecându-se spre acesta de parcă ar fi vrut să-i 
vorbească netulburat de zumzăitul şi murmurul mulţimii. Câteva monede 
îşi schimbară stăpânul şi, fără să fi plătit vreo taxă, căruțele se pomeniră 
mişcându-se mai iute ca înainte, depăşind pietonii şi cărucioarele cu 
mărfuri. Marcus îşi dădu seama că ajunseseră în centrul oraşului Porte 
Oliva când apărură cerşetorii şi milogii. 

— Vă rog, excelenţă, pentru copilul meu. 

— Soţul meu e marinar. Corabia lui a întârziat trei luni şi n-avem bani 
de mâncare. 

— Zeul spune să fim generoşi. 

Marcus mergea de-a lungul şirului de căruţe, ignorând cuvintele şi 
gesturile, cu ochii după hoţii şi pungaşii care se ascundeau întotdeauna 
în mijlocul acestor mulţimi. Celelalte gărzi îi urmară exemplul, 
cunoscând, probabil, mai multe decât el despre asemenea trucuri. Era 
ciudat ce bine se pliau actorii pe fiecare aspect legat de paza unui convoi, 
cu excepţia luptei propriu-zise. Ajunse la ultima căruţă şi se întoarse, 
pornind din nou spre fruntea convoiului. La trei căruţe distanţă de el, 
maestrul Kit se aplecă şi puse o monedă în mâna unui bătrân. 

— Nu-i încuraja, îi strigă Marcus. Sunt nişte mincinoşi cu toţii. 

— Nu toţi căpitane, îi strigă la rândul lui Kit, zâmbind. Doar cei mai 
mulţi. 

Trecu pe lângă căruţa cu lână, unde contrabandista, tot în hainele 
aspre de căruţaş, îşi mâna echipajul. Pe lângă cinnaii puri de pe drum era 


mai uşor s-o priveşti drept o fată pursânge cam slăbănoagă. Părul ei nu 
era la fel de fin ca al lor, trăsăturile-i erau mai aspre, pielea ei avea mai 
multă culoare, dar asemănarea exista. Ea îl zări privind-o şi încercă să-i 
zâmbească. O ignoră cu aceeaşi deliberare ca pe cerşetori şi din aceleaşi 
motive. În timp ce călărea înainte, simţea anticipaţia şi groaza 
încleştându-i stomacul. Discuţia aceea avea să vină şi-avea să vină astăzi, 
iar cel mai înţelept lucru - decizia corectă, care ar fi făcut coşmarurile să 
dispară - era s-o refuze. Aflat lângă căruţa cu plumb, Yardem îi întâmpină 
privirea impasibil. 

Cândva, oraşul se terminase cu marile fortificaţii de piatră. Acum, 
zidurile înalte de piatră albă se aflau în mijlocul unui cartier comercial în 
plină activitate. Negustori de peşte îşi lăudau capturile pe partea nordică 
a tunelului boltit ce ducea către oraşul interior şi, de partea cealaltă, 
bărbaţi şi femei identici făceau reclamă aceloraşi soiuri de peşte. 
Construcţiile de război dormeau în mijlocul comunităţii vii, ca o felină 
dormitând după o vânătoare reuşită. Dincolo de ele, drumul dragonului 
se lăţea şi se oprea într-o imensă piaţă deschisă. 

Aici aglomeraţia era la fel de mare ca pe drum. Un mare templu de 
marmură, înalt cât cinci oameni cocoţaţi unul pe umerii celuilalt, domina 
capătul estic, iar la vest se afla palatul guvernatorului, din cărămidă roşie 
şi sticlă. Vocea Zeului şi braţul legii, puterile îngemănate ale tronului. Şi 
între ele, împrăştiate prin piaţă, se înălţau platforme de lemn cu 
prizonieri îndurându-şi pedepsele. Un kurtadam cu ochi înlăcrimaţi şi cu 
mâinile tăiate ţinea între cioturi o tăbliță care-l denunta ca fiind hoţ. O 
femeie pursânge acoperită de rahat şi gunoaie stătea sub un simbol 
sculptat în lemn ce o desemna drept codoaşă. Trei cinnai atârnau în 
spânzurătoare, cu muştele întunecându-le carnea moale din jurul ochilor: 
un criminal, un violator şi un pedofil. Laolaltă, platformele constituiau o 
prezentare scurtă şi eficientă a legilor locale. 

Comandantul convoiului îi lăsă să-l aştepte aproape o oră, dispărând în 
palatul guvernatorului, de unde reveni cu mici figurine de piatră prinse 
pe câte un şiret de piele, ce urmau să fie plasate pe căruţe ca semn că 
taxele de drum fuseseră plătite. Cu un strigăt, îi conduse până la depozit 
pe un drum lăturalnic din cărămizi tari şi decolorate. 

Sfârşitul călătoriei. Marcus se apropie de căruţa din frunte. 
Conducătorul convoiului îi pregătise un sac de pânză. Când i-l întinse, 
zăngăni. 

— Poţi să-i numeri, zise timzinaiul. 

— E în regulă, zise Marcus. 

Conducătorul convoiului ridică din sprâncene, apoi dădu din umeri. 

— Cum vrei. Dar să nu vii mai târziu să spui că erau prea puţini. 

— N-o să vin. 

— Bine-atunci. 

Marcus îl salută şi se îndepărtă. Scoase din sac partea lui şi pe a lui 
Yardem, apoi, în ciuda a ceea ce spusese, numără restul. Erau toţi. 

Actorii se aflau în jurul căruţei lor, purtând în continuare armurile şi 
săbiile. Drumul îi schimbase şi nu-i schimbase. Erau mai duri acum şi 
fiecare putea să mânuiască spada ca un soldat. Pe de altă parte, râdeau 
şi glumeau la fel de mult ca în taverna din Vanai. Sandr şi Smit se 


întreceau să vadă cine poate sta mai mult timp în mâini. Cary, Opal şi 
Mikel schimbau între ei glume şi înţepături în timp ce se îngrijeau de 
catâri. Maestrul Kit stătea pe capra înaltă a căruţei, veghind asupra 
tuturor ca un sfânt binevoitor din poveştile de odinioară. Marcus se 
apropie de el. 

— Se pare că şarada noastră a reuşit, spuse maestrul Kit. Nu m-am 
aşteptat să avem parte de atâtea aventuri. 

— Ar fi o comedie reuşită, zise Marcus. 

— Cred că lumea este adesea aşa. 

— Cum? 

— Comică, dar numai de la distanţa potrivită. 

— Se prea poate, zise Marcus dându-i banii maestrului Kit. Ce-o să 
faceţi acum? 

— Cred că Porte Oliva este un vad la fel de bun ca oricare altul, aşa că 
probabil ne vom încerca norocul cu meseria noastră. Poate după ce ne 
odihnim puţin. Oraşul are o tradiţie îndelungată în teatrul de marionete 
şi sper că o să putem să recrutăm un actor sau doi cu asemenea talente. 

— Mi-a făcut plăcere să lucrez cu tine, spuse Marcus. A mers mult mai 
bine decât mă aşteptam, ţinând cont de toate. Presupun c-o să te mai văd 
prin oraş. Rămânem până dă dezgheţul. N 

— Îţi mulţumesc că nu l-ai emasculat pe Sandr. Încă mai sper să scot 
din el un june-prim decent. 

— Mult noroc cu asta, zise Marcus. 

— Ai grijă de tine, căpitane Wester, spuse maestrul Kit. Eşti un tip 
fascinant. 

Şi terminase şi cu asta. La stânga, conducătorul convoiului trecea pe 
rând pe la fiecare căruţă, obţinând semnături şi inventaruri. Yardem se 
ivi alături de Marcus. 

— O să avem nevoie de oameni, zise tralgul. 

— Şi de un iscusit. Dar aici nu-i război. O să găsim noi. 

Tralgul flutură dintr-o ureche în clinchet de cercei. 

— O s-o laşi pe fată să ne angajeze, domnule? 

Marcus trase aer în piept. Oraşul mirosea a balegă, a peşte şi a apă 
sărată. Ceaţa făcea cerul dimineţii să pară mai mult alb decât albastru. 
Eliberă încet aerul din plămâni. 

— Nu, zise el. 

Rămaseră alături unul de altul. Conducătorul convoiului ajunsese la 
căruţa fetei. Cithrin stătea în faţa lui ca un prizonier înaintea 
judecătorului, cu spatele drept şi privirea aţintită înainte. Singură, într- 
un oraş pe care nu-l cunoştea, fără un protector şi fără să ştie încotro s-o 
apuce. 

— Am putea să plecăm acum, zise Yardem. 

Marcus clătină din cap. 

— Merită s-o audă. 

Conducătorul convoiului trecu mai departe. Marcus se uită la tralg, 
apoi o privi pe fată, scuipă şi se apropie de ea. „Fă-o şi lasă ce-i mai rău 
în urmă”, îşi spuse în gând, „apoi treci la următoarea treabă.” Când 
ajunse lângă ea, fata îşi ridică privirea, cu ochii rătăciţi şi sticloşi de 
epuizare, mai palidă ca de obicei. Şi totuşi îşi înălţă puţin bărbia. 


— Căpitane, zise ea. 

— Da, spuse el. Eu şi Yardem. Nu putem lucra pentru tine. 

— Bine, zise ea. 

Judecând după reacţia ei, era ca şi cum îi spusese că soarele răsărise 
de dimineaţă. 

— Sfatul meu este să iei cât de mult poţi duce, să laşi restul şi să te 
îmbarci către Lyoneia sau Syramisul Îndepărtat. S-o iei de la capăt. 

Conducătorul convoiului fluieră. Căruţa din frunte porni. Oficial, 
convoiul îşi încheiase misiunea. În jurul lor, căruțele se puseră în mişcare 
scârţâind, îndreptându-se fiecare către piaţa potrivită, către districtul 
specific. Până şi actorii se îndepărtau, Sandr şi Smit mergând pe lângă 
catâri ca să deschidă drumul. Cithrin bel Sarcour, orfană şi pupilă a 
Băncii Medean, contrabandistă amatoare, femeie aproape în toată firea, 
îl privi cu ochi obosiţi. 

— Noroc, zise el şi se îndepărtă. 


Districtul sării din Porte Oliva era, aşa cum spusese maestrul Kit, 
locuit de păpuşi. La fiecare colţ de stradă părea să fie câte un artist 
ambulant, în spatele unei lăzi sau ghemuit în ea, apostrofându-i pe 
trecători cu vocile păpuşilor pe care le mânuiau. Unele piese ofereau 
umorul rasial standard, ca povestea lui Para-Chioară, jasurul cel violent, 
şi a gândacilor timzinai cei deştepţi. Unele erau politice, precum 
povestea  idiotului rege  Ardelhumblemub cu coroana lui 
supradimensionată. Altele, ca istoria pursângelui Stannin Aftellin cel plin 
de pofte şi a triunghiului său amoros cu o dartinaie flegmatică şi o 
cinnaie manipulatoare, erau obscene, rasiste şi politice simultan. 

Altele aveau mai multă culoare locală. Marcus se opri o clipă în faţa 
unei reprezentații despre un măcelar ticălos care îşi afuma carnea cu 
rahat şi amesteca viermi în tocătura de cârnaţi, când o cinnaie din public 
începu să ţipe la păpuşar, acuzându-l că ia bani de la un măcelar rival. In 
faţa altui stand, patru oameni ai reginei, cu spade şi brățări de cupru, 
urmăreau o poveste despre o prinţesă a zânelor şi nişte prune, cu 
încruntări care sugerau că alegoria, oricare-o fi fost, l-ar fi putut situa pe 
actor de partea greşită a legii. 

Localul unde se opriră avea o curte situată deasupra zidului dinspre 
mare. Soarele aluneca spre apus, dând zidurilor de stuc alb o strălucire 
aurie. Apa golfului era de un albastru palid, iar marea de dincolo de el de 
un indigo atât de închis că părea de-a dreptul negru. Mirosul de apă 
sărată şi găină friptă se războia cu fumul de tămâie al unui preot 
rătăcitor. Marinari aparţinând mai multor rase, dar toţi laţi în umeri şi 
vorbind zgomotos, stăteau la mese late sub umbrare brodate în culori 
vesele. Vase cu mangal ardeau între mese, invocând amintirea verii în 
aerul răcoros al iernii. Marcus se aşeză şi-i atrase atenţia fetei care 
servea. Aceasta îi făcu semn că va veni şi el se rezemă de spătar. 

— Avem nevoie de lucru. 

— Da, domnule, zise Yardem. 

— Şi de o nouă trupă. De data asta una adevărată. 

— Da, domnule. 


— Dar sunt mărfuri în depozite. Şi, de cum vine primăvara, convoaie 
care să pornească spre interiorul continentului. 

— Sunt, domnule. 

— Atunci ce părere ai? 

Fata care servea, o kurtadamă cu blana deschisă la culoare şi moale ca 
de adolescentă, împodobită cu mărgele pe ambele părţi, aduse cupe cu 
cidru fierbinte pentru amândoi şi se îndepărtă grăbită înainte ca Marcus 
s-o poată plăti. Yardem ridică una dintre cupe. În mâna lui părea mică. 
Bău încet, cu sprâncenele încruntate şi cu urechile lăsate pe spate. În 
spatele lui soarele strălucea dureros. 

— Ce-i? întrebă Marcus. 

— Fata aia contrabandistă, domnule. Cithrin. 

Marcus râse, dar îşi simţi mânia ascunsă dedesubt. Judecând după 
mişcarea umerilor lui Yardem, şi tralgul o simţise. 

— Crezi c-ar fi o idee înţeleaptă să ne aşezăm între căruţa aia şi cei 
care vor să i-o ia, oricine-ar fi ei? 

— N-ar fi, zise Yardem. 

— Atunci ce mai e de discutat? Treaba-i gata. E timpul să ne vedem de- 
ale noastre. 

— Da, domnule, zise Yardem şi mai luă o înghiţitură. Marcus îl aşteptă 
să vorbească. 

Acesta nu spuse nimic. Unul dintre marinari, un pursânge cu păr negru 
tuns scurt şi cu accentul sâsâit din Lyoneia, începu să cânte un cântec 
deocheat despre obiceiurile sexuale ale sudicilor. Ochii mari şi negri ai 
acelei rase le atrăseseră porecla de „văgăuni”, ceea ce conducea la 
anumite rime. Marcus îşi simţi fălcile încleştându-i-se. Se aplecă în faţă, 
intrând în raza vederii lui Yardem. 

— Ai ceva de zis? 

Yardem suspină. 

— Dacă ar fi semănat mai puţin cu Merian, ai fi rămas, zise el. 

Cântecul deocheat ajunse la un vers în care se făceau speculaţii despre 
viaţa sexuală a dartinailor şi a cinnailor. Sau licurici şi omizi, cum li se 
spunea în poezie. Încordarea îi cobori dinspre fălci înspre gât şi mai jos, 
între omoplaţi. Yardem îşi lăsă cidrul deoparte. 

— Dacă un bărbat ar fi condus căruţa, zise el. Sau o femeie mai în 
vârstă. Cineva care să semene mai puţin cu Alys sau să nu aibă vârsta pe 
care ar fi avut-o Merian. Ai fi acceptat contractul. 

Marcus scoase un hohot de râs chinuit. Cântărețul trase aer în piept, 
pregătindu-se să înceapă un nou vers. Marcus se ridică. 

— Tu de colo! Ajunge! Sunt oameni în toată firea aici care-ncearcă să 
gândească. 

Faţa marinarului se întunecă. 

— Şi tu cine mă-ta eşti? 

— Ăla care-ţi spune că-i de-ajuns, zise Marcus. 

Marinarul se încruntă, apoi ceva din expresia lui Marcus îl făcu să 
clipească, să roşească şi să se aşeze jos, cu spatele la el şi la Yardem. 
Marcus se întoarse către secundul său. 


— Căruţa aia o să atragă lovituri de spadă şi sânge, şi-o ştim amândoi, 
spuse el încet. Atâta avere într-un singur loc este ca şi cum ai chema 
asasinii. Şi-acum îmi spui că a te pune în faţa ei este o idee bună? 

— Nu, domnule. E o prostie, domnule, zise Yardem. Numai c-ai fi făcut- 
O. 

Marcus clătină din cap. În amintirea sa, Merian îi întinse mâinile din 
flăcări. Îi prinse trupul muribund în braţe. Simţi mirosul de păr şi piele 
arsă. O simţi destinzându-se în brațele lui şi-şi aminti că-şi spusese că o 
salvase, pentru a înţelege apoi ce însemna de fapt moliciunea trupului ei. 
Nu mai era sigur dacă lucrurile se petrecuseră aşa şi în realitate sau doar 
în vis. 

Cithrin bel Sarcour. Îşi imagină căruţa. Şi-l imagină în locul ei pe 
pursângele între două vârste care mâna căruţa cu cositor. Sau pe 
conducătorul convoiului şi pe soţia lui. Sau pe maestrul Kit şi pe Opal. Pe 
oricine în afară de fată. 

Îşi frecă ochii până când în faţa lor înfloriră culori ce nu erau acolo. 
Marea murmura. Mirosul înţepător de măr al cidrului se ridica în aerul 
rece. Furia din piept i se risipi, căci nu fusese decât o armură de hârtie. 
Rosti o înjurătură. 

— Să plec să dau de ea, domnule? 

— Am face bine s-o găsim, zise Marcus aruncând pe masă monedele 
pentru băutură. Până nu face ceva periculos. 


GEDER 


Poate că lui Geder i-ar fi fost mai greu să-şi ascundă subterfugiul, dacă 
eşecul său n-ar fi fost presupus din start. Aşa însă, el şi soldaţii lui doar 
pe jumătate loiali se târâră înapoi în oraş, îşi dădură raportul 
nesatisfăcător şi fură trimişi înapoi la treburile lor. Geder reveni la şirul 
său anemic de îndatoriri: să perceapă taxe, să aresteze cetăţeni loiali şi 
în general să-i hărţuiască pe locuitorii Vanaiului în numele lui Alan Klin. 

— N-am cum să plătesc atât, zise bătrânul timzinai ridicându-şi 
privirea de pe ordinul de taxare. Principele ne-a pus deja să plătim de 
două ori înainte să înceapă războiul şi acum voi vreţi la fel de mult ca el. 

— Nu eu, spuse Geder. 

— Nu mai văd pe altcineva aici. 

Prăvălia se afla pe o stradă întunecoasă. Bucăţi de piele zăceau 
aruncate pretutindeni. Un manechin de croitorie din alamă, înfăşurat 
într-o piele neagră şi moale ce mai mirosea uşor a tăbăcărie, se înălța 
lângă fereastra din pânză de cort. Ca armură, o piele atât de subţire ar fi 
fost inutilă. Abia puţin mai bună ca pânza şi probabil mult mai ineficientă 
decât un pieptar bine căptuşit. Pe de altă parte, ca veşmânt de curte ar fi 
arătat impresionant. 

— O vreţi? întrebă timzinaiul. 

— Poftim? 

— Mantia. A fost comandată de Maestrul Canalelor, dar el a dispărut 
chiar în noaptea de dinaintea eliberării noastre de către nobilul vostru 
imperiu, zise timzinaiul şi ridică ordinul de impozitare în mâna sa cu solzi 
negri. Nu e gata şi am încă suficient din vopseaua aia ca s-o pot modifica 
pe măsura voastră. 

Geder îşi linse buzele. Cineva avea să întrebe de unde o căpătase şi va 
trebui să dea explicaţii. Sau să mintă. Dacă ar fi spus că o cumpărase 
ieftin, poate când se afla în expediţie pe drumurile dinspre sud sau de la 
unul dintre micile convoaie pe care le controlase... 

— Chiar poţi s-o modifici? 

Zâmbetul timzinaiului era o capodoperă de cinism. 

— Aţi putea să rătăciţi asta? întrebă el indicând hârtia. 

Pentru o clipă, Geder simţi un ecou al plăcerii pe care-o încercase 
îndepărtându-se călare de contrabandişti, cu nestematele şi bijuteriile 
ascunse în cămaşă. Un ordin de impozitare pierdut. In cel mai rău caz, 
avea să facă cuferele lui Klin puţin mai uşoare şi rapoartele către 
Camnipol mai puţin promițătoare. Avea să-l ajute pe pielar să-şi păstreze 
prăvălia încă un anotimp. Dacă bărbatul i-ar fi cerut, Geder probabil că 
ar fi „pierdut” înştiinţarea chiar şi fără promisiunea unei mantii de bună 
calitate. 

Şi, oricum, pe lângă ceea ce făcuse deja, cei douăzeci de arginţi de 
care-l lipsea pe Klin erau ca o picătură de ploaie în ocean. 

— Să laşi un om cinstit fără lucru nu poate fi în beneficiul nimănui, zise 
Geder. Sunt sigur că putem găsi o soluţie. 

— Atunci urcaţi-vă pe scaunul acela, zise timzinaiul. O să mă asigur că 
mantia se potriveşte cu silueta dumneavoastră. 


Iarna era anotimpul secetos în Vanai. Semnele ce marcau nivelul cel 
mai înalt al apei pe pereţii canalului se aflau la câţiva metri deasupra 
gheții subţiri şi a cursului leneş şi întunecat. Frunze căzute se furişau la 
baza zidurilor, iar copacii se înălţau goi şi morţi în grădini şi umbrare. 
TŢurţurii atârnaţi de căpriorii de lemn ai caselor se subţiau pe zi ce trece 
şi altă zăpadă nu mai căzuse. Nopțile erau geroase, zilele doar 
friguroase. Oraşul aştepta dezgheţul, topirea, năvala apei proaspete şi a 
noii vieţi ce veneau odată cu primăvara aflată încă la câteva luni distanţă. 
Totul era mort sau adormit. Geder umbla pe străzi săltând uşor pe 
vârfurile picioarelor, cu gărzile în urma lui. 

Când se întorsese din expediţie încuiase uşile, scosese punga pe care o 
cumpărase în Gilea şi împrăştiase pe pat nestematele şi bijuteriile. 
Sclipitoare în lumina slabă, ele constituiau o problemă. Avea acum 
suficientă avere ca să-şi facă viaţa în Vanai mai confortabilă, dar această 
avere nu era în monede. Putea, fireşte, să le vândă, dar încredinţându-le 
negustorilor din oraş ar fi riscat ca vreunul să recunoască o piatră sau 
lucrătura vreunei bijuterii. Iar dacă Klin sau unul dintre favoriţii lui ar fi 
observat că Geder avea, dintr-odată, mai mulţi bani decât se cuvenea, 
urmările n-ar fi fost dintre cele mai fericite. 

Rezolvase problema trimiţându-şi scutierul să schimbe numai câteva 
pietre mai puţin bătătoare la ochi: trei granate rotunde şi un diamant 
într-o montură oarecare de argint. Punga pe care o primise în schimbul 
lor conţinea monede de argint, bronz, aramă şi două monede rotunde de 
aur, atât de subţiri că le putea îndoi între degete. Era o avere ţinând cont 
de stilul lui de viaţă şi, în prezent, căra o parte din ea într-un săculeţ, 
alături de o carte, pentru ultima misiune a zilei. _ 

Academia se ridica deasupra unei pieţe înguste. În zilele ei mai 
glorioase, fusese un centru de unde mica nobilime şi negustorii bogaţi îşi 
angajau preceptori pentru copii sau plăteau să li se scrie discursuri. În 
galeria din lemn de stejar sculptat ce ducea spre holul principal erau 
gravate numele savanților şi preoţilor care predaseră aici în cei peste o 
sută cincizeci de ani de la înfiinţare. Înăuntru mirosea a ceară şi a lemn 
de santal şi ferestre orizontale plasate la înălţime filtrau razele soarelui, 
surprinzând firele de praf ce pluteau prin aer. Undeva în apropiere, un 
bărbat recita cu o voce adâncă, sonoră. Geder inspiră atmosfera locului. 

În spatele lui răsună zgomotul unor paşi. Funcţionarul era un bărbat 
subţirel din neamul sudicilor, cu faţa dominată de ochii mari, întunecaţi. 
Poziţia trupului său exprima respect şi teamă. 

— Pot să vă ajut, excelenţă? Este vreo problemă? 

— Am nevoie de un cercetător, zise Geder. Scutierului meu i s-a spus 
că aici este locul potrivit să-l caut. 

Ochii mari şi negri ai sudicului clipiră. 

— Eu... Aşa este, excelența voastră, zise funcţionarul venindu-şi în fire. 
E adevărat? 

— Da, zise Geder. 

— Adică n-aţi venit să arestaţi pe cineva? Sau să măriţi taxele? 

— Nu. 

— Bine. O clipă numai, excelenţă, zise sudicul. Daţi-mi voie să caut pe 
cineva care să vă fie de folos. Vreţi să mă urmaţi? 


În încăperea alăturată, Geder se aşeză pe o bancă de lemn tocită până 
la lustru de deceniile de folosinţă. Recitarea continua, vocea mai 
înăbuşită acum, cuvintele de neînțeles. Geder îşi slăbi cureaua şi se foi pe 
bancă. Amintirea momentelor când îşi aştepta preceptorii era aproape 
întrebărilor savantului. Uşa se întredeschise şi un pursânge se strecură 
înăuntru. Geder sări în picioare. 

— Bună ziua. Mă numesc Geder Palliako. 

— Sunteţi cunoscut în oraş, lord Palliako, zise bărbatul. Tamask a spus 
că doriţi un cercetător? 

— Da, zise Geder scoțând cartea şi ţinând-o astfel ca omul s-o vadă. Am 
tradus cartea asta, numai că nu-i foarte utilă. Vreau să mai găsesc şi 
altele pe aceeaşi temă, dar diferite. 

Savantul luă cartea cu delicateţe, ca pe o insectă viu colorată, dar 
necunoscută, şi o deschise. Geder se foi. 

— Este despre căderea Imperiului dragonilor, zise el. Este redactată ca 
istorie, dar eu aş fi mai interesat de eseistica speculativă. 

Foşnetul înăbuşit al vechilor pagini frecându-se una de alta se lua la 
întrecere cu vocea îndepărtată şi cu murmurul brizei dincolo de ferestre. 
Savantul se aplecă mai mult asupra cărţii, încruntându-se. 

— Ce propuneţi, lord Palliako? 

— O să plătesc pentru orice carte despre acea perioadă pe care o vei 
găsi. Dacă pot fi cumpărate pe loc, ofer o recompensă. Dacă pot fi 
copiate, pot să angajez un scrib, dar asta înseamnă o plată mai mică 
pentru cercetător. Sunt interesat în mod special de speculaţiile 
referitoare la căderea dragonilor şi, mai ales, este acolo un pasaj despre 
ceva numit Slujitorul cel Drept? Aş vrea să aflu mai multe despre asta. 

— Pot să întreb de ce, excelenţă? 

Geder deschise gura să răspundă, apoi o închise la loc. Nu avusese 
niciodată cu cine să discute despre asta, aşa că niciodată nu fusese în 
poziţia să se justifice. 

— Este vorba despre... adevăr. Şi înşelătorie. Şi mi s-a părut 
interesant, zise el curajos. 

— Aţi fi interesat şi de retorica pe acest subiect? Asinia Secundus a 
scris un studiu foarte amănunţit despre natura adevărului în timpul celei 
de-a doua ocupaţii alfine. 

— Asta-i filosofie? O să arunc un ochi pe ea, dar aş prefera un eseu. 

— Aţi menţionat asta. Eseu speculativ, zise savantul cu o vagă undă de 
resemnare în voce. 

— E vreo problemă? întrebă Geder. 

— Nicidecum, excelenţă, zise savantul cu un surâs forţat. Am fi onoraţi 
să vă fim de folos. 


„Aceasta-i ipoteza mea: având în vedere lipsa de documente 
originale datând din acele vremuri, cea mai bună soluţie este 
să examinăm orânduirile care, ulterior, au pretins a fi 
urmaşele Imperiului dragonilor şi, studiind acţiunile lor, să 


deducem exemplele de la care au pornit. Cel mai bun exemplu 
este misteriosul Asediu al Astapalului. Examinarea directă a 
ruinelor nu a putut stabili dacă distrugerea oraşului a fost 
săvârşită de forţele atacatoare trimise de marele dragon 
Morade sau, ipoteză mult mai controversată, de forţele de 
ocupaţie ale fratelui şi tovarăşului său de cuib, Inys. 

Confruntaţi cu puţinătatea dovezilor directe, ne-am putea 
întoarce către anumite momente istorice mai bine cunoscute. 
Abia cu vreo mie de ani mai târziu, avem exemplul marelui 
general jasuru Marras Toca, pe timpul celei de-a patra 
campanii a Sfintei Purificări. Şi pe al Antipathosului din 
Lynnic, pe numele său Harrasin al cincilea, în bătălia de la 
Ashen Dan. Ca şi pe al reginei Frranthianpados la asediul 
Kazhamorului. În fiecare dintre aceste cazuri, un lider 
războinic ce pretindea a se trage din cel din urmă împărat al 
dragonilor a ales să distrugă un oraş pentru a nu-l lăsa pe 
mâinile duşmanului. Dacă, aşa cum voi încerca să dovedesc în 
continuare, acest lucru a fost o imitație conştientă a ultimului 
mare război al dragonilor, rezultă de aici că distrugerea 
Astapalului a fost săvârşită de Inys ca o mutare tactică pentru 
a-l împiedica pe Morade să preia controlul asupra oraşului, şi 
nu invers, aşa cum susţine scenariul general acceptat.” 


Geder îşi înclină capul. Argumentaţia părea slabă. În primul rând, nu 
mai auzise niciodată despre două dintre cele trei exemple. În plus, îşi 
spuse el, probabil că dacă alegeai dintre toate bătăliile, războaiele şi 
asediile ce avuseseră loc după căderea dragonilor, puteai găsi exemple 
care să susţină orice strategie sau decizie doreai. Argumentaţia putea fi 
construită la fel de bine în sens opus, alegând alţi lideri războinici şi alte 
bătălii. Şi numai Zeul ştia că unul din trei tirani pretindea a se trage într- 
un fel sau altul din dragoni. 

Totuşi, lăsând deoparte toate amănuntele astea, îl fascina ideea. Că, 
atunci când un lucru nu poate fi cunoscut, când detaliile s-au pierdut 
pentru totdeauna, ai putea să cercetezi întâmplările ce i-au urmat, care i- 
au fost ecou, şi să mergi înapoi pe urmele adevărului. Ca atunci când, 
văzând undele răspândite pe suprafaţa unui lac, îţi dădeai seama unde 
căzuse piatra. Agitat, aruncă o privire prin cămăruţa lui. Călimara de pe 
masa de scris încă mai avea puţină cerneală, dar îşi rătăcise condeiul pe 
undeva. Puse jos cartea deschisă, se repezi spre grămada de lemne de 
foc de lângă cămin, alese o aşchie şi reveni grăbit la masă. Inmuind 


lemnul aspru în întunecimea cernelii, Geder făcu o însemnare pe 
marginea cărţii. „Să priveşti undele ca să afli unde a căzut piatra.” 

Se lăsă pe spătar mulţumit. Acum, dac-ar mai fi găsit şi vreo 
menționare despre Slujitorul cel Drept... 

— Lord Palliako, zise din uşă scutierul său. Banchetul lordului Klin? 

Geder suspină, făcu semn din cap şi aruncă în foc aşchia înnegrită de 
cerneală. Degetul mare şi arătătorul îi erau pătate. Se spălă pe mâini în 
lighean, numai pe jumătate atent la ceea ce făcea. Scutierul îl ajută să-şi 
pună tunica pentru ceremonii şi mantia nouă din piele neagră şi aproape 
că-l scoase cu forţa pe uşă, în stradă. 

Acasă, în Camnipol, marele eveniment al iernii era aniversarea urcării 
regelui Simeon pe tron. Unei familii de nobili aleasă de rege i se făcea 
favoarea de a-şi cheltui jumătate din venitul anual pentru o singură 
noapte în care întreaga curte descindea asupra ei ca un stol de ciori pe 
un câmp de bătălie. Geder participase la două asemenea petreceri şi 
abundența de mâncare şi băutură îl făcuse să se cam resimtă de fiecare 
dată. 

În Vanai, sir Alan Klin cinstea evenimentul organizând un banchet 
fastuos şi dând ordin să aibă loc o sărbătoare publică. 

Felinare festive atârnau de-a lungul străzilor înguste, aruncând umbre 
stranii. Muzicanţii suflau în flaute şi băteau din tobe, acompaniind voci 
subţiri de timzinai care se înălţau într-un cântec. O femeie cu faţa lată 
rostogolea pe stradă un butoi din lemn care duruia pe pietre. 

Geder trecu pe lângă localnici îmbrăcaţi în hainele lor cele mai bune şi 
arborând cu toţii expresii amuzate. Aerul rece înroşea obrajii pursângilor 
şi făcea să le curgă nasul. De-a lungul străzii, uşile erau deschise şi 
înăuntru ardeau lumini, invitând trecătorii să intre, dar lipseau steagurile 
şi artificiile Anteei. Anul trecut, niciunul dintre aceşti bărbaţi şi femei nu 
ştiau şi nici nu le păsase când fusese încoronat regele Simeon. Dacă 
soldaţii din Anteea ar fi plecat acasă, data ar fi fost din nou uitată, la fel 
de iute şi cu acelaşi cinism cu care fusese adoptată. Lui Geder totul i se 
păru cochilia goală a unei adevărate sărbători. Tinichea încercând să 
treacă drept argint. 

În palatul principelui, Klin alesese o sală mare de audienţe pentru ca 
nobilii din Anteea să sărbătorească. Aici, aerul cald îţi asalta gura şi 
nările. Mesele erau pline de mâncăruri anteene tradiţionale: vânat gătit 
cu sos de mentă, pastă de păstrăv pe felii subţiri de pâine prăjită, şiruri 
de cârnaţi fierţi în vin. Larma vocilor era ca o furtună, conversațiile erau 
mai mult strigăte trimiţându-şi ecourile spre marile arcade de culoarea 
bronzului de deasupra. Cântăreţii se luau la întrecere, colindând printre 
mese pentru a obţine când şi când câte un bănuţ de la petrecăreţii 
anteeni. Un servitor bătrân, purtând banderola în culorile roşii şi cenușii 
ale casei Klin, îl conduse pe Geder către una dintre mesele mai mici, 
departe de marele cămin în care ardea trosnind o jumătate de copac. 
Geder îşi păstră mantia. La o asemenea depărtare de foc, era frig. 

Geder îi permise unei sclave să-i aducă o farfurie de mâncare şi un 
pocal mare din cristal şlefuit, plin cu bere neagră cu miros de ovăz. 
Singur în mijlocul ospăţului, mâncă, meditând asupra naturii adevărului 
şi a minciunii, a războiului şi a istoriei. Masa principală - unde şedeau 


Alan Klin, Gospey Allintot şi încă vreo şase favoriţi de-ai lui Klin - era ca 
o corabie aflată undeva la orizont. Nu observă că Daved Broot era condus 
către masa sa până când băiatul nu se lăsă greoi pe o bancă. 

— Palliako, zise Broot cel tânăr cu o înclinare din cap. 

— Bună, răspunse Geder. 

— Frumoasă mantie. E nouă? 

— Oarecum. 

— Îţi stă bine. 

Odată terminată conversaţia, Broot luă o farfurie şi se lansă într-o 
acţiune care consta din a mânca, metodic, cât mai mult cu putinţă. 
Treaba în sine nu părea să-i facă plăcere, dar Geder simţi o vagă 
admiraţie faţă de ambiția de care dădea dovadă băiatul. Câteva minute 
mai târziu, când Jorey Kalliam şi sir Afend Tilliakin - alţi doi care nu se 
bucurau de bunăvoința lui Klin - sosiră la masa lor, Broot deja ceruse o a 
doua farfurie. 

— Ce crede tatăl tău despre situaţia asta? întrebă Tilliakin în timp ce 
se aşezau. 

Jorey Kalliam scutură din cap. 

— Nu cred că putem să tragem o concluzie, zise el luând o farfurie cu 
vânat şi o carafă cu vin de la un servitor care aştepta să servească. Cel 
puţin deocamdată. 

— Totuşi bancherul ăla mărunţel, Imaniel, n-o să fie eliberat prea 
curând. Probabil că lord Klin îşi macină pipota de necaz că n-a găsit 
convoiul ăla, nu? 

Toate gândurile la dragoni, valuri şi capacitatea de a înfuleca 
dispărură din mintea lui Geder. Luă o gură zdravănă de bere, 
ascunzându-se în dosul paharului, şi încercă să găsească o cale cât mai 
puţin bătătoare la ochi de a-i întreba pe cei doi despre ce vorbeau. 
Înainte să născocească însă ceva, Broot interveni. 

— Vorbiti despre scrisoarea de la Ternigan? 

— Tatăl lui Jorey Kalliam i-a povestit ce se petrece acasă, dar zici că 
trebuie să-i smulg vorbele cu cleştele. 

Geder îşi drese glasul. 

— Ternigan a trimis o scrisoare? întrebă el cu vocea mai stridentă şi 
mai încordată decât intenţionase. 

Tilliakin râse. 

— Una groasă cât o jumătate de carte, din câte am auzit, răspunse el. 
Prada de război pe care o trimite Klin acasă este cam puţină după 
gusturile unora. Ternigan vrea să ştie de ce. Din câte-am auzit, şi-a trimis 
un om care să arunce o privire peste registrele lui Klin, să vadă dacă nu 
şi-a tăiat o porţie mai mare decât se cuvine. 

— Nu-i aşa, spuse Jorey. Sau cel puţin nu încă. 

Broot ridică din sprâncene. 

— Deci ai auzit tu ceva, spuse Tilliakin. Ştiam eu că nu zici tot. 

Jorey zâmbi melancolic. 

— Nu ştiu nimic sigur. Tata spune că la curte există o oarecare 
nemulţumire pentru că expediţia din Vanai nu a adus coroanei chiar cât 
se aşteptase. Deocamdată sunt doar unii care bodogănesc. Regele n-a zis 
nimic rău despre felul în care a gestionat Klin lucrurile. 


— Dar nici n-a zis nimic de bine, nu? întrebă Tilliakin. 

— Nu, spuse Jorey. Nu, n-a zis. 

— Ternigan n-o să-l recheme, spuse Broot cu gura plină de cârnaţi. Ar 
ieşi prost amândoi. 

— Dacă totuşi o s-o facă, o s-o facă în curând. Ar fi interesant de ştiut 
pe cine o să pună în loc, nu? zise Tilliakin privindu-l cu subînţeles pe 
Jorey. 

Geder îşi plimbă privirea pe rând de la unul la altul, cu mintea 
zburdându-i ca un câine scăpat din lanţ. Dintr-odată, avalanşa de taxe 
puse de Klin căpătă o nouă semnificaţie. Probabil că nu născocea 
însărcinări neplăcute numai ca să-l ţină ocupat pe Geder. Poate că banii 
aceia erau destinaţi să ajungă în Camnipol în locul celor pierduţi când 
convoiul se făcuse nevăzut. Klin încerca să cumpere buna părere a curţii 
regale. 

Gândul era prea frumos ca să fie adevărat. Pentru că, dacă era 
adevărat, dacă el era cel care-l făcuse pe Klin să iasă din grațiile 
regelui... 

— Cred că Jorey ar fi un foarte bun principe al Vanaiului, zise Geder. 

— Pe rănile Zeului, Palliako! exclamă Broot. Nu zice lucruri de-astea 
când te pot auzi alţii! 

— Îmi pare rău, spuse Geder. Voiam numai... 

Urale se ridicară dinspre masa de onoare. Şase jongleri în haine de 
bufoni aruncau cuțite în aer, cu lamele scânteind în lumina flăcărilor. 
Oaspeţii de la masa principală se mutaseră ca să facă loc spectacolului şi 
Geder îl putea vedea limpede pe Alan Klin. Privind dincolo de dansul 
cuţitelor, i se păru că ghiceşte o încordare în poziţia umerilor bărbatului. 
O veselie falsă în râsetele şi zâmbetele sale. O privire bântuită în ochii lui 
strălucitori. Şi, dacă aşa era, atunci el, Geder Palliako, le făcuse să apară. 
Şi, pe deasupra, Klin n-avea să ştie niciodată. N-avea să poată urma 
valurile înapoi, până la capăt. 

Geder râse şi aplaudă, prefăcându-se că priveşte spectacolul. 


CITHRIN 


După noaptea în care patinase pe iazul morii şi spaima sufocantă a 
zilei ce urmase, nopţile ei se scurgeau la fel. Mai întâi, o oboseală care-o 
pătrundea până în măduva oaselor. Apoi, după ce se ghemuia pe stratul 
de lână, o oră binecuvântată de somn, înainte să se pomenească din nou 
cu ochii deschişi, cu mintea galopând şi cu inima strânsă. Într-unele 
nopţi, îl vedea din nou pe nobilul anteean dolofan descoperind cuferele 
ascunse, doar că de data asta el dădea alarma şi soldaţii îşi făceau 
apariţia. Mintea ei era prinsă într-un vârtej de imagini de coşmar 
înfăţişându-i ceea ce fusese cât pe ce să se întâmple. Sandr ucis. Opal 
măcelărită. Maestrul Kit străpuns de săgeți, cu sângele strălucindu-i pe 
zăpadă. Marcus Wester predând-o soldaţilor în schimbul siguranţei 
convoiului. Şi ceea ce i-ar fi putut face apoi soldaţii. Faptul că toate astea 
nu se petrecuseră conferea spaimei ei o putere aproape supranaturală, 
de parcă dacă scăpase ca prin urechile acului, atrăgea după sine o 
datorie care îi putea depăşi posibilităţile de a plăti. 

Cithrin contraataca recurgând la amintiri despre magistrul Imaniel şi 
despre bancă, despre echilibrul dintre comerţ şi asigurare, intrigă şi 
planificare care îi reaminteau de casă. N-o ajutau să se odihnească, dar 
făceau mai suportabile orele reci şi întunecate de nesomn, lăsând-o să 
pretindă că lumea avea reguli şi putea fi îmblânzită. Apoi cerul se lumina 
spre răsărit, oboseala se prăvălea asupra ei ca o manta din fier forjat şi 
trebuia să se forţeze să se ridice, să iasă şi să înfrunte o altă zi 
imposibilă. Când ajunseseră la Porte Oliva, trăia pe jumătate într-un vis 
cu ochii deschişi. Mici animale roşiatice foşgăiau şi jucau la periferia 
vederii ei şi cele mai imposibile idei - că trebuia să înghită toate 
registrele pentru a le împiedica să cadă în mâinile cuiva, că maestrului 
Kit îi crescuseră aripi de care nu voia să ştie nimeni, că, înnebunită de 
gelozie din pricina lui Sandr, Cary plănuia s-o omoare pe ascuns - 
căpătau o nemeritată credibilitate. 

Tot ce ştia despre Porte Oliva era la mâna a doua. Ştia că se afla la 
marginea sudică a Birancourului şi că supravieţuia pe baza mărfurilor din 
est care nu se opreau în Oraşele Libere şi a acelora din vest care 
preferau o călătorie mai lungă pentru a evita piraţii Cabralului. Îşi 
obținea cea mai mare parte din bunăstare ca port de tranzit între Lyoneia 
şi Narinisle. Magistrul Imaniel numise oraşul cea de-a doua alegere a 
tuturor, dar o spusese de parcă nu era o poziţie chiar atât de rea. Ea şi-l 
imaginase ca pe un oraş dur, mustind de mândrie locală. 

Insăşi sosirea ei fusese nefirească. Îşi amintea că-şi mâna echipajul pe 
drumul deluros şi troienit de zăpadă, apoi deodată un băiat din neamul 
kurtadam, lunecos ca o vidră, alerga pe lângă căruţa ei cu mâna întinsă, 
iar în jur răsărise o pădure de clădiri. Porte Oliva era cel dintâi oraş 
adevărat pe care-l văzuse cu excepţia Vanaiului, din piatră acolo unde 
Vanaiul era din lemn şi cu apă sărată acolo unde în Vanai fusese apă 
dulce. Primele ei impresii fuseseră o străfulgerare de străzi înguste cu 
arcade înalte, albe, mirosul de rahat şi sare marină şi vocile cinnailor 
puri ciripind ca nişte cintezoi. Avusese impresia că străbătuseră un tunel 


săpat într-un zid imens, ca în poveştile de odinioară în care sufletele 
moarte treceau dintr-o lume într-alta, dar era ca şi cum ar fi visat. 

Nu-şi mai amintea cum îi angajase pe Marcus Wester şi pe secundul 
său ca gărzi personale. Nici de ce anume crezuse că-i o idee bună. 

Căpitanul păşea încolo şi-ncoace pe podeaua de piatră. In patul de 
campanie lipit de perete, Yardem Hane sforăia. Cithrin se dezmetici din 
somn şi examină pentru a suta oară încăperile mici şi umede. Un mic foc 
trosnea în vatră, aruncând lumini roşii şi portocalii pe peretele opus şi 
răspândind în aer fum de pin. Fereastra era din pergament răzuit, 
murdărind puţina lumină pe care o lăsa să pătrundă. Lăzile - conţinutul 
căruţei, pe care-l transportase cu atâta grijă din Vanai - erau stivuite de- 
a lungul pereţilor ca o marfă ieftină oarecare. Numai cele mai preţioase 
articole ale încărcăturii fuseseră puse în cutia de valori din fier. Abia o 
zecime din ceea ce cărase încăpuse înăuntru. Cithrin se ridică. O durea 
tot corpul, dar mintea îi era aproape limpede. 

— M'neaţa, zise Marcus Wester, înclinând politicos din cap. 

— Cât am dormit? întrebă ea. 

— Jumătate din dimineaţă. Nu e amiază încă. 

— Avem ceva de mâncare? 

— Nişte cârnaţi de seara trecută, zise el, indicând din cap mica uşă 
deformată de lemn ce dădea în cealaltă încăpere. 

Cithrin se ridică. Ani întregi, o jumătate de dimineaţă de somn abia ar 
fi fost de ajuns ca s-o ţină trează până seara. Acum i se părea un lux. 
Camera din dos nu avea nici uşă, nici fereastră, aşa că Cithrin aprinse un 
capăt de lumânare cât degetul şi o luă cu sine. Registrele, sufletul şi 
memoria băncii din Vanai erau înghesuite pe un raft de lemn. Pe o masă 
din lemn de stejar nelăcuit se aflau o carafă cu apă şi un şir de cârnaţi 
cam cenuşii. O duhoare copleşitoare venea dinspre oala de noapte din 
tablă aflată într-un colţ. Cithrin se uşură în ea şi aruncă peste conţinut 
două mâini de cenuşă, înainte să pună capacul la loc. Îşi tăie o bucată de 
cârnat şi îl mestecă sprijinită de masă. Carnea era aromată cu măr şi 
usturoi. Nu era nici pe departe atât de rău pe cât se aşteptase. 

Aşa se desfăşura viaţa ei de aproape două săptămâni. Marcus stătea de 
gardă ziua, iar Yardem noaptea. Se aventurau afară cât mai puţin cu 
putinţă. Singura intimitate de care se bucurau era în camera mică din 
dos şi singura lor lumină consta din strălucirea palidă ce pătrundea prin 
fereastră, din focul din vatră şi câteva lumânări. Mâncarea era 
cumpărată cu banii căpitanului. Ceea ce obținuse vânzând lâna, căruţa şi 
catârii se afla într-o punguţă mică de piele lângă uşa care dădea în 
stradă. Pe catâri luaseră mai puţin decât ar fi putut, dar Cithrin îşi 
spusese că femeia pursânge care-i cumpărase în cele din urmă avea să-i 
trateze cel mai bine. 

li era dor de catâri. 

Işi simţea părul unsuros şi pleoştit. Singurele ei haine erau cele pe 
care le primise când devenise Tag căruţaşul. Îşi termină cârnatul şi se 
întoarse în cealaltă încăpere. 

— Am nevoie de haine, spuse ea. N-o să umblu numai într-astea pân’ la 
primăvară. 


— Bine, zise căpitanul. Dar nu te îndepărta prea tare până nu înveţi 
străzile. Şi nu atrage atenţia asupra ta. Cu cât ştiu mai puţini oameni că 
ne aflăm aici, cu atât suntem mai în siguranţă. 

Asta spunea de fiecare dată, ca şi cum ea ar fi uitat de pe o zi pe alta. 
Tralgul se foi prin somn oftând. Fata luă punga, o îndesă în buzunar şi 
deschise uşa. Lumina zilei năvăli ca un potop. 

— Cithrin! 

Se întoarse. Căpitanul stătea pe vine lângă foc, scormonind cenuşa cu 
o spadă, dar ochii aţintiţi asupra ei erau plini de îngrijorare. 

— Fii atentă cât eşti afară, zise el. 

— Ştiu care-s riscurile, zise ea şi ieşi în stradă. 

Cartierul sării era un labirint. Clădiri cu un etaj se înălţau deasupra 
unor străzi atât de înguste, încât oamenii nu puteau trece unul pe lângă 
altul fără să se atingă. Curbele modelau totul, făcând imposibil să vezi 
prea departe în orice direcţie, iar intersecţii ce păreau să promită străzi 
mai largi sfârşeau adesea în fundături. Voci de bărbaţi şi femei - 
kurtadami, cinnai şi pursângi - umpleau văzduhul. În cartierul acesta, 
dacă un bărbat ţipa la soţia sa, ecoul ducea mai departe melodia mâniei 
sale, chiar în timp ce-i ştergea cuvintele. 

Copiii pândeau la ferestre şi în praguri, sălbatici ca pisicile. Câteva zile 
de vreme caldă făcuseră să se topească zăpada murdară, lăsând prin 
colţuri, la pândă, băltoace negre acoperite cu pelicule de gheaţă. Puteau 
exista o mie de căi de a intra şi ieşi din cartier, dar Cithrin ştia una 
singură şi nu se abătu de la ea. După câteva minute de mers, în faţă se ivi 
intersecţia a cinci străzi, dintre care una ducea spre nord-est. Deasupra 
ei strălucea o fâşie mai largă de cer alburiu, ceţos, şi Cithrin o urmă 
către piaţă, către docuri şi către fluxul de bani ce ţinea în viaţă Porte 
Oliva. 

Piaţa Mare nu era una deschisă, ci o reţea de alei acoperite. 
Caldarâmul aspru al străzii lăsa loc unor dale albe. Arcade se înălţau ca 
nişte mâini împreunate a rugăciune şi mari ferestre palide îşi revărsau 
lumina de sus, printre degete de piatră şi fier. Bărbaţi şi femei cântau din 
gură şi din flaut. Păpuşarii îşi jucau micile lor drame, uşor modificate ca 
să includă vreun negustor local sau vreo personalitate politică. Servitori 
ai marilor case şi palate din oraş îşi croiau drum prin mulţime, purtând 
pe cap imense coşuri de răchită, pentru a asigura cina celor puternici. 
Micii cămătari independenţi, peşti mărunți comparativ cu leviatanul 
reprezentat de Banca Medean, îşi instalaseră măsuţele acoperite cu pâslă 
verde şi balanţele. Călători şi marinari veneau dinspre docuri ca să 
admire haosul. Negustorii îşi strigau mărfurile - pâine, peşte şi carne, 
ţesături, mirodenii şi călăuzire spirituală - şi nu ocupau două zile la rând 
acelaşi loc. 

În fiecare dimineaţă, înainte de prima geană de lumină, negustorii se 
aşezau la coadă în faţa unor gherete mari, aşteptând să apară oamenii 
reginei care aduceau, din palatul guvernatorului, nişte cufere de fier 
bogat ornamentate. Fiecare negustor plătea o taxă şi trăgea un bilet din 
cufăr, aflând astfel care dintre miile de separeuri sau intersecţii avea să-i 
aparţină în acea zi. Niciun cămătar, măcelar, brutar sau fermier nu putea 
spera să se îmbogăţească punând stăpânire pe un loc anume. Sau aşa s- 


ar fi petrecut lucrurile dacă sistemul n-ar fi fost corupt. Cithrin nu 
trecuse pe aici decât de două ori, dar se îndoia că o metodă concepută cu 
atâta atenţie pentru a da aparenţa corectitudinii putea să nu fie coruptă. 

işi cumpără un cornet mare de stafide încălzite şi nuci trase prin 
miere, pregătindu-se pentru o cercetare îndelungată, dar nu dură mult 
până să dea de croitorul pe care-l căuta, şi încă la doar cinci firide 
distanţă de locul unde-l zărise data trecută. Proprietarul era un cinnai 
pur, înalt, zvelt şi palid, cu inele pe toate degetele şi cu dinţi ce păreau să 
fi fost ascuţiţi. Avea cinci mese aşezate în semicerc şi, în mijloc, o a 
şasea, pe care îşi expunea marfa cea mai bună. Cithrin se opri şi examină 
trei rochii cu aerul că îşi omora timpul. Cinnaiul stătea alături, răstindu- 
se la o femeie pursânge ce-şi ţinea braţele încrucişate pe piept şi al cărei 
chip exprima o mânie aproape de zeu. Între cei doi se afla o ladă al cărei 
lemn deschis la culoare se îmbibase de apă căpătând o nuanţă 
întunecată. 

— Uite! Uite cum a distrus apa vopseaua! spunea negustorul. 

— Nu le-am aruncat eu din barcă, zise femeia. 

— Nici eu. 

— Ai semnat un contract pentru zece rochii. Poftim zece rochii! 

— Am semnat un contract pentru zece rochii bune de vândut! 

Cithrin se trase mai aproape. Din câte putea vedea, rochiile aveau o 
croială simplă. Apa de mare făcuse culorile să iasă, amestecând galbenul 
cu albastrul şi trandafiriul şi împestriţându-le pe toate cu pete albe ca o 
mână de nisip împrăştiat. Cinnaiul îi aruncă o privire, cu ochii mijiţi de 
enervare. 

— Vrei ceva? 

— O rochie, zise Cithrin cu gura plină de stafide. 

Negustorul o privi cu îndoială. Cithrin îşi scoase punga din buzunar şi- 
o deschise. Argintul sclipi în lumina soarelui şi negustorul ridică din 
umeri. 

— Hai să-ţi arăt ce avem, zise el, întorcându-i spatele femeii pursânge 
care continua să fumege de furie. 

Luă cea dintâi rochie de pe masa din mijloc. Albastră cu alb, cu mâneci 
brodate, părând să emane miros de levănţică. Negustorul netezi țesătura 
cu mâna. 

— Asta este marfa noastră cea mai aleasă, zise el. E scumpă, i- 
adevărat, dar merită fiecare bănuţ. La o sută douăzeci de arginţi n-o să 
găseşti una mai bună în toată piaţa. Şi asta include şi ajustarea pe 
măsura ta. 

Cithrin clătină din cap. 

— Nu pe asta o vinzi. 

Negustorul, care punea rochia la loc, se opri. Spusele ei îl 
nedumeriseră. 

— Nu pe asta o vinzi, repetă Cithrin. Nu-i aici ca să fie vândută. Rolul 
ei este să facă următoarea rochie să pară rezonabilă ca preţ. Următoarea 
pe care o oferi este cea trandafirie de colo? Dacă începi de la o sută 
douăzeci, pentru asta o să ceri... Cât? Optzeci? 

— Optzeci şi cinci, zise cinnaiul cu acreală. 


— Ceea ce e prea mult, spuse Cithrin. Dar ţi-o iau cu patruzeci şi cinci. 
Asta îţi acoperă costurile şi îţi mai rămâne şi ceva profit. 

— Patruzeci şi cinci?! 

— E un preţ cinstit, zise Cithrin, scoțând o altă mână de stafide. 

Negustorul rămase cu gura căscată de uimire. Femeia pursânge de 
lângă ladă chicoti. Cithrin simţi o căldură bruscă în pântece, o eliberare, 
ca după prima înghiţitură dintr-un vin tare. Zâmbi şi, pentru prima oară 
după multe zile, îi veni uşor s-o facă. 

— Dacă mi-o dai cu patruzeci, o să te ajut să scoţi profit din astea, zise 
Cithrin, făcând semn din cap spre rochiile distruse. 

Negustorul făcu un pas în spate, cu braţele încrucişate. Cithrin tocmai 
îşi spunea că exagerase, când acesta vorbi. 

— Şi cum anume-ţi propui să faci asta? 

În cuvintele lui se simţea o undă de amuzament. 

— Patruzeci, zise ea. 

— Convinge-mă. 

Cithrin se întoarse spre ladă şi răscoli printre rochii. Toate aveau 
aceeaşi croială. Stofă ieftină, cu copci din metal şi găici de aţă şi cu 
puţină broderie la manşete şi guler. 

— De unde vă vin cele mai puţine mărfuri? întrebă ea. Din Hallskar? 

— Nu prea vine cine ştie ce de-acolo, admise negustorul. 

— Atunci schimbă copcile astea cu unele de argint, zise Cithrin. Şi 
coase mărgele de sticlă pe gulere. Numai trei sau patru, dar viu colorate. 
Ceva care să fure ochiul. 

— Şi de ce-aş strica argintul şi mărgelele pe gunoaiele astea? 

— Păi n-ai strica nimic, zise Cithrin. Asta-i ideea. Dacă au argint şi 
mărgele, n-au cum să fie gunoaie. Spune-le... Nu ştiu. Vopseluri halskari 
pe bază de sare. Metodă nouă, foarte rară. Nu mai sunt alte rochii care 
să le semene în toată Piaţa Mare. Fixează preţul de început la două sute 
de monede de argint, apoi scade-l la o sută treizeci. 

— De ce ar vrea cineva să plătească atât? 

— De ce nu? Când e vorba despre o marfă nouă, nimeni nu ştie cât 
valorează ea cu-adevărat. Şi dacă nimeni altcineva nu ştie, poţi să faci ce 
vrei. 

Negustorul clătină din cap, dar nu ca refuz. Sprâncenele femeii 
pursânge se înălţară până spre linia părului. Cithrin scoase o nucă trasă 
în miere. Rumoarea şi ecourile vocilor din jur erau la fel de bune ca 
liniştea. Aşteptă preţ de patru răsuflări, în timp ce negustorul îşi 
frământa mintea. 

— Dacă o singură persoană din Piaţa Mare te crede, spuse Cithrin, o să 
acoperi costul tuturor celor zece rochii, cu tot cu copci şi mărgele. Dacă 
te cred două persoane... 

Negustorul mai tăcu preţ de încă două răsuflări. 

— Ştii mult prea multe despre rochii, spuse el. 

„Nu ştiu absolut nimic despre rochii”, îşi zise ea. Negustorul râse 
scurt. Luă rochia trandafirie şi i-o aruncă lui Cithrin cu un dezgust 
prefăcut. 


— Patruzeci, zise el, apoi se întoarse către femeia din neamul 
pursângilor. O vezi? Uită-te la faţa ei. Asta este o femeie cu adevărat 
periculoasă. 

— Te cred, zise femeia, în timp ce Cithrin număra banii, zâmbind. 

O oră mai târziu, străbătea aleile semideschise ale Pieței Mari ducând 
la subraţ rochia roz împachetată strâns, iar lumea i se părea un loc senin 
şi lipsit de pericole. Rochia trebuia ajustată pe măsura ei, dar asta nu era 
important. Mai mult decât orice câştig o bucura ideea că era o femeie cu 
adevărat periculoasă. 

Soarele abia începuse să coboare către apus. Cithrin se îndreptă spre 
băile publice cu gândul de a petrece o oră în apă fierbinte şi aburi. Şi 
poate chiar să dea câteva monede pe un balsam care să alunge puricii şi 
păduchii pe care-i căpătase pe drum şi în noile ei cămăruţe. Băile se aflau 
pe partea nordică a unei pieţe publice vaste. Stâlpi mai înalţi decât 
copacii se înălţau în aer, deşi acoperişul pe care-l vor fi susţinut cândva 
dispăruse de suficientă vreme pentru ca ploaia să-şi sape făgaşe în 
postamentele lor. Petice de iarbă cafenie, ucisă de frigul iernii, 
acopereau spaţiile libere, ca nişte covoare, iar tufişurile păstrau frunze 
moarte şi fâşii de cârpă între degetele lor din rămurele. Cithrin trecu pe 
lângă o căruţă unde se vindea supă caldă şi pe lângă un kurtadam deşirat 
la picioarele căruia dansau două marionete alături de o strachină de 
cerşit cu câteva monede în ea. De cealaltă parte a pieţei, o trupă de 
actori îşi transformase căruţa în scenă, dând la o parte doi păpuşari 
nemulţumiţi. Pe deasupra zburau porumbei. Un grup de femei cinnaie se 
plimbau împreună, palide, zvelte şi frumoase, cu rochiile unduindu-li-se 
pe trup ca iarba de mare în bătaia valurilor, cu vocile asemeni unei 
melodii. Cithrin ar fi vrut să le privească, dar fără să fie observată. Nu 
avusese ocazia să cunoască bine niciun cinnai pur. Şi totuşi, mama ei 
fusese din acest neam şi ar fi arătat în largul ei într-un asemenea grup. 

Femeile o luară pe scara vastă care ducea spre băi şi Cithrin porni 
după ele când o voce cunoscută o ţintui locului. 

— Opriţi-vă! 

Cithrin se întoarse. 

— Opriţi-vă acum şi trageţi-vă mai aproape! Ascultaţi povestea lui 
Aleren Ucigaşul şi a spadei dragonilor! Sau, dacă sunteţi slabi de inimă, 
treceţi mai departe. 

Pe scena ridicată de actori înainta un bărbat mai vârstnic, a cărui voce 
umplea toată piaţa. Avea barba înfoiată şi părul pieptănat în sus. Purta 
nişte robe teatrale în culori ţipătoare şi vocea lui reverbera şi şerpuia 
printre stâlpii imenşi. Era, fără îndoială, maestrul Kit, iscusitul. Cithrin se 
apropie de scenă, întrebându-se dacă nu cumva visa. Alţi câţiva locuitori 
din Porte Oliva se opriseră, atraşi de vorbăria actorului, iar publicul 
însuşi atrăgea un public şi mai mare. Uluită, Cithrin se opri pe un petic 
de iarbă uscată. Pe scenă se ivi Opal, într-o rochie care o făcea să pară cu 
zece ani mai tânără. Apoi Smit, purtând o tichie de muncitor şi vorbind 
cu un pronunţat accent din Coasta de Nord. Urmă Hornet, într-o armură 
poleită şi, în urma lui, păşind pe scândurile scenei de parcă ar fi stăpânit 
lumea şi tot ce era în ea, Sandr. Cithrin râse încântată şi alţii se alăturară 
aplauzelor ei. Mikel şi Cary, amândoi amestecați în mulţime, îi făcură 


semn din cap. Prinzând privirea lui Cary, Cithrin se prefăcu că trage o 
spadă din teacă şi arătă către scenă. „Credeam că sunteţi soldaţi şi voi 
eraţi actori?” Cary dădu din cap cu un aer timid şi-i făcu o mică 
reverență, apoi se întoarse la însărcinarea de a-l aclama pe Aleren 
Ucigaşul şi de a-l huidui pe Orcus, regele-demon. 

Iarna, piaţa, era mult prea rece. La finalul primului act, pe Cithrin o 
dureau urechile şi îi curgea şi nasul. Se cuprinse cu braţele, înfăşurându- 
se cât putu în haine, dar nimic n-ar fi putut s-o facă să plece. Povestea se 
desfăcea ca o floare primăvara, gărzile convoiului, pe care le ştia de luni 
întregi, devenind actori sub ochii ei şi actorii confundându-se cu rolurile 
pe care le jucau, până când, în final, Aleren Ucigaşul îşi înfipse spada 
otrăvită în pântecele lui Orcus, Sandr şi maestrul Kit nemaifiind decât 
ecourile pe jumătate uitate ale unor oameni cândva cunoscuţi. Aplauzele 
mulţimii erau puţine, dar sincere, iar Cithrin scoase câteva monede, 
adăugându-le ploii de bani ce cădea pe scândurile scenei. 

În timp ce actorii desfăceau scena, Opal, Mikel şi Smit se apropiară s-o 
salute şi să facă schimb de poveşti. Da, fuseseră actori de la-nceput. Doar 
jucaseră rolul gărzilor. Cary îi recită prologul unei comedii pe care o 
compuneau în memoria acestei aventuri. Cithrin le povesti - încet, ca să 
nu audă şi alţii - despre camerele pe care le închiriase împreună cu 
Marcus şi Yardem, iar Opal făcu glume obscene până când Smit roşi 
violent şi toţi râseră de nu mai ştiură de ei. 

Sandr stătea lângă căruţă cu o încruntare furioasă pe chip, evitând 
dinadins să-i privească. Cithrin se scuză şi se apropie de el, gândindu-se 
că probabil se simţea jignit văzând-o că vorbea cu ceilalţi şi cu el nu. 

— Ca să vezi, zise ea. Şi mie nu mi-ai spus. 

— Mda, aşa-i, spuse Sandr evitându-i privirea. 

— N-am ştiut, zise ea. Ai fost nemaipomenit. 

— Mulţumesc. 

Maestrul Kit strigă ceva din cealaltă parte a căruţei şi Sandr trase de o 
funie groasă, ridicând scena şi lipind-o de o latură a vehiculului. Legă 
funia, îi aruncă o privire lui Cithrin, se uită în altă parte, apoi o salută 
înclinând din cap. 

— N-am terminat munca. Trebuie să plec. 

Cithrin dădu înapoi, iar bucuria i se risipea. 

— Îmi pare rău, zise ea. N-am vrut să... 

— Nu-i nimic, zise Sandr. Trebuie să... 

Se îndepărtă clătinând din cap, aplecându-se pe sub o traversă pe care 
Smit o cobora, gata s-o împacheteze. Cithrin reveni în piaţă. Cerul de 
culoarea laptelui nu i se mai părea la fel de binevoitor ca mai-nainte. Nu 
ştia dacă era bine să se apropie din nou de actori sau să se îndepărteze, 
dacă era bine-venită sau o intrusă. Dintr-odată se simţi conştientă de 
hainele ei zdrenţuite şi de părul nepieptănat de câteva zile. 

— N-are legătură cu tine, zise o voce de femeie. 

Cary venise prin spatele ei, dându-i ocol. Cary, care îl întrebase pe 
Yardem dacă exista vreo armă care să avantajeze femeile. Cary, care 
purtase un arc pe umăr cu aerul unui veteran ce văzuse o duzină de 
războaie. Cary, pe care Cithrin n-o cunoştea prea bine. 

— Ce n-are legătură cu mine? întrebă ea. 


— Sandr, zise Cary, indicând cu bărbia un loc anume din piaţă. Ele 
noul actor principal. Ăştia-s întotdeauna nişte porci în primii câţiva ani. 

Sandr stătea zâmbitor. Era înconjurat de trei fete în haine din pânză 
grosolană. Una îşi pusese mâna pe braţul lui, iar degetele îi fremătau ca 
un fluture nesigur dacă să aterizeze sau nu. Cithrin îl privi cum îi zâmbea 
fetei şi cum privirea îi cobora spre sânii ei. 

— Aia ziceam, că n-are legătură cu tine, spuse Cary. 

— Nu-mi pasă, spuse Cithrin. Nu-i ca şi cum l-aş fi iubit. Dar nu ştiam 
că... adică am crezut... 

— Aşa credem toate la început, zise Cary. Dacă are vreo importanţă, 
îmi pare rău şi promit să-i pun nisip în bere în numele tău. 

Cithrin se sili să râdă. Nu ştia când îi reapăruse gheara aceea din 
stomac, dar era din nou acolo. 

— Nu face nimic în numele meu, zise ea. Omul e aşa cum e. 

— Înţelepte vorbe, surioară, zise Cary. Vrei să vii cu noi? La apus o să 
încercăm o altă piesă, în faţa palatului guvernatorului. 

— Nu, zise Cithrin cam repezit. 

Incercă din nou. 

— Nu, eu de fapt mă duceam la băi şi apoi voiam să mă întorc acasă. 
Înainte să se agite prea tare căpitanul. 

— Mult noroc în privinţa asta. Cred că s-a născut agitat. Sau cel puţin 
prudent, zise Cary. Mi-a părut bine să te văd. 

Cithrin se întoarse şi urcă treptele largi. Dinspre uşa băii se 
învălmăşeau aburi. Voci care se certau sau cântau. Cithrin se întoarse, 
lăsând totul în urmă. O dureau fălcile şi se sili să şi le descleşteze. O 
parte din ea voia să se întoarcă şi să vadă cu cine stătea Sandr de vorbă 
şi dacă avea să privească înspre ea. Poate dacă... 

Praful din aerul răcoros îi făcu ochii să lăcrimeze şi şi-i şterse cu dosul 
palmei. În drum spre casă, se opri la o tavernă şi bău o cană de vin 
fortificat din acelaşi soi cu cel pe care Sandr i-l adusese în ziua aceea, pe 
malul iazului. 

Gustul nu era la fel de bun. 


— E totul în regulă? izbucni căpitanul Wester când o văzu. Ai lipsit 
multă vreme. 
— E bine, zise ea scurt. Totul e bine. 


DAWSON 


Lui Dawson Kalliam Kavinpolul i se părea urât. Oraşul stătea cu câte 
un picior de fiecare parte a râului Uder şi avea clădiri acoperite cu un 
stuc dezgustător, de culoare roşu-cenuşie. Felurile de mâncare locale 
erau toate pe bază de ceapă şi peşte pescuit din aceleaşi ape în care se 
deversa canalizarea. Prea multe cicluri îngheţ-dezgheţ făcuseră 
caldarâmul să crape, formând băltoace de noroi pe jumătate îngheţat în 
care un cal neatent îşi putea rupe piciorul. Şi, în centrul tuturor, trona 
proprietatea lordului Ternigan, cu terenuri de vânătoare separate de oraş 
prin ziduri, ca o grădină de basm. În oricare alt an, Dawson ar fi rămas 
pe moşia lui, cu Clara şi cu aceia dintre fiii săi care ar fi preferat să 
ierneze alături de el în loc să urmeze vânătoarea până aici. 

În această iarnă, însă, vânătoarea căpătase o altă semnificaţie. Cerbii 
îmblânziţi ai lui Ternigan şi prepeliţele sale crescute de om nu erau 
trofeul râvnit de Dawson. lar audienţele între patru ochi cu regele erau 
mai uşor de aranjat când regele însuşi le voia. 

— Pe toţi zeii, Kalliam! Eu încerc să păstrez pacea şi tu omori lumea în 
plină stradă? 

Tavanul camerei regelui se pierdea în întunecimea năclăită de 
funingine de deasupra. Ferestre largi, enormităţi din sticlă şi fier, se 
deschideau deasupra oraşului. Exagerată şi ţipătoare, arhitectura clădirii 
vorbea despre glorie şi putere, spunând: „Poţi avea asta sau poţi avea 
confort, dar nu şi una şi alta.” 

Dawson îşi privi prietenul din copilărie. Lunile de iarnă îi gravaseră o 
strâmbătură în colţurile gurii şi îi presăraseră pe tâmple fire cărunte ca 
un îngheţ timpuriu. Sau poate că semnele vârstei şi ale slăbiciunii 
fuseseră dintotdeauna acolo, dar Dawson nu voise să le vadă până acum. 
Roba împodobită cu nestemate pe care o purta Simeon - ba chiar şi 
coroana - nu mai păreau însemne ale puterii şi măreției sale, ca în 
toamnă. Erau numai forma pustie a acestora, ca un ulcior gol ce aştepta 
să fie umplut. Dawson ştia răspunsul pe care Simeon şi eticheta curţii îl 
cereau. „Iertare, sire.” 

— În Camnipol se varsă sânge mai nobil ca ăla ori de câte ori îşi taie 
cineva porcul, zise Dawson. Erau tâlharii lui Issandrian. 

— Ai dovezi? 

— Normal că n-am dovezi, dar ştim amândoi că ai lui erau. Ai lui sau ai 
lui Maas, oricum nu contează. Şi nici tu nu mi-ai smuci lesa dacă ai crede 
că erau nişte tâlhari oarecare, nu prea priceputi. 

Tăcerea apăsă aerul. Simeon se ridică. Cizmele îi scrâşniră pe podeaua 
de piatră. În jurul lor, tapiseriile din încăpere unduiau, iar gărzile 
vegheau în tăcere. Dawson îşi dori să fi fost cu adevărat singuri. Gărzile 
erau slujitorii regelui, dar erau şi ei oameni. 

— Maiestate, spuse Dawson. Cred că nu înţelegeţi de câtă loialitate 
sunteţi înconjurat. Inclusiv de a mea. Mi-am petrecut sezonul discutând 
între patru ochi cu bărbaţii de neam ales din Anteea, şi Maiestatea 
Voastră se bucură de un larg sprijin împotriva lui Issandrian şi a haitei 
lui. 


— Issandrian şi haita lui sunt şi ei supuşii mei, zise Simeon. Aş putea 
spune că a aţâţa nemulțumiri este, în sine, o acţiune întreprinsă 
împotriva mea. 

— Este o acţiune întreprinsă de dragul tău, Simeon. Cei cu care am 
discutat sunt uniţi în numele tău. Mi-aş dori numai să fii şi tu alături de 
noi. 

— Dacă mă apuc să declar război unei părţi sau alta a nobilimii doar 
pentru că se întâmplă să fie în ascensiune în clipa asta... 

— Am zis eu aşa ceva? Simeon, am petrecut luni întregi linguşind şi 
făcând promisiuni oricui avea cât de cât influenţă asupra lui Ternigan. 
Este gata să-l retragă pe Klin din Vanai. Nu aşteaptă decât un semn din 
partea ta. 

— Dacă aleg o tabără sau alta, o să se lase cu vărsare de sânge. 

— Şi dacă n-o faci, regatul va avea parte de pace eternă şi de lumină? 
Ştii şi tu că nu-i aşa. 

— Dragonii... 

— Dragonii nu s-au prăbuşit fiindcă a izbucnit războiul. Războiul a 
izbucnit pentru că nu exista un lider. O familie are nevoie de un tată, iar 
un regat are nevoie de un rege. E datoria ta să conduci şi dacă eşuezi va 
veni o zi în care oamenii vor urma pe altcineva. Abia atunci vom păşi pe 
calea dragonului. 

Simeon clătină din cap. Lumina focului i se răsfrângea în ochi. Afară 
dădea târcoale un vânt rece, mirosind a iarnă. O ninsoare fină ca o 
cenuşă se învârtejea dincolo de ferestre. 

— O familie are nevoie de un tată, zise regele, ca şi cum ar fi găsit 
cuvintele amuzante şi, în acelaşi timp, amare. Când a murit Eleora, i-am 
promis c-o să am grijă de fiul nostru. Nu de prinţ, de fiul nostru. 

— Aster este prinţul, zise Dawson. 

— Şi dacă n-ar fi, tot ar fi fiul meu. Ai şi tu copii. Sunt sigur că-nţelegi. 

— Am trei fii şi o fiică. Barriath este căpitan de navă sub comanda 
lordului Skestinin, Vicarian studiază să devină preot, iar Jorey se află în 
Vanai. Elisia s-a măritat acum trei ani cu fiul cel mai mare al lordului 
Annerin şi de-atunci abia dac-am mai primit veşti de la ea. Şi niciunul 
dintre ei nu m-a făcut să devin sfios, Simeon, zise Dawson. Ce s-a- 
ntâmplat cu tine? adăugă el pe un ton mai blând. 

Simeon râse. 

— Am devenit rege. Toate erau bune şi frumoase când ne jucam de-a 
regele în curte sau pe câmpul de luptă, dar pe urmă a murit tata. Şi n-a 
mai fost o joacă. Partida lui Issandrian nu este singura mea problemă. 
Hallskar a început din nou să ofere adăpost piraţilor. Coasta de Nord se 
apropie de un nou război de succesiune şi Asterilholdul susţine ambele 
tabere. Veniturile aduse de taxele din Estinford nu-s ce-ar trebui să fie, 
ceea ce înseamnă fie că le fură cineva, fie că fermele nu mai dau recolte. 
Şi peste câţiva ani Aster trebuie să ia coroana şi să conducă el toate 
astea. 

— Nu chiar atât de repede, spuse Dawson. Nu mai suntem tineri, dar 
mai avem viaţă-n noi. Şi ştii şi tu soluţia problemelor ăstora la fel de bine 
ca mine. Găseşte oameni de încredere, şi-apoi încrede-te în ei. 


— Adică tu şi partida ta în locul lui Issandrian şi al partidei lui? întrebă 
regele cu răceală. 

— Da. La asta mă refer. 

— Aş prefera să renunţi. Lasă mişcarea lui lIssandrian să se 
prăbuşească de la sine. 

— N-o să se întâmple asta. 

Regele Simeon îşi ridică privirea şi în ochii lui se puteau citi mânie sau 
amuzament, sau disperare. Dawson se lăsă demonstrativ într-un 
genunchi, ca un om care se pleacă în faţa regelui său. Poziţia bărbiei şi a 
umerilor transformau însă gestul într-o provocare: „lată loialitatea mea. 
Fii demn de ea.” 

— Ar trebui să te retragi, dragul meu prieten, zise regele. Trebuie să 
mă odihnesc înainte de ospăț. Trebuie să mă gândesc. 

Dawson se ridică în tăcere, făcu o plecăciune şi se retrase spre 
propriile sale apartamente. Palatul lordului Ternigan era întins. Fusese 
clădit de-a lungul mai multor secole de nenumărați arhitecţi, fiecare, s-ar 
fi zis, cu o viziune proprie care se bătea cap în cap cu ale celorlalţi. 
Rezultatul era un labirint. Fiecare curte şi fiecare scuar duceau unde nu 
te aşteptai, iar culoarele coteau şi ocoleau pentru a evita obstacole de 
mult dispărute. Nici că se putea invitaţie mai bună pentru o lovitură 
discretă de cuţit venită din umbră. 

Aşteptă ca valetul regelui să-i pună haina, să-i aşeze pe umeri mantia 
groasă de lână şi să se încline, apoi ieşi afară în viscolul alb. Vincen Coe 
apăru în urma sa. Dawson nu i se adresă, iar hăitaşul nu avea nimic de 
raportat. Traversară curtea însoţiţi numai de scârţâitul hainelor de piele 
şi de sunetul paşilor lor înăbuşiţi pe zăpadă, apoi traversară o serie de 
pasarele şi un pod larg, unde vântul fu cât pe ce să-i ia pe sus ca pe nişte 
vrăbii măturate de furtună. Existau şi trasee mai adăpostite, dar erau mai 
aglomerate şi deci mai primejdioase. Dacă Issandrian şi Maas voiau să-l 
atace pe Dawson, n-aveau decât să-şi dea silinţa. 

Ospitalitatea oferită de Ternigan casei Kalliam includea o locuinţă 
separată, care aparținuse cândva concubinei favorite a unui rege. 
Clădirea avea o senzualitate vulgară, iar grădinile din faţa ei - fără 
îndoială luxuriante primăvara - erau acum o adunătură de crenguţe 
uscate şi tufişuri moarte. Dar putea fi apărată, fapt pe care Dawson îl 
aprecia. Se descotorosi la intrare de mantia şi de paznicul său şi pătrunse 
în încăperile călduroase şi întunecate, unde se simţea aroma ceaiului de 
mentă şi se auzea plânsul unei femei. 

Preţ de o clipă îngrozitoare crezu că era Clara, dar anii petrecuţi 
împreună îl învăţaseră să deosebească sunetele pe care le scotea ea de 
oricare altele, şi suspinele acestea nu erau ale ei. Urmă în tăcere plânsul 
- şi, pe măsură ce se apropia, vocea alinătoare a Clarei - până într-un 
salonaş unde concubina de mult moartă obişnuia să se odihnească. Acum 
în salon şedea Clara, pe un divan scund, iar verişoara ei Phelia - baroană 
de Ebbinbaugh şi soţia detestatului Feldin Mass - stătea pe podea, cu 
capul în poala Clarei. Dawson întâlni privirea soţiei sale şi Clara clătină 
din cap fără să întrerupă litania de consolări rostite cu blândeţe. Dawson 
se retrase. Se duse în birou să-şi fumeze pipa, să bea whisky şi să lucreze 


la o poezie pe care o începuse, până când, o oră mai târziu, Clara veni şi i 
se aşeză în poală. 

— Biata Phelia, suspină ea. 

— Necazuri în căsnicie? întrebă Dawson, mângâindu-şi soţia pe păr. 

Ea îi luă pipa dintre buze şi trase adânc din ea. 

— Se pare să soţul meu îl face teribil de nefericit pe soţul ei, zise ea. 

— Soţul ei încearcă să-l ucidă pe-al tău. 

— Ştiu, dar mi s-a părut c-ar fi fost nepoliticos să subliniez aspectul 
când sărăcuţa de ea avea o cădere nervoasă în faţa mea. Şi, în plus, tu 
câştigi, nu? Nu mi-o imaginez cerând îndurare dacă vânturile ar sufla în 
pânzele Ebbinbaughului. 

— A cerut îndurare? 

— Nu cu-atâtea cuvinte, spuse Clara, părăsind poala lui Dawson, dar 
nu şi pipa. Dar nici n-avea cum s-o facă, nu-i aşa? Ar fi cumplit de 
nepoliticos şi sunt absolut sigură că Feldin nu ştie c-a venit, aşa că nu 
încerca s-o potriveşti în calculele şi intrigile tale. Uneori, o femeie 
înfricoşată nu-i decât o femeie înfricoşată. 

— Da, şi să ştii că nu plănuiesc să-i fac viaţa mai fericită, spuse 
Dawson. 

Clara ridică din umeri şi-şi feri privirea. Când el vorbi din nou, tonul 
nu-i mai era la fel de glumet. 

— Îmi pare rău. Pentru tine şi pentru ea. Dac-ajută cu ceva. 

Clara tăcu un timp, trăgând din pipa lui. În lumina slabă, părea mai 
tânără decât era. 

— Lumile noastre se despart din ce în ce mai tare, bărbate, zise Clara. 
A ta şi-a mea. Micile tale războaie, păcile mele. Războiul iese câştigător. 

— Uneori vine vremea războaielor, zise Dawson. 

— Presupun că da, spuse ea. Cred... că da. Totuşi, adu-ţi aminte că la 
un moment dat războaiele se încheie. Încearcă să te asiguri că, atunci 
când se încheie, mai rămâne ceva care să merite. Nu toţi duşmanii îţi 
sunt duşmani. 

— Asta n-are logică, iubirea mea. 

— Nu, nu-i aşa, zise ea. Doar că pur şi simplu tu nu vezi lumea în felul 
ăsta. Phelia n-are legătură cu duşmănia dintre tine şi Feldin Maas, cum 
n-am nici eu. Dar este şi ea expusă riscului, la fel cum suntem eu şi copiii 
noştri. Phelia îţi este duşman fiindcă trebuie, nu fiindcă aşa a ales ea. Şi 
când va veni sfârşitul, adu-ţi aminte că în tabăra cealaltă se află o 
mulţime de oameni care-au avut mult de pierdut şi care n-au pornit ei 
conflictul. 

— Ai vrea să renunţ? o întrebă el. 

Clara râse, un sunet jos, ca un tors de pisică. Fumul i se înălța din 
gură, învălmăşindu-se în lumina lumânărilor. 

— Şi, dacă tot m-am pus pe treabă, să-i cer şi soarelui să nu mai 
apună? 

— De dragul tău aş face-o, zise Dawson. 

— De dragul meu ai încerca şi te-ai spulbera tot străduindu-te, zise ea. 
Nu, fă ce crezi că trebuie. Şi gândeşte-te cum ai vrea să se poarte Feldin 
cu mine dacă ar ieşi el câştigător. 


Dawson lăsă capul în jos. În jurul lor, grinzile şi piatra se cuibăreau în 
frigul iernii, trosnind şi murmurând. Când îşi ridică din nou privirea, 
ochii ei erau aţintiţi asupra lui. 

— O să încerc, spuse el. Şi dacă uit...? 

— O să-ţi reamintesc eu, dragule, zise Clara. Asta-i rolul meu. 


Ospăţul din acea seară începuse cu o oră înainte de apus şi trebuia să 
dureze până când se stingea şi ultima lumânare. Lordul Ternigan stătea 
la masa principală, împreună cu soţia şi fratele lui. Simeon se afla în 
capul mesei, avându-l lângă el pe Aster, înveşmântat în catifea roşie şi 
brocart şi arborând un aer stânjenit ori de câte ori i se adresa lady 
Ternigan. Li se alăturase călăreţul căruia-i reveniseră onorurile 
vânătoarei - fiul pe jumătate jasuru al unei familii de nobili din Sarakal, 
aflat în trecere prin Anteea numai Zeul ştie din ce motiv - şi care dădea 
din cap la tot ce i se spunea, fără să contribuie cu ceva la conversaţie. 

Pereţii erau împodobiţi cu cele mai bune tapiserii din colecţia lui 
Ternigan, lumânări din ceară de albine ardeau în sfeşnice din cristal 
şlefuit, iar câinii care dădeau târcoale meselor purtau veşminte în 
culorile fiecărei case nobile a Anteei, o mică glumă menită să însenineze 
spiritele. Dawson şedea la cea de-a doua masă, suficient de aproape ca să 
audă ce se vorbea, şi, la celălalt capăt, cu numai cinci persoane între ei, 
se afla Feldin Maas. Ternigan semnalase astfel, încă o dată, că loialitatea 
lui era la fel de negociabilă ca virtutea unei târfe. Phelia Maas stătea 
alături de soţul ei, aruncându-i lui Dawson priviri înlăcrimate. Dawson îşi 
mânca supa. Avea prea multă sare şi prea puţină lămâie, iar peştele încă 
mai avea oase. - 

— Minunată supă, zise Clara. Imi amintesc că mătuşa mea - nu mama 
ta, Phelia dragă, ci mătuşa Estrir, care s-a măritat cu filfizonul acela 
îngrozitor din Birancour - zicea că zeama de lămâie este cel mai bun 
lucru pentru peştele de apă dulce. 

— Mi-aduc aminte de ea, zise Phelia, agăţându-se de cuvintele ei 
aproape cu disperare. S-a întors să participe la nunta mea şi se prefăcea 
că are accentul acela îngrozitor. 

Clara râse şi pentru o clipă lucrurile chiar părură să fie în regulă. 

În spatele lui Dawson, regele Simeon îşi drese vocea. Dawson n-ar fi 
putut spune ce anume din acest sunet îl alertase, dar simţi că i se 
zburleşte părul. Judecând după buzele lui strânse, din care fugise tot 
sângele, şi după paharul oprit la jumătatea drumului dintre masă şi gură, 
era limpede că şi Feldin Maas simţea acelaşi lucru. 

— Toate astea sunt tribut de la omul tău din Vanai? întrebă Simeon cu 
o nepăsare forţată. 

— Nu, Maiestate. Majoritatea au aparţinut familiei mele de ani de zile. 

— A, ce bine. Asta se potriveşte mai bine cu ceea ce am auzit despre 
Klin şi taxele lui. Am crezut o clipă că le-ai vămuit pentru tine. 

Maas păli. Îşi lăsă paharul de vin pe masă. Dawson gustă din peşte şi 
decise că probabil Clara avea dreptate. Lămâia chiar îi adăuga ceva. 
Regele Simeon tocmai spusese, în glumă, că darurile trimise de Klin din 
oraşul cucerit nu erau suficiente nici să decoreze o sală de oaspeţi. Tonul 


fusese uşuratic, singurul răspuns fusese un hohot de râs, iar Klin avea să 
fie înapoi în Anteea înainte să vină dezgheţul. 

— Vă rog să mă iertaţi, zise Dawson. Natura-şi cere drepturile. 

— Înţelegem, zise Feldin Maas muşcător. Vezicile devin mai slabe cu 
vârsta. 

Dawson îşi desfăcu braţele, într-un gest care putea fi citit ca o 
acceptare a glumei sau ca o provocare. „Dă ce-ai mai rău în tine, 
omuleţule. Dă ce-ai mai rău.” 

Când Dawson ajunse la ieşirea din sala de ospeţe, Vincen Coe mergea 
tăcut în urma lui. În holul larg de piatră ce ducea către camerele de 
odihnă, Dawson se opri şi Coe se opri odată cu el. Nu trecu mult timp şi 
Canl Daskellin, baron de Watermarch, se ivi, cu silueta conturată de 
luminile dinspre sala de ospeţe. 

— Ei bine, zise Daskellin. 

— Da, zise Dawson. 

— Vino, zise Daskellin. 

Cei doi bărbaţi se îndreptară împreună spre una dintre camerele de 
odihnă. Coe nu rămase pe loc, dar păstră o distanţă mai mare între sine 
şi mai-marii săi. Dawson se întrebă ce s-ar fi întâmplat dacă i-ar fi 
poruncit lui Coe să plece. Pe de o parte, vânătorul nu l-ar fi putut refuza. 
Pe de alta, practic Coe nu-i dădea socoteală decât Clarei. Omul era într-o 
postură stânjenitoare. Spiritul răutăcios al lui Dawson se simţi ispitit să 
încerce, doar ca să vadă pe unde-ar fi scos hăitaşul cămaşa, dar Canl 
Daskellin vorbi, readucându-i atenţia spre alte probleme. 

— Am reuşit să ajung la Ternigan. Loialitatea lui ne aparţine. 

— Până se schimbă vântul, spuse Dawson. 

— Da, aşa că trebuie să ne mişcăm repede. Cred că putem să 
propunem un candidat care să-i ia locul lui Klin. Dar... 

— Ştiu. 

— Am discutat cu prietenii noştri din Camnipol. Contele Hiren ar fi fost 
alegerea unanimă a tuturor, dac-ar fi trăit. 

— Vărul lui Issandrian? Ce le plăcea la el? întrebă Dawson. 

— Vărul lui înstrăinat, spuse Daskellin. Dar, oricum, vărul lui răposat. 
Avantajul lui era că nu-i era deloc drag Issandrian şi nu avea legătură 
directă cu niciunul dintre noi. 

Dawson scuipă. 

— Cum se face c-am ajuns atât de iute în postura în care nu vrem să 
instalăm în funcţie nici un om de-al duşmanului, dar nici unul de-al 
nostru? 

— Ăsta-i pericolul cu conspiraţiile, zise Daskellin. Dau naştere la o 
oarecare neîncredere. 

Dawson îşi încrucişă braţele. În sufletul lui îşi dorea ca fiul său, Jorey, 
să ocupe locul principelui. Era sânge din sângele lui şi putea avea 
încredere în el într-un fel pe care simplele conexiuni politice nu-l puteau 
suplini. Acesta fiind, fireşte, şi motivul pentru care jurase să n-o facă. 
Vanaiul trebuia smuls din mâinile lui Issandrian. Dar nu putea fi luat de 
niciunul dintre membrii proaspetei alianţe a lui Dawson fără ca aceasta 
să rişte să se fisureze. Dawson prevăzuse problema. Avea propunerea 
pregătită. 


— Ascultă-mă, Canl. Vanaiul a fost de la început numai o mică piesă 
din joc, zise Dawson prudent. 

— Aşa-i. 

— Odată cu plecarea lui Klin, Issandrian şi-a pierdut tributul, dar 
oraşul este în continuare proiectul lui. Maas a făcut propagandă în 
favoarea ocupării sale. Klin a luptat pentru cucerirea lui şi chiar a 
controlat oraşul până acum. Dacă nu punem la putere pe cineva care să 
fie identificat cu noi, în ochii opiniei publice oraşul va rămâne al lui 
Issandrian. 

— Dar pe care dintr-ai noştri să-l punem? 

— Pe nimeni, asta şi ziceam, spuse Dawson. În ochii celor de la curte, 
nu-l putem despărţi de lIssandrian. Dar acum putem să controlăm 
impresia pe care o lasă acest lucru. Dacă guvernarea oraşului s-ar dovedi 
catastrofală? Dacă oraşul va fi pierdut din cauza incompetenţei, reputaţia 
lui Issandrian va avea şi ea de suferit. 

Daskellin se opri. În lumina slabă care venea dinspre sala de ospeţe şi 
cu tenul întunecat al bărbatului, Dawson nu-i putea descifra expresia. 
Insistă. _ 

— Fiul meu mai mic se află acolo, zise Dawson. Imi trimite rapoarte. 
Băiatul lui Lerer Palliako se află în Vanai. Îl cheamă Geder. Klin s-a 
folosit de el pentru diverse treburi nepopulare. Nimeni nu-l place şi nu-l 
respectă. 

— De ce? E greu de cap? 

— Mai rău de-atât. Este unul dintre acei oameni care ştiu numai ce-au 
citit în cărţi. E genul care citeşte despre o călătorie pe mare şi se crede 
căpitan. 

— Şi vrei ca Ternigan să-l numească pe Palliako în locul lui Klin? 

— Dacă numai jumătate din ce-am auzit despre el e adevărat, zise 
Dawson zâmbind, este numai bun să piardă Vanaiul. 


MARCUS 


În cartierul sării din Porte Oliva nopţile nu erau liniştite. Chiar şi în 
toiul nopţii, când nicio rază de lună nu lumina strada, se auzeau zgomote. 
Voci cântând sau certându-se, furişatul şi tânguiala pisicilor de pripas. Şi, 
în camerele pe care le închiriaseră el şi Yardem, respiraţia lentă şi 
regulată a fetei, care în cele din urmă adormise. Marcus ajunsese să 
cunoască diferenţa dintre felul în care respira când era cufundată în 
somn şi cel când doar se străduia să adoarmă. Era o intimitate despre 
care nu vorbea niciodată. 

Yardem stătea ghemuit pe podea lângă tăciunii strălucitori ai vetrei, cu 
urechile ciulite şi cu ochii privind în gol. Marcus îl văzuse pe tralg stând 
astfel nopţi întregi: nemişcat, în aşteptare, vigilent fără efort. Yardem nu 
dormea niciodată în post şi nici nu se chinuia să adoarmă când nu era la 
datorie. Marcus, înfăşurat în pătura lui, pradă nesomnului, îl invidia 
pentru asta. 

Frigul iernii încă mai era stăpân peste oraş, dar nu mai erau multe 
săptămâni şi canalele maritime aveau să se deschidă. O corabie din Porte 
Oliva către Carse ar fi fost o soluţie mai rapidă decât să traverseze 
Birancourul pe uscat. Şi atâta timp cât putea ascunde de căpitan şi de 
echipaj natura exactă a mărfii pe care o transportau... 

Scrâşnetul fusese discret, abia auzit, dispărând într-o clipită. Zgomotul 
unei tălpi de piele frecându-se de piatră. Yardem se îndreptă uşor de 
spate. Se uită la Marcus, apoi arătă o dată înspre fereastra opacă din 
pergament şi apoi către uşă. Marcus făcu un semn aprobator şi se 
rostogoli încet jos din pat, atent ca țesătura de sub el să nu foşnească. 
Lent, făcu un pas către fereastră, în timp ce Yardem se răsucea către 
uşă. Marcus îşi scoase cuțitul, apăsându-şi degetul pe oţelul lamei pentru 
a o împiedica să şuiere la ieşirea din teacă. În spatele lui, Cithrin sforăia 
delicat. 

Oricine erau, se mai îndeletniciseră cu asta. Uşa zbură în lături în 
aceeaşi clipă în care un bărbat năvăli înăuntru prin fereastra din 
pergament. Marcus dădu o lovitură joasă de picior, înfigându-şi cizma în 
genunchiul omului. În timp ce acesta se chinuia să-şi recapete echilibrul, 
Marcus îi tăie beregata, apoi alţi doi bărbaţi se furişară în cameră pe 
urmele lui. Aveau pumnale. Într-un loc atât de strâmt, săbiile i-ar fi 
stânjenit. Marcus sperase că vor avea săbii. 

Yardem icni ca atunci când ridica o greutate prea mare şi o voce 
necunoscută scoase un țipăt de durere. Cuţitarul aflat la stânga lui 
Marcus lansă o serie de lovituri scurte, menite să-i distragă atenţia şi să-l 
silească să dea înapoi, în timp ce cel din dreapta înainta, încercând să-l 
flancheze. Erau zdraveni, dar nu mătăhăloşi. Pursângi sau jasuru mai 
degrabă decât yemmu sau havirkini. Marcus nu luă în seamă falsul atac, 
fentând în schimb ca să-l împiedice pe cel din dreapta să treacă în 
spatele lui. Cel dintâi profită de deschidere şi lovi. Marcus simţi durerea 
înflorindu-i în coaste, dar o ignoră. În spatele lui se auzi un trosnet de os 
frânt, dar niciun țipăt. 


— Ne predăm, zise Marcus şi alunecă înainte, agăţând cu piciorul 
glezna atacatorului din dreapta. 

Îşi repezi cuțitul şi omul dădu instinctiv îndărăt, împiedicându-se. 
Marcus înfipse lama în vintrele bărbatului, dar mişcarea îl lăsase din nou 
expus. Atacatorul rămas, care-l rănise deja o dată, înaintă să-i dea 
lovitura fatală. Marcus se răsuci şi arma adversarului îi alunecă pe umăr. 
Marcus lăsă să-i cadă cuțitul şi apucă încheietura celuilalt, dar acesta se 
apropie, folosindu-şi greutatea ca să-l forţeze pe Marcus să se îndoaie pe 
spate. Răsuflarea lui fierbinte duhnea a bere şi a peşte. Lumina tăciunilor 
sclipi pe o piele solzoasă şi pe nişte dinţi ascuţiţi, ameninţători. Jasuru, 
aşadar. Marcus simţi pe abdomen apăsarea cuţitului. Un impuls, şi lama 
i-ar fi deschis pântecele ca unui păstrăv. 

— Yardem? gâfâi Marcus. 

— Domnule? zise Yardem, apoi: Au! Scuze! 

Un pumnal răsări în ochiul jasurului şi sângele şiroi din rană, negru în 
penumbra monocromă. Chiar şi murind, atacatorul îl înghesui, dar 
Marcus putea simţi puterea părăsindu-l şi dădu înapoi lăsând cadavrul să 
se prăbuşească pe podea. 

Trei bărbaţi zăceau sub fereastra sfâşiată, morţi sau sângerând de 
moarte. Un altul zăcea nemişcat pe podea, cu un braţ întins în vatră şi 
începând să ardă, iar celălalt era ghemuit lângă perete, la picioarele lui 
Yardem, cu gâtul într-un unghi ciudat. Cinci bărbaţi. Puternici şi 
experimentați. Asta, îşi zise Marcus, era foarte, foarte rău. 

— Ce se întâmplă? întrebă Cithrin ameţită. S-a întâmplat ceva? 

— Afară, zise Yardem şi Marcus auzi şi el. 

Paşi care se îndepărtau. 

— Stai aici, zise Marcus şi ţâşni prin fereastra distrusă. 

Pe străzile negre ca noaptea era orb, dar se repezi înainte, 
concentrându-se asupra fiecărui pas şi sperând că piciorul n-avea să-i 
nimerească vreo băltoacă îngheţată sau vreo treaptă nevăzută. În faţa lui, 
alţi paşi lipăiau pe caldarâm. Ceva, un animal mare, şuieră când Marcus 
trecu pe lângă el. Plămânii îi ardeau, iar sângele de pe umăr şi de pe 
coaste îl făcea să se zgribulească de frig. Paşii fugarului se poticniră, îşi 
pierdură echilibrul, apoi se repeziră spre dreapta. Se apropia. 

Strada se deschidea într-o piaţetă mai largă şi acolo, în lumina stelelor, 
Marcus zări silueta fugarului. Era micuță şi învăluită într-o mantie 
întunecată, cu o glugă ce-i ascundea capul şi părul. Deghizarea era 
inutilă. De îndată ce o zări pe femeia grăbită făcând încă doi paşi, ştiu 
cine era la fel de bine ca şi cum i-ar fi văzut faţa. 

— Opal! strigă el. Opreşte-te! 

Actriţa ezită, apoi continuă, prefăcându-se că nu fusese recunoscută. 
Marcus înjură, strânse din dinţi şi continuă să alerge. Oraşul întunecat îi 
ignoră pe amândoi. Opal coti pe străzi şi alei, încercând cu disperare să-l 
năucească sau să-l obosească. Neluându-şi în seamă rănile, Marcus se 
tinu pe urmele ei, pas cu pas, până când, ajunsă în dreptul unui bazin 
mare, Opal se opri, îngenunche şi-şi ascunse faţa în mâini. Pieptul îi 
tresăltă ca nişte foale. Marcus se împletici până la ea şi se aşeză alături. 
Gâfâiau amândoi ca nişte bătrâni. Lumina stelelor sclipea în părul ei 
blond. 


— Nu-i, zise Opal printre gâfâieli. Nu-i ce pare. Trebuie să mă crezi. 
— Nu, zise Marcus. Nu trebuie. 


— Nu mi-am dat seama, spuse maestrul Kit. Ar fi trebuit, dar nu mi-am 
dat seama. 

Fostul iscusit al lui Marcus purta încă o cămaşă de noapte din stofă 
vărgată de lână şi o bonetă strâmtă. Ţinuta aceasta şi faptul că Marcus îl 
găsise dormind buştean în spatele căruţei trupei erau dovezi 
convingătoare ale nevinovăţiei sale. Maestrul Kitap rol Keshmet nu avea 
aerul unui om care se pregătea s-o şteargă cu aurul furat. Marcus pe asta 
şi mizase. _ 

Încăperile în care se aflau fuseseră închiriate de la un berar. În cea 
mai mare parte a anului, aici erau depozitate ovăzul şi malţul necesare 
acestei îndeletniciri şi aerul încă mai era îmbibat de mirosul lor. Masa 
consta din trei scânduri proptite pe două grămezi de cărămizi vechi, iar 
scăunelele pe care şedeau Marcus, Kit şi nefericita de Opal erau unele pe 
care nici o lăptăreasă nu le-ar fi folosit. Lumina nestatornică a lumânării 
maestrului Kit făcea ochii lui Opal să se piardă în umbră. Argumentele ei, 
cum că era o neînțelegere şi că ea se aflase acolo ca s-o apere pe Cithrin, 
se evaporaseră ca roua dimineţii de îndată ce maestrul Kit intrase în 
încăpere, fiind înlocuite de o tăcere posomorâtă. 

— Vrei să zici că a pus la cale singură planul ăsta şi că nimeni din 
cadrul trupei n-a bănuit nimic? întrebă Marcus. 

Maestrul Kit suspină. 

— Am călătorit împreună cu Opal mai mult decât cu... ăăă, cu oricine 
altcineva. Cred că mă cunoaşte suficient de bine chiar ca să ştie cum să 
mă înşele. Căpitane, dacă ar fi minţit despre asta aş fi ştiut. 

— Lasă-l în pace, Wester, zise Opal. N-a fost planul lui. A fost al meu. 

Era prima oară când recunoştea. Marcus nu simţi nicio plăcere. 

— Dar nu înţeleg de ce, spuse maestrul Kit. 

Nu i se mai adresa lui Marcus. 

— Credeam că-ţi place de Cithrin. 

— Câţi ani mi-au mai rămas? îl întrebă Opal. 

Vocea ei era acră ca o bucată de brânză veche. i 

— Deja o iei în calcul pe Cary pentru rolurile lui Lady Kaunitar. Incă 
cinci ani şi n-o să mai pot fi decât vrăjitoare şi bunică şi-apoi o să vină o 
zi în care tu şi ceilalţi o să plecaţi din vreun sat împuţit din Elassae, iar 
eu nu. 

— Opal, dădu să spună maestrul Kit, dar femeia ridică palma, oprindu- 
l. 

— Ştiu cum merg lucrurile-astea. Sunt actriță de când eram mai tânără 
decât Sandr. Am văzut ce li s-a întâmplat altora. Chiar mă împăcasem cu 
ideea. După care fata-bancher a apărut ca din senin şi... 

Opal ridică din umeri, o mişcare teatrală exprimând osteneală şi 
resemnare. 

Osteneală şi resemnare, îşi zise Marcus, dar nu regret. 

— Bine, spuse el. Să trecem la următoarea problemă. 

Maestrul Kit se întoarse din nou către el. In ochii bărbatului erau 
lacrimi, dar altminteri expresia-i era calmă. 


— Am cinci cadavre, zise Marcus. Şi poate trei ore până la prima geană 
de lumină. Dacă mă duc la oamenii reginei, va trebui să le explic ce s-a 
întâmplat şi ce avem aşa de preţios în lăzile alea de merită să ucizi 
pentru ele. Şi-atunci orice speranţă de-a păstra secretul s-a dus. Pe 
deasupra, va trebui să ne mutăm, pentru cazul în care prietenii lui Opal 
au la rândul lor alţi prieteni. Noi ne-am vândut căruţa. Tu încă o mai ai 
pe-a ta. 

Rana din umărul lui fusese cuprinsă de o amorţeală inconfortabilă, dar 
tăieturile de pe coaste se deschideau ori de câte ori trăgea aer mai adânc 
în piept. Ştia că acum era momentul în care maestrul Kit putea bate în 
retragere. Marcus sperase că va reuşi să evite negocierile prelungite. 
Privi ochii întunecaţi ai maestrului Kit în timp ce îşi cântărea alegerile, 
toate neplăcute. 

— Am impresia că trupa îţi datorează ceva, căpitane Wester, zise el în 
cele din urmă. Ce vrei să fac? 

O oră mai târziu, erau din nou în cămăruţele din cartierul sărat. 
Bărbatul mort nu mai era lângă vatră şi fusese aţâţat un nou foc. Hornet 
şi Smit, cu feţe sumbre, cârpeau cu fâşii de pânză pergamentul sfâşiat al 
ferestrei, iar Cary, Sandr şi Mikel contemplau cadavrele stivuite lângă 
perete ca nişte buşteni. Maestrul Kit se aşezase pe o roabă răsturnată, cu 
chipul mohorât. Cithrin stătea pe pat, îmbrăţişându-şi genunchii, cu 
privirea pustie. Nu se uită la Opal şi Opal n-o privi nici ea. Incăperea, 
mică dintru-nceput, părea periculos de aglomerată. 

— E o breşă în zidul dinspre mare, nu prea departe de aleea brutarilor, 
zise maestrul Kit gânditor. Nu-mi aduc aminte ca locul să ofere prea 
multe ascunzători sau vreun motiv pentru care te-ai afla acolo, dar cred 
c-aş putea s-o găsesc. 

— Chiar şi pe întuneric? întrebă Marcus. 

— Da. Şi dacă noi n-avem motive să ne aflăm acolo, cred că nici alţii nu 
prea au. 

— Par liniştiţi, zise Mikel. Nu credeam c-o să arate atât de liniştiţi. 

— Toţi morţii sunt liniştiţi, zise Marcus. Asta-i face să fie morţi. 
Trebuie să scăpăm de ticăloşii ăştia cinci. N-avem prea mult timp. Cât de 
departe e locul ăsta? 

— O să fim văzuţi, zise Cithrin. O să ne dea de urmă. Zece oameni care 
cară cinci cadavre? Cum să...? 

Fata clătină din cap şi-şi cobori privirea. Era mai palidă decât de 
obicei. Ceilalţi amuţiseră. Dacă lucrurile ar fi decurs altfel, în încăpere ar 
fi fost numai trei cadavre, printre care şi al ei. Marcus vedea conştiinţa 
acestui fapt gravându-se în sufletul fetei, dar nu avea nici timp să rezolve 
asta şi nici nu ştia cum. 

— Maestre Kit? zise Cary gânditoare. Ce ziceţi de scena festivalului din 
Nebunia lui Andricore? 

— Nu vorbeşti serios, zise el. 

— Ba cred că da, zise Cary şi se întoarse către Yardem. Poţi să cari 
unul singur? Pe umăr? 

Tralgul îşi încrucişă braţele încruntat, dar făcu semn că da. Maestrul 
Kit era în continuare palid, dar se ridică şi întoarse roaba la loc, uitându- 
se la ea. Prin contrast, Cary se îmbujorase. 


— Yardem ia unul, zise ea. Smit şi Hornet pot să-l care pe ăla mic de 
colo. Sandr şi Cithrin, pe amărâtul ăla bărbos. Asta înseamnă că rămân 
doi în roabă. Mikel poate să-i sprijine, iar tu şi căpitanul o s-o căraţi. Eu 
şi Opal o să luăm nişte torţe şi... 

— Nu Opal, spuse maestrul Kit. Ea rămâne cu noi. 

— Atunci o iau pe Cithrin, spuse Cary fără să şovăie. Opal poate să-l 
ajute pe Sandr. 

— Unde o iei pe Cithrin? zise Marcus cu voce joasă. 

— Să ne asigurăm că nu vă bagă nimeni în seamă pe voi, zise Cary şi 
se apropie de pat, aşezându-se alături de silueta subţirică a lui Cithrin. 

Femeia brunetă înconjură cu braţul umerii lui Cithrin şi-i zâmbi cu 
blândeţe. 

— Haide, surioară. Te simţi în stare să fii curajoasă? 

Cithrin clipi ca să-şi alunge lacrimile. 

— Kit? zise Marcus. 

— Nebunia lui Andricore. Este o comedie scrisă de un poet din Cabral, 
zise maestrul Kit. Principele oraşului moare într-un bordel şi oamenii 
trebuie să-i strecoare trupul înapoi în patul soţiei lui, înainte ca ea să se 
trezească. 

— Şi cum reuşesc asta? 

— E o comedie, zise maestrul Kit ridicând din umeri. Ajută-mă cu 
roaba asta, ce zici? 

Nu aveau torţe, dar le înlocuiră cu două mici felinare de tinichea aflate 
în camera din spate. Cu câteva ace şi urmând instrucţiunile lui Cary, 
rochiile lor deveniră mai scurte la poale şi pe jumătate descheiate la gât 
şi la spate. Părul le atârna în bucle dezordonate, amenințând să se 
desfacă în orice clipă, ca rămăşiţele unei coafuri mai respectabile. Cary 
dădu cu ruj buzele şi obrajii lui Cithrin şi curba sânilor şi, în întunericul 
nopţii, cele două păreau modelate din raze de soare şi promisiunea 
sexului. 

— Numără până la trei sute, îi spuse maestrul Kit lui Cary. Apoi 
urmează-ne. Dacă dau semnalul... 

— Începem să cântăm, spuse Cary, apoi i se adresă lui Cithrin: Umerii 
drepţi, surioară. Suntem aici ca să fim văzute. 

— Yardem! zise Marcus în timp ce tralgul sălta pe umăr unul dintre 
morţi. 

— Domnule? 

— Ştii tu ziua aia în care o să-mi dai brânci în şanţ şi-o să preiei 
comanda companiei? 

— Eu sunt compania, domnule. 

— Corect. 

Se strecurară în întuneric. Era un frig năprasnic şi răsuflarea lui 
Marcus îi plutea pe dinainte ca o ceaţă. Pietrele caldarâmului păreau 
făcute din gheaţă, iar dinspre roabă se ridica mirosul morţii, vag, coclit şi 
familiar ca propriul său nume. Alături de el trăgea maestrul Kit, cu 
răsuflarea rapidă ca un gâfâit. Cei vii îi cărau pe cei morţi pe străzile 
întunecate, călăuziţi de memorie şi de lumina stelelor. Coastele lui 
Marcus erau năclăite de sânge uscat şi rana îl ţinea la fiecare mişcare. Se 
forţă să înainteze. Părea o eternitate lentă, în care durerea din degete 


lăsa loc amorţelii, apoi revenea. Auzi în spate deodată vocea lui Cary 
intonând un cântec deşănţat, apoi, ca o trestie de râu care ar încerca să 
acompanieze o trompetă, acesteia i se alătură şi vocea lui Cithrin. Se uită 
peste umăr. La un cvartal distanţă, ţinând felinarele sus, două femei în 
veşminte sumare se confruntau cu o patrulă de gărzi ale reginei. Marcus 
se opri şi roaba încetini când o lăsă jos. 

— Căpitane, îi şopti agitat maestrul Kit. 

— E o tâmpenie, zise Marcus. Nu suntem în comedia ta şi strada aia 
nu-i o scenă. Oamenii ăia au săbii şi putere. Să le fluturi femeile astea pe 
dinainte şi să speri c-o să iasă bine este... 

— Ceea ce-am făcut, căpitane, zise maestrul Kit. Este ceea ce am făcut 
şi ăsta e motivul pentru care-am făcut-o. Treci şi trage roaba asta, acum. 

În lumina felinarelor, Cary făcu o piruetă râzând. Unul dintre oamenii 
reginei puse o mantie peste umerii lui Cithrin. Marcus îşi dădu seama că 
îşi scosese cuțitul fără să ştie când anume o făcuse. „Nu poţi avea 
încredere în ei”, îşi zise, privind gărzile civile cu mantiile lor verzi şi 
aurii. „Nu-s de încredere.” 

— Căpitane! zise Yardem. 

— Du-te! Dă-i înainte, zise Marcus şi se sili să se întoarcă. 

Spărtura din zidul către mare se afla la marginea estică a oraşului. O 
promenadă de piatră albită de zăpadă şi de găinaţul pescăruşilor şi 
neagră din pricina gheții şi a nopţii se înălța deasupra oceanului invizibil. 
Pescăruşii îşi clădiseră cuiburi în crăpăturile din zid şi pe stâncile de 
dedesubt. Acolo era o singură deschizătură, nu mai largă decât un cadru 
de uşă, unde oraşul instalase cândva o armă de mult transformată în 
rugină, pentru a se apăra de un duşman la fel de mort acum precum 
trupurile pe care le căra Marcus. 

Se mişcară iute şi în linişte. Yardem păşi până la margine şi azvârli 
trupul de pe umăr în ceața cenuşie ce anunţa zorii. Urmară Smit şi 
Hornet, ca doi inşi care ajută un tovarăş beat să treacă un prag. Apoi 
roaba, cu tot cu încărcătura ei de oameni. Şi, în cele din urmă, Sandr şi 
Opal, care şchiopăta sub greutatea poverii ei, ajunseră la margine. 
Ultimul dintre cuţitari dispăru. Nu se auzi niciun plesnet. Numai 
şuieratul vântului, tânguirile păsărilor şi murmurul îndepărtat al 
valurilor. 

— Yardem, zise Marcus. Întoarce-te acasă. Eu o s-o caut pe Cithrin. 

— Da, domnule, zise tralgul şi dispăru în beznă. 

— O să avem nevoie de bani să le plătim amenda, zise Smit. Ne putem 
permite? 

— Nu mi se pare corect să le amendeze pentru comportament uşuratic 
în public, spuse Sandr. În cele mai multe locuri tre’ să scoţi bani din 
buzunar ca să ai parte de-aşa ceva. 

_ — Cred că o să facem ce trebuie, le-o tăie scurt maestrul Kit. 
Intoarceţi-vă cu toţii la căruţa noastră. Aş zice că eu şi căpitanul mai 
avem o treabă de terminat. Opal, te rog să rămâi cu noi. 

Actorii ezitară o clipă apoi se îndepărtară fără grabă. Marcus ascultă 
ecourile paşilor stingându-se. Sandr spuse ceva şi Smit îi răspunse pe un 
ton morocănos. Marcus nu reuşi să distingă cuvintele. Maestrul Kit şi 
Opal rămaseră, două siluete mai negre în bezna din jur. Marcus îşi dori 


să le fi putut vedea feţele, fiind, în acelaşi timp, bucuros că îi era 
imposibil. 

— Nu pot s-o predau gărzii reginei, spuse Marcus. 

— Ştiu, spuse maestrul Kit. 

— N-am mai spus nimănui, zise Opal. Singurii oameni care ştiu despre 
averea fetei-bancher sunt cei care ştiau şi pân-acum. 

— Afară doar dacă nu cumva vreunul dintre amicii tăi care-noată acolo 
jos o fi spus cuiva, zise Marcus. 

— În afară de asta, recunoscu Opal. 

— Mi se pare că nu există decât două alegeri, căpitane. Nu vrei să 
apelezi la justiţia oraşului. Deci fie Opal pleacă de-aici pe picioarele ei, fie 
nu pleacă. 

— l-adevărat, zise Marcus. 

— Mi-aş dori tare mult s-o laşi să plece, zise maestrul Kit. Şi-a pierdut 
deja locul în trupa mea şi te-am ajutat să-ţi ascunzi fapta. Eşti rănit, dar 
Yardem Hane nu-i. Nici Cithrin. N-o să spun că nu s-a produs niciun rău, 
dar sper că a rămas loc de îndurare. 

— Mulţumesc, Kit, zise Opal. 

Marcus îşi miji ochii. La răsărit se ghicea prima lumină vagă a zorilor. 
Pe marea boltă de deasupra sa stelele sclipeau şi scânteiau încă, dar cele 
mai slabe dintre ele dispăruseră. Şi mai multe aveau să se stingă în 
următoarele câteva minute. I se spusese că, de fapt, stelele erau mereu 
acolo, doar că pe timpul zilei nu le puteai vedea. Auzise acelaşi lucru şi 
despre sufletele celor morţi. Nu credea nici una, nici alta. 

— Trebuie să fiu sigur că n-o să ne atace din nou, spuse el. 

— Jur, zise Opal agăţându-se de cuvintele lui. Jur în faţa tuturor zeilor 
că n-o să mai fac nicio încercare! 

Maestrul Kit scoase un geamăt brusc, îndurerat, ca şi cum ar fi fost 
lovit. Marcus făcu un pas către el, dar când bărbatul vorbi, vocea-i era 
limpede şi puternică şi nespus de tristă. 

— O, draga mea Opal, biata de tine. 

— Kit, zise ea şi în felul în care-i rostise numele era o intimitate care-l 
făcu pe Marcus să revizuiască tot ce crezuse că ştie despre cei doi şi 
despre trecutul lor. 

— Minte, căpitane, spuse maestrul Kit. Aş vrea să nu mintă, dar ai 
cuvântul meu c-aşa e. Dacă pleacă acum, o face intenţionând să se 
întoarcă. 

— Ei bine, spuse Marcus, asta-i o problemă. 

Umbra care era Opal se răsuci şi dădu să fugă, dar Marcus îi tăie 
calea. Ea încercă să-i scoată ochii şi făcu o încercare stângace de a-l lovi 
între picioare. 

— Te rog! Se înşală! Kit se înşală! Te rog, dă-mi drumul! 

Disperarea, frica din vocea ei îl făcură să dorească să se dea la o parte. 
Era soldat şi mercenar, nu un bandit care omora femeile de plăcere. 
Dădu înapoi, dar şi-o aminti din nou pe Cithrin stând pe pat cu genunchii 
la gură, apoi înfruntând săbiile patrulei cu cântecul ei stângaci. 
Promisese că o va proteja pe cât îi va sta în putinţă. Nu numai la bine. 
Ştia ce trebuia să se întâmple. 

— Îmi pare rău, zise Marcus. 


GEDER 


Geder ştiuse, fireşte, că favoriţilor lui Klin li se oferiseră camerele cele 
mai bune şi că oamenii ca el luaseră resturile. Insă dimensiunile jignirii 
nu-i fuseseră clare. Şedea pe un divan scund, îmbrăcat în mătase. 
Ferestrele înalte îşi revărsau lumina pe duşumele de parcă Zeul însuşi ar 
fi răsturnat un urcior cu lapte. Parfumuri de vanilie şi paciuli se insinuau 
în aer. Ornamentele aurite şi bijuteriile care sclipeau pe grilajul 
şemineului nu fuseseră smulse în timpul jafului. Chiar înainte ca soldaţii 
din Anteea să ocupe străzile de dedesubt, fusese de la sine înţeles că 
locuinţa principelui era sacrosanctă. Nu pentru că era a principelui, ci 
pentru că era a lui Ternigan. Şi apoi a lui Klin. Şi acum, de neconceput, a 
sa. 

— Excelenţa Voastră? 

Geder sări în picioare de parcă ar fi fost surprins atingând ceva ce n-ar 
fi trebuit. Majordomul era un bătrân sclav timzinai, ai cărui solzi 
întunecaţi deveneau cenuşii şi se crăpau. Purta acum cenuşiul şi 
albastrul casei Palliako sau o improvizație cât mai apropiată de acestea. 

— Vă aşteaptă secretarii dumneavoastră, Excelenţă, zise timzinaiul. 

— Da, spuse Geder aranjându-şi mantia neagră din piele pe care o 
adusese din vechile apartamente. Da, desigur. Condu-mă la ei! 

Ordinele sosiseră cu trei zile mai înainte. Lordul Mareşal îl chemase pe 
Alan Klin înapoi în Camnipol, spre disperarea unora, încântarea altora şi 
surprinderea nimănui. Uimitor fusese numele celui pe care Ternigan îl 
alesese ca înlocuitor al lui Klin până când regele Simeon avea să 
numească un guvernator permanent. Geder citise ordinul de cel puţin 
zece ori, verificase sigiliul şi semnătura, apoi îl citise din nou. Sir Geder 
Palliako, fiul vicontelui de Rivenhalm, Lerer Palliako, era acum Protector 
al Vanaiului. Incă mai purta ordinul, împăturit, într-o punguţă prinsă la 
centură, ca pe o relicvă sfântă: misterios şi uimitor şi complet nesigur. 

Primul său gând, după ce trecuse cel dintâi val de uimire, fusese că îi 
descoperise Klin trădarea şi că ăsta era modul lui de a se răzbuna. 
Intrând în sala sfatului, unde protejaţii lui Klin ocupau toate scaunele cu 
excepţia celui de pe estradă, rezervat pentru el, Geder simţi din nou 
aceeaşi bănuială. Pântecele îi ghiorţăi şi îşi simţi mâinile tremurând. Cu 
senzaţia că sângele îi era subţire ca apa, sui cele două trepte şi se aşeză 
incomod pe locul de onoare. Odinioară, încăperea fusese o capelă şi 
icoanele unor zei în care Geder nu credea îl înconjurau din toate părţile. 
De dedesubt se înălţau către el priviri lipsite de simpatie, inexpresive în 
cel mai bun caz, dispreţuitoare în cel mai rău. Câteva locuri erau goale. 
Credincioşii ai casei Klin, care preferaseră să demisioneze din funcţii şi să 
revină alături de acesta în Anteea decât să se plece în faţa noii orânduiri. 
Geder îşi dori să fi plecat cu ei. 

— Domnii mei, rosti Geder. 

Vocea-i suna de parcă l-ar fi gâtuit cineva. Tuşi, îşi drese glasul şi o luă 
de la capăt. 


— Domnii mei, aţi citit până acum ordinele Mareşalului Ternigan. Sunt, 
fireşte, onorat şi la fel de surprins cum sunt sigur că sunteţi şi domniile 
voastre. 

Chicoti. Nimeni altcineva nu mai scoase vreun sunet. Geder înghiţi în 
sec. 

— Este important ca oraşul să nu sufere din pricina nesiguranţei 
cauzate de această schimbare. Doresc ca fiecare dintre domniile voastre 
să ducă mai departe dispoziţiile şi ordinele date de lord Klin, astfel ca... 
ăăă... schimbarea pe care noi o... 

— Vă referiţi la politicile care au dus la rechemarea lui de către 
Ternigan? 

Cel care întrebase era Alberith Maas, fiul mai mare al lui Estrian Maas 
şi nepotul lui Feldin, unul dintre aliaţii lui Klin. 

— Poftim? 

— Ordinele, zise tânărul. Sunt aceleaşi care l-au aruncat pe lord Klin în 
dizgraţia coroanei şi domnia voastră doriţi să le păstrăm? 

— Deocamdată da, spuse Geder. 

— O decizie îndrăzneață, Lord Protector. 

Cineva pufni în râs. Geder simţi un val de ruşine, apoi de mânie. 
Strânse din fălci. 

— Când o să ordon o schimbare, lord Maas, o să am grijă să afli de ea, 
zise el. Va trebui să punem cu toţii umărul să ridicăm Vanaiul din haosul 
în care se află în prezent. 

„Şi nu mă scoate din sărite sau o să te însărcinez cu curățirea 
ierburilor din canale”, gândi Geder, fără s-o spună. Tânărul îşi dădu ochii 
peste cap, dar tăcu. Geder trase aer adânc în piept, dându-i apoi drumul 
lent pe nări. Duşmanii îi şedeau dinainte, privindu-l. Oameni cu mai 
multă experienţă şi cu conexiuni politice mai importante, cărora nu li se 
oferise puterea pe care o deţinea acum Geder. Aveau să spună ceea ce 
trebuia, dar adesea pe un ton nepotrivit. Între ei, aveau să clatine din cap 
şi să râdă de el. 

Umilinţa îi alimentă furia. 

— Alan Klin a fost un ratat! 

Nu asta voia să spună, dar le azvârli cuvintele în obraz ca pe nişte 
lovituri. 

— Inaltul Mareşal i-a oferit Vanaiul şi Klin s-a pişat pe el! Şi fiecare 
dintre voi a fost parte din eşecul ăsta! Ştiu că după ce-o să ieşiţi de-aici o 
să faceţi glume şi-o să daţi ochii peste cap şi-o să vă spuneţi că s-a 
produs o greşeală îngrozitoare. 

Se aplecă înspre ei. Fierbinţeala din obraji îl făcea să se simtă curajos. 

— Dar, bunii mei lorzi, daţi-mi voie să vă lămuresc. Eu sunt cel pe care 
l-a ales lordul Ternigan! Eu sunt cel pe care l-a desemnat să transforme 
Vanaiul dintr-o ruşine într-o bijuterie a coroanei regelui Simeon! Şi asta 
intenţionez să fac. Dacă preferaţi să mă luaţi peste picior şi pe mine şi 
datoria ce ni s-a dat, spuneţi-o acum, faceţi-vă bagajele şi duceţi-vă târâş 
înapoi la Camnipol! Dar NU-MI STAŢI ÎN CALE! 

De-acum striga. Frica dispăruse şi odată cu ea şi umilinţa. Nu-şi 
amintea când se ridicase, dar era în picioare, cu degetul aţintit acuzator 


către întregul grup. Toţi îl priveau cu ochi mari, cu sprâncenele ridicate. 
Le citea neliniştea în poziţia umerilor şi în felul în care-şi ţineau mâinile. 

„Bun”, îşi zise el. „Lasă-i să se întrebe cine este Geder Palliako şi de 
ce-i el în stare.” 

— Dacă lordul Klin a lăsat treburi urgente neterminate, o să le ascult 
acum. Altminteri, până mâine aştept de la fiecare dintre voi rapoarte 
despre starea oraşului în general, despre răspunderile pe care le aveţi şi 
despre cum vă propuneţi să vă îmbunătăţiţi activitatea. 

Tăcerea dură preţ de patru bătăi de inimă. Geder îşi permise să simtă 
un firicel de plăcere. 

— Lord Palliako? zise un bărbat din capătul încăperii. Ar fi problema 
taxelor pe grâne? 

— Ce-i cu ele? 

— Lord Klin lucra la o propunere de a le schimba, Domnia Voastră. Dar 
n-a luat o decizie înainte de plecare. Vedeţi, grâul proaspăt venit de la 
sate este taxat cu doi arginţi baniţa, dar cel vândut din depozitele 
oraşului costă doi şi jumătate. Depozitele locale au făcut apel. 

— Pune-le pe toate la doi şi jumătate, zise Geder. 

— Da, Lord Protector, zise omul. 

— Altceva? 

Nu mai era nimic. Geder se grăbi să părăsească încăperea înainte să i 
se domolească de tot mânia. Când siguranţa adusă de furie trecu, trecu 
cu totul. Când ajunse în salonul de oaspeţi - salonul lui de oaspeţi - 
tremura din toate încheieturile. Se aşeză la fereastră, privi piaţa 
principală a oraşului şi încercă să-şi dea seama dacă îi venea să râdă sau 
să plângă. Dedesubtul lui, frunzele moarte erau gonite de vânt. Canalul 
era gol şi uscat şi o echipă de sclavi de diverse rase scotea din el grămezi 
de ierburi şi gunoaie. Câteva fete pursânge alergau de-a latul pieţei, 
jucându-se şi ţipând. Işi spuse că acum îi aparţineau. Sclavii, fetele, 
frunzele. Totul. Îl îngrozea gândul. 

— Geder Palliako, Lord Protector al Vanaiului, zise el în încăperea 
goală, în speranţa că rostind cuvintele, avea să devină mai uşor de 
crezut. _ 

Nu mergea. Incercă să-şi imagineze care fuseseră intenţiile lordului 
Ternigan când îl alesese pe el. Nimic nu avea logică. Scoase din nou 
scrisoarea, o despături şi citi fiecare cuvânt, fiecare frază, căutând ceva 
care să-l facă să se simtă reconfortat. Nu găsi nimic. 

— Excelenţa Voastră, zise bătrânul timzinai. 

Geder tresări, dar mai uşor de data asta. 

— A venit lord Kalliam, aşa cum aţi cerut. 

— Să intre, zise Geder. 

Bătrânul servitor ezită, de parcă ar fi fost pe punctul să semnaleze o 
încălcare a etichetei, dar se mulţumi să se retragă cu o plecăciune. Geder 
se întrebă dacă întâlnirile din salonul particular de primire erau 
rezervate unor ocazii speciale. Trebuia să găsească o carte despre 
eticheta curţii din Vanai. O să pomenească despre asta cu următoarea 
ocazie când avea să discute cu savanții pe care şi-i angajase. 

Jorey Kalliam intră în încăpere. Purta uniforma lui cea mai bună şi-i 
făcu lui Geder o plecăciune oficială. Fie Jorey era la rândul lui epuizat şi 


neliniştit, fie Geder vedea toată lumea ca pe o reflectare a propriei sale 
dispoziţii. Timzinaiul intră, trăgând după el un cărucior încărcat cu 
farfuriuţe ca nişte scoici, pline cu fistic şi pere glazurate. Se retrase după 
ce le turnă apă rece în pahare de cristal. Clinchetul discret al clanţei îi 
anunţă că rămăseseră singuri. 

— Lordul Protector a dorit să mă vadă? întrebă Jorey. 

Geder încercă să zâmbească. 

— Cine s-ar fi aşteptat, nu? Eu, Lord Protector al Vanaiului! 

— Cred că niciunul dintre noi n-ar fi pariat pe asta, spuse Jorey. 

— Da. Da, de aceea voiam să-ţi vorbesc între patru ochi, spuse Geder. 
Tatăl tău e activ la curte, nu? Şi tu îi scrii. N-ai zis că-i scrii? 

— Ba da, Excelenţă, zise Jorey. 

Îţi ţinea spinarea ţeapănă şi privirea aţintită înainte. 

— Da, asta-i bine. Mă întrebam dacă... adică vreau să zic, ăăă, ştii de 
ce? 

— De ce ce, Excelenţă? 

— De ce eu? zise Geder şi în vocea lui se simţea un scâncet ca o strună 
plângătoare de vioară, care-l făcu să se simtă prost. 

Jorey Kalliam, fiul lui Dawson Kalliam, deschise gura, o închise la loc şi 
se încruntă. Ridurile din colţurile buzelor şi de pe frunte îl făceau să pară 
mai în vârstă. Geder luă nişte fistic de pe farfuriuţă, sparse cojile şi 
mâncă miezul sărat, nu atât de foame, cât dintr-o dorinţă de a face ceva 
cu mâinile. 

— Mă puneţi într-o poziţie stânjenitoare, Excelenţă. 

— Geder. Te rog, spune-mi Geder. Şi eu o să-ţi spun Jorey. Dacă nu te 
superi. Cred că eşti singura persoană din oraşul ăsta pe care aş putea-o 
numi prieten. 

Jorey trase adânc aer în piept şi-i dădu drumul cu un şuierat printre 
dinţi, cu privirea îmblânzită. 

— Zeul să te aibă în pază, zise Jorey, aşa cred şi eu. 

— Atunci poţi să-mi explici ce s-a întâmplat la curte de m-a pus 
Ternigan pe mine în funcţia asta? N-am niciun susţinător la curte. E 
prima campanie la care iau parte. Pur şi simplu nu pricep. Şi speram că 
tu înţelegi. 

Jorey făcu semn către un scaun şi, după o clipă, Geder realiză că îi 
cerea permisiunea să se aşeze. Geder îşi dădu acordul fluturând din 
mână şi se aşeză în faţa lui cu palmele între genunchi. Ochii lui Jorey se 
mişcau de parcă ar fi citit ceva în aer. Geder mai mâncă nişte fistic. 

— Fireşte, nu ştiu ce gândeşte Ternigan, spuse Jorey. Dar ştiu că acasă 
domneşte o stare de nelinişte. Klin este aliat cu Curtin Issandrian, iar 
Issandrian susţine nişte schimbări care n-au fost primite bine chiar de 
către toată lumea. Şi-a făcut duşmani. 

— De-aia l-a rechemat Ternigan? 

— Probabil că-i şi ăsta unul dintre motive, dar dacă influenţa lui 
Issandrian la curte începe să scadă, Ternigan s-ar putea să vrea aici pe 
cineva care nu a fost asociat cu el. Zici că n-ai un susţinător la curte. 
Poate ăsta-i motivul pentru care te-a ales. Pentru că familia Palliako n-a 
trecut de nicio parte. 


Geder mai citise despre asemenea situaţii. Războaiele Pulberii Albe, 
când Cabral oferise adăpost atât exilaţilor din Birancour, cât şi celor din 
Herez. Koort Neachi, cel de-al patrulea Regos al Borjei, despre care se 
spunea că avusese nişte curteni atât de corupti, încât numise regent un 
fermier ales la întâmplare. Privind lucrurile din acest unghi, Geder găsi 
că numirea devenea explicabilă. Şi totuşi... 

— Păi, zise el zâmbind cu stângăcie, atunci cred c-ar trebui să fiu 
recunoscător că tatăl meu nu prea dă pe la curte. Îmi pare rău, totuşi, că 
al tău o face. Chiar am crezut că Ternigan o să-ţi dea ţie oraşul. N 

Jorey Kalliam îşi întoarse privirea spre fereastră. Era încruntat. In 
vatră, focul îşi murmura singur secrete şi în piaţă o mie de porumbei se 
înălţau ca un singur trup, planând pe cerul alb al iernii. 

— Nu mi-ar fi făcut nicio favoare, zise Jorey în cele din urmă. Intrigile 
de la curte nu-s cinstite, Palliako. Cei de-acolo nu judecă oamenii după 
valoarea lor şi nu-i interesează ce-i drept şi ce nu-i. Vinovaţii pot să 
deţină puterea toată viaţa şi să fie plânşi după moarte. Inocenţii pot fi 
irosiţi ca mărunţişul pentru că aşa-i convenabil. Nu e nevoie să greşeşti 
pentru ca ei să te distrugă. Dacă distrugerea ta le este de folos, vei fi 
distrus. Asta, toate astea? Nu-s din vina ta. 

— Înţeleg, zise Geder. 

— Nu, nu cred că înţelegi. 

— Ştiu că n-am meritat numirea, spuse Geder. Am căpătat-o dintr-un 
noroc chior şi acum trebuie să muncesc ca să fiu demn de ea. Nu mi-am 
imaginat că lordul Ternigan m-a pus să conduc oraşul ăsta pentru că mă 
respectă. Sunt o alegere convenabilă. Nu-i nimic. Acum îi pot câştiga 
respectul. Pot să conduc Vanaiul. Pot să-l fac să meargă. 

— Poţi oare? zise Jorey. 

— Pot să încerc, zise Geder. Sunt sigur că acum tata se laudă cu mine 
în faţa tuturor care-i ies în cale. Casa Palliako n-a mai primit un titlu de 
când a fost bunicul meu Administrator al Lacurilor. Ştiu că tata îşi dorea 
asta, şi cu mine aici... 

— Nu-i cinstit, spuse Jorey. 

— Nu-i, zise Geder. Dar jur că o să fac tot ce-mi stă în putinţă ca să mă 
revanşez faţă de tine. 

— Să te revanşezi faţă de mine?! zise Jorey de parcă Geder ar fi 
intervenit venind dintr-o altă discuţie. 

Geder se ridică, luă cele două cupe cu apă de pe tavă şi îi dădu una lui 
Jorey. Cu toată seriozitatea de care era capabil, şi-o înălţă pe a sa. 

— Vanaiul este al meu, spuse el şi, de data asta, aproape că o crezu. Şi 
dacă există în el ceva care să-ţi acorde onoarea pe care o meriţi, o să-l 
descopăr. Oraşul ăsta ar fi trebuit să fie al tău şi o ştim amândoi. Dar de 
vreme ce mi-a picat mie în braţe, jur aici, în faţa ta, că n-o să uit că l-am 
primit dintr-un noroc nemeritat. 

Expresia de pe chipul lui Jorey ar fi putut fi milă sau groază, sau 
neîncredere. 

— Am nevoie să-mi fii alături, zise Geder. Am nevoie de aliaţi. Şi, în 
numele Vanaiului şi al casei Palliako, aş fi onorat dacă te-ai număra 
printre ei. Eşti un om de valoare, Jorey Kalliam, şi unul în judecata căruia 
mă încred. Vrei să-mi stai alături? 


Liniştea care urmă îl umplu pe Geder de îngrijorare. Îşi ţinu cupa 
înălţată cu hotărâre, rugându-se ca Jorey să răspundă închinăciunii. 

— Ai repetat discursul ăsta? îl întrebă Jorey în cele din urmă. 

— Da, puţin, zise Geder. 

Jorey se ridică în picioare şi-şi înălţă şi el paharul. Apa se reversă şi i 
se scurse pe degete. 

— Geder, o să fac tot ce pot, spuse el. S-ar putea să nu fie cine ştie ce 
şi Zeul mi-e martor că nu ştiu cum ar fi posibil să se termine cu bine, dar 
o să fac tot ce pot să te ajut. 

— E bine şi-aşa, zise Geder şi-şi sorbi apa zâmbind. 

Restul zilei fu în egală măsură un test de rezistenţă şi o paradă de 
onoruri. După-amiaza începu cu un ospăț de felicitare oferit de 
reprezentanţii principalelor bresle din Vanai, peste douăzeci de bărbaţi şi 
femei ce se îmbulzeau să-i obţină atenţia şi favorurile. Apoi primi în 
audienţă un reprezentant al Newportului care făcea aluzii la schimbarea 
sistemului de taxare pentru transportul de mărfuri pe uscat, dar care, pe 
parcursul unei ore lungi şi tensionate, nu explică limpede care erau 
modificările. Apoi, la cererea lui Geder, auditorul-şef însărcinat cu taxele 
îi făcu un rezumat cu privire la toate rapoartele pe care Klin le înaintase 
lordului Ternigan şi coroanei. Geder se aşteptase ca acesta să se rezume 
la cât de mult aur fusese trimis în nord, dar se pomeni că durează de 
două ori mai mult decât îşi propusese, cu discuţii despre diferenţa dintre 
taxele vamale simple şi cele procentuale şi despre „prezentarea 
conturilor” în raport cu „prezentarea extinsă” care-l făcură să se simtă de 
parcă ar fi citit ceva într-o limbă pe care încă n-o stăpânea. 

La finalul zilei, se retrase în camera de culcare ce aparținuse cândva 
principelui din Vanai. Încăperea ar fi putut găzdui într-un colţ 
apartamentele ocupate mai înainte de Geder şi încă ar mai fi rămas loc 
pentru alte două ca ele. Ferestrele dădeau spre o grădină cu stejari 
desfrunziţi şi straturi de flori acoperite de zăpadă. Primăvara, avea să fie 
ca şi cum ar fi avut o pădure personală. Noul pat al lui Geder era încălzit 
de o reţea ingenioasă de ţevi ce ieşeau şi reintrau într-un şemineu imens 
şi a căror pompă era acționată de curenţi ascendenți de aer cald. 
Instalaţia bolborosea încetişor, uneori chiar dedesubtul lui Geder, de 
parcă salteaua de puf ar fi mâncat ceva ce nu-i priise. Geder rămase 
culcat în camera întunecată, luminată doar de foc, aproape o oră după ce 
expediase şi ultimul servitor. Deşi era epuizat, somnul refuza să vină. 
Când se ridică, avea senzaţia delicioasă că făcea ceva necuvenit ştiind 
prea bine că va scăpa nepedepsit. 

Aprinse trei lumânări de la focul din cămin, făcând ceara să se 
înnegrească uşor din pricina fumului, şi le aşeză lângă pat. Apoi, dintr-un 
mic depozit de lucruri aduse aici de scutierul lui, scoase o carte a cărei 
legătură scârţâia, cea mai recentă achiziţie. O citise deja pe toată şi 
făcuse o însemnare la pasajul cel mai interesant ca să-l găsească mai 
uşor. 


„Legendele despre Slujitorul cel Drept, numit şi Sinir 
Kushku în străvechea limbă din Put, spun despre el că a fost 


ultima şi cea mai măreaţă armă a lui Morade, deşi nu este 
limpede în ce măsură toate acestea sunt simple fabulaţii 
generate de eficienţa reţelei de iscusiţi a dragonului, la fel cum 
neclară este şi natura curios de pătrunzătoare a nebuniei sale 
finale.” 


Geder îşi trecu degetul peste cuvinte, străduindu-se să-şi amintească 
puţinul pe care-l ştia despre limbile vorbite în est. 


Sinir Kushku. 
Sfârşitul Indoielii. 


CITHRIN 


— Eu spun că există rău pe lume, zise maestrul Kit sprijinind cutia pe 
şold, şi că îndoiala este arma care ne apără de el. 

Yardem luă cutia din mâinile bătrânului actor şi o aşeză în vârful 
grămezii. 

— Dar dacă te îndoieşti de tot, zise tralgul, atunci cum poţi să mai fii 
sigur de vreun lucru? 

— Cu prudenţă. Şi numai pentru a-l reexamina la o dată ulterioară. 
După părerea mea, cea mai valabilă întrebare este dacă există vreun 
merit în a te abandona unei certitudini permanente şi necercetate. Nu 
cred că putem afirma una ca asta. 

Căpitanul Wester scoase un sunet gutural, ca un câine care se 
pregăteşte să atace. Cithrin simţi că-i vine să dea înapoi, dar nu-şi lăsă 
trupul să cedeze impulsului. 

— Putem afirma, zise căpitanul, că a irosi aerul dezbătând întrebarea 
asta n-o să facă treaba să se termine mai repede. 

— Scuze, domnule, zise tralgul. 

Maestrul Kit făcu un gest de scuză şi cobori din nou scările fragile de 
lemn ce duceau în stradă. Sandr şi Hornet, care urcau cărând o ladă cu 
nestemate, se lipiră de zid ca să-i facă loc. Cithrin se dădu la o parte, 
oferindu-le suficient spaţiu ca să-i paseze cutia lui Yardem şi pentru ca 
Yardem să-i găsească un loc în noile lor camere. O adiere rece şi umedă, 
aducând miros de bălegar proaspăt, se strecura odată cu lumina zilei prin 
ferestrele deschise. Lui Cithrin i se părea că primăvara deja venise. 

— A fost preot în tinereţe? întrebă Marcus făcând semn din cap spre 
scări. Când începe să vorbească despre credinţă şi îndoială şi natura 
adevărului parcă am fi din nou în convoi, cu o predică la fiecare masă. 

— Are logică ce spune, zise Yardem. 

— Pentru tine, replică Marcus. 

— Cred că se poate să fi fost preot. Aşa-i maestrul Kit, spuse Hornet 
ridicând din umeri. Dacă ne-ar spune că s-a cocoţat pe-un munte şi-a 
băut o bere cu luna, probabil că l-aş crede. Mai avem două lăzi de 
mărimea ăsteia şi blocurile alea de ceară. 

— Ceară? întrebă Marcus. 

— Registrele, zise Cithrin, dar cuvintele îi ieşiră ca un croncănit. 

Tuşi şi vorbi din nou. 

— Cărţile şi registrele. Sunt protejate împotriva umezelii. 

„Ceea ce e cum nu se poate mai bine”, îşi zise ea, „dat fiind că le-am 
scufundat în iazul morii.” Imediat îşi imagină o crăpătură în învelişul de 
ceară. Pagini întregi cu cerneala întinsă şi hârtia mucegăită sub stratul 
protector. Dacă registrele fuseseră distruse? Ce-avea să-i spună 
magistrului Imaniel? Cum avea să le explice bancherilor din Carse? 

— Bine, păi aduceţi-le sus, zise Marcus. O să le găsim un loc pe 
undeva. 

Hornet făcu semn că a înţeles, dar Sandr cobora deja scările. Nici 
măcar n-o privise. Îşi spuse că nu-i păsa. 


Era perfect conştientă că noile lor camere nu se bucurau întru totul de 
aprobarea căpitanului Wester. Spre deosebire de locuinţa lor din 
cartierul sărat, acestea se aflau la etaj şi aveau duşumele de scândură 
care le raportau celor de dedesubt orice mişcare a lor, într-un limbaj din 
trosnete şi pocnituri. Prăvălia de la parter îi aparţinea unui agent de 
pariuri, ceea ce însemna că pe-acolo treceau pe parcursul zilei tot soiul 
de oameni, de toate felurile. Dar zăvorul din capul scărilor era solid, 
străzile din jur mai puţin pline de beţivi şi rătăciţi, iar ferestrele nu aveau 
balcoane sau alte căi simple de acces. In plus, aveau o fereastră care 
dădea deasupra unei alei unde putea fi golită oala de noapte, iar 
schimbarea domiciliului o adusese la cinci uşi distanţă de o tavernă de 
unde puteau să-şi cumpere mâncare şi bere. 

Următorii urcară Cary şi Mikel. Cary zâmbea. 

— Un băiat de pe stradă ne-a întrebat ce cărăm, zise ea. Cithrin zări 
încordarea de pe chipul căpitanului Wester, care se îndreptă către 
fereastră şi privi afară. 

— Ce i-ai spus? 

— Că-s bijuterii false pentru sărbătorirea Primului Dezgheţ, zise Cary. 
Am şi deschis o ladă ca să i le arăt. Trebuia să fi văzut ce dezamăgit a 
fost. 

Cary râse, fără să zărească mânia de pe chipul căpitanului Wester. Sau 
zărind-o, dar fără să se sinchisească de ea. Pe parcursul zilelor în care 
căutaseră altă locuinţă şi pregătiseră mutarea avuţiei secrete a Vanaiului 
în noua ascunzătoare, numele lui Opal nu fusese pomenit decât o singură 
dată, când Smit glumise, spunând că femeia găsise o cale să evite toată 
munca asta grea. Nu râsese nimeni. 

Cithrin încă nu putea să creadă că toate astea se întâmplaseră cu 
adevărat. Că Opal voise s-o omoare şi să ia banii era, în sine, greu de 
înţeles. Că Wester o ucisese pe femeie din cauza asta era şi mai rău. 
Fireşte, ceilalţi erau mânioşi. Fireşte, îi purtau pică lui Wester. Şi lui 
Yardem. Şi ei. Nu puteau altfel. Şi iată-i cărând lăzi şi făcând glume. 
Cithrin descoperi că avea încredere în ei - în fiecare în parte - nu pentru 
că erau demni de încredere, ci pentru că voia ca ei să fie astfel. 

Făcuse greşeala asta cu Opal şi acum se privea greşind din nou. 
Conştiinţa faptului o întorsese suficient de rău pe dos şi nu mai dormise 
sau mâncase cum se cuvine din noaptea în care se trezise cu cinci bărbaţi 
morţi în jurul ei. 

Maestrul Kit urcă scările, ducând în braţe o stivă de registre atent 
împachetate. Apoi Sandr şi Hornet se iviră cu cea din urmă ladă. Odată 
adusă toată încărcătura, în cameră nu mai rămăsese cine ştie ce loc. 
Sandr se văzu silit să stea lângă ea. Când văzu că-l priveşte, roşi şi o 
salută cu o mişcare rapidă, ca de pasăre, cum ar fi salutat o cunoştinţă de 
pe stradă. 

— Cred că asta a fost ultima, zise maestrul Kit în timp ce Yardem îi lua 
registrele din braţe. 

— Vă mulţumesc, zise Cithrin. Tuturor. 

— Măcar atât să facem şi noi, zise Smit. Ne pare rău numai că lucrurile 
s-au întâmplat aşa cum s-au întâmplat. 

— Da, sigur, zise Cithrin. 


Nu îndrăznea să-i privească în ochi. 

— Ce-ar fi să vă duceti? spuse maestrul Kit. O să încerc să vă prind din 
urmă. 

Actorii salutară şi plecară. Cithrin le auzi vocile prin fereastră în timp 
ce căruţa se îndepărta. Căpitanul Wester umbla de colo-colo prin cameră 
ca şi cum neliniştea şi nerăbdarea lui ar fi putut face duşumelele mai 
tăcute sau mai sigure. Yardem se lungi pe patul înghesuit între stivele de 
lăzi şi închise ochii, odihnindu-se înainte de venirea nopţii. Maestrul Kit 
se ridică şi-i întinse mâna. 

— Cithrin, spuse el. Speram că o să ne plimbăm puţin împreună. 

Ea îşi mută privirea de la mâna bătrânului actor la căpitanul Wester şi 
înapoi. 

— Încotro? îl întrebă. 

— Nu m-am gândit la vreun loc anume, zise maestrul Kit. Am crezut că 
plimbatul în sine ar fi de-ajuns. 

— Bine, zise Cithrin şi-i dădu voie s-o ajute să se ridice. 

Afară, traficul era schimbător ca apa: aglomerat şi lent în piaţa largă 
dinspre răsărit, mai iute prin canalul îngust al străzii. Un cinnai stătea în 
faţa dughenei agentului de pariuri, strigând după bărbaţii şi femeile ce 
treceau. O mare avere îi aştepta. Norocul le surâdea celor curajoşi. 
Puteau să compenseze pierderile în afaceri pariind împotriva lor înşişi. 
Şanse oferite la un preţ cinstit. Părea plictisit de propriile spuse. 

Cotigi trase de cai îşi croiau drum cu încăpățânare prin înghesuială şi 
o echipă de timzinai cu lopeţi plate venea în urma lor, adunând bălegarul. 
Câţiva copii se fugăreau ţipând şi împroşcând prin băltoace de noroi şi 
slin şi lucruri chiar mai rele. Căruciorul unei spălătorese trecu pe lângă 
ei, tras de o fată pursânge nu mai mare decât Cithrin, căreia viaţa grea îi 
săpase deja riduri în colţurile gurii. Maestrul Kit mergea înainte şi 
Cithrin îl lăsă s-o conducă, neştiind dacă îl urma sau mergea alături de el. 

Strada se deschidea într-o piaţă pe care Cithrin n-o mai văzuse. La 
răsărit se înălța o biserică enormă. Glasuri se împleteau cântând în aerul 
rece, slăvindu-l pe Zeu şi urmând partitura încâlcită cu hotărâre, ca şi 
cum cele două demersuri ar fi fost unul şi acelaşi lucru. Maestrul Kit se 
opri odată cu ea, ascultă odată cu ea. Zâmbetul de pe faţa lui deveni mai 
blând, amestecat cu tristeţe. 

— E frumos, nu? zise el. 

— Ce anume? întrebă Cithrin. 

El se rezemă de un perete de piatră şi făcu un gest larg, cuprinzând 
scuarul, cântecul, cerul de deasupra lor. 

— Lumea, cred că asta voiam să zic. Cu toate tragediile, cu toată 
durerea, eu unul o găsesc totuşi frumoasă. 

Cithrin îşi simţi buzele încleştându-se. Voia să-şi ceară scuze pentru 
ceea ce i se întâmplase lui Opal, dar n-ar fi făcut decât să-l pună pe 
maestrul Kit în postura de a-şi cere la rândul lui alte scuze şi nu-şi dorea 
asta. Cuvinte şi gânduri i se ciocneau în minte şi niciunul nu se potrivea 
situaţiei. 

— Ce-o să faceţi acum? întrebă ea. 

Kit trase aer adânc în piept şi-l eliberă încet, desprinzându-şi atenţia 
de la cântec. 


— Probabil că pentru moment o să stăm aici. Nu cred că deocamdată 
Cary este pregătită să preia toate rolurile lui Opal, dar pe la sfârşitul 
verii, cu ceva repetiţii şi multă muncă, mă aştept să fie gata. După 
recrutarea din Vanai şi povestea asta cu Opal, trupa este mai mică decât 
aş fi vrut. Sper că o să pot să recrutez vreo câţiva actori talentaţi. Am 
descoperit că în oraşele-port se adună adesea actori itineranti. 

Cithrin dădu din cap. Kit făcu o pauză şi, când ea nu spuse nimic, 
continuă. 

— Pe deasupra, sunt de-a dreptul fascinat de căpitanul Wester al tău. 

— Nu-i căpitanul Wester al meu, zise Cithrin. A lăsat destul de clar să 
se înţeleagă că este propriul lui căpitan Wester. 

— Aşa a făcut? Ei, greşeala mea, zise maestrul Kit. 

Imnul bisericesc căpătă amploare. O sută de voci se înălţară şi 
coborâră, vibrând în armonie până când păru că altcineva încerca să 
grăiască prin ele. Şoptirea Zeului. Maestrul Kit părea distras, dar când 
vorbi din nou, nu pierduse firul conversaţiei. 

— Cred că dragonii au lăsat lumii o moştenire... distructivă. Corozivă 
prin însăşi natura ei şi menită să provoace suferinţă. Neţinută în frâu, va 
înghiţi lumea-ntreagă. Wester se numără printre puţinii oameni pe care-i 
cunosc despre care cred că i s-ar putea opune. 

— Pentru că-i atât de încăpățânat? întrebă Cithrin încercând să ia un 
ton glumet. 

— Da, din cauza asta, zise maestrul Kit. Şi probabil din pricina formei 
sufletului său. 

— A fost general în Coasta de Nord acum multă vreme, spuse Cithrin. 
Cred că soţiei sale i s-a-ntâmplat ceva rău. 

— A condus oastea prinţului Springmere în războiul de succesiune. Au 
existat anumite bătălii cu armata lui lady Tracian care ar fi trebuit să fie 
pierdute, dar pe care căpitanul Wester le-a câştigat. 

— La Wodford şi Gradis, zise Cithrin. Dar oamenii mai vorbesc şi 
despre... Ellis? 

— Da. Câmpiile din Ellis. Se spune că aceea a fost bătălia cea mai 
cumplită din tot războiul, că niciuna dintre tabere n-o dorea şi niciuna nu 
putea da înapoi. Se spune că el devenise atât de important, încât prinţul 
a început să se teamă ca nu care cumva vreun alt pretendent să-i obţină 
loialitatea. Să-l convingă să schimbe taberele. Springmere a pus să-i fie 
ucisă familia şi să pară că a fost mâna rivalei lui. Soţia şi fata căpitanului 
au murit sub ochii lui, în chinuri. 

— Ah, exclamă Cithrin. Ce s-a întâmplat cu Springmere? Ştiu că a 
pierdut tronul, dar... 

— Prietenul nostru Marcus a aflat ce se întâmplase cu adevărat, s-a 
răzbunat şi pe urmă s-a pierdut în negura istoriei. Cred că majoritatea 
oamenilor sunt convinşi c-a murit. Din experienţa mea, cel mai rău lucru 
care i se poate întâmpla unui bărbat este să supravieţuiască şi să vadă ce 
puţine satisfacţii îţi aduce răzbunarea. Nu cred că i-au mai rămas prea 
multe iluzii şi tocmai asta îl face să... 

Maestrul Kit îşi luă seama. 

— Îmi pare rău. N-am vrut să bat câmpii aşa. Bătrâneţea-i de vină, 
cred. Voiam doar să-ţi spun încă o dată ce rău îmi pare că s-a-ntâmplat ce 


s-a-ntâmplat şi că o să-mi dau toată osteneala să nu se mai întâmple şi- 
altă dată. 

— Mulţumesc, zise ea. 

— Aş vrea să-ţi ofer, dacă pot, o mână de ajutor ca să ajungi în Carse în 
siguranţă. Am senzaţia că-ţi suntem datori cu mai mult decât o zi de 
muncă pe gratis. Ştiu că-i cam ciudat, dar cred că, după ce ne-am 
prefăcut atâta timp că suntem soldaţi, ne-am însuşit ceva din 
camaraderia spadei. 

Cithrin făcu semn că înţelege, dar se simţi încruntându-se înainte să-şi 
dea seama de ce. Imnul bisericesc căpătă o cadență descendentă, finală, 
şi în urma lui liniştea păru să se prelingă în lume ca un val. Albatroşii 
descriau cercuri în înaltul cerului, cu ciocuri galbene şi aripi nemişcate. 

— De ce-ţi ceri scuze la orice vorbă pe care-o spui? întrebă ea. 

Maestrul Kit se întoarse către ea înălţându-şi sprâncenele stufoase. 

— Nu mi-am dat seama c-aşa fac, zise el. 

— Tocmai ai făcut-o din nou, spuse Cithrin. Niciodată nu zici ceva de-a 
dreptul. Mereu spui „cred” sau „am descoperit că”. Nu zici niciodată 
„soarele răsare dimineaţa”. Intotdeauna spui „cred că soarele răsare 
dimineaţa”. Parcă te-ai strădui din greu să nu promiţi nimic. 

Maestrul Kit deveni serios. O privi cercetător cu ochii lui întunecaţi. 
Cithrin simţi un fior rece pe şira spinării, dar nu era frică. Era ca şi cum 
ar fi fost pe punctul de a descoperi un lucru a cărui existenţă până atunci 
doar o bănuise. Maestrul Kit îşi frecă bărbia cu palma. Sunetul era moale 
şi intim şi foarte concret. 

— Mă miră c-ai observat, spuse el, apoi se surprinse din nou asupra 
faptului şi zâmbi. Am talentul de a mă face crezut de ceilalţi şi am 
descoperit că asta-i o problemă. Cred că mi-am însuşit obiceiul ăsta ca să 
mai diminuez efectul, aşa că încerc să nu fac afirmaţii categorice decât 
dacă sunt sigur de ele. Absolut sigur, vreau să zic. Mă uimeşte adesea cât 
de puţine certitudini absolute am. 

— Ciudată alegere, zise Cithrin. 

— Şi mă ajută să nu mă iau în serios, zise maestrul Kit. Găsesc că a nu 
te lua în serios are valoarea ei. 

— Aş vrea să pot şi eu, zise ea. 

Disperarea din propria ei voce o luă prin surprindere, apoi se pomeni 
plângând. 

Actorul o privi nedumerit, mişcându-şi nesigur braţele, în timp ce 
Cithrin stătea în plină stradă, stânjenită de propriile ei suspine, dar 
incapabilă să şi le stăvilească. Maestrul Kit o cuprinse cu un braţ şi o 
călăuzi către treptele bisericii. Mantia lui era din stofă ieftină de lână şi 
încă mai mirosea a lanolină. li acoperi umerii cu ea. Ea se ghemui, 
punându-şi capul pe genunchi. Simţea spaima şi tristeţea, dar erau foarte 
îndepărtate. Insă avalanşa se declanşase şi nu mai putea face altceva 
decât s-o lase să se desfăşoare. Maestrul Kit îi puse mâna pe spate, 
masând-o blând ca şi cum ar fi consolat un copilaş. După un timp, 
suspinele ei se mai domoliră. Lacrimile se uscară. Şi, în cele din urmă, 
Cithrin îşi recăpătă vocea. 

— Nu pot să fac asta, zise ea. 


De câte mii de ori nu-şi spusese aceste cuvinte din ziua în care murise 
Besel? Dar întotdeauna numai în sine. Era prima oară când rostea 
vorbele cu glas tare, în faţa cuiva. Aveau un gust amar. 

— Nu pot să fac asta. 

Maestrul Kit îşi retrase braţul din jurul ei, dar rămaseră amândoi 
înfăşuraţi în continuare în mantia lui din stofă aspră şi ieftină. Câţiva 
trecători se uitară la ei, dar majoritatea nu-i luară în seamă. Pielea 
bătrânului actor mirosea ca o prăvălie de mirodenii. Cithrin voia să se 
ghemuiască pe treptele reci de piatră, să adoarmă şi să nu se mai 
trezească niciodată. 

— Ba poţi, spuse maestrul Kit. 

— Nu, eu... 

— Cithrin, opreşte-te! Ascultă ce-ţi spun, zise maestrul Kit. 

Cithrin se întoarse către el. Părea mai bătrân decât şi-l amintea şi-i 
trebui un moment până să-şi dea seama că de pe chipul lui dispăruse 
orice urmă de zâmbet, până şi din colţurile ochilor. Avea pungi sub ochi. 
Fălcile i se lăsaseră, iar în tuleiele bărbii era mai mult alb decât negru. 
Cithrin aşteptă să audă ce avea de spus. 

— Poţi s-o faci, zise el. Nu, nu, ascultă-mă. Poţi s-o faci. 

— Vrei să spui că tu crezi că pot s-o fac, zise Cithrin. Sau că te aştepţi 
s-o fac. 

— Nu. Vreau să spun exact ce-am spus. Poți s-o faci. 

Undeva în adâncul minţii lui Cithrin ceva se mişcă. Ceva în sângele ei 
se schimbă, ca undele răspândindu-se pe un lac când un peşte trece prea 
aproape de suprafaţă. Mâhnirea copleşitoare era încă acolo, la fel şi 
teama că va da greş şi senzaţia că se află la cheremul unei lumi sălbatice 
şi violente. Nimic nu dispăruse. Numai că alături de ele mai era ceva. Nu 
mai luminos decât un licurici, în bezna minţii ei apăruse un nou gând: „S- 
ar putea.” 

Cithrin se frecă la ochi şi-şi clătină capul. Soarele coborâse mai mult şi 
mai iute decât se aşteptase. Nu ştia de cât timp plecaseră din noile 
camere. 

— Mulţumesc, zise ea încet. 

— Mi s-a părut că-ţi datorez asta, zise maestrul Kit, care privea obosit. 

— N-ar trebui să ne întoarcem? 

— Cred c-ar trebui, dacă eşti gata. 


Seara se lăsă mai târziu decât se aştepta Cithrin, alt semn că gheara 
iernii începea să-şi slăbească încleştarea. Yardem Hane stătea pe podea, 
cu picioarele lui uriaşe încrucişate, mâncând dintr-o farfurie de orez cu 
peşte. Căpitanul Wester păşea de colo-colo. 

— Dacă nu alegem bine corabia, zise căpitanul, o să ne omoare, o să ne 
arunce cadavrele la rechini şi-o să-şi petreacă restul vieților trăind în 
huzur în vreun port din Syramysul Îndepărtat sau din Lyoneia. Dar n-am 
avea decât vama de aici şi pe cea din Carse de care să trecem. Pe uscat 
s-ar putea să ne confruntăm cu cel puţin şase colectori de taxe. 

Cithrin se uită la farfuria ei cu peşte, cu stomacul prea încordat ca să 
poată mânca. Fiecare cuvânt rostit de Wester o făcea să se simtă şi mai 
rău. 


— Am putea să ne întoarcem, zise Yardem. Să mergem în Oraşele 
Libere şi de acolo spre nord. Sau chiar înapoi în Vanai. 

— Fără să ne ascundem într-un convoi? zise Marcus. 

Tralgul ridică din umeri, dându-i dreptate. Dincolo de mişcarea 
statornică a picioarelor căpitanului, registrele învelite în ceară ale băncii 
din Vanai sclipeau în lumina lumânării. Mintea neliniştită a lui Cithrin se 
întoarse la ele, până când imagini ale învelişului crăpat şi ale cotoarelor 
de piele putrezite începură să-i danseze prin faţa ochilor ca un coşmar ce 
nu voia să dispară. 

— Am putea să cumpărăm o barcă de pescuit, spuse Yardem. S-o 
cârmim chiar noi. Să dăm ocol coastei. 

— Ţinând piraţii la distanţă prin forţa personalităţilor noastre? întrebă 
Marcus. Cabralul e plin de corăbii independente care fură tot ce prind, 
iar regele Stepan n-o să le oprească. 

— Nu prea avem opţiuni bune, spuse Yardem. 

— Niciuna. Şi încă vreo câteva săptămâni până să le putem da curs şi 
celor rele, zise Marcus. 

Cithrin îşi lăsă farfuria pe podea şi trecu pe lângă căpitanul Wester. 
Luă registrul aflat deasupra teancului, făcu ochii roată prin încăperea 
slab luminată şi găsi cuțitul cu lamă scurtă cu care Yardem tăiase brânză 
la prânz. Lama era curată şi strălucitoare. 

— Ce faci? o întrebă Marcus. 

— Nu pot să aleg corabia sau drumul potrivit sau convoiul în care să ne 
ascundem. Dar pot să văd dacă registrele sunt ude, şi asta o să fac. 

— O să trebuiască să le sigilăm din nou, zise Marcus, iar Cithrin îl 
ignoră. 

Stratul de ceară era cât degetul ei de gros şi se desprindea în ţăndări 
încăpăţânate. Stratul de cârpă de dedesubt dădu la iveală un alt înveliş 
de ceară, mai subţire, apoi unul de pergament. Registrul ascuns înăuntru 
arăta de parcă abia ar fi fost luat de pe pupitrul magistrului Imaniel. 
Cithrin îl deschise şi paginile foşniră. Scrisul familiar al magistrului 
Imaniel era ca o amintire din copilărie, la vederea căruia Cithrin fu cât pe 
ce să izbucnească iarăşi în plâns. Degetele ei urmăriră adunări şi 
adnotări, balanţe, tranzacţii, detalii privind contracte şi dobânzi. 
Semnătura magistrului Imaniel şi urma cafenie, striată, a degetului său 
însângerat. Le lăsă s-o copleşească, familiare şi străine în acelaşi timp. 
lată depozitul luat de bancă de la breasla brutarilor şi aici, cu cerneală 
albastră, înregistrarea plăţilor făcute, lună de lună, ca recompensă 
pentru toţi anii în care le ţinuseră banii. Dădu pagina. lată înregistrarea 
pierderilor suferite din asigurarea corăbiilor cu mărfuri, în anul când 
furtunile din Lyoneia loviseră mai târziu decât de obicei. Suma o şocă. Nu 
bănuise că pierderile fuseseră atât de mari. Închise registrul, apucă din 
nou cuțitul şi luă un altul. Marcus şi Yardem continuau să discute, dar ar 
fi putut fi la fel de bine în alt oraş la câtă atenţie le acorda. 

Următorul registru era mai vechi şi în el găsi istoria băncii, de la actul 
de fondare, prin ani în şir de tranzacţii şi până aproape de ziua plecării 
ei. Istoria Vanaiului, scrisă în cifre şi note codificate. Şi undeva, cu 
cerneală roşie, o mică adnotare menţionând că Cithrin bel Sarcour fusese 
acceptată ca pupilă a Băncii Medean până la vârsta majoratului legal, 


când avea să preia depozitul părinţilor, mai puţin costurile creşterii ei. 
Tot atâtea cuvinte ca pentru o încărcătură de grâu sau pentru investiţia 
într-o berărie. Moartea părinţilor ei şi începutul singurei vieţi pe care o 
cunoscuse ocupau un singur rând. 

Luă alt registru. 

Marcus puse capăt discuţiei, mâncă şi se ghemui în pat. Răsări o 
jumătate de lună. Cithrin urmări istoria băncii ca şi cum ar fi citit vechi 
scrisori de acasă. Ceară şi cârpă şi pergament se adunară în jurul ei ca 
un cocon. În mintea ei, aproape pierdută sub fascinația exercitată de 
cerneala veche şi de hârtia prăfuită, înmugurea senzaţia unei posibilităţi. 
Nu încrederea - nu încă - dar un precursor al acesteia. 

Abia când o trezi Yardem, luându-i din mână registrul legat în piele, 
Cithrin îşi dădu seama că, pentru prima oară de la trădarea lui Opal, 
dormise fără vise toată noaptea. 


DAWSON 


Scări rudimentare de lemn şi trepte improvizate se înşirau pe pereţii 
Diviziunii, agăţându-se de străvechile ruine ca lichenii de stânci. Mult 
deasupra, poduri mari legau între ele marginile prăpastiei cu piatră şi 
oţel şi jadul dragonului: Podul de Argint, Podul Toamnei, Podul de Piatră 
şi, aproape pierdută în ceaţă, Calea Prizonierilor, de care atârnau colivii 
şi chingi. Mai jos, unde cele două maluri se apropiau, funii întinse se 
legănau putrezind în aer. Printre ele se zărea expusă istoria oraşului, 
fiecare strat înfăţişând o epocă şi un imperiu pe care se clădise cel de 
deasupra. 

Dawson, înfăşurat într-o mantie cafenie, simplă, ar fi putut trece drept 
un individ venit să scotocească prin movila de gunoaie de la baza 
Diviziunii sau drept unul dintre contrabandiştii care străbăteau pasajele 
subterane obscure întreţesute prin fundaţia Camnipolului. Vincen Coe 
putea să-i fi fost complice sau fiu. Gerul dimineţii îi silea să meargă încet. 
Mirosul care se înălța spre suprafaţă era greţos: excremente, bălegar de 
cal, mâncare stricată, cadavre de animale şi de oameni care erau ei înşişi 
abia mai mult decât nişte animale. 

Dawson găsi arcada. Piatră străveche, cojită, sculptată într-o formă 
clasică, purtând o inscripţie erodată până la ilizibilitate, dar care nu se 
ştersese încă de tot. Inăuntru, bezna era absolută. 

— Nu-mi place treaba asta, stăpâne, zise vânătorul. 

— Nu trebuie să-ţi placă, răspunse Dawson şi pătrunse îndrăzneţ în 
întuneric. 

Iarna încă mai ţinea Camnipolul în gheare, dar puterile i se împuţinau. 
Subsolul era plin de mici zgomote: ţârâitul primelor insecte ale viitoarei 
primăveri, susurul zorit al pârâiaşelor produse de dezgheţ şi răsuflarea 
blândă a pământului ce se pregătea să se trezească, înverzind. Aveau să 
mai treacă nişte săptămâni până atunci, apoi primăvara urma să apară ca 
peste noapte. Dawson, oprindu-se pe mozaicul unei vaste camere de baie 
abandonate, se gândi câte lucruri urmau acelaşi tipar. O stagnare ce 
părea că va dura la nesfârşit, urmată de câteva mici semne şi apoi 
schimbarea subită, catastrofală. Scoase scrisoarea din buzunar şi se 
aplecă către Coe ca s-o recitească la lumina torţei. Canl Daskellin scria 
că pe una dintre uşi avea să fie desenat un pătrat. Dawson miji ochii în 
beznă. Poate că Daskellin avea vederea unuia mai tânăr... 

— Aici, stăpâne, zise Coe şi Dawson mârâi. 

Acum că îi fusese arătat, semnul era destul de vizibil. Dawson străbătu 
coridorul scurt şi înclinat ce dădea spre o scară. 

— Nu-s gărzi încă, zise Dawson. 

— Sunt, stăpâne, zise Coe. Am trecut pe lângă trei. Doi arcaşi şi un 
individ care supraveghea o capcană. 

— Ascunşi bine, aşadar. 

— Da, stăpâne. 

— Nu pari deloc liniştit. 

Vânătorul nu-i răspunse. Culoarul se oprea în faţa unei stânci uriaşe, a 
cărei suprafaţă era şlefuită şi atât de lucioasă, încât torţa lor păru să dea 


de două ori mai multă lumină. Dawson îşi urmă propria umbră, descriind 
o curbă blândă, până când o altă lumină se ivi ca răspuns. Jadul 
dragonului, sculptat în forma unor stâlpi indestructibili, susţinea o boltă 
joasă. O duzină de lumânări umpleau aerul prăfos cu o lumină discretă. 
Şi acolo, într-un cerc de scaune cioplite, se afla Canl Daskellin, cu vechea 
cunoştinţă a lui Dawson, Odderd Faskellin, la stânga şi având la dreapta 
un bărbat palid din neamul pursângilor pe care Dawson nu-l recunoscu. 

— Dawson! zise Canl. Începeam să-mi fac griji. 

— N-ai de ce, spuse Dawson făcându-i semn lui Vincen Coe să se 
retragă în umbră. Mă bucur doar că eram în oraş. Sperasem să-mi petrec 
o parte din an în Osterling Fells. 

— Poate la anul, zise Odderd. Cu voia Zeului, la anul vom reveni cu 
toţii la normal. Deşi, ţinând cont de ultimele veşti... 

— Există veşti, aşadar? întrebă Dawson. 

Canl Daskellin făcu semn către scaunul din faţa lui şi Dawson se aşeză. 
Bărbatul palid la faţă îi adresă un zâmbet politicos. 

— Nu cred că ne-am cunoscut, îi spuse Dawson. 

— Dawson Kalliam, baron de Osterling Fells, spuse Daskellin, zâmbind 
la rândul său. Dă-mi voie să-ţi fac cunoştinţă cu soluţia tuturor 
problemelor noastre. Paerin Clark. 

— Plăcerea e de partea mea, domnule baron, rosti bărbatul cel palid. 

Vocea lui avea accentul susurat specific Coastei de Nord. Dawson îşi 
simţi părul de pe braţe zburlindu-se. Bărbatul nu avea titlu nobiliar. Nu 
era anteean. Şi totuşi se afla aici. 

— Care-s veştile? întrebă Dawson. Şi care-i rolul noului nostru prieten 
aici de faţă? 

— Este căsătorit cu cea mai mică dintre fiicele lui Komme Medean, zise 
Odderd. Locuieşte în Coasta de Nord. În Carse. 

— Nu ştiam că facem afaceri cu Banca Medean, zise Dawson. 

— Issandrian ştie ce punem la cale, zise Daskellin. Nu numai despre 
Vanai. Despre oamenii pe care i-am infiltrat ca să semene discordia 
printre fermieri, despre manevra prin care să-l facem pe Feldin Maas să- 
şi piardă feudele din sud. Tot. 

Dawson alungă cuvintele cu o fluturare a mâinii, ca pe țânțari. El, unul, 
era mai îngrijorat că acest bancher părea, la rândul lui, să ştie totul. 
Issandrian n-avea cum să nu descopere în cele din urmă capcanele pe 
care i le întindeau ei. 

— I-a cerut regelui Simeon să-i dea voie să organizeze nişte jocuri, 
spuse Odderd. Issandrian şi Klin şi Maas şi încă vreo şase inşi. Adună 
banii necesari. Au dispus curăţarea arenei. Angajează luptători 
profesionişti şi călăreţi. Arcaşi din Borja. Iscusiţi. Chipurile este o 
serbare în cinstea prinţului Aster. 

— E o armată gata de luptă înăuntrul zidurilor Camnipolului, zise Canl 
Daskellin. 

— E o cacealma atât de transparentă că până şi un copil ar vedea-o, 
zise Dawson. Dacă se ajunge la răzvrătire, Issandrian va pierde. N-are 
nici oameni, nici bani destui să finanţeze un război. 

— Hmm, făcu bancherul. 


Dawson îşi înălţă bărbia ca un animal sălbatic care simte miros de fum. 
Canl Daskellin luă un teanc de hârtii împăturite de pe scaunul de alături 
şi i-l întinse lui Dawson. Hârtia era ieftină, iar scrisul de mână simplu şi 
lipsit de înflorituri. Copii, aşadar, ale unei corespondențe între persoane 
mult mai însemnate. Dawson îşi miji privirea. Lumina slabă făcea 
cuvintele să-i joace în faţa ochilor, dar concentrându-se le putea desluşi 
destul de clar. „Urările mele de bine domniei voastre şi familiei”, şi aşa 
mai departe. „Strămătuşa noastră comună, Ekarina Sakiallin, baroană 
peste nobilele pământuri din Sirinae...” 

— Sirinae, spuse Dawson. Asta-i în Asterilhold. 

— Prietenul nostru Feldin Maas are rude acolo, la curtea regală, spuse 
Odderd. Încheierea unei serii de căsătorii strategice a fost parte din 
procesul de pace de după Tratatul de la Astersan. S-a întâmplat acum trei 
generaţii, dar legăturile există. Maas a trimis scrisori către vreo 
doisprezece veri de-ai lui, asta din ce ştim noi. S-ar putea să mai fi fost şi 
altele pe care nu le-am interceptat. 

— Au înnebunit! zise Dawson. Dacă-şi imaginează că pot implica 
Asterilholdul împotriva regelui Simeon... 

— Nu asta-i povestea lor, zise bancherul. 

Avea o voce rece şi uscată ca o hârtie nouă şi Dawson simţi o repulsie 
instinctivă. 

— Maas vorbeşte în stânga şi-n dreapta despre o mişcare 
conservatoare a unor bătrâni scorţoşi de la curte care fac presiuni asupra 
lui Simeon. Îi descrie ca pe nişte inşi dornici să se alieze cu duşmanii 
Anteei de dragul propriului câştig. 

— Asta-i o idioţenie! 

— Insinuează, continuă bancherul, că Maccia ar fi fost chemată în 
apărarea Vanaiului de un adversar de-al lui Alan Klin şi pledoaria lui este 
convingătoare. Şi-aşa se face că, în faţa unui adversar care recurge la 
ajutor străin ca să influenţeze tronul, Maas nu are de ales şi trebuie să 
ceară sprijinul Asterilholdului pentru a apăra onoarea şi domnia legitimă 
a regelui Simeon şi a garanta viaţa şi siguranţa prinţului Aster. 

— Noi suntem cei care-l apără pe Simeon! strigă Dawson. 

— Cum spuneţi domnia voastră, răspunse bancherul. 

Canl Daskellin se înclină înainte. Ochii îi străluceau. 

— Lucrurile se mişcă, Dawson. Dacă partida lui Issandrian a obţinut 
sprijinul Asterilholdului ca să aducă o forţă armată în Camnipol - şi, pe 
numele Zeului, cred că aşa a făcut -, nu cu Simeon au o răfuială. Ţinta 
suntem noi! 

— Deja au încercat să te ucidă o dată, zise Odderd. Oamenii ăştia n-au 
simţul măsurii sau al onoarei. Nu ne putem permite să-i tratăm ca şi cum 
ar fi nişte gentlemeni. Trebuie să-i batem măr. 

Dawson ridică braţele, cerând să se facă linişte. Furia şi neîncrederea 
îi roiau prin minte ca albinele. Arătă cu degetul spre bancher. 

— Şi Coasta de Nord ce interes are în toate astea? întrebă el, vrând de 
fapt să spună: „Ce cauţi aici?” 

Daskellin se încruntă auzind tonul pe care-l folosise, dar bancherul nu 
păru jignit. 


— N-aş putea spune. Lordul Daskellin este Ambasador Special în 
Coasta de Nord. Sunt sigur că este într-o postură mai bună să însumeze 
opiniile mai-marilor statului. 

— Dar banca ta are sediul în Carse, zise Dawson. 

Era aproape o acuzaţie. 

— Compania centrală, da, şi avem şi o sucursală acolo, răspunse 
bancherul. Dar toate filialele noastre acţionează independent una de alta. 

— Şi asta ce înseamnă mai exact? întrebă Dawson. 

— Compania noastră nu este devotată exclusiv intereselor regatului 
Coastei de Nord, zise bancherul. Avem relaţii strânse cu persoane de la 
multe curţi regale - până şi din Anteea, acum că Vanaiul a intrat sub 
protecţia voastră -, precum şi interesul ca în regatele din nord să fie 
pace. Din păcate, politicile noastre despre împrumuturi în asemenea 
situaţii sunt foarte stricte... 

— Nu ţi-aş lua banii nici dacă mi i-ai lăsa la uşă, vârâţi într-un ciorap. 

— Kalliam! exclamă Canl Daskellin, dar bancherul continuă ca şi cum 
n-ar fi auzit. 

— ... dar, de dragul păcii şi al stabilităţii, am fi mulţumiţi să ne facem 
utili ca intermediari. Ca parte neutră, am putea aborda persoane care, pe 
domniile voastre, domnilor, v-ar stânjeni. 

— N-avem nevoie de ajutor. 

— Înţeleg, zise bancherul. 

— Nu fi idiot, spuse Daskellin. Banca Medean are sucursale în 
Narinisle şi Herez. În Elassae. Dacă se ajunge la lupte de stradă, o să 
avem nevoie... 

— N-ar trebui să vorbim despre asta, zise Dawson. Nu de faţă cu 
oaspeţii. 

Bancherul zâmbi, înclinând scurt din cap. Dawson îşi dori ca eticheta 
să-i îngăduie să provoace la duel un om lipsit de rang. Bancherul nu era 
altceva decât un negustor mai cu pretenţii. Ar fi trebuit să fie mult mai 
prejos de atenţia lui Dawson, dar ceva din calmul studiat al omului îl 
făcea să vrea să-i vadă sângele vărsat. Sprâncenele lui Canl Daskellin se 
uniseră într-o singură linie, iar Odderd îşi plimba privirea de la unul la 
altul ca un şoarece prins în mijlocul unei încăierări între pisici. 

— Îi cunosc pe Paerin Clark şi pe familia lui de ani de zile, zise 
Daskellin cu o voce încordată, abia stăpânită. Am o încredere totală în 
discreţia lui. 

— Ce frumos din partea ta, replică Dawson. Eu abia azi l-am cunoscut. 

— Vă rog, domnilor, zise bancherul. Eu am venit doar ca să-mi expun 
clar poziţia. Mi-am expus-o. Dacă lordul Kalliam se va răzgândi, oferta 
Băncii Medean rămâne în picioare. Dacă nu, în mod sigur nu s-a produs 
niciun prejudiciu. 

— O să continuăm discuţia asta altcândva, zise Dawson, ridicându-se în 
picioare. 

— O, da. O s-o continuăm, zise Daskellin. 

Odderd nu spuse nimic, iar bancherul se ridică şi-i făcu lui Dawson o 
plecăciune în timp ce acesta ieşea. Vincen Coe se ivi tăcut în urma lui. 
Dawson se îndepărtă cu paşi mânioşi, urmând cărările şerpuite ce-l 
călăuzeau prin fundaţia Camnipolului. 


Când ajunseră în cele din urmă în stradă, îl dureau picioarele şi furia i 
se potolise. Coe stinse torţa într-un troian şi catranul lăsă o pată urâtă pe 
albul zăpezii. Dawson hotărâse să vină pe jos şi nu cu trăsura, în parte ca 
să le arate tâlharilor din solda lui Issandrian că nu se temea de ei, dar şi 
de dragul discreţiei. Să-şi fi lăsat echipajul să stea pe marginea Diviziunii 
aşteptându-l să reapară la suprafaţă era ca şi cum şi-ar fi ridicat 
stindardul în văzul tuturor. Nu că discreţia părea să-i preocupe pe 
tovarăşii săi de conspirație. Ce-o fi fost în capul lui Daskellin? 

Şi totuşi, când ajunse acasă cu faţa amorţită de vântul rece, era atât de 
preocupat, încât nu observă că lângă grajduri aştepta o trăsură care nu-i 
aparţinea. Bătrânul uşier tralg îşi scutură nervos urechile când Dawson 
se apropie. 

— Bun venit, stăpâne, zise sclavul, cu o plecăciune care-i făcu să 
clinchetească lanţul argintiu. Aveţi un vizitator. A sosit acum o oră. 

— Cine? întrebă Dawson. 

— Curtin Issandrian, stăpâne. 

Inima lui Dawson se opri în loc şi sângele păru să-i zbârnâie prin vene. 
Răceala zilei şi iritarea cu care se întorsese de la întâlnire se evaporară. 
Îi aruncă o privire lui Vincen Coe, iar chipul vânătorului reflecta o uimire 
identică. 

— Şi i-ai dat drumul înăuntru? Lui?! 

Sclavul tralg îşi înclină capul - imaginea spaimei şi a neliniştii. 

— Doamna a insistat, stăpâne. 

Dawson îşi trase spada şi urcă treptele câte trei. Dacă Issandrian se 
atinsese de Clara, revoluţia lui avea să fie cea mai scurtă şi mai 
sângeroasă din toată istoria lumii. Dawson avea să-i ardă oasele în piaţă 
şi apoi să se uşureze pe rugul său. Ajunse în vestibul, cu Coe alături. 

— Găseşte-o pe Clara, zise Dawson. Du-o în apartamentele ei şi omoară 
pe oricine intră dacă nu face parte din personalul casei. 

Coe dădu din cap şi dispăru pe culoare, iute şi tăcut ca o boare. 
Dawson înaintă în tăcere prin propria sa casă, cu spada în mână. Dădu 
un colţ, provocând exclamaţia speriată a unei cameriste care făcu ochii 
mari când văzu arma şi, la capătul acesteia, pe stăpânul ei. Câinii îi 
dădură de urmă la intrarea în solar şi îl însoţiră, scheunând şi mârâind. 

Îl găsi pe Issandrian în salonul dinspre apus, cu privirea aţintită asupra 
focului din vatră. Părul demodat de lung al bărbatului se revărsa pe 
umeri ca o coamă de leu, cu blondul său roşcat împrumutând strălucirea 
flăcărilor. Issandrian observă spada şi ridică din sprâncene, dar nu făcu 
nicio mişcare. 

— Unde e soţia mea? întrebă Dawson şi, în spatele lui, câinii mârâiră. 

— N-am idee, zise Issandrian. N-am mai văzut-o de când m-a adus aici 
ca să te aştept. 

Dawson îşi miji ochii, cu simţurile încordate, căutând cel mai mic semn 
de înşelătorie. Issandrian aruncă o privire către câinii care-şi dezgoleau 
colții, apoi îşi ridică ochii spre Dawson. În ei nu era urmă de teamă. 

— Pot să mai aştept puţin dacă vrei să vorbeşti mai întâi cu ea. 

— Ce cauţi aici? 

— Binele regatului, zise Issandrian. Suntem oameni de lume, lord 
Kalliam. Ştim amândoi unde ne duce calea pe care am apucat-o acum. 


— Nu ştiu despre ce vorbeşti. 

— Toată lumea discută despre asta: partida lui Issandrian împotriva 
celei a lui Kalliam, cu regele Simeon oscilând încoace şi-ncolo în funcţie 
de cum bate vântul. 

— Nimeni nu vorbeşte aşa despre Maiestatea Sa de faţă cu mine. 

— Pot să mă ridic, lord Kalliam? Sau onoarea domniei tale îţi dă voie să 
asmuţi câinii asupra unui om neînarmat? N 

Epuizarea din glasul lui Issandrian îl făcu pe Dawson să şovăie. Îşi vârî 
spada în teacă şi le făcu semn câinilor. Aceştia se traseră, potoliţi. 
Issandrian se ridică în picioare. Era mai înalt decât şi-l amintea Dawson. 
Încrezător, în largul lui şi cu o ţinută mai maiestuoasă decât a regelui 
Simeon. Zeul să-i aibă în pază pe toţi! 

— Putem măcar să discutăm despre un armistițiu? întrebă el. 

— Dacă ai ceva de spus, spune! zise Dawson. 

— Prea bine. Lumea se schimbă, lord Kalliam. Nu numai aici. 
Hallskarul este pe punctul de a-şi detrona regele şi a-şi alege un altul. 
Sarakal şi Elassae au oferit la rândul lor concesiuni neguţătorilor şi 
fermierilor. Vremea când puterea revenea de drept nobilimii trece, şi 
pentru ca Anteea să facă parte din noua epocă trebuie să ne schimbăm şi 
noi. 

— Am mai auzit cântecul ăsta. Nu mi-a plăcut melodia. 

— Nu contează dacă ne place sau ba. Se întâmplă. Şi putem să urcăm 
pe creasta valului sau să încercăm să ridicăm diguri. 

— Deci consiliul ăla al fermierilor nu este decât o acţiune dezinteresată 
în beneficiul tronului, nu? Nu urmăreşte nicidecum propria ta avansare? 
Mai taie din coada vulpii, băiete. Asta-i prea lungă şi are clopoței. 

— Poţi să-l preiei tu, zise Issandrian. Dacă îţi ofer ţie patronajul 
consiliului fermierilor, o să-l accepţi? 

Dawson clătină din cap. 

— De ce nu? întrebă Issandrian. 

Dawson se întoarse şi făcu semn spre câinii care se agitau în spatele 
lui. 

— Uită-te la ei, Issandrian. Sunt nişte animale de treabă, nu? Excelente 
în felul lor. l-am îngrijit de când erau pui. Am grijă să fie hrăniţi. Le ofer 
adăpost. Uneori îi las să doarmă pe canapea ca să-mi ţină de cald la 
picioare. Crezi c-ar trebui să-i îmbrac cu haine de-ale mele şi să-i aşez cu 
mine la masă? 

— Oamenii nu-s câini, spuse Issandrian încrucişându-şi braţele pe 
piept. 

— Ba sigur că sunt. Acum trei ani, un muncitor de-al meu s-a furişat 
noaptea în casa vecinului său, l-a ucis, i-a violat nevasta şi i-a bătut copiii. 
Ce zici, ar fi trebuit să-i acord ticălosului un loc la tribuna judecătorului? 
Să-i permit să aibă un cuvânt de spus cu privire la propria lui pedeapsă? 
Sau ar fi trebuit să-i ţintuiesc mâinile şi scula de un buştean şi să-i fac 
vânt în râu? 

— Nu-i acelaşi lucru. 

— Ba da. Bărbaţi, femei, câini, regi. Fiecare avem locul nostru. Locul 
meu este la curte, dând ascultare ordinelor tronului. Locul unui fermier 
este la ferma lui. Dacă îi spui unui porcar că merită un scaun la curtea 


regală, pui sub semnul întrebării însăşi orânduirea socială, inclusiv 
dreptul meu de a-i judeca faptele. Şi odată ce vom pierde asta, lord 
Issandrian, am pierdut tot. 

— Cred că te înşeli, zise Issandrian. 

— Ai pus să fiu ucis în stradă, spuse Dawson. Ce crezi tu este ultima 
mea grijă. 

Issandrian îşi apăsă palma pe ochi, făcând semn că a înţeles. Părea 
întristat. 

— Acolo a fost mâna lui Maas. Poate că n-are importanţă pentru tine, 
dar n-am aflat despre asta decât după ce s-a întâmplat. 

— Nu-mi pasă. ; 

Cei doi bărbaţi amuţiră. In vatră, focul trosnea încetişor. Câinii se foiră 
neliniştiţi, dar neştiind ce se aştepta de la ei. 

— Nu există nicio cale să punem capăt acestei neînţelegeri? întrebă 
Issandrian, dar asprimea vocii lui mărturisea că ştia deja răspunsul. 

— Renunţă la planurile şi intenţiile tale. Imprăştie-ţi conspiratorii. 
Oferă-mi capul lui Feldin Maas într-o suliță şi pământurile lui pentru fiii 
mei. 

— Deci nu, zise Issandrian zâmbind. 

— Nu. 

— Onoarea ta o să-mi permită să ies din casa ta nevătămat? 

— Onoarea mea mi-o impune, răspunse Dawson. Doar dacă nu i-ai 
făcut vreun rău soţiei mele. 

— Am venit să discutăm, zise Issandrian. Nu i-am dorit nicio clipă răul. 

Dawson se îndreptă către colţul cel mai îndepărtat al camerei şi pocni 
din degete, chemându-şi câinii din calea duşmanului. În uşă, Issandrian 
se opri. 

— Crede ce vrei, dar sunt credincios coroanei. 

— Şi totuşi îţi faci prieteni în Asterilhold. 

— Iar tu porţi discuţii cu Coasta de Nord, zise celălalt şi plecă. 

Dawson se aşeză. Conducătoarea haitei se apropie scâncind şi-şi vâri 
capul în palma lui. li scărpină urechile absent. Când fu sigur că-i 
acordase celuilalt suficient timp ca să părăsească palatul, se ridică şi 
porni spre apartamentele Clarei. Ea stătea pe marginea divanului, cu 
mâinile împreunate în poală. Avea ochii mari şi chipul palid. Totul în 
făptura ei exprima spaimă şi tensiune. 

— Unde-i Coe? zise el. L-am trimis să... 

Clara ridică o mână, făcându-i semn să privească în spate. Coe stătea 
ascuns după uşa dată de perete. Vânătorul ţinea într-o mână o spadă 
trasă din teacă, iar în cealaltă un pumnal curbat, ameninţător. Dacă 
Dawson ar fi venit cu gânduri rele, nici n-ar fi ştiut ce-l ucisese. 

— Bine lucrat, spuse el. 

În penumbră era greu de zis dacă vânătorul roşise sau nu. Dawson îi 
făcu semn să iasă şi închise uşa după el. 

— Îmi pare rău, dragul meu, spuse Clara. Valetul m-a anunţat că a 
sosit lord Issandrian şi nici măcar nu m-am gândit. l-am spus să-l 
instaleze cât mai confortabil. Nu mi-am putut imagina că-i posibil să-l las 
să aştepte afară, pe trepte, ca un băiat de prăvălie şi m-am gândit că 


dacă voia să stea de vorbă cu tine, cel mai bine era s-o facă. Nu mi-a 
trecut prin minte c-ar fi putut să aibă gânduri... 

— N-avea, zise Dawson. Nu de data asta. Dar dacă revine, nu-l mai 
primi. Nici pe altul dintre amicii lui Maas. 

— Trebuie s-o primesc pe Phelia dacă vine. Nu pot să mă prefac pur şi 
simplu că nu există. 

— Nici măcar pe ea, iubirea mea. După ce se termină toate astea, da. 
Nu acum. 

Clara îşi şterse ochii cu dosul palmei. Gestul era lipsit de feminitate, 
neplănuit şi-i rupse inima lui Dawson. li puse mâna pe genunchi, 
încercând s-o liniştească. 

— Lucrurile s-au înrăutățit, aşadar? întrebă ea. 

— Issandrian adună soldaţi. Iscusiţi. S-ar putea să se ajungă la vărsare 
de sânge. 

Clara trase aer adânc în piept. 

— Bine atunci. 

— Toată lumea spune că nu se gândeşte decât la binele lui Simeon, dar 
Zeul să ne apere dacă se ridică vreunul care să aibă îndrăzneala să 
conducă el însuşi. Asterilholdul şi Coasta de Nord sunt gata să cumpere 
ambele tabere şi ar fi tare fericiţi, şi unul şi altul, să-şi pună o marionetă 
pe Tronul Despicat, zise Dawson. Trebuie să câştigăm războiul cât timp 
mai este încă războiul nostru. 


GEDER 


— O revoltă? întrebă Geder simțind că-i stă inima în loc. De ce se 
revoltă? 

— Oamenii flămânzesc, Lord Protector, zise sir Gospey Allintot. 
Fermierii au început să-şi ducă toată recolta la Newport. 

Geder îşi duse mâna la bărbie, hotărât să nu-l lase pe sir Allintot să-i 
observe tremurul. Sigur, i se spusese ceva despre fermieri şi încărcătura 
de grâu, dar informaţia se pierduse printre miile de alte aspecte pe care 
le presupunea administrarea unui oraş. Acum în piaţa de sub ferestrele 
sale răsunau voci mânioase ca vuietul unui foc. Cineva, un duşman din 
umbră, complota împotriva Vanaiului, slăbind țesătura oraşului. Poate 
Maccia, pregătindu-se să reocupe oraşul înainte ca Anteea să-şi poată 
consolida stăpânirea. Sau principele exilat, adunându-şi aliaţi din 
regiune. Gândurile lui Geder se învălmăşeau şi se împrăştiau ca frunzele 
uscate în bătaia vântului. 

— Cine-i în spatele lor? întrebă el străduindu-se să pară calm. 

Sir Allintot îşi drese glasul. 

— Cred că este o reacţie la faptul că aţi mărit taxa pe grâul de import, 
excelenţă, spuse Allintot. Fermierii obţin mai mulţi bani pentru grânele 
lor în Newport, chiar dacă asta înseamnă să călătorească mai departe, 
pentru că taxele din Newport sunt mai mici. 

— Deci ca să facă ei mai mulţi bani lasă Vanaiul să flămânzească? zise 
Geder. Este inacceptabil! Am putea să trimitem oameni pe urmele lor. Să 
intercepteze grânele şi să le aducă aici. 

Sir Allintot îşi drese din nou vocea. Fie îl păştea o răceală, fie făcea 
eforturi să-şi înăbuşe râsul. 

— Cu tot respectul, domnul meu, chiar dacă nu punem în balanţă 
celelalte aspecte, rareori revoltele sunt domolite îndepărtând din oraş o 
parte din trupe. Poate că domnia voastră ar dori să ia în calcul reducerea 
taxelor la nivelul de dinainte. Sau, ţinând cont de starea jalnică în care se 
află proviziile oraşului, chiar puţin mai jos. 

— Şi să reduc suma pe care o trimitem coroanei? zise Geder. 

— Domnul meu, din nou cu tot respectul, cât timp în Vanai nu intră 
niciun fel de grâne, nici nu prea avem ce taxa. Plăţile către coroană sunt 
deja sub nivelul pe care l-aţi stabilit. 

În piaţă, strigătele erau tot mai puternice. Geder sări din jilţ şi se 
îndreptă spre fereastră. 

— Bate-i-ar Zeul. De ce nu tac din gură? 

Mulțimea se îngrămădea în faţa treptelor palatului. Două sau trei sute 
de oameni, agitând pumni, pietre sau bâte. Două duzini de soldaţi în 
armura Anteei stăteau pe poziţii, spadasinii în primul rând, arcaşii în 
spate. Geder îl zări pe Jorey Kalliam printre soldaţi. Mulțimea năvăli 
urcând câteva trepte, apoi se retrase. 

— O să le vorbesc, zise Geder. 

— Domnule?! 

— Spune-le că ies, zise Geder. O să le explic problema şi o să le promit 
c-o s-o rezolv. 


— Cum doriţi, domnule, zise sir Allintot şi, după o plecăciune, părăsi 
încăperea. 

Geder îi puse pe servitori să-i aducă mantia neagră pe care o luase în 
locul taxelor. Scârţâitul şi mirosul de piele îi dădeau mai multă siguranţă 
şi croiala chiar era reuşită. În timp ce cobora scările largi din lemn 
lustruit şi traversa holul larg, se gândi că purta mantia ca pe o mască. 
Pentru că era bine croită şi făcea impresie, se ascundea înăuntrul ei şi 
ceilalţi vedeau haina şi nu omul. 

La un semn de-al său, două slujnice timzinaie înfricoşate deschiseră 
uşile şi Geder ieşi. Soldaţii care păzeau intrarea palatului i se părură 
mult mai expuşi acum că nu-i mai privea de la înălţime, ci din spatele lor. 
Multimea părea mai mare. Gloata îl zări, îşi ţinu o clipă răsuflarea, apoi 
izbucniră urletele. Bâte şi pumni se agitau prin aer. Sute de feţe îl 
priveau, cu gurile deschise, arătându-i dinţii. Geder înghiţi în sec şi 
înaintă. 

— Ce faci? îl întrebă Jorey Kalliam. 

— Totul e în regulă, spuse Geder şi-şi înălţă braţele, cerând linişte. 
Ascultaţi! Ascultaţi-mă! 

Prima piatră păru un truc al unui iscusit. O pată neagră pe fundalul 
cerului, mai mică decât o pasăre, înălțându-se din spatele mulţimii şi 
planând în aer nemişcată. Abia în ultimele momente ale coborârii sale 
iluzia se sfărâmă şi piatra se năpusti către obrazul lui Geder. Impactul îl 
făcu să dea îndărăt poticnindu-se şi pentru o clipă lumea deveni tăcută şi 
îndepărtată, iar la periferia vederii sale lumina zilei se întunecă. Apoi 
văzduhul vuia din nou şi mulţimea se năpustea înainte. Pe deasupra 
haosului se înălţă vocea lui Jorey Kalliam. 

— Trageţi cu arcurile. Menţineţi-vă pe poziţie! 

O săgeată venită din mulţime trecu zbârnâind pe deasupra lui Geder. 
Izbi zidul palatului şi se sfărâmă. Cineva îl apucă de braţ şi-l trase în 
susul scărilor. Partea stângă a feţei îl ustura şi în gură avea gust de 
sânge. 

— Intră înăuntru şi stai acolo! îi strigă Jorey. Nu te apropia de 
geamuri! 

— N-o să mă apropii, zise Geder şi o altă piatră şuieră pe deasupra lui. 

Se ghemui, alergând către siguranţa zidurilor. De îndată ce intră, 
sclavii închiseră uşile şi lăsară să cadă o bârnă de lemn într-un set de 
proptele aflate pe interior. Geder se aşeză pe trepte îmbrăţişându-şi 
genunchii şi ascultă cum strigătele dinspre piaţă deveneau urlete de 
durere. Un zgomot puternic se produse afară şi o voce de femeie ţipă. 
Descoperi că se legăna înainte şi-napoi şi se sili să se oprească. Scutierul 
lui se ivi alături, cu o cârpă umedă, ca să şteargă sângele de pe faţa lui 
Geder. 

După ceea ce părură ore în şir, dar fuseseră, cel mai probabil, numai 
câteva minute, zgomotele luptei se stinseră. Când liniştea se întinse mai 
mult timp, le făcu semn sclavilor. Uşile fură deblocate şi Geder privi 
afară. În piaţă nu mai erau decât soldaţii Anteei. La picioarele scărilor 
palatului zăceau cinci cadavre, iar sângele strălucea aproape obscen în 
lumina amiezii. Arcaşii îşi mențineau poziţiile, cu săgețile pregătite, dar 
fără să-şi fi încordat arcurile. Jorey Kalliam stătea în centrul pieţei, 


înconjurat de o jumătate de duzină de soldaţi înarmaţi cu săbii. Geder 
auzea răpăitul cadenţat al spuselor lui, fără să desluşească însă niciun 
cuvânt. Se întoarse pe călcâie şi porni către camerele sale. Cineva 
reuşise să arunce o piatră atât de sus, încât îi spărsese una dintre 
ferestre. Cioburile sticleau în lumina soarelui. 

Nu aşa trebuia să meargă lucrurile. I se oferise şansa să-şi facă un 
nume şi el o rata. Nici măcar nu înţelegea cum o rata, ci numai că orice 
decizie pe care o lua dădea naştere la alte două probleme, fiecare de 
două ori mai gravă decât cea de la care se plecase. Ştia că soldaţii nu-l 
respectau. Că locuitorii oraşului îl dispreţuiau. Avea prea puţine 
cunoştinţe ca să conducă de unul singur un oraş de complexitatea 
Vanaiului şi nu avea suficienţi aliaţi care s-o facă în locul lui. Îşi dorea ca 
Ternigan să-l recheme şi pe el acasă, ca pe Klin. Să fie chemat să dea 
socoteală - să fie condamnat chiar - era mai bine decât să rămână aici. 

Cu excepţia faptului că vedea deja dezamăgirea de pe chipul tatălui 
său. Putea deja să-i audă cuvintele consolatoare, spuse cu o falsă voioşie: 
„Ai făcut cum ai ştiu mai bine, fiule. Eu sunt în continuare mândru de 
tine.” În imaginaţia lui Geder, tatăl lui încerca să-l protejeze de ruşinea 
propriului eşec. Orice era mai bine decât asta. Moartea în mâinile unei 
mulţimi furioase era mai bună decât asta. Propriile sale umilinţe îi 
provocau durere, dar Geder le putea îndura. Să-şi vadă tatăl umilit la 
rândul lui ar fi fost însă prea mult. Trebuia să existe o ieşire. Pur şi 
simplu trebuia! 

O servitoare intră cu o mătură şi un făraş şi strânse cioburile. Geder 
abia de-i aruncă o privire. Aerul care se strecura prin ochiul de geam 
spart era rece, dar nu chemă pe nimeni să repare fereastra. Era încă 
îmbrăcat cu mantia lui de piele. li era suficient de cald aşa. Şi dacă nu-i 
era, oricum n-avea mare importanţă. 

Lumina se deplasa pe perete, înroşindu-se pe măsură ce soarele îşi 
încheia drumul pe cer. Un bărbat din neamul pursângilor intră, ezită, 
apoi reaprinse focul din vatră. Pe Geder îl dureau picioarele, dar nu se 
clinti. În scurt timp, bărbatul reveni cu o bucată de piele pe care o legă 
peste geamul spart. Încăperea se întunecă. 

Nu era cinstit ca Ternigan să nu plătească pentru asta. El îl pusese pe 
Geder la comandă fără să-i ofere călăuzire sau oameni loiali care să-l 
susţină. Dacă merita cineva să se facă de râs din cauza situaţiei din 
Vanai, acela era mareşalul. Dar, fireşte, asta n-avea să se întâmple. 
Fiindcă, dacă era vina lui Ternigan că avusese încredere în Geder, atunci 
regele Simeon ar fi trebuit să fie învinovăţit la rândul lui că îl numise pe 
Ternigan la comandă. Nu, vina avea să-i revină toată numai şi numai lui 
Geder. 

Totuşi, nu-şi putea imagina ce fusese în capul lui Ternigan. Numirea lui 
îi lăsase pe toţi cu gura căscată. Geder însuşi avusese nevoie de 
informaţiile primite de la Jorey ca să găsească un motiv plauzibil ridicării 
sale în rang. Nimeni nu crezuse că alegerea era una înţeleaptă. Singurele 
două persoane care avuseseră încredere în ea fuseseră Geder şi lordul 
Ternigan. Erau singurii care crezuseră că-i posibil şi, chiar şi aşa... 

Sau poate că nu. Şi dacă, de fapt, nimeni nu crezuse că-i posibil? Nici 
măcar la început. 


— O! exclamă Geder în camera pustie. 

Când se întoarse i se înmuiară genunchii. Stătuse prea mult timp 
nemişcat. Şchiopătă până la divanul cel mai apropiat de foc, în timp ce 
mintea întorcea problema pe toate feţele parcă din proprie iniţiativă. De 
câte ori nu auzise el spunându-se că Vanaiul era numai o piesă mică 
dintr-un joc mult mai mare? Şi totuşi, până acum nu înţelesese. 

În primul rând, oricât de tare-l durea s-o recunoască, Geder nu avea 
niciun fel de pregătire să conducă oraşul. 

În al doilea rând: Ternigan îl numise la comanda Vanaiului. 

În al treilea rând: Ternigan nu era prost. 

În consecinţă, Ternigan - indiferent din ce motive şi din ce loialităţi 
conflictuale - voise ca Vanaiul să cadă pradă haosului. Geder era un 
sacrificiu convenabil. 

Când zâmbi, rana de la buză i se deschise din nou. Râse şi rana 
sângeră. 


„Maiestatea Voastră”, începea scrisoarea, „în calitatea mea 
de Protector al Vanaiului mă văd silit să concluzionez că 
tensiunile politice de la curtea imperială fac imposibil controlul 
pe termen lung al oraşului.” 


Geder îşi plimbă din nou privirea pe pagină. Pe parcursul nopţii 
scrisese vreo şase versiuni. Unele fuseseră tirade mânioase, altele scuze 
abjecte. Forma pe care o adoptase în cele din urmă era inspirată 
îndeaproape de o scrisoare trimisă de Marras Toca regelui Hallskarului 
cu câteva secole în urmă. Textul era reprodus integral într-una dintre 
cărţile lui şi retorica sa era în acelaşi timp minimalistă şi mişcătoare. 
Geder făcuse suficiente modificări ca să aibă conştiinţa împăcată că nu 
comisese un plagiat şi totuşi structura de bază transpărea. Geder cusu 
scrisoarea. Însemnă pagina exterioară şi îşi puse pe ea sigiliul oficial din 
ceară purpurie. Eseul care conţinea scrisoarea lui Marras Toca era 
alături, pe masă, şi Geder îl răsfoi din nou, simţindu-şi inima uşoară cum 
nu mai fusese de săptămâni în şir. Găsi pasajul pe care-l căuta şi se opri 
să sublinieze fraza importantă. 


„... distrugerea Astapalului a fost întreprinsă de Inys ca o 
manevră tactică pentru a-l împiedica să cadă sub controlul lui 
Morade...” 


O adnotare cu propriul lui scris îi atrase atenţia. „Să priveşti undele ca 
să afli unde a căzut piatra.” 

O, da! Odată ce avea să revină în Camnipol, va avea timp pentru asta. 
Poate că Alan Klin nu-şi dăduse seama că pierduse protectoratul oraşului 
prin trădare. Geder, în schimb, era perfect conştient de asta şi nu uita 
niciodată o jignire. Avea să înţeleagă de ce luase Ternigan această 
decizie şi ce se ascundea dedesubtul ei. Dar asta mai târziu. 


Noaptea ce trecuse fusese o încercare. Pe parcursul orelor ei lungi şi 
întunecate mintea lui se tot frământase, revenind iar şi iar asupra felului 
în care fusese folosit. Cum fusese pregătit eşecul lui şi ce preţ avea să 
plătească pentru asta. Plânsese şi blestemase. Citise cărţile, rapoartele 
oamenilor şi istoria Vanaiului. Reuşise chiar să aţipească puţin. 

— Stăpâne, zise scutierul. M-aţi chemat? 

— Da, spuse Geder ridicându-se în picioare. Sunt trei lucruri de făcut. 
Mai întâi, ia scrisoarea asta şi găseşte cel mai iute călăreț pe care-l avem. 
Vreau să ajungă în Camnipol cât mai repede cu putinţă. 

— Da, stăpâne. 

— Al doilea: ia punga de acolo. Îl ştii pe savantul ăla cu care am lucrat? 
Cumpără toate cărţile pe care le are. Apoi adu-le încoace şi 
împachetează-le alături de lucrurile mele. O să plecăm din Vanai şi vreau 
să le iau cu mine. 

— Plecăm, stăpâne? 

— Al treilea: trimite-le vorbă secretarilor mei. Vreau să mă întâlnesc cu 
ei într-o oră. Oricine întârzie va fi biciuit. Spune-le asta. Cine întârzie va 
fi biciuit şi i se va turna sare pe răni. 

— D-da, stăpâne. 

Geder zâmbi şi de data asta rana îl duru mai puţin. Scutierul său făcu o 
plecăciune zorită şi plecă în grabă. Geder căscă şi se întinse, apoi părăsi 
pentru totdeauna camerele pe care le ocupa în palatul principelui din 
Vanai. Pasul îi era uşor, iar dispoziţia senină nu-i era afectată de noaptea 
nedormită. In aer plutea promisiunea subtilă a primăverii, iar lumina 
palidă a dimineţii se revărsa pe pavajul pieţei unde cu o zi mai înainte 
stătuseră răzvrătiţii. La celălalt capăt la pieţei, un localnic mai îndrăzneţ 
spânzurase o momâie cu înfăţişarea lui Geder. Aceasta avea un burdihan 
imens, o mantie neagră asemănătoare cu a lui şi expresia de pe tărtăcuţa 
uscată ce-i ţinea loc de cap era o capodoperă de idioţenie. De gâtul 
păpuşii atârna o pancartă pe care scria DĂ-NE DE MÂNCARE SAU DĂ- 
NE LIBERTATEA. Geder înclină din cap către celălalt eu al lui, oferindu-i 
un salut scurt şi lipsit de simpatie. 

Oamenii ocupau aceleaşi locuri ca atunci când li se adresase prima 
dată. Mulţi păreau abia treziţi din somn. Jorey Kalliam se afla printre ei, 
cu sprâncenele încruntate. Gospey Allintot stătea în spate, cu braţele 
încrucişate şi cu capul sus. Credea, probabil, că va fi tras la răspundere 
pentru revolta din ziua precedentă. Geder înaintă până în faţa fostei 
capele. Nu se aşeză. N 

— Domnii mei, spuse el cu asprime. Imi cer iertare pentru ora 
nepotrivită, dar vă mulţumesc că aţi venit. In calitate de Lord Protector, 
este datoria şi onoarea mea să vă comand în această ultimă zi pe care o 
petrecem în Vanai. 

Tăcu o clipă, lăsând cuvintele să-şi facă efectul. Ochii lor deveniră mai 
strălucitori. Nedumerirea le destinse expresiile încruntate şi le alungă 
tensiunea din umeri şi gâturi. Geder dădu aprobator din cap. 

— Până la căderea nopţii, vă veţi scoate toţi oamenii pe porţile oraşului 
şi vă veţi pregăti să mărşăluim spre Camnipol, spuse el. Înţeleg că 
mâncarea e cam pe sponci, aşa că asiguraţi-vă că avem provizii înainte să 
adunăm orice alte prăzi. Acesta nu este un jaf. 


— Atunci ce este? întrebă Alberith Maas. 

— Să nu mă mai întrerupi încă o dată, Maas. Deocamdată sunt încă la 
comandă. Sir Allintot, vrei să fii amabil să te asiguri că se închid toate 
canalele? O să lăsăm albiile fără apă. Şi va trebui să închidem porţile de 
pe străzi. 

— Care porţi? 

— Cele de fier de la capătul străzilor, zise Geder. 

— Da, domnule. Le ştiu. Întrebam pe care dintre ele doreşti să le 
închidem. 

— Pe toate. Lord Kalliam, vreau să păzeşti porţile oraşului. Nimeni nu 
intră şi nimeni nu iese în afară de noi. Este foarte important să nu fugă 
nimeni. 

— Plecăm? întrebă Maas. 

— Am fost silit să concluzionez că tensiunile politice de la curtea 
imperială fac imposibil controlul pe termen lung al oraşului, zise Geder. 
Aţi văzut cu toţii că sir Klin şi-a dat toată osteneala şi n-a ajuns la niciun 
rezultat. Am citit istoria Vanaiului. Ştiţi de câte ori a căzut sub stăpânirea 
Anteei? De şapte ori. Cea mai lungă ocupaţie a fost de zece ani, în 
vremea domniei reginei Esteya a III-a. Cea mai scurtă a fost de trei zile, 
în perioada Interregnului. În fiecare dintre cazuri, oraşul a fost cedat în 
cele din urmă, în baza unor tratate, sau sacrificat în beneficiul unui ţel 
mai mare. Ceea ce înseamnă că Vanaiul a fost pierdut din pricina 
jocurilor politice. Dată fiind situaţia din Camnipol, suntem pe punctul de 
a face asta din nou. 

— Ce ştie el despre situaţia din Camnipol? şopti cineva, suficient de 
tare ca Geder să audă, dar nu atât de tare încât să nu-l poată ignora. 

— Datoria mea de Protector al Vanaiului nu este faţă de oraş, ci faţă de 
Anteea. Dacă aş fi crezut că prezenţa noastră aici poate fi în beneficiul 
coroanei, aş fi rămas, şi la fel voi toţi. Dar tratatele de istorie ne arată că 
acest oraş ne-a costat sângele şi vieţile multor bărbaţi nobili şi viteji, fără 
niciun beneficiu de durată pentru Tronul Despicat, indiferent cine l-ar fi 
ocupat. În calitatea care mi-a fost încredinţată de lordul Ternigan în 
numele regelui Simeon, am stabilit că Vanaiul nu poate fi păstrat într-un 
mod avantajos pentru coroană. Curierul cu vestea despre ordinele mele 
şi motivele lor se află deja pe drumul dragonului, către Camnipol. 

— Adică plecăm pur şi simplu acasă?! exclamă Maas cu un glas 
ultragiat. Lăsăm oraşul pe mâna oricărui duşman al Anteei care se va 
nimeri pe-aici? h 

— Sigur că nu, răspunse Geder. li dăm foc. 


Vanaiul muri la apus. 

Dacă oamenii ar fi ştiut, dacă ar fi înţeles primejdia, micuța revoltă din 
piaţa palatului ar fi fost o nimica toată. Dar în ciuda golirii canalelor, a 
lemnului, cărbunelui şi uleiului împrăştiate în pieţe şi pe străzi şi a 
închiderii porţilor, ei nu-şi imaginară că putea urma altceva decât nişte 
represalii pentru piatra aruncată în capul lui Geder. Probabil unii dintre 
răzvrătiți aveau să fie prinşi şi arşi pe rug. N-ar fi fost primele execuţii la 
care Vanaiul fusese martor. Oraşul nu înţelese ce i se întâmpla până când 
anteenii nu ieşiră în marş pe porţi, şi atunci era prea târziu. 


Istoria se întorsese împotriva Vanaiului. Era un oraş cu străzi înguste, 
cu case de lemn îmbibat cu ulei împotriva umezelii, cu porţi la capetele 
fiecărei străzi. Era plin de sine şi sigur că nu avea să sufere vreun rău 
permanent, pentru că nu i se mai întâmplase până atunci. Era doar o 
mică piesă într-un joc mult mai mare. 

Geder se instalase pe un mic podium pe care sir Alan Klin îl lăsase în 
Vanai. Scaunul consta dintr-o fâşie de piele şi era puţin cam îngust 
pentru el, dar mult mai confortabil decât propriul lui scaun de campanie. 
Ofițerii de rang înalt îi stăteau alături. 

În mintea lui, se pregătise pentru acest moment. Odată ce totul avea să 
se termine, urma să se ridice, să anunţe că, după părerea sa, Vanaiul nu 
mai avea nevoie de protecţie şi să dea ordinul pornirii în marş. Avea să 
fie ceva desprins din paginile legendelor de odinioară. În jurul lui, ofiţerii 
se foiau, privindu-l de parcă nu ar fi fost siguri dacă într-adevăr voia să 
meargă până la capăt. 

La o sută de metri în faţa lor, porţile Vanaiului se închiseră, strălucind 
ca aurul în lumina soarelui la apus. Geder se ridică în picioare. 

— Baricadaţi porţile, zise el. 

Ordinul fu transmis mai departe, părând să aibă ecou şi să se amplifice 
în timp ce era trecut din om în om. Sunetul avea să ajungă, în curând, şi 
la porţile dinspre sud. Inginerii aşteptau la posturi şi trecură de îndată la 
acţiune. În mai puţin de un minut, marile porţi erau închise. Să fie 
redeschise cu forţa n-ar fi durat foarte mult, însă mai mult decât îi 
rămăsese Vanaiului. 

— Lansaţi săgețile aprinse, zise Geder pe un ton degajat. 

Ordinul fu îndeplinit. Douăzeci de arcaşi îşi aprinseră săgețile şi-şi 
înălţară arcurile, dârele trasate de flăcări prin aer părând, în lumină, abia 
mai puternice decât nişte licurici. Mai traseră odată, apoi de încă două 
ori. De jur împrejurul oraşului, arcaşi purtând culorile lui procedau 
probabil la fel, pe măsură ce ordinul ajungea la ei. Geder se aşeză din 
nou. Când îşi imaginase el lucrurile, totul se petrecuse dintr-odată, dar 
iată că soarele aluneca sub linia orizontului, lumea aurie din jur topindu- 
se în cenuşiu, şi nu se vedea nici urmă de incendiu. Geder tocmai se 
întreba dacă n-ar fi trebuit să le spună arcaşilor să tragă din nou, când 
zări înălțându-se cea dintâi dâră de fum. Sub ochii lui, fumul se întinse, 
dar lent. Avea să dureze mai mult decât crezuse. 

Fumul deveni mai gros şi, când vântul îl purtă către el, se dovedi dens 
şi uleios. O altă pală de fum se înălţă dinspre sud ca un răspuns, 
întunecimea sa ridicându-se atât de sus, încât reflectă ultimele raze ale 
soarelui, învolburându-se roşie pentru o clipă, apoi întunecându-se din 
nou. Geder se foi pe scaun. Se făcea frig, dar nu voia să-şi ceară haina. 
Nu dormise de două nopţi şi simţea oboseala dându-i târcoale. Se sili să 
stea mai drept. 

Multă vreme nu păru să se întâmple nimic. Ceva fum. Rumoarea 
îndepărtată a unor glasuri. Geder nu crezuse că, odată aprins, focul avea 
să fie uşor de stins, dar poate că asta se întâmpla. Fumul se răspândea, 
întinzându-se şi mai tare deasupra aşezării învăluite în noapte. Apoi, 
parcă venindu-şi în fire, focul luă în stăpânire oraşul. 


Începură ţipetele, voci urlând şi văicărindu-se. Se aşteptase să audă 
ceva, fireşte, dar crezuse că va fi cam ca revolta care-l tulburase - Zeule, 
abia cu o zi în urmă? Era însă cu totul altfel. În aceste strigăte nu se 
simţea nici urmă de mânie, ci numai sute de voci cuprinse de o groază 
pură, animalică. Geder observă mişcare în rândurile trupelor. Câţiva 
oameni se strecuraseră afară din oraş şi spadasinii Anteei, respectând 
ordinele primite, îi doborau unul câte unul. Geder îşi atinse buza, 
zgândărindu-şi rana. Îşi aminti de momâia cu chipul lui atârnând 
spânzurată în piaţă. Ei începuseră. Nu era vina lui că acum mureau. 

De pe străzi începu să se ridice fum, luminat pe dedesubt de flăcări, 
acoperind luna. Focul asaltă clădirile aflate mai aproape de zid şi se 
înălţă, lăsând oraşul în urmă şi arzând pe cer deasupra lui. Se auzea 
acum un alt sunet, jos, regulat, ca o armată în marş. Geder simţi 
pământul cutremurându-se şi privi în jur, aşteptându-se să vadă o 
alunecare de teren sau un atac. Preţ de o clipă îşi imagină că ar fi putut fi 
cel din urmă dintre dragoni, ascuns sub Vanai şi deranjat din somnul său. 
Dar era doar glasul focului. 

Porţile se zgâlţâiră, deformate de dogoare. Un grup de siluete se ivi pe 
coama zidului, bărbaţi şi femei căutând o scăpare. Preţ de o clipă, clar şi 
subit ca luminată de fulger, o siluetă anume se profilă pe fundalul 
flăcărilor. Geder îşi dădu seama că era o femeie, dar n-ar fi putut spune 
cărei rase îi aparţinea. Işi agita braţele de parcă ar fi încercat să 
transmită un mesaj. Simţi un impuls puternic de a trimite pe cineva să o 
salveze, dar femeia deja dispăruse. O pală de foc ajunse la magaziile 
aproape goale de grâne şi, stârnită, pulberea de grâu explodă zgomotos 
ca un trăsnet. Fumul se învolbură în sus, un vârtej de întuneric ce făcea 
oraşul să pară mic. Curentul care trecea pe lângă el era de fapt 
răsuflarea focului. Vuietul acestuia era prea puternic ca să se mai facă 
auzit. 

Geder rămase aşezat, cu ochii măriţi, în timp ce asupra lui ploua cu 
cenuşă. Căldura oraşului muribund îl izbea în obraz ca soarele deşertului. 
Îşi imaginase că avea să stea să privească până la sfârşit. Nu-şi dăduse 
seama că Vanaiul avea să ardă zile în şir. 

Nu-şi dăduse seama de nimic. 

— Să mergem, zise el. 

Nimeni nu-l auzi. 

— Ajunge! Să plecăm! 

Ordinul se răspândi şi armata Anteei se retrase de lângă vâlvătaie. 
Geder abandonă orice gând la vreo cuvântare grandioasă. Nimic din ce- 
ar fi putut spune nu se putea măsura cu forţa incendiului. Se retrase în 
cortul său, întrebându-se dacă nu cumva instalaseră tabăra prea 
aproape. Dacă focul trecea dincolo de ziduri? Dacă venea după el? 

Îşi expedie scutierul şi se ghemui în pat. Era prea obosit ca să se mişte 
şi urletul de coşmar al flăcărilor nu se mai potolea. Stătu cu privirea ţintă 
în tavanul cortului, văzând mica siluetă ce-şi agita braţele şi murea. 
Geder îşi apăsă mâna pe buze şi muşcă până când îi dădu sângele, în 
încercarea de a nu mai auzi zgomotul. 

Afară, fumul a zece mii de oameni se înălța pe cer. 


CITHRIN 


Vestea despre distrugerea Vanaiului se răspândi pretutindeni în Porte 
Oliva. În Piaţa Mare şi în port, în taverne şi în hanuri, pe treptele ce 
duceau spre labirintul din cărămidă şi sticlă al palatului guvernatorului, 
amănuntele se adunau unul după altul, pe măsură ce veştile soseau 
aduse de corăbii sau de călăreţi sau se năşteau din zvonuri. Oraşul arsese 
timp de trei zile. Forţele anteene baricadaseră porţile şi-i uciseseră pe 
toţi cei care încercaseră să fugă. Canalele fuseseră golite pentru ca apa 
să nu încetinească răspândirea flăcărilor. Înainte de plecare, anteenii 
turnaseră butoaie de ulei de lampă pe străzi. Căldura făcuse pietrele să 
crape. Fumul dusese mirosul de ars până în Maccia şi înroşise apusurile. 
Cadavre carbonizate încă mai blocau barajele din Newport. 

Cithrin se agăța de fiecare zvon cu lăcomia cu care unul dintre 
numeroşii cerşetori ar fi pândit monedele căzute. Mai întâi nu-i venise să 
creadă. Oraşele nu mureau aşa, peste noapte. Străzile şi canalele pe care 
le ştiuse de-o viaţă nu puteau să zacă în ruină numai fiindcă aşa spusese 
cineva, chiar dacă acel cineva era un general anteean. Era ridicol. Dar cu 
fiecare repovestire, cu fiecare nouă voce care spunea aceleaşi lucruri, 
neîncrederea ei se spulberă. Chiar dacă nu făceau decât să repete unul 
după altul, greutatea lor combinată o făcu şi pe ea să creadă. 

Vanaiul murise. 

— Te simţi bine? o întrebă Sandr. 

Cithrin se aplecă înainte pe marginea căruţei actorilor, legănându-şi 
picioarele ca un copil aşezat pe un scaun prea înalt. În jurul lor se târa 
mulţimea amiezii. Urmări un băiat cinnai subţire ca o trestie cum se 
strecura prin aglomeraţie, nepierzând din ochi ciuful său de păr 
decolorat. Mirosul mării făcea aerul să pară mai rece decât era. Nu ştia 
ce să răspundă, dar încercă. 

— Nu ştiu. Cred că da. E greu să trăieşti aici, în mijlocul lor, zise ea 
făcând semn către mulţimea care se îmbulzea în jur, şi toate morţile 
acelea să ţi se pară reale. Vreau să spun că ştiu că magistrul Imaniel a 
murit. Şi probabil şi Cam. Toţi băieţii cu care mă jucam pe stradă sunt 
morţi şi uneori mă întristez gândindu-mă la asta. Dar când încep să mă 
gândesc că totul a dispărut - piaţa de mărfuri proaspete şi palatele şi 
barjele şi tot - devine... Nu ştiu cum să zic. Prea abstract? 

— Ăsta e un cuvânt bine găsit, zise Sandr dând din cap ca şi cum ar fi 
ştiut ce voia ea să spună. 

— Acum nimeni nu mă mai cunoaşte. Mi-am petrecut toată viaţa în 
Vanai. Aveam senzaţia că toată lumea ştia cine eram. Ce eram. Şi-acum, 
când toţi s-au dus, nimic nu mă mai ţine locului. Acum, căpitanul Wester, 
Yardem Hane, tu şi trupa maestrului Kit sunteţi cei care mă cunoaşteţi 
cel mai bine pe lume. 

— E greu, zise Sandr luând-o de mână. 

„Ba nu”, se gândi ea, „asta-i singura parte bună. Când nu ştie nimeni 
ce eşti, poţi fi tot ce vrei tu.” 

— Sandr! strigă maestrul Kit. A venit timpul! 

— Da, domnule, zise Sandr sărind în picioare. 


Privi în jos către Cithrin, zâmbindu-i cu blândeţe, cum făcea adesea pe 
scenă. 

— O să fii aici când termin? 

Cithrin făcu semn că da. Nu era ca şi cum ar fi avut unde să se ducă. 
Pe lângă asta, răzgândirea subită a lui Sandr era interesantă. Presupunea 
că fusese refuzat de vreo fată mai atrăgătoare şi că revenise la curtea pe 
care i-o făcea ei până i se mai vindeca încrederea de sine. După 
momentele acelea de pe malul iazului, o credea probabil o cucerire 
uşoară. Cithrin se întrebă dacă aşa era. Mai mult de-atât, se întrebă dacă 
îşi dorea să fie. Se lăsă să alunece jos din căruţă şi se furişă în mulţime. 

Mikel era deja acolo, prefăcându-se nu prea convingător a fi de-al 
locului. Îi prinse privirea şi-i zâmbi. Ea îl salută la rândul ei şi se întoarse 
să-i privească pe Smit şi Hornet coborând scena. Când lanţurile care o 
susțineau se întinseră, maestrul Kit îşi făcu apariţia, înaintând pe 
podeaua de scânduri. Nu purta robele lui Orcus, regele-demon. În lipsa 
lui Opal, povestea lui Aleren Ucigaşul şi a spadei dragonilor fusese lăsată 
deoparte. În schimb, pe umeri îi flutura o mantie de un albastru 
strălucitor, purtată cu o tunică asortată. Avea pantaloni verzi, prinşi cu 
panglicuţe aurii şi cei mai ridicoli pantofi pe care-i văzuse vreodată 
cineva i se bălăbăneau în picioare. 

— Bună searaaa, strigă maestrul Kit într-un falsetto comic. Bună seara 
am spus! Da, tu de colo, cu pălăria aia frumoasă! De ce nu te opreşti 
puţin? Zeul ştie că n-ai altceva mai bun de făcut! Şi tu, de colo din spate! 
Trage-te mai aproape şi s-ar putea să vezi ceva ce-ţi place! Ce? S-ar 
putea. Şi... 

Maestrul Kit se opri cu chipul ca o mască a groazei. Străbătută de un 
fior, Cithrin se răsuci pe jumătate, urmărindu-i privirea. 

— O, nu, tu nu, drăguță, zise maestrul Kit, fluturând din mână. Tu vezi- 
ţi de drum! 

Mulțimea râse. Cithrin şi Mikel ar fi trebuit să dea tonul, dar deja mai 
bine de zece trecători se opriseră să privească. Blestemul miresei era o 
comedie sexuală cu o mulţime de schimbări de costume, care putea fi 
jucată cu o singură femeie în distribuţie. Maestrul Kit adaptase anumite 
replici specificului din Porte Oliva: versurile ce făceau referire la rege 
fuseseră modificate ca să se potrivească pentru o regină, iar proprietarul 
cel rău nu mai era deghizat ca să semene a yemmu, cu umeri falşi şi coli. 
În schimb, Smit sări pe scenă înfăşurat într-o blană de oaie împodobită cu 
mărgele, înfăţişându-l pe cel mai neconvingător kurtadam din lume. 
Cithrin râse şi bătu din palme, nu ca să îndemne mulţimea, ci alăturându- 
se reacţiilor acesteia. 

La final, când actorii făcură reverenţe sub o modestă ploaie de 
monede, se întoarse aproape cu surprindere la propria ei viaţă. Aceea în 
care se ascundea în Porte Oliva, aşteptând următorul atac nocturn al 
vreunor bandiți. 

Iar Vanaiul murise. 

Sandr ieşi din căruţă ştergându-şi cu o cârpă udă fardul de pe obraz. 
Dârele din jurul ochilor şi gurii îl făceau să arate mai tânăr decât era. 
Sau poate-l făceau să-şi arate vârsta, dincolo de aerul de om trecut prin 
multe pe care şi-l lua de obicei. 


— A mers bine, zise el zâmbind. 

— Aşa-i, spuse Cithrin. 

— Aş putea să te invit la cină, dacă vrei, zise el. 

Peste umărul lui, Cithrin o zări pe Cary strâmbându-se la ei din căruţă, 
şi-şi imagină ce vedea ea. Sandr, junele-prim. Cithrin, fata naivă, mereu a 
doua alegere. Sau poate Sandr, membru al trupei şi Cithrin, motivul 
pentru care Opal dispăruse. Buzele ţuguiate şi fruntea încruntată puteau 
să exprime dezaprobarea faţă de ea şi Sandr. Cithrin nu ştia cum stăteau 
lucrurile. 

„Află”, rosti vocea magistrului Imaniel din mintea ei sau poate din 
mormânt. 

Cithrin îşi ridică o mână la nivelul taliei, un salut discret. Cary îi 
reîntoarse salutul, apoi arătă către Sandr şi îşi înclină capul. „Serios?” 
Dacă ar fi fost supărată din pricina lui Opal ar fi putut cel mult să-i 
zâmbească şi să-i facă semn cu mâna. Cithrin ridică din umeri, surprinsă 
de uşurarea pe care o simţea. Cary îşi dădu ochii peste cap şi reveni în 
căruţă. 

— Ce-i? întrebă Sandr privind peste umăr. Am pierdut ceva? 

— Era Cary, spuse Cithrin. Ziceai ceva despre cină? 

La taverna din apropierea locuinţei ei se serveau porţii de pui cu 
morcov murat care, susțineau ei, mergeau foarte bine cu bere neagră. 
Sandr plăti cinci monede în plus pentru privilegiul de a ocupa o masă 
privată cu o singură banchetă, separată de sala comună printr-o bucată 
de pânză prea umilă ca să poată fi numită perdea. Se strecură alături de 
ea pe bancă, aducând o halbă cu bere neagră şi o cană mare cu vin tare 
pentru Cithrin. Piciorul lui se lipi discret de al ei, de parcă atingerea ar fi 
fost perfect normală. Cithrin se gândi să-şi schimbe poziţia ca să pună 
câţiva metri distanţă între ei. În loc să facă asta, luă o gură zdravănă de 
vin, savurându-i tăria. Sandr îi zâmbi şi sorbi din bere. 

Era o negociere, realiză ea. El voia să facă unele dintre lucrurile pe 
care tocmai le mimase în piesa aceea cu conotaţii sexuale şi, în schimb, 
era dispus să-i ofere mâncare şi băutură, atenţie şi compătimire. Şi, 
indiferent dacă ştia sau nu, experienţă. Magistrul Imaniel vorbise de 
câteva ori, despre schimbul implicit, şi de fiecare dată cu dispreţ. Lui îi 
plăceau precizia şi banul numărat. În căldura tavernei, cu gustul cărnii 
sărate şi al vinului punându-i sângele în mişcare, Cithrin nu era sigură că 
era de acord cu el. În mod sigur inexactitatea avea şi ea un rost pe lume. 

— Îmi pare rău pentru Vanai, zise Sandr, recurgând la aceeaşi 
manevră pe care o încercase înaintea piesei. 

Ce urmărea spunând asta? Să-i reamintească ei câtă nevoie avea de 
siguranţă şi de legături cu alţi oameni. Să facă lucrurile pe care le avea el 
de oferit să pară valoroase. Totuşi, spusese asta şi mai devreme. Era o 
greşeală să repete. Poate ar fi fost mai bine dacă ar fi alternat tacticile. 
Putea să minimalizeze ceea ce avea ea de oferit. Ar fi putut, de exemplu, 
să-i critice rochia sau pieptănătura, dând astfel de înţeles că să se culce 
cu ea nu valora probabil prea mult. Pericolul acestei strategii era că ea s- 
ar fi putut simţi jignită, punând capăt negocierii. Sau s-ar fi putut preface 
jignită cu scopul de a-l sili pe el să majoreze oferta. 

— Cithrin? spuse el şi ea tresări. 


— Scuză-mă, zise ea. Eram cu mintea în altă parte. 

— Berea e bună. Ai mai fost aici vreodată? 

— Am tot vrut, zise ea. Dar de fiecare dată a intervenit altceva. 

— Vrei puţină? 

— Bine, zise ea. 

Se aştepta ca el să-i dea halba lui, dar Sandr ridică braţul chemând 
servitoarea şi ceru o halbă doar pentru ea. Berea era densă şi cu o aromă 
bogată, alcoolul ascunzându-se în spatele unui buchet bogat de miresme. 
Nu avea curăţenia înţepătoare a vinului tare. Cum ar fi spus căpitanul 
Wester? „O prosteşti cu băutură ca să-i desfaci picioarele.” Ceva de genul 
ăsta. 

Realiză că Sandr nu era un individ cu o paletă prea bogată de strategii. 

— Nu-mi amintesc cum erau părinţii mei, spuse Cithrin. Banca m-a 
crescut, mi-a plătit pentru îmbrăcăminte şi profesori. 

— Cred că i-ai iubit pe oamenii ăia, spuse Sandr, adoptând un ton 
consolator în timp ce îşi lipea mai insistent coapsa de a ei. 

Totuşi, Cithrin cântări problema. _ 

Il iubise oare pe magistrul Imaniel? Aşa credea. In mod sigur ţinuse la 
Cam şi-l dorise pe Besel. Prima oară când auzise veştile, plânsese după ei 
toţi. Dar acum nu mai plângea. Durerea era încă înăuntrul ei, dar mai era 
şi altceva. Presimţirea unor posibilităţi copleşitoare. 

— Cred că da, zise ea. 

El îi luă mâna, compătimind-o chipurile. Se aplecă spre ea încruntat. 

— Îmi pare atât de rău, Cithrin, zise şi, uimită, ea simţi lacrimi în ochi. 

Nu era posibil! 

Sandr se înclină către ea, ştergându-i cu blândeţe ochii cu manşeta lui. 
Ştergând lacrimile pe care el le făcuse să curgă. Resentimentul subit faţă 
de această mică ipocrizie limpezi multe lucruri în mintea ei. 

— Căpitanul Wester! exclamă ea şi Sandr îşi retrase mâna de parcă l- 
ar fi muşcat. 

Se uită dincolo de simulacrul de draperie. 

— Unde? întrebă el. 

— Tocmai ce-a intrat în cealaltă cameră, zise Cithrin. Du-te, Sandr! Du- 
te până nu te vede! 

Sandr înghiţi cu greutate, o salută scurt şi se strecură de pe banchetă, 
îndreptându-se către uşa care dădea în alee. Cithrin îl urmări cu privirea, 
apoi se întinse şi trase şi halba lui mai aproape. Puiul chiar mergea bine 
cu berea. Bău, lăsându-şi mintea să colinde. Nu era supărată pe Sandr, 
dar nici nu-l putea respecta. Într-o altă noapte ar fi lăsat scena să se 
desfăşoare până la capăt, fie şi numai ca să vadă unde ducea. Dar era din 
ce în ce mai clar că maestrul Kit avea de gând să rămână un timp în 
Porte Oliva. De vreme ce nu era sigură nici când sau cum avea să 
părăsească ea însăşi oraşul, genul ăsta de legătură n-ar fi făcut decât să 
complice lucrurile. Şi dacă rămânea însărcinată? S-ar fi ales praful de 
toate. Era mai uşor să te ţii deoparte de bucluc decât să încerci să ieşi 
din el mai târziu. Totuşi, se întrebă cum ar fi fost. Mintea i se întoarse 
spre iazul morii, reamintindu-şi răceala zăpezii pe piele, greutatea 
băiatului deasupra ei. 


Termină cea de-a doua bere şi reveni la vin. Alcoolul ar fi trebuit să-ţi 
înceţoşeze mintea, dar ea nu simţea asta. Sau nu atât cât să-şi piardă 
luciditatea. Da, se simţea în mod clar mai relaxată. Gheara aceea 
permanentă din stomac se mai descleştase şi se simţea mai bine în 
propria-i piele. Dar mintea-i era la fel de limpede ca-ntotdeauna. Poate 
chiar mai limpede. Avea senzaţia că undeva la marginea conştiinţei ei se 
produceau nişte schimbări uriaşe, mintea ei comparând şi plănuind cu o 
asemenea viteză şi eleganţă, încât aproape că nu putea ţine pasul cu ea 
însăşi. Ronţăi câţiva morcovi muraţi, termină vinul şi îşi luă o altă halbă 
de bere. 

Când ieşi din tavernă, soarele apusese. Porte Oliva lenevea în amurgul 
cenuşiu. Felinare pâlpâiau şi străluceau. Bărbaţi şi femei străbăteau 
grăbiţi străzile, dornici să ajungă acasă înainte ca ultima lumină a 
amurgului să se stingă. Aerul era rece, dar nu geros. Nu era o seară 
blândă de iarnă, ci mai degrabă o vreme cam rece de primăvară. Se lăsă 
purtată în josul străzii, cu mintea culegând câte un gând la întâmplare, 
răsucindu-l pe toate feţele, apoi abandonându-l. Cât de bătrân păruse 
Sandr pe scenă şi cât de tânăr în afara sa. Golul lăsat în inima ei de 
moartea magistrului Imaniel şi a lui Cam, nevoia ameţitoare de a-l umple 
şi detaşarea aproape clinică cu care-şi contempla suferinţa. Viitoarea 
călătorie către Carse, unde trebuia să strecoare pe ascuns o avere pe 
care n-o furase. Registrele băncii, calculele şi cifrurile ce descriau istoria 
acesteia, de la actul fondator şi până la ultimele depuneri ale nobililor 
puşi pe fugă. Trădarea lui Opal şi loialitatea căpitanului Wester. Işi 
aminti ce spusese maestrul Kit despre forma sufletului lui Marcus şi se 
întrebă ce formă o fi având propriul ei suflet. 

O cinnaie trecu grăbită pe lângă ea, cu hainele acoperite de un voal 
trandafiriu cu portocaliu şi cu chipul palid ca luna. Un câine lătră din 
umbra unei alei. Trei kurtadami trecură pe lângă ea, cu mărgelele 
păcănind şi zornăind în blăni, ziseră ceva ce ea nu înţelese şi râseră cu 
toţii. Nu-i luă în seamă. Vedea drept înainte strălucirea propriei ferestre. 
Dacă ar fi atacat-o cineva acum, n-avea decât să strige şi căpitanul 
Wester şi Yardem ar fi venit imediat. Era un gând plăcut, suficient ca să 
se simtă în siguranţă, indiferent dacă era sau nu aşa. 

Urcă scările încet, către locul unde paşii neobosiţi ai căpitanului 
Wester scoteau un scârţâit constant. Deschise uşa şi dădu de chipul lui 
încruntat. 

— Ai lipsit ceva vreme, zise el. 

Cithrin ridică din umeri. 

— Cât ai băut? 

Cithrin se îndreptă către pat şi se aşeză lângă tralg. Yardem mirosea a 
câmp şi a câine ud. Îşi stăpâni impulsul de a-i scărpina spinarea lată. 
Căpitanul Wester o fixa cu privirea, aşteptând un răspuns. 

— Nu-mi aduc aminte precis, spuse ea. N-am plătit eu, în cea mai mare 
parte. 

Wester ridică dintr-o sprânceană. 

— Dezgheţul aproape c-a venit. Trebuie să luăm o hotărâre, zise ea 
rostind cuvintele clar şi fără să i se împleticească limba. 

— Aşa-i, zise căpitanul încrucişându-şi braţele. 


Lumina muribundă a zilei ce pătrundea prin fereastră îi netezea 
încruntarea şi-i ascundea firele cărunte de la tâmple. Părea tânăr. Cithrin 
îşi aminti că Opal îl găsise atrăgător şi se întrebă dacă era şi ea de 
aceeaşi părere. Trăise alături de el săptămâni la rând. Luni chiar, dacă 
lua în calcul şi timpul petrecut pe drumuri. Pentru prima oară, se întrebă 
dacă buzele lui ar fi avut acelaşi gust ca ale lui Sandr, apoi îşi readuse 
mintea în prezent, îngrozită de ce-i trecea prin cap. 

— Indiferent pe ce cale încercăm să ajungem la Carse, suntem în 
pericol să ne ucidă cineva şi să ne ia banii. 

— Astea-s ştiri vechi, zise căpitanul Wester. 

— Deci trebuie să luăm chiar noi banii, spuse ea, înțelegând chiar în 
timp ce-o spunea că la asta se gândise toată noaptea. Trebuie să-i 
folosim. 

— Probabil ăsta ar fi lucrul cel mai înţelept, spuse căpitanul. Să luăm 
cât putem căra şi să ne pierdem urma. 

— Nu, spuse ea. Vreau să zic să-i luăm pe toţi. 

Alături de ea, tralgul ciuli urechea, cu un clinchet. Căpitanul Wester îşi 
linse buzele şi privi în jos. 

— Dacă-i luăm pe toţi, o să fim în aceeaşi situaţie ca acum, spuse el. 
Tot ar trebui să ţinem banii ascunşi sau să-i apărăm. Numai că i-am mai 
avea şi pe amicii tăi din Carse pe urmele noastre. Asta n-ar fi o 
îmbunătăţire a situaţiei. Putem să discutăm când o să fii trează. 

— Nu, ascultă-mă! Ne-am comportat ca nişte contrabandişti. Nu 
suntem. Ai zis tot timpul că nu putem păstra secretă o asemenea sumă de 
bani şi că n-o putem apăra. Opal ne-a demonstrat-o. Aşa că n-ar trebui s-o 
ţinem secretă. 

În tăcere, Wester şi Yardem schimbară o privire şi căpitanul oftă. 
Cithrin se ridică şi traversă încăperea până la registrele desigilate. Era 
cum nu se poate mai sigură pe picioare. Mâinile nu-i tremurară când îl 
alese pe cel legat în piele neagră. Il deschise la paginile de început şi i-l 
înmână căpitanului. 

— Documentele fondatoare, zise ea. O să facem şi noi o copie, dar o să 
scriem Porte Oliva în loc de Vanai. Avem o sută de documente cu 
semnătura şi amprenta magistrului Imaniel. Putem să luăm un contract 
mai puţin important şi să-l folosim ca să falsificăm nişte acte de fondare. 
Îi înaintăm guvernatorului documentele, plătim taxele şi şpăgile şi pe 
urmă o să pot să investesc tot avutul. 

— Să-l investeşti? exclamă căpitanul de parcă ea ar fi zis „să-l 
mănânci”. 

— Pot scoate la vânzare mătasea, tutunul şi condimentele. Chiar dacă 
sunt furate de la negustori, banca îşi va lua banii. Putem proceda la fel cu 
bijuteriile sau le putem vinde de-a dreptul, ca să obţinem fonduri şi apoi 
să acordăm împrumuturi. Sau să investim în afacerile locale. Va trebui să 
păstrăm o anumită cantitate. Cinci la sută, poate? Dar având în spatele 
meu numele Băncii Medean, aş putea să transform cam nouăzeci la sută 
din ce-i în camera asta în hârtii complet lipsite de valoare pentru oricine 
altcineva, înainte să revină corăbiile cu mărfuri din Narinisle. Ce-ar 
rămâne n-ar mai fi atât de tentant încât să aibă nevoie de pază. 


— Eşti cum nu se poate mai beată, zise Wester. Furatul se face aşa: iei 
ceva şi pe urmă dispari. 

— Nu fur nimic. Ţin totul în siguranţă, zise Cithrin. Aşa funcţionează 
băncile. Nu păstrezi niciodată toţi banii într-un loc, ca să nu ti-i fure cei 
ce găsesc o cale să-ţi spargă caseta de valori. Îi pui în circulaţie prin 
lume. Dacă suferi o pierdere sau îţi fură cineva capitalul de lucru, ai în 
continuare veniturile şi contractele pe care să te bazezi. Poţi să-ţi revii. Şi 
dacă nu reuşim, ce-o să ni se întâmple? O să ajungem la închisoare? 

— E rău la închisoare, hurui Yardem. 

— Nu la fel de rău ca în varianta în care suntem omorâţi şi aruncaţi în 
mare, replică Cithrin. Dacă faci ce-ţi spun, şansele de a ne păstra banii 
cresc, iar consecinţele eşecului se micşorează. 

— Deci tu vrei să iei o mare sumă de bani care nu-ţi aparţine şi să 
înfiinţezi propria ta filială a băncii de la care furi banii? zise căpitanul 
Wester cu vocea încordată. O să-ţi ceară socoteală. 

— Fireşte c-o să-mi ceară socoteală, zise Cithrin. Şi când o vor face, o 
să am tot ceea ce le aparţine, ba chiar şi ceva în plus. Dacă fac lucrurile 
cum trebuie. 

Cithrin văzu neîncrederea de pe chipul lui şi-l văzu oscilând între 
amuzament şi indignare. Bătu din picior. 

— Ascultă-mă, spuse ea. Ascultă-mă, căpitane. Pot s-o fac! 


MARCUS 


— Fii atent, zise Marcus. 

— Sunt atent, domnule. 

— Bine, atunci fii şi mai atent! 

Rezultatele celor şapte încercări anterioare erau răspândite în jurul lor 
pe podea: contracte şi acorduri încheiate între oameni morţi, pentru o 
avuţie arsă, lipsite acum de orice importanţă. Dar, după cum spusese 
Cithrin, fiecare dintre ele purta semnătura şi amprenta însângerată a 
magistrului Imaniel din Vanai. Şmecheria era să cufunde pergamentul în 
ceară astfel încât aceasta să acopere numele şi amprenta, dar nimic 
altceva. Apoi pagina era cufundată într-o baie de sare şi grăsime 
purificată ca să se înmoaie cerneala. După o zi în această baie, puteau să 
folosească o piatră ponce precum cele folosite de scribi ca să curețe 
cerneala şi o baie de urină ca să înlăture orice urme rămase. In final, 
aveau să obţină o pagină goală, gata să primească vorbele ticluite cu 
grijă de Cithrin, deja semnate şi sprijinite de fostul şef al băncii. Un 
bărbat care, după cum avea să povestească ea, prevăzuse moartea 
iminentă a oraşului său de mâna anteenilor şi pusese la cale un plan prin 
care să-şi reînfiinţeze filiala în Porte Oliva, cu Cithrin pe post de 
reprezentant. 

Cu condiţia să reuşească să acopere cu ceară partea care trebuia. 
Marcus se înclină, întinzând degetele către marginea documentului. 

— Dacă ai... 

— Domnule? 

— Yardem? 

Urechile tralgului se lăsară pe spate atât de mult, încât cerceii îi 
atingeau creştetul. 

— Du-te-n colo, domnule. 

— Dar... 

— Du-te! 

Marcus îşi scutură mâinile pe deasupra pergamentului, apoi mârâi şi 
se întoarse cu spatele. Cutiile din cămăruţele de deasupra dughenei de 
pariuri fuseseră mutate şi rearanjate, transformând ceea ce fusese o 
încăpere mică în două şi mai mici. Afară şuiera un vânt cald, 
primăvăratic, zgâlţâind obloanele şi în general făcând lumea să pară 
agitată şi neliniştită. Trecuse mult timp de când Marcus nu mai prinsese 
dezgheţul într-un port din sud şi mireasma puternică de sare venită 
dinspre golf îi amintea de peştele vechi de o zi. Cithrin stătea pe un 
scaun în hainele ei grosolane de căruţaş, cu Cary ghemuită alături. 
Maestrul Kit era la câţiva paşi mai încolo, cu braţele încrucişate. 

— A fost mai bine, spuse maestrul Kit, dar acum cred că ai cam 
exagerat în celălalt sens. Nu vreau să pari greoaie. În loc să te gândeşti 
că eşti mai grea tu însăţi, imaginează-ţi cum te-ai mişca dacă ai avea o 
mantie grea de lână. 

Cary îşi apăsă palma pe spinarea lui Cithrin. 

— Eşti prea încordată aici, zise ea. Relaxează zona asta şi mută 
tensiunea aici, sus. 


Cithrin se încruntă, făcând mici semilune să-i apară la colţurile gurii. 

— Ca şi cum sânii tăi ar fi prea grei, zise Cary. 

— Aha, se însenină Cithrin. Bine. 

Se ridică de pe scaun, făcu un pas către maestrul Kit, se întoarse şi se 
aşeză din nou. Marcus nu-şi dădea seama ce anume se schimbase în felul 
de a se mişca al fetei, dar părea altfel. Mai bătrână. Maestrul Kit şi Cary 
îşi zâmbiră. 

— Progres, zise maestrul Kit. Progres neîndoielnic. 

— Cred că suntem gata pentru o plimbare până în piaţă, zise Cary. 

— Aveţi binecuvântarea mea, zise maestrul Kit, dând înapoi până când 
aproape că se lipi de Marcus. 

Cele două femei parcurseră mână în mână fâşia îngustă de podea ce 
ducea spre scară. 

— Coapsele mai jos, zise maestrul Kit. Lasă-ţi greutatea pe ele. Nu păşi 
din gleznă. 

Trosnetul scândurilor se auzi din ce în ce mai jos, până când cele două 
ajunseră în stradă şi dispărură. Vântul se năpusti pe scări în sus şi uşa 
din spate se trânti. Marcus răsuflă adânc şi se aşeză pe scaunul proaspăt 
eliberat. 

— Cred că se descurcă binişor, spuse maestrul Kit. Nu are cine ştie ce 
simţ natural al propriului trup, dar nici nu se teme de el şi odată cu asta 
treaba-i pe jumătate făcută, după părerea mea. 

— Asta-i bine, spuse Marcus. 

— S-ar părea că tăieturile de pe degetele ei mari fac nişte cicatrici 
frumoase. Până când terminăm, mă aştept să aibă nişte bătături 
respectabile. Ca şi cum ar semna contracte de ani buni. Ai pus leşie pe 
răni? 

— Cenugşă şi miere, zise Marcus. La fel de bune şi nu rişti o infecţie. 

— Corect. M-am gândit că ar fi o idee bună să spunem că-i pe trei 
sferturi cinnae. Dacă zicem că-i aproape de rasă pură, soliditatea pe care 
i-o aduce moştenirea de pursânge ar putea fi luată drept semnul unei 
vârste mai mature şi nu al eredității. 

— Oricum eu am fost întotdeauna de părere că toţi cinnaii arată ca de 
doisprezece ani, zise Marcus. Sunt jalnici în luptă. Loviturile lor n-au 
niciun pic de forţă. 

Maestrul Kit se sprijini cu umărul de perete. Ochii lui întunecaţi îl 
măsurară pe Marcus de parcă ar fi citit o carte. 

— Şi tu cum te simţi, căpitane? 

— Nu-mi place deloc, spuse Marcus. Nu-mi place planul. Nu-mi place 
că falsificăm documente. Nu-mi place că Cithrin v-a băgat în asta pe tine 
şi pe-ai tăi. Nu-i nimic în toată povestea asta care să-mi placă. 

— Şi totuşi s-ar părea că ai ales să mergi mai departe. 

— N-am nicio idee mai bună, spuse Marcus. Cu excepţia celei de a ne 
umple buzunarele şi de a pleca încotro vedem cu ochii. Asta are un 
oarecare farmec. 

— Şi-atunci de ce nu faci aşa? Lăzile-s aici. Aş zice că ţi-ai meritat 
răsplata cu vârf şi-ndesat. 


Marcus scoase un chicotit lipsit de veselie şi se aplecă în fată, 
punându-şi coatele pe genunchi. În cealaltă parte a încăperii, Yardem 
scoase un mârâit mulţumit. Scufundarea în ceară îi ieşise, în sfârşit. 

— O să existe consecinţe, zise Marcus. Nu poate pur şi simplu să spună 
că toată averea asta îi aparţine şi gata. E ca şi cum te-ai duce în Cabral şi 
ai anunţa cu nonşalanţă că tu eşti noul primar din Upurt Marion şi o să 
încasezi de-acum toate taxele portuare. Şi ce interese o să deranjeze 
manevra ei? Nu ştim. Inainte să se termine sezonul, fiecare casă de 
comerţ şi însăşi curtea regală o să aibă câte o teorie despre semnalul pe 
care vrea să-l transmită Komme Medean investind în Porte Oliva. O să 
aibă implicaţii asupra relaţiilor dintre Birancour şi Cabral, mai ales legat 
de locul unde va descărca marfa din Qart-hadath. De ce nu există deja o 
filială aici? Poate că le-a interzis regina? S-ar putea să încălcăm o 
jumătate de duzină de tratate şi acorduri şi noi nici să nu ştim. 

— Sunt de acord cu toate astea, zise maestrul Kit. Riscurile par reale. 

— Suntem pe punctul de a deveni manevra îndrăzneață şi neaşteptată 
a unei bănci care dispune de o mulţime de bani şi de o influenţă 
considerabilă şi nu-mi imaginez niciun moment că oamenilor ălora o să le 
placă faptul c-am pus noi mâna pe cârmă. 

— Şi de asta-ţi displace planul? 

— Da, zise Marcus. 

Maestrul Kit îşi lăsă privirea în jos. Vântul se linişti, apoi se porni din 
nou, înconjurând cămăruţele lor şi învolburând aerul. 

— De ce nu-ți place planul ăsta, căpitane? întrebă actorul. 

Mai întâi, Marcus simţi iritare, apoi o răceală îi învălui mintea şi, cu o 
senzaţie de greață, ştiu adevăratul răspuns. Îşi scărpină piciorul, simțind 
asprimea stofei sub degete. I se păru că mâinile îi erau mai îmbătrânite 
decât ar fi trebuit. În mintea lui, arătau ca pe vremea primei lui campanii. 
Puternice, netede, capabile. Acum erau acoperite de tot atâtea cicatrici 
ca şi pielea. Jumătate din unghia degetului mare de la mâna dreaptă 
fusese smulsă cândva şi nu mai crescuse cum trebuie. Incheieturile 
degetelor erau mai proeminente ca odinioară. Bătăturile se îngălbeniseră 
şi mai mult. Îşi contemplă palmele. Dacă se uita îndeaproape, încă mai 
putea desluşi punctele albe care marcau locul unde-l muşcase cândva un 
câine. 

— Ea ştie care-s riscurile, dar nu le înţelege, zise Marcus. Pot să-i spun 
tot ce ţi-am zis ţie adineauri şi ea o să-mi răspundă punct cu punct. O să 
spună că recâştigarea capitalului justifică decizia. Că nici compania- 
mamă nu este expusă ca urmare a acţiunilor ei, nici celelalte filiale, astfel 
că tot ce vor căpăta înapoi va fi un progres faţă de situaţia în care 
credeau că banii au fost pierduţi. 

— Şi totuşi, zise maestrul Kit. 

— Ştiu cum s-o apăr de hoţi şi de bandiții la drumul mare. Ştiu să mă 
lupt cu piraţii. Dar nu ştiu cum s-o apăr de sine şi mă jur pe Zeu că fata 
asta este ea însăşi cel mai mare pericol cu care se va confrunta vreodată. 

— Dificil, nu? Să pierzi controlul, spuse maestrul Kit. 

— N-o controlez, spuse Marcus. 


— Eu cred că da, dar sunt dispus să mi se demonstreze că mă înşel. 
Numeşte-mi trei decizii pe care le-a luat ea până acum. De când o cunoşti 
tu, vreau să zic. 

Yardem Hane se ivi în faţa actorului, ştergându-şi uleiul de pe degete 
cu o bucată de pânză cenuşie. Pentru o clipă, Marcus se gândi că apariţia 
lui va duce la schimbarea subiectului, dar expresia pasivă a tralgului îi 
spuse că venise să asculte conversaţia, nicidecum să-i pună capăt. 

— Şi-a luat rochia aia, zise Marcus. Şi a hotărât să vină la spectacolele 
tale. 

— Două, aşadar? zise maestrul Kit. 

— Şi a ales să mâncăm peşte la cină, zise Marcus. 

— Şi cum poţi să compari asta cu celelalte contracte pe care le-ai avut? 
întrebă maestrul Kit. Nu cred că până acum ai privit-o pe Cithrin ca pe 
angajatorul tău, ci mai degrabă ca pe o fetiţă care a înotat prea departe 
în larg. Te-a plătit pân-acum? 

— Nu, mormăi tralgul. 

— Tu nu te băga, zise Marcus. N-avea cum să ne plătească. N-are bani 
proprii. Toate asta aparţin altcuiva. 

— Şi-acum, zise maestrul Kit, s-ar părea că poate să te plătească în 
aur. Şi să ia decizii mai importante decât aceea de-a alege între pui sau 
peşte. Sau ce rochie să-şi cumpere. Dacă planul ăsta al ei o să 
funcţioneze, o să decidă unde va locui, cum şi dacă este cazul să se apere 
şi toate celelalte mii de decizii pe care le presupune meseria ei. Şi 
bănuiesc că tu o să te afli aici în continuare, alături de ea, apărând-o. Dar 
numai în calitate de căpitan angajat şi plătit de ea. 

— Şi nu asta am fost şi până acum? întrebă Marcus. 

— Nu asta ai fost până acum, zise maestrul Kit. Dac-ai fi fost, ai fi 
consultat-o pe Cithrin înainte s-o omori pe Opal. 

— Mi-ar fi spus să n-o fac. 

— Şi cred că de-aia n-ai consultat-o. Şi de-aia te temi că va veni o 
vreme când va trebui să o consulţi şi să te supui deciziilor ei, chiar şi 
atunci când crezi că sunt greşite. 

— Este doar o copilă, zise Marcus. 

— Toate femeile au fost cândva copile, zise maestrul Kit. Cithrin. Cary. 
Regina Birancourului. Chiar şi Opal. 

Marcus mormăi o înjurătură. Afară, în stradă, angajatul agentului de 
pariuri chema oamenii. Îi aştepta o mare avere. Şanse oferite la un preţ 
cinstit. 

— Îmi pare rău de Opal, zise Marcus. 

— Ştiu că-ţi pare, zise maestrul Kit. Şi mie. O cunoşteam de multă 
vreme şi m-am bucurat de compania ei mai bine de jumătate din acest 
timp. Dar era cine era şi a ales ce a ales. 

— Aţi fost iubiţi, nu-i aşa? întrebă Marcus. 

— Nu în ultima vreme. 

— Şi făcea parte din trupa ta. A călătorit cu tine. A fost unul dintre 
oamenii tăi. 

— A fost. 

— Şi cu toate astea, m-ai lăsat s-o ucid, spuse Marcus. 


— Te-am lăsat, spuse maestrul Kit. Căpitane, cred că există o 
demnitate în a îndura consecinţele. Cred că există un soi de adevăr în ele 
şi eu unul încerc să cultiv un respect profund faţă de adevăr. 

— Cu alte cuvinte, este dreptul lui Cithrin să facă greşeala asta. 

— Dacă asta m-ai auzit spunând. 

Yardem îşi flutură o ureche şi cerceii se loviră unii de alţii cu un 
clinchet. Marcus ştia ce gândea tralgul. „Nu e fiica ta.” Îşi sprijini un 
picior de zidul de lăzi. Averea unui oraş care nu mai exista. Bijuteriile şi 
flecuşteţele, mătasea şi mirodeniile vândute ca să le permită celor 
norocoşi să scape de flăcări. Toate la un loc nu ar fi reuşit să aducă 
înapoi nici măcar un singur mort. Nici măcar pentru o zi. 

Deci ce mai conta? 

— Planul ei nu-i rău, spuse Marcus. Dar e dreptul meu să nu-mi placă. 

— Îţi respect părerea, spuse maestrul Kit zâmbind. Să pregătim baia 
de ulei pentru viitoarele acte fondatoare ale Băncii Medean înainte să se 
întoarcă fetele? 

Marcus se ridică oftând. 


Când sosiră zorii, Marcus o însoţi. Dimineţile erau încă reci, dar nu 
atât de reci încât să-şi mai vadă răsuflarea. Bărbaţi şi femei aparţinând 
celor trei rase predominante ale oraşului treceau unii pe lângă alţii de 
parcă n-ar fi acordat nicio atenţie diferenţelor legate de forma ochilor, de 
anatomie sau de textura pielii. Ceaţa dimineţii plutea de-a lungul marii 
pieţe, dând o nuanţă cenuşie caldarâmului din jadul dragonului. 
Condamnaţii tremurau în frig în văzul tuturor. Doi pursângi fuseseră 
spânzurați pentru omor. O cinnaie stătea în butuci, cu lanţuri în jurul 
gleznelor, semn că era rău-platnică. Un kurtadam atârna legat de 
genunchi, reuşind să respire doar cu mare greutate. Contrabandă. 
Marcus o simţi pe Cithrin tresărind. Se întrebă care era pedeapsa pentru 
ceea ce se pregăteau ei să facă. I se părea puţin probabil să aibă 
precedent în codurile judecătorilor. 

Uşile mari de stejar cu ferecătură de bronz ale palatului 
guvernatorului erau deja deschise şi un fluviu de oameni se scurgea 
înăuntru şi afară din sediul autorităţii oraşului. Cithrin îşi ridică bărbia. 
Înainte de plecare, Smit o fardase. Linii vagi, cenuşii, în jurul ochilor. 
Fard de un trandafiriu stins în obraji. Purta o rochie neagră care-i scotea 
în evidenţă coapsele, dar într-un fel care ar fi avantajat o femeie matură, 
nu o fată abia plecată din casa tatălui ei. Putea să fi avut treizeci de ani. 
Putea să fi avut cincisprezece. Putea să fi fost orice. 

— Vino cu mine, zise ea. 

— Nu păşi din gleznă, zise Marcus şi ea încetini, urcând treptele de 
cărămidă una câte una. 

Înăuntrul palatului, pereţi imenşi de sticlă colorată filtrau lumina 
soarelui. Nuanţe de roşu, verde şi auriu se revărsau pe podele şi pe 
scările gemene. Împestriţau chipurile oamenilor care le străbăteau, şi 
Marcus avu impresia că se afla într-o peşteră fermecată dintr-un cântec 
pentru copii, unde toţi peştii fuseseră preschimbaţi în funcţionari 
mărunți. Cithrin respiră adânc, înfiorându-se. Pentru o clipă, crezu că 
fata avea să renunţe. Că avea să se întoarcă pe călcâie şi s-o ia la fugă, 


lăsând în urmă toată nebunia asta. Însă ea înaintă şi îşi puse mâna pe 
braţul unei femei kurtadam aflate în trecere. 

— Îmi cer iertare, spuse Cithrin. Unde îl pot găsi pe Prefectul 
Comerţului? 

— La etaj, doamnă, zise kurtadama cu un sâsâit moale specific 
tinuturilor sudice. Este cinnai ca domnia voastră. Stă la o masă cu postav 
verde. 

— Mulţumesc, spuse Cithrin şi se întoarse, pornind către scări. 

Privirea femeii kurtadam zăbovi asupra lui Marcus şi el o salută în 
trecere. Ca gardă de corp nu prea se simţea la locul lui aici. In palat se 
aflau câteva gărzi regale răspândite prin mulţime, dar nicio altă gardă 
personală, ca el. Se întrebă dacă un adevărat reprezentant al Băncii 
Medean l-ar fi luat cu sine sau l-ar fi lăsat să aştepte afară. 

În capătul scărilor, Cithrin se opri şi el îi urmă exemplul. Birourile 
prefecţilor erau răspândite la întâmplare prin încăpere, de parcă un copil 
uriaş ar fi luat mesele în mână şi le-ar fi împrăştiat. Nu existau rânduri 
sau culoare. Fiecare masă făcea un unghi diferit faţă de celelalte şi dacă 
în tot haosul acesta exista vreun sens, Marcus nu-l vedea. Cithrin dădu 
din cap, îi făcu semn să stea aproape de ea şi se avântă în aglomeraţie. 
Cam pe la o treime din drum, ajunse în faţa unei mese acoperite cu 
postav verde la care stătea un cinnai în straie cafenii răsfoind nişte 
teancuri de pergamente. Alături de el se afla o mică balanţă în dosul 
căreia erau aliniate greutăţi ca nişte soldaţi în poziţie de drepţi. 

— Pot să vă ajut? zise el. 

— Am veni să depun nişte acte de fondare, zise Cithrin. 

Marcus simţi că inima lui îşi iuţeşte bătăile ca în clipele de dinaintea 
unei bătălii. Îşi încrucişă braţele încruntat. 

— Ce soi de comerţ, doamnă? 

— Bancar, zise Cithrin ca şi cum ar fi făcut un lucru cum nu se poate 
mai normal. 

Prefectul Comerţului o privi de parcă abia acum o vedea pentru prima 
oară. 

— Dacă vreţi să deschideţi o casă de pariuri... 

— Nu, zise Cithrin. O filială bancară. Compania-mamă se află în Carse. 
Am adus actele, dacă le doriţi. 

I le întinse. Marcus fu aproape sigur că simţea un iz vechi de urină şi 
că partea de pagină ce fusese protejată de ceară era cu vreo trei nuanţe 
mai închisă decât restul. Prefectul avea să râdă, apoi să-i cheme pe 
oamenii reginei, punând capăt jocului dinainte ca măcar să înceapă. 

Cinnaiul luă pergamentul de parcă ar fi fost din sticlă suflată. Se 
încruntă, măsurând conţinutul cu privirea. Se opri şi-şi ridică ochii spre 
Cithrin. Chipul lui palid se îmbujoră. 

— B... banca Medean? zise el. 

Marcus observă că în jurul lor conversațiile încetară subit. Şi mai 
multe priviri se întorceau către ei. Prefectul înghiţi cu greutate. 

— Doriţi o licenţă limitată sau nelimitată? 

— Cred că în document se precizează nelimitată, zise Cithrin. 

— Aşa-i. Aşa-i. O filială de sine stătătoare şi cu drepturi depline a 
Băncii Medean. 


— Este o problemă? 

— Nu, zise bărbatul bâjbâind prin documente ca să-i găsească numele. 
Nu, doamnă bel Sarcour, numai că nu mi s-a spus să mă aştept la aşa 
ceva. Dacă guvernatorul ar fi ştiut, ar fi fost de faţă. 

— Nu era nevoie, zise Cithrin. Taxele le plătesc la dumneavoastră? 

— Da, zise prefectul. Da, fireşte. Daţi-mi voie numai să... 

Cithrin se duelă cu birocratul pentru ceea ce păru o zi întreagă, deşi 
durase probabil mai puţin de jumătate de oră. Banca făcu plata, iar banii 
fură testaţi şi acceptaţi pe bază de chitanţă. Bărbatul făcu o adnotare pe 
o bucată de hârtie transparentă de culoare trandafirie, apăsă pe ea un 
sigiliu muiat în cerneală, semnă şi-i ceru lui Cithrin să-şi pună şi ea 
numele deasupra semnăturii lui. Apoi îi oferi un cuţitaş din argint. Cu 
aerul că mai făcuse asta de o mie de ori, Cithrin îşi tăie degetul şi-şi lăsă 
amprenta pe pagină. Prefectul făcu la fel. 

Şi cu asta se termină totul. Cithrin luă hârtia transparentă, o împături 
şi o strecură în punga ce-i atârna la centură. Marcus o urmă înapoi pe 
scări şi apoi afară, în piaţă. Soarele alungase ceața, iar traficul uman 
scotea un zgomot ca un mârâit surd, cu care se obişnuise. 

— Suntem o bancă, spuse Cithrin. 

Marcus aprobă din cap. S-ar fi simţit mai bine dacă ar fi existat cineva 
cu care să se lupte. Sau măcar pe care să-l amenințe. Tensiunea 
demersului pe care tocmai îl făcuseră cerea să fie eliberată. Cithrin 
scoase un pumn de bani din pungă şi i-i oferi. 

— Poftim, zise ea. Ăştia-s ca să mai angajezi nişte gărzi. Acum că sunt 
banii mei, am face bine să-i punem la treabă. Mă gândesc că ne-ar trebui 
vreo doisprezece oameni, dar hotărăşte tu cum crezi mai bine. O să vrem 
pază şi ziua şi noaptea şi vreo câţiva oameni care să însoţească bunurile 
pe care le transportăm. N-am cărat mătăsurile astea din Oraşele Libere 
şi pân-aici ca să mi le fure un bandit din vreo fundătură. Am pus ochii pe 
câteva locuinţe în care banca şi-ar putea desfăşura operaţiunile, unele 
care să lase o impresie mai bună decât acum, când stăm deasupra unei 
case de pariuri. 

Marcus cercetă monedele. Erau primii bani pe care-i primea de la ea, 
aşa că ceea ce tocmai îi spusese reprezenta primul ei ordin. Căldura 
care-i cuprinse sufletul era pe cât de surprinzătoare, pe atât de 
puternică. 

Oricum aveau să se desfăşoare lucrurile mai departe, oricare ar fi fost 
consecinţele, fata făcuse un lucru pe care puţini ar fi avut curajul să-l 
facă. Şi ajunsese aici pornind de la acel căruţaş idiot pe care-l întâlnise în 
Vanai toamna trecută. 

Era mândru de ea. 

— E vreo problemă? îl întrebă Cithrin sincer îngrijorată. 

— Nu, doamnă, răspunse Marcus. 


DAWSON 


Parada organizată de Issandrian începu la marginea oraşului, şerpui 
prin piaţa inferioară, apoi urmă drumul regal larg spre nord, trecu pe 
lângă porţile Turlei Regelui şi coti spre est, către arenă. Străzile largi 
mişunau de supuşi ai regelui Simeon, oameni care juraseră credinţă 
Tronului Despicat, stând toţi pe vârfuri ca să arunce măcar o privire 
raselor de sclavi sosite ca să transforme Anteea în marioneta 
Asterillholdului. Vuietul vocilor era ca bubuitul valurilor, iar mirosul 
trupurilor ameninţa să copleşească aromele blânde ale primăverii. 
Cineva din partida lui Issandrian pusese gloata să poarte stindarde şi 
pancarte care lăudau jocurile şi pe prinţul Aster. De unde stătea, Dawson 
zări una - o țesătură frumoasă, vopsită în albastru, cu numele prinţului 
inscripţionat cu litere argintii - întinsă între două prăjini, dar cu josul în 
sus. Era rezumatul revoltei lui Issandrian: însemnele nobleţii purtate de 
oameni care nu ştiau să le citească. 

Familiile aristocratice aveau fiecare platforma lor, în ordinea şi poziţia 
la care le dădea dreptul noblețea sângelui. Locul unde stătea fiecare 
dintre bărbaţi arăta cui îi jurase credinţă. Situaţia generală de la curte 
putea fi citită dintr-o singură privire şi nu era o privelişte prea plăcută. 
Stindardele a o duzină de familii nobile fluturau în jurul regelui şi al 
prinţului şi majoritatea aparţineau membrilor clicii lui Issandrian. Puteau 
fi văzute până şi verdele şi cenuşiul lui Feldin Maas. Regele Simeon era 
aşezat deasupra tuturor, îmbrăcat în haine de catifea şi nurcă neagră, 
reuşind să zâmbească în ciuda priveliştii. 

O coloană de arcaşi jasuru mărşăluiau pe străzi, cu solzii de culoarea 
bronzului unşi cu ulei, sclipind metalic în lumina soarelui. Purtau 
stindardele  dungate ale  Borjei. Dawson făcu o  numărătoare 
aproximativă. Peste douăzeci. Notă numărul, în timp ce arcaşii se opreau 
înaintea tribunei regale, salutându-i pe regele Simeon şi pe fiul lui. 
Prinţul Aster le întorcea salutul cu acelaşi zâmbet încântat cu care 
salutase fiecare companie de dinainte şi cu care avea să le întâmpine şi 
pe următoarele. 

— Issandrian e un ticălos fără suflet, spuse Dawson. Dacă tot vii să-i 
furi locul băiatului, ar trebui să ai măcar demnitatea să nu-ţi împodobeşti 
furtul cu panglici. 

— În numele Zeului, Kalliam, nu spune lucruri de-astea când te poate 
auzi lumea, zise Odderd Faskellin. 

În spatele lor, Canl Daskellin chicoti. 

Pe drum înaintau cinci yemmu greoi. Aveau colții vopsiți într-o 
combinaţie de neconceput de verde şi albastru şi se înălţau mult 
deasupra mulţimii de spectatori pursângi. Nu păreau să aibă armură sau 
arme cu excepţia mărimii nefireşti caracteristice rasei lor. Cei cinci se 
opriră înaintea regelui şi-l salutară. Prinţul Aster le răspunse şi unul 
dintre yemmu îşi înălţă glasul într-un strigăt gâlgâit, sălbatic. Ceilalţi i se 
alăturară pe rând, suprapunându-şi vocile până când sunetele lor părură 
să se împletească. O boare uşoară smuci mantia lui Dawson, iar copacii 
înşiraţi pe marginea străzii se legănară înfioraţi. Curentul năvăli din 


toate direcţiile. Sunetul vocilor deveni mai profund şi yemmul din mijloc 
înălţă în aer un pumn imens şi cărnos. Micuța tornadă îi învălui. 

Iscusiţi, aşadar. Dawson îşi notă şi asta. 

— Crezi că trăsnetul o să cadă înainte de începerea jocurilor? spuse 
Daskellin de parcă s-ar fi întrebat cu voce tare care erau şansele să 
plouă. 

— Nu trebuie să fie niciun trăsnet, nu? întrebă Odderd. 

— Cel mai probabil în timpul jocurilor, zise Dawson. Dar orice e 
posibil. 

— Mai gândeşte-te la oferta lui Paerin Clark, sugeră Daskellin. 

— Nici vorbă, zise Dawson. 

— Trebuie s-o facem. Sau poate tu nu vezi aceeaşi demonstraţie pe 
care-o văd eu? Dacă vrem să ne împotrivim, avem nevoie de aliaţi. Şi de 
aur, cinstit vorbind. Ştii vreo cale să-l obţii? Pentru că, din întâmplare, eu 
ştiu. 

O trupă de spadasini mărşălui prin dreptul lor. Cincizeci, toţi purtând 
armurile şlefuite din Elassae, jumătate timzinai cu solzi negri, jumătate 
sudici cu ochi mari. Gândaci şi pisici nocturne. Rase născute în sclavie ca 
să-i servească pe stăpânii lor dragoni, mărşăluind în inima puterii 
pursângilor. 

— Dacă nu putem câştiga ca anteeni, merităm să pierdem, spuse 
Dawson. 

Tăcerea şocată din spatele lui îi spuse că mersese prea departe. Notă 
numărul spadasinilor. 

— M-am implicat în asta pentru că am crezut că ai dreptate, dragul 
meu prieten, spuse Daskellin. N-am zis că-s dispus să intru în mormânt 
odată cu tine. 

— Se întâmplă... începu Odderd, dar Dawson nu-l băgă în seamă. 

— Dacă o să câştigăm scoţându-ne la mezat, nu suntem mai buni decât 
Maas, Issandrian sau Klin. Aşa că da, Canl, aş intra în mormânt pentru 
Anteea. Şi aş face-o fiind loial unui singur om. Nu credincios în atâtea 
procente faţă de tron şi în atâtea faţă de o masă cu postav verde din 
Coasta de Nord. 

Faţa lui Daskellin deveni inexpresivă ca un cărbune. 

— Frica vorbeşte acum, zise el, aşa că o să-ţi iert... 

— Tăceţi odată amândoi! se răsti Odderd. Se întâmplă ceva. 

Dawson urmări privirea celuilalt. Pe platforma regală, o femeie 
vârstnică purtând culorile Turlei Regelui se pleca dinaintea regelui 
Simeon. Lângă ea era un tânăr îmbrăcat în armură de piele, încă plin de 
colbul de pe drum. Prinţul Aster îşi privea tatăl, dând uitării parada. Gura 
regelui Simeon se mişcă şi, chiar şi de la distanţă, Dawson citi şocul pe 
chipul lui. 

— Cine-i băiatul ăla? zise Canl ca pentru sine. Cine i-a adus veşti? 

Pe scara de lemn din spatele lor se auziră paşi şi Vincen Coe îşi făcu 
apariţia. Vânătorul se înclină în faţa celorlalţi bărbaţi, dar ochii săi erau 
aţintiţi asupra lui Dawson. 

— Soţia dumneavoastră m-a trimis, stăpâne. Sunteţi aşteptat acasă. 

— Ce s-a întâmplat? 

— Fiul domniei voastre s-a întors, zise Coe. Cu veşti din Vanai. 


— Ce-a făcut?! exclamă Dawson. 

— I-a dat foc, spuse Jorey, aplecându-se pe banca unde şedea ca să 
scarpine un câine între urechi. A turnat ulei pe străzi, a închis porţile şi l- 
a ars din temelii. 

Anul în care Dawson nu-şi mai văzuse fiul cel mic îl schimbase pe 
băiat. Stând în solar, Jorey părea să fi îmbătrânit cu mai mult de un an. 
Pomeţii aveau ascuţimea adusă de o campanie îndelungată, iar zâmbetul 
ce păruse întotdeauna să i se furişeze pe lângă orice expresie dispăruse. 
Avea umerii încovoiaţi de epuizare şi mirosea a sudoare de cal şi a soldat 
nespălat. Dawson fu izbit, ca de un detaliu dintr-un vis, de faptul că Jorey 
şi Coe ar fi putut trece drept veri. Dawson se ridică şi podeaua se înclină 
nefiresc sub el. Se duse la fereastră şi se uită în grădină. Zăpada încă se 
mai ascundea în colţurile umbrite şi primul iureş al verdeţii îmblânzea 
scoarţa copacilor. În capăt, cireşii înfloriseră, albi şi roz. 

„Geder Palliako a ars Vanaiul din temelii.” 

— Nici măcar nu ne-a dat ordin să-l jefuim, zise Jorey. De fapt nici nu 
era timp. A trimis un curier cu doar o zi înainte. Am omorât câţiva cai 
încercând să ajung înaintea lui. 

— Era cât pe ce să reuşeşti, se auzi Dawson spunând. 

— Ştie că tu ai fost cel care l-a pus pe Geder acolo? 

Lui Dawson îi trebui o clipă să înţeleagă întrebarea şi, până atunci, 
mintea lui roia deja de propriile sale nedumeriri. f 

— De ce a făcut Palliako una ca asta? zise Dawson. Încearcă să mă 
submineze? 

Jorey tăcu îndelung, privind în ochii strălucitori şi nătângi ai câinelui 
de lângă el de parcă ar fi purtat amândoi o conversație fără cuvinte. 
Când în cele din urmă vorbi, vocea-i era nesigură. 

— Nu cred, zise Jorey. Lucrurile mergeau prost. A luat nişte decizii 
greşite şi începuseră să aibă urmări. Ştia că nu-l lua nimeni în serios. 

— Adică a dat pradă flăcărilor unul dintre Oraşele Libere pentru că a 
fost pus într-o postură stânjenitoare? 

— Umilitoare, spuse Jorey. Pentru că a fost umilit. Şi pentru că e diferit 
când nu eşti umilit pe faţă. 

Unul dintre câini scheaună prelung şi moale. O mierlă se aşeză pe o 
creangă şi-i privi pe cei doi, apoi îşi luă iarăşi zborul. Dawson îşi lipi 
degetele de geamul rece al solarului şi căldura mâinilor sale aburi sticla. 
Mintea îi sărea de la una la alta. Şirul de luptători şi mercenari sosind în 
Camnipol, plătiţi de Issandrian cu bani împrumutaţi din Asterilhold. 
Expresia impasibilă, de nepătruns, a lui Paerin Clark, bancherul din 
Coasta de Nord. Mânia lui Canl Daskellin. Şi, acum, oraşul ars. 

Prea multe schimbări şi toate în direcţii diferite. 

— Asta schimbă totul, rosti el. 

— S-a schimbat după asta, spuse Jorey de parcă tatăl său nici n-ar fi 
vorbit. Totdeauna a fost altfel decât noi, dar mai înainte, asta se întâmpla 
din cauză că era un caraghios. Toată lumea râdea de el. Îşi băteau joc de 
el pe faţă şi, mai bine de jumătate din timp, el nici nu-şi dădea seama. 
Dar după, nu i-a mai ars nimănui de râs. Nici măcar lui. 


Ochii băiatului erau aţintiţi asupra ferestrei, dar vedea altceva. Ceva 
îndepărtat, dar mult mai real pentru el decât încăperea, fereastra sau 
copacii primăvăratici din grădină. În privirea aceea pierdută era durere 
şi era una pe care o recunoştea. Dawson lăsă deoparte haosul în care se 
afla regatul. Fiul lui avea nevoie de el, aşa că, oricât de mult i-ar fi cerut 
atenţia, lumea trebuia să mai aştepte. 

Dawson se aşeză. Jorey se uită la el, apoi îşi feri privirea. 

— Povesteşte-mi, zise Dawson. 

Jorey zâmbi, ochii îi rămaseră reci. Clătină din cap. 

— Am fost la război, zise Dawson. Am văzut oameni murind. Povara pe 
care-o porţi acum am purtat-o şi eu, şi o să te bântuie atâta timp cât o ţii 
numai pentru tine. Aşa că vorbeşte-mi! 

— Tu n-ai făcut ce-am făcut noi, tată. 

— Am ucis oameni. 

— Noi am ucis copii, spuse Jorey. Şi femei. Şi bătrâni care n-aveau 
nicio legătură cu campania, în afară de faptul că trăiau în Vanai. Şi noi i- 
am ucis. Am evacuat apa din oraş şi le-am dat foc. Când au încercat să 
iasă în afara zidurilor, i-am măcelărit. 

De-acum vocea-i tremura, iar ochii îi erau holbaţi de groază, dar fără 
urmă de lacrimi. 

— Am făcut o nelegiuire, tată. 

— Dar tu ce credeai că-i războiul? zise Dawson. Jorey, suntem bărbaţi. 
Nu copii care se bat cu beţele şi proclamă că l-au învins pe vrăjitorul cel 
rău. Nu eram cu mult mai vârstnic decât tine când am luat parte la 
asedierea Anninfortului. I-am înfometat. N-a fost vorba de foc, dar mii de 
oameni au avut parte de o moarte lentă, chinuitoare. Şi primii care mor 
sunt cei mai slabi. Copiii. Bătrânii. Ciuma care a izbucnit în oraş? Noi am 
trimis-o. Lordul Ergillian a trimis călăreţi să-i adune pe bolnavii din tot 
ţinutul şi pe cei pe care i-am găsit i-am numit emisari şi i-am expediat în 
oraş. Au fost ucişi, dar nu înainte ca boala să se răspândească. În fiecare 
zi, la porţi veneau femei cu copii în braţe, rugându-ne să-i luăm noi. De 
obicei nu le băgam în seamă. Uneori luam copiii şi-i ucideam pe loc, sub 
ochii mamelor neputincioase. 

Jorey pălise. Dawson se aplecă, punându-şi mâna pe genunchiul fiului 
său, cum făcuse de când acesta crescuse suficient ca să poată sta pe 
scaun. Pentru o clipă, se întristă la gândul că acel băiat cu membre 
subţiri nu mai exista şi că acest moment - această conversaţie atât de 
asemănătoare cu cea pe care o avusese şi el cândva cu propriul său tată - 
era parte din dispariţia lui de pe lume. Dar copilul trebuia să piară ca să 
facă loc bărbatului. Asta dădea sens pierderii şi o făcea să poată fi 
îndurată. Asta era tot ce putea Dawson să-i ofere. 

— Anninfort se răzvrătise împotriva tronului, zise el, şi trebuia cucerit. 
Şi, ca să fie cucerit, trebuia să ajungă pe culmile disperării. Copiii pe 
care ni-i aduceau erau subnutriţi. N-ar fi supravieţuit. Dacă acei copii pe 
care noi i-am ucis - pe care eu i-am ucis - au grăbit sfârşitul fie şi cu o 
săptămână, atunci am făcut ce trebuia. Şi am suferit atunci, cum suferi tu 
acum. 

— N-am ştiut asta, zise Jorey. 


— Nu ţi-am spus. Bărbaţii nu-şi pun poverile în spinarea copiilor. Nu i- 
am spus nici mamei tale. Nu-i povara ei. Înţelegi ce-ţi spun? 

— A fost altceva cu Vanaiul. Nu era necesar. 

Dawson deschise gura să spună ceva - sperând că va găsi cuvinte 
înțelepte şi consolatoare - când simţi cum în mintea lui totul se îmbină cu 
un clic aproape audibil. Vanai. Issandrian. Mercenarii înarmaţi călărind 
către Camnipol sub pretext că vin să-i prezinte omagiile prinţului Aster. 
Forţa de ocupaţie revenind din sud, în frunte cu Geder Palliako. 

— Ah, exclamă Dawson. 

— Tată? 

— Unde-i Palliako? E aici? 

— Nu. A rămas cu oamenii. E poate cu o săptămână în urma mea. 

— Prea departe. Avem nevoie de el aici mai repede de-atât. 

Dawson se ridică din nou în picioare. Dădu uşa de perete, strigând 
după Coe. Ai fi zis că vânătorul era acolo, în aşteptare. Primele ordine 
fură simple: găseşte-i pe ceilalţi. Nu doar pe Canl Daskellin, ci şi pe 
ceilalţi bărbaţi care merseseră pe mâna lui. Aveau puţin timp şi victoria 
era nesigură. Coe nu puse întrebări, mulţumindu-se să salute şi să se facă 
nevăzut. Când Dawson se întoarse în încăpere, Jorey îl privi năucit. 

Dawson îşi ridică o mână, stăvilind întrebările înainte ca măcar să 
înceapă. 

— Am nevoie de un ultim serviciu din partea ta înainte să te odihneşti, 
fiule. Îmi pare rău că trebuie să ţi-o cer, dar cred că soarta tronului 
depinde de asta. 

— Orice. 

— Adu-mi-l pe Geder Palliako. Şi încă iute. 

— Aşa o să fac. 

— Şi, Jorey? Să ştii că moartea Vanaiului s-ar putea să ne fi salvat pe 
toţi. 


Nici nu trecu o oră, că invitaţii lui Dawson şi sosiră. Pe lângă Odderd şi 
Daskellin mai veniră contele de Rievermarch şi baronul Nurring. Ceilalţi 
nu erau acasă şi Coe plecă din nou, în căutarea lor. Aceştia însă erau de 
ajuns. Cinci oameni, fiecare bucurându-se de loialitatea unor familii de 
rang înalt şi deţinând pământuri de importanţă strategică, stăteau în 
picioare ori aşezaţi sau, în cazul lui Canl Daskellin, păşeau agitaţi de-a 
lungul peretelui din spate. Încă mai purtau brocartul şi pălăriile brodate 
pe care le arboraseră la parada lui Issandrian. Clara trimisese două 
servitoare cu o tavă cu apă cu aromă de castravete şi sufleuri cu brânză, 
care rămăsese neatinsă pe măsuţa de lângă perete. 

Din momentul sosirii curierului se răspândiseră deja o puzderie de 
zvonuri. Dawson vedea nesiguranța pe chipurile dinaintea lui şi o simţea 
în aer. Un sentiment de grabă se târa de-a lungul spinării ca o fiinţă 
însufleţită. Dacă voiau să facă ceva, trebuia să se mişte repede, înainte ca 
membrii curţii să apuce să realizeze ce însemnau veştile. Înainte să 
apuce Simeon să realizeze. 

Dawson îşi ridică mâinile ca un preot în faţa congregaţiei. 


— Distrugerea... începu el şi se opri. Sacrificarea Vanaiului a apărut ca 
lumina unei torţe în ora beznei noastre. Şi salvarea Tronului Despicat e 
aproape. 

Urmă o tăcere adâncă. 

— Ai înnebunit, spuse Daskellin. 

— Lasă-l să vorbească, zise contele de Rivermarch. 

Dawson îi mulţumi înclinând din cap. 

— Gândiţi-vă la asta: se ştie că Geder Palliako nu s-a avut bine aproape 
de la început cu sir Alan Klin, unul dintre aliaţii cei mai apropiaţi ai lui 
Issandrian. A reuşit să-l doboare pe Klin din poziţia de protector al 
Vanaiului... 

— El a reuşit?! exclamă Daskellin. 

— ... şi în loc să se folosească de poziţia sa ca să se îmbogăţească sau 
să tragă sfori la curte, a luat o decizie. O decizie curajoasă şi principială. 

— Geder Palliako, zise Daskellin trecându-şi o mână prin păr, este un 
bufon pe care noi l-am înălţat în rang ca să-l facem de râs pe Issandrian 
transformând ocupaţia Vanaiului într-o farsă. E un tinerel necopt, a cărui 
experienţă militară se rezumă la faptul că a încasat o săgeată în picior şi 
a căzut de pe cal. Acum pare să mai fie, pe deasupra, şi un tiran însetat 
de sânge. Până la căderea serii, Issandrian o să scoată la iveală o duzină 
de oameni gata să jure că numirea lui a fost opera noastră şi unul dintre 
aceştia va fi, în mod sigur, lordul Ternigan. N-o să avem cum dezminţi. 

Dawson văzu neliniştea din ochii celorlalţi bărbaţi, umerii lor lăsaţi, 
capetele plecate. Dacă răspundea mâniei cu mânie, totul avea să se 
sfârşească aici, cu ei doi încăierându-se ca nişte câini de luptă şi cu 
încrederea partidei lor sfărâmată pentru totdeauna. Dawson zâmbi, iar 
Daskellin scuipă în cenuşa din vatră. 

— Să dezminţim? spuse Dawson. Eu unul o să stau alături de Palliako 
şi o s-o fac cu mândrie. Sau voi aţi văzut o cu totul altă paradă decât cea 
pe care-am văzut-o eu azi? Nimănui altcuiva dintre voi nu i-a mai trecut 
prin cap că vreo câteva sute de anteeni credincioşi tronului, sub comanda 
lui Palliako, mărşăluiesc spre Camnipol chiar acum, în timp ce noi stăm 
de vorbă? 

— Nu înţeleg, spuse Odderd. 

— Uite ce vom susţine noi, zise Dawson. Când Palliako a descoperit că 
Issandrian aducea o forţă armată în Camnipol, a decis să vină cu 
propriile trupe în apărarea tronului. In loc să abandoneze Vanaiul în 
mâinile duşmanului nostru, a trecut la acţiune, într-un fel menit să 
demonstreze tăria absolută a hotărârii sale. N-a prădat oraşul până la cea 
din urmă monedă de argint. Nu l-a cedat în schimbul unei reduceri a 
dărilor. L-a ars, ca un războinic din vechime. Ca dragonii. Cine altul ar 
mai fi făcut aşa ceva? 

— Dar regele şi-a dat acordul pentru jocurile astea. Cât despre armata 
care vine să ne salveze... jumătate din ea sunt oamenii lui Issandrian, iar 
restul în cel mai bun caz îl privesc pe Palliako cu dispreţ, zise Daskellin. 
Asta-i un basm de adormit copiii. 

— Nu-l privesc cu dispreţ. Se tem de el. Şi dacă noi o s-o spunem 
destul de apăsat şi de des, şi Issandrian se va teme de el, spuse Dawson. 


Şi, întrucât vieţile noastre s-ar putea să depindă de asta, eu vă sugerez să 
începem să o spunem des. În cor. 

— Deci aşa arată disperarea, zise Daskellin. 

Dawson îl ignoră. 

— Dacă lIssandrian ne atacă, asta va demonstra că Palliako avea 
dreptate să facă ce-a făcut. Dacă nu, va fi pentru că Palliako l-a băgat în 
sperieţi. În oricare dintre cazuri, Issandrian îşi va pierde o parte din 
influenţa asupra regelui. Şi o să realizăm asta fără să ne vindem Coastei 
de Nord şi Băncii Medean. Domnii mei, este o baftă picată din cer. Am fi 
idioţi s-o refuzăm. Dar trebuie să ne ducem şi să răspândim versiunea 
noastră chiar acum. Azi. Când membrii curţii se vor duce la culcare în 
noaptea asta, trebuie să pună capul pe pernă având în cap povestea 
noastră. Dacă aşteptăm până când se formează o opinie generală pe tema 
asta, ne va fi de o sută de ori mai greu s-o schimbăm. 

— Şi dacă Issandrian va întoarce complotul lui împotriva băiatului 
ăstuia? întrebă baronul Nurring. 

— Atunci spada menită pentru pântecele tău s-ar putea să se înfigă 
într-al lui, zise Dawson. Acuma zi-mi că nu ti-ar conveni una ca asta! 


GEDER 


Coapsele lui Geder erau dureroase şi pline de rosături. Îl durea 
spatele. Boarea primăvăratică dinspre înălţimi mirosea a zăpadă şi a 
gheaţă. În jurul lui, rămăşiţele oştirii ce ocupase Vanaiul călăreau sau 
mărşăluiau. Nu cântau şi nimeni nu i se adresa lui Geder decât strict în 
legătură cu necesităţile impuse de deplasarea a câteva sute de oameni, 
căruţe şi cai în ultima etapă a călătoriei. Nici chiar în cămăruţele lui din 
Vanai, când îl avusese numai pe scutierul lui cu ochi ca felinarele drept 
companie şi numai corvezile lui Alan Klin care să-i umple zilele, Geder nu 
înţelesese ce apăsătoare este singurătatea în mijlocul unei mulţimi. 

Simţea privirile oamenilor aţintite asupra lui, condamnarea lor tăcută. 
Fireşte, nimeni nu sufla o vorbă. Nici măcar un singur individ nu se 
ridicase să-i spună lui Geder de la obraz că era un monstru. Că fapta lui 
era mai rea decât o crimă. Nici nu era nevoie, fiindcă Geder o ştia prea 
bine. În zilele lungi şi nopţile reci de când întorsese spatele nordului, 
pornind spre casă, vuietul flăcărilor nu-i părăsise auzul. Visele lui erau 
pline de siluete de bărbaţi şi femei conturându-se pe fundalul flăcărilor. I 
se ordonase să protejeze Vanaiul şi, în schimb, el făcuse una ca asta. 
Dacă regele Simeon ar fi ordonat ca Geder să fie scurtat de cap chiar la 
picioarele tronului, ar fi fost doar un act de dreptate. 

Încercase să-şi distragă atenţia citind, dar nici măcar legenda 
Slujitorului Drept nu-i putea îndepărta mintea de la întrebarea 
persistentă, chinuitoare: care va fi judecata regelui Simeon? În zilele lui 
bune, Geder şi-l imagina pe regele Simeon coborând de pe Tronul 
Despicat, aşezându-şi mâna regală pe ochii înlăcrimaţi ai lui Geder şi 
iertându-l. În cele mai rele, regele îl trimitea înapoi în Vanai să fie țintuit 
în sulițe alături de cei morţi şi mâncat de aceleaşi ciori care se 
îmbuibaseră din trupurile lor. 

Între cele două extreme, mintea lui Geder făcea loc unui şir aproape 
nesfârşit de imagini sumbre. Şi, pe măsură ce munţii şi văile îi deveneau 
familiare, iar drumul dragonului începea să şerpuiască printre dealuri pe 
care le mai văzuse de o mie de ori, Geder descoperi că fiecare nou 
scenariu al umilinţei şi morţii sale trezea în el o speranţă sumbră. Avea 
să i se dea foc? Ar fi fost drept. Avea să fie aruncat în temniţa publică, 
sub o ploaie de rahaţi şi mortăciuni? N-ar fi primit decât ce merita. Orice 
- absolut orice - ar fi fost mai bine decât regretul tăcut care-l măcina. 

Marele promontoriu pe care era aşezat Camnipolul se ivi la orizont, 
stânca întunecată părând albastră din pricina distanţei. Turla Regelui era 
abia o geană de lumină. Un călăreț singur putea străbate acea distanţă în 
două zile. Iscusiţii regelui probabil că-i vedeau deja. Privirea lui Geder se 
tot înălța către oraşul cel măreț cu alean şi groază. Cu fiecare kilometru, 
frica devenea mai puternică, iar circulaţia de pe drum se aglomera. 

Fermele care înconjurau capitala erau printre cele mai bune din lume, 
un pământ întunecat, scăldat de râu şi încă îngrăşat de bătăliile purtate 
aici cu o mie de ani în urmă. Chiar şi în anotimpul foametei, imediat după 
dezgheţ, pământul mirosea a verdeață, oferind promisiunea hranei 
viitoare. Păstorii de capre îşi mânau turmele pe drumul dragonului, 


dinspre păşunile joase unde iernaseră către munţii aflaţi la vest. 
Fermierii îşi îmboldeau boii spre câmpurile gata să fie arate şi semănate. 
Perceptorii de taxe călăreau cu alaiul lor meschin de spadasini şi arcaşi, 
jumulind ce puteau de la oraşele mici înainte să le expire contractele cu 
mercenarii. Era lucru rar să zăreşti un om singur călare pe un cal de soi, 
aşa că, văzând armăsarul cenuşiu care se apropia dinspre sud, Geder ştiu 
că se îndrepta spre el. Abia când calul se apropie şi îl recunoscu pe 
călăreț ca fiind Jorey Kalliam îngrijorarea i se spulberă şi simţi că răsuflă 
mai uşurat. 

Îşi mână calul în noroiul de pe marginea drumului dragonului, lăsând 
coloana să înainteze fără el. Jorey îşi trase calul atât de aproape, încât 
animalele ar fi putut să se lovească unul pe altul cu coada peste faţă, iar 
genunchiul lui Geder aproape că atingea şaua lui Jorey. Jorey era 
pământiu de oboseală, dar cu ochii strălucitori şi limpezi ca ai unei păsări 
de pradă. 

— Care-s veştile? întrebă Geder. 

— Trebuie să o iei înaintea trupelor, zise Jorey. Iute. 

— Regele? întrebă Geder şi Jorey făcu semn că nu. 

— Tatăl meu, spuse el. Vrea să ajungi acolo cât de iute poţi. 

Geder îşi trecu limba peste buze, privind căruțele care treceau încet pe 
alături. Unii vizitii şi soldaţi se prefăceau că nu-i văd pe cei doi, alţii se 
uitau la ei făţiş. De când părăsiseră Vanaiul mort, Camnipolul fusese ţinta 
sa şi finalul chinului. Acum, că momentul sosise, voia să-l mai întârzie 
puţin. 

— Nu cred că-i o idee înţeleaptă, zise Geder. N-am pe cine să las la 
comandă, şi dacă o să... 

— Dă-i comanda lui Broot, zise Jorey. Nu-i din cale-afară de isteţ, dar e 
suficient de priceput dacă-i vorba să conducă o coloană pe un drum. 
Spune-i numai să aşeze tabăra în faţa porţii de est şi să aştepte să-i 
trimiţi vorbă. Cu niciun chip nu-l lăsa să ordone demobilizarea. 

— Ar fi... Ar trebui să ne gândim la moralul trupelor, zise Geder. Nu 
vreau ca oamenii să creadă că i-am abandonat. 

Expresia de pe chipul lui Jorey era grăitoare. Geder lăsă capul în jos, 
simțind că roşeaţa îi radiază din obraji. 

— Mă duc să-l caut pe Broot, zise el. 

— Şi ia-ţi cele mai bune haine, spuse Jorey. 

Cât timp îi transmise lui Broot instrucţiunile primite de la Jorey, Geder 
îşi schimbă şi calul cu un jugan murg care mersese toată dimineaţa în 
trap lejer. Când lăsă în urmă cea dintâi companie pe care-o comandase 
vreodată, era pe un cal tânăr şi iute, însoţit de Jorey Kalliam. Oraşul era 
prea departe ca să ajungă la el dintr-un galop, dar Geder nu se putu 
abţine. Pentru câteva minute lăsă animalul de sub el să se ia la întrecere 
cu vântul, bucurându-se de iluzia libertăţii dacă nu şi de faptul în sine. 

Poposiră peste noapte într-o colibă cu acoperişul negru, la răscrucea 
dintre drumul dragonului şi o cărare noroioasă, amândoi prea epuizați ca 
să fie în stare de altceva în afară de a-şi îngriji caii. Geder se scufundă 
într-un somn fără vise, din care se deşteptă în zori pentru a constata că 
Jorey strânsese deja chinga juganului. Erau din nou pe drum aproape 
înainte ca Geder să-şi fi gonit ameţeala somnului. 


Înaintea lor se înălța Camnipolul. 

Drumul dinspre sud era cel mai abrupt, fâşia verde de jadul-dragonului 
şerpuind în sus pe stânca promontoriului ca o panglică scăpată de un 
copil. Timpul şi vremea erodaseră piatra pe porţiuni de câte treizeci de 
metri şi mai bine, unde drumul se arcuia deasupra hăului, iar călătorii n- 
aveau alt sprijin decât prudenţa ca să se menţină pe cărare. Vântul 
muşcător al primăverii nu venea din cele patru zări, ci numai de sus, 
dinspre oraş, sau de jos, din câmpia de dedesubt. Peşterile şi colibele de 
pe peretele stâncos aveau adesea nevoie de poduri rudimentare de lemn 
pentru ca locatarii lor să ajungă pe drum. Durerea surdă din coapse îi 
distrăgea atenţia lui Geder, iar stânca masivă şi tufişurile aspre îi blocau 
vederea, aşa că, până înainte de ultima cotitură, nu observă că Turla 
Regelui se făcuse mai mare şi zidurile oraşului căpătaseră volum. Ca 
urmare, marile arcade strălucitoare şi turnurile înalte părură să se 
ivească din nimic, ca un oraş clădit din vise. 

Intrarea dinspre sud era îngustă, abia o despicătură în zidul înalt de 
piatră cenuşie, cu porţi din bronz turnat şi din jadul-dragonului ce glisau 
ca să permită accesul. Afară, chiar în faţa uşilor, se afla o duzină de 
bărbaţi în platoşe smălţuite, călare pe armăsari de luptă cu armuri 
asortate cu ale călăreţilor. 

Când Geder şi Jorey se apropiară, bărbaţii îşi traseră spadele. Lamele 
scânteiară în soarele după-amiezii şi inima lui Geder se zbătu ca o vulpe 
prinsă în cursă. Era clipa pe care o anticipase şi de care se temuse. Jorey 
îi făcu semn să înainteze, cu un zâmbet pe care Geder nu ştiu cum să-l 
interpreteze. Nu conta. Geder îşi stăpâni frica şi se îndreptă tremurând 
către soarta sa, dorindu-şi numai să-şi fi amintit să îmbrace mantia 
neagră de piele. 

O siluetă se desprinse din umbrele unde drumul pătrundea dincolo de 
zid. Deşi nu era călare, bărbatul atrăgea atenţia tuturor celor adunaţi. 
Era pursânge şi era mai vârstnic. Tâmplele-i erau cărunte, iar chipul, 
uscăţiv şi inteligent. Ţinuta dreaptă îl făcea să pară mai înalt decât 
călăreţii. Geder îşi îndemnă juganul înainte. De aproape, nu era nicio 
îndoială că bărbatul era tatăl lui Jorey. Aveau aceiaşi ochi şi aceeaşi linie 
a maxilarului. Îl avea în faţa lui pe Dawson Kalliam. 

— Sir Palliako, rosti Kalliam cel vârstnic. 

Geder înclină din cap. 

— Sunt onorat să vă urez bun venit în Oraşul Nemuritor, spuse Dawson 
Kalliam. 

Apoi ordonă: 

— Daţi onorul! 

Călăreţii îşi ridicară spadele în semn de salut. Geder îi privi cu ochii 
mijiţi. Nu văzuse niciodată pe cineva de sânge nobil adus în faţa judecății 
regelui, dar în mod sigur nu aşa se aştepta să decurgă lucrurile. Ca de 
nicăieri, voci se înălţară, aclamând îndelung. Şi, mai straniu decât toate, 
fulgi de zăpadă începură să cadă ca din cerul senin şi fără nori. 

Nu. Nu fulgi de zăpadă. Petale de flori. Geder îşi ridică ochii şi, 
cocoţaţi pe zid, sute de oameni îi întoarseră privirea. Nesigur, Geder 
ridică mâna şi mulţimea de deasupra sa vui. 

— Coe o să se ocupe de calul tău, zise Dawson. Ne aşteaptă o litieră. 


Lui Geder îi trebui un moment ca să înţeleagă, apoi se lăsă să alunece 
din şa, permițându-i tatălui lui Jorey să-l călăuzească spre deschizătura 
umbrită din zidul oraşului. Nici nu se gândi să întrebe cine era Coe. 

Lectica era bogat împodobită, purtând însemnele şi culorile casei 
Kalliam, dar având pe laturi câte o fâşie de pânză în albastrul şi cenuşiul 
casei Palliako. Avea două scaune îmbrăcate în catifea, aşezate faţă în faţă 
şi opt tralgi stăteau pe vine gata să o poarte. Dawson se instală cu 
spatele la direcţia de mers. Geder îşi îndepărtă din ochi o şuviţă de păr 
unsuros. Picioarele îi tremurau după atâta călărit. De-a lungul zidului 
oraşului, şi ambrazurile erau pline de chipuri zâmbitoare. 

— Nu înţeleg, zise Geder. 

— Eu şi câţiva prieteni ţi-am organizat un banchet. Este o tradiţie în 
cazul unui conducător militar care se întoarce după ce a repurtat o 
victorie. 

Geder privi de jur împrejur. Simţea o greutate în stomac, iar zidul înalt 
ce se ridica deasupra lui se înclina uşor, ca un copăcel în bătaia unui vânt 
puternic. Gura i se uscase. 

— Victorie? A 

— Sacrificarea Vanaiului, spuse Dawson. Îndrăzneaţă mişcare, şi 
impresionantă. A fost cea mai bravă decizie la care a fost martor regatul 
nostru de o generaţie încoace şi sunt unii care ar vrea să vadă vitejia 
revenind în Anteea. 

În mintea lui Geder, o femeie se cocoţă pe zidul oraşului mort, cu 
flăcările dansând îndărătul siluetei ei întunecate. În amintirea lui, ea se 
prăbuşi. Urletul flăcărilor îi umplu din nou auzul de parcă focul l-ar fi 
urmărit şi simţi că i se întunecă vederea. Aşa arăta o victorie? Mâini mari 
de tralg, îl prinseră de umăr şi-l îndrumară către locul lui. Il privi prostit 
pe Dawson în timp ce lectica se clătina sub ei, ridicându-se. 

Poarta sudică se deschidea într-o piaţă dezordonată. Geder mai fusese 
aici şi ştia cum arată haosul acela de cerşetori, negustori şi gărzi, boi şi 
căruţe şi câini de pripas. De data asta însă, intrarea în Camnipol era ca 
desprinsă din visul unui băiat care nu auzise vorbindu-se decât despre 
frumuseţile oraşului. Pe puţin trei sute de oameni stăteau în spatele unei 
alte gărzi de onoare, fluturând stindarde ale casei Palliako. La dreapta se 
înălța un podium cu bărbaţi purtând mantii brodate şi tunici aurite. Iată-l 
pe baronul de Watermarch. Alături de el, un tânăr în culorile casei 
Skestinin. Nu lordul însuşi, dar probabil fiul lui cel mare. Şi poate încă 
şase bărbaţi pe care mintea năucită a lui Geder nu-i recunoscu decât pe 
jumătate, înainte ca lectica să meargă mai departe. Şi apoi, la capăt, cu 
capul sus şi cu lacrimile şiroindu-i pe obraji, chipul tatălui său. Geder îl 
zări şi citi pe el mândria. 

Multimea îi urma, aclamând şi aruncând pumni de petale şi bomboane 
înfăşurate în hârtie. Zgomotul anula orice şansă de a purta o conversaţie, 
aşa că nu putu decât să-l privească pe lordul Kalliam cu uimire. 

La intersecţia a câteva străzi, lectica şovăi. In preajma Turlei Regelui 
clădirile ajungeau să aibă trei sau patru etaje şi de la toate ferestrele se 
aplecau oameni dornici să-l privească trecând. O fată aflată undeva sus, 
la stânga lui, lansă în aer un pumn de panglici viu colorate, care dansară 


prin aer în cădere. Geder îi făcu semn cu mâna şi o dulceaţă ameţitoare îl 
inundă ca un val. 

Era un erou, în ciuda a ceea ce făcuse. Ba nu, datorită a ceea ce 
făcuse. Se simţea mai mult decât uşurat: se simţea păsuit, iertat şi 
absolvit de păcate. Îşi ridică braţele, sorbind adoraţia mulţimii ca un om 
însetat. Dacă era un vis, ar fi preferat să moară decât să se trezească. 


— A fost o hotărâre dificilă, zise Geder aplecându-se peste masă şi 
vorbind tare. Să ştergi un oraş de pe faţa pământului în felul ăsta este 
teribil. N-am ales această cale cu uşurinţă. 

— Sigur că nu, zise cel de-al doilea fiu al baronului de Nurring, cu 
limba poticnindu-i-se foarte puţin. Dar asta-i şi ideea, nu? Ce valoare are 
s-o iei pe calea cea mai uşoară? Niciuna. Trebuie să te confrunţi cu 
dilema. Să treci la acţiune. 

— O acţiune decisivă, zise Geder. 

— Exact, replică băiatul. Acţiune decisivă. 

Locul unde era găzduit banchetul îi aparţinea lui Dawson Kalliam. Nu 
era la fel de mare ca sălile de bal sau grădinile unei adevărate moşii, dar 
era pe-aproape. Şi să ai atâta teren în interiorul Oraşului Nemuritor 
spunea mai multe decât dacă ai fi avut de trei ori pe-atâta oriunde în 
provincie. Lumânări luminau de sus până jos pereţii şi acoperişul boltit şi 
felinare din sticlă suflată atârnau de fire prea subţiri ca să poată fi văzute 
în amurg. Uşi largi cât peretele se deschideau către nişte grădini recent 
amenajate, care încă mai miroseau a pământ proaspăt săpat şi a flori 
timpurii. Ospăţul şi dansul îşi urmaseră cursul. Şase bărbaţi de rang înalt 
se urcaseră pe estradă pentru a lăuda acţiunile întreprinse de Geder în 
Oraşele Libere. 

Uitate erau slăbiciunea, timiditatea şi corupţia care otrăviseră atâta 
vreme casta generalilor din Anteea, spuseseră ei. Geder Palliako le 
demonstrase din ce stofă era croit nu numai Oraşelor Libere, nu numai 
lumii. Le-o demonstrase şi propriilor compatrioți. Prin acţiunile lui, le 
reamintise tuturor ce putea realiza inocenţa. Până şi regele trimisese un 
mesager cu un bilet în care saluta revenirea lui Geder în Camnipol. 

Aplauzele fuseseră ameţitoare ca vinul. La fel şi respectul şi admiraţia 
unor oameni care, până atunci, nici măcar nu-l salutaseră când apăruse 
la curte. Apoi urmase dansul. In general, Geder evita această distracţie 
curtenească, dar soţia lui Dawson Kalliam, Clara, insistase ca el să dea 
ocol grădinii împreună cu ea măcar o dată şi, până când terminase 
primul tur, se simţea aproape sigur pe picioare. Mai dăduse câteva ture 
în compania unor femei mai tinere, nemăritate, înainte ca încheieturile şi 
coapsele să înceapă să protesteze suficient de tare ca să-l oprească. Jorey 
îi adusese mantia de piele şi, pe măsură ce ziua se răcori, anticipând 
noaptea, iar vinul şi berea începură să curgă cu mai multă largheţe, 
Geder se bucură s-o aibă. 

— Însuşirea de căpătâi a unui conducător, zise Geder şi-şi pierdu şirul 
gândurilor. Însuşirea de căpătâi... 

— Vă rog să mă scuzati, zise tatăl său. Geder, băiete! 

Geder se ridică în picioare, iar tovarăşul său de băutură salută 
respectuos şi se îndepărtă, mergând destul de drept. 


— S-a făcut târziu pentru un om bătrân ca mine, spuse Lerer Palliako, 
dar nu puteam să plec fără să stau de vorbă cu tine. Mi-ai întrecut toate 
speranţele. N-am mai auzit oamenii vorbind despre familia noastră în 
felul ăsta de... Păi cred că niciodată. 

— Vin şi eu cu tine, spuse Geder. 

— Nu, nu, nu. E noaptea ta. Bucură-te de ea! 

— M-aş bucura să stau de vorbă cu tine, zise Geder şi ochii tatălui său 
se îmblânziră. 

— Bine atunci. 

Împreună, Geder şi tatăl său o găsiră pe lady Kalliam şi-i prezentară 
mulţumirile lor cele mai profunde. Cumva, conversaţia luă o asemenea 
întorsătură, încât ei erau cei care primeau mulţumirile ei şi plecară 
simțind că acea noapte fusese o petrecere intimă, cu nişte vechi prieteni 
pe care-i vedeau prea rar. Ea insistă ca ei să ia litiera ce-l purtase pe 
Geder pe străzi ceva mai devreme. Nu era sigur să umble pe jos pe 
străzile acelea întunecate şi, chiar să fi fost, nu se cădea. Jorey apăru 
tocmai când îşi luau rămas-bun şi îi întinse mâna lui Geder. Geder mai că 
plânse strângându-i-o. 

În timp ce sclavii tralgi îi purtau pe străzile negre ca noaptea, Geder 
privi stelele presărate pe boltă. Departe de mulţimea voioasă, exaltarea - 
rezultat al uşurării sale - se mai potoli. Fu surprins să descopere că 
senzaţia aceea de groază era încă prezentă, nu atât de acută, nu 
puternică, dar încă acolo. Nu neapărat frică, ci obiceiul de o viaţă de a se 
teme. 

Tatăl său îşi drese vocea. 

— Steaua ta se înalţă, fiule. În mod clar se înalţă. 

— Ei, nu prea ştiu, zise Geder. 

— A, nu. Nu. l-am auzit pe oameni vorbind în seara asta. Situaţia de la 
curte este foarte delicată. Te paşte pericolul să fii transformat într-un 
simbol. 

Tonul tatălui său era vesel, dar în poziţia umerilor săi era ceva ce-l 
făcu pe Geder să se pregătească pentru o lovitură. 

— Nu sunt un căţeluş de curte, spuse Geder. O să fiu cum nu se poate 
mai mulţumit să mă întorc acasă şi să-mi fac de lucru cu nişte cărţi vechi 
pe care le-am găsit. Cred că ţi-ar plăcea şi ţie unele dintre ele. Am 
început să traduc un eseu despre cei din urmă dragoni, care pretinde că 
ar fi scris abia cu câteva secole după căderea lui Morade. O să-ţi placă. 

— Sunt convins că da, spuse Lerer. 

Tralgul din frunte scoase un mârâit expresiv şi lectica luă cu eleganţă 
o curbă strânsă, înclinându-se abia o fracțiune, cât să contrabalanseze 
schimbarea poziţiei. 

— Am observat că sir Klin n-a fost la banchet, zise Lerer. 

— Nici nu mă aşteptam să-l văd, zise Geder. 

Pentru o clipă se afla din nou pe malul acelui iaz îngheţat, descoperind 
comorile care ar fi putut salva poziţia lui Klin. 

— Cred că se simte cam abătut. Vanaiul a fost al lui şi a fost rechemat 
şi mustrat. Probabil că este stânjenit să mă vadă pe mine întâmpinat cu 
tot fastul ăsta. 

— Probabil. Da, trebuie c-aşa este. Nici lordul Ternigan n-a venit. 


— O fi fost ocupat în altă parte, zise Geder. 

— Aşa-i. Sunt sigur că asta-i explicaţia. 

Pe străzile întunecate, un câine lătra şi scheuna. Vântul, răcoros în 
sala de bal şi în grădinile aglomerate, era acum rece. 

— Nu toată lumea participă la toate petrecerile de la curte, spuse 
Geder. Nu mă aşteptam să vină nici atâţia. 

— Sigur că nu. Şi-a fost ceva lume, nu-i aşa? 

— Da. 

Recăzură amândoi în tăcere. Pe Geder îl durea spatele. După atâta 
călărit şi dansat, se aştepta ca a doua zi de dimineaţă să se trezească 
aproape olog. 

— Geder! 

Geder mormăi. 

— Fii prudent cu oamenii ăştia. Nu-s întotdeauna ceea ce par. Chiar şi 
când eşti în aceeaşi tabără, este mai bine să stai cu ochii pe ei. 

— Aşa o să fac, zise Geder. 

— Şi nu uita cine eşti. Oricine or fi vrând ei să fii, tu nu uita cine eşti 
cu-adevărat. 

— N-o să uit. 

— Bine, zise Lerer Palliako. 

Era abia o umbră printre alte umbre şi doar ochii îi reflectau lumina 
lunii. 

— Ăsta-i băiatul meu minunat! 


MARCUS 


Marcus se aplecă înainte, cu braţele pe lângă corp. În mâna lui, 
mânerul spadei din lemn tare era lunecos din pricina sudorii. Băiatul 
pursânge aflat de cealaltă parte a arenei purta o pereche de pantaloni de 
luptă şi arbora o expresie serioasă. Marcus aşteptă. Băiatul îşi linse 
buzele şi-şi ridică spada. _ 

— Nu-i nicio grabă, zise Marcus. Înăuntrul şcolii de luptă aerul era 
fierbinte, închis şi umed. lIcnetele şi strigătele celorlalţi luptători 
străbăteau cu greu prin susurul apei din ţevile ce duceau către băi. Cel 
puţin zece oameni stăteau în jurul gropii de luptă. Cei mai mulţi erau 
kurtadami sau pursângi, dar şi doi timzinai care se ţineau mai la o parte. 
Şi Yardem Hane, gâfâind şi plin de sudoare. Nu se prezentase niciun 
cinnai. 

Marcus îl văzu pe băiat mutându-şi greutatea, pregătindu-se de atac. 
Băiatul îşi ţinea spada pe lângă corp, în stilul estic, deci avea ceva 
pregătire. Marcus pară lovitura, făcând să zboare praf de cretă din lama 
de lemn şi atacă pe partea stângă. Băiatul se răsuci şi Marcus dădu o 
lovitură de sus în jos. Tânărul îl blocă atât de agresiv, încât lamele 
ricoşară. Marcus îşi trecu spada în mâna stângă şi lovi din nou, de data 
asta jos, fără să piardă din ochi poziţia băiatului. 

Văzând că reuşise să evite ambele lovituri ale lui Marcus, acesta 
deveni mai îndrăzneţ. Strânse mai tare spada, fentă stângaci spre 
dreapta şi ţâşni spre stânga. Marcus pară atacul cu uşurinţă şi spada lui 
zvâcni în aerul încins, lovind cu putere pieptul băiatului. Işi privi 
adversarul împleticindu-se în spate. Spada de antrenament îi lăsase o 
dâră de cretă dinspre coastele inferioare până la claviculă. 

— Cine urmează? strigă Marcus. 

— Ăsta a fost ultimul, domnule, zise Yardem. 

— Mulţumesc, căpitane Wester, zise băiatul. 

Acolo unde-l lovise Marcus pielea i se înroşise şi se umfla. Marcus se 
simţi mâhnit. Nu vrusese să-l rănească. 

— Mulţumesc, băiete, Te-ai descurcat bine, zise Marcus şi băiatul 
zâmbi. _ 

Marcus îşi puse mâinile pe marginea gropii şi se săltă afară. Îl dureau 
toţi muşchii, dar era o durere plăcută. Yardem îi aruncă o pânză 
zdrenţuită şi Marcus îşi şterse sudoarea de pe faţă şi gât. Era al treilea 
lot de oameni pe care-i testau pentru a-şi completa compania. Ca şi în 
celelalte cazuri, fuseseră de toate soiurile. Unii veniseră pentru că erau 
disperaţi, dar nu aveau alte talente în afară de dorinţa de a provoca 
durere. Alţii, pentru că după asta puteau spune că luptaseră în arenă cu 
Marcus Wester. Şi câţiva - abia o mână de oameni - pentru că asta era 
meseria pe care-o ştiau şi se întâmplase să nu aibă niciun angajament 
când făcuse Marcus anunţul. 

Printre aceştia din urmă se număra un kurtadam îndesat, cu blană 
auriu-cenuşie şi accent din Cabral. Marcus întâlni privirea lui Yardem şi-i 
făcu semn cu bărbia indicându-i candidatul. Yardem dădu din cap că da. 

— Tu, zise Marcus. Mai spune-mi o dată cum te cheamă, prietene. 


— Ahariel, zise kurtadamul. Ahariel Akkabarian. 

— Te pricepi să lupţi. Ce te-a adus în Porte Oliva? 

— Am încheiat un contract cu o companie din Narinisle. Era vorba de 
întărirea unei garnizoane, dar comandantul a început să se amestece cu 
pedestraşii. S-a ajuns la bârfe şi la jigniri şi m-am hotărât să plec. Mă 
gândeam să mă îndrept către Oraşele Libere. Cei de-acolo, mi-am zis, o 
să se teamă ani de zile după ceea ce s-a întâmplat în Vanai. După care 
am auzit că eşti în căutare de oameni. 

— N-o să fie vorba despre o garnizoană, zise Marcus. 

Kurtadamul ridică din umeri. 

— Îmi imaginez că ai de unde alege. După Wodford şi Gradis şi restul. 
Dacă slujba e destul de bună pentru tine, e bună şi pentru un soldat de 
rând ca mine. 

— Eşti un optimist, zise Marcus. Dar am fi mulţumiţi să te angajăm 
dacă-ţi convin condiţiile. 

— Dacă nu mi-ar conveni nu ţi-aş irosi timpul, zise Ahariel. 

— Atunci prezintă-te la raport mâine dimineaţă. O să te înscriem pe 
lista de îndatoriri. 

Ahariel salută, se răsuci pe călcâie şi plecă. 

— Îmi place, zise Marcus. Nu vorbeşte mult. 

— Se potriveşte la fix, domnule, zise Yardem. 

— E bine să ai din nou o companie adevărată. 

— Este. 

Marcus dădu drumul zdrenţei pe marginea gropii. 

— S-a făcut vremea? întrebă el. 

— Ar trebui să plecăm, zise Yardem. 

Vara timpurie făcea străzile din Porte Oliva să fie fierbinţi şi 
aglomerate. Cerşetorii mişunau prin colţuri şi înghesuiala de trupuri 
omeneşti de pe străzi părea să genereze tot atâta căldură ca soarele 
uriaş înălţat deasupra coastei. Mirosea a ocean, a miere şi a ulei încins 
cu chimion. Veşmintele se schimbaseră şi ele. Nici urmă de haine sau 
mantii. Cinnai de ambele sexe se plimbau pe străzi îmbrăcaţi în robe 
diafane care le făceau trupurile zvelte să pară că plutesc, fluide ca 
umbrele sau ca fantomele. Kurtadamii se rădeau până când le mai 
rămânea doar atâta blană cât să-şi prindă mărgelele în ea şi purtau bluze 
fără mâneci şi pânze înfăşurate pe şale care abia le acopereau părţile 
intime. Dar pursângii erau cei care-i atrăgeau privirea lui Marcus. 
Bărbaţii şi femeile ieşiseră din coconii lor de iarnă în culori strălucitoare, 
verde şi galben şi roz. Poalele tunicilor erau despicate în părţi, permiţând 
aerului şi privirilor furişe să alunece peste pielea dezgolită. Fiecare zi 
părea o sărbătoare. 

Lui Marcus nu-i plăcea. 

Îi amintea prea mult de o vreme în care fusese tânăr şi incapabil să 
deosebească dorinţa de iubire, iar amintirea acelei perioade ducea, 
inevitabil, la vremurile ce urmaseră. Întâlnirea cu o fată cu ochi albaştri, 
pe nume Alys, pe care o cucerise cu poveşti eroice şi flori diafane. 
Nopțile de dorinţă şi apoi o noapte luminată de lună de la sfârşitul 
primăverii, un măr mâncat în doi, un sărut lângă o cascadă şi 


satisfacerea dorinţei. Femeia lui perfectă. Într-o lume dreaptă, ea i-ar fi 
stat şi-acum alături. 

Merian ar fi fost acum suficient de mare ca să sufere din pricina trezirii 
simţurilor şi a confuziei provocate de acestea, iar el ar fi fost la fel de 
incapabil să-i bage minţile-n cap pe cât fusese tatăl său în ceea ce-l 
privea. Ba nu. Ar fi fost de-acum suficient de mare pentru o căsătorie 
timpurie şi necugetată. Încă un anotimp şi Marcus ar fi avut şansa să 
gâdile un nepoţel sub bărbie. Oraşul nu-i plăcea tocmai pentru că-i 
amintea de toate aceste momente netrăite. Dar, până la urmă, lumea 
întreagă nu-i plăcea exact din acelaşi motiv. Atâta timp cât exista treabă 
care trebuia făcută, putea să nu se gândească la asta. 

Problema găsirii unui sediu permanent pentru noua bancă fusese 
rezolvată cu uşurinţă după ce Cithrin stătuse de vorbă cu fiica agentului 
de pariuri deasupra dughenei căruia dormeau. Aceasta încerca de ani de 
zile să-şi convingă tatăl să renunţe la afacere şi aproape că reuşise. 
Etajul de jos era suficient de larg pentru a permite amenajarea unei 
cazărmi, iar la subsol se găsea un seif din fier încastrat în piatră şi parţial 
îngropat în pământ. Aşa că acum, pe locul unde se aflase o casă de 
pariuri, se instalase cu o eleganţă discretă Banca Medean din Porte 
Oliva. În ziua în care bătrânul parior semnase contractele, Cithrin 
anunţase schimbarea punând să fie zugrăviți pereţii în albul cel mai 
strălucitor pe care-l găsise. Acolo unde stătuse aprodul, recitându-şi 
litania sa de mize şi şanse, o oală mare de cositor plină cu pământ etala 
tulpinile subţiri şi frunzele late şi încovoiate ale unor lalele ce promiteau 
să înflorească. 

— Direct la ea? întrebă Yardem arătând spre scara care ducea către 
încăperile ocupate acum exclusiv de Cithrin. Marcus clătină din cap. 

— Când suntem gata de plecare, zise el. 

Cândva, uşa solidă de lemn dăduse într-o sală comună cu o tejghea 
înaltă în capăt. Tejgheaua dispăruse şi semnele cu cretă de pe tablă nu 
mai erau şansele de câştig, ci numele noilor gărzi angajate de Marcus şi 
orarul de serviciu. Tuspatru aşteptau acum în locul unde mai înainte 
stătuseră clienţii pariorului, privind prin ferestrele înguste, oblonite, şi 
făcând glume pe seama trecătorilor. Când intră Marcus râsul încetă şi 
noile străji - doi pursângi, o kurtadamă şi un băiat timzinai pe care 
Marcus îl alesese dintr-un impuls - luară poziţie de drepţi. Li trebuiau mai 
mulţi. Deasupra capului, podelele scârţâiau sub paşii lui Cithrin. 

— Sacu-i gata? 

— Da, domnule căpitan, zise kurtadama. 

Marcus dădu din cap către ea, cu un gol stânjenitor în minte. Era lată 
în umeri şi în şolduri, cu braţele la fel de groase ca picioarele. Blana ei 
era de un negru lucios, mai întunecată chiar şi decât solzii băiatului 
timzinai. Şi o chema... Edir? Edem? 

— Enen, zise Yardem. Tu o să duci banii. Barth şi Corisen Mout o să 
stea în avangardă şi ariergardă. Eu şi căpitanul te flancăm. 

— Şi eu? întrebă băiatul timzinai. 

Membranele nictitante de pe ochii săi se închiseră şi se deschiseră, un 
tic nervos rapid. Cu el era simplu. Oricum l-o fi chemat, toată lumea îi 
spunea Gândacul. 


— Tu stai aici şi trezeşte-i pe ceilalţi dacă se întâmplă ceva interesant, 
zise Marcus. Gândacul se dezumflă, aşa că Marcus adăugă: Dacă vrea 
cineva să dea lovitura la cutia de valori, o s-o facă atunci când cei mai 
mulţi dintre noi sunt plecaţi. Ţine uşa-nchisă şi urechile ciulite. O să fii 
într-un pericol mai mare decât noi. 

Gândacul salută. Enen îşi ascunse un zâmbet. Cei doi pursângi se 
îndreptară către cufărul cu armament şi începură să scoată cele mai 
periculoase arme pe care gărzile reginei le-ar fi permis pe stradă. Marcus 
se întoarse şi se îndreptă către scară, cu Yardem alături. 

— N-o să-mi aduc aminte niciodată toate numele alea, zise Marcus. 

— Mereu zici asta, domnule. 

— Da? 

— Da. 

— Hm. Bine că mi-ai spus. 

Camerele care păruseră mici şi înghesuite când fuseseră ocupate de el, 
Yardem, Cithrin şi averea Vanaiului deveniseră locuinţa respectabilă a 
noului conducător al Băncii Medean. De fapt nu era vorba decât de o 
cameră dosnică unde se aflau patul şi masa şi de o cameră pentru 
primiri, în faţă, cu un mic separeu pe o latură, dar Cithrin adăugase o 
serie de mici detalii care o transformaseră: ţesături fine atârnate la 
ferestre, o mică icoană într-un colţ, o masă joasă, lăcuită, acoperită în 
prezent cu vechi registre de mărfuri şi cópii după foi de expediţie. In 
ansamblu, toate dădeau impresia locuinţei unei femei de două ori mai 
vârstnice. Era o costumaţie, la fel ca acelea arborate de maestrul Kit şi 
de ceilalţi actori, şi lui Cithrin i se potrivea. 

— Trebuie să găsesc pe cineva de la Registrul Portuar care să stea de 
vorbă cu mine, zise Cithrin în loc de bună ziua. Corăbiile cu mărfuri 
dinspre Narinisle urmează să sosească şi trebuie să înţeleg mai bine 
mecanismele. S-ar părea că jumătate din comerţul din oraş are loc la 
venirea corăbiilor. 

— O să văd ce pot afla, zise Yardem. 

— Încotro mergem astăzi? întrebă Marcus. 

— La o femeie care are o fabrică de bere chiar de cealaltă parte a 
zidului, zise Cithrin. Am cunoscut-o la tavernă. Breasla i-a permis să-şi 
înlocuiască toate cazanele, dar nu are suficienţi bani. 

— Aşa că noi îi dăm un credit. 

— De fapt nu are voie să ia împrumuturi cu dobândă, zise Cithrin, 
punându-şi pe umeri un şal uşor cu mărgele şi aranjându-l aşa cum o 
învățase maestrul Kit. Regulile breslei nu-i permit. În schimb, are voie să 
ia bani de la partenerii ei de afaceri. Aşa că o să-i cumpărăm o parte din 
afacere. 

— Aha, zise Marcus. 

— În cazul în care nu poate plăti, îi putem prelua noi afacerea. Dacă 
îmi fac relaţii cu un dogar şi câteva taverne pot să pun pe roate un sistem 
de sprijin reciproc care-i va mulţumi pe toţi pentru un timp îndelungat. 

— Timp îndelungat, zise Marcus, savurând cuvintele. 

— Şi oricum fabricile de bere sunt întotdeauna o investiţie bună, zise 
Cithrin. Magistrul Imaniel aşa spunea mereu. Cererea de bere n-o să 
dispară niciodată. 


Cithrin aruncă o privire în încăpere, îşi strânse buzele şi dădu din cap, 
mai mult pentru sine decât către ei. Coborâră împreună scara, Cithrin 
oprindu-se să încuie uşa în urma lor. Pe stradă, câţiva copii jucau un joc 
care consta în a trage şuturi unui burduf vechi de vin, ţipând. Cithrin coti 
către intrare şi fu cât pe ce să se lovească de un kurtadam. În gând, 
Marcus adăugă pe lista de lucruri de făcut construirea unei uşi 
interioare. Faptul că trebuia să ieşi afară din clădire ca să treci din 
încăperile de sus în cele de jos fusese plăcut când se ascundeau. Acum 
era numai un risc inutil. 

Cei doi pursângi, Corisen Mout şi Barth, râdeau, dar la intrarea celor 
trei deveniră serioşi. Enen era gata, cu un mic sac de piele trecut de-a 
curmezişul pieptului, cu mâinile libere, pregătite de luptă. La şold avea 
un pumnal curbat şi un baston. leşind pe stradă, cei şase se aranjară cu 
uşurinţă în formaţie. În ciuda străzilor strâmte şi aglomerate, calea lor 
era întotdeauna liberă, cetăţenii din Porte Oliva dându-se la o parte ca 
să-i lase să treacă. Priviri curioase îi urmăriră, dar numai câţiva cerşetori 
din cale-afară de curajoşi îndrăzniră să se apropie, şi aceştia o abordară 
pe Cithrin. Niciunul nu se apropie de Enen şi de povara ei. Merseră spre 
nord, trecând pe sub marele zid şi pătrunzând în revărsarea de clădiri de 
dincolo de el. Înghesuiala era mai mare decât i-ar fi plăcut lui Marcus. 
Mirosul de canalizare şi sudoare era mai puternic, iar străzile mai 
aglomerate, deşi mai largi decât cele aflate de cealaltă parte a zidului. 

Fabrica de bere a femeii se dovedi a fi o clădire cu etaj, ridicată în 
jurul unei curţi interioare înguste cu propria ei fântână. Uşi largi erau 
deschise către curte, cazanele şi butoaiele stând în penumbra cu miros 
de malţ. Berăriţa, o cinnaie atât de solidă la trup şi la chip că puteai s-o 
iei drept pursânge, le ieşi în întâmpinare, zâmbindu-le de parcă i-ar fi fost 
rude. 

— Magistra Cithrin! Intră, intră! _ 

Marcus le privi pe Cithrin şi pe femeie sărutându-se pe obraz. li făcu 
semn lui Enen, care dădu jos sacul cu bani şi i-l înmână lui Cithrin ca şi 
cum fata chiar ar fi fost ceea ce părea. Niciuna dintre noile gărzi nu 
bănuia că banca ar fi fost altceva decât susţinea a fi. N-aveau niciun 
motiv. 

Cithrin luă sacul şi-i făcu semn lui Marcus ca el şi ceilalţi să rămână în 
curte. Marcus dădu aprobator din cap, iar Cithrin şi femeia se luară de 
mână şi pătrunseră în adăpostul slab luminat al fabricii, vorbind de parcă 
ar fi fost prietene de când lumea. Un băiat cinnai nu mai mare decât 
Gândacul şi încins cu un şorţ gros din piele ieşi şi le aduse halbe cu bere 
proaspătă. Marcus o găsi prea dulce pentru gustul lui, dar descoperi că îi 
lăsa în gură un gust ca de pâine care-ar fi putut, cu timpul, să-i placă. 
Marcus îşi lăsă noile gărzi să se aşeze pe marginea puţului, apoi căută 
privirea lui Yardem şi-i făcu semn spre cealaltă parte a curţii. Tralgul îşi 
dădu berea pe gât, râgâi şi porni la pas, alături de Marcus. 

— Berea-i decentă, zise Marcus. 

— Este. 

— Ce crezi de planul ăsta al ei? 

Yardem flutură din urechi înapoi şi înainte, cugetând. Marcus ştia că, 
doar întrebând, schimbase deja răspunsul lui Yardem. Ce gândea Yardem 


despre un plan pe care Marcus nu-l punea sub semnul întrebării era cu 
totul altceva. i 

— Pare să meargă, zise Yardem. În beci încă sunt mai multe bijuterii 
decât mi-ar fi mie pe plac, dar avem destule săbii ca să alungăm pe 
oricine le-ar pune gând rău. Nu mă pricep eu la de-astea, dar mi se pare 
că are şanse să câştige înapoi banii pe care-i cheltuieşte sau măcar pe- 
aproape. 

— Aşa că atunci când oamenii importanţi din Carse vor veni încoace, o 
să găsească averea mai mult sau mai puţin intactă, zise Marcus. Poate să 
le-o dea înapoi, să se spele pe mâini şi gata, nimic rău nu s-a întâmplat. 

— Ăsta-i planul, zise Yardem cu prudenţă în glas. 

— Şi-o vezi tu dându-le-o înapoi? 

Yardem îşi întinse braţele lungi şi groase, întorcându-se să contemple 
fabrica de bere ca şi cum s-ar fi plictisit şi n-ar fi găsit altceva la care să 
se uite. Marcus aşteptă tăcut, sperând ca tralgul să-l contrazică şi ştiind 
că n-avea s-o facă. 

— O să încerce s-o păstreze, spuse Yardem. 

— Nu ştie că se gândeşte la asta, dar da, spuse Marcus. Se pricepe la 
asta. Poate chiar prea bine. Şi nu este genul de fată care să se oprească 
atunci când îi place ceva din cale-afară. 

Yardem aprobă. 

— Cum o să facă asta? întrebă el. 

Marcus sorbi din bere, îşi clăti gura şi o scuipă pe pietrele curţii. 

Un stol de porumbei se înălţă de pe acoperişuri, învârtindu-se în 
imensitatea albastră de deasupra. 

— Nu înţeleg nici măcar jumătate din ce face ea acum, zise el. Tu 
înţelegi? 

— Nu. 

— Nu ştiu ce-o să încerce. Cel mai probabil nici ea nu ştie. Dar când o 
să vadă ocazia, o să încerce să profite de ea. Fie că este sau nu o idee 
bună. 


GEDER 


Zilele ce urmară întoarcerii lui Geder în Camnipol curgeau în jurul lui 
ca apa în jurul unei pietre. Întâlnirile la locuinţele celor mai nobile familii 
anteene îi umpleau zilele, iar sărbătorile în cinstea victoriei sale din 
Vanai sau a apropiatei aniversări a prinţului Aster îi ocupau nopţile. 
Aproape imediat după neaşteptata sa primire, începu să vadă printre 
veşmintele în culori strălucitoare de la curte mantii de piele neagră 
identice cu a lui. Indivizi care nu se osteniseră nicicând să cultive relaţii 
cu casa Palliako începură să-l viziteze. Şi, dacă tatăl său se simţea 
descumpănit de atâta atenţie, lucrul era de înţeles. Schimbările care 
veneau din senin puteau să aibă aparenţa unei catastrofe, chiar dacă 
erau schimbări în bine. 

Singurul lucru care i-ar fi făcut primăvara bogată şi mai frumoasă ar fi 
fost să aibă o locuinţă în oraş, în loc să plece noapte de noapte înainte de 
închiderea porţilor pentru a dormi în cortul de campanie. Asta şi să scape 
de coşmaruri. 

— Nu înţeleg de ce nu putem să ordonăm demobilizarea, spuse Geder 
la micul dejun, întinzând cu lingura gem de mere pe pâine. Dacă n-o s-o 
fac eu în curând, atunci lordul Ternigan o va face el cu siguranţă. 

— Nu îndrăzneşte, zise Canl Daskellin, baron de Watermarch. Nu până 
când toţi mercenarii străini nu se află la o distanţă sigură de Camnipol. 

— Este o ruşine, spuse Marrisin Oesteroth, conte de Magrifell, 
aprobând din cap. Scursuri înarmate pe străzile Camnipolului! Şi-abia de 
găseşti vreun pursânge printre ei. Nu ştiu ce-o fi fost în mintea lui Curtin 
Issandrian să aducă rasele astea de sclavi încoace. Data viitoare probabil 
c-o să pună porci şi maimuțe să danseze în cinstea prinţului Aster. 

În jurul lor, grădinile casei Daskellin străluceau în soarele dimineţii 
târzii. Mugurii aurii ai narciselor se clătinau în bătaia vântului. Către 
răsărit, arena reconstruită se înălța pe câteva niveluri, vopsită în alb şi 
roşu. Jocurile în cinstea prinţului urmau să înceapă în ziua următoare, 
dar spectacolele preliminare ţineau deja de câteva zile: momirea ursului, 
lupte cu spada, competiţii de tras cu arcul. Şi, odată cu ele, o tensiune 
crescândă ce-i amintea lui Geder de căldura apărătoare şi nemişcată a 
unei zile senine de vară de dinaintea unei nopţi furtunoase. 

— l-aţi mirosit pe iscusiţii ăia yemmu? întrebă pufnind Odderd 
Faskellin, viconte de Escheric şi Protector al Turnului Alb. Puţeau de mi- 
au dat lacrimile, tocmai de pe podium. Şi sudicii ăia! 

Bărbatul cu trăsături şterse de lângă Geder - căruia i se spunea Paerin 
Clark, fără alt titlu - sorbi din cupă ca şi cum ar fi încercat să-şi ascundă 
expresia, dar ceilalţi dădură din cap sau mormăiră pentru a-şi exprima 
acordul sau dezacordul. 

— Le-o trag propriilor lor surori, spuse Marrisin Oesteroth şi luă o 
gură de cidru. Nu e vina lor. Aşa i-au făcut dragonii. Ca să nu degenereze 
liniile de sânge, exact ca la câinii de vânătoare. 

— Serios? întrebă Geder. Am citit un eseu care spunea că ăsta a fost 
un mit pus în circulaţie de Frăția Idikki după cea de-a doua expulzare. La 


fel ca acela care spune că tralgii mănâncă copii şi dartinaii otrăvesc 
fântânile. 

— Porneşti de la premisa că tralgii nu mănâncă copii, zise Marrisin 
Oesteroth râzând şi ceilalţi i se alăturară. Inclusiv Geder. 

Conversaţia se întoarse apoi spre alte probleme de-ale curţii: 
turbulenţele tot mai mari din Sarakal, lipsa de succes a mişcării pentru 
crearea unui consiliu al fermierilor, zvonuri despre un al doilea război de 
succesiune în Coasta de Nord. Geder mai mult asculta decât vorbea, dar 
când o făcea ceilalţi păreau să-i acorde atenţie. In sine, acest lucru era 
mai ameţitor decât cidrul. Când servitorii strânseră resturile de mâncare, 
Geder se retrase. A doua zi urma să aibă loc o altă reuniune ca aceasta, 
şi alta în ziua următoare. Şi în noaptea aceea era un bal informal, 
programat ca replică la ospăţul în cinstea regelui Simeon găzduit de 
Feldin Maas. Geder ştia pentru că Alberith Maas îi ceruse, cam stânjenit, 
permisiunea să participe. Geder i-o dăduse. O fi fost curtea divizată, dar 
probabil că mereu era aşa. Date fiind numărul şi calitatea oamenilor 
prezenţi la reuniunile la care participa el, era destul de sigur că partida 
care îl ridicase în rândurile sale era mai numeroasă şi mai puternică. Îşi 
putea permite, aşadar, să fie generos. 

Soarele strălucea pe cerul dimineţii şi căldura pătrundea prin mantia 
lui Geder, făcându-l să se simtă relaxat şi confortabil. Se plimbă pe 
străzile cu caldarâmul lor întunecat, simțindu-se aproape la fel de sigur 
pe sine ca în primele zile în Vanai. Un plebeu cu barbă lungă şi murdară 
îl zări apropiindu-se şi se dădu zorit din cale. O tânără femeie cu pielea 
de culoarea ceaiului cu lapte îi zâmbi din trăsura ei trasă de sclavi. Geder 
îi zâmbi şi el şi o văzu întorcându-se şi urmărindu-l din priviri în timp ce 
se îndepărta. Zâmbetul îi făcea muşchii maxilarului să-l doară într-un 
mod plăcut. 

Poarta estică a oraşului era mai largă decât cea de sud, deschizându-se 
sub o arcadă imensă de piatră cioplită care se înălța aproape la fel de sus 
ca Turla Regelui. Zgomotul făcut de copitele cailor şi de roţile căruţelor 
se împletea cu vocile micilor comercianţi. Aerul mirosea a bălegar, căci 
animalele murdăreau strada aproape imediat ce reuşeau s-o curețe 
prizonierii condamnaţi pentru delicte minore. Aprozii umblau purtând 
pancarte de lemn care afişau ştirile pe care erau plătiţi să le repete: un 
anumit măcelar îşi îmbiba carnea cu apă ca să tragă mai greu la cântar, 
originea unei epidemii de sifilis fusese descoperită şi era vorba de un 
bordel de pe strada tăbăcarilor, un băiat fusese pierdut şi se oferea o 
recompensă pentru găsirea lui. Constituiau bârfa oricărui oraş mare şi 
Geder se bucură de sunetul ei fără să fie atent la sensul cuvintelor. 
Fiecare silabă costase bani şi, cel mai probabil, erau numai minciuni. 
Geder se opri în faţa unei tarabe unde un tralg cu faţa brăzdată de riduri 
şi cu un picior lipsă vindea levănţică zaharisită şi sâmburi traşi în miere. 
Când Geder îi aruncă o monedă, tralgul încruntat o prinse cu 
îndemânare, înhăţând-o din zbor. 

La nord, dincolo de zidurile Camnipolului, câmpiile se întindeau până 
în zare, numai iarbă verde şi tufişuri şi nici urmă de copaci. Orice fusese 
suficient de mare ca să poată fi pus pe foc fusese smuls din rădăcini cu 
generaţii în urmă. Dealurile, puţine, se înălţau în vălurele domoale, ca 


suprafaţa unei mări calme. Tabăra era întinsă spre est, în umbra zidurilor 
oraşului. La sugestia lui Jorey Kalliam, Geder dăduse dispoziţii să se 
păstreze o disciplină militară, în loc să permită relaxării de a fi acasă să- 
şi spună cuvântul. Deşi se afla în coasta Camnipolului, tabăra avea un 
perimetru bine delimitat, santinele, vetre de gătit şi un comandant. Când 
Geder reveni în tabără, Fallon Broot, baron de Suderling Heights, veni 
grăbit către el. 

— Care-s noutăţile? întrebă Broot. A trimis Ternigan vorbă? 

— Încă nu, zise Geder. 

— Am tot respectul pentru omul ăsta, dar dacă mai aşteaptă, toate 
locurile bune din arenă o să se dea. 

— Am putea să ne adresăm regelui Simeon, zise Geder. 

— Sau ai putea să dai ordinul chiar tu, zise Broot, cu mustata lui lungă 
şi pleoştită zvâcnind. 

— N-aş îndrăzni, zise Geder. 

Broot scoase un râs scurt, ca un lătrat. 

— Tabăra îţi aparţine, atunci. Mă retrag să mă odihnesc puţin. Maas 
dă un ospăț în noaptea asta şi e rândul meu la o permisie. 

— Mai este şi un bal informal, spuse Geder, cu toată nonşalanţa de 
care era în stare. 

— Nimeni nu vrea să mă vadă pe mine dansând, zise Broot. 

Pe când Broot se îndepărta, Geder se întrebă la care dintre petreceri 
avea să participe fata cu pielea de culoarea ceaiului cu lapte. 

În cortul lui, scutierul făcuse ordine, dar lăsase la locul lor cărţile şi 
toate cele necesare traducerii. Geder se aşeză la masa de campanie, luă 
volumul cu pielea crăpată ce conţinea un eseu complex cu care se lupta 
şi frunzări paginile vechi şi fragile, până când găsi locul unde rămăsese. 


„Descoperirea acestor arme în munţii Sinir a permis forţelor 
aliate din Hallskar şi Sarakal să limiteze amestecul Borjei şi să 
recupereze în cele din urmă pământurile cedate pe baza unor 
acorduri cu cinci generaţii în urmă. În ciuda acestui fapt, nici 
regii aleşi ai Hallskarului, nici familiile cu tradiţie din Sakaral 
nu au făcut eforturi de a mai căuta şi alte depozite ascunse. 
Explicaţia cea mai comună este o teamă superstiţioasă de ceva 
care s-ar afla în valea aceea. Scribul anonim de la mănăstirea 
Attian sugerează că ar putea fi vorba despre un cuib de 
dragoni în hibernare, plasați acolo de Drakis Cioara-Furtunii, 
sau poate despre Slujitorul cel Drept al dragonului Morade, 
dar cel mai probabil, explorarea a fost imposibilă din pricina 
epidemiei de ciumă ce a urmat încheierii expansiunii Borjei, 
iar munţii au limitat perioada expedițiilor numai la lunile de 
vară şi la mersul pe jos. Doar asta şi ar justifica o examinare 


mai lungă şi mai minuțioasă a încălţărilor din străvechiul 
Hallskar, pe care o s-o întreprind în următoarea secţiune.” 


Munţii Sinir. Sinir. Cuvântul părea foarte cunoscut, dar nu-şi amintea 
unde îl mai întâlnise. De curând, în orice caz. Avea de-a face cu Slujitorul 
cel Drept. De asta era sigur. 

Legenda pe urmele căreia pornise dintr-un capriciu devenise mult mai 
interesantă. In orele întunecate ale dimineţii, după ce-l trezeau 
coşmarurile, Geder se aşeza printre cărţile lui, notându-şi fiecare 
referinţă şi cugetând la fineţurile traducerii până când glasul focului i se 
estompa din minte şi putea dormi din nou. 

Nu-i era prea clară natura armei, cu excepţia faptului că jucase un rol 
în cel din urmă război al dragonilor şi presupunea o magie ce separa 
adevărul de minciună fără urmă de îndoială. Existau două comentarii 
referitoare la contaminarea sau infectarea sângelui, dar nu-i era limpede 
ce însemnau. Ar fi putut să facă referire la ritualurile şi vrăjile la care 
apelase Morade ca să-l întrupeze pe Slujitorul cel Drept sau ar fi putut fi 
o descriere a rolului acestuia sau o poveste inventată de adversarii lui 
Morade, cel care supravieţuise duşmanului însuşi. 

Locul asociat cu această armă se afla fără îndoială în munţii şi 
pustiurile dinspre răsărit, la graniţa Hallskarului, Borjei, Keshetului şi 
Putului. Sigur, asta însemna o întindere enormă de teritoriu, în mare 
parte aproape impenetrabil. Dar datând referinţele şi luând în calcul felul 
în care graniţele naţionale şi locale se schimbaseră în decursul timpului, 
Geder credea că putea să determine mai precis teritoriul asociat cu 
această legendă. De exemplu, una dintre cărţi îl plasa pe Slujitorul cel 
Drept la est de Keshet, dar folosind o denumire străveche a acestuia. Alta 
spunea că se află la est de Borja, folosind un termen ceva mai recent. 
Comparând cum se modificase graniţa dintre cele două state în secolele 
care trecuseră, Geder putea delimita zona la o arie nu mai mare de patru 
zile călare de la nord la sud. Şi, dacă undeva în acest perimetru s-ar fi 
aflat şi un spaţiu numit Indische, ar fi putut chiar să o arate cu degetul. 

Pentru prima oară în viaţă, începu să schiţeze un eseu speculativ 
propriu pe acest subiect. Părea puţin probabil ca secţiunea despre 
încălţămintea hallskarilor de odinioară să se dovedească utilă, dar n-avea 
cum să ştie până nu verifica, aşa că, suspinând adânc, Geder se propti în 
coate şi începu să citească. Textul nu era din cale-afară de bine scris, 
totuşi, se pomeni atras de subiect. Schimbarea vârfurilor încălţărilor ca 
ghid al componenţei rasiale a curţii regale era fascinantă, mai ales ţinând 
cont că vreo şase secole de documente istorice fuseseră şterse de pe faţa 
pământului pe vremea domniei lui Thiriskii-adan. Sugestia că existase o 
epocă în care Hallskarul fusese condus de dartinaii cu ochi ca felinarele 
şi nu de haavirkini era suficientă ca să-l facă pe Geder să ridice din 
sprâncene. Se pomeni atât de cufundat în text, încât nu auzi strigătele 
decât atunci când scutierul său pătrunse în cort. 

— Stăpâne, zise bătrânul dartinai. În oraş! Se întâmplă ceva! 

Geder îşi ridică privirea şi, pentru o clipă, mintea sa îşi continuă 
călătoria, imaginându-şi cum ar fi arătat scutierul său în veşmintele din 
piele şi aur ale regilor Hallskarului. Sunetul vocilor şi zgomotul de metal 


lovit îl treziră însă la realitate şi spaima i se răspândi prin sânge ca frigul 
iernii. Geder sări în sus şi ieşi în fugă din cort. În imaginaţia lui, fumul se 
înălța dintre zidurile Camnipolului, flăcările Vanaiului strigându-l deja pe 
nume. Daved Broot, fiul lui Fallon, alerga de-a lungul câmpiei. Sânge 
stacojiu îi îmbibase tunica. 

— Să-l ajute cineva pe omul ăla, ţipă Geder cu vocea piţigăiată şi 
încordată. E rănit! Să-l ajute cineva! 

Dar oamenii se repezeau deja către băiatul rănit. Geder făcu ochii 
roată, încercând să descopere unde se purta bătălia. Nu era nici urmă de 
fum. Nimic nu ardea. Dar se auzeau ţipete, şi încă din apropiere. Şase 
bărbaţi ajunseseră la Daved Broot, îl ridicaseră pe braţe şi-l transportau 
către tabără ca pe o targă. Geder se grăbi să-i întâmpine. Când rănitul îl 
văzu, se întinse către el. 

— Lord Palliako! 

— Sunt aici, zise Geder. 

Cei care-l purtau se opriră. 

— Gladiatorii! Ocupă poarta! 

— Ce?! 

— Gladiatorii din arenă! Sunt la poartă! Încearcă s-o închidă! 

„E o revoltă”, îşi zise Geder. „O revoltă pe străzile Camnipolului.” 

Şi, o clipă mai târziu: „Nu. E o lovitură de stat.” 

— Duceţi-l la iscusit, le ordonă Geder purtătorilor. Şi luaţi-vă armele! 
Sunaţi adunarea! Adunarea! 

Mai întâi năucită, apoi neîncrezătoare şi îngrozită, tabăra se 
reorganiză. Scutierul lui Geder veni în fugă aducându-i spada şi armura. 
Geder luă spada, apoi i-o înapoie şi întinse mâna după armură. 

— N-avem timp, zise Fallon Broot ivindu-i-se alături. 

Chipul bărbatului era întunecat ca un nor de furtună. 

— Dacă apucă să închidă poarta, nu mai putem face nimic. Să ne 
grăbim şi la naiba cu siguranţă. 

Geder înghiţi cu greutate. Genunchii îi tremurau. Se auzi dând ordinul 
de atac de parcă ar fi fost altcineva, apoi, cu spada în mână, el, Broot şi 
câţiva veterani din războiul cu Vanaiul alergau pe câmpia ierboasă către 
poarta de est. Mantia de piele neagră al lui Geder fâlfâia în jurul lui ca o 
aripă de liliac. Spada era grea şi-l stingherea, iar când ajunse la poartă 
răsuflarea îi era scurtă şi dureroasă. Dedesubtul marii arcade estice a 
oraşului, porţile începeau să se închidă. 

— La mine! strigă Geder năpustindu-se înainte. Vanai, la mine! 

El şi oamenii lui năvăliră prin spaţiul tot mai îngust dintre porţi ca 
nişte boabe de mazăre uscată aruncate într-un geam: cei mai iuți primii, 
apoi câte unul, câte doi, apoi toţi grămadă. Piaţa pe care Geder o 
străbătuse abia cu două ore mai înainte era de nerecunoscut. Acolo unde 
mai devreme fuseseră trăsuri şi căruţe acum zăceau cadavre. Dincolo de 
masa cu levănţică zaharisită şi sâmburi îndulciţi, acum răsturnată, era un 
rând de arcaşi jasuru cu solzii sclipind auriu. Eliberară un val de săgeți şi 
omul din stânga lui Geder se prăbuşi ţipând. 

— Atacaţi! strigă Geder. Opriţi-i! Atacaţi! 

Oamenii lui Geder atacară, cu capetele în piept, strigând. Arcaşii se 
retraseră şi dinspre dreapta înaintă către ei un grup de yemmu în armuri 


din oţel şi piele, mânuind spade imense pentru două mâini. Cu colții 
pictaţi în culoarea sângelui, păreau ieşiţi dintr-un coşmar. Unul dintre ei 
îşi înălţă capul enorm şi urlă. În urletul acela erau cuvinte. Geder se 
întoarse către arcaşii ce băteau în retragere, apoi către spadasinii ce 
înaintau, apoi din nou către arcaşi. 

O lamă lată şi lungă de aproape un yard şuieră către el şi dădu înapoi. 
Yemmul era o dată şi jumătate cât un pursânge şi lat în umeri ca o 
căruţă. Geder îşi înălţă propria spadă, ţinând-o cu ambele mâini, şi 
yemmul rânji. Cu un mârâit, îşi repezi spada prin aer, făcându-l pe Geder 
să dea din nou înapoi. La stânga lui, o lamă imensă găsi o deschidere în 
armura unuia dintre oamenii din Vanai, împroşcând faţa şi pieptul lui 
Geder cu sânge fierbinte. Undeva în spatele lui, cineva ţipă de durere. 

Adversarul lui Geder îşi ridică spada, gata s-o abată asupra lui ca pe-o 
secure. Geder îşi ridică propria armă, ştiind chiar în vreme ce-o făcea că 
nu putea para lovitura celuilalt. Cineva trecu în fugă pe lângă el şi se lovi 
de soldatul yemmu, făcându-l să se clatine. 

— Acum, Geder! strigă Jorey. Taie-l! 

Geder înaintă şi lovi. Tăietura nu era adâncă, dar spada pătrunsese 
prin armura de piele. Yemmul ţipă şi Jorey sări îndărăt. Geder lovi din 
nou. '[intise pântecele creaturii, unde armura era mai subţire ca să-i 
permită să se răsucească, dar lovitura devie prea jos, abătută către 
coapsa acesteia. Yemmul întinse o mână uriaşă, cenuşie, şi îl împinse pe 
Geder, dar spada lui Jorey Kalliam se abătu asupra lui făcând să-i 
ţâşnească sânge din încheietură. Urlă, lăsând spada să-i cadă şi 
încleştându-şi mâna pe rană ca să-i încetinească sângerarea. Geder se 
năpusti şi lovi de două, de trei, de patru ori în genunchiul luptătorului 
yemmu, de parcă ar fi încercat să reteze o mlădiţă de copac. 

Yemmul se poticni şi căzu, ridicând mâinile ca semn că se predă. 
Geder se răsuci şi privi în jur. 

Porţile îşi opriseră mişcarea, nici închise, nici deschise, şi prin 
despărţitură se scurgeau şi mai mulţi soldaţi din Vanai. Arcaşii jasuru 
dispăruseră şi patru yemmu erau la pământ, în timp ce alţi zece erau 
încleştaţi în luptă cu o maree crescândă de soldaţi anteeni. Jorey Kalliam 
stătea aplecat, respirând din greu. Sânge îi curgea din gură, pătându-i 
dinţii, dar zâmbea. 

— Habar n-aveau ce au început când s-au pus cu noi, zise Jorey printre 
sânge şi salivă. 

Geder zâmbi. 


— Ei bine, spuse Lerer Palliako, rezemându-se de parapetul balconului. 
Măi să fie, măi să fie! 

— Au reuşit să ocupe poarta de sud, zise Geder. Au închis-o şi-au 
blocat mecanismul. N-am reuşit încă s-o deschidem. 

Geder ridică din umeri. Apusul era pe trecute şi stelele începuseră să 
răsară. Ospeţele şi balurile fuseseră anulate din ordinul tronului. Faptul 
că pe străzile Camnipolului se văzuseră spade şi sânge îl determinase pe 
rege să-şi trimită gărzile în patrulare. Simeon convocase un grup de 
nobili în Turla Regelui şi decretase stingerea de la apus până-n zori, ceea 
ce însemna că oricine era descoperit pe străzi după lăsarea întunericului 


avea să fie ucis fără întrebări şi fără avertisment. Casele erau închise şi 
încuiate şi focuri de veghe ardeau pe zidurile cetăţii. Arena reconstruită 
ca să găzduiască jocurile în cinstea prinţului Aster oferea acum adăpost 
unei duzini de gladiatori atârnaţi în spânzurători improvizate. De două 
ori pe-atâţia fuseseră legaţi şi azvârliţi de pe poduri, iar trupurile le 
rămăseseră neîngropate, pe fundul Diviziunii. 

Şocul şi spaima care domneau în oraş păreau să schimbe până şi aerul. 
Totul părea fragil, ca pe buza unei catastrofe de nedescris. Geder ştia că 
ar fi trebuit să se teamă şi el, dar era încântat. O revoltă armată în 
capitală şi el fusese cel care o înfrânsese! Dacă îl sărbătoriseră pentru 
arderea Vanaiului, nici nu-şi putea imagina onorurile ce aveau să se 
reverse asupra lui acum. Era pe jumătate beat numai la gândul ăsta. 

— Am mai auzit şi că lordul Ternigan a ordonat demobilizarea, zise 
tatăl său. 

— Oamenii erau disperaţi să meargă să-şi apere casele şi familiile. 
Dacă lordul Ternigan n-ar fi dat ordinul, cel mai probabil l-aş fi dat eu. 

Tatăl său clătină din cap oftând. De la fereastră vedeau Turla Regelui 
la marginea oraşului, dominând Camnipolul şi, prin urmare, lumea 
întreagă. Lumini străluceau la ferestre ca nişte stele sau ca focurile de 
tabără ale unei armate. Lerer Palliako îşi trosni degetele. 

— Rele vremuri, spuse el. Foarte rele. 

— N-o să dureze, spuse Geder. Asta a fost sfârşitul. Nu mai sunt 
gladiatori şi, chiar dac-or mai fi, vor fi vânaţi până la unul. Oraşul a fost 
salvat. 

— A mai rămas cine i-o fi angajat, spuse tatăl său. Cine o fi aranjat 
atacul. Şi numele pe care le-aş putea include eu pe lista aia sunt ale unor 
oameni prea puternici ca să moară în ştreang. N-am petrecut niciodată 
timpul la curte în tinereţea mea. Nu mi-am făcut niciodată relaţii şi 
alianţe. Mă-ntreb acum dacă n-ar fi trebuit să-mi fac. Dar e prea târziu, 
presupun. 

— Tată, spuse Geder, dar Lerer tuşi ridicând o mână. 

— Demobilizarea a fost declarată, fiule. Poţi să te duci unde vrei. Să 
faci ce vrei. Ar fi înţelept să pleci o vreme din Camnipol. Până se aşază 
lucrurile. 

Neliniştea tulbură euforia lui Geder pentru prima oară de când 
încetaseră luptele. Privi clădirile şi străzile scufundate în noapte. În mod 
sigur tatăl său se speria de umbre. Nu avea de ce să se teamă. 
Câştigaseră. Lovitura de stat fusese împiedicată. 

Această lovitură de stat. De data asta. 

— Cred că nu se supără nimeni dacă mergem acasă, zise Geder. Am în 
gând un eseu care cred că te-ar interesa. Urmăresc nişte repere 
geografice şi le compar cu hărţile contemporane şi... 

— Nu la Rivenhalm, zise Lerer. 

Geder amuţi. 

— Ar trebui să pleci din Anteea, zise tatăl său. Eşti mult prea implicat 
în nişte jocuri politice pe care nu le înţelegem. Mai întâi Vanaiul şi apoi 
asta? Ar trebui, pentru cel puţin un anotimp, să te duci undeva unde nu 
te pot ajunge. Ia câţiva servitori cu tine. O să-ţi dau bani. Poţi să găseşti 


un loc liniştit şi retras. Pe la toamnă, probabil o să ştim mai bine cum 
stau lucrurile. 

— Bine, zise Geder. 

Se simţea foarte neînsemnat. 

— Şi, fiule! Nu spune nimănui încotro o iei. 


DAWSON 


Simeon se plimba de colo-colo în faţa lor. Chipul regelui era un 
amestec de şovăială şi hotărâre pe care Dawson îl mai văzuse numai la 
câinii de vânătoare când nu erau siguri cum să coboare o pantă, ştiind că, 
odată ce se porneau, n-aveau să se mai poată opri. Indiferent ce sfat 
ţinuse vechiul său prieten în lunga noaptea care trecuse, el nu fusese 
chemat. Pe de altă parte, era sigur că nici Curtin Issandrian nu fusese. 

Sala de audienţe în care se aflau nu era cea folosită de obicei. Nu avea 
nici tapiserii, nici pernuţe moi de catifea, iar pereţii îşi arătau cărămizile 
dezgolite. Nu erau nici covoare sau perniţe sub genunchii plecaţi ai 
supuşilor lui Simeon. Gărzile regale stăteau aliniate de-a lungul zidurilor, 
purtând săbii şi armuri care nici din greşeală n-ar fi putut fi luate drept 
ornamentale. Prinţul Aster stătea pe un tron argintat în spatele tatălui 
său. Se vedea limpede că băiatul plânsese. 

Curtin Issandrian îngenunchea în faţa lui Dawson, de cealaltă parte a 
culoarului, palid şi tras la faţă. Alan Klin era alături. Canl Daskellin şi 
Feldin Maas reuşiseră amândoi să se sustragă atenţiei. Odderd Faskellin 
murise lovit de o săgeată în gât, iar ucigaşul lui era deja hrană muştelor 
în spânzurătoare. Geder Palliako, eroul de drept al zilei pentru că 
apărase poarta de est, părăsise deja oraşul. Dawson era singur. 

Galeriile supraetajate din spatele şi de deasupra lor erau pline ochi. 
Toţi nobilii, cu mic cu mare, erau aşezaţi pe scăunele joase, 
inconfortabile, în spatele unei frânghii întinse ce-i separa de audiența 
propriu-zisă. Femeile stăteau în galeria de sus şi printre ele, undeva în 
înghesuială, era Clara. Galeriile cele mai de sus erau rezervate de obicei 
celor mai onoraţi dintre supuşii de rând ai regelui şi ambasadorilor 
străini. Astăzi erau goale. 

Regele se opri din umblat, dar Dawson nu-şi ridică privirea. 

— Toate astea trebuie să se încheie astăzi, spuse Simeon, cu vocea 
răsunându-i până în cele mai îndepărtate colţuri ale încăperii. Trebuie să 
se termine acum! 

— Da, Maiestate, zise Dawson luând un ton umil. 

O clipă mai târziu, Issandrian şi Klin îl imitară. 

— Anteea nu va păşi pe calea dragonului cât timp eu mă aflu pe Tronul 
Despicat, continuă Simeon. Intrigile astea meschine şi jocurile astea 
politice nu vor mai semăna confuzie şi dezbinare în imperiul care este 
inima acestei lumi. Mi-am pus viaţa în slujba sa şi, ca domn al vostru, vă 
cer să faceţi la fel. 

De data asta, când Dawson spuse „Da, Maiestate”, partida lui 
Issandrian vorbi odată cu el. 

— Sânge nobil a fost vărsat pe străzile Camnipolului. Săbii străine au 
fost scoase din teci pe străzile noastre, continuă regele. Nu mai contează 
dacă motivele din spatele acestora erau inocente. Trebuie să se dea 
socoteală! 

Cu coada ochiului, lui Dawson i se păru că-l vede pe Alam Klin pălind şi 
mai tare. 


— Aveţi ceva de declarat înainte să-mi anunţ sentinţa? zise regele. 
Lord Kalliam? 

— Nu, Maiestate, spuse Dawson. Sunt un supus loial al Maiestăţii Sale 
şi al Tronului Despicat. 

— Lord Issandrian? 

— Maiestate, rosti Curtin Issandrian cu glas tremurător. Vreau să 
supun atenţiei Alteţei Voastre numai două lucruri. Mai întâi, rog ca 
Maiestatea Voastră să ţină cont că este posibil ca violențele de ieri să nu 
fi fost rezultatul intenţiei sau planurilor vreunuia dintre cei aici de faţă. 
Dar, dacă Alteţa Voastră consideră că se impune o pedeapsă, o rog să-mi 
cruţe compatriotul. Ideea jocurilor pentru prinţul Aster a fost a mea şi 
numai a mea. Nu doresc ca oameni nevinovaţi să sufere numai fiindcă 
sunt cunoştinţele mele. 

Era un discurs simpatic, îşi zise Dawson. Dar neinspirat. 

— Lord Issandrian, uiţi că asta nu este singura împrejurare în care 
neînțelegerile dintre tine şi casa Kalliam au dat naştere la violenţe. Dacă 
doreşti să te oferi să fii făcut exemplu, o să mă gândesc, dar nu-ți 
imagina că altcineva va putea găsi adăpost sub pulpana domniei tale. 

— Maiestate, zise Issandrian. 

În tăcerea ce urmă, Dawson închise ochii. Îl durea piciorul acolo unde 
greutatea îi apăsa carnea şi osul strivindu-le de podea, dar refuză să se 
clintească. Ar fi fost sub demnitatea momentului să se foiască. 

— Dawson Kalliam, baron de Osterling Fells, rosti regele Simeon. Îi 
dublez taxele datorate de moşiile tale pe următorii cinci ani. Nu vei fi 
prezent la curte cel puţin o jumătate de an şi nu ţi se permite să strângi 
armată sau să angajezi mercenari fără permisiunea clară a coroanei. 

Dawson nu spuse nimic, ci doar se înclină şi mai adânc. Inima-i bătea 
mai iute, dar avu grijă să nu-şi trădeze neliniştea. 

— Curtin Issandrian, baron de Corsa, continuă regele. Coroana 
confiscă pământurile deţinute până azi de tine la sud de râul Andriann şi 
eşti demis din funcţiile de Păzitor al Estinportului şi de Protector al 
Estului. Îţi dublez taxele datorate pentru moşiile tale pe următorii cinci 
ani. Nu vei fi prezent la curte cel puţin o jumătate de an şi nu ţi se 
permite să strângi armată sau să angajezi mercenari fără permisiunea 
clară a coroanei. 

Dawson închise ochii. Se stăpâni cu greu să nu clatine din cap. 
Dezamăgirea îi apăsa stomacul de parcă ar fi înghiţit o piatră. Judecata 
pronunţată asupra lui Klin avea să fie, inevitabil, la fel sau chiar mai 
puţin aspră. Şi, într-adevăr, regele Simeon îl trimise şi pe acesta în exil, 
în aceleaşi condiţii, îi crescu taxele şi îi retrase câteva titluri fără 
importanţă. Feldin Maas, oriunde s-o fi ascuns, scăpase chiar şi de asta. 

Când li se ceru să se ridice, Dawson îşi privi vechiul prieten. Regele 
său. Simeon era roşu la faţă şi respira precipitat, având încă pe chip o 
încruntare furioasă. În spatele lui, prinţul Aster îşi ţinea bărbia înălţată 
sfidător. Pentru o clipă, Simeon îl privi pe Dawson în ochi. Dacă dincolo 
de aparenta mânie a regelui va fi existat o sclipire, asta era singura 
recunoaştere pe care Dawson avea s-o primească. Gărzile regelui se 
dădură la o parte şi Simeon ieşi, urmat de Aster, iar la galerie larma 
vocilor izbucni cu forţa unui tunet. Dawson privi dincolo de culoar, unde 


Issandrian şi Klin discutau între patru ochi. Klin părea năucit. Issandrian 
părea întristat şi Dawson se întrebă dacă nu cumva din acelaşi motiv ca 
şi el. 

— Lord Kalliam? 

Căpitanul gărzii regale era un bărbat înalt, lat în umeri, cu o faţă de 
buldog, ochi apoşi şi o privire care-şi cerea iertare. Dawson îl salută. 

— Excelenţă, trebuie să vă cer ca până la apus să vă aflaţi dincolo de 
porţi, zise omul. 

— Prevederea li se aplică şi celorlalţi din casa mea? 

— Nu, Excelenţă. Ei pot rămâne dacă doresc. 

Dawson îşi masă genunchiul îndurerat. Căpitanul rămase o clipă în 
tăcere, în semn de respect, apoi se îndreptă către Issandrian ca să-i 
transmită, presupuse Dawson, acelaşi avertisment. Se întoarse pe călcâie 
şi ieşi. Holul exterior era din marmură neagră cu ferecături de argint. 
Soarele amiezii strălucea orbitor prin ferestrele înalte, neoblonite. Clara 
era deja acolo, aşteptându-l, cu Vincen Coe în spatele ei ca o umbră. 
Jorey se ivi la capătul holului şi porni iute către ei. Cizmele îi răsunau pe 
podeaua de piatră. 

— A mers chiar bine, după părerea mea, zise Clara. 

Dawson clătină scurt din cap. 

— A fost o farsă, draga mea, spuse el. A fost sfârşitul imperiului. 

Trăsura îi aştepta în stradă, cu caii fornăind nerăbdători, ca şi cum 
până şi animalele ar fi simţit schimbările din oraş. Alte o sută de echipaje 
asemănătoare aglomerau străzile înguste, aşteptând ca nobilimea Anteei 
să se împrăştie din Turla Regelui. Toate făcură loc casei Kalliam. O 
întoarcere uşoară acasă era, prin tradiţie, respectul ultim ce i se oferea 
unui exilat. 

Roţile trăsurii răsunau pe caldarâmul denivelat. Nimeni nu încercă să 
spună ceva. Dawson privi prin fereastra laterală cum Turla Regelui 
dispărea după un colţ. Traversară marea piaţă şi pătrunseră pe străzile 
oraşului. Porumbeii se ridicară stoluri-stoluri, dădură un ocol prin văzduh 
şi reveniră pe pământ. Apoi urmară Podul de Argint şi prăpastia adâncă a 
Diviziunii. Din forje şi cuptoare se înălța fum. 

Cu o zi în urmă, pe aceste străzi fusese vărsat sânge nobil. Astăzi totul 
arată ca de obicei, cu excepţia câtorva ca el care ştiau ce ştiau. 

Acasă, servitorii aduseră scăriţa, ca de obicei. Dawson refuză ajutorul 
oferit. Bătrânul uşier tralg îl salută cu solemnitate. Inăuntru, servitorii 
pregăteau casa. Tapiseriile erau date jos, mobilele acoperite ca să fie 
protejate de praf. Îngrijitorul băgase deja câinii în cuştile lor de călătorie. 
Animalele scânceau nedumerite şi nefericite. Dawson îngenunche alături 
şi-şi lipi mâna de gratii, lăsând câinii să-l adulmece şi să-i lingă degetele. 

— Pot să mai rămân eu, zise Jorey. 

— Aşa să faci, zise Dawson. N-o să am timp să pun totul în ordine 
înainte de plecare. 

— Unii servitori trebuie să rămână, dragă, zise Clara. Grădinile n-o să 
supravieţuiască fără grădinari care să le poarte de grijă. lar fântâna din 
curtea cu trandafiri tot trebuie reparată. 

În cuşcă, unul dintre câini îşi ridică privirea spre Dawson. Marii lui 
ochi căprui erau calzi şi speriaţi. El întinse un deget şi-i mângâie botul. 


Un maxilar puternic, ce putea frânge dintr-o muşcătură spinarea unei 
vulpi, se frecă blând de mâna lui. 

— Fă cum crezi mai bine, Clara, zise el. Am încredere în tine. 

— Lord Kalliam! 

Vincen Coe îl salută grav. Dawson reuşi să-i răspundă printr-o înclinare 
din cap. 

— A venit lordul Daskellin, stăpâne, zise Coe. Este în salonul vestic. 

Dawson se ridică în picioare. Câinele scheună când îl văzu 
îndepărtându-se. Nu putea face nimic. N-avea ce altă alinare să-i ofere. 
În salon, Canl Daskellin stătea la geam, cu mâinile la spate ca un general 
care supraveghează un câmp de bătălie. Fumul pipei sale era bolnăvicios 
de dulce. 

— Canl, zise Dawson. Dacă vrei ceva de la mine, ar fi bine să fie ceva 
ce nu ia mult timp. N-am vreme pentru o partidă de cărţi. 

— Am venit să-ţi ofer simpatia şi felicitările mele. 

— Felicitări? Pentru ce?! 

— Am câştigat, zise Daskellin, întorcându-se de la geam şi înaintând 
prin încăpere. Ţi-ai jucat cărţile în mod strălucit. L-ai atras pe Issandrian 
într-un atac pe care nu-l putea duce până la capăt şi i-ai retezat 
complotul de la rădăcină. Acum e în dizgrație. Apropiaţii lui sunt exilați. 
Au pierdut pământuri şi titluri. Nu se ştie cine-l va lua pe prinţul Aster ca 
pupil, dar nu va fi niciunul dintre ei. N-o să existe un consiliu al 
fermierilor pe timpul vieţii noastre. Îmi pare rău că toate astea au venit 
cu un cost pentru tine, dar îţi jur că în lipsa ta numele îţi va fi pomenit ca 
al unui erou. 

— La ce bun să câştigi bătăliile când ai pierdut războiul? zise Dawson. 
Ai venit aici ca să sărbătoreşti, Daskellin, sau aşa te bucuri tu de necazul 
altuia? 

— Să mă bucur? 

— Odderd Faskellin era laş şi fricos ca un iepure, dar avea sânge nobil. 
Omul ăsta a murit ieri! În Camnipol, ucis de mâini străine! Nu s-a mai 
întâmplat una ca asta de secole. Şi cum reacţionează Simeon? Taxe 
mărite. Exiluri simbolice. Câteva proprietăţi şi titluri neimportante 
mutate de colo-colo. 

Daskellin se rezemă de perete cu braţele încrucişate. Fum cenuşiu îi 
ieşea dintre buze şi din nări. 

— Şi ce-ai fi vrut să facă? 

— Să-i ucidă pe toţi cu mâna lui. Să-i lege, să pună mâna pe spadă şi să 
le taie el însuşi capetele, spuse Dawson. 

— S-ar zice că deja îi simţi lipsa lui Palliako, spuse Canl cu răceală. 

Dawson nu-l luă în seamă. 

— O companie înarmată pe străzi? Asta-i trădare împotriva tronului şi 
dacă răspunzi la trădare altfel decât prin moarte e aproape ca şi cum te- 
ai preda. Şi-a pus masca asprimii şi n-a reuşit în felul ăsta decât să arate 
cât de înspăimântat este. Ar fi trebuit să-l vezi. Simeon, împăunându-se şi 
fumegând şi cerând să se pună capăt conflictului. Ai fi zis că-i un 
ciobănaş care ţipă la lupi ca să-i bage în sperieţi. 

— Înspăimântat? De cine? 


— De puterea din spatele lui Issandrian. Se teme de Asterilhold, zise 
Dawson, după care îşi aţinti un deget acuzator către Daskellin. Şi se teme 
de Coasta de Nord. 

Daskellin îşi arcui buzele într-o imitație de zâmbet şi îşi scoase pipa din 
gură. 

— Eu nu-s Coasta de Nord, dragă prietene, zise el. Şi dacă gândul la 
reacţiile altor curţi şi regate l-a făcut pe regele Simeon să fie mai 
milostiv, a fost înţelept din partea lui. 

— Asta înseamnă să acorzi fiecărui proprietar de pământuri din regat 
permisiunea de a-şi împărţi loialitatea în cât mai multe direcţii, spuse 
Dawson. Atâta timp cât suntem mai în siguranţă dând socoteală unei 
ducese din Asterilhold sau unei bănci din Coasta de Nord decât luând 
partea Anteei, Simeon n-o să aibă o curte regală proprie. Işi doreşte atât 
de mult să împiedice imperiul s-o apuce pe calea dragonului, încât 
păşeşte taman pe ea. 

Daskellin îngenunche lângă cămin, ciocănindu-şi pipa de cărămizile 
mânjite de funingine. Căzu o ploaie de cenuşă. 

— Nu suntem de acord aici, zise el, dar între doi aliaţi pot să existe şi 
puncte de vedere diferite. Ai dreptate când spui că, deşi partida lui 
Issandrian a fost slăbită, regatul nu este în afara pericolului. Fie că mă 
crezi sau nu, am venit să te asigur că voi continua să lucrez în timpul 
exilului tău. 

— Vânzându-ne Băncii Medean? 

— Asigurându-mă că regele Simeon are suportul şi loialitatea de care 
are nevoie. 

— Ai vorbit ca un diplomat, zise Dawson. : 

Daskellin se zburli, apoi, sub privirile lui Dawson, îşi stăpâni mânia. Îşi 
vâri pipa la centură şi se ridică. Mirosul de fum încă mai stăruia în 
cameră. 

— Este o zi nefastă pentru tine, zise Canl, aşa că o să iau cuvintele tale 
ca atare şi o să le ignor subînţelesul. Indiferent ce crezi, n-am venit să mă 
bucur de necazul tău. 

Cei doi se priviră un moment, cu tăcerea stăruind între ei. Canl 
Daskellin schiţă un zâmbet trist şi ieşi, punând în trecere o mână pe 
umărul lui Dawson. Acesta îi ascultă paşii stingându-se, pierzându-se în 
rumoarea casei date peste cap de mutare. Mai rămase aşa un moment, 
privind pe fereastră fără să vadă copacii de dedesubt, care anunțau vara 
timpurie. Fără să audă păsările sau servitorii sau scâncetele câinilor. 

Se întoarse cu spatele. 


Dawson plecă într-o trăsură deschisă. Stătea pe bancheta din faţă, 
privind înapoi către oraş, cu Clara alături. Vincen Coe şedea pe capră 
lângă vizitiu. Căruţele cu bagajele aveau să vină mai încet, dar aveau să 
vină. Drumul către Osterling Fells urma să-i poarte preţ de jumătate de zi 
pe drumurile dragonului, jadul de sub roţile lor fiind mai neted decât 
străzile Camnipolului. 

— Nu există nicio şansă să ne întâlnim cu ei, nu? întrebă Clara. 

— Cu cine? 


— Cu vreunul dintre ei, zise Clara. Cu lordul Issandrian sau cu lordul 
Klin. Sau cu lordul Maas. Ar fi mult prea stânjenitor după părerea mea. 
Serios, ce poţi să zici într-o asemenea situaţie? Nu mă văd invitându-i să 
ia masa cu noi, iar să n-o fac ar fi nepoliticos. Crezi că ar trebui să-i 
spunem vizitiului să păstreze distanţa dacă vede altă trăsură? Dacă 
putem să ne prefacem că nu ne-am dat seama cine sunt, formalităţile vor 
fi respectate. Afară doar dacă nu este Maas. Phelia e probabil distrusă de 
toate astea. 

În ciuda a tot ce se-ntâmplase, Dawson zâmbi. Luă mâna soţiei sale 
într-a lui. Degetele ei erau mai groase decât atunci când o întâlnise 
pentru prima oară. Ale lui erau mai aspre. Timpul îi schimbase pe 
amândoi în anumite privinţe, în timp ce în altele îi lăsase neatinşi. Din 
prima zi a căsniciei lor, ba chiar de dinainte, el ştia că lumea pe care o 
vedea ea era diferită de a lui. Era unul dintre motivele pentru care o 
iubea. 

— Sunt sigur că n-o să dăm peste niciunul, zise el. Issandrian şi Klin n- 
o s-o ia pe drumul ăsta, iar Maas n-are de ce să plece de la curte. 
Deocamdată. 

Clara suspină şi-şi puse capul pe umărul lui. 

— Bietul meu soţ, zise ea. 

El îşi întoarse uşor gâtul şi-o sărută pe păr chiar deasupra urechii, apoi 
îi cuprinse umerii cu braţul. 

— N-o să fie chiar aşa de rău, spuse el, încercând să dea impresia că 
într-adevăr credea ce spunea. Anul ăsta am ratat iarna la Osterling Fells. 
Asta o să fie ca o compensație. O să ne petrecem vara acasă, o să dăm 
fuga la Camnipol pentru închiderea curţii şi apoi o să ne întoarcem înapoi 
să iernăm. 

— Dar putem? întrebă Clara. Am putea rămâne acolo până se termină 
iarna, dacă aşa vrei. Nu trebuie să facem două drumuri. 

— Nu, iubito, zise el. Nu mă întorc doar ca să asist la parada de 
toamnă. O să vreau oricum să văd cum s-au împărţit cărţile la curte 
înainte să vină iarna. Doar dau impresia că-ţi fac pe plac. De fapt, sunt un 
mistreţ egoist. 

Clara chicoti. După câţiva kilometri, începu să sforăie uşurel. 
Observând asta, Coe îi întinse tăcut o pătură de lână şi Dawson o înveli 
pe Clara fără s-o deştepte. În urma lor, soarele cobora, înroşindu-se. 
Umbre se revărsau asupra ținutului şi păsările înserării îşi anunțau 
prezenţa prin triluri zgomotoase. 

Dawson părăsea câmpul de luptă, dar bătălia avea să continue fără el. 
Issandrian, Maas, Klin. Nu fuseseră ucişi. Nici nu acţionaseră singuri. 
Maas şi aliaţii lui de la curte aveau să facă tot ce le stătea în puteri ca să- 
şi reabiliteze din nou numele. Daskellin avea, fără îndoială, să preia 
conducerea grupului lui Dawson sau cel puţin al acelei părţi care-l putea 
înghiţi pe micuțul bancher din Coasta de Nord. Simeon avea să danseze 
între spadele trase, spunându-şi că în ochiul furtunii exista un echilibru 
care putea fi atins, că putea păstra pacea cu condiţia să nu se opună 
niciodată în mod deschis. 

Un rege slab putea supravieţui dacă avea curteni credincioşi, dar 
alungându-l de Dawson, Simeon îl exilase pe singurul om care-i susţinuse 


sincer cauza. Nimic bun nu se putea întâmpla. Curtea era dusă de nas de 
nişte oameni care aveau propriile lor planuri. Nişte idioţi cu vedere 
îngustă, preocupaţi numai de propriul lor bine. 

Acum ar fi fost nevoie de un miracol care să-l reabiliteze pe regele 
Simeon. Singura speranţă a regatului era ca prinţul Aster să fie trimis ca 
pupil unei familii care putea să-l înveţe ce înseamnă regalitatea mai bine 
decât regele însuşi. Pentru o clipă, Dawson îşi permise o fantezie în care 
îl lua pe prinţ sub aripa sa şi-l învăţa ceea ce Simeon nu era capabil. 
Clara murmură în somn, înfăşurându-se mai bine în pătură. 

Soarele cobora spre orizont, zidurile şi turnurile Camnipolului 
pierzându-se în vâlvătaia sa. Pentru o clipă, Dawson îşi imagină că vedea 
lumina unui imens incendiu. Nu un apus de soare, ci Camnipolul în 
flăcări. Imaginea avea forţa unei profeţii. 

Idioţi cu vedere îngustă, preocupaţi numai de propriul lor bine. Un 
oraş în flăcări. 

Dawson se întrebă în treacăt unde o fi dispărut Geder Palliako. 


CITHRIN 


Cafenelele avuseseră dintotdeauna locul lor în arta afacerilor. În 
porturile reci ca Stollbourne şi Rukkyupal, negustorii şi căpitanii de 
corăbii se aplecau deasupra meselor mozaicate, încălzindu-şi mâinile 
înmănuşate pe ceştile aburinde şi urmărind soarele iernatic cum apune 
pe la amiază. Lângă apele vaste şi luminate de lună ale lui Miwaji, clanuri 
de sudici nomazi sorbeau din căni o băutură abia mai subţire ca noroiul, 
recitând versuri printre târguieli aprige asupra unor averi în argint şi 
mirodenii. Pretutindeni în lumea lăsată de dragoni, comerţul şi cafeaua 
mergeau mână în mână. 

Sau cel puţin aşa stăteau lucrurile în poveştile magistrului Imaniel. 
Cithrin nu fusese niciodată dincolo de Vanai, iar banca locală îşi derula 
toate afacerile la sediu. Totuşi, când veni vremea, Cithrin alese o cafenea 
micuță, cu o cameră separată în spate şi cu mese rudimentare de lemn în 
stradă. Se afla peste drum de Piaţa Mare, aşa că putea să stea aproape 
de fierberea comerţului local fără să fie nevoită să facă afaceri la una 
dintre tarabele acelea itinerante. Proprietarul cafenelei - maestro 
Asanpur - era un cinnai foarte bătrân cu un ochi lovit de albeaţă şi un 
talent vecin cu magia când venea vorba de prepararea cafelei. Fusese 
cum nu se poate mai fericit să primească o chirie modestă, care-i dădea 
lui Cithrin dreptul la intimitatea cămăruţei lui dosnice. Dacă afară era 
înnorat, putea sta în sala comună, bând cafea şi ascultând bârfele. Dacă 
ieşea soarele, se instala la una dintre măsuţele vopsite în alb din stradă 
ca să urmărească mulţimea care se perinda prin Piaţa Mare. 

Dacă totul mergea bine, cafeneaua lui maestro Asanpur avea să devină 
cunoscută drept centrul tranzacţiilor bancare şi comerciale ale oraşului. 
Cu cât avea să fie mai faimoasă, cu atât mai mulţi oameni aveau s-o 
frecventeze, aducând cu ei veşti şi bârfe şi speculaţii. Cithrin ştia că 
propria ei prezenţă era un început bun, dar că nu avea, cel mai probabil, 
suficient timp să lase lucrurile să-şi urmeze cursul. Mai degrabă mai 
devreme decât mai târziu, adevărata Bancă Medean avea să vină să 
investigheze noua filială şi, când avea să se întâmple asta, filiala trebuia 
să fie incredibil de prosperă. 

Ceea ce, pe termen scurt, presupunea o mică înşelătorie nevinovată. 

Cithrin văzu reacţiile provocate de sosirea lui Cary chiar înainte s-o 
vadă pe femeie. De-a lungul pieţei, privirile se întoarseră ca şi cum un 
vânt ar fi trecut peste un lan de grâu, apoi se îndepărtară numai pentru a 
reveni, mai discret, la obiectul atenţiei lor. Cithrin îşi bău cafeaua, 
prefăcându-se că n-o observă pe femeia misterioasă care traversa piaţa 
îndreptându-se către marile gherete din care gărzile reginei administrau 
Piaţa Mare. Cary alesese ruta cea mai lungă cu putinţă, permițându-i 
astfel lui Cithrin să-i admire costumul. Croiala era elasseană, dar 
mătasea drapată şi voalul cu mărgele te trimiteau cu gândul la Lyoneia. 
Bijuteriile ce o împodobeau erau din rezerva lui Cithrin, şi dacă le-ar fi 
vândut ar fi putut cumpăra cafeneaua de două ori. În ansamblul său, 
costumul vorbea despre comerţul de pe Marea Interioară, cu o 
autenticitate inspirată de călătoriile maestrului Kit în regiune. Nu era o 


apariţie prea des întâlnită în Birancour şi combinaţia de bogăţie şi 
exotism atrăgea atenţia mai bine decât un cântec. Hornet şi Smit veneau 
în urma ei în armuri de piele, cu aroganţa pe care o deprinseseră cât 
timp escortaseră convoiul, greu de deosebit de nişte soldaţi autentici. 

Cary ajunse la gheretă şi i se adresă uneia dintre gărzi. Erau prea 
departe ca să audă ce vorbeau, dar postura soldatului era grăitoare. 
Acesta făcu semn spre cealaltă parte a pieţei, către Cithrin şi cafenea. 
Cary se înclină în semn de mulţumire şi se întoarse, mergând fără grabă. 
Când ajunseră destul de aproape ca să-şi vorbească, Cithrin se ridică de 
la masă. 

— E de-ajuns? întrebă Cary. 

— E perfect, zise Cithrin. Vino cu mine. 

li conduse pe actori prin sala comună, a cărei duşumea de lemn trosni 
sub greutatea lor. Interiorul cafenelei consta dintr-o serie de mici camere 
despărțite de arcade joase. Ferestrele aveau obloane din lemn sculptat, 
care îmbogăţeau briza cu aroma lor de cedru. O tânără kurtadamă 
aşezată în capătul încăperii cânta discret la harpă, scoțând note delicate 
ca un murmur. Într-una dintre încăperi, un pursânge care discuta agitat 
cu un sudic cu ochi mari se opri şi se holbă la Cary şi la gărzile ei. Cithrin 
prinse privirea lui maestro Asanpur şi ridică două degete. Bătrânul făcu 
semn că a înţeles şi se apucă să macine boabele necesare pentru două 
ceşcuţe. Cithrin voia ca toţi privitorii să ştie că femeia cu îmbrăcăminte 
exotică era o persoană pe care Banca Medean o onora. Pătrunseră în 
intimitatea camerei ei închiriate. 

— Deci asta este? zise Smit după ce uşa se închise scârţâind în urma 
lor. Credeam c-o să fie mai mult. 

Cithrin se aşeză la măsuţă. Era loc suficient şi pentru ceilalţi, dar, în 
loc să se aşeze, Hornet se duse la fereastra subţire pentru a privi aleea 
de dincolo de sticla albastră şi aurie. Cary începu să îşi scoată bijuteriile 
de împrumut, iar Cithrin trase de sub scaun caseta de valori din fier, 
odată cu micuțul covoraş roşu pe care era pusă ca să nu zgârie podeaua. 

— N-am nevoie de prea multe lucruri aici, spuse Cithrin. Un registru, 
nişte mărunţiş. Nu-i ca şi cum le-aş da oamenilor sume foarte mari zilnic. 

— Dar nu asta-i ideea? întrebă Cary întinzându-i o brățară împodobită 
cu smaralde şi rubine. Să scapi de toate astea? 

— Nu dându-le gratis ca pe bomboane, spuse Cithrin. Într-un oraş 
există un număr limitat de investiţii bune. Trebuie multă osteneală ca să 
afli care-s alea. Aici este locul unde discut cu oamenii. Negociez acorduri, 
semnez contracte. Totul se aranjează aici şi nu vreau să am gărzile în jur, 
intimidând lumea. 

— De ce nu? întrebă Hornet. Eu aşa aş face. 

— Cred că-i mai bine ca oamenii să se simtă în largul lor, zise Cary şi la 
uşă se auzi un ciocănit uşor. 

Smit îi deschise lui maestro Asanpur, care ducea o tavă cu două 
ceşcuţe de culoarea osului. Cithrin descuie caseta de fier. În timp ce 
maestro Asanpur o servea pe Cary cu cafea, Cithrin înveli bijuteriile în 
cârpe moi şi le puse în cutie, alături de registrul îmbrăcat în piele roşie şi 
de punguţa cu mărunţiş. Lacătul era rudimentar, dar solid, iar cheia, de o 


greutate liniştitoare la capătul şnurului din piele. Cithrin puse cheia bine. 
Cary sorbi din cafea şi scoase un mic sunet apreciativ. 

— Un alt avantaj al locului ăstuia, zise Cithrin. 

— Nu putem să mai stăm, spuse Hornet. Maestrul Kit vrea să jucăm 
Tragedia celor patru vânturi înainte de sosirea corăbiilor cu mărfuri din 
Narinisle. 

— O să finanţezi una? întrebă Cary. 

— O corabie sau o tragedie? întrebă Cithrin. 

— Oricare. 

— Nu, zise ea. 

De fapt, Cithrin se tot gândise la corăbiile cu mărfuri din Narinisle. 

Secretul unei mari averi era să cunoşti tiparele comerţului. Keshetul şi 
Putul aveau măslini şi vin cât să sature toate oraşele din lume, dar nicio 
mină de aur, iar fierul se găsea în ţinuturi neprietenoase şi lipsite de 
drumuri, la care era foarte greu de ajuns. Lyoneia avea soiuri fabuloase 
de lemn şi condimente, dar se chinuia să cultive suficient grâu cât să-şi 
hrănească oamenii. Syramysul Îndepărtat, cu mătăsurile şi vopselurile 
sale, cu magia şi tutunul său, promitea cele mai rare mărfuri din lume, 
dar transportul maritim era atât de nesigur, încât pe drumul într-acolo 
mai multe averi fuseseră pierdute decât câştigate. Oriunde exista un 
dezechilibru, şi cea mai sigură cale spre profit era să intermediezi între o 
resursă valoroasă şi persoanele care o preţuiau. 

Pe uscat, asta însemna controlul asupra drumurilor dragonilor. Nicio 
construcţie umană din piatră şi mortar nu era pe măsura rezistenţei 
jadului dragonilor. Toate marile oraşe se dezvoltaseră acolo unde se 
dezvoltaseră din pricina dispunerii unor drumuri construite pe vremea 
când omenirea era o singură rasă, iar stăpânii lumii zburau purtaţi de 
aripi mari solzoase. Dragonii nu se coborau decât rareori la a merge pe 
asemenea drumuri, dac-o făcuseră vreodată. În imperiul acum prăbuşit 
acestea fuseseră echivalentul scării servitorilor şi, în cazul comerţului pe 
uscat, ele determinau fluxul banilor. 

Dar marea cea fără de poteci, putea fi redesenată. 

În fiecare toamnă, corăbiile din sud încărcau ovăz şi ulei, vin, piper şi 
zahăr, şi căpitani aventuroşi sau suficient de disperaţi, plătiţi în aur, 
porneau către nord. Coasta de Nord, Hallskarul, Asterilholdul, ba chiar şi 
coasta nordică a Anteei cumpărau aceste bunuri, de multe ori mai ieftin 
decât aceleaşi sortimente care călătoriseră pe uscat. Navele comerciale 
puteau să ia o încărcătură din aceste porturi - cod sărat din Hallskar, fier 
şi oţel din Asterilhold şi Coasta de Nord - dar cei mai mulţi se mulţumeau 
să-şi încaseze banii şi să pornească în grabă către porturile din Narinisle, 
unde aşteptau sosirea transporturilor maritime de marfă din Syramysul 
Îndepărtat. Acesta era pariul cel mare. 

Un capriciu al vânturilor şi curenților făcuse ca națiunea insulară din 
Narinisle să reprezinte cel mai la îndemână port final pentru corăbiile din 
Syramysul Îndepărtat şi, dacă o navă comercială reuşea să-şi schimbe 
încărcătura şi banii pe marfa proaspăt sosită din tărâmurile acelea 
îndepărtate, un investitor îşi putea tripla banii. Dacă nu, risca să-şi vadă 
corabia revenind din Narinisle numai cu ceea ce putea fi cumpărat de pe 
piaţa locală, obţinând un profit considerabil mai mic, asta dacă şi 


preţurile îl avantajau. Sau vasul putea să cadă pradă piraţilor ori să se 
scufunde, caz în care toată marfa fie era complet pierdută, fie putea fi 
răscumpărată la preţuri exorbitante şi cu o încetineală glacială de la 
înecaţi. 

Şi când navele reveneau în porturile lor din sud, iar averile celor care 
le finanţaseră creşteau sau se micşorau în mod corespunzător, 
sponsorizarea acestei flote a aurului şi condimentelor, care naviga 
laolaltă fără să aibă o alianţă şi fără să răspundă aceluiaşi steag, se 
reconfigura. O casă care pariase pe o singură corabie şi avusese succes 
putea câştiga suficient cât să angajeze şase nave în anul următor. Cineva 
a cărui corabie dispăruse se chinuia să supravieţuiască în noua situaţie, 
cu averea diminuată. Dacă fusese înţelept şi-şi asigurase investiţia, putea 
recâştiga suficient cât să facă o nouă încercare apelând la o persoană ca 
Cithrin. E 

Probabil corăbiile plecaseră deja din Narinisle. În curând, cele şapte 
vase care ridicaseră ancora cu un an în urmă din Porte Oliva aveau să se 
întoarcă şi, nu după mult timp, cineva avea să vină s-o întrebe dacă 
banca îi putea oferi o asigurare pentru a finanța o navă în anul următor. 
Neştiind care erau cei mai buni căpitani, neştiind care erau familiile cel 
mai bine poziţionate ca să cumpere o încărcătură bună, avea să fie silită 
să lucreze bazându-se pe instinct. Dacă accepta toţi solicitanţii, în mod 
sigur avea să-şi asume numeroase riscuri. Dacă nu accepta pe nimeni, 
banca ei nu avea nicio şansă să prospere şi ea n-avea să aibă ce să arate 
companiei-mamă. Din asemenea riscuri se compunea viaţa ei de acum. 

Să pariezi la luptele de câini părea o afacere mai sigură. 

— Vreo câteva contracte de asigurare poate, zise Cithrin, mai degrabă 
pentru sine decât pentru Cary şi pentru ceilalţi. Finanţări parţiale în 
câţiva ani, dacă treaba merge bine. 

— Asigurare. Finanţare. Care-i diferenţa? întrebă Smit. 

Cithrin scutură din cap. Era ca şi cum ar fi întrebat-o care este 
diferenţa dintre un măr şi un peşte: nici nu ştia de unde să înceapă. 

— Cithrin uită că nu toţi am crescut într-o bancă, spuse Cary şi dădu 
pe gât ce mai rămăsese din cafea. Dar trebuie să plecăm. 

— Anunţaţi-mă când e gata noua piesă, spuse Cithrin. Aş vrea să vin s- 
o văd. 

— Vezi? zise Smit. 'Ţi-am zis eu c-o să avem un patron. 

Plecară pe alee, transformați din misterioasa femeie de afaceri şi 
gărzile ei în actori de stradă. Cithrin îi urmări îndepărtându-se prin 
fereastra a cărei sticlă le distorsiona siluetele. Un patron. Adevărul era 
că nu mai putea să dirijeze publicul împreună cu Cary şi Mikel. Probabil 
că nu mai putea nici să meargă la o tavernă cu Sandr. Cithrin bel 
Sarcour, capul Băncii Medean din Porte Oliva, să bea cu un actor 
oarecare? Ar fi avut un efect îngrozitor asupra reputației băncii şi a ei 
personal. 

Gândul o făcu să se simtă singură şi asta avea prea puţin de-a face cu 
Sandr. 

Când, căpitanul Wester îşi făcu apariţia, o oră mai târziu, Cithrin era în 
stradă, aşezată la aceeaşi masă la care o găsise Cary. O salută şi se aşeză 
în faţa ei. Lumina soarelui îi scotea în evidenţă firele cărunte din păr, dar 


în acelaşi timp îi făcea ochii mai luminoşi. Îi întinse peste masă o bucată 
de pergament. Ea privi cuvintele şi cifrele, dând aprobator din cap. 
Chitanţa părea în regulă. 

— Cum a mers? întrebă ea. 

— N-au fost probleme, zise el. Tutunul este în dugheana vânzătorului. 
A strâmbat din nas cu privire la vreo câteva frunze, dar i-am zis că fie-l ia 
pe tot, fie deloc. 

— Nu trebuia să facă asta, zise Cithrin. Ar fi trebuit să negocieze cu 
mine. 

— Cred că i-am spus ceva de genul ăsta. A acceptat marfa. Piperul şi 
nucşoara o să fie transportate mâine. O să se ocupe Yardem şi vreo doi 
dintre oamenii noi. 

— Este un început, zise Cithrin. 

— Vreo veste din Carse? întrebă Marcus. 

Intrebarea părea aproape degajată. 

— Am trimis o depeşă, zise Cithrin. Am folosit vechiul cifru al 
magistrului Imaniel şi un curier lent, dar mă aştept s-o fi primit până 
acum. 

— Şi ce le-ai zis? 

— Că filiala şi-a depus actele de înfiinţare şi începe să funcţioneze aşa 
cum am plănuit împreună cu magistrul Imaniel, zise Cithrin. 

— Deci nu le-ai spus adevărul. 

— Scrisorile se mai rătăcesc. Curierii iau bani ca să le desfacă şi să le 
copieze. Nu mă aştept s-o intercepteze nimeni, dar dacă se va întâmpla 
una ca asta, o să arate exact cum trebuie. 

— Şi ai vreun motiv pentru care ai ales un curier lent? 

— Vreau să am timp să pun lucrurile în ordine înainte să vină ei, zise 
Cithrin. 

— Văd. Cred că ar trebui să... 

O umbră mai densă decât cea a unui nor se abătu asupra mesei. 
Absorbită de conversaţie, nu-l văzuse pe bărbat apropiindu-se, aşa că 
acesta păru să fi răsărit din pământ. Mai înalt decât căpitanul Wester, 
dar nu la fel de înalt ca Yardem Hane, purta o tunică de lână şi pantaloni, 
o mantie groasă, vopsită în albastru, care-l apăra de răcoarea primăverii, 
şi un colan oficial de bronz. Trăsăturile lui erau predominant de 
pursânge, dar era suficient de zvelt şi de blond ca să fi putut avea un 
bunic cinnai. 

— lertaţi-mă, zise el cu o politeţe scrupuloasă. Mă adresez lui Cithrin 
bel Sarcour? 

— Da, zise Cithrin. 

— Sunt trimis de guvernatorul Siden, spuse omul. _ 

Frica-i tăie răsuflarea. Descoperiseră falsul. Trimiteau gărzile. Îşi drese 
glasul şi zâmbi. 

— E vreo problemă? întrebă ea. 

— Nicidecum, zise mesagerul şi scoase o scrisorică - o hârtie netedă 
împăturită grijuliu, cu marginile cusute şi sigilate. Dar guvernatorul mi-a 
sugerat să aştept în cazul în care doriţi să răspundeţi. 

Cithrin luă hârtia, neştiind încotro să se uite: la ea, la mesager sau la 
căpitan. După un timp care i se păru mult prea lung, îşi veni în fire. 


— Dacă-i spui lui maestro Asanpur că ai venit la mine pentru afaceri, o 
să se ocupe de confortul tău. 

— Sunteţi foarte amabilă, doamnă magistru. 

Cithrin aşteptă până când omul dispăru înăuntrul cafenelei înainte să 
rupă cusătura. Sfâşie hârtia cu un şuierat. Tremurând uşor, întinse 
pagina desfăcută pe masă. Scrisul era frumos, opera unui scrib 
profesionist. „Către Magistra Cithrin bel Sarcour, vocea şi reprezentantul 
Băncii Medean în Porte Oliva, Eu, lIdderrigo Bellind Siden, Prim- 
Guvernator al Porte Oliva prin împuternicirea specială a Maiestăţii Sale” 
şi aşa mai departe. Degetele ei alunecară în josul paginii. „Solicit atenţia 
dumneavoastră în calitate de voce a comerţului şi de cetăţean al Porte 
Oliva, cu privire la anumite aspecte cruciale privind binele şi 
prosperitatea oraşului” şi tot aşa. Apoi, ajunsă aproape la finalul paginii, 
Cithrin se opri. 


Solicitarea şi aranjamentul unor operaţiuni comune privind securitatea 


flotei comerciale maritime în anul următor... 

— Zeule! exclamă ea. 

— Ce e? întrebă căpitanul Wester. 

Vocea-i era joasă şi calmă. Părea pregătit s-o audă spunând că trebuie 
să-l ucidă pe mesager şi să fugă din oraş. Cithrin înghiţi ca să-şi alunge 
nodul din gât. 

— Dacă înţeleg bine ce citesc, zise ea, guvernatorul ne cere să-i facem 
o ofertă în vederea unei operaţiuni comune cu oraşul pentru a escorta 
corăbiile de mărfuri din Narinisle. 

— Aha, zise Wester, apoi adăugă: Ştii că n-am înţeles nimic din ce-ai 
zis, nu? 

— Vrea să organizeze o flotă. Nave de război care să se asigure că 
negustorii ajung cu bine la destinaţie şi-napoi. Şi caută pe cineva cu 
suficienţi bani ca să finanţeze aşa ceva. 

— Adică noi? 

— Nu, zise ea, în timp ce mintea-i calcula implicaţiile cu o precizie şi 
un calm straniu. O să vrea să primească propuneri din mai multe părți, 
dar ne invită şi pe noi să intrăm în competiţie. Cere Băncii Medean să 
facă o propunere de finanţare a unei flote a oraşului. 

Căpitanul scoase un mormăit de parcă ar fi înţeles. Mintea lui Cithrin 
era deja la kilometri distanţă, calculând rapid. Dacă Porte Oliva se putea 
transforma într-un port mai atrăgător decât Oraşele Libere, mai multe 
corăbii aveau să accepte contracte de aici. Ratele asigurărilor urmau să 
scadă, pe măsură ce afacerea avea să pară mai puţin riscantă. Asta avea 
să aducă prejudicii tuturor celor care făceau afaceri numai în domeniul 
asigurărilor. Maccia o să se înfurie, iar Cabral n-avea să reacționeze prea 
bine dacă escorta ajungea până acolo. Se întrebă care erau şansele unor 
represalii directe împotriva navelor din escortă. 

— Ăsta-i genul de lucruri pe care s-ar presupune că trebuie să-l facem? 
o întrebă Wester de undeva din altă lume. 

— Dacă primim noi însărcinarea şi ne achităm bine de ea, o să avem 
legături în tot sudul şi un oarecare control pe Marea Interioară. O să 
avem de oferit companiei-mamă ceva mai valoros decât o căruţă plină cu 
aur, zise Cithrin. N-au cum să obiecteze faţă de operaţiunea asta. 


— Deci e ceva ce am putea face. 

Gheara din stomacul lui Cithrin era tot acolo, dar ceva se schimbase. 
Se pomeni zâmbind. Cu gura până la urechi chiar. 

— Câştigăm asta şi câştigăm totul, zise ea ridicând scrisoarea. 


Întâlnirea din palatul guvernatorului avea aerul unui eveniment 
informal. Vreo şase bărbaţi şi femei şedeau într-o grădină. Gărzile turnau 
apă aromată şi vin cu mirodenii. Guvernatorul era un omule cu o burtă 
respectabilă şi care începuse să chelească. Îşi trata toţi oaspeţii cu 
politeţe şi amabilitate, fiind, din această cauză, inutil ca indicator al 
importanţei persoanelor prezente. Sperase să găsească indicii în 
comportarea lui, urmărind cu cine anume vorbea mai mult. Dar nu-i 
rămăsese decât să-şi dea cu presupusul. 

La reuniune participa un kurtadam bătrân, cu blană încărunţită pe 
faţă, gât şi spinare, care reprezenta un cartel întemeiat de breasla 
corăbierilor şi două case de comerţ locale. Un cinnai cu puţin cam prea 
mult fard în obraji se dovedi a fi patronul unei companii de mercenari 
suficient de mare ca să se poată vinde şi unor regi. Stând singură sub 
coroana răsfirată a unui palmier, o tralgă bea apă şi ronţăia creveţi, 
ascultând tot ce se vorbea cu o concentrare care o descumpăni pe 
Cithrin. Toţi aveau planuri şi istorii, interese şi slăbiciuni. Magistrul 
Imaniel ar fi putut trage concluzii dintr-o singură privire. Sau cel puţin ar 
fi făcut nişte presupuneri bazându-se pe experienţă. Dar Cithrin încă era 
cu un an prea tânără ca să-şi poată revendica moştenirea. Vinul era 
excelent. Conversaţia prietenoasă şi veselă. Se simţea ca şi cum ar fi 
înotat într-un ocean cald, aşteptând ceva care să se ridice la suprafaţă, s- 
o înhaţe de picior şi s-o tragă în adâncurile reci. 

Nici faptul că toţi o priveau ca pe o ciudăţenie nu o ajuta să se 
destindă. Vocea şi reprezentantul Băncii Medean, nou-venită în oraş, 
dând peste cap planurile tuturor. Niciunul dintre ei nu se aşteptase ca ea 
să fie un jucător în acest joc, îşi zise Cithrin. li lipseau cunoştinţele 
necesare pentru a înţelege intrigile politice în desfăşurare în această 
curte, cu cintezele ei viu colorate şi cu lespezile încălzite de soare, dar 
avea şi ea propriile-i secrete. Cu cât rămânea mai mult timp un mister 
pentru ei, cu atât mai bine putea înţelege jocul. Îi dădu unei gărzi 
paharul gol şi luă altul. Vinul ţinea frica la distanţă. 

— Magistra bel Sarcour, zise guvernatorul ivindu-se lângă ea. Aţi fost 
în Vanai, nu? Înainte de atacul anteenilor. 

— Am plecat chiar înainte de asta, zise Cithrin. 

— Aţi fost norocoasă c-aţi scăpat, zise femeia tralgă. 

Vocea-i era la fel de profundă ca a lui Yardem Hane, dar îi lipsea 
căldura. 

— Am fost, zise Cithrin, pe un ton politicos şi neutru. 

— Ce ziceţi de soarta oraşului? o întrebă guvernatorul. Cithrin se 
aşteptase la întrebare şi avea răspunsul pregătit. 

— Anteea are o lungă istorie de amestecuri armate în Oraşele Libere, 
zise ea. Magistrul Imaniel şi cu mine ne aşteptam ca Vanaiul să fie 
ocupat cu un anotimp mai devreme decât s-a întâmplat. Că anteenii nu 


aveau intenţia să păstreze oraşul a devenit clar abia cu câteva săptămâni 
înaintea sosirii lor. 

— Credeţi că au avut de la început intenţia de a distruge Vanaiul? 
întrebă un bărbat aflat în spatele guvernatorului. 

Avea trăsăturile unui pursânge, dar o piele aurie a cărei asprime îi 
amintea lui Cithrin de un jasuru. Ochii îi erau de un verde surprinzător. Il 
chema Qahuar Em şi vorbea în numele unui grup din ţinuturile nordice 
ale Lyoneiei, care era în parte asociaţie comercială, în parte trib nomad. 
Judecând după înfăţişare, Cithrin presupuse că era pe jumătate jasuru, 
ceea ce nu crezuse că era posibil. 

— Aveam o bănuială, îi răspunse ea. 

— Dar de ce a făcut Tronul Despicat una ca asta? întrebă guvernatorul. 

— Pentru că sunt o adunătură de sălbatici nordici neevoluaţi şi setoşi 
de sânge, spuse tralga. Abia-s mai breji decât maimuţele. 

— Povestea pe care am auzit-o eu a fost că incendierea a luat pe toată 
lumea prin surprindere, până şi pe regele Simeon, zise mercenarul 
cinnai. Comandantul local a tratat toată acţiunea ca pe un soi de piesă de 
teatru politic. 

— Asta nu contrazice ideea mea despre maimuţele-înarmate-cu-săbii, 
zise femeia tralgă şi guvernatorul chicoti. 

— Nu mă miră că sunt mai multe interpretări, spuse Cithrin. Dar, dacă 
mă veţi ierta, eu sunt mulţumită că am acţionat pe baza informaţiilor pe 
care le-am avut. 

— Am auzit zvonuri potrivit cărora Komme Medean şi-ar fi mutat 
interesul către nord şi în special către Anteea, zise kurtadamul cel 
cărunt. Mi se pare cam straniu să-l vedem luând o poziţie atât de activă 
în sud. 

Cithrin se simţi cuprinsă de îngrijorare. Dacă banca intervenea în 
statele din nord - Anteea, Asterilhold, Hallskar şi Sarakal - era posibil ca 
ea să-i fi stricat jocurile înființând o filială la capătul celălalt al 
continentului. Nu era pregătită să discute despre asta, aşadar 
conversaţia trebuia îndepărtată cât mai iute de la acest subiect. Zâmbi 
aşa cum îşi imagină că ar fi făcut-o magistrul Imaniel. 

— Există oare interese pur nordice? întrebă ea. Narinisle se află în 
nord şi se pare că ne preocupă pe toţi. 

Atmosfera din curte păru să încremenească. Extrăsese sensul ascuns 
sub flecăreala lor şi-l pusese pe masă. Se întrebă dacă nu cumva fusese 
nepoliticoasă, aşa că zâmbi sorbindu-şi vinul, purtându-se de parcă ar fi 
făcut-o intenţionat. Qahuar cel pe jumătate jasuru îi zâmbi înclinând din 
cap, ca şi cum Cithrin ar fi marcat un punct într-un joc. 

— Narinisle o fi în nord, zise kurtadamul cărunt, dar problemele sunt 
toate în sud, nu? Regele Sephan şi flota lui neoficială de pirati. 

— Sunt de acord, zise cinnaiul căpitan de mercenari. Singura cale 
pentru a face comerţul sigur este să fie de acord cu asta şi Cabralul. Şi 
problema asta nu poate fi rezolvată numai pe apă. 

Tralga scoase un mormăit şi lăsă deoparte crevetele pe care-l ronţăia. 

— Doar nu continui să susţii că ar trebui să adunăm o forţă armată pe 
uscat ca să protejăm corăbiile, nu? zise ea. Dacă Porte Oliva porneşte un 
război pe uscat cu Cabralul, regina o să ne dea foc în semn de scuze faţă 


de regele Sephan, chiar mai iute decât au ars anteenii Vanaiul. Suntem 
un oraş, nu un regat. 

— Dacă ne jucăm bine cărţile nici nu va trebui să o folosim, zise 
cinnaiul zburlindu-se. Şi nu-i o armată de invazie. Dar escorta care 
însoţeşte corăbiile cu mărfuri trebuie să fie capabilă să mobilizeze o forţă 
şi pe uscat. Problema piraţilor nu poate fi rezolvată dacă pot să se 
refugieze într-un golfuleţ undeva şi să se ştie în siguranţă. 

Cithrin se aşeză pe un scaun înalt, îşi înclină capul şi ascultă în timp ce 
faţada politicoasă a celorlalţi începea să se fisureze. Ca un artist care 
asamblează un mozaic piesă cu piesă, începu să desluşească taberele 
dinaintea ei şi argumentele fiecăruia. 

Cartelul dintre constructorii de corăbii şi casele de comerţ insista 
pentru o escortă limitată, care să nu se îndepărteze la mai mult de câteva 
zile de Porte Oliva. Dacă ai împrejurimile sigure, argumentau ei, şi 
corăbiile cu mărfuri vor veni aici de bunăvoie. Avea să coste mai puţin şi 
tarifele de deplasare puteau fi scăzute. Ascultând intervenţiile bărbatului 
cinnai şi ale femeii tralge, Cithrin deveni aproape sigură că respectivele 
case comerciale activau în domeniul asigurărilor. O escortă limitată lăsa 
o parte mare din ape neacoperită şi nesigură, cu mari riscuri ca 
încărcătura să cadă pradă piraţilor sau să se piardă, aşa încât beneficiul 
rezultat din asigurări să nu scadă. 

Pe de altă parte, cinnaiul era în favoarea unei intervenţii armate, 
pentru că oferta sa consta într-o forţă armată. Dacă i-ar fi putut convinge 
pe ceilalţi că numai o armată masivă - şi în special o companie de 
mercenari cu săbii şi arcuri - putea pune capăt pirateriei, el avea să fie în 
poziţia de a furniza una. Fireşte, nimeni nu era de acord cu asta. 

Argumentele tralgei se bazau pe un tratat între Birancour şi Herez 
despre care Cithrin nu auzise. Trebuia să găsească o copie ca să 
înţeleagă despre ce era vorba în el, dar până şi să afle un lucru pe care 
nu-l ştiuse până atunci era o victorie în sine. 

În timp ce ciorovăiala continua, zâmbetele ei deveniră din ce în ce mai 
puţin forţate. Mintea îi dansa printre frazele folosite de fiecare dintre 
adversari, trăgând concluzii şi făcând speculaţii pe care trebuia să le 
aprofundeze după ce serata se va fi încheiat. Cu blândeţe şi amabilitate, 
guvernatorul împiedică spiritele să se încingă atât de tare încât să se 
ajungă la lovituri, dar fără să facă pace. De aceea îi adunase pe toţi. Aşa 
lucra. Cithrin puse la păstrare şi această informaţie. 

După cel de-al treilea pahar de vin, se simţi destul de sigură pe sine ca 
să-şi prezinte propriile argumente. 

— Îmi cer iertare, spuse ea, dar mi se pare că am făcut cu toţii o fixaţie 
pe problema piraţilor, deşi nu este singura. Mai sunt şi alte necazuri care 
i se pot întâmpla unei corăbii cu mărfuri. Dacă am înţeles bine, trei 
corăbii au pierit într-o furtună acum trei ani. 

— Nu, se răsti tralga. 

— Acelea s-au scufundat în largul Coastei de Nord, zise kurtadamul. N- 
au ajuns până în Narinisle. 

— Dar investiţia în ele tot s-a pierdut, zise Cithrin. Preocuparea 
noastră este cum să protejăm comerţul? Sau doar cum să facem ca piraţii 


să reprezinte un risc mai mic decât furtunile? După părerea mea, o forţă 
de escortă ar trebui să fie pregătită să facă faţă oricărei situaţii de criză. 

— Nu poţi să formezi o escortă care să urmeze navele pretutindeni şi 
să rezolve toate problemele, spuse cinnaiul. 

— Costurile iniţiale ar fi mari, spuse Cithrin, ca şi cum asta ar fi fost 
obiecţia lui. Ar cere din partea Porte Oliva un angajament suficient de 
lung pentru a asigura recuperarea cheltuielilor într-un termen rezonabil. 
Şi probabil ceva cunoştinţe despre porturile din nord. 

Rostise toate acestea de parcă ar fi fost nişte speculaţii întâmplătoare, 
într-o discuţie cu prietenii. Dar toţi înţeleseră ce spusese de fapt. 

Banca Medean avea să protejeze corăbiile cu mărfuri din Porte Oliva 
până oriunde s-ar fi dus acestea şi înapoi. Avea destui bani ca să poată 
investi aur în proiect fără să primească nimic în schimb ani de zile. Iar 
banca, cu compania-mamă în Carse, avea legături cu statele din nord. 
Dacă era o viziune mai grandioasă decât ceea ce dorise să pună pe masă, 
cu atât mai bine. Ceilalţi puteau să se ia la întrecere cu privire la 
numărul de soldaţi, la preţul mic oferit pentru diverse servicii mărunte, la 
felul în care puteau exploata anumite tratate sau acorduri comerciale. 
Cithrin putea spune: „Sunt câinele cel mai mare. Pot să fac ceea ce voi 
nu puteţi.” 

li plăcea senzaţia. 

Pentru o clipă, în curte se făcu linişte, apoi, tocmai când kurtadamul, 
mânios, trăgea aer în piept, vorbi semi-jasurul cu ochi verzi. 

— Are dreptate, zise el. _ 

Qahuar Em şedea lângă guvernator. În lumina care se revărsa din 
cerul îmbibat de albastru, pielea lui căpătase o nuanţă apropiată de a 
bronzului, ca o statuie însufleţită. Când zâmbi, ea observă că dinţii lui 
albi de pursânge aveau o vagă ascuţime, ca ai jasurilor. 

— Glumeşti, zise kurtadamul descurajat. 

— Poţi face lucrurile numai pe jumătate, spuse el, aruncându-i o privire 
kurtadamului, apoi revenind la Cithrin. Dar ce i-ar putea opri pe cei din 
Daum să facă la fel? Sau pe cei din Upurt Marin? Pe cei din Newport şi 
Maccia? Ai putea transforma Porte Oliva într-un loc puţin mai sigur şi 
mai popular timp de câţiva ani, până când celelalte oraşe ţi-ar urma 
exemplul. Sau ai putea să faci o manevră decisivă, să domini comerţul din 
zonă şi să stăpâneşti rutele comerciale timp de o generaţie. Depinde ce 
țeluri îţi propui, presupun. 

Cithrin se pomeni zâmbindu-i chiar în timp ce realiza că bărbatul 
spusese şi mai puţin decât ea. Trebuia să fie atentă la el, îşi zise. Şi, ca şi 
cum i-ar fi citit gândurile, el îi zâmbi larg. 

Conversaţia continuă preţ de încă o oră, dar vântul se schimbase. 
Kurtadamul se rezumă la comentarii ranchiunoase, mercenarul reîncadră 
aspectele militare ca fiind parte a unei strategii mai ample, iar tralga 
recăzu în tăcere. Curentul ascuns de mânie şi suspiciune era palpabil şi 
guvernatorul părea satisfăcut de desfăşurarea lucrurilor. Când Cithrin 
plecă, înfăşurată în şalul ei cu mărgele, îşi aminti cu greu că trebuia să 
umble ca o femeie de două ori mai vârstnică. Îi venea să păşească din 
gleznă. 


Aşteptă pe treptele cu vedere spre templul din cealaltă parte a pieţei, 
afişând o pietate pe care n-o simţea. Soarele se coborâse spre apus, 
reflectându-şi razele pe faţada templului şi făcând piatra să strălucească. 
Luna răsărise deja şi plutea pe cerul indigo lipsit de nori, un cerc pe 
jumătate alb şi pe jumătate beznă. Din pricina frumuseţii oraşului şi a 
cerului şi, probabil, şi fiindcă băuse puţin cam mult vin, era cât pe ce să- 
şi rateze prada când trecu pe lângă ea. 

— Scuză-mă, zise. 

Semi-jasurul se întoarse şi privi peste umăr ca şi când n-ar fi 
recunoscut-o. 

— Te numeşti Qahuar? întrebă Cithrin. 

El îi corectă pronunția cu blândeţe. Stătea cu o treaptă mai jos decât 
ea şi capetele le erau la acelaşi nivel. 

— Voiam să-ţi mulţumesc că m-ai susţinut, zise ea. 

El zâmbi larg. Faţa-i era mai lată decât păruse în curtea 
guvernatorului. Pielea-i părea mai puţin aspră, iar privirea mai blândă. li 
trecu prin minte că bărbatul trebuie să fi avut vârsta pe care pretindea 
ea că o are. N 

— Voiam şi eu să-ți spun acelaşi lucru, spuse el. impreună, cred că o să 
ne descotorosim de jucătorii mai mici. Recunosc că nu mă aşteptam să 
concurez împotriva Băncii Medean. 

— Eu nu mă aşteptam să concurez deloc, spuse ea. Totuşi sunt 
măgulită că guvernatorul s-a gândit la mine. 

— Se foloseşte de tine ca să obțină condiții mai profitabile de la mine, 
spuse Qahuar. Apoi, văzându-i reacția, adăugă: Nu mă deranjează. Dacă 
nu merge, o să se folosească de mine ca să obțină condiții mai profitabile 
de la tine. Nu ajungi într-o funcție ca a lui fiind sentimental. 

— Şi totuşi, zise Cithrin. 

— Şi totuşi, zise Qahuar ca şi cum ar fi fost de acord. 

Rămaseră tăcuți o clipă. Expresia feței lui se schimbă, ca şi cum ar fi 
văzut-o pentru prima oară. Ca şi cum ea l-ar fi nedumerit. Nu. Nu 
nedumerit. Intrigat. Apoi zâmbetul i se schimbă şi Cithrin simţi cum 
propria ei expresie devine mai caldă. Se simţi încântată că acest bărbat îi 
era rival. 

— Ai făcut jocul mai interesant, doamnă magistru. Sper să te mai 
întâlnesc cât de curând. 

— Cred c-aşa ar trebui, zise Cithrin. 


GEDER 


Pe dealurile nesfârşite de cremene unde Sarakalul se învecina cu 
Keshetul printr-o graniţă nemarcată, noţiunea de prinţ avea altă 
semnificaţie decât cea cu care era obişnuit Geder. Un om se putea 
intitula prinţ dacă deţinea o anumită suprafaţă de pământ sau comanda o 
forţă armată sau dacă era fiul ori nepotul unui prinţ. Până şi rasa avea 
prea puţină însemnătate. Prinții din Keshet puteau fi yemmu, tralgi sau 
jasuru şi nu exista vreo barieră nici pentru celelalte rase, în aparenţă, 
chiar dacă nu şi în practică. 

Pursângii mai ales lipseau cu desăvârşire de pe aceste câmpii vaste şi 
aride şi Geder descoperi că micul lui grup - el, scutierul şi patru oameni 
aflaţi în serviciul tatălui său - devenise fără întârziere obiectul curiozităţii 
în toate oraşele şi satele de la est de Sarakal. Il strigau „prinţul 
pursânge” şi când Geder încerca să-i corecteze se arătau nedumeriţi. Să- 
şi transpună rangul în termenii cunoscuţi în Keshet ar fi fost imposibil şi 
fără rost, aşa că, atunci când curtea itinerantă a prinţului Kupe rol Behur 
îl pofti pe Geder să beneficieze de ospitalitatea sa, acesta descoperi că 
era mai uşor să se pretindă mai mult sau mai puţin egalul lordului jasur 
cu solzi aurii. 

— Nu înţeleg, prinţe Geder. Ţi-ai părăsit ţara şi poporul căutând ceva, 
dar nu ştii ce anume sau unde se află. N-ai niciun drept asupra sa şi nici 
nu ştii dacă vreo asemenea pretenţie s-ar putea ridica. Ce profit speri să 
obţii? 

— Păi nu e un proiect de genul ăsta, zise Geder întinzându-se să ia încă 
un cârnăcior mic şi negricios de pe farfuria dintre ei. 

Când Geder zărise norul de praf al curţii itinerante înălțându-se 
deasupra orizontului ca fumul deasupra unui mare incendiu, se aşteptase 
să fie cam ca o campanie. Îşi imaginase nişte corturi ca acela în care 
dormise el pe drumul spre şi dinspre Vanai şi în care dormea şi acum, în 
exilul său paşnic. Se înşelase. Nu pătrunsese într-o tabără, fie ea şi una 
luxoasă. Era un oraş cu clădiri cu schelet de lemn, cu un templu dedicat 
unei divinităţi gemelare de care Geder nu auzise şi cu o piaţă unde 
prinţul dădea ospeţe. Doar ierburile şi tufişurile care acopereau străzile 
arătau că oraşul nu se aflase acolo cu o zi înainte. Geder presupuse că 
peste o zi oraşul n-avea să mai fie în acel loc. Ca desprins dintr-o 
legendă, era o aşezare care exista doar o noapte, dispărând odată cu 
roua. Torţe pâlpâiau fumegând în bătaia vântului. Stelele îşi revărsau 
strălucirea asupra lor. Căldura verii se ridica din pământ, împrăştiindu-se 
în aer. 

Geder vâri cârnăciorul în gură. Avea un gust sărat şi bogat, lăsându-i 
pe limbă o aromă aproape fantomatică de zahăr şi fum. Nu mai mâncase 
aşa ceva în viaţa lui şi l-ar fi înfulecat chiar dacă ar fi fost făcut din ochi 
de şopârlă şi picioare de pasăre. Atât de bun era. Dintre cele şaisprezece 
platouri pe care sclavii le purtau în jurul mesei, acesta era preferatul său. 
Deşi frunzele alea verzi cu pete roşii şi ulei erau pe locul doi, la mică 
distanţă. 

— Nu caut ceva care să-mi aducă aur, zise el cu gura plină. 


— Onoare atunci. 

Geder zâmbi vinovat. 

— Eseul speculativ nu-i aduce unui om o prea mare admiraţie. Nu 
printre cei din neamul meu cel puţin. Nu, mă duc pentru că am auzit că 
acolo a existat ceva cu multă vreme în urmă şi voiam să văd ce pot afla 
despre asta. Să scriu ce am aflat şi ce bănuiesc, astfel ca într-o zi cineva 
să citească şi să adauge ceea ce el însuşi a aflat. 

„Şi”, adăugă el în gând, „să stau departe de frământările din Camnipol 
şi să găsesc un colţişor în cea mai îndepărtată margine a lumii unde 
necazurile să nu-mi dea de urmă.” 

— Şi-apoi? 

Geder ridică din umeri. 

— Asta-i tot, spuse el. Ce altceva să mai fie? 

Prinţul jasuru se încruntă, sorbi dintr-un pocal care fie fusese modelat 
să aducă a craniu, fie fusese confecţionat dintr-unul şi zâmbi larg, 
aţintind spre el o gheară lungă îmbrăcată în argint. 

— Eşti un om sfânt, zise prinţul. 

— Nu. Pe Zeu, nu. Nu eu. 

— Un iscusit, atunci. Un filosof. 

Geder fu cât pe ce să protesteze şi de data asta, dar îşi luă seama. 

— Poate că-s un filosof, zise el. 

— Un om, calul lui şi orizontul. Ar fi trebuit să-mi dau seama. Este un 
proiect de natură spirituală. 

Prinţul îşi înălţă braţul masiv şi lătră ceva ce aducea a ordin. Cei o sută 
de bărbaţi şi femei aşezaţi la mesele lungi - cavaleri sau doar spadasini, 
Geder nu putea fi sigur - scoaseră un strigăt, râzând, rânjind şi 
înghiontindu-se. După câteva momente, la marginea pieţei se iviră două 
gărzi, ţinând fiecare în mână câte un lanţ de fier. Lanţurile se pierdeau în 
beznă, atârnând într-un fel care-l făcu pe Geder să creadă că rolul lor era 
mai degrabă simbolic. 

Femeia care se ivi în cercul de lumină, la capătul lanțurilor, era foarte 
bătrână. Fruntea lată şi spiralele negre de pe piele o indicau ca fiind 
haavirkină chiar şi înainte să-şi fi ridicat mâna lungă cu trei degete în 
semn de salut. Geder mai văzuse haavirkini când regele ales al 
Hallskarului trimisese ambasadori la curte, dar niciodată unul atât de 
vârstnic şi care să emane atâta demnitate. 

Femeia se apropia de prinţ, cu gărzile mergând înaintea ei. Geder nu-şi 
putea da seama după zgomotele mulţimii dacă o batjocoreau sau îi 
cinsteau prezenţa. Femeia îl privi pe Geder din cap până-n picioare, de 
parcă l-ar fi cântărit. 

— Ea este clarvăzătoarea mea, îi zise prinţul. 

Apoi i se adresă femeii. 

— El este oaspetele nostru. Călătoreşte prin Keshet într-o misiune 
spirituală. 

— Aşa-i, aprobă femeia. 

Prinţul zâmbi ca şi cum ea i-ar fi oferit un dar. Îşi puse braţul pe al lui 
Geder cu un gest ciudat de intim. 

— E a ta în noaptea asta, spuse prinţul. 


Geder se încruntă. Spera că nu era vorba despre o sclavă de pat, deşi 
citise despre aşa ceva în vechile istorii despre Keshet. Tuşi gândindu-se 
cum să scape, dar clarvăzătoarea se mulţumi să-şi ridice mâna. O altă 
servitoare veni zorită cu un scăunel de lemn şi haavirkina se aşeză, 
privind chipul lui Geder. 

— Bună, îi zise Geder cu vocea nesigură. 

— Te cunosc, zise ea, apoi se întoarse şi scuipă pe pământ. Te-am visat 
o dată, când eram copilă. 

— Ăăă, zise Geder. Serios? 

— Este foarte pricepută, spuse prinţul. Foarte înţeleaptă. 

— Unchiul meu era bolnav, spuse clarvăzătoarea, dar boala lui n-avea 
simptome. Nici febră, nici slăbiciune, nimic, aşa că nu ştiam cum s-o 
tratăm. 

— Atunci de unde ştii că era bolnav? 

— Era un vis, îi explică ea răbdătoare. A mâncat ierburi amare ca să se 
vindece şi după aceea până şi apa pe care o bea avea gust dulce. Dar în 
apă nu era nimic. Dulceaţa era în el, şi de fapt nu era dulceaţă. Doar că 
nu era amăreală. Dar n-avea puterea să vindece nimic. 

Clarvăzătoarea îi luă mâna într-a ei, pipăindu-i încheieturile cu 
degetele ei lungi de parcă ar fi căutat ceva. Îi ridică palma la nas şi i-o 
adulmecă. Geder simţi că i se înfioară pielea şi încercă să-şi retragă 
mâna. 

— O vei întâlni de trei ori, spuse ea, şi de fiecare dată vei fi alt om. Şi, 
de fiecare dată, ea îţi va da ceea ce vrei. Ai întâlnit-o deja o dată. 

Clarvăzătoarea îşi ridică sprâncenele ca şi cum ar fi vrut să spună 
„Înţelegi?” 

„Asta era despre mine?” se întrebă Geder. 

— Mulţumesc, spuse el şi femeia dădu din cap mai mult ca pentru sine. 
Lumina pâlpâitoare a torţelor făcea modelele negre de pe pielea ei să 
pară că se mişcă, însufleţite de o voinţă proprie. 

— Asta a fost tot? întrebă prinţul jasuru. 

— Tot ce am a-i spune lui, zise cu blândeţe clarvăzătoarea. 

Se ridică în picioare, făcând să zornăie lanţurile ce-i prindeau gâtul. 

— Noi doi vom sta de vorbă, dar mai târziu. 

Făcu o plecăciune, se întoarse şi se îndepărtă păşind printre tufişurile 
joase şi prăfuite, printre mesele de lemn la care stăteau războinicii din 
Keshet, printre umbre. Purtătorii lanțurilor o urmau ca şi cum ea ar fi 
fost cea care-i conducea. Liniştea era întreruptă numai de zornăitul 
lanțurilor şi de sfârâitul torţelor aprinse. Geder crezu că întrevede 
surpriză, ba chiar şoc pe feţele cavalerilor, dar nu înţelegea de ce. Ceva 
tocmai se petrecuse, dar nu-şi putea da seama ce anume. 

Prinţul îşi scărpină solzii de pe falcă şi gât, în felul în care un pursânge 
şi-ar fi scărpinat barba. Zâmbi, arătând un şir de dinţi negri şi ascuţiţi. 

— Mâncaţi! Cântaţi! ceru el, iar vocile şi larma se înălţară din nou ca 
mai înainte. 

Geder mai luă un cârnăcior şi se întrebă ce îi scăpa. 


În urma ospăţului, Geder se alesese cu o durere de stomac. Culcat în 
cortul lui, ascultând vântul blând al verii prin deşert, încerca fără succes 


să adoarmă. Auzea sforăitul domol al scutierului, adulmeca praful fin al 
Keshetului, care părea capabil să pătrundă oriunde, şi simţea gustul 
cărnii condimentate de la ospăț, dar plăcerea gustului se spulberase. 
Lumina lunii răzbătea pe sub marginile cortului, argintând întunericul. 
Se simţea agitat şi toropit în acelaşi timp. 

„Dulceata era în el şi de fapt nu era dulceaţă. Doar că nu era amăreală. 
Dar n-avea puterea să vindece nimic.” 

Din tot ce-i spusese clarvăzătoarea, acestea erau cuvintele care-i 
dădeau târcoale, la fel de inconfortabile ca efectul condimentelor. I se 
părea că haavirkina vorbise despre Vanai şi Camnipol. Când se gândea la 
asta simţea din nou rana din picior, acolo unde-l lovise săgeata. În exact 
acelaşi mod, cea mai mică abatere a atenţiei îi putea reaminti de 
greutatea ce-i apăsase pieptul pe lungul drum de întoarcere din Vanai. 
Nu-şi amintea prea bine chipul mamei lui moarte, dar silueta femeii 
profilându-se pe fundalul flăcărilor de deasupra Vanaiului îi apărea în 
faţa ochilor la fel de clar precum cortul în care se afla. Chiar mai clar. 

Serbările şi banchetele ce-l întâmpinaseră la sosirea în Camnipol 
trebuiau să fi gonit năluca aceea şi, pentru un timp, chiar o făcuseră. Dar 
nu pentru totdeauna. Fusese dulce - sau aşa crezuse el atunci -, dar 
poate că, de fapt, nu fusese. În mod clar, cât timp se petrecuse totul, se 
simţise minunat. Se înălţase în rang la curte. Salvase oraşul de revolta 
mercenarilor. Şi totuşi iată-l din nou în exil, fugind de nişte jocuri politice 
pe care nu le înţelegea. Şi, oricât de neplăcută era senzaţia din stomac, 
tot era mai bună decât coşmarurile provocate de incendiu. 

De fapt, ce se întâmplase cu Vanaiul nu era vina lui. Fusese folosit. 
Somnul pierdut, groaza perpetuă, bănuiala că, pe parcursul banchetelor 
şi serbărilor în cinstea lui, Alan Klin şi prietenii săi râdeau de el pe 
ascuns. Astea erau cicatricele lui. 

Răsuci gândul pe toate părţile. Jocurile politice de care musteau Turla 
Regelui şi Camnipolul nu erau unele în care se vârâse de bunăvoie. 
Uşurarea pe care o simţise întorcându-se din Vanai şi descoperindu-se 
adorat şi aprobat i se părea falsă şi, în acelaşi timp, îşi dorea s-o simtă 
din nou. Il ajutase să uite pentru un timp vocea focului. Dar la fel ca apa 
din visul clarvăzătoarei haavirkine, dulceaţa nu fusese dulceaţă, ci doar o 
eliberare de gustul amar. Şi nu vindecase nimic. 

Dacă ar fi putut înţelege ce se întâmplase, dacă ar fi putut vedea 
dincolo de joc şi de jucători, ar fi ştiut cine era cu adevărat de vină. Şi 
cine erau adevărații lui prieteni. 

Se întoarse pe o parte, trăgându-şi păturile peste el. Miroseau a praf şi 
sudoare. Noaptea era prea caldă ca să aibă nevoie de ele, dar atingerea 
ţesăturii îl liniştea. Suspină şi stomacul îi ghiorţăi. Clarvăzătoarea 
haavirkină avusese dreptate în felul ei. Poate chiar era atât de înţeleaptă 
pe cât pretindea prinţul. Geder se gândi s-o caute de dimineaţă şi să-i 
mai pună întrebări. Chiar dacă ar fi fost numai superstiții fără sens, ar fi 
avut ceva la care să se gândească în nopţile lungi şi singuratice din 
deşert. 

Nu-şi dădu seama că adormise până nu se trezi. Soarele avea 
strălucirea aurie a florilor sălbatice şi roua trecătoare făcea aerul să pară 
mai rece decât era. Îşi trase pe el pantalonii şi o tunică. Erau veşminte 


mai simple decât cele din noaptea trecută, dar nu mai mergea la un ospăț 
princiar. Şi, în fond, se afla în Keshet. Standardele erau probabil altele. 
Clădirile de lemn încă mai erau în picioare şi Geder porni către ele, 
plimbându-şi privirea în căutarea santinelelor. Nu le zări. 

Nu zări pe nimeni. 

Când ajunse la clădiri şi la marea piaţă unde cinase cu mai puţin de o 
zi în urmă, erau pustii. Când strigă, nu-i răspunse nimeni. Ar fi fost ca în 
cântecele acelea pentru copii în care toţi comesenii se dovedeau, de fapt, 
stafii, numai că vedea urme de paşi şi simţea mirosul bălegarului de cal şi 
ai cărbunilor nu tocmai stinşi iţindu-se albi şi roşii din vatră. Caii 
dispăruseră, bărbaţii şi femeile la fel, dar căruțele rămăseseră. Vinciurile 
solide pe care oamenii prinţului le foloseau ca să-şi construiască oraşele 
lor ad-hoc erau încă la locurile lor. Găsi până şi lanţurile lungi pe care le 
purtase clarvăzătoarea, înfăşurate pe un mosor de bronz şi abandonate în 
praf. 

Reveni la tabăra sa, unde scutierul tocmai îi pregătea un mic-dejun 
constând din terci de ovăz şi cidru îndoit cu apă. Geder se aşeză la masa 
sa de campanie şi privi farfuria de cositor, apoi tabăra abandonată. 

— Au plecat în toiul nopţii, zise Geder. Au luat tot ce-au putut căra fără 
să facă zgomot şi au dispărut pe întuneric. 

— Poate că prinţul o fi fost ucis şi jefuit de oamenii lui, spuse scutierul. 
În Keshet se mai întâmplă asemenea lucruri. 

— Noroc că n-am fost prinşi la mijloc, zise Geder. 

Ovăzul era îndulcit cu miere. Cidrul avea ceva tărie, în ciuda apei. 
Scutierul aşteptă în tăcere ca Geder să mănânce, în timp ce ceilalţi 
servitori strângeau tabăra. Soarele abia se ridicase de două palme 
deasupra orizontului când Geder termină de mâncat. Voia să ajungă cât 
mai departe, urmându-şi propriul său drum, departe de tabăra nefiresc 
de liniştită. 

Se întrebă, totuşi, ce altceva va fi văzut haavirkina şi ce-i va fi spus 
prinţului după plecarea oaspetelui străin. 


MARCUS 


— Aş prefera să o înmânez direct magistrei bel Sarcour, zise bărbatul. 
Nu este vorba de lipsă de respect faţă de dumneata, domnule, dar 
contractele mele n-au amprenta dumitale pe ele. 

Era un ins scund, al cărui cap nu ajungea mai sus de umărul lui 
Marcus, iar hainele îi miroseau la fel ca prăvălia sa: a santal, piper, 
chimion şi chimen. Avea un chip îngust ca de vulpe şi un zâmbet care 
părea fals. În încăperile de jos ale Băncii Medean din Porte Oliva se aflau 
Marcus, Yardem, Ahariel, kurtadamul cel îndesat, şi mereu prezentul 
Gândac. Spadele lor puse laolaltă cântăreau probabil la fel de mult ca 
negustorul de mirodenii şi totuşi omul emana dispreţ cum emană focul 
căldură. 

— Dar dat fiind că ea nu-i aici, zise Marcus, trebuie să te mulţumeşti 
cu mine. 

Negustorul de mirodenii ridică din sprâncene şi buzele lui subţiri se 
strânseră într-o linie. Yardem tuşi şi Marcus simţi un regret vag. Tralgul 
avea dreptate. 

— Pe de altă parte, continuă Marcus, dacă o să ne accepţi ospitalitatea 
pentru câteva minute, o să mă străduiesc să o găsesc. 

— Aşa-i mai bine, zise omul. Pot să capăt o ceaşcă de ceai cât aştept? 

„Aş putea să te omor cu mâinile goale”, îşi zise Marcus şi asta fu de 
ajuns ca pe buze să i se ivească zâmbetul pe care-l impunea eticheta. 

— Gândacule? zise Marcus. Poţi să ai grijă de confortul oaspetelui 
nostru? 

— Da, căpitane, zise micul timzinai sărind în picioare. Vreţi să mă 
urmaţi, domnule? 

Marcus ieşi în stradă, cu Yardem urmându-l ca propria umbră. Soarele 
la apus era încă sus pe cer. Ghiveciul cu lalele din faţa băncii era în plină 
floare, petale de un roşu strălucitor cu vinişoare albe. 

— Tu du-te în Piaţa Mare, zise Yardem, şi eu o să verific la tavernă. 

Marcus clătină din cap şi scuipă pe caldarâm. 

— Dacă preferi s-o găseşti tu, pot să mă duc eu în Piaţa Mare, zise 
Yardem. 

— Stai aici, spuse Marcus. Mă întorc imediat. 

Marcus porni pe stradă. Sudoarea i se aduna între omoplaţi şi i se 
scurgea pe spinare. Un câine cu blana gălbuie îl privi cu limba scoasă din 
umbra unei alei, prea topit de căldură ca să latre. Străzile erau mai goale 
decât aveau să fie după asfintit, lumina alungându-i pe oameni la adăpost 
mai eficient decât întunericul. Până şi vocile cerşetorilor şi vânzătorilor 
stradali păreau toropite şi fără vlagă. 

Prin comparaţie, taverna era răcoroasă. Lumânările nu fuseseră 
aprinse ca să nu mai adauge nici măcar puţina lor căldură şi, în ciuda 
luminii orbitoare de pe stradă, mesele din sala comună erau slab 
luminate. Marcus îşi miji ochii, dorindu-şi ca vederea să-i fi fost mai 
ageră. În încăpere se aflau vreo zece oameni aparţinând mai multor rase, 
dar niciunul nu era ea. Din spate se auzi râsul lui Cithrin. Marcus îşi făcu 


drum prin sala comună, urmând tonul familiar al vocii ei până la pânza ce 
asigura intimitatea meselor private. 

— ... ar avea ca efect recompensarea celor mai serioşi dintre debitori. 

— Numai până când încep să devină neserioşi, zise o voce masculină, 
vorbind mai încet. Sistemul tău îi încurajează pe debitori să se extindă şi, 
dacă o fac prea mult, riscurile devin din mici mari. 

— Doamna magistru, zise Marcus. Aveţi o clipă? 

Cithrin trase pânza deoparte. După cum se aşteptase Marcus, bărbatul 
pe jumătate jasuru era cu ea. Qahuar Em. Concurența. Pe masă, între ei, 
se afla o farfurie cu brânză şi morcovi muraţi, alături de o sticlă de vin 
care nu mai avea mult până să se golească. Rochia de bumbac brodat a 
lui Cithrin îi scotea în evidenţă silueta, iar părul, care fusese prins la 
spate, i se revărsa cu o neglijenţă studiată pe un umăr. 

— Căpitane? 

Marcus făcu semn către uşa ce dădea în alee. Pe chipul lui Cithrin se 
citi o iritare profundă. 

— Aş putea să ies, se oferi Qahuar Em. 

— Nu. Mă întorc imediat, spuse Cithrin. 

Marcus o urmă afară. Aleea duhnea a mâncare stricată şi a urină. 
Cithrin îşi încrucişă braţele. 

— Negustorul de mirodenii a venit cu comisioanele pe săptămâna asta, 
zise Marcus. Nu vrea să le predea altcuiva decât ţie. 

Încruntarea desenă linii în colţurile gurii lui Cithrin şi îi trasă riduri pe 
frunte. Bătu darabana cu degetele pe braţe. 

— Vrea să discute despre altceva, zise ea. 

— Şi nu cu mercenarii, zise Marcus. Cel puţin aşa presupun. 

Fata făcu semn că aşa era, căzând pe gânduri. 

În asemenea momente, când uita de sine, se schimba. Falsa maturitate 
pentru care o antrenaseră maestrul Kit şi actorii era convingătoare, dar 
aceea nu era Cithrin. La fel cum nu era nici tânăra femeie şovăielnică, 
pendulând între nesiguranţă şi o exagerată încredere în sine. Când stătea 
ca acum, cu chipul imobil şi cu mintea lucrându-i în linişte, puteai să 
întrevezi femeia care se ascundea în ea. Femeia care avea să devină. 
Marcus îşi mută privirea în josul aleii şi-şi spuse c-o făcea ca să-i acorde 
dreptul la intimitate. 

— Ar trebui să discut cu el, spuse Cithrin. E acasă? 

— Da, cu Gândacul şi cu Yardem. 

— Atunci ar trebui să mă grăbesc, spuse ea cu un umor ce dădea 
căldură cuvintelor. 

— Pot să-i transmit lui Qahuar regretele tale... 

— Nu, spune-i că mă întorc imediat. Nu vreau să plece în lipsa mea. 

Marcus ezită, apoi făcu semn că a înţeles. Cithrin se îndepărtă pe alee, 
atentă pe unde călca, până ajunse la colţ, păşi în stradă şi dispăru. 
Marcus mai rămase un timp în penumbra duhnitoare, apoi intră înăuntru. 
Semi-jasurul stătea tot la masă, mestecând gânditor un morcov murat. 
Dac-ar fi fost să ghicească, Marcus ar fi zis că bărbatul era cu câţiva ani 
mai tânăr decât el, deşi sângele de jasuru făcea să fie mai greu să-i dai o 
vârstă. Solzii vestigiali de pe piele şi ochii de un verde viu îi aminteau lui 
Marcus de o şopârlă. 


— Doamna magistru a fost nevoită să plece pentru câteva minute. O 
problemă măruntă, zise Marcus. A spus că se va întoarce imediat. 

— Sigur, zise Qahuar Em făcând semn către scaunul pe care stătuse 
Cithrin. Nu doreşti s-o aşteptăm împreună, căpitane Wester? 

Cel mai înţelept lucru ar fi fost să plece. Marcus înclină din cap în 
semn de mulţumire şi se aşeză. 

— Eşti chiar acel Marcus Wester? întrebă bărbatul, făcând semn 
servitorului să aducă o cană cu bere. 

— Cineva trebuie să fie, zise Marcus. 

— Sunt onorat. Sper că nu te superi, dar mă surprinde să văd un ins cu 
faima ta făcând muncă de paznic, chiar şi pentru Banca Medean. 

— Sunt bine cunoscut numai în anumite cercuri, spuse Marcus. Dacă 
ies pur şi simplu pe stradă, aş putea fi oricine. 

— Totuşi, după Wodford şi Gradis m-aş fi aşteptat să primeşti oricâţi 
bani ai fi cerut ca şef al unei companii de mercenari. 

— Nu lucrez pentru regi, spuse Marcus în timp ce servitorul aşeza 
cana pe masă înaintea lui. Asta îmi cam reduce opţiunile. De vreme ce tot 
ne înţelegem atât de bine noi doi... 

Qahuar îi făcu semn să continue. 

— Nu ştiam că poţi să amesteci pursângi cu jasuru, zise Marcus. Eşti 
primul pe care-l văd. 

Bărbatul îşi desfăcu braţele de pare-ar fi spus: „Şi totuşi, uite-mă aici!” 

— Suntem mult mai răspândiţi în Lyoneia. Şi există anumite însărcinări 
pe care oamenii preferă să le dea mai degrabă unui om care nu are 
familie. 

— Ah, spuse Marcus. Deci eşti un catâr? Nu poţi să ai copii. 

— Este binecuvântarea şi blestemul meu. 

— Am întâlnit bărbaţi de soiul ăsta în nord. Se întâmplă şi dacă 
amesteci cinnaii cu dartinaii. Am cunoscut şi indivizi care doar 
pretindeau c-ar fi aşa. Asta-i făcea să fie mai populari printre femei. Mai 
siguri. 

— Există şi părţi bune, zise Qahuar zâmbind. 

Marcus se imagină întinzându-se peste masă şi frângându-i gâtul. Ar fi 
fost dificil. Ticăloşii de jasuri erau rezistenți şi pe deasupra şi rapizi. 
Sorbi pe îndelete din bere. Avea gustul celei de la berăria cumpărată de 
Cithrin. În mod evident, făcuse o înţelegere cu taverna. Qahuar îşi înclină 
capul, zâmbind politicos şi arătându-şi dinţii ascuţiţi. 

„Are jumătate din vârsta ta”, gândi Marcus. „E încă o copilă.” Dar nu 
putea spune nici asta. 

— Cum ţi se pare viaţa în Porte Oliva? zise el în schimb. 

— Îmi place locul ăsta. Mi-e dor de clanul meu, dar dacă pot să le aduc 
de lucru... Ei bine, merită preţul. 

— Trebuie să fie un clan puternic ca să concureze cu Banca Medean. 
Nu-s mulţi care ar face-o. 

— Eu mă gândesc mai degrabă că Banca Medean concurează cu noi. O 
să fie o luptă plăcută. Magistra Cithrin e o femeie impresionantă. 

— Aşa am crezut şi eu dintotdeauna, spuse Marcus. 

— Lucrezi de mult cu ea? 

— Ne-am cunoscut în Vanai, spuse Marcus. Am venit încoace cu ea. 


— E un angajator bun? 

— N-am de ce să mă plâng. 

— S-a vorbit despre tine, să ştii. O simplă filială bancară, chiar şi una 
aparţinând unei companii ca Banca Medean, să fie păzită de Marcus 
Wester? Oamenii au interpretat-o ca pe un semn că magistra Cithrin 
preferă o abordare mai militarizată. 

— Tu ce crezi? întrebă Marcus pe un ton cât mai neutru. 

— Ce cred eu? zise Qahuar rezemându-se de perete. 

Se încrunta ca şi cum s-ar fi gândit pentru prima oară ce părere avea 
despre această problemă. Ridică un deget. 

— Cred că ai ales slujba asta pentru că nu te interesează să-ţi faci o 
armată privată. Şi cred că nici pe magistra Cithrin n-o interesează asta. 

— Interesantă idee. 

— Eşti un individ valoros, căpitane Wester. Sunt mulţi care o ştiu. 

Marcus râse. 

— Încerci să mă mituieşti? întrebă el. Asta faci, nu? Mă întrebi dacă 
sunt de vânzare sau nu. 

— Şi eşti? întrebă Qahuar fără urmă de ruşine în glas. 

— Nici pentru tot aurul din lume, zise Marcus. 

— Înţeleg o asemenea atitudine şi-o respect. Dar înţelegi că datoria 
mea faţă de clan mă obliga să încerc. 

Marcus îşi termină dintr-o înghiţitură ce mai rămăsese din bere şi se 
ridică. 

— Mai ai vreo treabă cu mine, domnule? 

Qahuar făcu semn că nu. 

— Sunt sincer onorat că ne-am întâlnit, căpitane Wester. Te respect şi 
o respect pe patroana ta. 

— Mă bucur s-o aud, zise Marcus şi traversă încăperea comună, ca s-o 
aştepte pe Cithrin în stradă, la naiba cu căldura. Când apăru, păşind 
grăbită ca o fată de vârsta ei, Marcus îi tăie calea. Sudoarea îmbrobonise 
pielea fetei şi îi întinsese machiajul pe care şi-l aplicase la ochi şi pe 
buze. 

— S-a rezolvat, zise Cithrin. Ai făcut bine c-ai venit să mă cauţi. Omul e 
un idiot pretenţios, dar o să-mi fie foarte util. 

— Curtezanul tău de colo a încercat să mă mituiască, spuse Marcus. 

Cithrin se opri şi, preţ de mai puţin de-o bătaie de inimă, el îi putu citi 
mâhnirea în ochi, apoi masca reapăru la locul ei. Redeveni nu fata, nici 
viitoarea femeie, ci făptura de o falsă sofisticare pe care o crease 
maestrul Kit. Era acea Cithrin pe care Marcus o plăcea cel mai puţin. 

— Fireşte c-a încercat să te mituiască, zise ea. Nici nu mă aşteptam la 
altceva. Căpitane, s-ar putea să nu mă întorc acasă în noaptea asta. Dacă 
nu-s acolo de dimineaţă, nu te alarma. O să-ţi trimit veste. 

Putea la fel de bine să-l fi pocnit cu o cărămidă în moalele capului. Pe 
buze i se îngrămădiră replici ca „E adversarul tău” şi „Îţi interzic să te 
culci cu bărbatul ăla” şi „Te rog, nu face asta”. Dar nu reuşi decât să 
încline din cap. Probabil Cithrin văzuse ceva în privirea sa, căci îşi puse 
mâna pe braţul lui şi i-l strânse cu blândeţe, înainte să intre din nou în 
tavernă. 


Marcus porni pe stradă în direcţia casei, apoi se opri, se răsuci pe 
călcâie şi se îndreptă spre port. Căldura soarelui, care lenevea pe drumul 
către orizont, îi apăsa obrazul drept ca o mână. Lângă port, străzile 
deveneau mai aglomerate. Unii cetăţeni începuseră să arboreze 
mănunchiuri de panglici atârnate la ferestre şi în copaci, cu cozile 
fluturând în vânt ca tentaculele unei meduze. Păpuşarii ambulanți ocupau 
colţurile străzilor şi pieţele publice, stând acolo chiar şi când nu ţineau 
reprezentații. Corăbiile din Narinisle puteau să se mai lase aşteptate 
câteva săptămâni, dar lumea se pregătea deja de sărbătoare. 

Portul mirosea a apă sărată şi a maţe de peşte. Marcus îşi urmă 
drumul printre marinari şi docheri, cerşetori şi gărzi, până în piaţa largă 
de dincolo de ultimul doc. La marginile pieţei, două taverne şi o baie 
publică se luptau pentru atenţie cu stindarde din pânză viu colorată şi 
femei plictisite cu prea puţine haine pe ele. La capătul cel mai 
îndepărtat, o mulţime fermecată şedea în jurul unei scene ambulante. 
Maestrul Kit purta o robă amplă, stacojie cu auriu, şi o coroană de sârmă. 
Ţinea în braţe trupul inert al lui Sandr, din coastele căruia se scurgea un 
firicel subţire de apă colorată în roşu. 

— Cum? Cum de-am permis ca asta să se-ntâmple? O, Errison, Errison, 
fiul meu! Unicul meu fiu! strigă maestrul Kit, cu vocea frântă, dar având 
grijă să pronunţe clar toate cuvintele, apoi, cu naturaleţe, începu să 
recite: Jur, fiule, şi-ascultă vorba mea / Pe sânge de dragon şi os de zeu / 
Şi Allisor, şi neamu-i vor cădea. 

După ce tăcu, Kit încremeni şi, o clipă mai târziu, începură să răsune 
aplauzele. Marcus înaintă prin mulţime în timp ce Cary şi Smit urcau pe 
scenă, Smit într-o imitație de armură făcută din fetru şi tinichea, iar Cary 
într-o rochie neagră, strâmtă, care fusese în mod evident croită pentru 
Opal. Marcus urmări ultimul act, în care ura străveche dintre două nobile 
case îi răpuse mai întâi pe vinovaţi, apoi pe nevinovaţi, mame ucigându-şi 
fiicele, taţi căzând victime unor otrăvuri menite fiilor şi lumea, în general, 
prăbuşindu-se în ruină, până când, în cele din urmă, maestrul Kit era 
singurul rămas în picioare, plângând, cu ceilalţi actori zăcând în jurul lui. 
Când actorii se ridicară zâmbind ca să facă reverenţe şi să adune banii 
aruncaţi de mulţime, Marcus aproape că-şi pusese din nou ordine în 
gânduri. 

În timp ce compania demonta scena, căpitanul porni către spatele 
acesteia. Maestrul Kit se schimbase în hainele lui de zi cu zi şi stătea 
rezemat de zidul dinspre mare, ştergându-şi faţa cu o cârpă moale. 
Zâmbi văzându-l pe Marcus. 

— Căpitane! Mă bucur că te văd. Ce părere ai de spectacolul nostru? 

— M-a convins, zise el. 

— Mă bucur s-aud asta. Hornet! Fii atent la funia aia! Nu, la aia pe 
care calci. 

Hornet se feri şi maestrul Kit clătină din cap. 

— Într-unele zile mă minunez că băiatul ăsta reuşeşte să se dea jos din 
pat fără să-şi rupă un picior. 

— Cary devine din ce în ce mai bună. 

— Cred că s-a mai obişnuit. Până la finalul sezonului mă aştept să 
stăpânească toate rolurile lui Opal. Dar încă mai sper să găsesc o fată 


care s-o înlocuiască pe Cary. Pot să-l îmbrac pe Smit în rochie şi să-l pun 
să-şi subţieze vocea, dar mă tem că asta ar da scenelor tragice un ton 
cam uşuratic. 

— Şi-ai avut noroc? 

— Oarecum, zise Kit. Am dat peste vreo două fete care ar putea fi 
bune. Una e mai talentată decât cealaltă, dar minte. Am învăţat că să fii 
un bun tovarăş de drum este mai important decât să fii un bun actor pe 
scenă. Arta teatrală este ceva ce cred că pot preda oricui. Să fii o 
persoană decentă pare o lecţie mai dificilă. 

Marcus se aşeză, cu spatele rezemat de zid. La apus, soarele alunecase 
dincolo de acoperişuri, dar norii de deasupra încă mai străluceau aurii şi 
portocalii. Kit îşi mai şterse o dată ochii şi îndesă cârpa la centură. 

— E o tavernă de cealaltă parte a zidului, spuse maestrul Kit. Putem să 
stăm în spate şi să nu dăm un ban în nopţile în care jucăm o comedie. 
Acolo ne întoarcem acum, dacă vrei să vii cu noi. 

— O să mă gândesc. 

Maestrul Kit îşi încrucişă braţele. Pe chip îi apăru îngrijorarea. 

— Căpitane? Sper că la bancă toate merg bine, nu? Din ce-am auzit 
reiese că fata noastră se descurcă. 

— Da, oamenii tot vin şi-i aduc banii lor, zise Marcus. 

— Asta şi speram cu toţii, nu-i aşa? 

— Da. 

— Şi totuşi? 

Marcus privi cu ochii mijiţi în direcţia băii. Doi kurtadami ţipau unul la 
altul gesticulând către clădire, cuvintele amestecându-li-se. O fată tralgă 
slăbănoagă îi privi în trecere. 

— Am nevoie de un serviciu din partea ta, spuse Marcus. 

— La ce te-ai gândit? 

— Aş vrea să-mi spui din nou că este dreptul ei să facă greşeli. Şi că n- 
ar trebui să oblojesc fiecare muchie ascuţită de care este în pericol să se 
lovească. 

— Ah, zise maestrul Kit. 

— Joacă pe nişte mize care-i depăşesc priceperea, spuse Marcus, şi 
împotriva unor oameni cu zeci de ani de experienţă în spate. Şi... 

— Şi? 

Marcus îşi trecu o mână prin păr. 

— S-a lăsat captivată cu totul. Nici nu-şi dă seama cât de mult din ea 
însăşi a investit în acest plan. Când o să dea greş... Aş vrea să opresc 
totul acum. Înainte să aibă de suferit. 

— Te aud spunându-mi că vrei s-o protejezi. 

— Nu vreau, zise Marcus. Apoi, o clipă mai târziu, adăugă: Ba vreau. Şi 
când vine vorba să protejez femei n-am rezultate impresionante. Aşa că 
vreau să-mi spui că nici n-ar trebui să încerc. 

— De ce nu discuţi cu Yardem? Te cunoaşte mai bine decât mine, 
presupun. 

— Ştiu deja ce-o să spună. Ştiu până şi pe ce ton o s-o spună. N-are 
sens să trec prin tot circul ăsta. 

— Dar crezi că pe mine m-ai crede? 

— Eşti un individ convingător. 


Maestrul Kit chicoti şi se lăsă pe vine lângă el. Cary strigă şi actorii 
ridicară scena pe balamalele sale, astfel încât scândurile de lemn se 
transformară din podeaua scenei în partea laterală a unei căruţe închise. 
Sandr se apucă să înhame catârii. Briza sărată se potoli pentru o clipă, 
apoi îşi schimbă direcţia adiind răcoros pe obrazul lui Marcus. Pierzând 
lumina soarelui, norii deveniră cenuşii. N-avea să mai treacă mult până 
când tavernele, bordelurile şi băile aveau să-şi atârne afară felinarele 
colorate, încercând să atragă banii şi clienţii la fel cum atrăgeau fluturii 
de noapte. Gărzile regale urmau să patruleze. Şi Cithrin... Marcus 
încercă să nu se gândească ce avea să facă Cithrin. 

Fără grabă, îi povesti actorului totul. Planurile de afaceri ale lui 
Cithrin, ambițiile ei privind banca, escorta navală, flirtul cu rivalul pe 
jumătate jasuru. Maestrul Kit îl ascultă cu atenţie şi, când Marcus nu mai 
avu ce spune, strânse din buze ridicând privirile către cerul ce se 
întuneca. 

— O să-ţi spun ceea ce urmează, căpitane, pentru că eu cred că-i 
adevărat. Cred că Cithrin are toate instrumentele şi talentele necesare ca 
să facă planul ăsta al ei să meargă. Dacă e atentă, dacă judecă bine 
lucrurile şi are fie şi un crâmpei de noroc, poate să facă asta. 

— Poate e un cuvânt frumos. Dar crezi c-o să şi reuşească? 

Maestrul Kit tăcu preţ de patru răsuflări profunde. Când vorbi, glasul îi 
era melancolic. 

— Probabil că nu. 


CITHRIN 


Cithrin stătea culcată în întuneric. Qahuar era întins lângă ea, ritmul 
lent al respirației sale abia auzindu-se dincolo de corul de greieri care 
cântau de cealaltă parte a ferestrei. Aşternutul de sub ea şi din jurul ei 
era mai mătăsos ca pielea şi încă umed de sudoare. 

Crezuse că prima oară trebuia să doară, dar n-o duruse. Se întrebă 
câte alte lucruri pe care le auzise despre sex erau la fel de greşite. Dacă 
ar fi avut o mamă, ar fi avut pe cine să întrebe. Totuşi, pentru cineva care 
nu avusese idee ce face, experimentul se dovedise un succes. Qahuar 
fusese suficient de beat ca să renunţe la discreţie şi ea îl urmase. Câteva 
sărutări, câteva mângâieri, apoi el îi ridicase rochia, o întinsese pe pat şi 
din clipa aceea Cithrin nu mai avusese mare lucru de făcut. Toată treaba 
aia cu împinsul şi gâfâitul i se păruse absurdă, dar apoi se pomenise 
gândindu-se la el cu ceva mai multă afecţiune. Poate că legătura pe care 
sexul o crea între două persoane se dezvolta tocmai din această 
combinaţie de indulgență şi umilinţă împărtăşită. 

Totuşi, se bucura că el dormea. Acum era mai trează şi, ţinând cont de 
toate evenimentele serii şi de actuala ei luciditate, nu-şi făcea iluzii că va 
putea dormi. Dacă el ar fi fost treaz, încercând să susţină o conversaţie 
sau să facă pe gazda, situaţia ar fi fost stânjenitoare. Era mai bine că 
sforăia cu perna în braţe, permițându-i ei să gândească. 

Dacă transporturile de primăvară decurseseră rapid, dacă comerţul pe 
ocean începuse mai devreme, dacă se întâmplaseră alte o sută de lucruri 
pe care nici ea, nici altcineva din oraş n-avea cum să le afle, cele dintâi 
nave din Narinisle ar fi putut sosi chiar în ziua următoare. Sau ar fi putut 
trece săptămâni, poate chiar o lună, până când comercianții aveau să ştie 
care le era norocul. Rapoartele căpitanilor o să conţină ultimele 
informaţii de care mai avea nevoie - activitatea piraţilor, starea 
porturilor din nord, posibilul război civil din Coasta de Nord sau noile 
acţiuni militare întreprinse de Anteea. La puţin timp după asta, 
guvernatorul o să aştepte o propunere din partea ei. 

Işi imagină sosirea auditorului. Poate Komme Medean în persoană. O 
să-l întâmpine cu un zâmbet şi-o să-l conducă în camerele ei de la etaj. 
Sau poate la cafenea. Ar fi fost chiar mai bine. Maestro Asanpur, cu 
ochiul lui lăptos o să-l conducă spre încăperea privată şi ea o să se ridice 
de la masă ca să-l salute. O să aibă registrele gata pregătite, conturile 
făcute. Şi-l imagină ca pe un bătrân cu ochi aprigi şi mâini palide. 

El se va uita peste statele de plată, peste contracte, şi expresia o săi 
se îmblânzească. Confuzia şi mânia o să dispară, făcând loc admiraţiei. 
Chiar se descurcase ea atât de bine cu banii băncii? Chiar îi salvase pe 
toţi, câştigând încă şi mai mulţi pe deasupra? În întuneric, ridică din 
sprâncene cu nonşalanţă, făcând o repetiţie. 

— N-a fost mare lucru, zise ea încet, dar pronunţând cuvintele. 

Va scoate de sub scaun cufărul conţinând raportul ei anual şi 
contribuţia faţă de compania-mamă. El le va examina, dând aprobator din 
cap. Apoi, când totul va fi lămurit, numai atunci, ea va scoate la iveală 
înţelegerea cu guvernatorul din Porte Oliva, înmânându-i cheile 


comerţului din întregul sud. Îşi imagină mâinile lui tremurând la vederea 
felului strălucit în care ea se achitase de toate. O fată metisă, fără 
părinţi, şi reuşise una ca asta. „Dar numai dacă filiala mea este 
acceptată”, va spune ea. 

— Banca din Porte Oliva este a mea, zise Cithrin, adăugând cu vocea 
joasă şi răguşită a auditorului ei imaginar: Fireşte, doamnă magistru. 

Zâmbi cu gura până la urechi. Era un gând plăcut. Şi chiar aşa, de ce 
nu? Ea împiedicase ca averea Vanaiului să cadă în mâinile principelui sau 
ale anteenilor. Ea o protejase. Odată ce demonstrase că poate conduce 
banca, de ce să n-o păstreze compania-mamă tot pe ea în acest post? Îşi 
merita banca şi viaţa care venea odată cu banca. Auditorul avea să 
înţeleagă asta. Komme Medean avea să înţeleagă asta. Putea s-o facă. 

O insectă micuță, invizibilă, i se târî pe mână şi Cithrin o mătură la o 
parte. Rivalul şi iubitul ei murmură ceva, foindu-se. Zâmbi către spatele 
lui adormit, cu textura lui aspră. Avea să-i pară aproape rău să-l învingă. 
Aproape. 

Ca venind dintr-o viaţă anterioară, vocea ca o prăbuşire de teren a lui 
Yardem Hane îi vorbi în memorie: „Nu există o armă naturală a femeii.” 
Acum ştia că nu era adevărat. 

Bărbatul nici nu tresări când ea se strecură jos din pat. Pe întuneric, 
hainele ei se pierdeau în grămada de pe podeaua de cărămidă. Nu voia să 
rişte să-l trezească, aşa că, dând peste tunica lepădată de el, şi-o trase pe 
cap. Îi ajungea până pe coapse. Era bine şi-aşa. Se duse în colţul 
încăperii, măturând podeaua cu degetele, până când găsi ce căuta: un 
şiret de piele şi o cheie de alamă pe care Qahuar Em o purta întotdeauna 
la gât. 

Mă rog. Aproape întotdeauna. 

Podeaua se simţea rece sub tălpi, iar paşii ei erau atât de tăcuţi că nu 
se deosebeau de liniştea din jur. Locuinţa se afla în apropierea portului, 
cu încăperi mici, dar organizate în jurul unei curţi modeste cu grădină. 
Cei patru servitori erau jasuri de rasă pură şi dintre ei numai uşierul 
sclav stătea la postul său toată noaptea. Qahuar Em o fi fost vocea unui 
mare clan din Lyoneia, dar în Porte Oliva spaţiul era scump şi a ocupa o 
casă mai luxoasă decât unii dintre nobilii locali ar fi fost genul de 
lăudăroşenie care i-ar fi adus deservicii. Cithrin coti în întuneric şi 
numără trei uşi pe partea stângă. Cea de-a treia uşă era din lemn de 
stejar cu ferecături de fier. Găsi broasca şi vâri cu grijă în ea cheia 
furată. Când o răsuci, clinchetul mecanismului răsună ca un strigăt în 
tăcerea casei. Inima ei îşi iuți bătăile, dar nimeni nu dădu alarma. 
Deschise uşa şi se strecură în biroul lui Qahuar Em. 

Obloanele erau trase şi încuiate, dar odată ce le desfăcu, lumina lunii 
în ultimul pătrar se dovedi suficientă ca să desluşească în linii mari 
contururile obiectelor. O măsuţă de scris. Un seif țintuit de podea. Un 
suport în formă de grătar, plin cu suluri de pergament şi scrisori 
împăturite. O lampă acoperită, având înşirate alături pe o sfoară inele de 
cremene şi bucăţi de oţel. Cithrin scăpără cremenea lângă fitil, apoi trase 
şi încuie cu grabă obloanele. Umbrele şi contururile de mai-nainte se 
treziră la viaţă, în nuanţe de portocaliu stins şi cenuşiu. Seiful era încuiat 
şi cheia de la uşa biroului nu se potrivea. Masa de scris era goală, cu 


excepţia unei călimări cât degetul gros plină cu cerneală verde şi a unei 
peniţe de metal. Controlă pergamentele şi scrisorile, trecând iute, 
metodic, de la una la alta, asigurându-se că păstra fiecare teanc în ordine 
şi că le aşeza exact unde fuseseră. 

Era conştientă de teama care-i strângea stomacul şi de bătăile iuți ale 
inimii, dar nu le luă în seamă. Avea să-şi dea voie să simtă mai târziu, 
când va avea vreme. O scrisoare din partea guvernatorului, mulţumindu-i 
lui Qahuar pentru darul primit. Ciocolata fusese delicioasă şi soţia 
guvernatorului ţinuse să-i transmită în mod special recunoştinţa ei. 
Cithrin puse scrisoarea la loc. Un sul desfăcut conţinea o listă de nume şi 
relaţii între câteva duzini de persoane care nu însemnau nimic pentru ea. 
Îl puse la loc. 

Dincolo de fereastra oblonită, un sturz cântă. Cithrin îşi trecu mâinile 
prin păr. Ceva din toate astea trebuia să-i fie de vreun folos. Undeva în 
hârtiile astea, Qahuar trebuia să fi spus ceva care să-i dea idee despre 
oferta pe care avea de gând să i-o înainteze guvernatorului. Întinse mâna 
după altă scrisoare şi braţul ei atinse lampa. Sticla şi metalul se 
clătinară, dar le prinse. Încă o secundă şi ar fi căzut. S-ar fi spart. Ar fi 
dat foc camerei. Cithrin o aşeză cu grijă în mijlocul mesei şi continuă să 
caute cu mâinile tremurând. 

Părură să treacă ore în şir până găsi ceea ce căuta. Un sul lung din 
bumbac fin. Rândurile cifrului erau atât de depărtate unul de altul, încât 
Qahuar putuse să scrie mesajul dedesubtul fiecăruia. Cithrin îşi plimbă 
degetele peste cuvinte. Fuseseră scrise de unul dintre bătrânii clanului şi 
erau exact ceea ce sperase Cithrin să descopere. Puteau să contribuie cu 
cincisprezece corăbii. Fiecare avea să aibă un echipaj complet compus 
din două duzini de marinari. Continuă să citească, cu degetele foşnind 
uşor pe pânză. Drept compensație, aveau să ceară din partea navelor 
însoţite şi protejate şaisprezece la sută din fiecare tranzacţie, din fiecare 
port, sau nouăsprezece la sută dacă cereau clanului să garanteze 
încărcătura. Bătrânul estima investiţia iniţială la două mii de arginţi, iar 
profitul clanului urma să se ridice la cinci sute după primul sezon. 
Acordul trebuia încheiat pe zece ani. 

Magistrul lImaniel îi vorbise adesea despre uneltele memoriei. 
Cerneala era cea mai bună, dar să noteze cifrele şi să încerce să se 
strecoare cu ele din casă era un risc pe care nu trebuia să şi-l asume. 
Cincisprezece nave a câte două duzini de oameni. 

— La cincisprezece ani, avusese deja două duzini de bărbaţi, zise 
Cithrin pentru sine. 

Şaisprezece la sută fără garanţie, nouăsprezece cu. Deci garanţia 
făcea trei procente. 

— Şaisprezece să-i ţină de urât şi alţi trei pentru iubit. 

Două mii la început, cu un profit estimat de cinci sute anual, în cadrul 
unui acord pe zece ani. 

— A oferit două mii de sărutări, a primit înapoi cinci sute şi-a murit 
singură după zece ani. 

Mai erau şi alte amănunte pe pergamentul acela - caracteristicile 
navelor, numele căpitanilor, drumurile pe care aveau să fie încurajați 


comercianții s-o apuce - şi citi cât de mult putu, dar de fapt, avea ce-i 
trebuia. 

Puse sulul de unde îl luase, apoi aşeză lampa la loc şi stinse flacăra. 
Pentru ochii ei obişnuiţi cu lumina, întunericul era complet. Mirosul 
fitilului ars era puternic şi acru. Închise ochii şi, plimbându-şi degetele pe 
perete, găsi drumul către uşă. Se strecură pe coridor, încuie uşa şi, 
aproape plutind, reveni în dormitorul lui Qahuar. Puse cheia în colţul 
unde o găsise, se dezbrăcă de tunică şi se strecură tăcută înapoi în pat. 

Qahuar murmură ceva şi îşi întinse un braţ, cuprinzând-o de mijloc. 

— Eşti rece, zise el cu limba împleticindu-se. 

— O să mă încălzesc imediat, zise ea, mai mult simţindu-i zâmbetul 
decât văzându-l. 

El se lipi de ea şi Cithrin încercă să se relaxeze în braţele lui. Închise 
ochii şi în adăpostul minţii ei îşi recită mica litanie. 

„La cincisprezece ani, avusese deja două duzini de bărbaţi, şaisprezece 
să-i ţină de urât şi alţi trei pentru iubit. A oferit două mii de sărutări, a 
primit înapoi cinci sute şi-a murit singură după zece ani.” 


— Ei bine, pari cam epuizată, zise căpitanul Wester, rezemându-se de 
zidul clădirii, alături de ghiveciul cu lalele, pe locul unde mai înainte 
stătuse aprodul bătrânului agent de pariuri. Începusem să mă gândesc că 
va trebui să adunăm o trupă de asalt şi să te recuperăm cu forţa. 

— Ţi-am spus că n-o să mă întorc, zise Cithrin trecând pe lângă el şi 
îndreptându-se către apartamentele ei. 

El o urmă, de parcă ar fi fost invitat. 

— La prânz ar trebui să te întâlneşti cu femeia aia din partea breslei 
fabricanţilor de ace. Probabil este deja pe drum către cafenea. Dacă n-ai 
de gând să te duci îmbrăcată cu aceeaşi rochie... 

— Nu pot să mă întâlnesc cu ea, zise Cithrin urcând scările. 

Îi auzi paşii oprindu-se, apoi zorindu-se s-o ajungă. Când îi vorbi, vocea 
lui era atentă şi politicoasă. Suna de parcă i-ar fi vorbit de la o jumătate 
de kilometru distanţă. 

— Vrei să-i oferi o explicaţie? 

— Trimite pe cineva. Anunţ-o că-s bolnavă. 

— Bine. 

Cithrin se aşeză pe divan, încruntându-se. Braţele lui erau încrucişate 
pe piept, iar buzele strânse. Nu era cu mult mai bătrân decât Qahuar Em. 
Cithrin îşi scoase un pantof şi-şi masă piciorul. Avea talpa murdară. 
Rochia atârna pe ea de parcă țesătura însăşi ar fi fost ostenită şi 
transpirată. 

— N-am dormit, zise ea. Oricum nu pot s-o ajut. 

— Dacă zici tu, spuse el dând scurt din cap. 

Se întoarse să plece şi dintr-odată ea se simţi năpădită de nelinişte. 
Nu-şi dăduse seama cât de tare îşi dorea să nu rămână singură. 

— Totul a fost în regulă cât am lipsit? întrebă ea cu vocea poticnindu- 
se. 

Wester se opri în capul scărilor. 

— Foarte în regulă, zise el. 

— Eşti supărat pe mine, căpitane? 


— Nu, spuse el. O să-i zic femeii că nu te simţi bine şi nu te poţi întâlni 
cu ea. Presupun că o să-i trimiţi un bilet când o să te simţi mai bine? 

Cithrin îşi scoase şi celălalt pantof şi făcu semn că da. Uşa se închise 
cu un clic în urma lui. Cithrin se întinse. Noaptea trecută fusese tot ce 
sperase ea, dar prima geană albăstruie a zorilor o găsise epuizată. Îşi 
simţea trupul fără vlagă şi tremura, ca în acele nopţi din convoi când nu 
reuşea să adoarmă. Işi spusese că zilele acelea trecuseră pentru 
totdeauna, dar se înşelase. Şi acum, fie că recunoştea sau nu, Wester era 
mânios şi ea era surprinsă cât de mult o durea dezaprobarea lui. 

Se gândi să-l cheme înapoi şi să-i explice că se lăsase sedusă cu un 
motiv anume. Că intrase în patul lui Qahuar Em doar ca parte dintr-o 
strategie. Cu cât repeta ce voia să-i spună, cu-atât mai rău suna. De la 
etajul de dedesubt veneau voci. Gărzile angajate de Wester. Judecând 
după sunete, jucau zaruri. O durea spatele. Dedesubt, cineva scoase o 
exclamaţie de neîncredere, iar alte voci mormăiră compătimitor. Închise 
ochii, sperând că acum, în propriile ei camere, se putea linişti suficient 
cât să adoarmă. În schimb, mintea îi sărea şi-i zburda din ce în ce mai 
iute, ca o minge rostogolindu-se în josul unui deal fără sfârşit. 

Cincisprezece corăbii puteau fi împărţite în trei grupuri egale de câte 
cinci sau în cinci de câte trei, aşa că probabil clanul lui Qahuar se aştepta 
ca navele comerciale să se împartă între trei porturi majore - cel mai 
probabil Carse, Lasport şi Asinport. Dar dacă se aşteptau ca rutele 
comerciale să treacă dincolo de Asterilhold, în Anteea, Sarakal sau 
Hallskar? Două duzini de oameni îmbarcaţi pe o corabie nu erau de 
neglijat, dar cum aveau să se descurce marinarii din Lyoneia în apele mai 
reci ale nordului? Putea să spună ea că, date fiind legăturile pe care le 
avea cu Carse, putea să furnizeze nave mai experimentate în apele 
locale? Şi, dacă susţinea una ca asta, avea să fie şi adevărat? 

Şi de ce o trădase Opal? Şi de ce zeul permisese ca magistrul Imaniel 
să moară? Şi Cam? Şi părinţii ei? Oare o mai voia Sandr? Îi va mai fi Cary 
prietenă? Maestrul Kit mai era de acord cu persoana în care se 
transformase ea? Ce făceau alţi oameni când n-aveau prieteni şi iubitul 
lor le era, în acelaşi timp, adversar? Trebuia să existe o metodă mai bună 
de a acţiona. 

Lacrimile îi umplură ochii şi i se scurseră pe obraji. Nu se simţea 
tristă. Abia de simţea ceva, în afară de faptul că era obosită şi supărată 
pe sine. Avea un soi de criză şi avea să aştepte să-i treacă. Jocul de zaruri 
se termină şi două voci de bărbaţi începură să cânte o melodie, când 
împreună, când separat. 

Cithrin se forţă să stea în capul oaselor. Apoi în picioare. Apoi îşi 
scoase hainele purtate noaptea trecută şi îmbrăcă o fustă simplă şi o 
bluză. Îşi strânse părul la spate, apoi văzu micile urme de muşcături pe 
care Qahuar i le lăsase pe gât şi îşi desfăcu părul din nou. Umplu micul 
lighenaş de lângă pat şi se spălă pe faţă. Fardurile pe care i le lăsase 
Cary erau la îndemână şi se gândi să se transforme în magistra Cithrin a 
Băncii Medean. Se hotări însă să n-o facă - avea şi-aşa prea puţină 
energie - şi cobori. 


Când deschise uşa, membrii companiei amuţiră. Cei doi pursângi se 
priviră unul pe altul, apoi se uitară în altă parte. Cel mai palid dintre ei 
roşi vizibil. Kurtadamul o salută din cap. 

— Ne cerem scuze, doamnă magistru, spuse el. Nu ştiam că sunteţi 
aici. 

Cithrin flutură din mână ca să-i alunge îngrijorarea. 

— Yardem? întrebă ea. 

— In camera din spate, zise kurtadamul. 

Cithrin trecu printre gărzi înaintând până în spatele încăperii şi apoi 
înăuntru, în beznă. Yardem Hane dormea pe un pat lung şi jos, cu 
degetele împletite pe burtă. Ochii îi erau închişi, iar urechile pliate şi 
moi. Cithrin era gata să se întoarcă, lăsând discuţia pe altă dată, când el 
vorbi. 

— Cu ce să v-ajut, doamnă? 

— Aăă. Mda. Yardem, zise ea. Il cunoşti pe căpitan mai bine ca oricine. 

— Adevărat, zise tralgul, cu vocea calmă, ţinând ochii în continuare 
închişi. 

— Cred că s-ar putea să-l fi supărat, zise ea. 

— N-aţi fi prima, doamnă. Dacă apare o problemă, căpitanul o să vă 
spună. 

— Bine. 

— Altceva, doamnă? 

Tralgul nu se mişca, mai puţin pieptul care se ridica şi cobora. 

— M-am culcat cu un bărbat şi acum o să-i trădez încrederea, zise ea, 
cu o voce dură şi cenuşie ca granitul. Trebuie s-o fac ca să-mi păstrez 
banca, dar cred că mă simt vinovată. 

Yardem deschise un ochi negru şi blând. 

— Te iert, zise tralgul. _ 

Cithrin dădu din cap. Închise uşa după ea la plecare, apoi păşi în 
stradă şi de acolo pe scara ei privată. Vocile de dedesubt amuţiseră 
acum, conştiente că proprietarul casei le putea auzi. Se aşeză la masa de 
scris, scoase registrele şi începu să redacteze propunerea care avea să 
însemne înfrângerea lui Qahuar Em. 


GEDER 


Geder n-ar fi putut spune cu precizie când ieşiseră de pe drumul 
dragonului. La început, drumul era plin de praful şi nisipul deşertului 
suflat de vânt, chiar şi când străbătea acele popasuri supradimensionate 
care în Keshet treceau drept oraşe. Apoi ultimul dintre marile locuri de 
întâlnire rămase în urmă şi jadul drumului deveni mai rar, iar cafeniul 
pământului şi galbenul cenuşiu al ierbii mai des întâlnite. Apoi drumul 
rămase vizibil doar ca o fâşie îngustă unde tufişurile şi iarba erau mai 
scunde, cu rădăcinile silite să se oprească la numai câteva degete de 
suprafaţă. 

În cele din urmă drumul dispăru şi Geder se pomeni călărind prin 
munţii şi văile de la marginea de răsărit a lumii. Copacii erau subţiri şi 
contorsionaţi, cu o scoarță groasă şi fibroasă ce părea să imite piatra. 
Noaptea, şopârle mici cu cozi de un galben strălucitor alergau pe pământ 
şi prin corturi. Zorii găseau adesea una sau mai multe şopârle moarte în 
traistele cu mâncare ale cailor. Apa deveni atât de rară încât, la fiecare 
pârâiaş noroios, servitorii săi umpleau toate vasele cu apă şi, chiar şi aşa, 
Geder vedea adesea rezerva lor scăzând sub jumătate. În fiecare noapte 
îşi auzea servitorii vorbind despre bandiți şi duhuri necurate ce bântuiau 
pustiurile lumii. Chiar dacă nu se mai ivise niciun nou pericol, Geder nu 
putea să doarmă bine. 

şi petrecuse cea mai mare parte din viaţă între graniţele Anteei. A 
călători însemnase pentru el să parcurgă drumul de la Rivenhalm la 
Camnipol sau să urmeze vânătoarea de iarnă a regelui prin Kavinpol, 
Sevenpol şi Estinport. Odată, când era copil, fusese la Kaltfel, oraşul 
capitală al Asterilholdului, la nunta unei rude îndepărtate. Şi mersese în 
campanie în Vanai sub comanda lordului Ternigan şi apoi a lui Alan Klin. 
Nu-şi imaginase niciodată că va călători singur sau ca şi singur pe 
tărâmuri atât de pustii şi de izolate încât localnicii nu auziseră în viaţa lor 
de Anteea sau de Tronul Despicat. Dar când ajunse în faţa câtorva colibe 
înghesuite în jurul unui lac îngust şi parcă flămând, oamenii precauţi 
care-l întâmpinară clătinară din cap şi dădură din umeri. 

Putea să le fi spus la fel de bine că venea din stele sau din 
străfundurile pământului. Ar fi însemnat tot atât pentru ei, ba poate chiar 
mai mult. Locuitorii munţilor erau pursângi, dar cu o piele de un măsliniu 
uniform, cu ochi negri şi păr des şi sârmos ce-i făceau să pară membrii 
unei singure mari familii. Câţiva, puţini, ştiau limbile statelor civilizate 
suficient cât să facă negoţ cu avanposturile, dar majoritatea vorbeau o 
păsărească pe care Geder aproape că o putea înţelege punând laolaltă 
cunoştinţele din anumite cărţi vechi pe care le citise. Avu senzaţia că 
pătrunsese călare în umbrele trecutului. 

— Sinir, zise Geder. Ăştia sunt munţii Sinir? 

Tânărul privi peste umăr spre bărbaţii care veniseră din sat şi-şi trecu 
limba peste buze. 

— Nu aici, zise omul. La est. 

Pe de o parte, toţi cei pe care-i întâlnise în aceşti munţi pustii şi 
stâncoşi păreau să recunoască numele atunci când erau întrebaţi, să ştie 


ce însemna. Pe de altă parte, se împlineau deja două săptămâni de când 
munţii Sinir erau încă puţin mai spre est, retrăgându-se din faţa lui ca un 
miraj. Cărări înguste şi prăfuite şerpuiau prin văi sau pe coastele abrupte 
şi stâncoase. Erau doar cu puţin mai late decât potecile făcute de cerbi şi 
nu o dată Geder se pomenise întrebându-se dacă nu cumva lăsase în 
urmă orice aşezare, numai ca să descopere un alt sătuc dezolant ivindu- 
se de după următoarea cotitură. 

— Poţi să-mi arăţi? întrebă Geder. Poate vreunul dintre oamenii tăi să 
mă ducă acolo? O să vă plătesc în monede de bronz. 

Nu că bronzul ar fi avut vreun efect asupra oamenilor ăstora. Aici, 
monedele nu erau mai valoroase decât nişte pietricele viu colorate. 
Mantaua lui neagră de piele ar fi fost mai utilă, dar nu voia să se 
despartă de ea şi în plus, de când părăsise Keshetul pătrunzând în aceste 
teritorii fără repere, nimeni nu arătase nici cel mai vag interes faţă de 
ofertele lui. Continua să întrebe din obişnuinţă. Pentru că mai întrebase 
şi înainte. Nu spera cu adevărat că ei vor accepta târgul pe care li-l 
oferea. 

— De ce vreţi să mergeţi acolo? întrebă tânărul. 

— Caut ceva, zise Geder. Un loc străvechi. Foarte vechi. Are de-a face 
cu dragonii. 

Omul îşi linse din nou buzele, şovăi şi dădu din cap. 

— Ştiu locul de care vorbiţi, spuse el. Staţi aici peste noapte şi pot să 
vă duc acolo de dimineaţă. 

— Adevărat? 

— Căutaţi vechiul templu, da? Unde trăiesc oamenii sfinţi? 

Geder se lăsă pe spate. Era pentru prima oară când auzea despre un 
templu sau despre nişte preoţi şi inima i-o luă la goană. În câteva eseuri 
despre căderea Imperiului dragonilor existau poveşti sau referiri la 
cuiburi de dragoni dormitând, scufundaţi într-un somn neîntrerupt, 
ascunşi în colţuri îndepărtate ale lumii. Aici se putea afla o ascunzătoare 
plină cu cărţi, pergamente, legende şi tradiţii. Dacă-i putea convinge pe 
preoţi să-l lase să citească aceste cărţi sau să cumpere copii ale lor... 
Incercă să se gândească ce putea oferi în schimb. 

— Prinţe! 

— Ce? zise Geder. A, da! Da, vechiul templu. Acolo vreau să merg. 
Trebuie să aşteptăm până dimineaţă? Aş vrea să plec chiar acum. 

— De dimineaţă, domnule, zise tânărul. O să staţi cu noi în noaptea 
asta. 

În sat erau vreo douăzeci de colibe de lemn una lângă alta pe un strat 
de cenuşă. În acea sărăcie uscată şi tăcută trăiau probabil vreo sută de 
oameni. În înălţimi, şoimii planau ţipând, descriind spirale către soare. 
Geder îşi puse scutierul să-i instaleze cortul pe malul lacului, imediat în 
afara satului, şi stabili ca fiecare dintre servitori să stea de veghe o parte 
din noapte. Nu că cinci servitori ar fi fost de ajuns ca să-l apere dacă 
localnicii s-ar fi întors împotriva lui, dar dacă un avertisment era singurul 
lui avantaj, tot era mai bine decât nimic. 

La apus, o bătrână veni în tabăra lui cu o farfurie de terci de rădăcini 
cu câteva bucăţi de carne. Geder îi mulţumi, îi dădu câteva dintre 
monedele de aramă care-i mai rămăseseră, apoi îngropă mâncarea fără 


să ia nici măcar o înghiţitură. Căldura zilei se revărsa din pământ şi 
răcoarea nopţii venea dinspre apă. Geder se lungi pe pat cu mintea 
perfect trează şi fără astâmpăr. Groaza aceea lentă în timp ce aştepta să- 
i vină somnul devenise cea mai grea parte din zi. Mâncarea proastă, 
monotonia ucigătoare a drumului, singurătatea profundă, toate îl puneau 
la grea încercare, da, dar în momentele acelea de linişte dintre clipa când 
se aşeza în pat şi uitarea somnului, toate lucrurile de care fugea păreau 
să-l prindă din urmă. 

Îşi imagină ce se întâmpla în Camnipol. Conspirația din spatele 
tentativei de lovitură de stat fusese probabil stârpită din rădăcini, iar 
organizatorii spânzurați în plină stradă. Asta era de sperat. Sau poate că 
apăruse un alt val de mercenari şi măcelărise jumătate dintre membrii 
curţii regale. Se întrebă dacă tatăl lui Jorey Kalliam îi dăduse fiului său 
acelaşi sfat pe care Geder îl urmase. În ce parte a lumii pornise Jorey 
dacă voia să evite perioada de tranziţie? 

Geder îşi imagină cum ar fi fost să se întoarcă acasă şi să găsească un 
regat complet schimbat. Dacă mercenarii plătiţi de Asterilhold erau doar 
o primă lovitură în cadrul unei invazii în toată regula? Când Geder avea 
s-o pornească spre casă, era posibil să nu mai existe Anteea, Tronul 
Despicat sau Rivenhalm. Tatăl lui poate era mort chiar în această clipă. 

Sau poate Klin şi ai lui reintraseră în grațiile regelui. Geder se imagină 
intrând călare prin poarta de est numai ca să dea ochii cu gărzile 
pregătite să-l aresteze şi să-l arunce în temniţa publică. Stătea pe o 
platformă, privind o mare de chipuri arse şi scorojite - Vanaiul, mort din 
ordinul său - înainte să-şi dea seama că, în sfârşit, aluneca într-un vis. 

De dimineaţă, visele se destrămară şi servitorii săi îi aduseră o mână 
de mere uscate şi o cană de tablă cu apă. La capătul cărării se adunase o 
mână de oameni. În spatele lor era o cotigă joasă, încărcată cu coşuri cu 
fasole uscată şi cu trei capre proaspăt tăiate. Păreau să fie ofrande 
pentru templu. Cel mai vârstnic dintre bărbaţi bătu sonor din palme, iar 
ceilalţi apucară nişte funii groase şi începură să tragă cotiga prin stratul 
subţire de praf. Geder îi urmă pe cal. Era singurul călare din tot grupul. 

Poteca pe care o urmau şerpuia printre dealuri, cocoţându-se pe 
muchiile colinelor şi pe stânci. Stânca se schimba, devenind mai zimţată 
şi mai ascuţită, de parcă secolele de eroziune n-ar fi reuşit s-o 
îmblânzească. Geder se pomeni făcând speculaţii cu privire la posibila 
legătură dintre acest peisaj şi drumurile dragonului. Oare teritoriul 
acesta fusese înzestrat cu aceeaşi rezistenţă? Asta făcea munţii Sinir atât 
de diferiţi de cei din jur? 

Unele stânci semănau ciudat de tare cu ceva făcut de mâna omului. 
Aveau curbe dulci, aproape graţioase şi locuri unde pietrele păreau să se 
îmbine unele într-altele ca oasele. Într-una dintre poienile pe care le 
străbătură, o serie de terase curbate erau marcate de borduri dintr-o 
piatră palidă, poroasă, care nu semăna nici cu stâncile deşertului arid cu 
care Geder se obişnuise, nici cu noua geografie neregulată. Părea că un 
uriaş murise pe aceste meleaguri, iar coastele-i zăceau de-a lungul 
ținutului. Geder îşi ridică privirea şi zări craniul. 

Numai fruntea aceea vastă era lungă cât calul lui. Ar fi putut să se 
ghemuiască în interiorul orbitelor goale. Botul se pierdea în pământ, de 


parcă dragonul mort s-ar fi adăpat chiar din glie şi cinci dinţi, fiecare 
lung cât o spadă, încă mai răsăreau din maxilar. Secolele de soare 
necruţător albiseră osul, dar vântul, nisipul şi ploaia nu-l erodaseră. 
Geder îşi opri calul, cu gura căscată. Sătenii continuară să târască cotiga, 
vorbind între ei şi trecând un burduf de apă din mână în mână. Geder 
descălecă şi se îndreptă către craniu. Ezită, apoi întinse mâna şi atinse 
osul de dragon încălzit de soare. Cadavrul lui zăcea acolo de câteva mii 
de ani. De dinainte să înceapă istoria omenirii. 

— Printe! îl strigă tânărul sătean. Veniţi! Veniti! 

Tremurând, Geder se urcă înapoi în şa şi porni la trap. 

Soarele nu înaintase mai mult de o palmă când grupul coti pentru 
ultima oară, ocolind o aglomerare înaltă de bolovani, fiecare de 
dimensiunile unei corăbii cu pânze, şi templul le apăru înaintea ochilor. 
Săpate în piatra muntelui, găurile întunecate ale uşilor şi ferestrelor 
vegheau asupra peisajului. Pentru o clipă, Geder avu senzaţia că era 
privit de un unic ochi imens de insectă. Un zid la fel de înalt ca 
fortificațiile  Camnipolului marca sfârşitul potecii. Statui înalte, 
copleşitoare, înfăţişând siluete ce vor fi fost cândva umane, erau cioplite 
în piatră de-a lungul zidului ca nişte santinele, cu trăsăturile erodate 
reduse la nişte noduri şi cioturi, iar deasupra tuturor se înălța un dragon 
imens, cu aripile desfăcute. Stindarde mari fluturau în vânt, câte unul 
pentru fiecare dintre cele treisprezece statui. Fiecare avea un fundal de 
altă culoare - albastru, verde, galben, portocaliu, roşu, maro, negru, 
treisprezece culori distincte - şi, în centru, un cerc alb brăzdat de patru 
linii ce-l împărțeau în opt secţiuni. 

Semnul său era cel al punctelor cardinale şi intercardinale, indicând 
cele opt direcţii ale lumii în care nicio minciună nu se putea ascunde. 
Semnul Slujitorului cel Drept. Lui Geder îi dădură lacrimile şi se simţi 
năpădit de un sentiment vecin cu uşurarea. Triumf poate. Ăsta era locul. 
Il găsise. 

Se apropiară şi, cu cât le luă mai mult, cu atât avu Geder timp să 
înţeleagă dimensiunile năucitoare ale locului. În zidul din faţă se afla o 
poartă imensă din fier, impunătoare şi intimidantă. Deasupra ei, într-un 
scris necizelat, erau săpate cuvintele Khinir Kicgnam Bat, fiecare literă 
mare cât un stat de om. Geder le privi cu ochii mijiţi, chinuindu-se să le 
traducă deşi era pe jumătate ameţit de bucurie. 

„Supus nu înseamnă înfrânt.” 

Sătenii îşi opriră cotiga la cincizeci de metri de marile porţi de fier. 
Geder observă că pe o secţiune a porţii era montat un mecanism 
complex, compus din roţi ce se răsuceau. Dinţii întrepătrunşi zăngăniră o 
singură dată, se mişcară şi secţiunea se trase în lături ca o cortină. Şase 
oameni ieşiră, îndreptându-se către ei. Trăsăturile lor erau aceleaşi ca 
ale sătenilor, deşi aveau feţe mai pline şi părul netezit cu ulei. Purtau 
sutane negre încinse la mijloc cu lanţuri şi sandale înfăşurate pe glezne. 
Sătenii îngenuncheară. Geder se înclină, dar nu descălecă. Sub el, calul 
se foi neliniştit. 

Preoţii se uitară unii la alţii, apoi se întoarseră către tânărul care 
conducea grupul. 

— Cine este acesta? întrebă cel mai vârstnic dintre preoţi. 


— Un străin, zise tânărul. A venit şi a întrebat de Sinir. Vi l-am adus, 
aşa cum ne-a spus Kleron. 

Geder îşi îmboldi calul să înainteze. Măreţia locului făcuse animalul 
cam nervos, dar îl ţinu bine în frâu. Preotul mai vârstnic păşi către el. 

— Cine eşti? îl întrebă. 

— Geder Palliako, fiul vicontelui Palliako din Rivenhalm. 

— N-am auzit de locul ăsta. 

— Sunt supusul regelui Simeon din Anteea, zise Geder. Văzând că 
preotul nu spune nimic, adăugă: 

— Anteea este un regat foarte important. Un imperiu, de fapt. Centrul 
culturii şi puterii pursângilor. 

— De ce ai venit? 

— Păi, zise Geder, e o poveste lungă. Am fost în Vanai. Ăsta este unul 
dintre Oraşele Libere, sau mai degrabă a fost, că acum s-a zis cu el. Dar 
acolo am dat peste nişte cărţi şi în ele se vorbea despre un... Ăăă... Îi 
ziceau Slujitorul cel Drept sau Sinir Kushku şi se crede că a fost creat de 
dragonul Morade în vremea prăbuşirii imperiului, şi m-am gândit că, 
dacă aş putea folosi diferitele descrieri ale locului unde se afla în raport 
cu datele la care au fost scrise relatările, aş putea să-l... găsesc. 

Preotul îl privi încruntat. 

— Ai auzit de Slujitorul cel Drept? întrebă Geder. Din întâmplare? 

Se întrebă ce avea să facă dacă omul ar fi spus că nu. Nu se simţea în 
stare să se întoarcă. Nu după ce văzuse acest loc. 

— Noi suntem slujitorii Slujitorului, spuse bărbatul cu vocea vibrându-i 
de mândrie şi certitudine. 

— Excelent! Asta şi speram! Pot să... 

Cuvintele lui Geder năvăliră toate odată şi se văzu silit să se oprească, 
să tuşească şi să se adune. 

— Speram, dacă aveţi arhive... Sau dacă aş putea sta de vorbă cu voi. 
Speram să aflu mai multe. 

— O să aştepţi aici, zise preotul. 

Geder făcu semn că da, dar bărbatul deja îi întorsese spatele. Preoţii 
traseră cotiga înăuntru prin deschizătura din poarta de fier, iar sătenii 
primiră în schimb una asemănătoare. Sub ochii lui Geder, preoţii 
dispărură în templul lor, iar ceilalţi bărbaţi îi făcură cu mâna zâmbind şi 
porniră pe cărare către casă. Geder rămase pe loc, prins între dorinţa de 
a vedea templul de dincolo de zid şi teama de a rămâne singur şi de a nu 
mai găsi drumul înapoi prin munţi. Mecanismul din poartă se roti şi se 
închise. Cotiga trasă de funii dispăru după cotitură. Geder rămase călare, 
încercând să nu se uite la cei cinci servitori pe care-i târâse după el de-a 
lungul lumii cunoscute până în pustietatea asta. În depărtate, un şoim 
ţipă. 

— Să aşezăm tabăra, stăpâne? întrebă scutierul său. 

Se lăsă noaptea. Geder stătea în cortul lui, ai cărui pereţi parcă 
murmurau în bătaia brizei. În faţa măsuţei, la lumina unei singure 
lumânări, citi cărţile pe care le citise deja de peste zece ori, urmărind 
cuvintele fără să le înţeleagă. 

Dezamăgirea, respingerea, mânia se adunau în sufletul lui, însoţite de 
certitudinea că preoţii nu vor ieşi afară. Fusese lăsat la uşă ca un 


cerşetor, până când avea să priceapă aluzia şi să plece cu coada între 
picioare. Inapoi în Camnipol, înapoi în Anteea, înapoi la toate lucrurile de 
care fugise. 

Ajunsese la capătul călătoriei. Nu mai putea născoci vreun motiv să 
continue. 'Traversase două ţări, munţi şi deşerturi, numai pentru ca, la 
finalul călătoriei, să fie ignorat. Dădu pagina, neştiind ce conţinea şi fără 
să se sinchisească prea tare. Se imagină acasă, povestindu-şi aventurile. 
Clarvăzătoarea jasuru, scheletul de dragon, templul misterios. „Şi-apoi?”, 
aveau să întrebe ei. „Ce s-a mai întâmplat, lord Palliako?” 

Şi el avea să mintă. Avea să le spună despre preoţii degeneraţi şi 
despre cultul lor demn de milă, o formă lipsită de conţinut. Avea să scrie 
eseuri despre orice perversiuni i-ar fi trecut prin minte, punându-le pe 
seama celor din templu. Dacă n-ar fi fost el, Geder Palliako, locul ăsta ar 
fi fost uitat de istorie. Dacă ei considerau potrivit să-l trateze astfel, avea 
să aibă grijă ca ei să rămână în amintire cum socotea el de cuviinţă. 

lar preoţii n-aveau să ştie şi n-avea să le pese, aşa că unde era 
plăcerea? La venirea zorilor, o să ceară să fie strâns cortul şi să înceapă 
călătoria înapoi. Poate că într-unul dintre oraşele din Keshet putea găsi 
un negustor care să accepte o scrisoare de credit, ca să-şi poată cumpăra 
ceva provizii. Sau putea să se oprească în sat şi să spună că preoţii 
porunciseră să-i dea lui toate caprele. Asta aproape că merita să facă. 

— Stăpâne! Lord Palliako! 

Geder ieşise din cort aproape înainte să audă cuvintele. Scutierul arăta 
cu degetul către poarta întunecată de fier. Mica uşă laterală era în 
continuare închisă, dar o umbră mai adâncă, o dâră de întuneric, se ivise 
între două panouri masive. 

Un bărbat ieşi afară şi se îndreptă către ei. Apoi alţi doi, purtând săbii 
în spate. Geder îşi flutură şi el sabia şi doi servitori se grăbiră să aprindă 
torţele. Cel dintâi bărbat era uriaş, lat în şolduri şi în umeri. Nu mai avea 
păr, iar creştetul îi strălucea sub razele lunii. În lumina torţelor, sutana 
lui părea neagră, deşi de fapt ar fi putut să aibă orice altă culoare 
închisă. Gărzile care-l urmau purtau sutane ca ale preoţilor, dar dintr-un 
material mai fin, şi săbii cu teci şi mânere de un verde scânteietor. 

— Eşti prinţul Palliako, care a venit să afle despre Sinir Kushku? 
întrebă bărbatul cel solid. 

Deşi vorbea cu blândeţe, glasul lui avea în el forţa tunetului. Auzindu-l, 
Geder îşi simţi sângele îngheţând în vene. 

— Da. 

— Ce oferi în schimb? 

„N-am nimic”, îşi zise Geder. „O căruţă şi nişte servitori. Mi-am 
cheltuit aproape toţi arginţii pe drum încoace şi, oricum, ce-ai putea tu să 
cumperi cu ei? Nu-i ca şi cum v-aţi duce la târg...” 

— Veşti? întrebă Geder. Pot să vă dau veşti despre lume. Dat fiind că 
sunteţi atât de... izolaţi. 

— Îi doreşti răul zeiţei? 

— Nici vorbă, zise Geder surprins de întrebare. 

Nicio carte pe care-o citise nu pomenea de vreo zeiţă. 

Bărbatul solid tăcu, privind pentru o clipă înăuntrul propriei minţi. 
Apoi dădu aprobator din cap. 


— Atunci urmează-mă, prinţe, şi hai să vorbim despre lumea ta. 


DAWSON 


Vară la Osterling Fells. Dawson se trezea odată cu soarele şi îşi 
petrecea zilele călărind pe pământurile sale şi ocupându-se de 
problemele pe care treburile de iarnă şi intrigile din primăvară le 
lăsaseră neterminate. Canalele ce irigau câmpiile din sud trebuiau 
reparate. Unul dintre satele din vest arsese la sfârşitul primăverii şi 
Dawson se ocupă de reclădirea acestuia. Doi bărbaţi fuseseră prinşi 
punând capcane pentru cerbi în pădurile sale şi asistă la spânzurarea lor. 
Oriunde se ducea, şerbii săi îi acordau onoruri şi el le accepta ca pe ceva 
ce i se cuvenea. 

Pe marginea drumurilor, iarba creştea mai înaltă. Copacii îşi răsfirau 
frunzele late care fremătau verzi şi argintii în bătaia soarelui şi a 
vântului. Două zile de la est la vest şi patru de la nord la sud, cu cărări 
muntoase pe care să vâneze, patul lui în care să doarmă şi cerul 
deasupra lui ca un castron de un albastru perfect. Dawson Kalliam cu 
greu îşi putea imagina o închisoare mai luxoasă unde să-şi irosească 
săptămânile în care regatul se prăbuşea. 

Conacul său zumzăia de activitate. Bărbaţii şi femeile de pe moşie nu 
erau obişnuiţi cu prezenţa stăpânului pe parcursul lungilor zile de vară, 
la fel cum nu fuseseră obişnuiţi cu lipsa lui în acele luni de iarnă 
neocupate de vânătoarea regală. Dawson simţi greutatea judecății lor. 
Toţi ştiau că fusese exilat preţ de un anotimp şi fără îndoială că 
grajdurile şi dependinţele servitorilor zumzăiau de poveşti, speculaţii şi 
bârfe. 

N-avea sens să le poarte pică pentru asta, cum nu avea sens să se 
mânie pe greieri din cauza cântecului lor. Erau oameni simpli, inferiori. 
Nu înțelegeau nimic dacă nu le dădeai mură în gură. Dawson n-avea de 
ce să acorde mai multă atenţie părerilor acestora despre superiorii lor 
decât ar fi acordat unei picături de ploaie sau unei crenguţe. 

Pe de altă parte, din partea lui Canl Daskellin se aştepta la mai mult. 

— Altă scrisoare, dragă? întrebă Clara văzându-l cum măsura cu pasul 
încăperea largă. 

— Nu-mi spune absolut nimic. Ascult-aici, zise Dawson, fluturând 
paginile. 

Găsi pasajul. 

— „Starea de sănătate a Maiestăţii Sale rămâne proastă. Medicii se 
tem că şocul revoltei mercenarilor încă-l mai apasă, dar se aşteaptă ca 
starea sa să se îmbunătăţească semnificativ până în iarnă.” Sau asta. 
„Lordul Maas este foarte agresiv în apărarea bunului renume al lordului 
Issandrian şi profită cât poate de faptul că a scăpat de exil.” E toată aşa. 
Numai provocări şi aluzii. 

Clara îşi lăsă broderia deoparte. Căldura după-amiezii îi îmbrobonise 
cu sudoare fruntea şi buza de sus şi o şuviţă de păr îi scăpase din 
pieptănătură. Rochia ei era dintr-o țesătură subţire, de vară, care nu-i 
ascundea deloc forma trupului, mai puţin ferm decât al unei tinere femei, 
dar mai împăcat cu sine. În lumina aurie care se revărsa prin ferestre, 
era frumoasă. 


— La ce te aşteptai, iubirea mea? întrebă ea. La afirmaţii directe şi fără 
înconjur? 

— Putea la fel de bine să nu fi scris, zise Dawson. 

— Ştii şi tu că nu-i adevărat, dragul meu, zise Clara. Canl poate nu-ţi 
dă toate detaliile de la curte, dar până şi faptul că-ţi scrie înseamnă ceva. 
Poţi întotdeauna să-ţi faci o părere despre cineva după persoanele cu 
care întreţine corespondenţă. Ai veşti de la Jorey? 

Dawson se aşeză pe divan în faţa ei. În celălalt capăt al încăperii, o 
slujnică tânără se ivi în prag, văzu că stăpânul şi stăpâna se aflau în 
încăpere şi se retrase. 

— Mi-a scris acum zece zile, zise Dawson. Spune că toţi cei de la curte 
merg pe vârfuri şi vorbesc în şoaptă. Nimeni nu crede că s-a terminat. 
Simeon trebuia să anunţe cine va fi tutorele prinţului Aster de ziua lui, 
dar a amânat momentul deja de trei ori. 

— De ce face asta? întrebă Clara. 

— Din acelaşi motiv pentru care m-a exilat pe mine pentru trădarea lui 
Issandrian, zise Dawson. Se teme că, dacă ne favorizează pe noi, ceilalţi 
vor trece la acţiuni armate. Dacă îi favorizează pe ei, atunci o vom face 
noi. Şi, cu Canl la conducere, n-aş putea spune că regele greşeşte 
gândind aşa. 

— Aş putea să mă duc s-o întreb pe Phelia, spuse Clara. Soţul ei a fost 
pus cam în aceeaşi situaţie cum e Canl, nu? Şi n-am mai văzut-o pe Phelia 
de secole. Mi-ar face plăcere să stau de vorbă cu ea. 

— Nici vorbă. Să te trimit singură în Camnipol? Şi încă la Feldin Maas? 
N-ar fi sigur. Ţi-o interzic! 

— N-aş fi singură. Jorey ar fi acolo şi l-aş lua pe Vincen Coe să mă 
apere. 

— Nu. 

— Dawson. Dragul meu, zise Clara şi vocea ei căpătă o duritate pe care 
arareori i-o auzise. Te-am lăsat să mă opreşti când erau mercenari străini 
pe străzi, dar asta a trecut. Şi, dacă nu întinde nimeni o mână, ruptura n- 
o să se vindece niciodată. Simeon n-o poate face, sărăcuţul, pentru că nu 
e genul de lucru care poate fi poruncit. Tu şi Feldin nu puteţi pentru că 
sunteţi bărbaţi şi nu ştiţi cum. Lucrurile se petrec în felul următor: voi vă 
scoateţi săbiile, iar noi dezbatem cine a avut cea mai frumoasă rochie la 
bal până când voi le vârâţi din nou în teacă. Numai pentru că nu-ţi place 
ţie ideea, nu înseamnă că e dificil. 

— Am trecut dincolo de punctul ăsta, zise Dawson. 

Clara ridică o sprânceană. Liniştea dură trei bătăi de inimă. Patru. 

— Trebuie să-ţi mobilizezi o armată, aşadar? întrebă ea. 

— E interzis. Face parte din termenii exilului meu. 

— Bine, atunci, zise Clara reluându-şi broderia. O să-i scriu Pheliei în 
seara asta şi-o să-i dau de înţeles că aş fi deschisă la o invitaţie. 

— Clara... 

— Ai dreptate. Nici prin gând nu mi-ar trece să plec fără escortă. 
Vorbeşti tu cu Vincen Coe sau vorbesc eu? 

Mânia care-l cuprinse pe Dawson îl surprinse până şi pe el. Se ridică în 
picioare, azvârlind pe podea scrisoarea de la Canl Daskellin. Îşi dorea 
nespus de mult să poată apuca o carte, un bibelou sau un scaun şi să le 


arunce în curte prin fereastră. Ochii Clarei erau aplecaţi asupra 
broderiei, a strălucirii subţiri a acului împungând pânza, trăgând aţa, 
împungând, trăgând. Îşi ţinea buzele strânse. 

— Simeon e şi regele meu, zise ea. Nu eşti singurul cu sânge nobil din 
casa asta. 

— O să discut eu cu el, mormăi Dawson parcă smulgându-şi cuvintele 
din gâtlejul încleştat. 

— Îmi pare rău, dragă. Ce-ai zis? 

— Coe. O să vorbesc cu el. Dar dacă nu merge cu tine, nu te duci. 

Clara zâmbi. 

— Când ieşi, trimite-mi camerista, dragă. O să-i cer să-mi aducă tocul. 

Dependinţele vânătorilor se aflau în afara marilor ziduri de granit şi 
jad ale proprietăţii. O clădire lungă, joasă, cu acoperişul de paie fixat cu 
funii lungi din piele împletită, îngreunate cu cranii şi oase de la vânatul 
doborât. În curte era iarbă pe unde nu fusese strivită de cizmele 
bărbaţilor şi baloţi de fân folosiţi pentru trasul cu arcul. Aerul duhnea a 
rahat de câine de la cuştile învecinate şi un copac imens şi umbros se 
înălța într-o parte, acoperit de o ninsoare de flori văratice. 

Sunetul vocilor îl călăuzi pe Dawson în spatele clădirii. Cinci dintre 
vânătorii lui stăteau în jurul unei mese improvizate dintr-un vechi ciot de 
copac, pe care se aflau brânză şi pâine. Bărbaţii erau tineri, îmbrăcaţi 
numai în pantaloni din cauza căldurii. Pentru o clipă, Dawson simţi o 
nostalgie profundă. Odinioară fusese şi el ca ei. Puternic, sigur pe trupul 
lui, în stare să se scufunde complet în bucuria oferită de o zi frumoasă. Şi 
când era aşa, Simeon fusese alături de el. Trecerea anilor îi afectase pe 
amândoi. 

Unul dintre vânători îl zări şi sări în picioare, salutându-l. Imediat, 
ceilalţi îi urmară exemplul. Vincen Coe stătea mai în spate, cu un ochi 
umflat şi învineţit. Dawson se apropie, ignorându-i pe toţi cu excepţia 
bărbatului rănit. 

— Coe, zise el. Hai cu mine. 

— Da, stăpâne, spuse vânătorul şi se grăbi să i se alăture. 

Dawson mergea zorit pe cărarea largă ce ducea dinspre conac spre 
iazul aflat la nord. Umbra turnurilor spiralate vărga pământul. 

— Ce-ai păţit? întrebă Dawson. Arăţi de parcă ai fi încercat să prinzi o 
piatră cu genele. 

— Nimic important, stăpâne. 

— Spune-mi. 

— Am băut cu toţii cam mult noaptea trecură, stăpâne. Unul dintre 
băieţii noi s-a înveselit cam prea tare şi a... făcut o aluzie pe care am 
găsit-o jignitoare. A repetat-o şi m-am văzut silit să-l corectez. 

— Te-a făcut invertit? 

— Nu, stăpâne. 

— Dar cum? 

Primăvara, înainte de deschiderea sezonului la curte, lacul era limpede 
ca apa de izvor. Toamna, la revenirea lui Dawson, putea fi întunecat 
aproape de culoarea ceaiului. Arareori îl văzuse în toiul verii, când 
verdele apei, împrumutând imaginea reflectată a copacilor, îl transforma 
în smarald. Vreo câteva rațe pluteau pe apă şi în urma lor rămâneau 


unde. Dawson se opri pe margine, unde iarba mai păstra umezeala 
noroiului de sub ea. Tăcerea stânjenită a lui Vincen Coe devenea mai 
interesantă cu fiecare clipă. 

— Pot să-i întreb pe ceilalţi, zise Dawson. O să-mi spună ei dacă tu nu 
vrei. 

Vincen privi peste apă, spre munţii din depărtare. 

— A pus sub semnul întrebării onoarea lui lady Kalliam, stăpâne. Şi a 
făcut nişte speculaţii care... 

— Ah, exclamă Dawson. 

O mânie aprigă îi încleştă gâtlejul. 

— Mai e aici? 

— Nu, stăpâne. Fraţii lui l-au cărat înapoi în sat încă de noaptea 
trecută. 

— L-au cărat? 

— Când am terminat cu el nu mai era în stare să meargă, domnule. 

Dawson chicoti. Musculiţe dansau pe deasupra apei de la picioarele 
lui. 

— Vrea să se întoarcă la Camnipol, zise Dawson. I-a intrat în cap că 
poate face pace cu Maas. 

Tânărul vânător înclină din cap, dar nu spuse nimic. 

— Vorbeşte, zise Dawson. 

— Cu voia voastră, stăpâne. Nu-i o idee bună. Cel mai greu e să faci 
prima vărsare de sânge, iar asta s-a petrecut deja. Acum o să fie mai 
uşor. 

— Ştiu, dar ea e hotărâtă. 

— Trimiteţi-mă pe mine în locul ei. 

— Te trimit şi pe tine cu ea, zise Dawson. Jorey este încă în oraş. Poate 
să-ţi spună mai bine cum stau lucrurile. Ai vegheat asupra mea când au 
început toate astea. Acum vreau să veghezi asupra ei. N 

Cei doi rămaseră în tăcere. Din spatele lor se auzeau voci. Ingrijitorul 
câinilor ţipa la ucenicul lui. Râsetele hăitaşilor. Toate păreau să vină din 
altă lume. Una aflată în trecutul nu prea îndepărtat, când lucrurile 
fuseseră mai bune, mai sigure şi încă în ordine. 

— Nimeni n-o să se atingă de ea, stăpâne, zise Vincen Coe. Nu atâta 
timp cât trăiesc eu. 


La trei zile după ce Clara plecă în trăsura deschisă care-i adusese, cu 
Vincen Coe călărind în urma ei, un oaspete deloc bine-venit îşi făcu 
apariţia. _ 

Căldura zilei îl alungase pe Dawson din conac în grădina de iarnă. În 
afara sezonului său, grădina arăta banal. Florile care în ultimele zile ale 
anului aveau să poarte muguri aurii şi stacojii arătau acum ca nişte 
buruieni rezistente. Trei dintre câini zăceau gâfâind de căldură, cu ochii 
închişi şi cu limbile trandafirii atârnând. Sera era deschisă. Închisă, ar fi 
fost mai fierbinte ca un cuptor. Grădina dormea, aşteptând să-i vină 
vremea, iar când avea să vină, urma să se transforme. 

Până atunci Clara se va fi întors. Desigur, mai fusese despărţit de ea şi 
altă dată. Avusese treburi la curte şi mai fusese şi vânătoarea. Ea avea 
propriul ei cerc de oameni şi grija gospodăriei. Dar acum, când ea fusese 


cea care plecase, lăsându-l în urmă, îi era mai greu să îndure 
singurătatea cu seninătate. Se trezea dimineaţa întrebându-se unde era. 
Se ducea noaptea la culcare dorindu-şi ca ea să apară pe uşa 
dormitorului, cu ştiri şi informaţii şi chiar mici bârfe nevinovate. Între 
aceste două momente ale zilei, încerca să nu se gândească la ea sau la 
Feldin Maas sau la posibilitatea ca ea să fie folosită împotriva lui. 

— Lord Kalliam. 

Servitoarea era o tânără dartinae aflată de puţin timp în slujba lui. 
Ochii îi străluceau în felul caracteristic rasei ei. 

— Ce-i? 

— A sosit un bărbat care cere să-i acordaţi o audienţă, stăpâne. Paerin 
Clark. 

— Nu-l cunosc, zise Dawson, dar după o clipă îşi aminti cine era. 

Era bancherul palid, agentul Coastei de Nord, cel care-l îmbrobodise 
pe Canl Daskellin. Dawson se ridică. La picioarele lui, câinii se sculară 
privind de la el la slujnică şi înapoi şi scheunând uşor. 

— E singur? 

Ochii fetei se măriră de o nelinişte subită. 

— Are o suită, stăpâne. Un vizitiu şi un valet. Şi cred că şi un secretar. 

— Unde-i acum? 

— În sala mică, stăpâne. 

— Spune-i că o să-l primesc într-un moment, zise Dawson. Adu-i bere şi 
pâine, pofteşte-i oamenii în sala servitorilor şi cheamă-mi gărzile. 

Când uşile sălii mici se deschiseră, bărbatul palid îşi înălţă privirile şi, 
la intrarea lui Dawson, se ridică în picioare. Faptul că Dawson avea în 
spate patru spadasini în armuri de piele nu-i provocă nici măcar o 
ridicare din sprânceană. Pâinea de pe farfuria din faţa lui purta urma 
unei singure muşcături, iar pocalul de cositor plin cu bere putea nici să 
nu fi fost atins. 

— Baroane  Osterling, zise bancherul făcând o plecăciune. Vă 
mulţumesc că m-aţi primit. Imi cer scuze că am sosit nepoftit. 

— Îi faci comisioanele lui Canl Daskellin sau ţi le face el pe-ale tale? 

— Eu i le fac pe-ale lui. Situaţia de la curte este delicată. Voia să fiţi 
informat, dar nu are încredere în curieri şi sunt anumite lucruri pe care 
oricum nu le-ar fi scris cu propria mână. 

— Aşa că le trimite prin maestrul păpuşar din Coasta de Nord? 

Bancherul făcu o pauză. O vagă urmă de culoare îi apăru în obraji şi pe 
buze i se ivi obişnuitul său zâmbet politicos. 

— Excelenţă, nu doresc să vă insult, dar sunt câteva lucruri pe care ar 
fi mai bine să le lămurim. Sunt supusul Coastei de Nord, dar nu sunt un 
membru al curţii şi nu sunt aici în serviciul regelui meu. Reprezint Banca 
Medean şi-atât. 

— Un iscusit fără ţară atunci. Şi mai rău. 

— Îmi cer iertare, Excelenţă, zise bancherul. Văd că nu sunt bine-venit. 
Vă rog să-mi scuzaţi intruziunea. 

Paerin Clark se înclină adânc şi porni către uşă, luând cu el şi veştile 
din Camnipol. „Doar pentru că nu-ți place un lucru, nu înseamnă că e 
dificil”, îi rosti în minte vocea Clarei. 


— Aşteaptă, spuse Dawson şi trase adânc aer în piept. Cine poartă cea 
mai frumoasă rochie la balul ăla de trei ori blestemat? 

— Poftim? 

— Ai venit aici pentru un motiv anume, zise Dawson. Nu fi atât de laş 
încât să dai bir cu fugiţii imediat ce latră cineva la tine. Ia loc. Spune-mi 
ce ai de spus. 

Paerin Clark se întoarse şi se aşeză. Ochii îi păreau mai întunecaţi 
acum, iar faţa la fel de inexpresivă ca a unui jucător de cărţi. 

— N-am nimic cu tine, spuse Dawson, aşezându-se de cealaltă parte a 
mesei şi rupând o bucată de pâine. Nu ca persoană. Imi displace ceea ce 
eşti. 

— Sunt omul pe care-l trimite Komme Medean când e vreo problemă, 
zise Paerin Clark. Nici mai mult, nici mai puţin. 

— Eşti un agent al haosului, zise Dawson cu blândeţe, încercând să-şi 
îndulcească vorbele. Eşti un om care-i transformă pe bogaţi în săraci şi 
pe săraci în bogaţi. Rangul şi ordinea socială nu înseamnă nimic pentru 
cei ca tine, în timp ce pentru cei ca mine ele sunt totul. Nu pe tine te 
resping. Ci numai ceea ce reprezinţi. 

Bancherul îşi cuprinse un genunchi cu degetele încrucişate. 

— Vreţi să ascultați veştile pe care le aduc, Excelenţă? În ciuda a ceea 
ce credeţi că reprezint? 

— Da. 

Preţ de aproape o oră, bancherul vorbi cu voce joasă, înfăţişând în 
toate detaliile alunecarea de teren care avea loc în Camnipol. După cum 
bănuise Dawson, reținerea lui Simeon de a-şi plasa fiul sub tutela 
vreuneia dintre casele nobile era provocată de teama de a nu face valuri. 
Respectul faţă de domnia lui se diminua în ambele tabere. Daskellin şi 
aliaţii care-i mai rămăseseră îi ofereau cât sprijin puteau, dar chiar şi în 
rândurile celor loiali creştea nemulţumirea. Issandrian şi Klin rămâneau 
exilați, dar Feldin Maas umbla peste tot prin oraş. Ai fi zis că nu dormea 
niciodată şi, oriunde se ducea, spunea aceeaşi poveste: atacul 
luptătorilor fusese regizat ca să-l arunce în dizgrație pe Curtin 
Issandrian, pentru ca prinţul să nu fie trimis în casa acestuia. Sugera că 
apariţia exact la timp a soldaţilor din Vanai făcea parte dintr-o piesă de 
teatru mai vastă. 

— Pusă la cale de mine, spuse Dawson. 

— Nu singur, dar da. 

— Minciuni de la un capăt la altul, zise Dawson. 

— Nu toată lumea îl crede. Dar unii da. 

Dawson îşi frecă fruntea cu palma. Afară, ziua se îngâna cu noaptea, 
făcând lumina soarelui să se înroşească. Totul era exact cum bănuise. Şi 
Clara o să nimerească în toiul furtunii. Speranţa pe care i-o oferise la 
plecare păruse riscantă în acel moment. Acum, după aceste veşti, părea 
pur şi simplu naivă. Şi-ar fi dat o mână ca bancherul să fi venit cu o 
săptămână mai devreme. Acum era prea târziu. Era ca şi cum ar fi dorit 
ca piatra aruncată să i se întoarcă singură în mână. 

— Simeon? întrebă Dawson. E bine? 

— Timpurile grele şi-au pus amprenta asupra lui, zise Paerin Clark. Şi 
asupra fiului său, cred. 


— Cred că nu moartea este cea care ne ucide, ci frica, spuse Dawson. 
Şi Asterilholdul? 

— Sursele mele îmi spun că Maas ţine legătura cu câteva persoane 
importante de la curtea regală. Au fost făcute împrumuturi în aur şi 
promisiuni de sprijin. 

— Îşi strânge o armată. 

— Aşa-i. 

— Şi Canl? 

— Încearcă şi el. 

— În cât timp se va ajunge la război deschis? 

— Nimeni nu poate şti asta, excelenţă. Dacă sunteţi atent şi norocos, 
poate niciodată. 

— Nu cred că-i aşa, zise Dawson. Avem Asterilholdul pe de o parte şi 
pe tine de cealaltă. 

— Nu, Excelenţă, zise bancherul, nu mă aveţi. Ştim amândoi că am 
venit aici sperând la anumite avantaje, dar un război civil în Anteea nu 
ne-ar aduce niciun profit. Dacă se ajunge la asta, nu vom susţine nicio 
tabără. Am făcut tot ce mi-a stat în putinţă aici. Nu mă întorc în 
Camnipol. 

Dawson se îndreptă de spate. Bancherul zâmbea şi expresia de pe 
chipul lui aducea suspect de tare a compătimire. 

— L-ai abandonat pe Daskellin? Acum? 

— Anteea este unul dintre marile regate ale lumii, spuse Paerin Clark, 
dar patronul meu îşi joacă partidele pe table mult mai vaste. Vă doresc 
tot norocul din lume, dar Anteea vă aparţine vouă, s-o pierdeţi sau s-o 
câştigaţi. Nu mie. Eu o să plec spre sud. 

— Spre sud? Ce poate fi mai important în sud decât aici? 

— In Porte Oliva s-a ivit o neregulă care necesită atenţia mea. 


CITHRIN 


Cithrin stătea pe dig. Oraşul se întindea în spatele ei, iar vastitatea 
albastră a mării şi a cerului i se deschidea înainte. Acolo unde apele pale 
şi puţin adânci ale golfului căpătau albastrul adâncimilor se aflau cinci 
corăbii. Catargele înalte păreau nişte copaci răsăriţi din apă. Velele 
strânse îngroşau vergile. Bărcile mici şi puţin adânci ale flotei de pescuit 
se grăbeau înspre port sau se dădeau din cale, în timp ce zeci de bărci- 
pilot se luau la întrecere ca să ajungă cele dintâi la corăbii şi să aibă 
onoarea de a le conduce. 

Corăbiile cu mărfuri din Narinisle veniseră. Cinci nave, sosind 
împreună şi arborând stindardele din Birancour şi Porte Oliva. La plecare 
fuseseră şapte. Se putea ca celelalte două să fi fost despărțite de restul 
flotei de furtună sau din propria alegere sau împrăştiate în urma unui 
atac. Puteau să ajungă a doua zi sau în următoarea săptămână sau 
niciodată. Pe docurile de dedesubt, negustorii, agonizând între speranţă 
şi spaimă, aşteptau ca navele să se apropie ca să le poată identifica. Şi- 
apoi, odată ce corăbiile trăseseră fiecare în docul ei, cei mai norocoşi 
dintre finanţatori aveau să urce la bord, să compare contractele şi foile 
de expediţie şi să descopere dacă profitul era sau nu asigurat. 
Ghinioniştii aveau să aştepte la docuri sau în crâşmele din port, 
trăgându-i de limbă pe marinari ca să afle veşti. 

Şi apoi, odată ce căpitanii navelor vor fi dat socoteală finanţatorilor, 
odată ce muncitorii începeau lunga trudă pe care-o presupunea 
transportul mărfii de pe corăbii în magazii, odată ce nebunia comerţului 
şi a bunurilor şi a schimbului acestora pe bani avea să străbată Porte 
Oliva ca vântul pe suprafaţa unei ape, urmau să înceapă pregătirile 
pentru călătoria din anul următor. $Şantierele navale aveau să facă 
reparaţii. Noii finanţatori aveau să ofere contracte şi condiţii căpitanilor. 
Iar Idderigo Bellind Siden, Prim-Guvernatorul oraşului Porte Oliva, avea 
să se consulte cu căpitanii şi cu capii breslelor şi avea să accepte cu 
amabilitate propunerea de a transforma oraşul pentru o generaţie de- 
acum încolo dintr-un port ca multe altele în însăşi inima comerţului. 

Şi în mâna ei, scrisă cu cerneală verde pe o hârtie fină ca smântâna, 
era scrisoarea care-i interzicea să fie parte din toate acestea. O deschise 
şi o studie din nou. Era cifrată, fireşte, dar îşi petrecuse destulă vreme 
printre cărţile şi documentele magistrului Imaniel ca s-o poată citi cu 
aceeaşi uşurinţă ca şi cum ar fi fost scrisă normal. 

„Doamna magistru Cithrin bel Sarcour, veţi înceta de îndată orice 
negocieri şi operaţiuni purtate în numele nostru. Paerin Clark, senior 
auditor şi reprezentant al băncii centrale, va sosi cât mai iute cu putinţă. 
Până atunci, nu se vor întocmi sau accepta niciun fel de contracte, 
depozite sau împrumuturi. Dispoziţia nu este negociabilă.” 

Era semnată de Komme Medean în persoană, cu scrisul neregulat şi 
tremurat al bătrânului afectat de gută. N-o arătase nimănui. În cele opt 
zile de când o primise, se răzvrătise împotriva ordinului. Era primul din 
partea băncii centrale şi era exact ceea ce se aşteptase. Auditorul avea să 
vină, aşa cum plănuise ea de la început. Avea să recupereze fondurile 


băncii, pierdute după căderea Vanaiului. Era sfârşitul fanteziilor ei în 
care păstra banca sau o putea manevra aşa cum urmau să facă bărcile- 
pilot cu corăbiile de mărfuri. Avea să fie din nou ea însăşi. Nu Tag 
căruţaşul, nu o contrabandistă ascunzându-se în umbră şi nu magistra 
Cithrin. Numai că avea să fie ea însăşi fără Besel, fără Cam şi fără 
magistrul Imaniel. Şi fără Vanai. 

Ceea ce, cu tot respectul, prefera să nu se întâmple. 

Cu o răsuflare prea uşoară ca să se poată numi suspin, rupse hârtia. 
Apoi o rupse din nou şi din nou şi din nou. Când o făcu bucățele la fel de 
mici ca numerele şi simbolurile cifrului, le aruncă peste marginea zidului 
şi le privi plutind şi răsucindu-se. _ 

Pe apă, bărcile-pilot se îngrămădeau în jurul corăbiilor cu mărfuri. Îşi 
imagină vocile oamenilor strigând către căpitani şi pe ale căpitanilor 
strigând ca răspuns. Sub ochii ei, cea dintâi dintre corăbii îşi începu 
ultima şi cea mai scurtă bucată a călătoriei ei anuale. Cithrin se întoarse 
şi reveni la bancă. Uşa din faţă era deschisă lăsând înăuntru briza. La 
intrarea ei, Gândacul sări în sus de parcă l-ar fi prins făcând cine ştie ce. 
În spatele lui, Yardem se întinse şi scoase un căscat enorm. 

— Unde ai fost? o întrebă căpitanul Wester. 

— Am privit sosirea corăbiilor cu mărfuri, ca mai toată lumea din oraş, 
zise ea. 

Se simţea inexplicabil de uşoară. Aproape ameţită. 

— Mda, păi cafegiul tău a trimis până la ora asta trei oameni ca să 
întrebe de tine. Au venit aici să te caute. 

— Şi ce le-ai spus? 

— Că eşti ocupată, dar că mă aştept să revii la cafenea după prânz, 
zise Wester. Am minţit? 

— Tu? Niciodată, zise ea şi râse văzându-i expresia bănuitoare. 


În ciuda căldurii, Cithrin se duse la întâlnirea de la palatul 
guvernatorului purtând o rochie de un albastru închis, cu guler înalt şi 
mâneci lungi. Părul îi era strâns într-o tocă moale şi prins cu o agrafă din 
argint şi lapislazuli, una dintre ultimele bijuterii rămase din recolta adusă 
din Vanai. Ţinuta ar fi fost mai potrivită pentru o zi răcoroasă de toamnă 
şi făcea sudoarea să i se scurgă pe spinare, dar gândul de a purta ceva 
mai decoltat în prezenţa lui Qahuar Em i se păruse inconfortabil. Şi, 
fireşte, nu s-ar fi cuvenit să poarte colierul sau broşa pe care i le oferise 
el. 

Când Qahuar o salută, pe coridorul care ducea către apartamentele 
personale ale guvernatorului, plecăciunea lui era una oficială. Numai 
zâmbetul lui şi veselia din ochii întunecaţi făceau aluzie la nopţile pe care 
le petrecuseră împreună. Purta o tunică de culoarea nisipului cu nasturi 
de email negru până la gât şi ea se pomeni gândindu-se la forma trupului 
de dedesubt. Se întrebă ce avea să se întâmple cu legătura lor acum, 
când urmau să nu mai fie rivali. Slujnica, o cinnaie cu păr deschis la 
culoare, se înclină când intrară. 

O singură masă acoperită de pete de cerneală domina încăperea, iar în 
spatele ei un şir de ferestre dădeau către ramurile unui copac. Freamătul 
lor conferea camerei o nemeritată impresie de umbră şi răcoare. 


Mercenarul cinnai se ridică în picioare la intrarea lui Cithrin şi se aşeză 
din nou odată cu ea. Femeia tralgă şi reprezentantul caselor de comerţ 
nu participau. 

— Un an bun, zise cinnaiul. Aţi fost să vedeţi corăbiile, doamnă 
magistru? 

— N-am avut ocazia, răspunse Cithrin. Am avut un program foarte 
încărcat. 

— Ar trebui să vă faceţi timp. Anul ăsta au adus lăzi pline cu cele mai 
fascinante flecuşteţe. Nişte globuri mici de sticlă colorată care cântă 
când le freci. Foarte drăguţe. Am cumpărat trei pentru nepoata mea. 

— Sper că lumea te-a tratat cu blândeţe, domnule, spuse Qahuar Em. 
Vocea-i era aproape muşcătoare. „Ce motive are să fie furios?” se întrebă 
ea. 

— Destul de bine, zise cinnaiul ignorându-i tonul. Chiar cum nu se 
poate mai bine, mulţumesc de întrebare. 

Uşa dinspre cameră se deschise şi intră guvernatorul. Faţa lui rotundă 
era acoperită de sudoare, dar veselă. Când dădură să se ridice în 
picioare, le făcu semn să rămână aşezaţi. 

— Nu e nevoie să ne formalizăm, zise el aşezându-se pe scaunul său. 
Pot să vă ofer ceva de băut? 

Qahuar Em clătină din cap şi o clipă mai târziu mercenarul cinnai făcu 
la fel, de parcă ar fi aşteptat mai întâi să vadă ce avea Qahuar de gând. 
Cithrin, alarmată, simţi o gheară strângându-i stomacul. Se petrecea 
ceva şi ea nu înţelegea ce. 

— Vă mulţumesc că aţi venit, zise guvernatorul. Apreciez foarte mult 
munca pe care o faceţi cu toţii şi devotamentul vostru faţă de Porte Oliva, 
de mine şi de regină. Sunt încântat că minţi excelente ca ale domniilor 
voastre se preocupă de bunăstarea oraşului. Asta este întotdeauna partea 
cea mai dificilă, nu? Luarea deciziei. 

Suspinul lui melancolic lăsa se înţeleagă că omul se distra de minune. 
Cithrin îi răspunse printr-un zâmbet reţinut. Qahuar îi ocolea privirea. 

— Am parcurs cu foarte mare atenţie propunerile, spuse guvernatorul. 
Am convingerea că fiecare dintre ele ar fi oferit o cale excelentă către 
prosperitatea oraşului. Dar cred că flexibilitatea unui contract pe cinci 
ani, precum cel oferit de domnii aici de faţă, ne-ar servi mai bine decât 
cei opt ani pe care-i solicită Banca Medean. 

Cithrin simţi că nu mai are aer. În ciuda căldurii, o răceală îi cuprinse 
gâtul şi pieptul. Oferta lui Qahuar Em nu fusese pe cinci ani. Fusese pe 
zece. 

— Opt ani înseamnă un interval destul de lung, zise mercenarul cinnai 
dând aprobator din cap. Expresia gravă îi ascundea prost încântarea. 

— Având în vedere acest lucru, precum şi taxele anuale uşor mai mari, 
continuă guvernatorul, mă văd silit, cu regret, să refuz propunerea 
dumneavoastră, doamnă magistru Cithrin. 

— Înţeleg, zise Cithrin ca şi cum ar fi vorbit altcineva. Acum că s-au 
stabilit lucrurile, pot să ştiu ce rate a oferit maestrul Em? 

— O, este un parteneriat, spuse cinnaiul. Nu doar clanul lui, ştiţi? 
Lucrăm împreună, eu şi el. 


— Nu cred că-i nevoie să intrăm în detalii, zise Qahuar Em, evitând în 
continuare s-o privească. 

Încercarea lui de a o cruța de alte umilinţe era mai rea decât 
lăudăroşenia mercenarului. 

— Nu-i ca şi cum nu se va afla, zise guvernatorul. Din politeţe şi 
respect faţă de doamna magistru, pot spune că taxele cerute sunt de zece 
la sută fără garanţie sau paisprezece cu. 

Numerele erau greşite. Trebuia să fie greşite. Trebuia să fie vorba de 
şaisprezece şi nouăsprezece la sută, nu de zece şi paisprezece. Oferta pe 
care o găsise în biroul lui Qahuar Em fusese o capcană şi Cithrin căzuse 
în ea. 

— Vă mulţumesc, domnule guvernator, zise Cithrin înclinând din cap. 
Compania fondatoare va aprecia sinceritatea dumneavoastră. 

— Sper că nu vor fi resentimente, spuse guvernatorul. Banca Medean 
este nou-venită în oraşul nostru, dar este deja foarte respectată. 

— Desigur, zise Cithrin. 

Dat fiind golul pe care-l simţea în piept, fu surprinsă că vocea ei nu 
avea ecou. Nu era posibil să i se întâmple una ca asta. 

— Vă mulţumesc pentru că aţi avut amabilitatea de a ne întâlni. Dar 
presupun, domnilor, că aveţi de discutat amănuntele. 

Toţi se ridicară în picioare odată cu ea, iar guvernatorul îi luă mâna cu 
degetele lui unsuroase şi-şi apăsă buzele pe ea. Ea îşi păstră pe chip un 
zâmbet amuzat şi obişnuit cu înfrângerea, o mască a persoanei care voia 
să fi fost. Îi făcu o reverență mercenarului cinnai, apoi lui Qahuar Em. 
Golul dinăuntrul ei dispăru şi în locul lui înflori durerea. 

Păşind cu grijă, ieşi din încăpere, cobori scările şi traversă holul ce 
ducea spre ieşirea dinspre piaţă. Cerul era de un alb opalescent, iar briza 
pe obrazul ei era fierbinte ca o respiraţie. Sudoarea îi umezea subţiorile, 
spatele, picioarele. Rămase locului câteva minute, năucă, împietrită. N-ar 
fi trebuit să fie aici. Trebuia să se întoarcă înăuntru. Erau detalii de 
discutat, contracte de semnat de faţă cu martori. Marele proiect trebuia 
început. N-ar fi trebuit să fie aici, afară. Ar fi trebuit să fie înăuntru. 

Primul suspin o asaltă ca un acces de vomă: subit, instinctiv, violent. 
„Nu aici”, îşi zise. „Zeule, dacă e să se întâmple, nu mă lăsa să plâng aici, 
în văzul întregului oraş.” Porni cu paşi largi, grăbiţi, cu coapsele forțând 
materialul rochiei. Ajunse în labirintul străzilor. Găsi o alee, îi urmă 
cotiturile până într-un colţ umbrit şi acolo se ghemui pe pavajul 
mizerabil. Acum nu-şi mai putu opri suspinele, aşa că îşi apăsă gura pe 
un braţ ca să le împiedice să se audă. 

Pierduse. Îşi făcuse atâtea speranţe şi planuri şi pierduse. Dăduseră 
altcuiva contractul ei şi ea nu era altceva decât o târfă, o corcitură 
proastă şi urâtă care plângea până nu mai avea lacrimi pe o alee dosnică. 
Cum de-şi imaginase că putea câştiga? Cum de crezuse una ca asta? 

Când plânsul i se mai potoli, se ridică din nou. Îşi şterse cu mâneca 
lacrimile şi nasul, îşi curăţă murdăria de pe rochie şi porni către casă. 
Umilinţa i se cocoţă pe umeri şi prinse a-i şuşoti la ureche. Cât de multe 
le povestise Qahuar partenerilor lui? Se lăudase că-i desfăcuse 
picioarele? Probabil în clipa când ea intrase în încăpere bătrânul 
mercenar cinnai cunoştea deja din descriere fiecare parte a trupului ei. 


Qahuar ştiuse tot ce făcuse ea chiar înaintea ei, ba mai mult, pusese la 
cale totul. Işi prevenise oare servitorii să nu se amestece pe parcursul 
incursiunii ei nocturne în biroul lui? O urmăriseră ascunşi în umbră, 
râzând de idioata care se credea tare deşteaptă? 

Ajunsă la bancă, auzi vocile gărzilor prin uşă - Marcus, Yardem şi 
femeia kurtadam nou angajată - nici mânioase, nici vesele. Lalelele se 
legănau în vânt, cu petalele răsfirate şi sfâşiate, culoarea înnegrindu-se 
la bază. Voia să intre, dar mâna refuză să se întindă spre clanţă. Stătu 
preţ de ceea ce i se păru a fi ore, dorindu-şi să intre şi să se alăture celor 
care aduceau cel mai mult cu o familie, cu nişte prieteni sau cu 
dragostea. Angajaţii ei. Voia ca Yardem Hane să iasă şi s-o găsească. Să 
apară Cary, păşind de-a lungul străzii. Să se ridice Opal din mormântul ei 
de pe fundul oceanului şi s-o gâtuie pe loc. 

Cithrin se duse la etaj. Işi scoase rochia şi se aşeză pe pat numai în 
cămaşă. Transpiraţia nu voia să se usuce şi s-o răcorească. 

Pierduse. Chiar şi acum tot nu înţelegea. Nu-i venea să creadă. 
Pierduse. Nu mai plângea. Durerea dispăruse, deşi avea senzaţia că doar 
se odihnea, dormind ca o panteră după o vânătoare. Avea să revină. 
Deocamdată nu simţea nimic. Se simţea moartă. 

Pierduse. Şi auditorul venea. 

Soarele parcurse drumul obişnuit pe cer. Cithrin rămase aşezată. 
Zgomotele străzii se schimbară, traficul amorţit de căldură al zilei făcând 
loc vocilor mai vesele şi mai energice ale serii. Simţea nevoia să urineze, 
dar amână momentul. I se părea imposibil să mai aibă vreo urmă de 
umezeală în trup după ce se scăldase în sudoare şi lacrimi. Şi totuşi 
trupul ei îşi vedea de treabă, indiferent dacă ea era sau nu de acord. 
Când nevoia deveni prea presantă ca s-o mai ignore, găsi oala de noapte 
şi o folosi. Odată ce se urni i se păru mai uşor să continue să se mişte. Îşi 
scoase cămaşa şi-o lăsă grămadă pe podea, apoi găsi o rochie uşoară, 
brodată, atrăgătoare în primul rând prin faptul că îi picase deja în mână. 
O trase peste cap şi cobori în stradă fără să se deranjeze să încuie uşa. 

Taverna avea toate obloanele date de perete ca să lase înăuntru briza 
mării. Nu aprinseseră nici lumânări, nici felinare, ca să nu mai adauge 
nici măcar puţina lor căldură, aşa că, în ciuda luminii soarelui, încăperile 
erau întunecoase. Slujnica era una pe care o recunoştea, cu o faţă lată şi 
păr întunecat ca noaptea trecându-i până dincolo de umeri. Un căţeluş 
ţopăia agitat pe lângă gleznele fetei. Cithrin se îndreptă către masa din 
spate, masa ei. Cineva stătea acolo, pe jumătate ascuns de pânza aspră. 

Qahuar Em. 

Cithrin se sili să înainteze. Se aşeză în faţa lui. Un oblon desprins se 
lovi de două ori de cadru, apoi amuţi. Expresia bărbatului era blândă şi 
stânjenită. Pe masă era un pocal cu bere pe jumătate gol. 

— Bună seara. 

Ea nu-i răspunse. Qahuar scoase un ţâţâit. 

— Speram c-o să-mi dai voie să-ţi ofer o cină şi o sticlă de vin. Şi 
scuzele mele. N-a fost frumos din partea guvernatorului să te anunţe aşa. 

— Nu vreau nimic de la tine, zise ea. 

— Cithrin! 


— Nu vreau să te mai văd sau să te mai aud în viaţa mea, spuse ea cu 
răceală, rostind apăsat fiecare cuvânt. Şi dacă te mai apropii de mine o 
să-i cer căpitanului gărzilor mele să te ucidă! Şi-o va face! 

Chipul lui Qahuar se înăspri. 

— Înţeleg. Trebuie să recunosc, doamnă magistru, că sunt dezamăgit. 
Mă aşteptam la mai mult din partea ta. 

— Tu te aşteptai la mai mult din partea mea?! 

— Da. Nu mi-am imaginat că eşti soiul de femeie care face crize de 
nervi. Dar în mod evident m-am înşelat. Îţi amintesc că tu mi te-ai băgat 
în pat. Tu eşti cea care s-a furişat prin casa mea. E meschin din partea ta 
să mă învinovăţeşti că am anticipat asta. 

„Nu ştii despre ce era vorba”, îşi zise Cithrin. „Nu ştii ce-a însemnat 
pentru mine. O să-mi ia banca.” 

Qahuar se ridică şi puse trei monede pe masă ca plată pentru 
consumaţie. Lumina cădea pe pielea lui aspră, făcându-l să pară mai 
bătrân. Vara aceasta era cel de-al optsprezecelea solstiţiu al ei. Pentru el 
era al treizeci şi cincilea. E 

— Suntem oameni de afaceri, doamnă magistru, zise el. Îmi cer scuze 
că veştile au fost neplăcute pentru tine, dar nu pot să regret că o să le 
prezint acest acord bătrânilor clanului meu. Îţi doresc o seară mai 
plăcută de-acum încolo. 

Împinse bancheta şi se auzi hârşâitul lemnului frecându-se de piatră şi 
o ocoli. 

— Qahuar, spuse ea brusc. 

El se opri. Cithrin îşi adună puterile. Cuvintele erau grele ca plumbul, 
aproape prea greu de rostit. 

— Îmi pare rău că te-am trădat, spuse ea. C-am încercat să te trădez. 

— Să nu-ţi pară, zise el. Asta-i jocul pe care-l jucăm. 

Ceva mai târziu, slujnica tavernei veni să ia banii şi pocalul cu băutură 
lăsat de Qahuar. Cithrin îşi ridică privirea. 

— Doriţi ca de obicei? 

Cithrin clătină din cap. Îşi simţea tot trupul, de la gât la pântece, tare 
ca piatra. Îşi ridică mâna şi constată surprinsă că încă mai purta toca 
moale. Şi-o scoase, îşi desfăcu părul şi ridică acul de păr din argint şi 
lapislazuli. În penumbră, acesta părea să emane o lumină proprie. 
Slujnica îl privi fermecată. 

— E foarte frumos, zise ea. 

— Ia-l, zise Cithrin. Adu-mi cât crezi că face. 

— Doamnă magistru? 

— Vin tare. Bere ţărănească. Nu-mi pasă. Doar adu-mi de băut. 


GEDER 


Marele preot - Basrahip sau poate Basrahipul, era greu de spus - se 
lăsă pe spătarul scaunului din piele şi fier. Îşi frecă fruntea cu degetele 
groase şi puternice. În jurul lor, lumânările pâlpâiau şi sfârâiau şi fumul 
lor umplea încăperea cu miros de grăsime arsă. Geder îşi linse buzele. 

— Primul meu tutore era tralg, zise el. 

Basrahip îşi strânse buzele, îl examină pe Geder şi clătină din capul lui 
enorm. „Nu.” Geder îşi înăbuși încântarea şi făcu o nouă încercare. 

— Am învăţat să înot în mare. 

Capul masiv se clătină încet. „Nu.” 

— Când eram copil am avut un câine preferat. Un ogar de vânătoare pe 
nume Mo. : 

Zâmbetul marelui preot era radios. Dinţii îi păreau nefiresc de albi. Işi 
aţinti un deget gros către Geder. 

— Da, zise el. 

Geder bătu din palme râzând. Nu era prima demonstrație pe care i-o 
făcea marele preot, dar era o sursă de uimire de fiecare dată. Indiferent 
care era minciuna, indiferent pe ce ton o spunea Geder, care-i era poziția 
trupului sau cât de tare vorbea, bărbatul masiv ştia când minţea şi când 
spunea adevărul. Nu greşea niciodată. 

— Şi chiar există o zeiţă care te ajută să faci asta? întrebă Geder. 
Pentru că n-am citit nicăieri despre ea. Se presupune că Slujitorul cel 
Drept a fost creat de Morade, asemenea celor treisprezece rase şi a 
drumurilor dragonului. 

— Nu. Noi ne aflăm aici dinaintea dragonilor. Când marea plasă a fost 
ţesută şi stelele prinse-n ea, zeiţa era de faţă. Sinir Kushku este darul ei 
către cei credincioşi. Când a venit marea prăbuşire, dragonii se temeau 
de imensa ei putere. S-au încăierat între ei, fiecare dorindu-şi pentru sine 
prietenia şi protecţia lui Sinir Kushku. Marele Morade s-a prefăcut că 
vrea o alianţă, dar zeiţa a ştiut când a pătruns trădarea în inima lui. Ne-a 
călăuzit aici, unde puteam fi în siguranţă, departe de lume şi de 
convulsiile ei, ca să aşteptăm vremea reîntoarcerii noastre. 

— N-am citit nicăieri aşa ceva, zise Geder. 

— Nu mă crezi? întrebă Basrahip cu vocea lui joasă şi blândă în care se 
simţea acea pulsaţie stranie ce părea să-i moduleze întotdeauna spusele. 

— Ba da, ba da, zise Geder. Sunt uluit! O eră întreagă de dinaintea 
dragonilor? E ceva despre care n-a scris nimeni. Nu din câte am citit eu. 

Dincolo de micuța încăpere de piatră stelele scânteiau pe cer, iar luna 
în creştere lumina cascada de bolovani. În întuneric, Geder aproape că îşi 
putea imagina marele dragon de deasupra zidului templului mişcându-se, 
întorcând capul. Greierii verzui şi stranii de care era plin templul cântau 
într-un cor asurzitor. Geder îşi cuprinse genunchii cu braţele, zâmbind cu 
gura până la urechi. 

— Nu pot să-ţi spun cât sunt de fericit c-am dat peste locul ăsta, spuse 
el. 

— Eşti un om însemnat al unei mari naţiuni, spuse marele preot. Mă 
bucur că ai bătut atâta cale ca să găseşti umilul nostru templu. 


Geder flutură din mână stânjenit. Îi luase o bună parte din zi ca să 
explice că, deşi el aparţinea nobilimii, în locul de unde venea el „prinţ” 
era un titlu special şi nu se folosea cu atâta uşurinţă. Îşi petrecuse o 
mare parte din viaţă spunându-i-se „lord” şi „stăpâne” şi, deşi însemna 
acelaşi lucru, formula „un om însemnat al unei mari naţiuni” îl făcea să 
se simtă intimidat. 

Basrahip se ridică şi se întinse în timp ce în depărtare o voce lansa 
chemarea la rugăciunea de seară. Geder se aştepta ca Basrahip să-şi 
ceară scuze şi să plece în grabă pentru a-i conduce pe preoţi în 
săvârşirea ritualului. Dar el se opri în uşă, cu lumânările aruncându-i 
umbre peste chip. 

— Spune-mi, lord Geder. Ce-ţi doreai cel mai mult să găseşti aici? 

— Păi, voiam să văd dacă aş putea găsi munţii Sinir şi ceva material 
despre Slujitorul cel Drept pentru un eseu speculativ pe care-l schiţez. 

— Asta îţi doreai cel mai mult? 

— Da, zise Geder, asta e. 

— Şi-acum c-ai găsit ce căutai, îţi va fi de ajuns? 

— Desigur, zise Geder. 

Bărbatul solid îl fixă cu privirea şi Geder simţi că i se înroşesc obrajii şi 
gâtul. Basrahip aşteptă preţ de ceea ce păru o jumătate de zi, apoi clătină 
din cap. 

— Nu, zise el cu blândeţe. Nu, mai e ceva. 


Zilele ce trecuseră de la sosirea lui Geder la templu fuseseră 
uimitoare, bogate şi descumpănitoare ca un vis. Preţ de două zile, de 
dimineaţă şi până la căderea nopţii, stătuse în marea curte aflată între 
templu şi zidul în care se deschidea poarta. Doisprezece preoţi în sutane 
de culoare deschisă, cu păr lung şi bărbi dese, stătuseră în jurul lui în 
timp ce el desena hărţi şi încerca să rezume secole de istorie. Adesea îi 
puneau întrebări la care se văzuse silit să admită că nu ştia răspunsurile. 
Cum fuseseră stabilite graniţele dintre Coasta de Nord şi Asterilhold? 
Cine îşi reclamase insulele aflate la sud de Birancour şi la vest de 
Lyoneia? De ce pursângii se concentrau în Anteea, cinnaii în Principatul 
C'Annalde şi timzinaii în Elassae, în timp ce tralgii şi dartinaii nu aveau o 
ţară a lor? De ce timzinaii erau porecliţi gândaci, kurtadamii - 
clincănitori, iar jasurii - parale? Care erau poreclele date pursângilor şi 
cine-i ura? 

Păreau interesaţi mai ales de timzinai. Geder se mândrise că ştie o 
mulţime de lucruri. Să-şi vadă limitele scoase la iveală era umilitor, dar 
setea bărbaţilor cu piele măslinie faţă de orice fărâmă de informaţie 
făcea totul suportabil. Erau fascinaţi de fiecare poveste sau anecdotă pe 
care le-o oferea. 

Se pomeni povestindu-le şi despre el. Copilăria lui la Rivenhalm. Tatăl 
lui şi curtea din Camnipol. Campania din Vanai şi cum se încheiase 
aceasta, atacul mercenarilor asupra Camnipolului, călătoria sa prin 
Keshet. 

Când soarele devenea prea fierbinte, preoţii aduceau un cort deschis 
făcut din piele întinsă pe stâlpi uriaşi de lemn, care-l adăpostea pe Geder, 
ridicându-se dinapoia lui ca o mână gigantică. Aduceau oale de lut largi 


la gură, pline cu nisip umed care păstra reci burdufurile de apă îngropate 
înăuntru. Geder mesteca bucăţi de carne de capră uscată, condimentată 
cu sare şi scorţişoară, şi vorbea până răguşea. Se opreau când soarele 
aluneca dincolo de piscuri, răspunzând chemării aspre ca un lătrat a 
rugăciunii. Servitorii lui Geder ridicaseră tabăra acolo şi dormeau pe jos 
alături de el. Apoi, în a treia zi, când era sigur că îşi va pierde glasul cu 
totul, Basrahip - Basrahipul - se ivise şi-i făcu semn să-l urmeze. Bărbatul 
uriaş îl condusese pe nişte trepte din piatră şlefuite ca sticla de generaţii 
de picioare încălţate în sandale de piele, printr-un pasaj larg care era mai 
degrabă o gură de peşteră decât un coridor. 

Geder se aşteptase la piatră cioplită, dar nu văzu niciun semn că 
pereţii ar fi fost atinşi de daltă şi ciocan. Păreau să se fi înălţat astfel, de 
parcă munţii ar fi ştiut că vor deveni locuinţa acestor bărbaţi. Felinare 
din hârtie sau pergament stăteau în alcovuri, revărsându-şi lumina pe 
podele şi pe tavanul boltit. In aer era un miros puternic pe care Geder nu 
reuşea să-l identifice, parţial bălegar şi parţial mirodenie. Căldura era 
înăbuşitoare. Trecuseră de serpentine şi cotituri până când culoarul se 
lăţi şi marele preot păşi în lături. 

Marea sală era mai înaltă decât douăzeci de bărbaţi căţăraţi unii pe 
umerii altora. Tavanul se pierdea într-un întuneric mai profund decât 
noaptea. Şi, înălțându-se deasupra lor, o statuie înfăţişând un păianjen 
imens, acoperită cu plăci de aur şi luminată de sute de torţe. Cel puţin 
cincizeci de bărbaţi erau îngenuncheaţi la baza acesteia, toţi întorşi către 
Geder, cu braţele încrucişate pe umeri. Geder încremenise cu gura 
căscată. Niciun rege din lume nu s-ar fi putut făli cu un spectacol mai 
măreț. 

— Zeița, zisese Basrahip şi vocea răsunase umplând spaţiul. Stăpâna 
adevărului şi conducătoarea nicicând detronată a lumii. Suntem 
binecuvântaţi cu prezenţa ei. 

Geder abia îşi dăduse seama când mâna bărbatului i se aşezase pe 
umăr, apăsându-l în jos cu blândeţe, dar implacabil. Când îngenunchease 
i se păruse cel mai firesc lucru. 

După aceea, fusese condus în noile lui apartamente din interiorul 
templului. Multe dintre uşile şi ferestrele pe care le zărise la venire nu 
duceau mai departe de o singură cameră, maximum două, chiliile 
preoţilor fiind răsfirate pe panta muntelui. Scutierul lui Geder îi adusese 
un lighean pentru spălat, cărţile şi masa de campanie, şi-i aprinsese 
felinarul. În noaptea aceea zăcuse în beznă, învelit cu o pătură subţire de 
lână, cu somnul aflat parcă la distanţă de o zi de mers călare. Era prea 
agitat ca să doarmă. Singura lui dezamăgire era că templul nu avea 
bibliotecă. 

În cea de-a patra dimineaţă, Basrahip venise din nou şi aşa începuse 
discuţia lor, care continuase în fiecare zi de atunci încoace. 


— Nu înţeleg de ce vă ascundeţi? 

— Chiar aşa? zise Basrahip. 

Vorbeau plimbându-se pe cărarea îngustă, pavată cu cărămizi, care 
ducea către puţul templului. 


— Slujitorul cel Drept, spuse Geder. Este un dar pe care-l aveţi cu toţii. 
Dacă aţi fi prezenţi în mijlocul lumii, v-aţi putea da seama ori de câte ori 
un negustor minte cu privire la preţuri. Sau când oamenii tăi ti-ar fi 
necredincioşi. Şi viaţa la curte. Zeule, ce-aţi putea face acolo! 

— Şi de aceea ne ascundem, zise Basrahip. Am văzut ce răsplată am 
primit ori de câte ori ne-am amestecat în treburile lumii. Foc şi sabie. Cei 
care nu au simţit atingerea zeiţei îşi trăiesc vieţile în minciună. Pentru ei, 
să ne audă vocile ar însemna ca oamenii care au fost să moară. Duşmanii 
zeiţei sunt mulţi şi neiertători. 

Geder trase un şut unei pietricele, expediind-o înaintea lor pe cărare. 
Soarele îi apăsa umerii şi obrazul. 

— Dar o să reveniţi în lume, zise el. Ai spus că aşteptaţi vremea când 
veţi reveni. 

— O să revenim, zise marele preot. 

Ajunseră la marginea puţului, o gaură înconjurată de pietre cu o funie 
legată de un par bătut alături. 

— Când vom fi uitaţi. 

— Asta se putea întâmpla oricând în ultimul secol, zise Geder, dar 
marele preot continuă de parcă el nici n-ar fi vorbit. 

— Când rănile războiului de odinioară se vor vindeca şi vom putea 
umbla prin lume fără de teamă, Ea ne va trimite un semn. Ea îi va alege 
pe cei curaţi de cei necuraţi şi va pune capăt erei minciunilor. 

Basrahip se lăsă pe vine, apucă funia şi o trase, petrecând o mână 
peste alta, până când se udă. Găleata fusese cândva din alamă, acum era 
cuprinsă de cocleală. Basrahip o înclină către buze şi bău, cu firişoare de 
apă scurgându-i-se din colţurile gurii. Alături de el, Geder se foi stânjenit. 
Marele preot lăsă găleata şi-şi şterse gura cu dosul palmei. 

— Eşti tulburat, Excelenţă? 

— Eu... Nu, nu-i nimic. 

Zâmbetul celuilalt era larg, calm. Ochii întunecaţi îl priveau cercetător. 

— Ascultă-mă, lord Palliako! Ascultă-mi vocea! Poţi să ai încredere în 
mine! 

— Eu doar... Pot să iau şi eu o gură de apă? 

Basrahip înălţă găleata către el. Geder o luă cu ambele mâini şi bău 
încet. Apa era rece şi avea gust de piatră şi de metal. Dădu găleata 
îndărăt şi Basrahip o tinu o clipă deasupra beznei, apoi îi dădu drumul. 
Funia şerpui pe măsură ce găleata cădea tot mai repede. Plescăitul fu 
mai sonor decât se aşteptase Geder. 

— Poţi să ai încredere în mine, zise marele preot. 

— Ştiu, spuse Geder. 

— Mie poţi să-mi spui. N-o să se întâmple nimic rău dacă-mi spui. 

— Ce să-ţi spun? Nu-s sigur că înţeleg ce vrei. 

— Ba da, înţelegi, zise bărbatul, pornind înapoi către templu. 

Geder alergă ca să ţină pasul cu el. 

— De ce ai venit să cauţi Sinir Kushku? Ce te-a atras până aici? 

— Adică... 

— De-a lungul secolelor ne-au mai găsit şi alţii. Au dat peste noi din 
întâmplare. Dar tu ai venit să ne cauţi. Ce te-a condus încoace? 


Doi dintre preoţii mai tineri trecură pe lângă ei, îndreptându-se către 
fântână. Geder îşi trosni degetele încruntându-se. Încercă să-şi aducă 
aminte ce anume declanşase totul. Când auzise prima oară legenda? Dar 
probabil că asta nu prea conta. 

— Oriîncotro mă întorc, zise el lăsând cuvintele să-i iasă rar printre 
buze, mi se pare că dau numai de minciuni. Nu ştiu cine-mi este cu 
adevărat prieten. Nu ştiu cine mi-a oferit Vanaiul. Sau cine din Camnipol 
îmi vrea moartea. La curte totul pare un joc şi eu sunt singurul care nu-i 
ştie regulile. 

— Nu eşti un înşelător. 

— Ba da. Sunt. Am fost. Am minţit şi am ascuns lucruri. Ştiu cât de 
uşor este. 

Basrahip se opri şi se rezemă de un bolovan. Chipul lui lat era 
impasibil. Aproape seren. Geder îşi încrucişă braţele. Simţi mânia 
deşteptându-i-se în piept. 

— Am fost o piesă în jocurile altora, spuse Geder. Toată viaţa mea am 
fost cel pe care-l păcăleau să se aşeze pe scândurile tăiate de deasupra 
căcăstorii. Am fost cel de care se râdea. Mi-au ars cartea. Alan Klin mi-a 
ars cartea! 

— Asta te-a adus aici? 

— Da. Nu. Vreau să spun că în copilărie născoceam poveşti inspirate 
din vechile istorii. Conduceam armate într-o bătălie considerată ca 
pierdută dinainte şi câştigam. Sau o salvam pe regină. Sau mă duceam în 
lumea de dincolo şi-mi smulgeam mama din ghearele morţii. Dar de 
fiecare dată când am luat contact cu lumea, lumea m-a dezamăgit. Ştii 
ce-nseamnă asta? 

— Ştiu, zise marele preot. N-ai venit aici ca să scrii un eseu, lord 
Geder. Ai venit să ne găseşti. Să mă găseşti. 

Geder îşi simţi gura arcuindu-se într-o grimasă sumbră, dură. 

— Da, zise el. Pentru că vreau să ştiu adevărul. Pentru că m-am săturat 
până peste cap să-mi dau cu presupusul. Toate minciunile şi înşelătoriile 
şi jocurile pe care le joacă toţi cei din jurul meu? Vreau să fiu acela care 
le poate tăia din rădăcină şi poate afla adevărul. Şi atunci am auzit 
despre sfârşitul îndoielilor. 

— Ar fi de ajuns doar să ştii? Ţi-ar aduce asta pacea? 

— Da, zise Geder. 

Basrahip tăcu, ascultând. O muscă bâzâi în jurul lor, ateriză pe capul 
bărbatului uriaş ca să-i soarbă sudoarea şi îşi luă zborul. 

— Nu ţi-ar aduce-o, zise Basrahip îndreptându-şi poziţia. Nu asta vrei. 
Dar eşti pe-aproape, lord Geder. Mult mai aproape. 


— l-am auzit vorbind, şopti unul dintre servitori. Vor să ne omoare în 
somn. 

Geder stătea în întunericul chiliei sale. Şoaptele ar fi trebuit să fie 
destul de scăzute ca să nu le audă. Dacă ar fi fost în pat, nici nu le-ar fi 
auzit. Dar se dăduse jos, păşind în tăcere pe podea. Stătea cu spatele lipit 
de peretele de lângă ieşire, iar servitorii se aflau la nici doi metri 
distanţă. 

— Nu mai vorbi prostii, zise scutierul său. Te sperii singur, asta faci. 


— Ba nu, zise prima voce, mai ascuţită şi mai încordată decât până 
atunci. Crezi că vor ca lumea să ştie unde sunt? Crezi că stau aici, în 
curul pământului, pentru că-şi doresc companie? 

O a treia voce spuse ceva, dar Geder nu reuşi să distingă cuvintele. 

— Şi n-au decât, zise cea dintâi voce. Din câte-am auzit, a dat foc 
Vanaiului numai aşa, fiindcă putea, şi-a râs tot timpul. 

— Mai vorbeşte tu aşa despre Excelenţa Sa şi nu maimuţele-astea de 
deşert în sutane preoţeşti o să te omoare, auzi vocea scutierului său. 
Prefer să mă lupt cu o sută de zei falşi decât să-l mânii pe el. 

Geder îşi strânse mai tare braţele în jurul genunchilor. Se aştepta să se 
simtă rănit, dar durerea nu venea. Şi nici mânia. Se ridică şi începu să 
meargă prin cameră fără să facă vreo încercare de a păstra liniştea. Auzi 
servitorii amuţind de cealaltă parte a uşii, dar nu se sinchisi de ei. Îşi găsi 
tunica şi o pereche de pantaloni şi se îmbrăcă pe întuneric. Nu se deranjă 
să lege toate şireturile. Bunul-simţ era respectat şi asta era de-ajuns. 
Basrahip n-avea să se supere. 

Când ieşi în întunericul presărat cu stele, servitorii săi se prefăceau că 
dorm. Păşi peste ei şi porni pe cărarea îngustă de pe coasta muntelui. 
Praful îi răcorea picioarele, iar stânca muşca din ele. În prima chilie la 
care ajunse dormea un călugăr şi îl scutură până îl trezi. 

— Du-mă la Basrahip, zise el. 

Marele preot dormea mai în interiorul templului. Camerele lui erau 
întunecoase, iar patul în care dormea abia dacă-l cuprindea. Călugărul 
care-l adusese pe Geder lăsă lumânarea şi ieşi de-a-ndăratelea din 
cameră, cu o plecăciune. Basrahip se ridică în capul oaselor, cu un picior 
sub el. Părea perfect treaz. Geder îşi drese glasul. 

— M-am gândit. La ceea ce m-ai întrebat. Vreau să fiu stăpânul curţii 
regale. Vreau ca oamenii care s-au folosit de mine să sufere, zise el. 
Vreau să-mi implore mila. Îi vreau umiliţi în văzul lumii, să fie arătaţi cu 
degetul, să se râdă de ei şi să fie compătimiţi. 

Marele preot nu se clinti, dar un zâmbet i se întinse alene pe chip. 
Ridică un deget uriaş şi-l aţinti spre Geder. 

— Da! Da, asta vrei! Şi răspunde-mi, prietene! Frate al meu! O să-ţi fie 
asta de ajuns? 

— Pentru început, da. 

Marele preot îşi dădu capul pe spate şi scoase un hohot de râs 
bubuitor. Zâmbi şi dinţii îi scânteiară albi ca fildeşul în lumina lumânării. 
Se ridică, înfăşurându-se în pătură, şi Geder se pomeni zâmbind la rândul 
lui. Spunând cuvintele şi văzându-se înţeles se simţea ca şi cum i s-ar fi 
ridicat o greutate de pe piept. 

— Am sperat, lord Geder, zise marele preot. Din clipa când te-am văzut 
pe tine - un om ilustru dintr-un mare regat - am sperat că momentul a 
sosit. Că tu vei fi semnul trimis de zeiţă. Şi chiar eşti. Frate Geder, tu eşti 
acela! Ţi-ai găsit adevărul şi-l vei onora, iar eu voi face la fel. 

— Să-l onorez? 

— Camnipol. Marele oraş din inima imperiului tău. Închină-i Ei un 
templu acolo, primul templu dintr-o nouă eră fără minciuni şi îndoială. 
Voi veni şi eu cu tine şi prin mine... 


Bărbatul masiv întinse mâinile, cu palmele în sus. Lumânarea de pe 
podea dădea impresia că-i oferă întunericul în căuşul palmelor. Geder nu- 
şi putu reţine zâmbetul. Se simţea uşor şi lipsit de complicaţii, plin de 
viaţă cum nu mai fusese de când scosese pumni de diamante dintr-o ladă 
îngheţată, cu jumătate de an în urmă. 

— Prin mine, zise marele preot, Ea îţi va da ceea ce vrei. 


CLARA ANNAUSE KALLIAM, 
BAROANĂ DE OSTERLING FELLS 


— Doamnă, rosti uşierul sclav tralg, înclinându-se. 

— Bună dimineaţa, Andrash, zise Clara întinzându-se ca să-şi alunge 
junghiurile din spate. Nici nu ştiu cum să-ţi spun ce plăcut este să fii din 
nou în oraş. Îmi place la conac, sincer îmi place, dar pur şi simplu n-a fost 
construit să facă faţă soarelui verii. Vincen o să... Ţi-l aminteşti pe 
Vincen, nu? O să se ocupe de bagaje dacă găseşti pe cineva care să-l 
ajute. 

— Da, doamnă. Cred că fiii dumneavoastră sunt în grădina de vară. 

— Fiii? 

— Căpitanul Barriath a ajuns acum câteva zile, zise sclavul. 

— Jorey şi Barriath sub acelaşi acoperiş! Ei, nu cred c-a fost prea 
plăcut. 

Sclavul uşier zâmbi. 

— Este o plăcere să vă avem înapoi aici, doamnă. 

Clara îl bătu pe bătrân pe braţ şi abandonă căldura scuarului în 
favoarea penumbrei şi răcorii palatului. Observă de îndată delăsarea 
produsă de absenţa ei. Florile puse în vazele din hol erau ofilite. Podeaua 
era acoperită cu un strat de praf adus înăuntru de vânt, care nu fusese 
încă spălat. Aerul era încărcat şi înăbuşitor, ca de fiecare dată când 
ferestrele stăteau închise mai multe zile în şir. Jorey fusese prea 
îngăduitor cu personalul casei. Sau, dacă nu, devenea la fel de neatent ca 
dragul de taică-su. În ambele cazuri, ceva trebuia făcut. 

Auzi vocile băieţilor înainte să ajungă în grădină. A lui Jorey era mai 
înaltă, mai ascuţită, mai exigentă. Barriath avea tendinţa să scuipe 
argumentele de parcă ar fi avut un gust neplăcut. Încă de când începuse 
Jorey să vorbească, cei doi fuseseră ca apa şi focul, deşi îşi erau foarte 
devotați unul altuia. Clara avusese o relaţie asemănătoare cu propria ei 
soră. „Nimeni nu-i poate face rău în afară de mine, iar eu o pot distruge.” 
Iubirea avea adesea acest chip. 

În capătul treptelor grădinii de vară, se opri. 

— Pentru că e simplist, de aia, zicea Jorey. Se petrec o mie de lucruri 
în acelaşi timp şi toate au legătură între ele. Acum că n-o să mai existe un 
consiliu al fermierilor, va urma o nouă revoltă a grânarilor? Dacă în 
Coasta de Nord stă într-adevăr să izbucnească un nou război de 
succesiune, asta va distrage atenţia Asterilholdului dinspre noi? Noile 
proiecte navale ale Hallskarului vor însemna înteţirea pirateriei în 
Estinport şi mai puţină piraterie în Tauendak? Nu poţi să iei toate astea 
şi să le reduci la un singur lucru. Lumea e mai complexă de atât. 

— Există mai puţine alegeri decât crezi tu, frăţioare, spuse Barriath. N- 
o să găseşti pe nimeni care să nu vrea consiliul fermierilor, dar să susţină 
Asterilholdul. Dac-o vrei pe una, trebuie s-o iei şi pe cealaltă. Nicio 
familie care interzice amestecul de rase nu va accepta în acelaşi timp să 
facă afaceri în Borja. Regele nu-i un sculptor cu un bloc nou de piatră, 


capabil să-l transforme în ce vrea el. Este ca un om care a intrat în 
atelierul unui sculptor şi alege dintre statuile care-s deja acolo. 

— Şi crezi că prinţul este singura cale prin care regele poate arăta pe 
cine favorizează? 

— Singura care contează, zise Barriath. Dacă Maiestatea Sa i-ar oferi 
lui Daskellin toate favorurile şi recompensele posibile, dar l-ar trimite pe 
Aster să fie pupilul lui Maas, tot ar da semn că, pe termen lung, regatul 
va fi modelat de viziunea lui Maas. De aia Issandrian... 

— Dar dacă regele... 

Cele două voci se împletiră, fără ca vreunul dintre ei să-l asculte pe 
celălalt, iar iţele argumentelor se încurcară într-un nod neplăcut. Clara 
intră în grădină şi-şi puse mâinile în şolduri, prefăcându-se supărată. 

— Dacă aşa vă întâmpinați voi mama, ar fi trebuit să vă trimit să fiţi 
pupili la o familie de lupi! 

Fiii ei zâmbiră şi veniră amândoi s-o îmbrăţişeze. Erau bărbaţi de- 
acum, cu braţe puternice, mirosind a mosc şi a ulei de păr. I se părea că 
abia săptămâna trecută încă îi mai putea ridica în braţe. Cei doi se 
porniră din nou, vorbind unul peste altul, numai că acum, în locul 
politicilor de la curte, învălmăşeala de vorbe părea să se concentreze în 
jurul ei şi al motivelor prezenţei ei aici. Clara le zâmbi amândurora şi 
cobori printre verdeaţa bogată şi florile palide ale grădinii de vară. 
Fântâna cel puţin fusese păstrată în funcţiune şi apa şiroia pe trupul unei 
statui de bronz înfăţişând o cinnaie visătoare, dar cam sumar îmbrăcată. 
Clara se aşeză pe buza fântânii şi îşi scoase tunica. 

— Tatăl vostru, bietul de el, îşi roade unghiile acasă şi, de dragul lui şi 
al meu, m-am întors ca să menţin o aparenţă de normalitate. Gâlceava 
asta idioată m-a costat cea mai mare parte a anotimpului şi pur şi simplu 
trebuie s-o văd pe draga de Phelia. _ 

Jorey se rezemă de un zid acoperit cu iederă. Încruntat şi cu braţele 
încrucişate, era leit taică-su. Barriath se aşeză lângă ea râzând. 

— Mi-a fost dor de tine. Nicio altă femeie nu s-ar referi la primul 
conflict armat de pe străzile Camnipolului de cinci generaţii încoace 
numindu-l gâlceavă idioată. 

— Îmi pare mai rău ca oricui de ceea ce i s-a întâmplat bietului lord 
Faskellin, zise Clara cu asprime. Dar zi şi tu dacă e altceva decât o 
idioţenie! 

— Pace, mamă! Pace! spuse Barriath. Ai dreptate, fireşte. Numai că 
nimeni altcineva n-o zice chiar aşa. 

— Ei bine, nu-nţeleg de ce nu, spuse Clara. 

— Tata ştie că o să mergi în vizită la Maas? o întrebă Jorey. 

— Ştie, şi înainte să începi, află că o să fiu păzită tot timpul, aşa că nu 
te mai deranja cu poveştile alea de speriat copiii despre lordul Maas şi 
toate lucrurile îngrozitoare pe care mi le-ar putea face. 

Cei doi fii ai ei schimbară o privire. 

— Mamă, începu Jorey, dar ea îi tăie vorba cu o fluturare de mână. 

Se întoarse demonstrativ către fiul ei mai mare. 

— Presupun că ţi-ai luat o permisie din cadrul flotei, Barriath dragule. 
Ce mai fac bietul lord Skestinin şi scorpia aia vopsită pe care a avut 
proasta inspiraţie s-o ia de nevastă? 


Străzile oraşului erau aglomerate. Roţile căruţelor duruiau pe 
caldarâm. În piaţă, măcelarii şi brutarii îşi vindeau marfa. Delincvenţii 
mărunți curăţau rahatul de pe alei şi de pe pavaj, păziţi de spadasini ce 
purtau culorile regelui, dar nu şi livreaua acestuia. Pe cireşele verzi din 
pomii care mărgineau străzile, se întrevedeau primele nuanţe de roşu. 
Muncitori atârnau în gol deasupra Diviziunii, reparând şi întreţinând 
chiar podurile de care erau suspendaţi. Nu crezuse că era posibil ca un 
oraş să arate, să sune şi să miroasă ca în vremurile lui bune şi totuşi să 
se încovoaie sub povara fricii. Se înşelase. 

Frica se vedea în mici amănunte: negustori care râdeau prea repede, 
certuri cu privire la întâietatea pe drum şi expresiile împietrite pe care le 
aveau toţi locuitorii oraşului când credeau că nu-i vede nimeni. Chiar şi 
caii, cu ochii mari şi umezi uşor măriţi şi cu mersul nervos, păreau să fi 
simţit ceva. 

Preferase să ia o lectică deschisă în părţi, cu patru purtători şi cu 
Vincen Coe mergând alături. Bietul om păţise ceva la ochi chiar înainte 
de plecarea din Osterling Fells şi vânătaia îşi întindea nuantele verzui şi 
gălbui pe tot obrazul. Purta o armură din piele cu ţinte de oţel şi era 
înarmat cu spadă şi pumnal. Era mai mult decât purta de obicei un 
vânător şi, laolaltă cu vânătaia sa recentă, armele îi dădeau aerul unui 
tâlhar. 

Locuinţa lui Feldin Maas avea o curte comună cu casa lui Issandrian. 
Ambele porţi aveau aceleaşi ornamente vulgare de fier, iar clădirile erau 
vopsite şi decorate cu o asemenea extravaganţă de parcă le-ar fi 
proiectat un cofetar nebun. Curtin Issandrian, fireşte, era exilat la fel ca 
bietul ei Dawson şi îşi luase cu el toată familia şi servitorii. Unchiul ei 
Mylus primise o lovitură la cap când era tânăr şi îşi petrecuse viaţa cu o 
jumătate de chip inertă şi pustie. Piaţa asta îi reamintea Clarei de el, 
numai acţiune şi agitaţie în stânga şi pustietate moartă în dreapta. 

Phelia stătea în capul scărilor de la intrare. Purta o rochie de catifea 
violetă cu fir de argint la mâneci şi guler. Ar fi trebuit să fie frumoasă 
îmbrăcată aşa. Clara îi înmână şalul valetului şi urcă spre Phelia. 
Verişoara ei îi luă mâinile într-ale ei, zâmbind crispat. 

— O, Clara, zise Phelia. Nu pot să-ţi spun cât mi-ai lipsit! A fost un an 
groaznic! Intră, te rog! 

Clara înclină din cap către sclavul de la uşă. Nu era femeia dartinae pe 
care se obişnuise s-o vadă, ci un jasuru cu un aer sever care nu-i 
răspunse la salut. Pătrunse în răcoarea relativă a holului de la intrare al 
casei lui Maas. 

— Hei! Tu! Opreşte-te! 

Clara se răsuci, surprinsă să fie interpelată într-o manieră atât de 
brutală, numai pentru a descoperi că ordinul îl viza pe Vincen Coe. 
Jasurul se ridicase în picioare, proptindu-şi palma pe pieptul lui Vincen. 
Încremenirea vânătorului era nefirească. 

— E cu mine, zise Clara. 

— Nimeni nu poate intra înarmat, mârâi sclavul uşier. 

— Poţi să mă aştepţi aici, Vincen. 


— Cu tot respectul, doamnă, dar nu, zise vânătorul fără să-şi ia privirea 
de la jasuru. 

Clara îşi duse o mână la obraz. Phelia pălise, cu mâinile agitându-i-se 
ca nişte păsări. 

— Lasă-ţi armele atunci, spuse Clara, adresându-i-se apoi verişoarei 
sale: Presupun că ne putem baza pe legile ospitalităţii. 

— Sigur, zise Phelia. Da, sigur. Sigur că puteţi. 

Pentru o clipă, Vincen Coe nu scoase o vorbă. Clara se văzu silită să 
admită că Phelia ar fi fost mai convingătoare dacă n-ar fi zis-o de trei ori. 
Vincen duse mâinile la centură, îi desfăcu catarama şi i-o înmână 
sclavului uşier, cu spada şi pumnalul în teacă. Jasurul le luă şi-i făcu 
semn să treacă. 

— Cred că ai slăbit de când te-am văzut ultima dată, zise Clara 
mergând alături de Phelia. Te simţi bine? 

Zâmbetul celeilalte era atât de fragil că ameninţa să se spargă. 

— A fost atât de greu! De când regele i-a exilat pe Curtin şi pe Alan. Şi 
pe voi, fireşte. Ei, de-atunci a fost groaznic. Feldin abia de mai doarme. 
Aş vrea să nu se fi întâmplat toate astea. 

— Bărbaţii, zise Clara bătând-o pe Phelia pe braţ. 

Femeia se feri, apoi, realizând că nu avea motiv, se lăsă atinsă. 

— Dawson mai că şi-a ieşit din minţi. Serios, ai crede că vine sfârşitul 
lumii, aşa întoarce pe dos fiecare mică bârfă. 

— Îl iubesc pe rege şi Zeul ştie că sunt credincioasă tronului, spuse 
Phelia, dar Simeon a gestionat atât de prost situaţia, nu-i aşa? O 
încăierare scapă de sub control şi el trimite oamenii în exil? Asta nu face 
decât să le dea tuturor sentimentul că se petrece ceva îngrozitor. Şi n-ar 
trebui să se întâmple aşa. 

Se întoarse şi începu să urce o scară largă din piatră neagră, bine 
lustruită. Clara o urmă. Dinspre capătul holului pe care-l lăsau în urmă 
auzi voci de bărbat certându-se, dar nu reuşi să le desluşească spusele. 
Unul dintre glasuri era al lui Feldin Maas, dar, deşi celălalt îi suna 
familiar, nu reuşea să-şi dea seama cui îi aparţinea. Prinse privirea lui 
Vincen Coe şi-i făcu semn în direcţia holului. 

„Du-te şi află ce poţi.” 

El scutură scurt din cap. „Nu.” 

Clara ridică din sprâncene, dar ajunseseră deja pe palier. Phelia îi 
conduse în salonul larg de primire. 

— Poţi să aştepţi aici, zise Clara în uşă. 

— Cum doriţi, stăpână, zise Vincen Coe şi se plasă cu spatele la perete, 
ca un paznic la post, fără să dea nici cel mai vag semn că ar fi avut de 
gând să coboare scările şi să investigheze. Era pur şi simplu frustrant. 

Faţă de ultima dată când o văzuse Clara, încăperea fusese redecorată 
în nuanţe de roşu şi auriu, dar încă mai avea divanul jos de lângă 
fereastră care-i plăcea ei. Şi, ca o gazdă bună, Phelia pusese să-i fie 
pregătită o pipă. Clara luă pipa din os şi abanos şi îndesă în ea puţin 
tutun. 

— Nu ştiu ce să mai fac, spuse Phelia aşezându-se pe divan, aplecată în 
faţă, cu mâinile între genunchi, ca un copil. Îmi spun că lucrurile nu-s 
chiar teribil de rele, dar pe urmă mă trezesc noaptea pe întuneric şi nu 


mai pot adormi. Feldin nu-i niciodată lângă mine. Vine la culcare odată 
cu mine, dar imediat ce adorm se întoarce din nou la scrisorile şi 
întâlnirile lui. 

— Sunt vremuri grele, zise Clara. 

Aprinse pipa cu o lumânare subţire, argintie, plasată alături special 
pentru asta, şi trase fumul în piept. 

— Ştii, Curtin urma să-l ia pe prinţ ca pupil. Dar acum că a plecat, 
toată lumea se luptă pentru poziţia asta. Cred... cred că Feldin s-ar putea 
să fie cel desemnat. S-ar putea să ajut la creşterea unui prinţ, chicoti 
Phelia. Mă vezi pe mine crescând un prinţ? 

— Aster e doar un băiat, zise Clara. Eu am avut trei. Pe băieţi nu atât îi 
creşti, cât încerci să fereşti obiectele fragile din calea lor. 

— Nici bărbaţii nu-s mai breji, spuse Phelia. Niciodată nu se gândesc 
ce s-ar putea sfărâma. 

Clara trase din muştiucul pipei şi, înainte să vorbească, eliberă un nor 
de fum dulceag, cenuşiu. 

— Asta-i problema, nu-i aşa? Avem o problemă şi s-a întins de la curtea 
noastră până în Coasta de Nord şi Asterilhold. Cel mai probabil Sarakalul 
şi Hallskarul o să prindă şi ele de veste. 

— Ştiu. 

— Ei bine, draga mea, zise Clara păstrând un ton degajat, cum s-o 
rezolvăm? 

— Nu ştiu de ce e atât de important. Au fost secole când Asterilholdul, 
Anteea şi Coasta de Nord se supuneau cu toate unui Mare Reget. Toate 
familiile sunt căsătorite între ele. Practic suntem deja un singur regat. 
Dacă stai să te gândeşti. 

— Asta e foarte adevărat, spuse Clara aşezându-se lângă verişoara ei. 

Phelia îşi pigulea rochia cu degetele, culegând aţe şi scame care nu 
erau acolo. 

— Nu ştiu de ce trebuie să se agite toată lumea cu privire la trupe şi 
săbii şi arcuri. Doar nimeni nu vrea asta cu adevărat, nu-i aşa? Ce ar 
câştiga cineva dintr-un război? Nu-i ca şi cum n-am fi deja un singur 
regat. 

— Da, dar atâta timp cât există un tron în Camnipol şi altul în Kaltfel, o 
să-şi fluture săbiile unul spre altul, zise Clara. Asta şi fac, nu-i aşa? 

Phelia tresări. Ochii îi erau mai mari decât ar fi fost cazul şi-şi încleştă 
mâinile pe genunchi până când îi fugi sângele din încheieturi. Ei bine, 
asta chiar era interesant. Clara îşi drese vocea şi continuă, prefăcându-se 
că nu observase. 

— Problema e cum să le oferi tuturor o cale de a-şi păstra onoarea 
intactă fără să le ceri prea mult. Ştiu că Dawson n-o să devină rezonabil 
decât dacă găsim noi două o cale care să nu presupună să-şi plece capul. 
Cred că şi Feldin al tău e cam la fel. 

— Dar el a câştigat. Feldin simte că a câştigat, iar dacă prinţul chiar va 
veni să locuiască la noi... 

Clara aşteptă. 

— Ştii că-l admir pe Dawson, zise Phelia. A fost întotdeauna atât de 
ferm. Chiar şi când s-a purtat urât cu Feldin, a fost mai degrabă din 


pricina faptului că Dawson trăieşte de parcă lumea ar fi clădită pe 
principiile lui. Nu m-am gândit c-a făcut-o din mânie sau din ciudă. 

— Ei, n-aş merge până la a spune că dragul meu soţ este un om care n- 
a cunoscut ciuda, dar înţeleg ce vrei să zici. 

Phelia chicoti nervos. Îşi ţinea umerii plecaţi, ca un om care se 
aşteaptă să primească o lovitură. 

— Ai auzit că Rania Hiren e însărcinată? întrebă ea. 

Clara se gândi şi, într-o clipă, decise să-şi lase verişoara să schimbe 
subiectul. 

— Nu! Din nou? A câta oară? 

— A opta dacă numeri numai copii născuţi vii. Au mai fost şi trei 
născuţi morţi. 

— Mă mir ce curaj are, zise Clara. Şi soţul ei trebuie să fie om de 
oarece calitate. Rania, draga de ea, este cea mai dulce făptură din lume, 
dar după ce i-a avut pe gemeni a început să cam semene cu o mătură. Nu 
e vina ei, fireşte. Aşa-i pielea ei. 

— Dar şi eu am acelaşi fel de piele, zise Phelia. Mi-e groază să mă 
gândesc cum o să arăt după ce-o să am primul copil. 

— Eşti tânără, draga mea. Sunt sigură că o să reuşeşti să-ţi recapeţi 
silueta. Crezi că e foarte nepoliticos din partea mea să te întreb cum 
merg lucrurile în privinţa asta? 

Phelia roşi, dar se şi relaxă. Bârfele de alcov şi problemele femeieşti or 
fi fost nedelicate, dar erau subiecte mai sigure decât politica şi zvonurile 
despre război. În următoarea oră, Clara avu grijă să nu discute despre 
ceva anume, lăsându-i întotdeauna ocazii Pheliei să revină la subiectul 
soţilor lor şi al amenințării care plutea deasupra oraşului ca fumul unui 
foc. Phelia nu profită de niciuna dintre oportunităţile oferite. Faptul în 
sine era grăitor. 

Când veni momentul să plece, Clara îl găsi pe Vincen Coe exact acolo 
unde-l lăsase, încruntându-se în gol. În timp ce coborau scările, Phelia o 
luă pe Clara de braţ, rezemându-se de ea la fiecare pas. Vizita părea s-o fi 
calmat la fel de mult pe cât o neliniştise pe Clara. La ieşire, Vincen îşi 
recuperă armele de la jasuru, în timp ce Clara o îmbrăţişa pe Phelia de 
rămas-bun. Servitorii aduseră lectica şi Clara îşi luă şalul de la valet. 
Abia când ieşi din curte tutunul i se termină şi Clara realiză că luase din 
greşeală pipa Pheliei. O curăţă ciocănind-o de peretele opus lui Vincen, 
ca să împiedice cenuşa să se împrăştie pe el. 

— Presupun c-ai tras cu urechea, nu? zise ea suficient de tare pentru 
ca vocea să i se audă cu tot zgomotul străzii. 

— Nicidecum, doamnă. 

— Te rog frumos, Vincen, spuse ea. Nu-s proastă! Cât ai auzit? 

După câteva clipe, vânătorul ridică din umeri. 

— Aproape tot, doamnă. A vorbit puţin mai încet când a discutat 
despre problemele ei de fertilitate şi domnia voastră aţi râs la 
comentariile despre amanta lordului Sonnen. 

— Deci ai auzit prima parte. Despre soţul meu şi al ei? 

— Da. 

— De ce crezi că-şi bate ea capul cu faptul că Asterilholdul şi Anteea 
au o istorie comună? Fiind „practic un singur regat”? 


— Dacă e să-mi dau cu presupusul, doamnă, cred că se aşteaptă ca ele 
să devină din nou astfel. 

O privi şi expresia lui - prudentă, calmă, sumbră - îi spuse că erau de 
aceeaşi părere. Indiferent de arborii genealogici sau de căsătorii, 
precedente şi politici, Anteea şi Asterilholdul nu s-ar fi putut uni 
niciodată cât timp trăiau Simeon şi Aster. Şi Phelia, fără să vrea s-o 
spună, credea că unificarea era posibilă. Probabilă chiar. lar Aster ar fi 
urmat să trăiască sub acoperişul ei. 

Concluzia inevitabilă era că Feldin Maas şi susţinătorii lui străini 
intenționau să-l ucidă pe prinţul Aster. 

— Ei bine, zise Clara, s-a zis cu încheierea păcii. 


CITHRIN 


Vântul zgâlţâia obloanele şi şuiera la ferestre. Soarele dimineţii era 
prea strălucitor. Prin simpla ei existenţă, lumea o făcea pe Cithrin să 
vrea să vomite. Se rostogoli pe spate, apăsându-şi mâna pe gât. Nu voia 
să se ridice şi în mod sigur nu avea de gând să se ducă în Piaţa Mare. 
Numai efortul în sine ar fi ucis-o. 

Undeva în mintea ei exista o nelinişte vagă, un motiv pentru care dacă 
rămânea aici ar fi fost o problemă. Trebuia să se ducă la cafenea pentru 
că... 

Pentru că... 

Cithrin rosti o înjurătură, apoi, fără să-şi deschidă ochii, o repetă lent, 
pronunţând distinct fiecare sunet. Trebuia să-l întâlnească pe 
reprezentantul breslei tăbăcarilor şi să discute despre asigurarea mărfii 
când navele aveau să plece din nou în larg. Nu mai era mult. Câteva zile 
poate. Nu mai mult de două săptămâni. Apoi de trei ori blestematele alea 
de nave aveau să iasă în larg, călătorind în susul coastei cât timp vremea 
încă mai ţinea cu ele. Aveau să oprească în porturile din nord, făcând ce 
negoţ puteau, apoi să se pună la adăpost pentru iarnă, aşteptând ca 
navele din Syramysul Îndepărtat să ajungă pe marea insulă Narinisle şi 
să o ia de la capăt cu tot balamucul. Şi tot aşa până la sfârşitul lumii, fie 
că Cithrin se dădea sau nu jos din pat. 

Se ridică. În jur, dezordinea domnea în încăperi. Sticle şi burdufuri 
goale de vin umpleau podeaua. O altă pală de vânt se izbi de ferestre şi 
simţi aerul năvălind înăuntru şi apoi ieşind. Îi era greață. Se ridică încet 
în picioare şi traversă camera în căutarea unei rochii care să nu miroasă 
a transpiraţie. Se pare că în timpul nopţii se împiedicase de oala de 
noapte, căci o baltă de urină rece păta podelele. Singurele haine care nu 
păreau murdare erau pantalonii şi cămaşa aspră pe care le purtase când 
fusese Tag căruţaşul. Destul de bune pentru ce-avea de făcut. Încă mai 
avea vreo şase monede în pungă şi le îndesă în buzunarele lui Tag. 

Când cobori scările se simţea deja mai umană. leşi în stradă pentru o 
clipă, revenind în clădirea băncii, de data asta pe uşa din faţă. 

— Gândacule, zise ea şi timzinaiul cel mititel sări în poziţie de drepţi. 

— Doamnă magistru Cithrin, zise el. Căpitanul Wester şi Yardem au 
plecat adineauri să ia banii de la berăria de la nordul zidului şi de la cei 
doi măcelari din cartierul sărat. Barth şi Corisen Mout sunt cu ei. Enen 
doarme în spate pentru că a fost de pază noaptea trecută, iar Ahariel o să 
cumpere nişte cârnaţi şi-o să se întoarcă. 

— Vreau să duci un mesaj, zise Cithrin. Du-te la cafenea şi anunţă-l pe 
omul din breasla tăbăcarilor că n-o să pot să vin. Zi-i că nu mă simt bine. 

Pleoapele nictitante ale băiatului clipiră cu nervozitate. 

— Căpitanul Wester a spus că trebuie să stau aici, spuse Gândacul. 
Enen doarme şi voia pe cineva treaz în caz că... 

— O să stau eu aici, jos, până se întoarce careva, spuse Cithrin. Chiar 
dacă mă simt ca şi când aş fi pe moarte, tot pot să dau alarma dacă-i 
nevoie. 


Gândacul încă o mai privea nesigur. Cithrin simţi un junghi de 
enervare. 

— Eu îl plătesc pe Wester, zise ea. Şi dacă e s-o luăm pe-aşa, tot eu te 
plătesc şi pe tine. Acum du-te! 

— D-da, doamnă magistru. 

Băiatul ţâşni în stradă. Cithrin stătu o clipă în uşă, urmărindu-l cum 
aleargă. Departe în josul străzii, băiatul ocoli o căruţă plină cu peşte 
proaspăt, dădu colţul şi dispăru. Cithrin numără încet până la 
doisprezece, dându-i timp să reapară. Când el nu se ivi, ieşi în stradă şi 
închise uşa după ea. Vântul îi bătea în faţă, ridicând în aer praf şi fân, dar 
ea tinu ochii mijiţi tot drumul până la tavernă. 

— Bună dimineaţa, doamnă magistru, zise crâşmarul în timp ce ochii ei 
se obişnuiau cu întunericul. V-aţi întors deja? 

— Se pare că da, spuse Cithrin pescuind arginţii din buzunar. O să 
cumpăr ce poţi să-mi dai de banii ăştia. 

Crâşmarul luă monedele şi le jucă în palmă calculându-le greutatea. 

— Băieţii dumneavoastră chiar că ştiu cum să dea gata vinul, zise el. 

— Nu-l beau ei, spuse Cithrin zâmbind cu gura până la urechi. E tot 
pentru mine. 

Bărbatul râse. Ăsta era un nou tip de minciună, pe care tocmai îl 
descoperise: să spună adevărul gol-goluţ şi să-i lase pe cei din jur să-l ia 
drept glumă. „Nu-l beau ei. E tot pentru mine. La iarnă o să fiu cel mai 
probabil pe străzi. Nimic din ce fac nu contează.” 

El reveni aducând două sticle întunecate pline cu vin şi un mic butoiaş 
de bere. Cithrin vâri butoiaşul sub braţ, luă câte o sticlă în fiecare mână 
şi aşteptă ca el să-i deschidă uşa. Acum vântul îi bătea din spate, 
împingând-o de parcă ar fi vrut s-o facă să se întoarcă acasă. Cerul de 
deasupra ei era albastru, cu o peliculă de nori albi, dar mirosea a ploaie. 
Toamna din Porte Oliva avea faima de a fi neprietenoasă, iar vara îşi trăia 
ultimele zile. Câte o mică înnorare când şi când nu părea un motiv de 
nemulţumire. 

Nu se întoarse în încăperile principale, ci se îndreptă către uşa ei. Cu 
butoiaşul sub braţ, urcatul scării se dovedi o manevră complicată. În 
capul scărilor, îşi lovi cotul de muchia peretelui. Impactul îi făcu degetele 
să amorţească, dar nu scăpă sticla. 

Uitase de băltoaca de urină, dar acum se simţea suficient de bine ca să 
deschidă fereastra şi să verse conţinutul oalei de noapte în aleea de 
dedesubt. Şterse restul cu o cămaşă murdară, apoi o aruncă şi pe aceea 
pe fereastră. Mâncase nişte cârnaţi plini de grăsime şi un colţ de pâine 
cu o zi mai-nainte. Ştia că ar fi trebuit să-i fie foame, dar nu-i era. Îşi 
scoase cizmele de căruţaş, desfăcu cea dintâi sticlă de vin şi se lungi pe 
pat, cu capul sprijinit de tăblie. 

Vinul era mai dulce decât se obişnuise ea, dar îl simţea făcându-şi 
efectul. Stomacul i se revoltă un moment, zvârcolindu-se ca un peşte 
aruncat pe foc, aşa că încetini, luând numai înghiţituri mici, până când se 
calmă. Capul îi pulsa, anunțând începutul unei migrene. Vântul se opri, 
lăsând-o să stea în tăcere. Auzi de dedesubt vocile celor doi paznici 
kurtadami. 


Femeia, Enen, râse. Calmul şi căldura se strecurau în sângele lui 
Cithrin. Mai luă o înghiţitură lungă, direct din sticlă, apoi puse vinul pe 
podea. Întunericul de după pleoapele ei era profund şi confortabil. 
Urletul vântului care se pornise din nou părea să vină de la mare distanţă 
şi mintea ei, atâta câtă mai avea, scânteia sărind de la una la alta. 
Făcând conexiuni în moduri improbabile şi irepetabile. 

Avea senzaţia că magistrul Imaniel îi lăsase ceva pentru căpitanul 
Wester. I se părea că era ceva legat de conectarea traficului din canalele 
Vanaiului la cheiurile din Porte Oliva, dar şi de nişte ierburi şi mirodenii 
împachetate în zăpadă. Fără o graniţă precisă între trezie şi toropeală 
sau între toropeală şi somn, conştiinţa lui Cithrin se topi în beznă. Timpul 
se opri, porni din nou când deveni vag conştientă de nişte voci furioase şi 
foarte îndepărtate, apoi se opri iar. 

— Ridică-te. 

Cithrin se sili să deschidă ochii. Căpitanul Wester stătea în uşă cu 
braţele încrucişate. Lumina era slabă, oraşul învăluit în amurg şi nori. 

— Dă-te jos din pat, zise el. Acum. 

— Pleacă, zise ea. 

— Ţi-am spus să te dai jos din afurisitul ăla de pat! 

Cithrin se ridică într-un cot. Camera se legănă nesigur. 

— Şi să fac ce? întrebă ea. 

— Ai lipsit de la cinci întâlniri, spuse Marcus. Oamenii o să înceapă să 
vorbească şi, odată ce se întâmplă asta, s-a zis cu tine. Aşa că ridică-te şi 
fă ce trebuie făcut! 

Cithrin îl privi cu gura căscată de mirare, simțind cum începe să se 
înfurie. 

— Nu trebuie făcut nimic, zise ea. S-a terminat. Sunt terminată. Am 
avut o şansă şi-am ratat-o. 

— L-am văzut pe Qahuar Em. Nu merită să stai bosumflată după el. 
Acum... 

— Qahuar? Cui îi pasă de Qahuar? zise Cithrin ridicându-se în capul 
oaselor. 

Nu-şi amintea când îşi vărsase vin pe tunică, dar simţi o ciupitură acolo 
unde vinul, uscându-se, îi lipise cămaşa de piele. 

— E vorba despre contract. Am concurat pentru el şi am pierdut. 
Aveam lumea în mână şi-am eşuat! Am eşuat! 

— Ai eşuat? 

Cithrin îşi deschise larg braţele, ca şi cum ar fi vrut să-i arate camera, 
oraşul, lumea întreagă. Subliniind evidentul. Wester păşi mai aproape. În 
lumina slabă, ochii îi erau strălucitori ca pietrele de râu, iar gura avea o 
linie dură, ca gravată în fier. 

— Ţi-ai văzut soţia şi fiica arzând sub ochii tăi? Din cauza ta? o întrebă 
el. 

Când Cithrin nu răspunse, el clătină din cap. 

— Deci ar fi putut fi mai rău. Nu eşti moartă. Sunt lucruri care trebuie 
făcute. Scoală-te şi fă-le! 

— N-am voie. Am primit o scrisoare de la Komme Medean care-mi 
spune că n-am voie să fac afaceri în numele lui. 


— Aşa că, în schimb, te faci ghem şi te pui pe bocit în numele lui? Sunt 
sigur c-ar fi încântat. Dă-te jos din pat! 

Cithrin se culcă la loc şi apucă perna în braţe. Mirosea groaznic, dar o 
strânse la piept oricum. 

— Nu primesc ordine de la tine, căpitane, spuse ea, rostind ultimul 
cuvânt ca pe o insultă. Tu eşti plătit de mine, aşa că tu faci ce spun eu. 
Acum pleacă! 

— N-o să te las să arunci la gunoi tot ce te-ai străduit să construieşti! 

— M-am străduit să păstrez banii băncii în siguranţă şi asta am şi 
făcut. Aşa că ai dreptate. Am câştigat. Acum pleacă. 

— Vrei s-o păstrezi pentru tine. 

— Şi pietrele vor să zboare, zise ea. Numai că n-au aripi. 

— Găseşte o cale, zise el aproape cu blândeţe. 

Era prea mult. Cithrin urlă, cuprinsă de o furie fără cuvinte, se ridică 
în capul oaselor şi aruncă perna în el cât de tare putu. Nu voia să mai 
plângă şi iată că plângea. 

— Ţi-am zis să pleci, urlă ea. Nu te vrea nimeni aici! Îţi anulez 
contractul! Ia-ţi banii şi oamenii şi încuie uşa după tine! 

Wester făcu un pas în spate. Cithrin simţi un gol în piept şi încercă să- 
şi ia cuvintele înapoi. El se aplecă, ridică perna între degetul mare şi 
arătător şi o aruncă îndărăt. Perna ateriză pe pat, lângă ea, cu un zgomot 
moale, ca şi cum cineva ar fi fost lovit în stomac. Căpitanul lovi unul 
dintre burdufurile goale de vin cu vârful cizmei şi trase adânc aer în 
piept. 

— Să-ţi aduci aminte că am încercat să-ţi bag minţile-n cap, zise el. 

Se întoarse. leşi. 

Se aşteptase s-o doară, chiar se pregătise pentru asta, aşa că nu 
durerea faptului că el o părăsea o luă prin surprindere. Surpriza era că 
ştiind, fiind pregătită pentru asta, disperarea tot o copleşi. Era ca şi cum 
ceva i-ar fi murit la jumătatea drumului dintre gâtlej şi inimă, zăcând 
înăuntrul ei ca un cadavru în putrefacție. Îl auzi coborând scările, fiecare 
pas răsunând mai încet decât cel dinainte. Cithrin luă perna murdară şi 
urlă în ea. I se păru că ţipa de zile întregi, cu trupul tremurând de foame 
şi epuizare şi din cauza otrăvii vinului şi a berii. Simţea în muşchii 
spatelui şi ai abdomenului ameninţarea cârceilor, dar nu se putea opri 
din ţipat şi din plâns cum nu s-ar fi putut opri din respirat. 

Dedesubt se auzeau voci. Marcus Wester şi Yardem Hane. Îl auzi pe 
Yardem bombănind un cuvânt pe care, după cadență, îl recunoscu drept 
un „Da, domnule”, deşi silabele de dinainte şi de după erau neclare. Apoi 
o voce mai subţire şi mai piţigăiată. Gândacul probabil. 

Aveau să plece. Cu toţii. 

Nu conta. 

Nimic nu conta. Părinţii ei muriseră de atâta vreme că nu şi-i mai 
amintea. Magistrul Imaniel, Cam şi Besel muriseră cu toţii. Oraşul 
copilăriei ei fusese înfrânt şi ars. Şi banca, singurul lucru pe care-l făcuse 
vreodată pentru ea, avea să-i fie luată de îndată ce sosea auditorul. Nu-i 
venea să creadă că vreo câteva gărzi care plecau înainte de încheierea 
contractului chiar contau. 

Dar contau. 


Încet, foarte încet, furtuna din ea se potoli. Era întuneric deplin de- 
acum şi picături mici de ploaie băteau darabana în ferestre ca nişte 
degete. Întinse mâna după sticla de vin de lângă pat şi, spre surprinderea 
ei, o găsi goală. Dar mai avea cealaltă sticlă. Şi butoiaşul de bere. Avea 
să fie bine. Trebuia numai să-şi recapete puterile. Avea nevoie doar de 
câteva minute. 

Nu se deşteptase pe de-a-ntregul când auzi paşii apropiindu-se. Mai 
întâi troncănitul regulat de la baza scării apoi, înainte să ajungă în capul 
scărilor, un bubuit mai apăsat. Ceva se lovi de un perete şi Yardem 
mormăi. Se auzi un sunet umed care ar fi putut fi ploaia revărsându-se de 
pe acoperiş, numai că venea de mai aproape. O lumină străluci. Un 
felinar, în mâna lui Wester. Şi, în spatele lui, Yardem Hane şi cele două 
gărzi kurtadam opintindu-se să care o scăldătoare de cositor de vreo doi 
metri lungime. 

— Ar fi trebuit mai întâi s-o urcăm aici şi pe urmă s-o umplem, zise 
Enen cu vocea încordată de efort. 

— O să ştim data viitoare, spuse Marcus. 

Prin uşa deschisă văzu cum cei trei paznici lăsau cada jos. Era înaltă 
până la genunchiul lui Marcus şi în ea plescăia ceva. 

— Ce faceţi? întrebă Cithrin cu vocea mai slabă decât se aştepta. 

Fără s-o ia în seamă, Yardem îi întinse căpitanului un recipient rotund 
de piatră şi începu să aprindă lămpile şi lumânările din încăperea 
principală. Cei doi kurtadami salutară şi coborâră scările. Cithrin se 
ridică, proptindu-se într-o mână ca să-şi păstreze echilibrul. Marcus se 
apropie şi, înainte să-l poată opri, o apucă de păr şi o târi jos din pat. 
Genunchii ei loviră podeaua cu un trosnet şi un junghi dureros. 

— Ce faci?! ţipă ea. 

— Am încercat întâi cu vorba bună, zise Wester şi-i dădu brânci în 
cadă. 

Apa era caldă. 

— Dă-ţi zdrenţele alea jos de pe tine că altfel ţi le scot eu. 

— N-am de gând să... 

În lumina lumânărilor, expresia lui era aspră şi neînduplecată. 

— Am mai văzut fete în viaţa mea. N-o să fiu şocat. Ai săpun aici, zise 
el punându-i în mână recipientul de piatră. Şi vezi să-ţi speli şi părul. E 
atât de unsuros că poate să ia foc. 

Cithrin privi borcănaşul. Era mai greu decât se aşteptase şi cu un 
capac bine strâns. Nu-şi mai amintea când se spălase ultima oară. Când 
căpitanul vorbi din nou, în vocea lui se auzea resemnarea. 

— Ori o faci tu, ori o fac eu. 

— Nu te uita, zise ea, înțelegând chiar în timp ce vorbea că îşi dădea 
acordul asupra unui contract ai cărui termeni îi erau deocamdată 
necunoscuţi. Nu simţea însă decât uşurare că ei n-o părăsiseră. 

Marcus scoase un sunet de nerăbdare, dar se întoarse cu faţa către 
scări. Yardem tuşi discret şi intră în dormitor. Cithrin îşi scoase hainele 
de căruţaş şi îngenunche în cadă. Simţi răceala aerului pe piele. O 
strachină de lemn plutea lângă ea şi o folosi ca să se clătească. Nu 
realizase cât de murdară era până când nu se spălă. 

O voce cunoscută răsună de pe scară. 


— E acolo? întrebă Cary. 

— Este, zise Marcus. Arunc-o încoace deocamdată. 

Actriţa icni şi Marcus se avântă înainte, prinzând din zbor o boccea 
legată cu sfoară. 

— Ne găseşti jos, zise Cary şi uşa dinspre stradă se deschise şi se 
închise. 

Marcus dezlegă sfoara stând cu spatele şi-i întinse o țesătură moale. 
Cithrin îi luă ştergarul din mână. 

— Ai şi-o rochie curată aici, zise el. Să-mi spui când eşti într-o ţinută 
decentă. 

Cithrin ieşi tremurând din scăldătoare şi se şterse iute. Apa din vas era 
întunecată, cu spumă murdară de săpun plutind la suprafaţă. Trăgându-şi 
rochia pe ea o recunoscu drept una de-a lui Cary. Ţesătura mirosea a 
fard şi a praf. 

— Sunt gata, zise ea. 

Yardem ieşi din dormitor. Transformase pătura ei într-un sac şi o 
umpluse cu sticle şi burdufuri goale de vin. Butoiaşul şi sticla care-i mai 
rămăsese erau şi ele laolaltă cu cele goale. Întinse mâna, vrând să-i 
spună să i le lase, căci nu le terminase. Tralgul ciuli o ureche făcându-şi 
cerceii să zornăie. Ea îl lăsă să treacă. 

— Am comandat de mâncare, zise Marcus. Ai aici toate registrele 
băncii? 

— E un registru de tranzacţii la cafenea, spuse ea. Şi câpii ale 
contractelor. 

— O să trimit pe cineva după ele. O să pun pază la baza scărilor şi sub 
fereastră. Nu intră încoace nicio băutură mai tare decât cafeaua. lar tu 
stai aici până când îţi dai seama ce trebuie să facem ca să-ţi păstrăm 
banca. 

— Nu-i nimic de făcut, spuse ea. Mi s-a interzis să mai port negocieri 
sau să mai desfăşor operaţiuni. 

— Şi Zeul ştie că n-am vrea să încălcăm vreo regulă, spuse Marcus. 
Toată lumea are dreptul să se îmbete şi să-şi plângă de milă când şi când, 
dar acum gata. O să stai trează şi-o să faci ce trebuie făcut. S-a înţeles? 

Cithrin se apropie şi-l sărută. Buzele lui erau inerte şi nesigure, 
înconjurate de tuleie aspre. Era al treilea bărbat pe care-l sărutase în 
viaţa ei. Sandr, Qahuar şi căpitanul Wester. El dădu înapoi. 

— Fata mea nu era cu mult mai tânără decât tine. 

— I-ai fi făcut şi ei asta? întrebă ea arătând către cadă. 

— Aş fi făcut orice pentru ea, zise el. O să cer să fie scoasă cada de 
aici, doamnă magistru. Vrei să-ţi aducem cafea, dat fiind că oricum 
trebuie să luăm registrele de la cafenea? 

— Probabil au închis până acum. E noapte. 

— O să-i conving să facă o excepţie. 

— Atunci da. 

El o salută şi cobori din nou scările. Cithrin se aşeză la măsuţa de 
scris. Sunetul ploii de deasupra se contopea cu vocile de dedesubt. Nu 
era nimic de făcut, fireşte. Toate eforturile şi bunele intenţii din lume nu 
puteau schimba un singur număr trecut cu cerneală în registrele ei. Le 
răsfoi oricum. Yardem şi cei doi kurtadami veniră şi cărară afară cada. 


Gândacul apăru cu un castron de supă de peşte cu smântână, care avea 
gust de piper negru şi de mare. O halbă de bere ar fi mers de minune, 
dar ştia că n-avea rost să ceară. Era bună şi apa deocamdată. 

Îşi simţea mintea fragilă, gata să se sfărâme la cea mai mică 
zdruncinătură, dar încercă să-şi imagineze că era auditorul din Carse. Ce 
ar fi văzut când s-ar fi uitat peste toate astea? Parcurse lista inventarului 
iniţial pe care-l făcuse. Mătase, tutun, pietre preţioase, bijuterii, 
mirodenii, argint şi aur. Anteeanul dolofan de pe iazul morii furase câteva 
şi estimarea pierderii era inclusă şi ea, numerele trecute cu linii negre pe 
hârtia de culoarea smântânii. Deci aici era începutul. lată acum ce făcuse 
cu el. 

Întorcând paginile o cuprinse nostalgia. Fâşâitul uscat al hârtiei, apoi 
încă un vestigiu al acelei vârste de aur care tocmai se încheiase. 
Contractul şi chitanţele din ziua când cumpărase imobilul de la agentul 
de pariuri. Permisul pe hârtie transparentă şi cu sigiliu ce marca 
deschiderea băncii. Îşi plimbă degetele peste el. Nici nu trecuse un 
anotimp de când începuse. I se părea mult mai mult. I se părea că 
trecuse o viaţă. Apoi acordurile de încredințare a mărfii încheiate cu 
vânzătorul de mirodenii şi cu negustorii de pânzeturi. Evaluarea ei, 
evaluarea lor şi apoi venitul total obţinut din vânzare. Bijuteriile fuseseră 
dintotdeauna problema. Se pomeni întrebându-se dacă nu vor fi existat 
mijloace mai bune de a se descotorosi de ele decât cel ales de ea. Poate 
ar fi trebuit să aştepte până reveneau corăbiile din Narinisle. Sau să le 
plaseze la vânzare unei case de comerţ cu un mare volum de exporturi. 
Aşa nu şi-ar fi inundat propria piaţă. Ei bine, poate data viitoare. 

Un tunet îndepărtat se rostogoli discret prin răpăitul statornic al ploii. 
Gândacul, ud până la solzi, îi aduse cutia de valori de la cafenea, o ulcică 
uriaşă cu cafea şi un bilet de la maestro Asanpur, care îşi exprima 
speranţele că se va simţi bine cât mai curând, spunând că fără ea 
cafeneaua părea prea mare. Asta fu cât pe ce s-o facă să izbucnească din 
nou în plâns, dar un asemenea comportament l-ar fi zăpăcit pe băiatul 
timzinai, aşa că făcu eforturi să rămână calmă. 

Cea mai bună afacere pe care o încheiase fusese semimonopolul pe 
orizontală cu berarul, cu dogarul şi cu tavernele. Fiecare persoană din 
lanţul de producţie făcea afaceri cu banca, aşa că, de îndată cu grânele şi 
apa ajungeau la berărie, fiecare afacere îi aducea beneficiu şi o punea în 
postura de a garanta afacerea următoarei verigi. Dacă ar fi putut face 
aranjamente cu câţiva fermieri astfel încât să aibă acces exclusiv la 
recolta lor, ar fi fost un mecanism închis care ar fi produs aur. 

Dar asta urma să fie problema succesorului ei, oricine ar fi fost acesta. 
Cithrin sorbi din cafea. Fusese totuşi o idee bună şi bine aplicată. Într-un 
an, când avea să-i revină ceea ce mai rămăsese din investiţiile bancare 
ale părinţilor ei, avea să vadă dacă nu putea pune pe picioare o versiune 
la scară mai mică a acestui plan. Va fi dureros, îşi zise ea, să se 
transforme din magistra Cithrin bel Sarcour în pupila băncii pentru încă 
un an. Dar odată ce venea ziua ei, putea să intre în afaceri pe cont 
propriu... 

Pielea de pe braţe i se zburli, perişorii fini ridicându-se. Ceafa începu 
s-o furnice. Un foc rece îi străbătu şira spinării. Inchise registrele, le 


împinse deoparte şi se întoarse la cele mai vechi, scrise de alte mâini, 
acum moarte. Registrele din Vanai. Mica intrare cu cerneală roşie care 
înregistra sosirea ei la bancă. Închise registrul cu mâinile tremurânde. 
Căpitanul Wester avusese dreptate. 
Exista o cale. 


DAWSON 


— Nu vreau s-aud, zise regele Simeon. 

Lunile care trecuseră nu fuseseră blânde cu el. Pielea-i era mai 
pământie decât înainte şi buzele aveau o nuanţă albăstruie, nesănătoasă. 
Broboane de sudoare îi apăruseră pe frunte, deşi în încăpere nu era 
foarte cald. 

— În numele Zeului, Dawson! Tu te-auzi ce spui? Abia te-ai întors din 
exil de o zi - o zi! - şi deja ai început. 

— Dacă are dreptate Clara şi într-adevăr Maas complotează împotriva 
vieţii lui Aster... 

Simeon izbi cu palma în masă. Ecoul se lovi de pereţii sălii de audienţe 
şi liniştea care urmă fu întreruptă numai de cântecul cintezelor şi de 
bolborositul artezienei de sub fereastră. Gărzile aliniate de-a lungul 
zidului negru rămaseră impasibile ca de obicei, în armura neagră şi aurie 
a oraşului, cu spadele la şold. Dawson se întrebă ce ar fi spus dacă li s-ar 
fi cerut părerea. Cineva trebuia să-l readucă pe Simeon la realitate, dar 
evident nu el era omul acela. 

— Dacă ţi-aş fi urmat sfatul, zise regele, Issandrian ar conduce o 
revoltă populară împotriva mea chiar în clipa asta. În schimb, a fost aici 
ieri, plecând genunchiul şi cerându-mi iertare, jurând pe viaţa lui că 
revolta mercenarilor n-a fost plănuită sau pornită de el. 

— Dacă n-a fost a lui, a cuiva tot a fost, zise Dawson. 

— Sunt regele tău, baroane Osterling! Sunt perfect capabil să conduc 
regatul! 

— Simeon, eşti prietenul meu, spuse Dawson cu blândeţe. Ştiu cum 
vorbeşti când eşti îngrozit până-n măduva oaselor. Nu poţi să amâni până 
la anul? 

— Ce să amân? 

— Să-l pui pe fiul tău sub tutela cuiva. Să-i desemnezi protectorul. 
Curtea se va închide peste trei săptămâni. Spune pur şi simplu că 
evenimentele recente te-au împiedicat să iei o decizie. Trage de timp! 

Simeon se ridică. Umbla ca un bătrân. Dincolo de fereastră, frunzele 
erau încă verzi, dar nu atât de verzi pe cât fuseseră. Vara era pe ducă şi 
într-o zi nu foarte îndepărtată verdele avea să dispară, iar roşul şi auriul 
aveau să-i ia locul. Culori frumoase, dar culori ale morţii. 

— Maas n-are niciun motiv să-i vrea răul lui Aster, zise Simeon. 

— Ține legătura cu Asterilholdul. Lucrează împreună cu ei... 

— Tu ai cooperat cu Maccia în sprijinul Vanaiului. Lordul Daskellin a 
dansat cu cei din Coasta de Nord. Lordul Tremontair are întâlniri secrete 
cu ambasadorul Borjei, iar lordul Arminin a petrecut mai mult timp în 
Hallskar decât în Anteea anul trecut. Ce vrei, să m-apuc să tai capul 
fiecărui nobil care are legături cu persoane din afara regatului? N-ai 
supravieţui nici tu. 

Simeon răsufla precipitat. Se rezemă de pervaz ca să-şi recapete 
calmul. 

— Când a murit tatăl meu, era mai tânăr decât sunt eu acum. 

— Mi-amintesc. 


— Maas are aliaţi. Toţi cei care i-au iubit pe Issandrian şi pe Klin s-au 
întors către el după plecarea lor. 

— Ai mei s-au întors către Daskellin. 

— Tu n-ai aliaţi, Dawson. Ai duşmani şi admiratori. N-ai reuşit nici 
măcar să-l ţii pe lângă tine pe tânărul Palliako, care era eroul zilei. Lerer 
a preferat să-l trimită la capătul lumii decât să mai accepte un nou 
banchet organizat de tine. Duşmani şi admiratori. 

— Şi Maiestatea Voastră de care parte se numără? 

— De ambele. Aşa a fost de când mi-ai suflat-o pe fata aia cinnaie la 
turneul ăla când aveam amândoi doisprezece ani. 

Dawson chicoti. Zâmbetul regelui era aproape ruşinat, apoi începu şi el 
să râdă. Simeon se întoarse spre jilţ şi se lăsă greoi în el. 

— Ştiu că nu eşti de acord cu mine, spuse el. Dar crede-mă că fac tot 
ce pot. Doar că sunt atâtea lucruri de pus în balanţă şi sunt atât de 
obosit. Sunt nemaipomenit de obosit. 

— Măcar nu i-l încredința pe Aster lui Maas. Nu-mi pasă că-i cel mai 
influent individ de la curte acum. Găseşte pe altcineva. 

— Îţi mulţumesc pentru sfaturi, dragul meu prieten. 

— Simeon... 

— Nu. Îţi mulţumesc. Asta a fost tot. 

În anticameră, servitorii îi înapoiară lui Dawson spada şi pumnalul. 
Părea că trecuseră ani de când Simeon insistase să fie respectată tradiţia 
ca supuşii să fie primiţi în audienţe private neînarmaţi. Atât de mult 
decăzuseră cu toţii. Dawson încă-şi mai potrivea centura când ieşi afară. 
Aerul era cald, soarele puternic pe cer, dar briza avea o undă de răcoare. 
Aerul dulce şi apăsător al verii dispăruse. Anotimpul se schimba din nou. 
Dawson respinse braţul oferit de valet şi se urcă în trăsură. 

— Excelenţă? întrebă vizitiul. 

— La Marele Urs, zise Dawson. 

Biciul plesni şi trăsura se urni lăsând în urmă turnurile solide şi porţile 
marţiale ale Turlei Regelui. Se rezemă de spătar, hurducăturile şi 
loviturile trimiţându-i junghiuri dureroase în spinare. Mai întâi călătoria 
de întoarcere de la Osterling Fells, apoi aproape jumătate de zi petrecută 
aşteptând ca Maiestatea Sa să-şi facă timp să-i acorde o audienţă îl 
epuizaseră mai mult ca odinioară. 

În tinereţe, călărea adesea de la Osterling Fells la Camnipol oprindu-se 
numai cât să schimbe caii, ajungea chiar înainte de balul reginei şi-şi 
petrecea toată noaptea dansând, în cea mai mare parte, cu Clara. I se 
părea ca o poveste despre altcineva, numai că încă-şi mai amintea rochia 
şi parfumul ei. Alungă amintirea înainte ca încarnarea mai tânără a soţiei 
sale să-l excite. Voia să poată merge drept când avea să ajungă la club şi 
o fi fost el bătrân, dar mort nu era. 

Frăția Marelui Urs se înălţă înaintea lui, cu faţada din piatră neagră 
ornată cu foiţă de aur specifică Oraşului Nemuritor. Strada era plină de 
trăsuri şi şarete, vizitiii străduindu-se să se poziţioneze în aşa fel încât 
stăpânul fiecăruia să aibă cât mai puţini paşi de făcut. Mirosea a bălegar 
proaspăt călcat în picioare de sute de copite. Dawson cochetă cu ideea de 
a cobori şi a merge pe jos numai ca să scape din aglomeratie, dar era sub 
demnitatea lui, aşa că se mulţumi să-l ocărască pe vizitiu pentru 


încetineală şi nepricepere. În momentul în care lacheii clubului sosiră 
zoriţi, aducându-i o scăriţă, aproape că se simţea mai bine. 

Înăuntru, clubul era o învălmăşeală de fum de pipă, căldură şi muzică 
ignorată în favoarea conversaţiei. Dawson îşi dădu haina unei slujnice 
care-i făcu o plecăciune şi se îndepărtă în grabă. Când intră în sala mare, 
un grup de bărbaţi se întoarse către el, aplaudându-i revenirea cu variate 
grade de entuziasm şi sarcasm. Duşmani şi admiratori. Dawson făcu o 
plecăciune care ar fi putut fi interpretată ca mulţumire sau ca insultă, în 
funcţie de persoana căreia îi era adresată, luă un pahar din cristal şlefuit 
plin cu vin şi se îndreptă spre sălile mai mici din stânga. 

În centrul unei săli trona o masă mare, rotundă, în jurul căreia şedeau 
câţiva bărbaţi, vorbind aproape toţi deodată. In acea înghesuială de 
trupuri şi minţi se zăreau părul lung al lui Issandrian şi chipul brutal al 
lui sir Klin. Issandrian îl zări şi se ridică. În loc să facă o plecăciune, 
înclină din cap către Dawson. Putea să fi fost numai un efect al luminii, 
dar omul părea să se fi împuţinat. Ca şi cum exilul l-ar fi învăţat o lecţie 
de umilinţă. Ceilalţi meseni deveniră tăcuţi, realizând că se petrecea 
ceva, chiar dacă erau prea nerozi ca să-şi dea seama ce anume. Dawson 
îşi trase pumnalul, executând salutul dueliştilor, şi Issandrian zâmbi într- 
un fel care putea fi aprobator. 

În capătul sălii se aflau camerele private şi cea mai mică dintre ele era 
abia cât interiorul unei trăsuri. Canapelele din piele neagră absorbeau 
puţina lumină a lumânărilor. Daskellin stătea într-un colţ de unde putea 
supraveghea intrarea. Stătea cu spatele la perete şi cu spada, nescoasă 
din teacă, la îndemână. 

— Ei bine, spuse Dawson aşezându-se pe canapeaua din faţa lui. Văd 
că în lipsa mea ai reuşit să risipeşti tot ce am avut. 

— Şi eu mă bucur să te văd, zise Canl Daskellin. 

— Cum am ajuns, după ce am apărat cu succes Camnipolul de 
mercenarii străini, să călărim în urma lui Feldin Maas? Poţi să-mi explici? 

— Vrei varianta lungă sau pe cea scurtă? 

— Cea lungă o să mă înfurie mai puţin? 

Daskellin se înclină către el. 

— Maas are spate şi noi nu. Eu am avut. Sau aşa am crezut. Apoi s-a 
schimbat un echilibru sau cam aşa ceva şi Clark a şters-o în Birancour. 

— Aşa-ţi trebuie dacă lucrezi cu bancheri! 

— N-o să se mai întâmple, zise Daskellin cu răceală. 

Era lucrul cel mai apropiat de o scuză la care se putea aştepta Dawson. 
Abandonă subiectul. În schimb, dădu peste cap paharul, se întinse către 
uşă şi ciocăni în ea până când apăru o slujnică şi i-l umplu la loc. 

— Bun, şi-atunci cum stăm? întrebă Dawson după ce aceasta plecase. 

Daskellin clătină din cap, şuierând printre dinţi. 

— Dacă se ajunge la luptă, putem face faţă. Sunt destui proprietari de 
pământuri care încă mai urăsc Asterilholdul, aşa că-i putem atrage destul 
de uşor. 

— Şi dacă Aster moare înainte să ajungă pe tron? 

— Atunci nu ne mai rămâne decât să ne rugăm fierbinte ca sceptrul 
regal al Maiestăţii Sale să fie încă funcţional, căci cea mai bună speranţă 
a noastră ar fi un nou moştenitor de parte bărbătească. Mi-am pus 


genealogistul să verifice prin arhive şi Simeon are în Asterilhold un văr 
care ar putea ridica pretenţii legitime la tron. 

— Legitime? întrebă Dawson aplecându-se spre el. 

— Mă tem că da, şi ghici ce? Este susținătorul existenţei unui consiliu 
al fermierilor. Ne pierdem un sfert dintre susţinătorii cu mai mult bun 
simţ decât curaj. Ceilalţi se aliază în jurul lui Oyer Verennin sau poate al 
lui Umansin Tor, care pot ridica şi ei pretenţii. Asterilholdul îşi susţine 
omul cu ajutorul grupării pe care au strâns-o Maas şi Issandrian, pornim 
un război civil şi pierdem. 

Daskellin bătu o singură dată din palme. Lumânarea de deasupra lui 
pâlpâi. Undeva în sălile clubului o slujnică ţipă şi un bărbat râse. Vinul 
tare al lui Dawson avea un gust mai amar decât înainte şi lăsă paharul 
jos. 

— E posibil ca ăsta să fi fost planul de la început? întrebă Dawson. 
Oare Maas s-a folosit de Issandrian şi Klin şi de toate lăturile alea despre 
consiliul fermierilor ca să ajungă aici? S-ar putea ca noi să fi stat tot 
timpul cu ochii pe ţinta greşită! 

— Posibil, zise Daskellin. Sau poate că a văzut şansa asta la un moment 
dat şi s-a decis să rişte. Ar trebui să-l întrebăm pe Feldin, deşi bănuiesc 
că nu ne-ar spune adevărul. 

Dawson ciocăni cu un deget în buza paharului făcând cristalul să 
scoată un clinchet surd. 

— Nu putem să-l lăsăm pe Aster să moară, spuse Dawson. 

— Totul moare. Oameni, oraşe, imperii. Totul, zise Daskellin. Problema 
este când. 


Dawson cină în familie, în salonul rezervat meselor informale. Porc 
fript cu mere, dovleci cu miere şi pâine coaptă cu căţei întregi de usturoi 
în ea. Faţa de masă era din bumbac crem. Mâncarea era servită în vase 
de ceramică din Syramysul Îndepărtat, iar tacâmurile erau din argint 
lustruit. Puteau la fel de bine să-i fi servit cenuşă pe o bucată de tinichea. 

— S-a întors Geder Palliako, spuse Jorey. 

— Serios? zise Clara. Nu mai ştiu unde plecase. Nu spre sud, sigur nu, 
ţinând cont că mulţi de-acolo au avut prieteni şi rude în Vanai. Nu poţi să 
te aştepţi la o primire decentă din partea unei persoane căreia i-ai ucis 
un văr sau altă rudă. N-ar fi realist. A fost în Hallskar? 

— În Keshet, zise Jorey cu gura plină. S-a întors şi-a adus cu el un soi 
de iscusit. 

— Drăguţ din partea lui, zise Clara. Nu trebuie să mai facem un alt 
banchet în cinstea lui, nu? întrebă ea chemând slujnica şi apoi 
încruntându-se. 

— Nu, spuse Dawson. 

Fireşte, ştia ce făceau ei. Jorey aducea în discuţie subiecte triviale, 
excentrice. Clara trăncănea puţin pe tema respectivă, apoi o transforma 
într-o întrebare la care el trebuia să răspundă. Era strategia la care 
recurgeau întotdeauna în vremuri grele ca să-l scoată dintr-ale lui. Dar în 
seara asta povara era prea grea. 

Luase în calcul varianta de a-l ucide pe Maas. Desigur, ar îi fost dificil. 
Un atac direct era imposibil. În primul rând, Feldin se aştepta la aşa ceva 


şi probabil îşi luase măsuri de precauţie. În al doilea rând, un atac eşuat 
i-ar fi atras lui Maas şi mai multă simpatie la curte. Ideea de a-l provoca 
la duel şi de a lăsa situaţia să scape de sub control îi făcea cu ochiul. El şi 
Maas se întâlniseră destul de des pe teren ca să nu pară o coincidenţă 
bătătoare la ochi, şi oamenii alunecau tot timpul. Lamele spadelor 
pătrundeau adeseori mai adânc decât se dorea. Fu nevoit să ignore faptul 
că Feldin era mai tânăr şi mai în putere şi că pierduse ultimul lor duel 
numai fiindcă Dawson fusese mai isteţ. Ideea era în continuare foarte 
atrăgătoare. 

— Adevărul este, zise Barriath în timp ce slujnica intra, că barca asta 
se scufundă şi noi încercăm s-o golim cu sita. 

— Asta ce vrea să-nsemne? întrebă Jorey. 

— Simeon este regele meu şi viaţa mea îi aparţine, la fel ca a oricăruia, 
spuse Barriath, dar nu prea mai este propriul său stăpân. Tata a oprit 
nebunia aia cu Carta lui Edford, iar acum asistăm la un complot al 
Asterilholdului. Dacă îi punem capăt şi ăstuia, o să vină altă criză şi după 
aceea alta. 

— Nu cred că este un subiect potrivit de discutat la cină, dragule, zise 
Clara, luând un pahar de vin îndoit cu apă din mâinile slujnicei. 

— O, lasă-l să vorbească, zise Dawson. În fond spune ceea ce gândim 
cu toţii. 

— Cel puţin aşteaptă până când pleacă personalul, zise Clara, altfel 
cine ştie ce o să gândească despre noi cei din dependinţele servitorilor. 

Slujnica ieşi roşind. Clara privi uşa închizându-se în urma ei, apoi îi 
făcu semn fiului ei mai mare să continue. 

— Anteea are nevoie de un rege, spuse Barriath. În schimb, are doar 
un unchi de treabă. Nu-mi place să fiu eu aducătorul de veşti proaste, dar 
aşa gândesc toţi cei din marină. Dacă lordul Skestinin nu i-ar încuraja pe 
căpitani să folosească biciul şi să-i arunce peste bord pe cei care 
provoacă tulburări, am avea deja o revoltă. Cel puţin una. 

— Nu pot să cred, spuse Clara. O revoltă-i un lucru atât de neelegant şi 
de necugetat. Sunt convinsă că oamenii noştri din marina regală nu s-ar 
cobori atât de jos. 

Barriath râse. 

— Mamă, dacă vrei o conversaţie cu adevărat nepotrivită la cină aş 
putea să-ţi povestesc eu cât de jos se pot cobori marinarii. 

— Dar Simeon este regele, iar Aster e încă un copil, zise Jorey. 

Era, îşi zise Dawson, o încercare vitejească de a împiedica discuţia să 
se abată iarăşi de la subiect. Nu te puteai aştepta ca ei să devină altceva 
decât erau. 

— Sunt de acord cu tine, fiule, zise Dawson. Aş vrea să nu fiu. 

— Cel mai bine, zise Barriath, ar fi ca Simeon să găsească un protector 
cu ceva coloană vertebrală care să vegheze asupra lui Aster şi după 
aceea să abdice. Regența poate dura opt-zece ani şi până când preia 
Aster coroana regatul va fi în ordine. 

Jorey pufni batjocoritor şi chipul lui Barriath se înăspri. 

— Scuteşte-mă, zise Jorey. Un regent care ar putea să rezolve în zece 
ani toate problemele regatului n-ar mai renunţa la regență. Ar deveni 
rege. 


— Ai dreptate, zise Barriath. Şi asta ar fi pur şi simplu îngrozitor, nu-i 
aşa? 

— Incepi să vorbeşti al dracului de asemănător cu oamenii cu care ne 
luptăm, frate. 

— Dacă aveţi de gând să vă luaţi la ceartă, puteţi să vă ridicaţi chiar 
acum de la masă, zise Clara. 

Barriath şi Jorey îşi plecară ochii în farfurii, murmurând variaţiuni pe 
tema „Îmi pare rău, mamă”. Clara clătină din cap. 

— Ei, aşa-i mai bine. În plus, este o osteneală zadarnică să vă certaţi cu 
privire la probleme pe care nu le aveţi în dauna celor pe care le aveți. 
Pur şi simplu va trebui să-l convingem pe Simeon că bietul Feldin s-a 
încurcat mult prea tare cu oamenii aceia îngrozitori din Asterilhold. 

— Nu e atât de uşor, zise Dawson. 

— Sigur că este, zise Clara. În mod sigur are nişte scrisori, nu? Aşa 
zicea Phelia. Că e mereu plecat din cauza întâlnirilor şi scrisorilor lui. 

— Nu cred că le oferă prietenilor din străinătate un raport amănunţit 
al trădării pe care o pune la cale, mamă, spuse Barriath. „Dragă lord 
Cutare, mă bucur că vrei să mă ajuţi să-l lichidez pe prinţ.” 

— Dar nu trebuie neapărat s-o spună, zise Jorey. Nu de-a dreptul. Dar 
dacă există dovezi că menţine o corespondenţă cu vărul lui care are 
pretenţii la tron, s-ar putea să fie de-ajuns. 

— Poţi întotdeauna să judeci oamenii în funcţie de cei cărora le scriu, 
spuse Clara mulţumită. Sigur, mai trebuie să punem mâna pe scrisori, 
dar Phelia a fost atât de încântată să mă vadă ultima dată, încât nu cred 
că va fi din cale-afară de greu să fac rost de o altă invitaţie. Sigur, nu poţi 
conta pe asta, aşa că l-am plătit pe maestrul acela în broderie să vină să 
ne arate punctele lui. Broderia pare simplă când o priveşti, dar modelele 
mai complexe pot fi cam intimidante. Ceea ce-mi reaminteşte, Dawson 
dragă, că o să am nevoie mâine de salonul din spate, unde-i lumina mai 
bună. O să fim vreo cinci, căci ar fi cam prea bătător la ochi s-o chem 
doar pe Phelia. N-o să fie o problemă, nu? 

— Ce? zise Dawson. 

— Salonul din spate, unde-i lumina mai bună? zise Clara întorcându-şi 
capul către el şi ridicând din sprâncene, fără să-şi ia privirea de la carnea 
pe care o tăia. Pentru că, serios, nu poţi face broderie în penumbră. Se... 

— Cultivi prezenţa Pheliei Maas? 

— Trăieşte alături de Feldin, spuse Clara. Şi cum curtea se va închide 
în curând, mi se pare că nu-i înţelept să mai aşteptăm, nu crezi? 

Era o anumită strălucire în ochii ei şi un zâmbet periculos îi arcuia 
colţul gurii. Dawson era sigur că soţia lui se distra de minune. Îşi simţi 
mintea gonind să ţină pasul cu a ei. Dacă Phelia putea fi convinsă să 
permită accesul câtorva oameni în palat... 

— Mamă, ce faci? o întrebă Barriath. 

— Salvez regatul, dragă, zise ea. Mănâncă-ţi dovleacul. Nu-l plimba de 
colo-colo pe farfurie dând impresia că ai mâncat din el. N-a mers când 
erai copil, aşa că nu înţeleg de ce tot mai încerci. 

— N-o să ne creadă, zise Dawson. După ce o să ridic toate obiecțiile, 
Maas va spune că scrisorile sunt false. Dar s-ar putea să-l facă pe Simeon 
să se răzgândească şi să nu i-l încredinţeze pe Aster. 


— Noi răzgândiri din partea regelui? spuse Barriath. Asta ne trebuie 
nouă acum? Fă-l să treacă la acţiune sau nu te mai amesteca! 

— Ar putea să-l ia altcineva, zise Jorey. Cineva care nu-i aliat nici cu 
Maas, nici cu noi. 

— Ce ziceţi de Palliako cel tânăr? spuse Clara. Ştiu că pare cam frivol, 
dar el şi Jorey se înţeleg bine şi nu este ca şi cum ar fi făcut parte din 
cercul tău de prieteni. 

Dawson îşi vâri în gură o bucăţică de porc, mestecând lent ca să aibă 
timp să cugete. Carnea n-avea deloc gust rău. Sărată şi dulce şi cu o vagă 
arsură ca de piper. Chiar bună. Simţi un zâmbet întinzându-i-se pe buze 
şi îşi dădu seama că trecuse ceva timp de când nu mai zâmbise. 

— Nu ştiu ce să zic, spuse Jorey, dar Dawson îi alungă cuvintele cu o 
fluturare din mână. 

— Palliako a fost util când a fost vorba să pună capăt campaniei din 
Vanai. Şi a fost aici ca să oprească revolta mercenarilor. Până acum s-a 
dovedit, o bună unealtă, zise Dawson. Nu văd de ce ar fi altfel de data 
asta. 


GEDER 


Stindardul se întindea dincolo de laturile mesei, o țesătură stacojie 
fluidă, adunându-se pe podea. Sigiliul negru cu opt braţe din centru se 
cutase, aşa că Geder se întinse şi-l îndreptă. Lerer îşi mângâie bărbia, 
mai întâi apropiindu-se, apoi depărtându-se, apoi apropiindu-se iar 
înainte să se oprească lângă fiul lui. 

— Printre ai mei, acesta este stindardul rasei voastre, zise Basrahip. 
Culoarea este cea a sângelui din care se trag toate rasele umane. 

— Şi roza vânturilor din mijloc? întrebă Lerer. 

— Acela este simbolul zeiţei, zise Basrahip. 

Lerer mormăi. Se apropie din nou, pipăind cu grijă pânza cu degetele. 
Geder îşi simţi propriile degete dând s-o atingă, imitând gesturile tatălui 
său. Basrahip îi povestise cum adunau preoţii pânză de păianjen şi cum 
învăţaseră s-o vopsească. Stindardul reprezenta munca a zece generaţii 
şi când îţi plimbai mâinile peste el era ca şi cum ai fi atins vântul. 

— Şi ziceai că vrei să arborezi ăsta la... ăăă... Rivenhalm? 

— Nu, spuse Geder. Nu, mă gândeam să-l arborez în templu, în 
Camnipol. 

— Ah. Aşa-i, spuse Lerer. Templul. 

Drumul de întoarcere dinspre templul ascuns în munţii Sinir fusese de 
o mie de ori mai plăcut decât călătoria la dus. La sfârşitul fiecărei zile, 
Basrahip se aşeza lângă foc alături de el, ascultând orice poveşti şi 
întâmplări îşi amintea Geder, râzând la cele nostime, căzând pe gânduri 
la cele tragice. Până şi slujitorii, la început fără să poată să-şi ascundă 
disconfortul faţă de prezenţa marelui preot, se liniştiseră cu mult înainte 
să ajungă la graniţa dintre Keshet şi Sarakal. Oarecum spre surpriza lui 
Geder, Basrahip cunoştea drumul neprietenos pe care veniseră. Preotul îi 
explicase că, deşi lumea oamenilor se reconstruise, se prăbuşise şi o 
luase de la capăt de nenumărate ori de când templul zeiţei-păianjen se 
retrăsese din lume, drumurile dragonului nu se schimbaseră. Era posibil 
să nu ştie unde se afla graniţa dintre două state sau chiar care era cursul 
unui râu, fiindcă acestea erau lucruri care se schimbau odată cu timpul. 
Drumurile erau veşnice. 

Când poposiseră în Inentai ca să le dea răgaz cailor şi să-şi refacă 
proviziile, Basrahip colindase pe străzi, căscând gura la fiecare clădire, 
ca un copil. În momentul acela, Geder îşi spusese că, într-un fel, el şi 
preotul nu erau chiar atât de diferiţi. Basrahip trăise o viaţă plină de 
poveşti despre lume, dar nu văzuse niciodată lumea. Viaţa lui Geder 
decursese cam la fel, numai că templul lui fusese înălţat din cărţi şi 
sculptat din îndatoriri şi obligaţii. Şi totuşi, prin comparaţie, Geder era 
un om umblat prin lume. Văzuse kurtadami şi timzinai, cinnai şi tralgi. 
Basrahip nu cunoscuse altceva decât pursângi şi, de fapt, doar dintr- 
aceia care îi semănau lui şi sătenilor din vecinătatea templului. Să vadă 
un pursânge cu pielea neagră sau cu părul blond era pentru preot o 
revelaţie la fel de puternică precum descoperirea unei alte rase. 

Privindu-l cum înaintează întâi prudent, apoi cu din ce în ce mai multă 
siguranţă pe străzi şi pe drumuri, Geder simţi că înţelege oarecum ce 


voia să spună tatăl lui când se referea la bucuria de a privi un copil cum 
descoperă lumea. Geder se pomeni observând la rândul lui tot soiul de 
lucruri pe care le ignorase considerându-le de la sine înţelese, numai 
pentru că îl uluiau pe noul său prieten şi aliat. Când, la finalul verii 
prelungite, ajunse din nou în Camnipol, lui Geder îi păru aproape rău să 
vadă călătoria terminându-se. 

La asta se adăuga şi faptul că tatăl său era ciudat de stânjenit de 
descoperirile lui. 

— Presupun că ai ales deja un loc pentru acest nou templu. Al zeiţei 
pierdute şi aşa mai departe. _ 

— Mă gândeam să fie undeva în preajma Turlei Regelui, zise Geder. În 
vechea sală de întruniri a breslei ţesătorilor. Stă goală de ani de zile. 
Sunt convins că şi-ar dori să le-o ia cineva din braţe. 

Lerer scoase un sunet neutru. Basrahip începu să împăturească 
stindardul templului. Lerer îl salută pe preot, îl luă pe Geder cu blândeţe 
de braţ şi, cu paşi calmi, îl călăuzi afară, pe coridor. Geder abia observă 
că tatăl său îl îndepărta de Basrahip. Piatra întunecată înghiţea lumina 
zilei, iar servitorii descoperiră deodată că aveau treburi în altă parte. 

— Eseul ăla, zise tatăl său. Mai lucrezi la el? 

— Nu, nu tocmai. Este cam depăşit. Trebuia să fie despre descoperirea 
unei zone care să poată fi asociată cu Morade şi cu căderea Imperiului 
Dragonilor. Acum am zeiţa şi istoria templului şi toate astea. Abia am 
început să înţeleg câte ceva. N-are sens să mă apuc de scris până când 
nu ştiu despre ce scriu, nu? Dar tu ce mai faci? Ai veşti? 

— Abia aşteptam eseul ăla, spuse Lerer vorbind mai mult pentru sine. 

Îşi ridică privirea şi zâmbi forţat. 

— Sunt sigur că sunt noi veşti în fiecare zi, dar până acum am reuşit să 
evit să aud vreuna. Ticăloşii ăştia şi jocurile de la curte! De-aş trăi până 
la reîntoarcerea dragonilor şi tot nu i-aş ierta pentru ce ti-au făcut în 
Vanai! 

Când auzi cel din urmă cuvânt lui Geder i se strânse stomacul. Ridurile 
din colţurile gurii lui Lerer erau semnele supărării şi mâniei gravate în 
piele. Geder simţi impulsul straniu să întindă mâna şi să i le netezească. 

— Nu s-a întâmplat nimic rău în Vanai, zise el. Adică da, a ars. Asta n-a 
fost bine. Dar n-a fost atât de rău pe cât se povesteşte. Vreau să zic că e 
în regulă. În cele din urmă. 

Privirea lui Lerer se mută de la un ochi al lui Geder la altul, 
sfredelindu-l. Geder înghiţi în sec. Nu putea spune de ce inima-i bătea 
mai iute. 

— În cele din urmă. Dac-aşa zici tu, spuse Lerer punându-şi mâna pe 
umărul lui Geder. Mă bucur că te-ai întors. 

— Şi eu mă bucur, zise Geder prea repede. 

Anunţându-se printr-o tuse discretă, majordomul apăru în hol. 

— Imi cer iertare, excelenţele voastre, dar a sosit Jorey Kalliam şi 
întreabă de sir Geder. 

— O! zise Geder. Nu l-a văzut încă pe Basrahip. Unde e? Nu l-ai lăsat 
să aştepte în curte, nu? 

Mâna lui Lerer căzu de pe umărul lui Geder. Geder avu senzaţia că 
spusese ce nu trebuia. 


— Excelenţa Sa se află în camera din faţă, zise majordomul. 

La intrarea lui, Jorey se ridică din scaunul de la fereastră. Anotimpul 
petrecut în oraş îl mai împlinise la chip. Geder zâmbi şi cei doi rămaseră 
un moment privindu-se. Pe chipul lui Jorey, Geder citi propria sa 
nesiguranţă - trebuia să-şi strângă mâinile? Să se îmbrăţişeze? Să se 
salute mai formal? Când Geder râse, Jorey, zâmbind timid, îi urmă 
exemplul. 

— Văd că te-ai întors din sălbăticie, spuse Jorey. Ţi-a priit călătoria. 

— Da? Cred c-am fost cât pe ce să plâng când am putut să dorm din 
nou într-un pat adevărat. Când iei parte la o campanie, ai de-a face cu un 
lung şir de neplăceri şi umilinţe, dar măcar nu mi-am făcut niciodată 
grijă c-aş putea fi ucis de bandiți. 

— Există lucruri mai rele decât un bandit cumsecade. Ţi s-a simţit 
lipsa, zise Jorey. Ai auzit ce s-a întâmplat? 

— Exil pentru toată lumea, spuse Geder încercând să adopte un ton 
blazat. Nu ştiu cum aş fi putut să fiu de folos. Abia dac-am avut vreun 
amestec, în afară de faptul că i-am împiedicat să închidă poarta. 

— Ăla a fost cel mai bun rol pe care-l putea juca cineva în toată 
nebunia aia, zise Jorey. 

— Probabil că da. 

— Păi... 

Tăcerea era stânjenitoare. Jorey se aşeză din nou şi Geder făcu câţiva 
paşi prin încăpere. Camera din faţă, ca toate camerele casei Palliako din 
Camnipol, era mică. Scaunele erau din piele uzată pe care timpul o 
întărise şi o făcuse să crape, iar mirosul de praf nu putea fi alungat. 
Dinspre stradă se auzeau copite lovind caldarâmul şi vocile vizitiilor 
apostrofându-se unul pe altul. Jorey îşi muşcă buzele. 

— Am venit să-ţi cer o favoare, spuse el cu tonul cuiva care face o 
mărturisire. 

— Am cucerit Vanaiul împreună. l-am dat foc împreună. Am salvat 
Camnipolul, spuse Geder. Nu trebuie să-mi ceri mie o favoare. Doar 
spune-mi ce vrei să fac. 

— Şi asta ar trebui să mă facă să mă simt mai bine? Bun. Tata crede că 
a descoperit un complot împotriva prinţului Aster. 

Geder îşi încrucişă braţele. 

— Regele ştie? 

— Regele alege să nu ştie. Şi aici ar trebui să intervii tu. Cred că 
putem să obţinem dovezi. Nişte scrisori. Dar mă tem că, dacă mă duc eu 
cu ele la regele Simeon, va crede că sunt falsificate. Am nevoie de 
altcineva. Cineva în care are încredere sau măcar faţă de care nu simte 
neîncredere. 

— Sigur, zise Geder. Absolut. Cine-i trădătorul? 

— Baronul de Ebbinbaugh, zise Jorey. Feldin Maas. 

— Aliatul lui Alan Klin? 

— Da, şi al lui Curtin Issandrian de asemenea. Soţia lui Maas este 
verişoara mamei mele, ceea ce Zeul ştie că nu pare cine ştie ce bază de 
pornire, dar numai atât avem. Ea - soţia lui Maas vreau să zic. Nu mama. 
Ea pare să ştie mai multe decât spune. Este în mod clar îngrozită. Mama 


tocmai a invitat-o la o demonstraţie a maestrului de broderie, sperând să- 
i câştige încrederea. 

— Dar n-a mărturisit nimic? Nu v-a spus limpede ce se petrece? 

— Nu, suntem încă pe terenul suspiciunilor şi spaimelor. Nu există 
dovezi. Dar... 

Geder întinse braţul, cu palma îndreptată spre Jorey. 

— Vreau să-ţi prezint pe cineva. 


Ultima oară când Geder fusese la locuinţa Kalliamilor, casa fusese 
decorată pentru un banchet în onoarea lui. Fără flori, flamuri şi ţesături, 
austeritatea şi grandoarea construcţiei ieşeau în evidenţă. Servitorii în 
livrea aveau ţinuta dreaptă şi rigidă a unor soldaţi. Sticla ferestrelor nu 
arăta nici urmă de praf. Vocile feminine ce veneau dinspre salonul din 
spate sunau blând şi respectabil, chiar dacă nu se distingea ce spuneau. 
Basrahip şedea pe un scaun într-un colţ. Umerii lui largi şi expresia sa 
amuzată îi dădeau aerul unui copil care vizitează o căsuţă de jucărie ce i- 
a rămas cam mică. Croiala sobră şi pânza aspră şi lipsită de culoare a 
sutanei sale semnalau că nu aparţinea curţii. 

Jorey stătea la o măsuţă de scris şi îşi făcea de lucru cu peniţa şi 
cerneala fără să scrie de fapt. Geder se plimba prin spatele unei canapele 
lungi, îmbrăcate în damasc, şi îşi dorea să-i fi plăcut să fumeze pipă. 
Ocazia părea să reclame gravitatea fumului. 

Corul de voci feminine se auzi mai tare şi tropăitul apăsat al pantofilor 
de gală răsună dinspre hol, mai zgomotos, apoi mai înăbuşit pe măsură 
ce se îndepărtau. Nu intraseră. Geder porni spre uşă, dar Jorey îi făcu 
semn să se întoarcă. 

— Mama o să le conducă pe celelalte, zise el. O să se întoarcă într-o 
clipită. 

Geder dădu din cap, apoi, adeverind spusele lui Jorey, paşii se 
întoarseră, corul de voci feminine redus acum la un duet. Când femeile 
intrară în încăpere, Jorey se ridică în picioare. O clipă mai târziu, 
Basrahip îi urmă exemplul. Geder dansase cu baroana de Osterling Fells 
la banchetul dat în cinstea lui, dar, ţinând cont că trecuseră câteva luni şi 
adăugând vârtejul de vin şi confuzie în care se pierdeau acele momente, 
n-ar fi recunoscut-o. Vedea acum ce trăsături moştenise Jorey de la ea, 
care-i semăna mai ales la ochi. Pe chipul ei se ivi o expresie de 
surprindere ce dispăru pe dată, mai iute ca un fâlfâit de aripă de fluture. 
În spatele ei, o femeie cu un aer bolnăvicios şi cu o faţă ascuţită şi ochi 
întunecaţi trebuia să fie Phelia Maas. 

— O, scuzaţi-mă, zise Clara Kalliam. N-am vrut să deranjez, dragă. 

— Nu deranjezi deloc, mamă. Speram chiar să ni te alături. [i-l 
aminteşti pe Geder Palliako? 

— Cum aş putea să-l uit pe omul care a apărat poarta de est? Nu v-am 
văzut la curte în acest sezon, domnule, dar înţeleg că aţi fost într-o 
călătorie. Un soi de expediţie? Daţi-mi voie să v-o prezint pe verişoara 
mea, Phelia. 

Femeia cu ochi negri intră în încăpere şi-i întinse mâna lui Geder. 
Zâmbetul ei trăda uşurare, ca şi cum s-ar fi temut de un lucru şi-ar fi 


crezut că, pe moment, îl evitase. Geder făcu o plecăciune şi observă că 
lady Kalliam ridică din sprâncene zărindu-l pe preot în colţul lui. 

— Doamnelor, zise Jorey, acesta este Basrahip. E un om sfânt cu care 
Geder s-a întors din Keshet. 

— Serios? zise Lady Kalliam. Nu ştiam că faci colecţie de preoţi. 

— Şi pentru mine a fost o surpriză, spuse Geder. Dar, doamnele mele, 
luaţi loc vă rog! 

Urmându-şi planul, Geder o aşeză pe Phelia Maas pe canapea, cu 
spatele la Basrahip, apoi se aşeză şi el în faţa ei. Jorey îşi reluă locul la 
măsuţa de scris, iar mama lui se aşeză pe un scaun din apropiere, din 
fericire fără să-i blocheze vederea către preot. 

— Maas, zise Geder de parcă ar fi încercat să-şi amintească ceva. 

De fapt plănuise foarte exact ce avea să spună. 

— Am avut un Alberith Maas sub comanda mea în Vanai. Este rudă cu 
dumneavoastră? 

— Nepot, spuse Phelia. Nepotul soţului meu. Alberith v-a pomenit 
adesea de când a revenit. 

— Atunci dumneavoastră sunteţi baroana de Ebbinbaugh? întrebă 
Geder. Sir Klin mi-a fost comandant în Vanai. El şi soţul dumneavoastră 
sunt prieteni, nu? 

— O, da, zise Phelia zâmbind. Sir Klin este unul dintre cei mai buni şi 
mai dragi prieteni ai lui Feldin. 

În spatele ei, Basrahip privea în gol, cu chipul impasibil, ca şi cum ar fi 
ascultat ceva ce doar el putea auzi. Scutură din cap o singură dată. „Nu.” 

— Deşi a intervenit o răceală, nu? Mi se pare c-am auzit ceva în sensul 
ăsta, zise nonşalant Geder, prefăcându-se că ştie ceva ce nu ştia. 

Chipul femeii împietri, mai puţin ochii, care alergau de la Geder la lady 
Kalliam şi înapoi. Frica i se citea în poziţia mâinilor şi în colţurile gurii. 
Geder simţi o căldură plăcută răspândindu-i-se în piept. Avea să meargă. 
Alături, mama lui Jorey îl privea curioasă. 

— Sunt sigură că n-aţi înţeles bine, zise Phelia. Alan şi Feldin sunt în 
relaţii excelente. 

„Nu.” 

— Totdeauna mi-a plăcut sir Klin, zise Geder, din pura plăcere de a 
putea minţi o femeie care nu-l putea minţi la rândul ei. Mi-a părut 
îngrozitor de rău când am auzit că a fost învinovăţit de revolta aceea. 
Soţul dumneavoastră n-a avut de suferit, sper. 

— Nu, nu, mulţumesc. Am fost foarte norocoşi. 

„Da.” 

— Sir Palliako, zise lady Kalliam, cărui fapt îi datorăm plăcerea 
companiei dumneavoastră în această zi? 

Geder se uită la Jorey, apoi la lady Kalliam. Voise să pună câteva 
întrebări nevinovate, să afle ce putea afla, să descopere ce putea 
descoperi. Voise să se mişte încet. Postura femeii, din ce în ce mai 
încordată, fragilitatea zâmbetului ei şi mirosul fricii pe care-l emana cum 
emană trandafirul parfum, toate recomandau contrariul. Nu putea s-o 
sperie atât de rău încât s-o facă să plece, dar putea s-o sperie rău oricum. 
Îi zâmbi lui lady Kalliam. 


— Ei bine, adevăru-i că speram să am ocazia să fac cunoştinţă cu 
baroana Ebbinbaugh. Vreau să-i pun câteva întrebări. Nu mi-am petrecut 
chiar tot sezonul călătorind, zise el cu un ton plăcut. Am făcut nişte 
cercetări în privinţa revoltei. A rădăcinilor sale. Şi a ceea ce a urmat 
după. 

Toată culoarea dispăru de pe chipul Pheliei Maas. Respira precipitat, 
ca o vrabie captivă într-o mână, gata să moară de frică. 

— Nu-mi pot imagina ce ar fi de cercetat, zise ea cu o voce slabă şi 
pierdută. 

Geder descoperi că-i era mai uşor să zâmbească amabil când nu era 
sincer. Afară, clopoţeii de vânt îşi cântau singuri, scoțând clinchete 
întâmplătoare, stupide. Jorey şi mama lui încremeniseră. Geder îşi 
cuprinse un genunchi cu degetele. 

— Ştiu tot, lady Maas, spuse el. Despre prinţ. Despre revoltă. Despre 
campania din Vanai. Despre femeie. 

— Ce femeie? şopti ea. 

N-avea nicio idee ce femeie, dar nu avea nicio îndoială că era şi vreo 
femeie amestecată pe undeva. Nu conta. 

— Spuneţi orice, zise el. Alegeţi orice detaliu. Chiar şi lucruri pe care 
nu vă imaginaţi că le mai ştie cineva, iar eu o să vă spun dacă ziceţi sau 
nu adevărul. 

— Feldin n-are nicio legătură cu toate astea, zise ea. 

Geder nici nu avu nevoie să se uite la Basrahip. 

— Nu-i adevărat, lady Maas. Ştiu că sunteţi înspăimântată, dar sunt 
aici ca să vă ajut, pe dumneavoastră şi familia dumneavoastră. Pot s-o 
fac. Dar trebuie să fiu sigur că pot să am încredere în dumneavoastră. 
Înţelegeţi? Spuneţi-mi adevărul. N-are nicio importanţă, pentru că 
oricum ştiu deja totul. Spuneţi-mi cum a început. Doar atât. 

— A fost ambasadorul din Asterilhold, spuse ea. A luat legătura cu 
Feldin acum un an. 

„Nu.” 

— Mă minţiţi, doamnă, spuse Geder cu blândeţe. Să mai încercăm o 
dată. 

Phelia Maas se cutremură. Părea făcută din vată de zahăr, atât de 
delicată încât stătea să se frângă sub propria greutate. Îşi deschise gura, 
apoi o închise şi înghiţi în sec. 

— A fost un bărbat. Urma să facă parte din consiliul fermierilor. 

„Da.” 

— Da. Ştiu la cine vă referiţi. Puteţi să-mi spuneţi numele lui? 

— Ucter Anninbaugh. 

„Nu.” 

— Nu ăsta-i numele lui. Puteţi să-mi spuneţi numele lui? 

— Ellis Newport. 

„Nu.” 

— Pot să vă ajut, doamnă baroană. S-ar putea să fiu singurul din 
Camnipol care vă poate ajuta. Spuneţi-mi numele lui. 

— Torsen. Torsen Aestillmont. 

„Da.” 


— lată, zise Geder. N-a fost chiar aşa de greu, nu? Înţelegeţi acum că 
dumneavoastră şi soţul dumneavoastră nu aveţi secrete faţă de mine? 

Femeia făcu semn că da. Bărbia începu să-i tremure, obrajii i se 
înroşiră şi o bătaie de inimă mai târziu plângea ca un copil. Mama lui 
Jorey se repezi spre ea, cuprinzând-o în braţe. Geder rămase aşezat, 
privind. Inima-i bătea iute, dar era destins, relaxat. Când îi refuzase lui 
Alan Klin averea secretă a Vanaiului, se simţise entuziasmat. Extaziat. 
Când ajunsese la decizia de a da foc Vanaiului simţise o mânie justificată. 
Poate chiar şi mulţumire. Dar nu era sigur că vreodată în viaţa lui, 
înainte de acest moment, se simţise împlinit. 

Se ridică şi se apropie de Jorey. Acesta făcuse ochii mari. Era 
impresionat şi nu-i venea să creadă. Geder îşi desfăcu braţele. „Vezi?” 

— Cum ai făcut asta? şopti Jorey. De unde ai ştiut? 

În vocea lui era venerație. 

Basrahip stătea la mai puţin de trei paşi distanţă. Capul lui imens ca al 
unui bivol era în continuare aplecat. Îşi ţinea mâinile împreunate, cu 
degetele groase împletite unul în jurul altuia. Suspinele Pheliei Maas 
erau ca o furtună în larg, iar litania de promisiuni şi consolări murmurată 
de lady Kalliam abia dacă potolise apele cât de cât. Geder se aplecă atât 
de aproape, încât buzele lui mângâiară urechea bărbatului. 

— O să-ţi construiesc toate templele pe care le vrei, întotdeauna. 

Basrahip zâmbi. 


CLARA 


Pe de o parte, subestimaseră serios cine sau ce era Geder Palliako. Dar 
pe de altă parte, părea să fie de partea lor. Cel puţin pe moment. 

Totuşi, Clarei i se rupea inima de mila Pheliei. Dormitorul era 
întunecat, draperiile grele alungând lumina zilei. Phelia zăcea pe spate, 
cu dârele sărate ale lacrimilor uscându-se la colţurile ochilor. Clara şedea 
alături de ea, mângâindu-i umerii şi braţele cum făceau medicii cu cineva 
care suferise o lovitură la cap sau primise veşti proaste. Când Phelia 
vorbi, toată isteria dispăruse. Nu mai putea să se prefacă faţă de sine că 
totul avea să se termine cu bine, iar Clara simţi din vocea femeii că 
pierderea acestei speranţe fusese o uşurare. 

— Chiar o să aibă grijă de siguranţa lui Feldin? o întrebă Phelia. Dacă 
îi dau scrisorile, Palliako chiar o să aibă grijă ca Simeon să nu-l ucidă pe 
Feldin? 

— Cel puţin aşa a zis, spuse Clara. 

— Ai încredere în el? 

— Abia îl cunosc, draga mea. 

Amuţiră din nou. 

— Dacă regele oricum ştie deja totul, zise Phelia, dacă doar voia să 
vadă cine anume de la curtea regală din Asterilhold era implicat... Vreau 
să zic, dacă Palliako ştia deja, atunci Aster n-a fost niciodată în pericol. 

— E un fel de a vedea lucrurile. 

Pe parcursul unei ore, Geder o făcuse pe Phelia să recunoască tot. 
Implicarea lui Feldin în revolta mercenarilor, legăturile cu Asterilholdul, 
alianțele dintre grupările care militau pentru un consiliu al fermierilor. 
Fiecare aspect în sine însemna o trădare. Punându-le împreună, Clara nu 
întrevedea nicio posibilitate de iertare. Dar nu asta avea Phelia nevoie să 
audă acum. 

— Cum de-au scăpat toate aşa din mână? întrebă Phelia în beznă. 

Suspină. Era un sunet mic, aspru. 

— Spune-i c-o s-o fac. O să-l duc în biroul lui Feldin. Am o cheie, dar o 
să fie un paznic acolo. Şi trebuie să-mi jure că o să fie vorba numai 
despre exil. 

— Bine. 

Phelia luă mâna Clarei, agăţându-se de ea de parcă ar fi fost singurul 
lucru care o împiedica să cadă într-o prăpastie. 

— N-o să mă sileşti să mă duc singură, nu? O să vii cu mine? 

Era lucrul pe care Clara şi-l dorea cel mai puţin. Ochii Pheliei sticleau 
în penumbra încăperii. 

— Sigur, draga mea, zise ea. Sigur c-o să vin cu tine. 

Clara îi găsi pe bărbaţi în fumoar, aşteptând-o atât de neliniştiţi încât 
pentru o clipă îşi imagină că era o moaşă care venise să dea veşti despre 
o naştere. La intrarea ei, Dawson se opri locului. Geder şi Jorey îşi 
ridicară privirile de la un joc de cărţi pe care îl jucau doar de formă. 
Numai preotul cel tăcut părea nepăsător, dar ea presupuse că 
seninătatea aceasta nefirească făcea parte din meseria lui. Până şi 
Vincen Coe era acolo, stând întunecat în umbră cum făcea adeseori. 


Atmosfera era stătută şi încinsă, ca şi cum fiecare gură de aer ar mai fi 
fost respirată o dată. 

— A acceptat să-l ducă pe lord Palliako să vadă scrisorile, zise Clara, 
dar numai dacă jură că Simeon n-o să-l execute pe Feldin şi dacă merg şi 
eu cu ei. 

— Nici vorbă, spuse Dawson. 

— O să-şi piardă curajul, dragul meu, spuse Clara. Ştii cum e ea. O să-l 
iau pe Vincen cu mine şi-o să fim în siguranţă. Noi patru... 

— Cinci cu Basrahip, zise Geder. 

— Merg şi eu, zise Jorey. 

— Bine-nţeles că nu mergi, dragul meu, zise Clara. Feldin mă îngăduie 
numai pentru că sunt femeie şi fiindcă mă consideră fermecătoare şi 
bună de nimic. Vincen e un servitor. Lord Palliako şi... 

— Basrahip, zise preotul. 

— Da, aşa. Phelia a venit aici ca să brodăm şi avea un model pe care 
voia să mi-l arate, aşa că am însoţit-o acasă. Pe drum, am dat peste lord 
Palliako şi prietenul său şi Phelia i-a invitat şi pe ei ca să auzim poveşti 
despre locurile pe unde a călătorit în vara asta. Perfect nevinovat. 

— Nu văd de ce nu pot să fac şi eu parte din grup, spuse Jorey. Sau 
Barriath. 

— Pentru că voi sunteţi fiii tatălui vostru, în timp ce eu sunt doar soţia 
lui. Mai ai multe de învăţat despre locul femeilor în societate. Acum 
propun să trecem la fapte înainte ca Phelia să se răzgândească, sărăcuţa 
de ea. 

Indreptându-se către trăsură, Clara se simţi mândră de Phelia. De felul 
în care se ţinea. De salutul politicos pe care i-l adresă lui Dawson în timp 
ce trăsura pornea. Soarele de toamnă era deja aproape de linia 
orizontului, flacăra lui părând să danseze pe acoperişuri în timp ce 
vizitiul îşi croia drum pe străzi. Oraşul părea mai senin ca de obicei, iar 
zgomotul roţilor şi vocile - mai sonore şi mai reale. Zidurile de piatră ale 
clădirilor pe lângă care treceau aveau texturi bogate. Depăşiră un tralg 
tânăr care împingea o cotigă plină ochi cu struguri şi Clara avu senzaţia 
că putea număra fiecare boabă. Se simţea de parcă s-ar fi trezit de două 
ori fără să se fi dus la culcare niciodată. Se întrebă dacă aşa se simțeau 
soldaţii în dimineaţa unei bătălii. Părea posibil. _ 

Geder Palliako zâmbea în stânga şi-n dreapta. Încă se mai gândea la el 
ca la băiatul palid şi dolofan care plecase la război împreună cu fiul ei. 
De fapt, se întorsese din călătoriile lui mai slab şi înnegrit de soare. Şi, 
mai mult de-atât, ochii i se schimbaseră. Chiar şi când se întorsese din 
oraşul pe care-l răsese de pe faţa pământului, era oarecum timid. Acum 
dispăruse şi Clara îşi spuse că pierderea timidităţii îl făcea mai puţin 
chipeş. Se pomeni întrebându-se ce făcuse el oare în toate săptămânile 
acelea în care pretindea că fusese în Keshet. Când preotul îi surprinse 
privirea, îi zâmbi. Ea îşi feri ochii. 

Curtea privată nu mai era pe jumătate moartă. La ferestrele lui Curtin 
Issandrian străluceau tot atâtea lămpi şi lumânări ca în cele ale lui Maas. 
Trăsura se opri şi lacheul veni în fugă, aducându-le o scăriţă. Mai întâi 
Phelia, apoi ea. Geder Palliako, singurul bărbat cu sânge nobil dintre ei. 


Vincen Coe şi preotul ezitară o clipă, nesiguri, apoi preotul zâmbi şi-i 
făcu semn vânătorului să treacă. 

Acum era un alt sclav uşier - un pursânge, dar atât de musculos că 
putea fi geamănul preotului. Vincen şi Geder îşi predară săbiile şi 
pumnalele. Preotul nu avea arme. 

— Baronul voia să te vadă când vii, zise sclavul uşier. E în sala din 
spate. 

Fără formule onorifice, fără apelativul „doamnă”. Judecând după lipsa 
de respect din tonul lui, ar fi putut vorbi cu oricine. Clara se întrebă ce 
fel de oameni primise Maas în serviciul lui şi găsi imediat răspunsul. 
Mercenari. Luptători. Oameni buni cu spada şi arcul. Soiul de inşi care 
ucideau pentru bani. Şi ea tocmai se pregătea să intre în tabăra 
duşmanului. Păşind peste prag, se împiedică. Phelia o privi alarmată. 
Clara clătină din cap şi înaintă. Refuza să primească sprijin şi alinare de 
la cineva aflat în situaţia verişoarei sale. Ar fi fost nepoliticos. 

În tăcere, Phelia îi conduse pe coridorul larg care ducea spre camera 
unde o primise pe Clara pe parcursul ultimei sale vizite. Flori proaspăt 
tăiate şi ghirlande de iederă tomnatică înmiresmau aerul. Lumina 
lumânărilor îndulcea colţurile şi încălzea culorile tapiseriei şi ale 
traversei de pe jos. Geder tuşi. Un sunet mic, trădând nervozitate. 

La baza scării, Phelia coti la dreapta şi toţi o urmară. Un hol scurt care 
se îngusta la capăt. Aici ardeau mai puţine lumânări. Umbrele se 
îngroşară, asaltându-i. La celălalt capăt era o scară îngustă pentru uzul 
servitorilor şi se vedea o uşă dublă masivă, închisă. Aici era capătul 
drumului. 

— Cine-i acolo? întrebă o voce de bărbat. 

Într-un intrând, se ridică un om în haine de vânătoare. Garda. 

— Soţul meu a trimis după mine, zise Phelia. A spus că este în biroul 
lui. 

— Nu-i aici, spuse paznicul. Ăştia cine-s? 

— Oamenii pe care mi-a cerut soţul meu să-i aduc, spuse Phelia cu 
acreală. 

Clara îi auzea frica şi disperarea din voce. Simti un val de mândrie faţă 
de curajul femeii. 

— E aici, zise preotul. 

Vocea lui avea un sunet straniu, neplăcut, vibrant. 

— Te-ai înşelat. Este în camera din spatele tău. 

— Nu-i nimeni acolo, ascultă ce-ţi zic. 

— Ascultă. Ascultă. Te înşeli, spuse din nou preotul. Este în camera din 
spatele tău. Bate la uşă şi-ţi va răspunde! 

Judecând după expresia de pe chipul paznicului, Clara era sigură că 
oricine în afară de stăpâna casei ar fi fost deja doborât la pământ şi s-ar fi 
dat alarma. În schimb, bărbatul se întoarse să ciocănească în uşa de 
stejar şi Vincen Coe se ivi în spatele lui, înfăşurându-i un braţ în jurul 
gâtului şi ridicându-l de la podea. Bărbatul se sufocă şi dădu din picioare, 
zgâriind braţul lui Vincen. Clara închise ochii, dar sunetele erau mai 
groaznice decât priveliştea. După un timp mult prea lung, paznicul se 
înmuie. Vincen îi întinse trupul pe podea şi se ridică, ţinând în mână 


spada bărbatului. Phelia scoase o cheie din mânecă, o potrivi în broască 
şi o clipă mai târziu erau în biroul lui Feldin Maas. 

Vincen aduse o lumânare din hol şi la lumina ei găsi şi aprinse lămpile. 
Treptat, camera se mai lumină, ca învăluită de nişte zori întunecaţi şi 
posomorâţi. Rafturi de lemn închis la culoare şi o masă de scris cu o 
călimară de alamă şi puful alb al unei pene de scris. Era o încăpere mai 
vastă decât se aşteptase Clara. Nu existau ferestre şi o întreţesere de 
lumină şi întuneric de pe unul dintre pereţi o făcu să-şi spună că probabil 
încăperea fusese cândva folosită ca depozit de sticle. Phelia se îndreptă 
spre bibliotecă de parcă ar fi mers prin somn. Din grămada de suluri şi 
codice luă o casetă simplă de lemn, cu capacul prins cu un cârlig şi cu 
balamale din piele. I-o întinse lui Geder Palliako. 

— Sunt cifrate, zise ea. Nu cunosc codul. 

Geder luă cutia, zâmbind cu gura până la urechi, ca un copil care ar fi 
primit un cadou neaşteptat. De îndată ce caseta nu mai fu în mâna ei, 
Phelia se chirci de parcă oasele i s-ar fi înmuiat. 

— Mulţumesc, draga mea, zise Clara. Era singura cale. Ştii că era 
singura cale. 

Cealaltă ridică din umeri. Era dureros s-o priveşti. 

— Nu ştiu cum s-a ajuns aşa departe, zise ea. Chiar nu ştiu. Dacă aş fi 
putut... 

Urletul era inuman. Mânie şi foc şi moarte, toate transformate în 
sunet. Clara ţipă chiar înainte să vadă ce era. 

— Ce dracu-i asta? 

Feldin Maas stătea în uşă cu spada goală în mână. Era aproape vânăt 
la chip de mânie. Alţi doi bărbaţi stăteau în spatele lui şi el le bloca 
intrarea. „Dacă închide uşa aia”, îşi zise Clara, „suntem prinşi în cursă. Şi 
dacă suntem prinşi, suntem morţi.” 

— Nu, Feldin, zise Phelia înaintând către el. Aşa-i bine! Asta trebuie să 
facem! Lord Palliako ne-a promis milă! Oricum ştia deja totul! 

— Tu i-ai adus aici? Tu m-ai trădat? 

— Eu... 

Spada lui Maas lovi brusc şi rapid ca un fulger. Aflată în spatele 
verişoarei ei, Clara nu văzu lovitura, dar o auzi. Zări alternanţa teribilă 
de emoţii de pe chipul lui Feldin Maas: surpriză, groază, durere, mânie. 
Chiar înainte să vadă sângele, Clara ştiu că femeia murise. 

Vincen Coe ţâşni pe lângă ea, strigând şi învârtind spada furată ca pe o 
coasă. Simpla forţă a atacului îl făcu pe Maas să se retragă în hol. Pentru 
o clipă, uşa era liberă. Geder Palliako stătea aplecat asupra femeii 
prăbuşite, palid şi cu gura căscată. Clara îl îmbrânci către uşă. 

— Fugi! strigă ea. Înainte să ne închidă înăuntru! 

Geder şi preotul ieşiră grăbiţi. Sunetul lamelor lovindu-se una de alta o 
făcu pe Clara să şovăie. „O să mă predau”, îşi zise ea. Doar n-aveau să-i 
facă rău unei femei. Era un gând prostesc. Un reflex. Impotriva tuturor 
instinctelor, alergă către locul luptei. 

Dacă holul ar fi fost mai larg, Feldin şi cele două gărzi ale sale l-ar fi 
înconjurat deja pe Vincen şi l-ar fi ucis. În schimb, vânătorul lovea cu 
putere şi iuţeală, măturând locul cu spada şi ţinându-i la distanţă. 


Sudoarea i se scurgea pe faţă şi respira precipitat. Feldin aştepta, cu o 
privire de duelist, căutând o ocazie. 

— Fugiţi! strigă Vincen. O să obţin cât timp o să pot! 

Geder Palliako nu avu nevoie de alt îndemn. Se întoarse şi-o rupse la 
fugă pe hol, înspre scară şi uşile duble. Clara zări caseta de lemn încă în 
mâinile lui. Făcu patru paşi pe urmele sale, dar se întoarse. Preotul 
venea în spatele ei, retrăgându-se dinaintea luptei, dar fără să fugă. 
Umerii lui Vincen erau încordaţi ca ai unui muncitor. 

— O, se auzi ea rostind. Nu! Nu, asta nu! 

Feldin izbi cu putere, abătând lovitura lui Vincen. Soldatul aflat la 
stânga lui Feldin fandă, de dincolo de el, şi Vincen sări îndărăt cu un 
icnet. Pe lama soldatului era sânge. Sângele lui Vincen, picurând pe 
podea. 

— Nu poţi să câştigi, zise preotul, cu vocea lui sonoră şi vibrantă. 

Clara îşi ridică privirea spre el, cu lacrimi în ochi, dar el zâmbi şi-şi 
clătină capul imens. 

— Lord Maas, ascultă-mi vocea! Ascultă-mă! Nu poţi să câştigi. 

— O să-ţi văd maţele pe-afară, răcni Maas. 

— Ba nu. Ai pierdut deja tot ceea ce iubeşti. Speranţele tale sunt 
zadarnice. Nu poţi să câştigi! Lupta s-a terminat! Ai pierdut deja totul! 
Nu mai ai de ce să lupţi! 

Feldin se avântă înainte, dar până şi Clara putea vedea schimbarea din 
postura lui. Lovitura fusese mai nesigură şi-şi lăsase greutatea pe 
piciorul din spate, ca şi cum ar fi avut reţineri în a se angaja în lupta pe 
care tocmai era pe cale s-o câştige. Vincen se trase înapoi, şchiopătând. 
Armura lui de piele era umedă şi se înroşise. Feldin nu avansă. 

— Ai văzut-o murind, lord Maas, zise preotul. Ai văzut-o prăbuşindu-se. 
S-a dus şi n-o poţi aduce înapoi! Ascultă-mi vocea! Ascultă-mă! Ai pierdut 
lupta! Orice-ai face aici, nu mai contează. O simţi. Nodul acela din gât. Il 
simţi! Ştii ce înseamnă! Nu poţi să câştigi! Nu poţi să câştigi! Nu poţi să 
câştigi! 

Unul dintre paznici înaintă cu spada întinsă, dar privirea i se tot 
întorcea către Feldin. Către Feldin, care privea în gol. Vincen dădu să 
taie calea omului, dar Clara se repezi, îl prinse de braţ şi-l trase îndărăt. 

— Simti disperarea, golul din stomac, nu? Îl simţi, zise preotul. 

Vocea-i era tristă, de parcă i-ar fi părut rău de fiecare cuvânt pe care-l 
spunea. Fiecare silabă vibra şi reverbera. 

— În inima ta, o simţi. Te îneci în ea şi nu se va sfârşi niciodată. Nu 
mai e nicio speranţă. Nici acum. Nici altă dată. Nu poţi să câştigi, lord 
Maas! Nu poţi să câştigi! Nu ţi-a mai rămas nimic! Ai pierdut tot şi-o ştii 
prea bine! 

— Lord Maas! zise paznicul. 

Vârful spadei lui Feldin cobori către podea de parcă ar fi trasat o linie 
verticală în aer. În lumina lumânărilor era greu să-ţi dai seama, dar 
Clarei i se păru că vede lacrimi pe chipul lui inexpresiv ca o mască. 
Gărzile se priviră, nedumerite şi neliniştite. Feldin lăsă spada să-i cadă, 
se întoarse şi se îndepărtă pe coridor. Clara tremura. Preotul solid puse o 
mână pe umărul ei şi una pe al lui Vincen Coe. 

— Ar trebui să plecăm până nu se răzgândeşte, zise el. 


Se retraseră pe hol, lăsând o dâră de sânge. Gărzile făcură câţiva paşi 
nesiguri către ei, apoi îşi urmară stăpânul care se îndepărta. li aminteau 
Clarei de nişte câini de vânătoare care primiseră două comenzi ce se 
băteau cap în cap. Când ajunseră la uşile duble, Vincen se poticni. 
Preotul îl ridică, purtându-l pe umăr. Le luă câteva minute să găsească o 
uşă care ducea afară şi ceea ce părea a fi fost jumătate din noapte ca să 
străbată grădinile întunecate şi să ajungă la marginea proprietăţii lui 
Maas. Era marcată de un gard viu des şi preotul îngenunche acolo, 
lăsând jos trupul lui Vincen. Voci răsunau în noapte. Ţipete şi strigăte. [i 
căutau pe ei, îşi zise Clara. 

— Aici, dedesubt, spuse preotul. Ai grijă de el. O să aduc o căruţă. 

Clara îngenunche, înghesuindu-se printre crenguţe şi frunze. Nu era 
prea mult loc sub gardul viu, dar era ceva. Vincen Coe se târi după ea, 
înfigându-şi coatele în stratul de frunze moarte şi praf. Era cenuşiu la 
faţă şi hainele de la brâu în jos îi erau ude şi lunecoase. În întuneric, 
sângele nu era roşu, ci negru. Il trase cât mai aproape de ea, atât cât 
putu dat fiind că nu avea puncte de sprijin. Pe neaşteptate, o copleşi 
amintirea vie a momentului când avea treisprezece ani şi se ascundea în 
grădina tatălui ei, în timp ce unul dintre unchi fugea de colo-colo, 
prefăcându-se că nu ştie unde era ea. Scutură din cap. Era o amintire 
prea nevinovată comparativ cu momentul de-acum. 

Vincen se răsuci pe spate gemând. 

— Cât de rău este? şopti ea. 

— Neplăcut, zise Vincen. 

— Dacă Maas o să ne caute cu câinii, o să ne găsească. 

Vincen clătină din cap, făcând frunzele de sub el să scoată un trosnet 
moale. 

— Sunt sigur că de-acum jumătate din proprietate poartă mirosul meu, 
zise el. O să le ia până dimineaţa să-şi dea seama care sânge este cel mai 
proaspăt. 

— Văd că te simţi destul de bine ca să-ţi ardă de glume. 

— Da, stăpână. 

Clara se chinui să se ridice şi privi printre crenguţe. Strigătele se 
înteţiseră. Şi, dacă nu cumva se înşela, răsuna un zăngănit de spade. Era 
sigură că auzise vocea lui Jorey dând ordine. În adăpostul lor strâmt, mai 
degrabă simţea decât auzea răsuflarea iute şi scurtă a vânătorului. 

— Mai rezistă încă puţin, zise ea. Numai puţin. 

Când el îşi întinse mâna spre ea, crezu că era ultimul gest al unui om 
pe moarte, dar degetele lui îi cuprinseră ceafa, trăgând-o către el cu 
forţă şi hotărâre. Buzele lui erau aspre pe ale ei, surprinzătoare şi intime 
şi puternice. Clara fu şocată, apoi ridică din umeri. Tânărul putea muri în 
următoarele minute, aşa că ce rău făcea? 

Când el îi dădu drumul şi-şi lăsă capul să cadă pe pământ, Clara îşi 
şterse gura cu dosul unei palme foarte murdare. Îşi simţea buzele plăcut 
de dureroase şi era, rând pe rând, scandalizată, flatată şi amuzată. 

— Uiţi care ţi-e locul, spuse ea cu reproş. 

— Aşa-i, stăpână, zise vânătorul. Cu domnia voastră, mi-l uit adesea. 

Pleoapele i se închiseră. Continuă să respire iute şi chinuit şi Clara 
stătu în întuneric, dorindu-şi ca respiraţia lui să continue, până când auzi 


voci pe care le recunoscu ca aparţinând oamenilor ei şi începu să strige 
după ajutor. 


MARCUS 


Qahuar Em îşi scărpina bărbia, aplecându-şi capul îngândurat. Marcus 
îşi păstră o expresie neutră. Masa la care stăteau era din lemn de stejar, 
cu un model noduros impregnat pe suprafaţa ei lustruită. Nu avea, aşa 
cum se aşteptase Marcus, fetrul verde specific bancherilor pe care-l 
folosea Cithrin, dar probabil că în Lyoneia obiceiurile erau diferite. 
Caseta micuță aşezată pe masă era din fier forjat, cu un capac care se 
închidea în lateral şi cu imaginea unui dragon în partea din faţă. Dacă 
modelul ales de Cithrin avea vreo semnificaţie, el unul n-o ştia. 

— Îmi pare rău, spuse Qahuar Em. Nu înţeleg. 

— Nu-i nimic nefiresc aici, zise Marcus. Băncile şi casele de comerţ au 
obiceiul să-şi păstreze una alteia diverse obiecte de valoare sau cel puţin 
aşa mi s-a spus. 

— Când sunt aliate şi când una dintre ele are oameni într-un oraş, iar 
cealaltă nu, zise Qahuar. Niciuna dintre situaţii nu-i valabilă aici. 

— Sunt circumstanţe extraordinare. 

— Pe care nu ai de gând să mi le explici. 

— Aşa e, admise Marcus. 

Qahuar se întinse şi luă cutiuţa, cuprinzând-o fără greutate într-o 
singură mână. Capacul se deschise cu un clămpănit, dând la iveală o 
cheie de alamă mai scurtă decât o falangă. Marcus îşi scărpină o ureche 
şi aşteptă să vadă ce va spune bărbatul. 

— De ce am impresia că asta o să aibă legătură cu ceva neplăcut şi 
stânjenitor? întrebă Qahuar, făcând clar prin tonul său că un răspuns ar 
fi fost binevenit, dar că nu se aştepta la unul. 

— Sunt autorizat să semnez o declaraţie că ţi-am adus cutia la cererea 
magistrei bel Sarcour, zise Marcus. Imprimă cheia în ceară şi o să-mi pun 
amprenta deasupra ca să nu fie nicio îndoială că este vorba despre 
aceeaşi cheie. Cum vrei tu. 

Cutia se închise din nou. Vârfurile aproape solzoase ale degetelor 
bătură darabana pe lemnul de stejar, sunând ca primii stropi grei ai unei 
furtuni. 

— Sunt pregătit să accept un refuz, zise Marcus. 

— Eu şi magistra nu ne-am despărţit în cei mai buni termeni, spuse 
Qahuar pronunţând fiecare cuvânt cu grijă. Te-a trimis pe tine în loc să 
vină ea. Imi este greu să cred că s-a decis să aibă încredere în mine. 

— Poţi să te încrezi într-un adversar în feluri în care nu poţi 
întotdeauna să te încrezi într-un prieten. Un adversar n-o să-ţi înşele 
niciodată încrederea. 

— Cred că ea ar spune că eu i-am înşelat încrederea şi eu pot 
contraargumenta că şi ea mi-a trădat-o pe a mea. 

— Dovadă că am dreptate. Pe vremea aceea eraţi destul de prietenoşi 
unul cu altul, zise Marcus cu un zâmbet despre care amândoi ştiau că e 
nesincer. 

La uşa sălii se auzi un ciocănit discret. O femeie cu sânge pur de 
jasuru, într-o robă cenuşie cu stacojiu, îi salută pe amândoi. 

— Oamenii de la şantierul naval, domnule. 


Qahuar dădu din cap şi femeia se retrase, închizând uşa în urma ei cu 
un sunet discret. 

— Merge bine treaba? întrebă Marcus. 

— Destul de bine. O să treacă măcar un an până să punem toate 
lucrurile în ordine, dar timpul nu se mişcă doar înainte. Acţiunile pot 
avea efect cu mult înainte de a se petrece chiar. 

— Cum ar fi scrisori mânioase din partea regelui Cabralului, de 
exemplu? 

— Uneori mi-aş dori să fi pierdut, zise Qahuar. Din mai multe motive. 
Căpitane, suntem amândoi oameni umblaţi prin lume. Cred că ne 
înţelegem unul pe altul. Vrei să-mi răspunzi la o întrebare? 

— Nu te deranjează dacă mint, nu? N 

— Deloc. Eşti un om al cărui nume e bine-cunoscut în tot vestul. În 
fruntea unei armate proprii, ai putea să ceri orice preţ ai dori, dar preferi 
să lucrezi în calitate de căpitan al gărzii unei filiale bancare. Nu eşti 
dispus să te laşi mituit. Şi, iartă-mă, dar nu mă placi prea mult. 

— Pân-acum n-am auzit întrebarea. 

— Eşti îndrăgostit de ea? 

— Am iubit o mulţime de oameni şi n-a însemnat de două ori acelaşi 
lucru, zise Marcus. Slujba mea este s-o apăr şi-o să-mi fac treaba de data 
asta. 

— De data asta? 

Marcus ridică din umeri şi tăcu. Ticălosul îl făcuse să spună deja mai 
multe decât voise. Marcus trebuia să admită: Qahuar era bun la ceea ce 
făcea. Semi-jasurul se ridică, strângând din buze. Incet, cu un gest 
deliberat, puse cutia în punga de la brâu. 

— Sper că n-o să-mi pară rău, zise el. 

— Mă aştept să nu conteze pentru tine, zise Marcus, dar dacă are vreo 
importanţă, să ştii că apreciez c-ai luat-o. 

— Ştii că nu-ţi fac ţie o favoare? 

— Ştiu. 

Qahuar Em îi întinse mâna sa lată. Marcus se ridică şi i-o strânse. Făcu 
un efort de voinţă să nu i-o strângă puţin mai tare, doar ca să-i arate că 
putea. În ochii de un verde viu ai bărbatului se citea amuzament. Şi poate 
şi puţină tristeţe. 

— E o femeie norocoasă, zise Qahuar. 

„Zeule, să sperăm că da”, îşi zise Marcus, dar numai în gând. 

Toamna venise în Porte Oliva ca peste noapte. Copacii cu un frunziş 
până mai ieri luxuriant lepădau frunze care încă mai erau verzi. Vânturile 
dinspre apus goneau zgomotos. Golful căpătase culoarea ceaiului şi în 
toiul zilei mirosea ca o grămadă de bălegar. Patrulând pe străzi în amurg, 
gărzile reginei purtau haine de lână şi căciuli verzi ce le acopereau 
urechile. Străbătând străzile înguste de lângă port, Marcus simţi prima 
muşcătură a răcorii nocturne şi decise că până la urmă poate-i plăcea 
oraşul ăsta. 

Îi găsi pe maestrul Kit şi pe ceilalţi într-o curte luminată de torţe aflată 
între o tavernă şi un han. Smit şi Hornet făceau ultimele aranjamente la 
suporturile scenei în timp ce maestrul Kit, încă necostumat, le striga 
instrucţiuni. În spatele lor, o tânără femeie se plimba de colo-colo. Era 


blondă, cu ochi mari care-l duseră pe Marcus cu gândul la bebeluşi şi cu 
o rochie strâmtă ce-i sublinia formele. Îşi ţinea mâinile împreunate în 
faţă, cu degetele încleştându-se unul în jurul altuia ca luptătorii într-un 
meleu. 

Marcus se apropie de maestrul Kit. În loc să dea bună seara, făcu semn 
din cap către femeie. 

— E nouă? 

— Da, zise bătrânul actor. Am speranţe în ce-o priveşte. 

— Aveai speranţe şi cu cea de dinainte. 

— Corect. Bine, de la ea am aşteptări, zise maestrul Kit. Îşi spune 
Charlit Soon şi la repetiţii este minunată. În noaptea asta o să vedem 
cum se descurcă în faţa unui public. Dacă supravieţuieşte până mâine, 
cred că mi-am completat compania. 

— Şi cât are? Doisprezece ani? 

— Sânge cinnai de câteva generaţii, zise maestrul Kit. Sau cel puţin 
aşa-i povestea. Ea crede ce spune şi s-ar putea chiar să fie adevărat. 

— Dar tu n-o crezi? 

— Eu nu mă pronunt încă. 

Noua actriţă se uită spre ei şi apoi în altă parte, de parcă i-ar fi auzit. 
Sandr sări jos din căruţă şi-i făcu lui Marcus cu mâna. Fie îi mai trecuse 
frica, fie era un actor bunicel. Marcus îi făcu şi el cu mâna. Mikel, 
slăbănog şi uscăţiv ca-ntotdeauna, ieşi din crâşmă cu o găleată de talaş, 
urmat de Cary cu o mătură. 

— Se zvoneşte că s-ar putea să pleci din Porte Oliva. 

— E o posibilitate, zise maestrul Kit. Am dat reprezentații aici cam tot 
sezonul teatral. Cred că oraşele se pot sătura de piese. Dacă arăţi prea 
mult, oamenii încep să se blazeze, eu aşa cred. Nu vreau ca meseria 
noastră să-şi piardă magia. Mă gândeam să duc trupa în oraşul reşedinţă 
al reginei, Sara-sur-mar. 

— Înainte să vină iarna sau după? 

— O să mă hotărăsc după ce o s-o văd pe Charlit pe scenă vreo câteva 
nopţi, zise maestrul Kit. Dar probabil înainte. Când pornesc corăbiile 
către Narinisle. 

— Bun, fă ce-i bine pentru voi, dar o să-mi pară rău când o să plecaţi. 

— Să înţeleg că tu rămâi pe loc în viitorul apropiat? întrebă Kit. 

Mikel începu să împrăştie talaş pe pavajul curţii ca să absoarbă 
umezeala, iar Cary venea în urma lui măturând. Părea o ocupaţie foarte 
stranie. Curtea avea să se umple din nou cu noroi, pişat şi apă de ploaie. 

— Viitorul apropiat numără câteva zile, zise Marcus. În cel mai bun 
caz, câteva săptămâni. 

— Ai fi bine-venit să călătoreşti cu noi, zise maestrul Kit. La fel şi 
Yardem şi Cithrin. Cred că toţi ducem puţin dorul zilelor când eram 
paznici de convoi. N-a fost un rol pe care să-l mai fi jucat şi nici nu mă 
aştept să-l mai jucăm. 

— Maestre Kit! îi strigă Sandr din spatele căruţei. Lipseşte una dintre 
săbii. 

— Cred că e lângă costumul de bandit al lui Smit. 

— Nu-i acolo. 


Maestrul Kit oftă şi Marcus îl bătu pe umăr şi-l lăsă să-şi vadă de 
treabă. 

Flăcările lămpilor şi căldura hambarului făceau ca înăuntrul crâşmei să 
fie mai cald decât pe stradă. Mirosul de porc fript şi de bere se lua la 
întrecere cu cel mult mai puţin plăcut al trupurilor omeneşti prea 
înghesuite. Cât timp înaintă prin mulţime, Marcus îşi ţinu o mână pe 
punga cu bani. Cu atâtea distracţii şi oameni îngrămădiţi într-un spaţiu 
aşa de mic, ar fi fost surprins ca în încăpere să nu se afle vreun hoţ de 
buzunare în căutarea norocului. Mai întâi îl zări pe Yardem, aşezat la o 
masă din spate, apoi, pe măsură ce se apropie, îi văzu pe Enen şi pe 
Gândac, pe Cithrin şi pe... Barth. Aşa-l chema. Pursângii erau Corisen 
Mout şi Barth, iar Corisen era cel cu un dinte din faţă stricat. Simţindu-se 
din cale-afară de mulţumit de sine, Marcus se aşeză la masă. 

Cithrin ridică întrebător din sprâncene. 

— S-a făcut, zise Marcus. Tu? A mers bine cu guvernatorul? 

— Da, spuse Cithrin. Am plătit o taxă şi-am lăsat caseta. 

— Chitanţa? 

— Am ars-o, spuse Cithrin. N-o să existe nicio urmă. Atâta timp cât 
guvernatorul nu devine curios şi nu forţează lacătul, suntem cum nu se 
poate mai pregătiţi. 

Un servitor veni în grabă, puse o halbă de bere pe masă înaintea lui 
Marcus şi se întinse s-o ia pe a lui Cithrin. Ea îl opri şi el înclină din cap 
şi dispăru în grabă. 

— Care-s şansele ca pornirile mai josnice ale guvernatorului să 
câştige? întrebă Marcus în loc să spună „Cât de mult ai băut?” 

Dacă ar fi fost în pericol să-şi piardă controlul, Yardem ar fi oprit-o. 
Poate-o oprise deja. 

— Viaţa-i un risc, zise ea în timp ce Gândacul, aşezat alături, sorbea 
din halba lui de bere. 

— Yardem tocmai ne povestea despre formele pe care le iau sufletele 
oamenilor, zise Barth. Ştiai că sufletul tău e un cerc? 

Marcus îi aruncă lui Yardem o privire îndurerată. O fluturare din 
ureche fu singura scuză pe care o primi. 

— Nu lua seama la ce spune, Barth. E credincios. Asta-l face să devină 
agitat când lucrurile merg bine. 

— Nu-mi dădusem seama că ne merge bine, domnule, zise Yardem sec. 

Pe parcursul orei ce urmă, Marcus îşi bău berea, mâncă o farfurie de 
friptură de porc cu un sos negru suficient de picant ca să-l facă să 
lăcrimeze şi ascultă discuţiile din jurul mesei. Barth continuă să-l întrebe 
pe Yardem despre suflete şi destine, dar Enen, Gândacul şi Cithrin 
dezbătură probleme mai practice: câte plăţi urmau să sosească la bancă 
şi câte la camera din cafenea, cum să se asigure că nimeni nu avea să-l 
atace pe cel care aducea banii de la cafenea cât timp traversa oraşul, 
dacă să facă sau nu aranjamente cu oamenii reginei ca să-i ajute în 
respectarea contractelor private. Toate problemele şi ideile pe care un 
conducător de bancă le discuta cu oamenii săi. Cithrin vorbea ca o femeie 
sigură pe soarta ei şi Marcus o admira pentru asta. 

Zgomotul unui băț lovit de o tigaie îi întrerupse. 


— Începe spectacolul! răsună vocea lui Mikel prin zgomotul tavernei. 
Veniţi şi vedeţi spectacolul! Începe spectacolul! 

Marcus lăsă câţiva bănuţi pe masă, se ridică şi, pe jumătate în glumă, 
îi întinse mâna lui Cithrin. 

— Permiteţi? întrebă el. 

Ea îi acceptă sprijinul cu o seriozitate prefăcută. 

— De asta am venit toţi încoace, zise ea. 

Marcus o conduse pe ea şi pe membrii noii sale companii afară, în 
răcoarea plăcută a curţii, ca să-şi urmărească fosta companie. Publicul 
era suficient. Cel puţin cincizeci de oameni şi mulţi alţii care se puteau 
opri în timp ce intrau sau ieşeau. Când maestrul Kit păşi pe scenă, cu 
părul său aspru strâns la spate şi cu o spadă la şold, câţiva oameni 
aplaudară şi Marcus se numără printre ei. Sandr se ivi un moment mai 
târziu, prefăcându-se că se scobeşte în dinţi cu un pumnal cu vârful tocit. 

— Pintin, mi-ai fost secund în toţi aceşti ani, zise maestrul Kit 
scoţându-şi bărbia înainte într-o parodie a unei atitudini eroice. Pe 
culmile gloriei şi în adâncurile disperării, întotdeauna m-ai urmat. Acum 
câinii războiului sunt liberi iară şi trebuie să fugim din faţa lor. Armiile 
întunecatului Sarakal se vor năpusti mâine asupra oraşului. 

— Păi, mai bine plecăm chiar la noapte, zise Sandr. 

Mulțimea chicoti. 

— Aşa-i, nu-i misiunea noastră să stăm şi să luptăm în această bătălie 
deja pierdută. Oraşul sigur va cădea, iar înainte să cadă, lady Daneillin - 
ultima din neamul ei şi cea mai blândă şi mai frumoasă din toată 
Elassaea - trebuie dusă undeva în siguranţă. Asta-i datoria noastră, 
Pintin. Compania noastră va fugi în această noapte, având-o pe frumoasa 
domniţă în grijă. 

— Mda, asta-i o problemă, zise Sandr cu vocea lui Pintin. Oamenii 
noştri erau pe zidul oraşului şi se-ntreceau cine se poate pişa mai 
departe. Magistratul a trecut pe-acolo şi-a crezut că plouă. Toţi au ajuns 
în închisoare. 

Maestrul Kit se opri. Expresia lui plină de importanţă se topi. 

— Ce?! strigă el într-un falsetto comic. 

Mai mulţi oameni râseră. Incepea să le placă. 

Marcus se aplecă spre Yardem Hane. 

— Totuşi eu nu-s aşa, spuse el. Nu vorbesc afectat şi nu-mi sug burta. 
Nu sunt aşa. 

— Deloc, domnule, spuse Yardem. 


Două zile mai târziu, Cithrin stătea în faţa lui la o masă în cafenea. 
Dincolo de uşile şi ferestrele deschise cădea o ploaie uşoară, iar pietrele 
de la intrarea Pieței Mari se întunecaseră părând aproape negre. În 
spatele lui, doi kurtadami vorbeau despre cele mai noi ştiri din Coasta de 
Nord. Era aproape sigur că va avea loc un nou război de succesiune. 
Marcus îşi spuse că nu-i păsa şi, în mare, ăsta şi era adevărul. Lumea 
mirosea a ploaie şi a cafea. 

— Dacă o să avem bani lichizi, mă gândesc să finanţez una dintre 
corăbiile de anul viitor spre Narinisle, zise Cithrin. 

Marcus o aprobă. 


— O să existe o nesiguranţă în legătură cu ideea asta a noii flote. Mai 
ales la început. Dacă e un succes, fie şi doar în primii doi ani, o să 
crească traficul în Porte Oliva. Ar putea fi bine pentru noi, atâta timp cât 
suntem pe poziţie. Cunoscuţi de toată lumea. De încredere. 

— Presupunând, zise Marcus. 

Cithrin înghiţi în sec. Slăbise în ultimele săptămâni şi pielea ei, 
întotdeauna palidă, devenise gălbejită. Lui i se părea ciudat că niciunul 
dintre oamenii care veneau cerându-i un împrumut sau oferindu-se să-şi 
depoziteze averea la ea pentru un profit discret nu păreau să observe 
neliniştea care o mistuia. Nu dormea suficient. Dar nici nu mai bea ca să 
poată dormi. Asta, după el, demonstra destulă tărie. 

— Presupunând, admise ea. Îţi doreşti vreodată să fi fugit cu toţii? 
continuă ea. Să ne fi umplut buzunarele şi să fi... dispărut? 

— Mai întreabă-mă după ce pleacă auditorul, zise Marcus. 

Ea aprobă din cap. Bătrânul cinnai pe jumătate orb şchiopătă înăuntru 
venind din spate. Ploaia nu părea să aibă un efect prea bun asupra 
oaselor lui. Cithrin îşi ridică ceaşca goală şi maestro Asanpur dădu din 
cap cu un zâmbet atotştiutor şi se întoarse. 

— Magistrul Imaniel zicea întotdeauna că aşteptarea este lucrul cel 
mai greu, spuse ea. Că a-ţi pierde răbdarea este cel mai uşor mod de a 
pierde. Să faci ceva de dragul de a face ceva şi nu pentru că aşa trebuie. 
Când o spunea el părea atât de evident. El şi Cam au fost cel mai aproape 
de ideea de părinţi. Am fost crescută de bancă aproape de când am 
învăţat să merg. El ştia totul despre bani şi riscuri şi cum să pari într-un 
fel când tu eşti cu totul altfel. 

— Cred c-ar fi fost un bun general din câte spui, zise Marcus. 

— Nu, spuse ea. Sau nu ştiu. Poate. Deşi nu-i plăceau soldaţii. Nu-i 
plăcea războiul. Mi-aduc aminte cum îmi spunea că sunt două căi să 
înfrunţi lumea: fie cu spada în mână, fie cu punga. 

— Serios? Şi eu care credeam că din războaie se fac bani. ă 

— Se fac, zise Cithrin. Dar numai dacă te afli în locul potrivit. Intr-un 
sens mai larg, într-o luptă întotdeauna se pierde mai mult decât se 
câştigă. Dacă-l ascultai pe el, ai fi zis că noi făceam ca spadele să rămână 
în teci. Războiul sau comerţul. Pumnalul sau moneda. Astea erau cele 
două soiuri de oameni. 

— Mi se pare că-i simţi lipsa. 

Cithrin făcu semn că da, ridică din umeri, apoi făcu din nou semn că 
da. 

— I-o simt, dar nu în felul în care mă aşteptam. Am crezut că o să mă 
pomenesc dorindu-mi să-l întreb tot ce ştia, dar de cele mai multe ori 
când mă gândesc la el îmi spun doar că mi-ar plăcea să-i aud din nou 
glasul. Şi nici nu mă gândesc la el atât de des pe cât mă aşteptam. 

— Te-ai schimbat de când l-ai văzut, zise Marcus. Ăsta este unul dintre 
puţinele lucruri logice pe care mi le-a spus Yardem. Mi-a spus că nu poţi 
trece de suferinţă ca de o însărcinare care trebuie dusă la capăt. Nu poţi 
s-o zoreşti şi să termini mai iute cu ea. Cel mai bun lucru este să continui 
să te schimbi, ca de obicei, până vine o vreme când nu mai eşti acea 
persoană care suferea. 

— Şi pentru tine a funcţionat? 


— Nu încă, zise Marcus. 

Maestro Asanpur se întoarse cu o ceaşcă de cafea proaspătă în mâna 
tremurătoare. O puse în faţa lui Cithrin cu un clinchet uşor de ceramică 
fină. Ea suflă în cafea, împrăştiind aburii cu răsuflarea. Când sorbi, un 
zâmbet lumină chipul bătrânului cinnai. 

— Mulţumesc, maestro, zise ea. 

— Eu vă mulţumesc, doamnă magistru, zise el şi se duse şchiopătând 
să închidă obloanele, împiedicând răcoarea să intre. 

Sunetul ploii deveni mai apăsat, stropii ca nişte mici explozii de alb pe 
cenuşiu. Cithrin avea dreptate. Să aştepţi să înceapă o bătălie era cel mai 
greu. Afară doar dacă nu primeai o lovitură de pumnal în stomac în 
timpul luptei. Atunci ăsta era cel mai greu lucru. Sau scăpai teafăr şi îţi 
vedeai oamenii morţi în jurul tău. Atunci acela era cel mai greu. 

Yardem se ivi din cealaltă parte a pieţei, o umbră mai întunecată într-o 
lume de umbre. Nu fugea, nici măcar nu se grăbea. Marcus îl privi pe 
tralg parcurgând răbdător drumul pe lângă gărzile regale şi prin piaţă. 
Părea să devină mai solid cu fiecare pas. Mai real. Intră aplecându-şi 
capul. 

— Domnule. 

— Bine, zise Marcus, simțind încordarea în gât şi în piept. Bine. 

Cithrin se ridică. Părea calmă. Trebuia să fi locuit cu ea aproape un an 
ca să-i citeşti frica în ochi şi în poziţia bărbiei. 

— Deci a sosit auditorul? zise ea. 

Yardem flutură din urechi şi făcu semn din cap. 

— A sosit, doamnă. 


CITHRIN 


Paerin Clark. 

Cândva, în anii petrecuţi în Vanai, trebuie că-i auzise numele. Silabele 
aveau o familiaritate vagă, ca un nume dintr-o istorie sau un mit. Drakis 
Cioara-Furtunii. Garda din Risen. Aesa, prinţesa spadelor. Paerin Clark. 

Cithrin îşi aranjă fusta, făcând cutele să cadă drept şi ordonat. Inima i 
se izbea de coaste ca o pasăre în cursă. Stomacul îi era încordat, simțind 
ba durere, ba greață. Voia să bea ceva. Ceva tare, care să-i relaxeze 
muşchii, s-o calmeze şi să-i dea curaj. In schimb, adoptă ţinuta pe care o 
învățase de la maestrul Kit, cu umerii jos şi traşi spre spate şi spinarea 
relaxată, rugându-se să arate ca o femeie în toată firea şi nu ca o fetiţă în 
creştere, îmbrăcată în hainele mamei ei. 

Bărbatul cu înfăţişare blândă stătea la masa ei, în încăperile ei, cu 
picioarele încrucişate şi cu degetele împletite în jurul unui genunchi. 
Începea să chelească. Avea umeri înguşti. Putea să fi fost oricine. Putea 
să nu fi fost nimeni. Avea carnetul de notițe deschis alături, cu o peniță 
de oţel deasupra, dar nu lua notițe. Nici măcar în cifru. Punea întrebările 
cu blândeţe şi zâmbea când vorbea. Accentul lui din Coasta de Nord era 
îmblânzit. Acolo unde alţii şuierau, el sâsâia. 

— Deci magistrul Imaniel n-a avut nimic de-a face cu asta? 

— Nu, deloc, spuse Cithrin. Intenţia noastră era numai să ducem 
avutul băncii din Vanai în Carse. Din câte ştia magistrul Imaniel, asta şi 
făceam. Dacă n-ar fi început să ningă mai devreme în trecătoarea din 
Bellin, am fi respectat acel plan. 

— Şi decizia de a coti spre sud? 

— A fost a căpitanului Wester. 

— Dă-mi mai multe detalii despre asta. 

De jos nu venea niciun zgomot. Căpitanul Wester şi gărzile plecaseră la 
invitaţia lui Clark. O duzină de mercenari pe care-i adusese el le luase 
locul. Liniştea părea în neregulă. Nefirească. Ploaia lovea în ferestre ca o 
mie de degete mici împungând-o, iar tunetele bombăneau ameninţător în 
depărtare. Cithrin povesti tot ce putea, cât mai amănunţit. Cum fusese 
interceptată de forţele anteene, cum strecurase căruţa în Porte Oliva şi 
se ascunsese în cartierul sărat. 

— În acel moment numai căpitanul Wester şi tralgul lui erau pe post de 
gărzi? 

— Nu l-aş numi pe Yardem „tralgul lui”. 

— Erau singurii doi paznici? 

— Da, zise Cithrin. 

— Mulţumesc. 

Îi povesti despre atacul lui Opal, despre îngrijorările lui Marcus privind 
plecarea din oraş şi despre temerile lui în caz că rămâneau. Când 
descrise felul în care falsificase documentele, avu grijă să păstreze un ton 
calm şi practic. Magistrul Imaniel întotdeauna spusese că, dacă păreai 
vinovat, le dădeai ideea că ai de ce. Când recunoscu că îi înaintase 
guvernatorului din Porte Oliva documente false, auditorul nu comentă şi 
nici măcar expresia feţei nu i se schimbă. Odată ce trecu de partea cu 


înfiinţarea falsei filiale a băncii şi începu să-şi prezinte investiţiile, 
împrumuturile, mărfurile scoase la vânzare şi comisioanele, ea simţi că 
începe să se relaxeze. 

Vorbi cea mai mare parte din seară. Vocea-i răguşi şi spatele începu s- 
o doară după ce stătuse atâta timp într-o singură poziţie. Dacă Paerin 
avea aceleaşi probleme, nu dădu niciun semn. 

— Cât de mult te-a sfătuit căpitanul Wester în privinţa acestor 
strategii? 

— Deloc, zise Cithrin. El n-a încercat să-mi dea sfaturi, iar eu nu i le- 
am cerut. 

— De ce nu? 

— Nu e bancher. I-am dat un buget pe care l-am crezut potrivit pentru 
a asigura apărarea aurului pe care-l păstrăm aici şi deplasarea oricărei 
sume mai mari de bani în perimetrul oraşului, şi-atât. 

— Înţeleg. Ei bine, mulţumesc doamnă bel Sarcour. A fost cea mai 
interesantă poveste pe care am auzit-o în ultima vreme. Presupun că 
toate registrele şi documentele sunt aici? 

— Da, zise ea. Am mai închiriat o încăpere la o cafenea de lângă Piaţa 
Mare, dar toate registrele de acolo au fost aduse aici acum. 

— Excelent. 

— Aş dori să fac şi o propunere. Dacă nu vă deranjează. 

Paerin Clark ridică din sprâncene. Cithrin respiră adânc. 

— Date fiind împrejurările, zise ea, cei din oraş mă identifică foarte 
mult cu banca. Având în vedere că filiala a fost deschisă atât de recent, 
cred că nu ar fi în interesul nimănui să schimbăm acest aspect. Odată ce 
vă veţi termina auditul, sper că veţi lua în calcul să mă păstraţi ca 
reprezentantul public al filialei. 

Clark îşi luă peniţa şi închise carneţelul pe care nu trăsese nici măcar 
o linie. 

— Cred că n-ai înţeles situaţia, zise el. Această... hai să-i zicem 
aventură... nefericită a pus Banca Medean în general, şi pe Komme 
Medean în particular, într-o postură jenantă. A întrerupt negocierile din 
Herez şi Coasta de Nord şi a deturnat resurse - printre care mă număr şi 
eu - dinspre situaţii extrem de importante. Din ceea ce mi-ai spus, ai fost 
luată sub protecţia unui căpitan de mercenari din motive pe care încă nu 
le înţeleg. Dar sunt foarte, foarte bun la ceea ce fac. Dacă există lucruri 
pe care nu mi le-ai spus, le voi afla. O să mă uit peste fiecare tranzacţie 
pe care ai făcut-o, indiferent cât timp îmi va lua. Am pus deja trei oameni 
să umble prin oraş şi să se intereseze de activitatea ta. Dacă e ceva cen- 
ai trecut în registre, o să aflu şi asta. Şi, odată ce se întâmplă asta, 
închisoarea publică din Porte Oliva este lucrul cel mai puţin rău care ţi se 
poate întâmpla. Acum, înainte să încep, mai am o întrebare. O să te 
întreb o singură dată. Dacă îmi spui adevărul, din poziţia mea pot avea 
grijă să fii tratată cu milă. Dacă minţi, pot să-ţi fac viaţa de nesuportat. 
Înţelegi? 

Ar fi trebuit să fie îngrozită. Asta şi intenţiona Clark, în mod sigur. În 
schimb, se simţi cuprinsă de o linişte stranie. El juca la intimidare. Îi 
arăta condescendenţă. O subestima. Aşa că ultimele ei reţineri se 
spulberară. Omul era un idiot şi merita orice i-ar fi făcut. 


— Am înţeles, zise ea. 

Il văzu ezitând, auzind în vocea ei ceva la care nu se aşteptase. Zâmbi. 

— Care era întrebarea? 

— Ce anume nu-mi spui? o întrebă el. 

„Că o să te înving”, îşi zise Cithrin. „Că o să câştig.” 

— Dacă aveţi orice întrebare, domnule Clark, sunt la dispoziţia 
dumneavoastră, zise Cithrin. Dar calculele mele se verifică. 

În săptămâna următoare trăi în exil, ziua stând în cafenea sau 
străbătând străzile oraşului, iar noaptea dormind într-un han din 
apropierea băncii. Auditorul o chema zilnic, cu liste întregi de întrebări şi 
lămuriri: De ce într-un contract era specificată rata dobânzii şi într-altul 
nu? De ce fusese scoasă din rezervele băncii o anumită sumă şi când avea 
să fie returnată? De ce fusese acceptat acest împrumut, iar un altul, în 
aparenţă mai avantajos, fusese respins? Cithrin stătu în camerele ei - ale 
ei, fir-ar să fie! - şi se lăsă luată la întrebări. Ştia răspunsul la orice şi, 
după câteva zile, devenise un soi de joc să-l urmărească pe Clark 
încercând s-o prindă cu ceva. Era deştept şi îşi ştia meseria. Se pomeni 
chiar respectându-l. Făcea genul ăsta de muncă de pe vremea când 
Cithrin abia era un copil. 

Dar, pe de altă parte, şi ea avea experienţă. 

Corăbiile plecară către Narinisle. Cărau ulei de presă, vin, țesătură de 
bumbac şi visurile şi speranţele caselor de comerţ din Porte Oliva. Dar nu 
purtau cu ele niciun acord de investiţii al Băncii Medean din Porte Oliva 
pentru că auditul era încă în desfăşurare. Poate anul următor. 

Cithrin stătu pe ziduri privind plecarea corăbiilor, remorcate până în 
afara pericolelor golfului, apoi ridicându-şi velele care se desfăcură ca 
florile primăvara. Rămase tăcută până când se pierdură în zona cenuşie 
dintre mare şi cer, apoi privi ceața. Pescăruşii ţipau şi se roteau în înalt, 
plângându-se sau sărbătorind. Alături de ea, căpitanul Wester îşi 
încrucişă braţele pe piept. 

— A mai venit cineva la cafenea în dimineaţa asta, zise el. Femeia de la 
fabrica de bere şi fiul ei. 

— Ce le-ai zis? 

— A vorbit Yardem cu ei. Le-a zis acelaşi lucru ca şi celorlalţi. Auditul 
este normal pentru o bancă nou înfiinţată şi vă rog să răspundeţi 
indiferent ce vă întreabă omul. N-a fost fericită. Voia să discute cu tine. 
Nu i-a plăcut când i-a zis că, dacă voi două aţi face schimb de impresii, 
asta ar complica munca auditorului. L-a acuzat pe Yardem c-o acuză pe 
ea de ceva. 

— Îmi pare rău, zise Cithrin. Aş pune capăt întregii poveşti dacă aş 
putea. 

— Ştiu. 

Cithrin se înfăşură în mantie şi întoarse spatele mării nemărginite, 
pornind spre oraş. Oraşul ei. Nu-şi dădea seama când devenise al ei. 

— Dacă avem noroc, o să revenim curând la normal. 

El mergea alături. Nu ştia dacă ea îşi potrivea pasul cu al lui sau 
viceversa. 

— Încă mai ai opţiunea de a pleca, zise el. Pot să mă duc să recuperez 
cheia. Tu poţi să mergi să ceri caseta de la palatul guvernatorului. N-ar fi 


chiar aşa de rău. Carse e un oraş decent. Chiar dacă sunt probleme cu 
succesiunea, acolo o să fii în siguranţă. Nimeni nu ia Carse cu asalt. Stai 
acolo un an, apoi îţi iei banii. Ai putea să faci orice. 

— N-aş putea face asta, zise Cithrin. 

— Corect. 

Coborâră scările lungi, văruite şi urmară zidul către cartierul sărat. 
Undeva în drumul lor trecură pe lângă locul unde murise Opal, dar ea nu- 
l recunoscu şi nici nu întrebă unde era. Un căţeluş cu păr sârmos se 
apropie de ei, îi lătră şi fugi când Marcus se prefăcu că se apleacă după o 
piatră. 

— Observ că n-ai mai băut, zise el. 

„Aş fi în stare să înec un copil mic pentru o sticlă de vin”, îşi zise 
Cithrin, „dar o să am nevoie să fiu cu mintea limpede şi n-o să primesc un 
avertisment înainte.” 

— Nu-mi lipseşte, zise ea. 

— N-ai prea dormit. 

— Nici asta nu-mi lipseşte. 

Hanul care le devenise casă cât timp banca rămânea sub ocupaţie se 
afla la răscrucea a două dintre cele mai largi străzi din Porte Oliva. 
Pereţii lui albi şi acoperişul de lemn păreau reci dedesubtul norilor joşi. 
Când se apropiară, un bărbat se desprinse din uşă. Cithrin îl văzu pe 
Marcus intrând în alertă fără ca măcar să încetinească pasul. Simţi o 
arsură în gâtlej. 

Bărbatul se îndreptă către ei. Era una dintre gărzile lui Paerin Clark. 

— Vrea să mă vadă? întrebă Cithrin. 

— Ca de obicei, domniţă, zise omul. Cred că a terminat. 

Cithrin trase aer adânc în piept. Venise vremea. 

— Pot să-l iau cu mine şi pe căpitan? 

— Nu văd de ce nu. j 

Drumul până la bancă era scurt, dar Cithrin simţi fiecare pas. Işi dădu 
seama că rochia pe care o purta era cea dintâi pe care şi-o cumpărase 
când venise în Porte Oliva, cea de dragul căreia inventase vopselurile 
hallskari pe bază de sare, în schimbul unei reduceri de cinci monede. 
Rochia unei femei cu adevărat periculoase. Încercă s-o ia ca pe un semn 
bun. 

Un tânăr kurtadam care vindea migdale caramelizate în cornete de 
hârtie trecu pe lângă ea şi Cithrin se opri să cumpere unul. Îşi vâri două 
în gură şi îi dădu una şi lui Marcus. Mercenarul trimis de Paerin aştepta 
şi ea înclină cornetul către el. Zâmbind, omul luă două migdale. Asta 
însemna fie că era un ticălos cu sânge rece, fie că veştile de la auditor 
erau bune. Nu, îşi zise ea, însemna că el credea că sunt bune. 

Timp de douăzeci de zile, accesul în camerele ei îi fusese interzis. 
Urcând scările, era pregătită să îşi înăbuşe nemulţumirea, dar când 
ajunse sus totul era exact aşa cum fusese. Paerin Clark putea să fi fost o 
fantomă la câte urme lăsase după el. 

Bărbatul stătea la masa ei. De data aceasta scria, simbolurile ilizibile 
ale cifrului ieşind de sub peniţa lui fără să aibă nevoie să consulte o carte 
de coduri. O salută pe Cithrin şi apoi şi pe Marcus, termină de scris 
rândul şi se întoarse către ei. 


— Doamnă bel Sarcour, zise el. Am o ultimă întrebare pentru tine. 
Sper că nu te deranjează. 

Tonul i se schimbase în mod vizibil. Cithrin auzi respectul din el. Era 
corect. Îl merita. 

— Fireşte. 

— Sunt aproape sigur că am ghicit răspunsul, dar în cele mai recente 
registre figurează o sumă pusă deoparte. Şase sute douăsprezece măsuri 
de argint? 

— Profitul trimestrial pentru compania-mamă, zise ea. 

— Da, spuse auditorul. Aşa credeam şi eu. Te rog, ia loc. 

Marcus îi oferi ei scăunelul, preferând să stea în picioare în spatele ei. 

— Trebuie să recunosc că sunt impresionat. Magistrul Imaniel te-a 
pregătit foarte, foarte bine. Fireşte, am suferit câteva pierderi. Dar în 
linii mari contractele pe care le-ai încheiat par solide. Proiectul cu flota 
orăşenească a fost, cred eu, neinspirat, dar de vreme ce ţi-au respins 
oferta nu trebuie să ne batem capul cu asta. 

Cithrin se întrebă ce găsise auditorul problematic în privinţa 
proiectului flotei, dar acesta continua să vorbească. 

— În acest moment, redactez raportul către compania-mamă. 
Principala mea concluzie este că tot ce ai făcut aici a fost făcut cu 
intenţia sinceră de a servi interesele băncii. În mod nefericit, suntem 
obligaţi în Porte Oliva la nişte lungimi contractuale care nu intrau în 
vederile noastre, dar ştiu că ai făcut cum ai putut mai bine. Şi, deşi unele 
aspecte ale acţiunilor tale au fost, în mod cert, în afara legii, nu văd ce 
avantaj am avea să cerem reparaţii legale. 

— Vrea să spună c-ai scăpat basma curată? întrebă Marcus. 

— Da, zise Cithrin. 

— Bine de ştiut. 

Paerin bătu darabana pe masă, iar încruntarea îi desenă riduri adânci 
pe fruntea înaltă. 

— Nu vreau să fiu pripit şi, fireşte, nu pot oferi nicio garanţie, zise el, 
dar pentru o femeie cu talentul tău se poate găsi o poziţie în Carse. Va 
trebui să discut cu Komme Medean şi cu alţi directori. Dar dacă vrei să-ţi 
faci o carieră ca bancher, cred că poţi avea un bun început acolo. 

„Încă mai poţi să pleci”, spusese Marcus cu mai puţin de o oră înainte. 
Încă mai putea. Era momentul să ardă podul acela. 

— Aş prefera să rămân aici, zise Cithrin. V-aţi gândit la propunerea 
mea? 

Paerin Clark o privi lipsit de expresie. Apoi clătină din cap, părând că 
se simte jenat în locul ei. 

— A, aceea. Nu. O să punem un membru autorizat al băncii la 
conducerea filialei până când va putea fi dizolvată. Nu e posibil să te 
menţinem în poziţia curentă. 

Marcus chicoti. 

— Dacă speram c-o să spună asta înseamnă că-s un om rău? 

Cithrin nu-i răspunse. Când vorbi, stătea mai dreaptă şi-l privea pe 
auditor în ochi. 


— V-a scăpat ceva, domnule. Există un registru din Vanai care nu se 
află printre acestea. Este unul mai vechi. Nu are legătură directă cu 
auditul dumneavoastră. _ 

Paerin Clark se întoarse în scaun ca s-o privească. Îşi încrucişă braţele. 

— E registrul care înregistrează statutul meu de pupilă a băncii, zise 
Cithrin. Arată care este vârsta mea şi data de la care am voie să încep să 
semnez contracte. Asta va fi cu începere de vara viitoare. 

— Nu văd ce legătură are... 

Cithrin făcu un semn către registre, către teancurile de hârtie şi 
pergament, către întregul mecanism al băncii. 

— Niciunul dintre aceste contracte nu-i legal, zise ea. Din punct de 
vedere legal, nu am voie să închei niciun acord. Sunt cu zece luni prea 
tânără. 

Expresia lui Paerin Clark păstră acelaşi zâmbet inexpresiv pe care-l 
arborase în ziua venirii sale. Putea să fi fost numai imaginaţia ei, dar 
parcă pălise puţin. Cithrin înghiţi nodul care i se pusese în gât. 

— Dacă informaţia din acel registru devine publică, zise ea, banca va 
trebui să recurgă la guvernator fie ca să impună respectarea 
contractelor, fie ca să recupereze sumele care au fost date cu împrumut. 
L-am cunoscut pe guvernator şi cred că e puţin probabil să ia bani de la 
cetăţenii săi şi să-i dea unei bănci care se grăbeşte să părăsească oraşul. 

— Şi registrul în discuţie unde se află? întrebă Paerin Clark. 

— Într-o casetă încuiată depusă la guvernator în numele meu, separat 
de bancă. Iar cheia casetei este în păstrarea cuiva care nu are niciun 
interes să vadă banca reuşind aici. Dacă-i spun ce poate descuia cu ea, 
poţi să pui toate hârtiile astea pe focul din bucătărie. 

— E o cacealma. Dacă toate astea ies la iveală, o să te faci vinovată de 
fals în acte şi hoţie. Plus însuşirea necuvenită a unei calităţi oficiale. O să 
ajungi în temniţă pentru tot restul vieţii, iar tot ce vom păţi noi este că 
vom pierde nişte bani. 

— Pot s-o scot de-aici, zise Marcus. Cu toată garda regală a oraşului 
ocupată să râdă de voi? Pot s-o scot din Birancour şi s-o duc într-un loc 
decent până la jumătatea iernii. 

— Noi suntem Banca Medean, zise Paerin Clark. Nu poţi să fugi mai 
repede decât noi. 

— lar eu sunt Marcus Wester. Am ucis regi şi nu-s foarte bun la 
cacealmale. Mai ameninţ-o odată şi... 

— Opriţi-vă amândoi, spuse Cithrin. lată care-i oferta mea. Lasă filiala 
aşa cum este, dar adu un notar de la compania-mamă. O să spunem că 
trebuie să mă ajute cu munca. Eu sunt chipul şi vocea băncii, dar notarul 
supervizează toate acordurile. 

— Şi dacă refuz? 

Voia să bea ceva. Voia un pat cald şi braţele unui bărbat în jurul ei. 
Voia să fie sigură că era bine ce făcea. 

— Dacă nu, o să ard sucursala asta din temelii, zise ea. 

Lumea se legăna pe muchie de cuţit. Auditorul închise ochii şi se lăsă 
pe spătarul scaunului. „Ei bine”, îşi zise Cithrin, „viaţa de fugar nu era 
chiar atât de rea iarna trecută. Cel puţin acum pot să-mi port propriile 
mele haine.” Paerin Clark deschise ochii. 


— Nu semnezi nimic, zise el. Toate acordurile sunt semnate de notar şi 
numai de notar. Nicio negociere nu are loc decât în prezenţa notarului. 
Dacă este de altă părere decât tine, i-o accepţi. Controlul rămâne la 
compania-mamă. Tu eşti doar un simbol. Atât. 

— Pot să accept asta, zise ea. 

Şi completă în gând: „Până când o să schimb lucrurile, pot să accept.” 

— Şi o să-mi returnezi registrul lipsă, cel care face dovada vârstei tale. 
Înainte să plec. 

— Nu, zise Marcus. Dacă ţi-l dă, nu mai are niciun avantaj. Poţi să 
retractezi totul şi s-o laşi cu mâna goală. 

— Va trebui să aibă încredere în mine. 

Cithrin înghiţi în sec. Îi venea să vomite. Îi venea să cânte. 

Făcu semn că acceptă. Paerin Clark tăcu o clipă, apoi luă hârtiile pe 
care le scrisese, oftă şi le rupse în bucățele mici. 

— Se pare că voi avea de scris un raport oarecum diferit, zise el 
zâmbind strâmb. Felicitări pentru noua dumitale bancă, doamnă 
magistru! 


GEDER 


Ritualurile funerare pentru Phelia Maas au fost cumva umbrite de 
execuţia soţului ei. Având de ales, Geder optase pentru execuţie, la fel ca 
majoritatea numelor cu greutate de la curte. Tronul regelui Simeon era 
aşezat pe un podium. Aster stătea alături într-un jilţ mai mic, 
asemănător. Regele şi prinţul purtau amândoi haine de hermină neagră. 
Urma apoi încăperea vastă, cu Feldin Maas îngenuncheat în centru. 
Gleznele şi încheieturile mâinilor îi erau legate cu sârmă şi, chiar de la 
galerie, din spatele sforii întinse, Geder putea vedea vânătăile de pe 
picioarele omului şi cicatricile prelungi şi întunecate de pe spate. Călăii 
stăteau într-un cerc aproximativ în jurul prizonierului. Purtau măşti de 
oţel înfăţişând animale care rânjeau şi săbiile le erau tocite şi ruginite. 

O singură tobă îşi înălţă chemarea seacă. Era unicul zgomot, cu 
excepţia unui idiot care şuşotea undeva în spatele mulţimii. Geder 
încercă să ignore oamenii şi să se concentreze asupra spectacolului. Deşi 
ajunsese târziu, nobilii adunaţi deja îi făcuseră loc, aşa că avea o vedere 
excelentă, chiar de la marginea galeriei. Dawson Kalliam şi cei doi fii ai 
lui stăteau alături. Geder purta mantaua de piele neagră din Vanai, dar 
croiala nu i se mai potrivea. Trupul lui îşi schimbase forma peste vară şi 
mantia atârna pe el prea largă. Îşi dori să se fi gândit s-o dea la strâmtat. 
Toţi cei care nu-l priveau pe Feldin Maas murind păreau să se uite la el. 

Regele Simeon, cenuşiu la faţă şi sever, îşi ridică braţul. Toba amuţi. 
Mulțimea înghesuită pe toate cele trei niveluri ale galeriei îşi ţinu 
răsuflarea. Până şi idiotul din spate amuţise. 

— Ai dreptul la o ultimă declaraţie, trădătorule, zise regele. 

Feldin Maas clătină încet din cap. „Nu.” 

Regele îşi cobori braţul. Călăii înaintară şi fiecare dintre ei îşi înfipse 
spada în trupul bărbatului. Lui Geder i se spusese că lamele erau tocite, 
iar forţa utilizată de călăi părea să confirme această ipoteză. Maas strigă 
o dată, dar numai o dată. Când călăii se retraseră, zăcea într-o băltoacă 
de sânge ce se lăţea, cu cele zece lame înfipte în trup. Adunarea din jurul 
său răsuflă, scoțând un sunet ca vântul printre copaci. 

Regele Simeon se ridică în picioare. În spatele lui, prinţul Aster arăta 
ca o statuie a lui însuşi cioplită în piatră albă. Geder se întrebă ce 
însemna pentru un băiat care abia îşi serbase a noua zi a numelui să ştie 
că un bărbat în toată firea complotase să-l omoare, şi apoi, să-l vadă pe 
acel bărbat ucis cu brutalitate. 

— Aceasta este soarta ce i se cuvine oricui îşi încalcă jurământul de 
credinţă faţă de Tronul Despicat, zise regele. Fie ca toţi cei care au fost 
martori la înfăptuirea dreptăţii să ducă mai departe cuvântul, ca să se 
ştie că toţi trădătorii Anteei vor suferi şi vor muri. 

Aplauzele şi strigătele de aprobare izbucniră de jur împrejurul 
încăperii. Geder li se alătură şi Dawson Kalliam se aplecă spre el, 
strigând ca să fie auzit. 

— Asta-i şi victoria ta, Palliako! 


Era o expresie mai blândă decât aceea pe care o folosise înainte de 
începerea ceremoniei. Atunci, zisese: „În sfârşit, l-ai ajutat pe Simeon să- 
şi descopere coloana vertebrală.” 

Toba începu să bată iarăşi, iar regele şi prinţul se întoarseră şi plecară 
în fruntea unei procesiuni solemne. Servitori în haine roşii veniră să ia 
cadavrul. Maas urma să fie expus la vedere, cu săbiile încă înfipte în trup, 
timp de şaptesprezece zile. Rămăşiţele lui urmau să fie apoi aruncate în 
Diviziune, odată cu resturile de la bucătărie şi cu reziduurile, şi oricine ar 
fi încercat să-l scoată de acolo pentru a-i oferi o înmormântare mai 
respectabilă ar fi fost spânzurat. Undeva dincolo de Geder, ascunse de 
mulţimea nobililor Anteei, se deschiseră uşile. Odată regele plecat şi 
ceremonialul încheiat, larma conversaţiei se înălţă asurzitoare. Geder nu 
putea desluşi ce spuneau cei din jur din pricina zgomotului tuturor, aşa 
că urmă mişcarea subtilă a mulţimii către ieşire. 

În holurile mari ale Turlei Regelui, nobilimea Anteei se sparse în sute 
de grupuleţe. Împrăştiaţi astfel, rumoarea vocilor era mai puţin 
asurzitoare, dar cu nimic mai inteligibilă. Vedea oameni care se 
prefăceau că nu-l privesc şi avea idee cam ce spuneau: „Palliako pretinde 
că s-a plimbat prin Keshet, dar s-a întors ştiind totul despre complotul 
împotriva prinţului Aster” şi „Arderea Vanaiului a fost întotdeauna o 
parte din plan” şi „Ţi-am zis eu că nu e o coincidenţă c-a adus acasă 
soldaţii loiali ai Anteei chiar înainte ca mercenarii să încerce să ocupe 
oraşul.” Străbătu holul fără grabă, scăldându-se în admiraţia celor din 
jur. 

— Sir Palliako! Un cuvânt dacă se poate... 

Curtin Issandrian şi Alan Klin se apropiară de el arătând ca desprinşi 
dintr-un final de carte din librăria damnaţilor. Geder zâmbi. Curtin 
Issandrian întinse mâna. 

— Am venit să-ţi mulţumesc, domnule. Îţi sunt foarte îndatorat. 

— Mie? întrebă Geder lăsând mâna omului suspendată în aer. 

— Dacă n-ai fi fost dumneata, aş fi în continuare aliat cu un om care 
era, în taină, un trădător al coroanei, zise Issandrian. Feldin Maas mi-a 
fost prieten şi am lăsat prietenia să mă orbească faţă de adevărata lui 
natură. Azi a fost o zi teribilă pentru mine, dar una necesară. Şi îţi 
mulţumesc pentru asta! 

Geder îşi dori ca Basrahip să fi fost acolo ca să ştie dacă Issandrian era 
tot ceea ce pretindea a fi. Nu-i nimic, aveau să fie şi alte ocazii. Urmau 
luni şi ani în care el şi Slujitorul cel Drept puteau dezgropa fiecare secret 
de la curte. Puţină generozitate nu făcea rău nimănui. Strânse mâna lui 
Issandrian. 

— Eşti un om bun, Geder Palliako, zise Issandrian suficient de tare ca 
să se facă auzit. Anteea e norocoasă să te aibă. 

— Mulţumesc, lord Issandrian, zise Geder imitându-l. Este un om 
puternic acela care recunoaşte că a fost dus pe căi greşite. 

Îşi desprinseră mâinile şi Alan Klin înaintă la rândul lui, întinzând 
mâna. Geder zâmbi larg şi i-o strânse, trăgându-l mai aproape. 

— Sir Klin, zise el. A trecut prea mult timp. 

— Da. Într-adevăr. 


— Îţi aminteşti noaptea când mărşăluiam către Vanai, când m-am 
îmbătat şi am ars eseul ăla pe care ţi-l arătasem? 

— Da. Da, îmi amintesc, zise Klin râzând de parcă împărtăşeau 
împreună un moment de nostalgie. 

Geder râse şi el, apoi lăsă amuzamentul să-i dispară de pe chip. 

— Şi eu. 

Lăsă mâna lui Klin, se întoarse şi se îndepărtă, simțindu-se de parcă 
pământul însuşi s-ar fi ridicat în întâmpinarea paşilor săi. Afară, ziua era 
toată numai cer albastru şi vânt răcoros de iarnă. Tatăl său stătea lângă 
treptele ce duceau spre trăsuri, urmărind haosul de cai, lemn şi roţi. 
Ţinea o pipă în mână, dar aceasta nu părea aprinsă. 

— Deci procesul politic a ajuns la finalul lui logic? întrebă Lerer. 

— Nu te-ai uitat? 

— Sunt prea bătrân pentru soiul ăsta de sporturi sângeroase. Dacă 
treaba trebuie făcută, fă-o, dar n-o transforma într-un spectacol de 
teatru. g 

— Dar regele trebuie să dea un exemplu, nu? Încearcă să împiedice 
Asterilholdul să se bage în treburile noastre, zise Geder. 

Se simţea rănit că tatăl său nu-l privise pe Maas murind. 

— Voiau să-l omoare pe prinţul Aster. 

— Presupun că da, zise Lerer. Totuşi o să fiu al naibii de mulţumit să 
ajung acasă şi să-mi scot duhoarea Camnipolului din piele. Am lipsit prea 
mult de la Rivenhalm. 


„Ca să înţelegem libertatea omenirii, ar trebui mai întâi să-i 
înţelegem sclavia. Toate rasele, chiar şi cea a pursângilor, îşi 
au rădăcinile în timpul domniei dragonilor, şi sfârşitul acestui 
regim trebuie în mod necesar să marcheze începutul unei 
istorii accentuat umane. Nu este o exagerare să spunem că 
ultima răsuflare a celui din urmă dragon a fost prima clipă a 
erei omenirii, în toată varietatea sa. Dar, ca orice libertate, şi 
aceasta este condiţionată şi definită de ceea ce a fost mai 
înainte. Cunoştinţele noastre despre Imperiul Dragonilor sunt 
în cel mai bun caz incomplete, dar cred că descoperirea 
palatelor-caverne de sub Takynpal ne oferă cea mai bună 
privire asupra a ceea ce am ales să denumesc Epoca 
Formării.” 

Geder frunzări mai departe, recitind pagini pe care le tradusese mai 
demult. Hârtia era îngălbenită de vreme şi fragilă. Nu-i plăcea să umble 
cu ea, de teamă ca paginile să nu i se sfărâme sub degete, dar avea 
nevoie să se apropie cât mai mult de textele originale. I se părea că 


trebuia să existe ceva - un cuvânt sau o frază care să fi putut fi tradusă în 
mai mult de un singur fel - care să pomenească existenţa şi istoria zeiţei. 


Uşa salonului său se deschise şi intră Basrahip. Purta în continuare 
sutana din templul său din munţi, dar acceptase o pereche de cizme cu 
talpă de piele ca să se plimbe pe străzile pavate ale Camnipolului. Printre 
tapiseriile roşii şi bogat ornamentate şi printre scaunele tapisate din 
camera deţinută de Palliako în Camnipol, preotul părea nelalocul lui. Ca 
o buruiană din deşert în mijlocul unui buchet de trandafiri. li zâmbi lui 
Geder şi-i făcu o plecăciune. 

— Iar ai fost la plimbare? întrebă Geder. 

— Ştiam poveşti despre marile oraşe ale lumii, dar nimic din ce mi-am 
imaginat nu poate fi atât de măreț şi atât de corupt, zise preotul. Un copil 
nu mai mare de şapte veri m-a minţit! Şi fără niciun motiv! 

— Ce-a zis? 

Preotul cel uriaş îşi târşâi picioarele spre un scaun aflat în faţa lui 
Geder şi se lăsă pe el, făcând lemnul să trosnească, în timp ce vorbea. 

— Că-mi poate spune viitorul dacă-i dau trei monede de aramă. Ştia că 
minte. Un copil! 

— Era un cerşetor, spuse Geder. Fireşte că încearcă să te păcălească. 
Au nevoie de bani pentru mâncare. Cred că ar trebui totuşi să fii atent pe 
unde umbli. Sunt locuri din oraş care nu-s sigure. Mai ales după căderea 
întunericului. 

— Trăieşti într-o vreme a întunericului, prietene. Dar oraşul acesta va 
fi peste măsură de frumos când va fi pur. 

— Ai fost să vezi templul? 

— Am fost, zise Basrahip. E o clădire frumoasă. Abia aştept ziua când 
va fi a mea. 

— Întocmirea actelor n-ar trebui să dureze mult. O să fie sigur gata 
înainte de închiderea curţii, şi asta se va întâmpla în mai puţin de o 
săptămână. Dar nu prea e mare lucru de făcut în Camnipol în lunile de 
iarnă. 

— Eu unul am destulă treabă. 

— Citeam ceva, zise Geder, şi e un lucru care nu-mi dă pace. 

— Da? 

— Zeița este eternă. A fost acolo la naşterea dragonilor. A fost acolo 
de-a lungul întregului Imperiu al dragonilor, dar singurele referiri pe 
care le-am găsit despre Slujitorul cel Drept sau Sinir Kushku apar abia la 
sfârşit, pe parcursul celui din urmă război. Şi toţi vorbesc despre faptul 
că Morade l-a creat, aşa cum Asteril i-a făcut pe timzinai, iar Vailoth pe 
înecaţi. Pur şi simplu nu înţeleg cum se potrivesc toate astea. 

— Poate că nu se potrivesc, spuse preotul. Ar trebui să te încrezi mai 
puţin în cuvintele tipărite, prietene. Sunt ouăle de piatră ale minciunilor. 
Uite! Să-ţi arăt. Citeşte-mi ceva din cartea aia a ta! 

Geder frunzări paginile plimbându-şi degetele peste cuvinte până când 
găsi un pasaj uşor de reprodus. 

— „in cel de-al patrulea secol al domniei dragonului Vailoth, aceste 
politici s-au schimbat.” 

— E adevărat? îl întrebă preotul. E minciună? Crezi ceea ce spui? Nu, 
prietene. Nu-i niciuna, nici alta. Vocea ta nu înseamnă nimic. Sunt doar 
cuvinte goale pe care le repeţi. Să scrii un lucru înseamnă să-l ucizi. 
Numai în vocea vie adevărul poate fi cunoscut. Eu şi fraţii mei ne-am 


ascultat unii pe alţii, trecând vocea zeiţei de la o generaţie la alta, şi la 
fiecare repovestire de la capăt am ştiut că auzeam adevărul. Cărţile astea 
ale tale? Sunt doar cerneală pe hârtie. Obiecte. Fără suflet. Ar fi mai 
înţelept din partea ta să nu-ţi pui încrederea în ele. 

— Oh, exclamă Geder. Asta-i... Niciodată n-am privit lucrurile în felul 
ăsta. Asta înseamnă...? 

— Geder! 

Lerer Palliako stătea în uşă. Purta o tunică în albastrul şi cenuşiul 
casei Palliako, cu o croială oficială şi nasturi de argint la manşete. Mâna i 
se încleştase de cadrul uşii de parcă ar fi avut nevoie de sprijin. 

— Ce s-a întâmplat, tată? 

— Avem un oaspete. Vino cu mine! 

Geder se ridică în picioare alarmat, cu pielea înfiorându-i-se. Basrahip 
privi de la Geder la uşă şi înapoi. 

— Stai aici, zise Geder. O să mă întorc de îndată ce-o să pot. 

Lerer străbătu coridoarele în tăcere. Servitorii, care de obicei 
zumzăiau prin încăperi ca albinele prin poieni, dispăruseră. La uşa sălii 
de primire, tatăl lui se opri. Pentru o clipă, Geder crezu că avea să 
vorbească, dar el clătină din cap, deschise uşa şi păşi în încăpere. 

Camera fusese proiectată să fie cât mai confortabilă. Lumânări 
străluceau în candelabre de argint lustruit, dublându-şi lumina şi 
umplând încăperea cu miros de miere şi căldură. În colţ, căminul era 
stins şi înnegrit de funingine. Lumina se revărsa pe fereastra dinspre 
răsărit şi  mătăsurile scaunelor o reflectau, părând aproape să 
strălucească. Un băiat îmbrăcat într-o tunică cenuşie îl privi cu un aer 
solemn şi Geder avu senzaţia că ar fi trebuit să-i recunoască chipul. Pe 
peretele din spate, un tablou imens de înălţimea unui om înfăţişa un 
dragon cu solzii verzi dominând nişte siluete reprezentând cele 
treisprezece rase ale omenirii. Şi, uitându-se la tablou, regele Simeon. 

Regele se întoarse. 

Lerer făcu o plecăciune şi spuse „Maiestatea Voastră”. Geder se 
înclină şi el o clipă mai târziu, grăbit şi cu senzaţia că încearcă să ţină 
pasul. Băiatul era prinţul. Prinţul Aster şi regele Simeon. 

— Mă bucur să te întâlnesc în cele din urmă, Geder Palliako, zise 
regele. 

Geder presupuse că dacă regele îi folosise numele mic însemna că se 
putea îndrepta de spate. 

— Eu... Ăăă... Vă mulţumesc. Şi mie-mi face plăcere să vă întâlnesc, 
Maiestate. 

— Ştii, cred că tradiţia cere ca prinţul să fie crescut într-o casă nobilă 
de rang înalt şi cu o reputaţie nepătată. O familie care va jura să-l 
protejeze la nevoie. 

— A, zise Geder. Da? 

— Am venit să-ţi cer să ocupi acest loc. 

— Tata, vreţi să spuneţi? Casa noastră? 

— Nu la mine se referă, zise Lerer. Ci la tine. 

— Eu... eu nu ştiu cum să cresc un băiat! Cu tot respectul, Maiestate. 
Nici n-aş şti ce să fac mai întâi! 

— Să-l ţii în siguranţă, zise regele. 


Vocea lui nu suna ca şi cum ar fi dat un ordin. Nu avea un ton oficial. 
Ai fi zis că era un om pe punctul de a implora sau de a se ruga. 

— Doar să-l ţii în siguranţă. 

— Fiule, în momentul ăsta toată lumea de la curte fie te iubeşte, fie se 
teme de tine, zise Lerer. Jumătate dintre ei spun că eşti primul erou pe 
care l-a avut Anteea de o generaţie încoace, iar cealaltă jumătate nici nu- 
ţi pomeneşte numele de teamă să nu-ţi atragă atenţia. Nu sunt sigur că 
ăsta-i un bun motiv să iei titlul de protector. 

— N-o s-o fac, spuse Geder. Nu-s protectorul nimănui. O să fii tu, tată. 
Tu eşti vicontele de Rivenhalm. 

— Dar tu eşti baronul de Ebbinbaugh, spuse regele Simeon. 

— Ebbinbaugh? zise Geder. 

— Cineva trebuie să preia proprietăţile lui Maas, zise Lerer. Se pare că 
acel cineva eşti tu. 

— Ei bine, zise Geder şi un zâmbet larg i se întinse pe buze. Ei, bine! 

Prinţul Aster se ridică şi se apropie de Geder. Nu era un băiat prea 
solid. Geder crezuse întotdeauna că prinţul era mai înalt. Avea ochii 
cenuşii şi chipul serios al reginei care murise, dar bărbia era a tatălui 
său. 

— Îţi datorez viaţa, lord Palliako, zise băiatul. 

Cadenţa vocii lui dădea impresia că fraza fusese pregătită dinainte. 

— Aş fi încântat să fii protectorul meu şi jur că te voi onora ca pupil. 

— Vrei tu asta? întrebă Geder. 

Expresia oficială a băiatului se spulberă. Lacrimi îi străluciră în ochi. 

— Lumea spune că nu mai pot să stau cu tata de-acum încolo, zise el. 

Geder simţi că-i dau şi lui lacrimile. 

— Şi eu mi-am pierdut mama când eram mic, spuse el. Poate aş putea 
să-ţi fiu ca un fel de unchi? Sau ca un frate mai mare? 

— N-am niciun frate, spuse Aster. 

— Vezi? Nici eu, spuse Geder. Aster încercă să zâmbească. Probabil că 
va trebui să îl vizităm destul de des pe tatăl tău. Şi pe al meu. Zeule, o să 
am propria mea moşie? Tată, o să am propria mea moşie! 

— O s-o ai, zise Lerer. Cred că Maiestatea Sa n-a vrut să fie singurul 
din încăperea asta care pierde un fiu. 

Geder abia de-l auzi. În acea dimineaţă fusese un erou. Acum avea 
propria sa baronie şi o poziţie la curte pentru care oamenii luptaseră şi 
adesea muriseră încercând s-o obţină. Sir Alan Klin avea să se scape în 
nădragi aflând că şi-l făcuse duşman pe protectorul prinţului Aster. 

— Vă mulţumesc, Maiestate. Accept datoria şi onoarea pe care mi-o 
acordaţi şi o să fac tot ce-mi stă în putinţă ca prinţul Aster să fie în 
siguranţă. Jur! 

Regele plângea cu lacrimile şiroind pe obraz, dar când vorbi vocea nu-i 
tremură. 

— Am încredere în tine, lord Palliako. O să... o să fac anunţul la 
închiderea curţii. O să mă asigur că vei fi instalat în acord cu noua ta 
poziţie. Aceasta e o zi fastă pentru regat. Şi îţi mulţumesc pentru ea. 

Geder se înclină. Voia să fugă pe străzi bâiguind şi cântând. Voia să se 
laude tuturor prietenilor lui, începând cu Jorey Kalliam şi continuând 
cu... 


— Pot să-l iau puţin pe prinţ cu mine? întrebă Geder. Doar pentru 
câteva minute? Vreau să cunoască pe cineva. 


În salon, Basrahip se mutase pe scaunul lui Geder. Mâinile lui uriaşe 
întorceau paginile încet, iar faţa lui lată era schimonosită de neîncredere. 
Geder îşi drese vocea. Preotul îşi ridică privirea, mutându-şi ochii de la 
Geder la prinţul care-i şedea alături. 

— Basrahip, mare preot al zeiţei, dă-mi voie să ţi-l prezint pe noul meu 
pupil, prinţul Aster. Prinţe Aster, acesta este Basrahip. 

Prinţul înaintă, se opri la o distanţă potrivită şi îşi înclină căpşorul. 
Arăta ca o pisicuţă care saluta un taur. 

— Sunt foarte încântat să vă cunosc, zise el. 

Basrahip zâmbi. 

— Nu, zise el încet. Nu eşti. Dar mai aşteaptă, tinere prinţ. Mai 
aşteaptă. 


ANTRACT 
Apostatul 


Apostatul gemu răsucindu-se pe salteaua lui subţire. Cadrul uşii 
grajdului se desena în prima geană crudă de lumină a zorilor, iar 
păianjenii din sângele lui se înfiorau şi dansau neliniştiţi, aşa cum făceau 
de câteva săptămâni. În cei douăzeci de ani în care călătorise prin lume, 
sângele lui întinat nu-l tulburase niciodată atât de mult ca în aceste 
ultime săptămâni. În jur, ceilalţi încă mai dormeau şi răsuflările lor 
adânci şi regulate erau liniştitoare ca o pătură groasă de lână. Grajdurile 
erau călduroase sau, cel puţin, mai călduroase decât dormitul în căruţă. 
N-avea să fie silit să spargă pojghiţa de gheaţă din găleată înainte să bea. 
Când se ridică, simţi o durere de spate. Poate din cauza iernii care se 
apropia, poate din pricina apăsării anilor, poate din cauza 
neastâmpărului creaturilor ce trăiau sub pielea lui. 

Unul dintre cai fornăi în boxă, foindu-se neliniştit. Din întuneric se auzi 
o exclamaţie uşoară. Încremeni, încercând să asculte. 

— N-o să termin, şopti o voce familiară. Mă jur că n-o să termin! 

Apostatul închise ochii. Unele lucruri nu se schimbau niciodată. 
Pretutindeni în lume, cel mai probabil în toate erele şi epocile omenirii, 
unele lucruri pur şi simplu nu se schimbau. Înghiţi în sec, dregându-şi 
vocea. Când vorbi, cuvintele răsunară în întregul grajd şi afară, în curte. 

— Sandr! Dacă o laşi gravidă pe fata aia, o să mă simt tare ispitit să-ţi 
leg cocoşelul cu sârmă şi mă jur că asta nu-ţi va îmbunătăţi 
performanţele! 

Vocea care exclamase mai înainte chiţăi acum alarmată, iar Sandr se 
ivi grăbit în lumina difuză, trăgând de poalele tunicii ca să se acopere. 

— Nu mai e nimeni aici, maestre Kit, minţi băiatul. Nu-nţeleg despre ce 
vorbeşti. 

— La care performanţe te referi? întrebă Smit somnoros. Dacă vorbeşti 
despre cele actoriceşti, să ţi-o legi ar putea fi un bun exerciţiu în materie 
de concentrare. 

— L-ar ajuta să joace roluri de cocoşaţi, zise Cary căscând. 

— Nu-i nimeni aici, zise din nou Sandr. V-aţi imaginat cu toţii. 

Scrâşnetul unei şipci din spatele grajdului semnală că fata, oricine-o fi 
fost, fugise. Apostatul se ridică în capul oaselor. Hornet aprinse un 
felinar şi lumina caldă alungă întunericul. Cu gemete şi proteste, trupa se 
trezi la viaţă. Charlit Soon, noua actriţă, îi arunca lui Sandr priviri ca 
nişte pumnale. Încă o problemă pe care apostatul va trebui s-o rezolve. 
Se întrebă, şi nu pentru prima oară, cum reuşea cineva fără păianjeni în 
sânge să păstreze laolaltă o trupă de actori. Poate că nu reuşea. 

— Sus, zise el. Sunt sigur că aveam lucruri de făcut, lucruri care să ne 
aducă mai mulţi bani decât lenevitul pe întuneric. Sus, ticăloşi nebuni şi 
frumoşi, şi haideţi să luăm încă o dată prin surprindere visurile şi 
sufletele din Porte Oliva. 

— Da, mamă, spuse Cary întorcându-se pe o parte şi adormind la loc. 


Când îl întâlnise prima oară pe Marcus Wester, apostatul îi dăduse, în 
sinea lui, un nume: omul fără speranţe. În ultimul an disperarea se mai 
îmblânzise, dar uneori Wester făcea una dintre glumiţele lui - „Sunt prea 
încăpățânat ca să mor” sau „N-ai nevoie de dragoste când ai cearşafuri 
de spălat” - şi cei din jurul lui chicoteau. Numai apostatul ştia cât de 
sincer era omul. 

Asta îl făcea pe căpitanul de mercenari un individ atât de interesant. 

Taverna de lângă bancă avea avantajul de a oferi în lunile de iarnă 
mâncare şi un foc plăcut. În unele nopţi, Cary şi Charlit Soon se aşezau în 
sala comună, cântând cântece din operele comice şi câştigând astfel 
suficient cât să aibă trupa ce mânca vreme de trei zile. 

— Cel mai bine este să comiţi asasinatele politice cu discreţie, zise 
Wester. Serios, aici am greşit eu. Mă rog, nu-i ăsta singurul loc unde-am 
greşit. 

— E unul dintre ele, domnule, zise Yardem Hane. 

— Crezi că asasinatul va permite Coastei de Nord să evite violenţa? 

— Au otrăvit un om şi l-au făcut să vomite până a murit, spuse Marcus. 
Asta-i violenţă. Dar, odată îndepărtat acest pretendent, nu văd cine ar 
mai ieşi la război. Ceea ce este bine pentru comerţul cu Narinisle. Şi se 
pare că Anteea a decis să nu se arunce în războiul civil. 

— Nu ştiam că o luaseră pe calea dragonului, zise apostatul sorbind 
din bere. 

Pe timpul iernii, berea era ţinută pe alee, sub pază, aşa că era pe atât 
de rece pe cât de calde erau încăperile. 

— Nici eu. Noul notar primeşte rapoarte de pretutindeni. Este unul 
dintre avantajele de a face parte dintr-o bancă a cărei conducere ştie 
despre tine. Oricum, se pare că singurul lucru care i-a împiedicat pe 
nobilii din Camnipol să se repeadă unii la alţii ca o haită de câini flămânzi 
a fost un fanatic religios din Keshet. 

— Serios? 

— Bine, zise Wester, de fapt e un nobil din Anteea, dar se pare că a 
petrecut ceva timp în Keshet unde a contractat o formă gravă de 
credinţă. A dat la iveală un soi de conspirație, a întors curtea regală cu 
susu-n jos şi a construit un templu pe aceeaşi stradă cu Turla Regelui ca 
să sărbătorească. 

— Nu-i sinistru să construieşti temple, domnule, spuse Yardem. 
Oamenii fac asta tot timpul. 

— Nu ca să sărbătorească, spuse Wester. Oamenii se întorc către Zeu 
când dau de bucluc. Când lucrurile merg cum trebuie, nu prea are sens 
să te dai bine pe lângă divinitate. 

Yardem flutură dintr-o ureche şi se aplecă spre apostat. 

— Zice chestiile astea numai ca să mă enerveze. 

— Merge întotdeauna. 

— Aşa-i, domnule, minţi tralgul. 

— Iar Zeița asta a Plăcintelor Rotunde pare cam nătângă. 

— Plăcinte rotunde? întrebă apostatul. 

— Cultul are un simbol. Un stindard mare, roşu, care are în mijloc 
puţin alb şi ceva ce aduce cu o plăcintă tăiată în opt. 


— Cele opt puncte ale busolei, zise Yardem. 

„Nu”, îşi zise apostatul cu spaima curgându-i prin vene ca o apă 
neagră. „Nu, cele opt picioare ale unui păianjen.” 

— Te simţi bine, Kit? întrebă Wester. Eşti palid. 

— Sunt bine, zise apostatul. Foarte bine. 

Dar în mintea lui era un singur gând: 

„A început.” 


Mulţumiri 


Scrierea unei cărţi nu este niciodată o îndeletnicire solitară, aşa cum 
mi-am imaginat. Acest proiect, mai ales, a beneficiat de timpul şi atenţia 
pe care i-au acordat-o multe alte persoane în afară de mine. Le sunt 
îndatorat lui Walter Jon Williams, Carrie Vaughn, Ian Tregillis, Vic Milán, 
Melinda Snodgrass şi Ty Franck, care au fost acolo când a lovit trăsnetul, 
şi lui Jim Frenkel, care a făcut tot ce i-a stat în putinţă. La fel şi agenţilor 
mei, Shawna McCarthy şi Danny Baror, care s-au dovedit şi de această 
dată mai preţioşi decât aurul. Adresez mulţumiri speciale echipei de la 
Orbit. Editorii mei, Darren Nash şi Dong Won Song, au transformat lucrul 
la acest proiect într-o bucurie şi am fost impresionat de profesionalismul 
şi respectul de care m-am bucurat din partea întregului personal, atât la 
New York, cât şi la Londra. Cartea aceasta nu ar fi ceea ce este fără 
oricare dintre ei. 

Erorile şi imperfecţiunile îmi aparţin în întregime. 


i Metodă de aprindere a focului bazată pe fricţiune. Se 
folosesc două bucăţi de lemn, una plată, iar cealaltă lungă şi 
ascuţită la un capăt şi se aprinde focul prin căldura generată 
de fricţiune în punctul de contact dintre cele două (n. t.). 

{> Atelier de caligrafie şi miniatură, aflat de obicei în cadrul 
unei mănăstiri, unde se copiau manuscrisele. 

1 Piesă din armură constând într-o tunică din pânză groasă 
sau piele căptuşită cu plăcuţe de metal (n. t.). 

14: Confruntare colectivă din cadrul unui turnir care ia forma 
unor lupte corp la corp între participanţi, aceştia luptând pe 
jos şi nu călare (n. t.). 

55: Numită şi „a treia pleoapă”, membrana nictitantă este 
caracteristică mai multor specii de mamifere, printre care şi 
felinele. Este o membrană cu rol de protecţie, care 
îndepărtează depunerile din ochi şi distribuie pelicula 
lacrimală pe suprafaţa globului ocular (n. t.). 

“5 Titulatură acordată unui suveran care îşi exercită 
conducerea şi primeşte tribut de la alte regate independente, 
fiecare cu propriul rege, dar subordonate lui (diferind prin 
aceasta de un împărat, care este unicul conducător al unui 
imperiu). 


